
I se spune Demonul Scoţian. Temutul locotenent-colonel 
Liam Mackenzie este renumit pentru forța lui Ssupraome- 
nească, pentru prezența impunătoare şi pentru înflăcărarea 
cu care se aruncă în luptă, Însă, odată cu venirea unei tinere 
şi frumoase englezoaice pentru a fi guvernanta copiilor lui, 
neimblânzitul războinic se vede nevoit să își înfrunte cel 
mai redutabil adversar, pe cel mai dificil câmp de luptă: cel 
al dragostei. 

Domnișoara Philomena Lockhart nu este o fată bătrână cu 
aspect banal, ci o tânără extrem de frumoasă, cu forme vo- 
luptuoase și cu buze ademenitoare, a cărei apariție reușește 
să Îi ia pe toţi prin surprindere și să zdruncine din temelii lu- 
mea lui Liam. Fără a se lăsa intimidată de manierele sălbatice 
ale angajatorului ei, încăpăţânata Mena reuşeşte să-i îmblân- 
zească nu doar pe copiii temutului moșier, ci şi pe demonul 
care sălăşluiește în sufletul acestuia. Cu fiecare zi care trece, 
Liam devine tot mai ataşat de Mena ~ şi tot mai bănuitor, 
Oare ce secrete se ascund în spatele acelor fascinanți ochi de 
smarald? Ce lucruri întunecate au făcut-o să caute refugiul 
la castelul lui? Și cum va putea să cucerească inima acestei 
femei fascinante fără să o cedeze pe a lui? 


Kerrigan Byrne este una dintre revelaţiile genului his- 
torical romance, cele 20 de titluri ale ei fiind o prezență 
constantă în topurile New York Times. 

Prolog 
A.M CES 


Wester Ross, Scoția 


„Trebuie să se facă ceva“, decise Liam Mackenzie, în timp ce se 
uita în jos la descoperirea sa înspăimântătoare. 

Ceva în legătură cu omul malefic care conducea clanul Mackenzie 
din Wester Ross cu capricii sadice și teroare rece. Ceva în legătură 
cu femeia cu ochi goi care o înlocuise pe propria mamă nefericită 
a lui Liam, bântuind coridoarele din castelul Ravencroft precum o 
fantomă slabă și chinuită a regretului și a fricii. Ceva în legătură 
cu fiul ei, fratele vitreg al lui Liam, care se ascundea prin dulapuri 
şi nu învățase să zâmbească niciodată în întreaga sa viață. Despre 
bastardul Mackenzie care fusese recent omorât în bătaie în închisoa- 
rea Newgate. 

Trebuia să se facă ceva în legătură cu cadavrul pe care tocmai îl 
scosese din mlaștina Bryneloch. 

Tessa McGrath. 

Deși nu fusese nimic mai mult decât un schelet acoperit de mo- 
cirlă, mușchi și mâzgă, Liam își dăduse seama că era ea. De cum în- 
trezărise ceea ce mai rămăsese din mantia de lână pe care i-o dăduse 
chiar el în noaptea aceea îngrozitoare din urmă cu câţiva ani, știuse. 

Pelerina aceea — ultimul gest de bunătate pe care îl făcuse pentru 
ea — devenise giulgiul ei. 

Tessa fusese o târfă lascivă care se lăudase cu abilități de neegalat 
și cu fetișuri întunecate. Și tocmai acesta fusese motivul pentru care 
moșierul Hamish Mackenzie o angajase pentru fiii lui. Motivul pen- 
tru care fusese aleasă să transforme băieţii în bărbaţi. Ba nu, nu în 
bărbaţi, ci în niște creaturi mult mai teribile. 

Tessa subestimase cruzimea abjectă a marchizului de Raven- 
croft. Și nici măcar nu bănuise profunzimea răutății malefice a lui 
Hamish Ravencroft. 

-Ea și-o cere, șuierase disprețuitor tatăl lui Liam în timp ce o țin- 
tuise pe Tessa de pat, goală și legată la ochi. Mă imploră să i-o dau. 

Și târfa chiar implorase să primească ceva. Și anume, loviturile ju- 
căușe ale biciului moale precum satinul pe care îl adusese în desaga ei 
plină cu jucării sexuale. Scosese toate sunetele potrivite și se zbătuse 
în toate modurile potrivite. Rostise cuvinte de invitaţie și acordase 
permisiuni senzuale, care ar fi trimis orice flăcău de șaisprezece ani 
pe culmile unei frenezii pline de dorinţă. 

Dar nu și pe Liam. 

Nu era vina ei. Tessa nici măcar nu și-ar fi putut închipui vreodată 
ce îi pregătise stăpânul. Îi plăcea să cocheteze un pic cu durerea, era 
drept, dar Hamish Mackenzie nu era genul de om care să oprească un 
joc atunci când ieșea învingător, nu, el continua până când oponen- 
tul său era complet distrus. 

Liam bănuise deja că Hamish intenționa să o frângă pe fată în 
faţa ochilor lor. Să îi oblige să privească. Dar nu și-ar fi putut imagina 
vreodată că tatăl lui intenționase să-i oblige pe fiii lui să o frângă. Să 
observe cu o pură și bolnăvicioasă plăcere sadică cum înșiși copiii pe 
care îi adusese pe lume deveneau niște monștri. 

Niște monștri ca el. 

Și Liam înțelesese ce intenționa tatăl său abia când acesta scose- 
se la iveală o jucărie a lui. Un bici roman antic, cu terminaţiile din 
plumb ascuţit, care avea tot atâtea curele groase precum avea Medu- 
za șerpi pe cap. 

Fiecare dintre fiii moșierului Mackenzie tremurase la vederea 
acelei grozăvii. Hamish, bastardul moșierului, care fusese botezat 
după el. Liam, moștenitorul său legitim. Și băiatul căruia i se spunea 
Thorne - singurul fiu al celei de-a doua soţii a bărbatului. Cu toții 
erau intim familiarizați cu biciul în cauză. Cunoșteau durerea săru- 
tărilor sale și simțeau lipsa cărnii pe care le-o spintecase acesta cu 
fiecare lovitură nemiloasă. 

Și, desigur, se holbaseră la instrumentul acela cu un scepticism 
șocat, în timp ce bărbatul îl plimbase pe spatele târfei care gemea. 
Fata arcuise spatele și i se tăiase respiraţia de nerăbdare și dorinţă — 
cel puţin la început. 

Iar apoi ţipase și plânsese, se zbătuse și implorase, și asta după 
numai două lovituri de bici. 

Cu ochii negri strălucindu-i de exaltare perversă, Hamish venise 
apoi pe partea patului unde stătuseră ei și întinsese mânerul biciu- 
lui detestabil spre fiii lui, care se holbau ca trăsniţi, formând o linie 
aproape regimentară. 

-Două lovituri de fiecare, le poruncise el. 

-Nu va supraviețui la atâtea, contracarase Thorne, cu vocea-i de 
puber, tremurătoare de frică. 

Și bărbatul răspunsese la imprudenţa fiului său cu o lovitură 
de pumn care îl aruncase la podea pe Thorne. 

-Două lovituri de fiecare! repetase el sacadat. Nu-mi pasă care 
câte lovituri daţi, dar nu o să fie eliberată până când nu va fi biciuită 
de șase ori. 

Hamish Mackenzie, un uriaș, obișnuia să se înalțe falnic deasupra 
fiilor săi, la fel cum se întâmpla în cazul majorităţii bărbaţilor din 
jurul său. Dar, în acea noapte, Liam observase că, pentru prima dată, 
îi putea întâlni privirea tatălui său, ca de la egal la egal. Puţini erau 
cei care îndrăzneau să întâlnească privirea încruntată a moșierului, 
darămite să mai și mențină contactul vizual cu el. 

- Faceţi-o voi, ordonase moșierul, afișând un zâmbet malefic. 
Altfel, o s-o fac eu! 

Era puţin spus că era deconcertant faptul că persoana pe care o ura 
cel mai mult avea aceleași trăsături cu ale sale. Gândul că într-o zi — 
poate după două decenii, poate după mai mult — aceiași ochi negri 
monstruoși aveau să se holbeze înapoi la Liam din oglindă, ca un 
memento odios al cruzimii detestabile care îi curgea prin vene ca ur- 
mare a sângelui Mackenzie întinat. Și, privind provocarea paternă 
de pe chipul tatălui său, Liam înțelesese că într-o zi urma să nu mai 
aibă de ce să se teamă de acest om. Avea să crească și el și să devină 
la fel de masiv, la fel de viclean, la fel de nemilos și la fel de brutal. 
Dar într-o zi avea să-l provoace la luptă pe acel monstru cu o fiară 
personală a lui. 

Iar strălucirea sumbră din ochii tatălui său îi dăduse clar de înțe- 
les că acesta abia aștepta să vină ziua aceea. 

Sesizând ocazia perfectă ca să-l impresioneze pe tatăl lui, Ha- 
mish, fiul cel mai mic, se întinsese după bici, cu o nerăbdare crudă 
și familiară clădindu-se dincolo de înţelegerea de pe trăsăturile lui 
faciale mai puţin impresionante. 

Hamish avea să îndeplinească voinţa tatălui său. 

Și Tessa nu avea să supraviețuiască. 

- Nu. Liam făcuse un pas în față, smulgând biciul din mâna tată- 
lui său, înainte să-l poată apuca Hamish. O s-o fac eu. 

Vântul urlase și biciuise apele pline de mocirlă ale mlaștinii 
Bryneloch, cu o rezonanță foarte asemănătoare cu sunetele pe 
care le scosese Tessa în noaptea aceea, când curelele cu termina- 
ţii de plumb ale biciului atinseseră pielea ei nepătată. Iar teroarea 
confuză din hohotele ei de plâns spintecase din pieptul lui Liam 

şi ce mai rămăsese din inima lui, lăsând în urmă numai o rană des- 
chisă și cavernoasă. 

Și acum, în vreme ce stătea deasupra cadavrului ei, mâna lui Liam 
se strânse în jurul a nimic altceva decât aer umed și dezolant, făcând 
ca încheieturile degetelor sale să devină la fel de albe cum fuseseră în 
noaptea aceea când apucase șovăielnic mânerul împletit al biciului 
de piele. 

Ea nu înţelesese că el îi arătase un gest de bunătate în singurul 
mod pe care îl cunoștea. Că, fiind cel care dusese la îndeplinire ordi- 
nele nemiloase ale tatălui său, reușise să reducă pe cât posibil toată 
durerea și rănile de care avusese ea parte. 

Dar cum ar fi putut înţelege ea asta? 

Liam și-ar fi dorit din tot sufletul său ca noaptea aceea să se fi 
încheiat acolo, dar cruzimea tatălui său nu avea limite, și fusese o oră 
infernală, plină de lucruri odioase și de nedescris, înainte ca Liam să 
o poată înveli cât de cât cu mantia aceea și s-o ajute să scape. 

Spre meritul ei, ea nu încetase nici o clipă să se lupte. De fapt, 
ameninţase să se răzbune, printre lacrimi amarnice de spaimă. 

Ameninţările acelea reprezentaseră greșeala ei fatală. 

Abia dacă putuse merge drept în timp ce șchiopătase în jos pe 
scări, şi o bună parte din pielea ei roz-roșiatică începuse deja să 
prindă culoarea care prevestea niște vânătăi urâte, Acesta fusese 
rezultatul pedepsei lui Hamish. 

Chiar și la vârsta aceea fragedă, Liam fusese suficient de pu- 
ternic ca să o poarte în braţe prin noapte și dincolo de câmpuri, 
până în sat, și chiar se oferise — de fapt, Doamne, cât încercase 
de mult - să se înțeleagă cu ea... încercase să-și ceară iertare de la 
ea. Orice care să mai diminueze cât de puțin rușinea care îi răsco- 
lise măruntaiele. 

Dar ea nu voise să audă. Și nu ar fi putut-o învinui pentru asta. 

-O să întorc tot clanul împotriva ta și-a familiei tale blestemate, 
scuipase ea. Numai stai să vezi! O să spun la toată lumea, o să le arăt 
tuturor ce mi-aţi făcut, demoni barbari ce sunteţi! Și o să vină după 
voi! O să vină să vă pedepsească pe toţi! 

Numai că nu mai avusese ocazia să facă asta. Pentru că fusese 
redusă la tăcere. 

Fusese ucisă. 

Și nu exista nici o îndoială în mintea lui Liam în privința celui 
care comisese această faptă detestabilă. 

Pentru că, în fond, răul nu putea zămisli decât rău, nu era așa? 

Era ceva de la care nu exista nici o cale de salvare. Chiar și Dou- 
gan, cel mai mic dintre fiii bastarzi ai tatălui său, care fusese crescut 
departe de zidurile roșii ale castelului Ravencroft, ucisese un preot 
pe vremea când era doar un adolescent. 

Dougan. Tatăl său plătise bani buni ca fiul lui cel mai mic să fie 
omorât în bătaie în închisoare. Și totuși, cumva, băiatul reușise să 
scape și să se salveze. Se reinventase și apoi luase legătura cu Liam 
în secret, în timp ce purta un război pentru supremație în lumea 
interlopă londoneză. 

Într-adevăr. Fiii lui Hamish Mackenzie fuseseră zămisliți pentru 
a vărsa sânge. Parcele! țesuseră violența în fibrele trupurilor lor, pre- 
cum un goblen hain, și urziseră să le curgă cruzimea prin vene. 

„Când regele e mort... trăiască regele!“ 

Dougan îi scrisese aceste cuvinte în loc de semnătură într-o scri- 
soare pe care i-o trimisese și în care îi ceruse lui Liam să facă acel unic 
lucru la care visase mereu. 

Liam înfășură rămășițele cadavrului Tessei înapoi în mantia 
aproape complet descompusă și lăsă ca mlaștina care bolborosea 
să devină mormântul ei permanent. Și, în timp ce privea pământul 
înghițind-o încet, simţi cum și ultimele vestigii ale speranţei și ale 
umanității lui se scufundau odată cu ea. Și fură înlocuite de cărbuni 
de ură, aprinși în pieptul lui pustiit și ațâțați într-un infern de foc de 
suflarea râncedă și sulfuroasă a însuși diavolului. 

Poate că fantezia lui nu devenise doar o realitate, ci o necesitate. 

În timp ce stătea și se uita la peisajul de smarald întrerupt de 
piscurile zdrențuite ale munților Kinross, Liam se gândi la mama lui 
şi la felul în care o frânsese tatăl său - atât ca trup, cât şi ca spirit. 
Se gândi la clanul său, clanul Mackenzie din Wester Ross, care tre- 
mura și se ascundea sub pumnul de fier nemilos al stăpânului lor 
conducător. Se gândi la fraţii săi, atât la cei legitimi, cât și la cei bas- 
tarzi, dintre care nici unul nu era suficient de puternic să reziste în 
fața abuzului tatălui lor. 

Și tocmai din acest motiv Liam luase adesea pedepsele și cruzi- 
mile asupra lui. 

Dar cine avea să rămână aici ca să îi protejeze, acum că el pleca 
la război? 

Liam crescuse și devenise bărbat. Și nu era numai suficient de 
înalt ca să se uite în ochii tatălui său. Umerii lui se lăţiseră suficient 


1 Fiecare dintre cele trei surori, zeițe ale sorții din mitologia romană, reprezentate 
sub înfățișarea unor femei bătrâne (n.tr.) 

de mult încât să poată purta povara numeroaselor lovituri de bici 
care îi modelaseră carnea spatelui într-un asemenea hal, încât părea 
să fi fost cioplit de ciocanul și dalta lui Satan însuși. lar pumnii lui 
erau suficient de grei încât să lovească înapoi cu aceeași putere. 

Își luase livretul militar și se înrolase în Armata Regimentară a 
Maiestăţii Sale. Și își folosise focul din sânge ca să întreprindă acte 
de violență inimaginabile în serviciul Coroanei. Cu consimțământul 
lui Dumnezeu și al țării. 

Era singura lui cale de scăpare. 

Dar, mai întâi de toate, trebuia să facă ceva în legătură cu 
toate astea. 

Venise în sfârșit ziua. 

Hamish Mackenzie își dorise să facă un monstru din fiul și moște- 
nitorul său. Să facă pe cineva la fel ca el. Dar monștrii erau personaje 
mitice, roadele unei imaginaţii superstițioase și ale poveștilor absur- 
de din secolele trecute. Liam decise că el nu avea să fie un monstru. 
Nu, avea să fie ceva mai bun de atât. 

Avea să devină un demon. 


Capitolul 1 
CES 


Londra, septembrie 1878 
Douăzeci de ani mai târziu 


„Dezbracă-te!“ 

Nu era prima dată când Lady Philomena St. Vincent, vicontesa 
Benchley, auzea porunca aceasta. La urma urmei, era soţia unui li- 
bertin violent. Dar, în timp ce se uita cu ochii mari de uimire și con- 
fuzie la doctorul Percival Rosenblatt, se pomeni deodată că nu mai 
ştia ce să spună. Cu siguranță nu se putea referi ca ea să se dezbrace 
în fața lui. Numai asistentele supervizau terapia în baie cu gheață 
aici la azilul Belle Glen. Să participe la așa ceva și un doctor de sex 
masculin era ceva nemaiauzit și fără precedent. 

- Dar, doctore, m-am comportat frumos. Făcu un pas în spate in- 
voluntar, și un ghem de neliniște începu să-i colcăie în stomac când 
zări cada, cu bucăţi de gheaţă plutind la suprafața apei precum niște 
resturi îngrozitoare de sticlă spartă. Cu siguranţă n-am făcut nimic 
care să merite... acest tratament. 

Tratament. Ce cuvânt straniu! Unul care putea însemna multe lu- 
cruri într-un loc ca acesta. 

-Iar ţi-ai făcut de cap. Asistenta Greta Schopf, autoproclamata 
ei dușmancă de moarte de aici de la Belle Glen, făcu un pas în față și 
o apucă de încheietura mâinii, degetele ei puternice înfigându-i-se 
cu putere în carne și trăgându-i mânecile largi până la coate. Femeia 
aceasta masivă de origine germană, îmbrăcată în uniforma ei cu gu- 
ler înalt, de culoare închisă și cu șorț alb, ridică antebraţul Menei, cu 
noile zgârieturi la vedere, astfel încât doctorul să le poată examina. 
Şi şi-a mai făcut de cap și... şi în alte feluri. A trebuit să o legăm de 
pat noaptea ca să-i oprim viciile astea amorale. 

Mena privea, cu gura căscată de uimire, nevenindu-i să creadă 
ceea ce auzea. 

-Asta pur și simplu nu-i adevărat, icni ea cu sufletul la gură, după 
care se întoarse să i se adreseze doctorului. Te rog, doctore Rosen- 
blatt, se înșală. A fost o altă pacientă, Charlotte Pendergast, care 

m-a zgâriat pe braț cu unghiile. Și jur că eu niciodată nu am... Dar 
nu voia să rostească acele cuvinte. Nu voia ca focul să se aprindă în 
ochii ei întunecaţi la gândul că s-ar fi putut atinge singură. Deși, 
la drept vorbind, în clipa aceasta, ar fi făcut orice ca să evite băile 
alea cu gheaţă. Nu mi-am făcut niciodată rău singură... și, absolut 
sigur, m-am abținut mereu de la a mă... ăăă... de la... orice... ăăă... 
vicii amorale. 

Îl mai informase despre asta pe doctor, desigur, în primele ṣe- 
dinţe pe care acesta le avusese cu ea. Îi mărturisise că nu își făcuse 
singură toate vânătăile și zgârieturile pe care le avea pe corp, ci îi 
fuseseră provocate de soțul ei sadic, Lord Gordon St. Vincent, vicon- 
tele Benchley. În primele ei zile ca pacientă involuntară aici, făcuse 
tot ce-i stătuse în putere ca să nege cu emfază orice nebunie sau criză 
de sminteală ori comportament sexual nepotrivit, pentru că acesta 
era purul adevăr. 

Ba, de fapt, mărturisise înnebunită tot adevărul despre ea însăși 
de la sosirea ei aici la azilul Belle Glen, întrucât fusese înspăimântată 
și complet singură. 

La început, doctorul Rosenblatt îi amintise Menei de tatăl ei 
prin felul în care împărtășea bunătate umană din spatele biroului 
său impozant. Posesor al unui chip rotund plăcut, cu fălcile și băr- 
bia dublă aferente, obrajii roșii și o burtă mare și rotundă, doctorul 
Rosenblatt părea un gentleman profesionist, de vârstă mijlocie și cu 
maniere alese. 

Ar fi trebuit să știe să nu se încreadă în instinctele ei când venea 
vorba despre alți oameni — mai cu seamă când era vorba despre băr- 
baţi. Pentru că ajungea să se înșele mereu în privinţa lor. 

Doctorul Rosenblatt luă dosarul ei, citindu-l de parcă nu ar fi fost 
el unicul autor al rândurilor scrise în interior. 

-Devii agitată, Lady Benchley, zise el cu glas blând, pe care de 
obicei oamenii îl folosesc atunci când se adresează copiilor care plâng 
sau nebunilor. 

- Nu! ţipă ea, mai tare decât intenționase, în timp ce asisten- 
ta Schopf o trăgea în jos spre cadă. Nu! Își transformă apoi glasul, 
adoptând un ton ceva mai plăcut, mai potrivit unei doamne, chiar 
dacă în același timp își ancoră ferm picioarele în podea. Doctore, 
nu sunt deloc agitată, dar aș prefera să nu fac o baie cu gheaţă. Te 
rog! Eu chiar... dar chiar nu există altă variantă? Electrozi, poate? 
Sau doar puneţi-mi niște mănuși și trimiteți-mă la culcare. Nici mă- 
car nu voia să se gândească la alternativele pe care tocmai le suge- 
rase. Ura terapia cu electrozi și felul detestabil cum îi ţinea captive 

încheieturile și o făcea să nu-și mai poată folosi mâinile pentru 
absolut nimic. Dar nu se temea de nimic la fel de mult cum se te- 
mea de băile alea cu gheață. Te rog! mai încercă o dată, în timp ce 
lacrimi de frică îi năpădeau ochii. 

-Văd că știi să mă rogi foarte frumos, Lady Benchley. Privirea lui 
nu o întâlni pe a ei, ci pluti mai jos spre gura ei și apoi spre sânii ei 
mari, care forțau cusăturile cămășii negre strâmte și inconfortabile 
pe care o purta. Dar, vezi dumneata, eu sunt doctorul dumitale, și 
prima mea obligaţie în această calitate este să mă ocup de tratarea 
bolii dumitale. Și acum, te rog, scoate-ți hainele fără alte incidente, 
altfel o să ți le dea jos altcineva. 

Mâna asistentei Schopf se strânse în jurul încheieturii Menei cu 
o forță capabilă să lase vânătăi și aproape complet necaracteristică 
unei femei. O trase pe Mena spre cadă, încolăcindu-și cealaltă mână 
în jurul brațului ei. 

-O să te lupţi cu mine și azi, Contesă Păsărică de Foc? Sau o să te 
comporțţi civilizat măcar o dată? 

Contesa Păsărică de Foc era porecla pe care i-o dăduse una din- 
tre celelalte paciente în acea primă zi odioasă la Belle Glen. Fuseseră 
toate dezbrăcate în pielea goală, într-un salon plin cu aproximativ 
cincisprezece femei, unde fuseseră apoi examinate, căutate, despă- 
ducheate și spălate cu găleți cu apă rece. Cineva observase nuan- 
ţa neobișnuită de roșcat a părului ei și apoi nuanța mai închisă de 
castaniu-roșcat de la împreunarea coapselor ei. Mena fusese pore- 
clită în multe feluri în viața ei — cel mai adesea, de familia ei, frații 
St. Vincent —, și asta cu precădere din cauza înălțimii ei neobișnuite 
și a lățimii considerabile a șoldurilor și a umerilor ei; cu toate aces- 
tea, Contesa Păsărică de Foc i se părea cumva cea mai umilitoare și 
mai degradantă dintre toate. Mai ales când era preluată și folosită 
și de asistentele din personalul medical de la Belle Glen. 

- Nu am greșit cu nimic. Mena îi mai aruncă o privire panicată și 
rugătoare doctorului Rosenblatt, care răsfoia în liniște fișa din dosa- 
rul ei, fără să se uite măcar o dată în jos la foi. Nu mă băga acolo! 

-Eşti isterică, zise el, cu glas jos. Ceea ce nu face altceva decât 
să-mi demonstreze severitatea nebuniei dumitale. 

Asistentele o apucară câte una de fiecare braț și o traseră în jos 
în apă. Odată ce fu aplecată suficient de mult, Mena dădu să iz- 
bească vana cu ambele picioare, în speranţa de a o dărâma. Cada 
masivă nici nu se clinti, însă, din moment ce Mena nu era o femeie 
micuță sau firavă, zbaterile ei fură suficiente ca să o elibereze din 
strânsoarea asistentelor. 

-Ce se-ntâmplă acolo? Vocea jovială a domnului Leopold Burns 
ar fi putut înveseli orice cameră în care intra. Dar, pentru pacienţii 
de la azilul Belle Glen, sosirea lui aducea mereu întuneric. Infirmie- 
rul cu statură de uriaș părea să aibă mai degrabă în jur de douăzeci 
de ani, nu patruzeci, doar că asta venea la pachet cu un nas de for- 
ma unui cartof și cu un păr blond foarte rar. Doar nu faci necazuri 
pe-aici, nu-i așa, Lady Benchley? Un pumn de groază pură îi strânse 
plămânii Menei când strânsoarea asistentei Schopf fu înlocuită de 
mâna mare și dură a domnului Burns. Bun, și-acu' hai să dăm hainele 
astea jos. 

Mena se luptă cu ei de data aceasta. Încercase să fie civilizată 
şi supusă. Toată viața sa fusese timidă, ascultătoare și blândă, și 
acum asta nu făcuse decât să-i aducă aceste rezultate. Măcar de 
data aceasta nu mai accepta să participe de bunăvoie la propria 
tragedie umilitoare. 

Se zbătu și se smuci în timp ce degetele abile ale asistentei îi 
descheiau nasturii cămășii de spital, trăgându-i-o în jos până pe 
talie și apoi peste șolduri și peste picioare. Mena ţipă și îi imploră, 
lovi şi se luptă când îi smulseră cămașa de pe ea - pentru că ori- 
cum, într-un azil, nimeni nu se mai obosea să mai poarte corset -, 
expunându-i astfel sânii sub ochii lacomi ai domnului Burns și ai 
doctorului Rosenblatt. 

Ochii aceia se uitară după pofta inimii, și Mena se întrebă în sinea 
ei cum puteau asistentele, femei și ele, să ia parte la un asemenea 
comportament deviant. 

Lacrimile care îi șiroiau pe obraji nu erau cauzate numai de umi- 
linţă și de frică, ci și de mirosul acru și insuportabil al respirației 
domnului Burns. Acesta o trase în spate, lipind-o de trupul lui, într-o 
prindere ca de urs, sub pretextul imobilizării ei, astfel încât asisten- 
tele să-i poată scoate și lenjeria intimă. Mâinile lui mari îi apucau și 
îi strângeau sânii în mod dureros, şi coborî gura aceea ofensatoare, 
lipind-o de urechea ei. 

-Cu cât te zbaţi mai tare, Contesă Păsărică de Foc, cu atât mi-e 
mai greu să-mi țin mâinile unde trebuie. 

-Mâinile tale nu au stat niciodată acolo unde ar trebui, îl acuză ea. 

Curentul de aer rece care îi biciuia pielea îi dădea de înțeles că era 
complet goală acum. Și se pomeni dintr-odată mai puţin îngrijora- 
tă de lucrul acesta decât de erecţia în continuă creștere a domnului 
Burns, care era lipită de fundul ei. El o strânse încă o dată cu mâini- 
le-i mari, nemailăsând-o să respire. O durere ascuţită îi împungea sâ- 
nii și un junghi și mai îngrijorător o traversă când simţi ceva în cutia 

toracică, precum o coastă care se deplasa, privând-o de capacitatea 
de a mai trage aer în piept. 

-Ce prostii fără sens mai zic și nebunii ăștia, scuipă nonșalant 
domnul Burns, în timp ce-i ridica trupul aproape paralizat peste 
marginea căzii și asistentele îi ţintuiau picioarele. 

Mena privea înspăimântată cum apa aceea cu gheaţă se apropia 
de ea încet, dar sigur. În punctul acesta, nu mai putea face nimic de- 
cât să se pregătească sufletește pentru impact. 

Bucăţile de gheaţă o izbiră cu durerea tăioasă și bruscă a ghearei 
ascuţite a unei pisici, evocând în ea impulsul de a-și smuci înapoi 
membrul chinuit. Numai că tot trupul ei era torturat de aceeași sen- 
zaţie, și, când își reveni cât de cât după șocul iniţial al scufundării, 
era uluită să vadă că nici o parte din pielea ei nu fusese străpunsă 
sau perforată. 

O cuprinse o senzație de disperare care o făcu să se arunce spre 
marginea căzii. Plămânii ei deja tresăreau în spasme dureroase de 
șoc și expiraţiile îi ieșeau scurte și zgomotoase, precum niște scânce- 
te. Își târî cu greu trupul gol și reuși să se ridice și aproape izbuti să 
sară înapoi și afară din cadă, înainte ca trei perechi de mâini mari și 
puternice s-o apuce și s-o oblige să se scufunde înapoi în apă. 

Capul i se cufundă sub apă, împreună cu restul corpului. 

Şi rămase acolo. 

Se zbătea și se smucea împotriva torționarilor ei, dar mâinile lor 
mari și puternice erau peste tot, supunându-i membrele și odată cu 
ele orice încercare de salvare. După o vreme, panica iniţială se disipă 
și se potoli. Nu se mai mișca deloc. Așadar, așa urma să-și găsească 
sfârșitul? Închisă într-un azil împreună cu nebunii și nefericiții im- 
periului, cu un pervers mizerabil pipăind-o pe sâni și cu o asistentă 
sadică imobilizând-o sub apă, sub privirea nepăsătoare și nemiloasă 
a unui doctor? 

Se întrebă dacă Lady Farah Blackwell, contesa de Northwalk, pri- 
mise scrisoarea ei. Oare contesa făcuse ceva -— orice — ca să o ajute 
sau doar îi ignorase rugămintea de ajutor? Judecând după senzaţia 
usturătoare de arsură pe care o simţea în plămâni, Mena se îndoia că 
urma să aibă vreodată ocazia să afle. 

Şi poate era cel mai bine așa. Avea să părăsească lumea aceasta în- 
conjurată de bucăţi reci și nemiloase de gheață sufocantă. Iar aceasta 
era literalmente manifestarea fizică a ceea ce fusese viața sa în ulti- 
mii cinci ani. 

Oare iadul chiar putea să fie mai rău de atât? Exista vreo șansă 
cât de mică să-și fi plătit deja orice pedeapsă pentru păcatele sale 

în această lume crudă? Poate că Domnul din ceruri nu era neapărat 
un Dumnezeu răzbunător, ci unul indiferent. Jar dacă aşa stăteau 
lucrurile, poate l-ar fi putut convinge să-i lase și ei un colțișor mic și 
neimportant de rai. Chiar și părticica aceea pe care nu o voia nimeni. 
Un locșor izolat de la capătul unei alei lungi și frumoase, unde ar fi 
putut continua să existe în liniște și izolare. Departe de pizma înal- 
telor așteptări și a judecării numeroaselor ei eșecuri. Undeva unde 
norii pluteau jos ca un soi de boltă cerească și razele soarelui se in- 
filtrau printre ei într-o zi de vară târzie, asemenea unor săgeți bine- 
cuvântate, aruncate în jos spre mlaștinile sudice, la fel de calde și de 
divine precum iertarea. 

Mena închise ochii și găsi în ea curajul de a lua o gură de apă rece 
ca gheață, chiar când mâinile care o ţineau scufundată se strânseră 
în jurul ei și o traseră la suprafață. Se pomeni deasupra apei și su- 
flă tare ca să scuipe afară puținul lichid care îi ajunsese în plămâni, 
într-o criză de tuse care-o făcea să se cutremure din toate încheie- 
turile. Și, odată ce trecură spasmele, se concentră la a-și umple plă- 
mânii cu aer. Momentul trecuse și, odată cu el, și acel crâmpei de 
pace pe care îl regăsise sub gheață. Dar știa că era o lașă prea mare 
ca să-și ia viața. Așa că stătu acolo tremurând, abandonându-se su- 
ferinţei şi nefericirii. Își trase genunchii la piept în cadă, înainte ca 
frigul care o îngheţa până la os să-i fure orice urmă de mobilitate 
din membre. 

- Ocupaţi-vă să fie curată și după aceea începem, ordonă doctorul 
Rosenblatt. 

Asistenta îi freca pielea cu un săpun aspru, cu o eficienţă brutală, 
decretând în timp ce făcea acest lucru că asta era baia ei pe săptămâ- 
na respectivă. 

Trecuseră cinci minute de când terminaseră, și Mena își simţea 
pielea ca și când ar fi fost înțepată de mii de ace care o străpungeau 
simultan. Dar strânse ferm din dinţi și decise să facă orice era nevoie 
ca să scape de frigul care o îngheţa până la os. 

- O să-ţi pun câteva întrebări acum, Lady Benchley, zise doctorul 
Rosenblatt, venind la picioarele căzii. Vreau să-mi spui cum te afec- 
tează următoarele informaţii. Dacă simt că mi-ai oferit răspunsuri 
sincere, o să te scoatem din cadă. Ne-am înțeles? 

Mena încuviință din cap. 

-Foarte bine. Începu din nou să răsfoiască fişele din dosarul ei 
și, după ce găsi foaia pe care o căuta, o așeză peste dosar și începu să 
citească. Mai întâi, o să ne ocupăm de întrebările generale. Auzi voci 

în camera dumitale noaptea, Lady Benchley? Voci care te țin trează 
sau care te chinuiesc? 

Mena rămase locului uitându-se într-un punct fix din fața sa și 
răspunse sincer: 

-Numai ţipetele celorlalte paciente. Și asistentele care-și bat joc 
de ele. 

Greta Schopf o ciupi tare de umăr, dar Mena nici măcar nu 
tresări. 

-Am înțeles, zise doctorul, fără a ridica nici o clipă ochii din noti- 
tele sale. Vezi vreodată lucruri? Lucruri stranii, apariţii, fantome sau 
ai halucinaţii? 

Mena răspunse foarte prudentă la întrebarea aceasta, știind că 
halucinaţiile erau o caracteristică a adevăratei nebunii. 

- Niciodată, zise și întări clătinând din cap. 

-Acum câteva întrebări adresate în scopuri statistice, din cauza 
diagnosticului dumitale, continuă Rosenblatt. 

Frigul începuse deja să-i încețoșeze mintea Menei. Fluxul de 
sânge din venele ei fusese redus la o slabă picurare, și începuse să 
tremure atât de violent, încât era obligată să-și împingă cuvinte- 
le dincolo de dinţii care îi clănțăneau. Dar știa ce întrebări urmau. 
Diagnosticul pe care îl pusese doctorul lor de familie, plătit de soțul 
ei și de mama acestuia, era „isterie psiho-sexuală și nebunie amora- 
lă“, și bunul doctor Rosenblatt era absolut încântat să pună întrebări 
din sfera aceasta. 

-Mai spune-mi o dată de câte ori dumneata și Lord Benchley 
aveaţi relaţii maritale. 

Mena refuza să răspundă la întrebarea aceasta cu atât de mulți 
oameni de faţă. 

- Ţi-am mai s-spus asta. 

- Da, mi-ai spus că la început obișnuia să vină la dumneata de 
cinci ori pe săptămână și apoi aproape deloc. Că, odată ce și-a dat 
seama că nu-i puteai zămisli prunci, a căutat compania altor femei. 
Doctorul Rosenblatt se aplecă ușor în față, capturându-i privirea, 
care începuse deja să se încețoșeze de la frig. Cu excepţia dăților în 
care îl rugai să te ia cu forța. El mi-a zis că se simţea dezgustat de 
dumneata, mai ales când îi cereai să-ţi îndeplinească fanteziile sexu- 
ale violente, nu-i așa, Lady Benchley? 

Și astfel înțelese Mena că, până și în cada aceea plină de apă cu 
gheață, tot putea simţi că ardea de rușine. 

- A... a... minţit. Eu. Niciodată... Nu am vrut... 

Dar frigul i se infiltră în piept, tăindu-i răsuflarea și lăsând-o 
fără voce. 

-Te-am avertizat deja că numai adevărul te va elibera din starea 
dumitale actuală, îi aminti doctorul Rosenblatt. 

„Adevărul!“ Adevărul era că soțul ei era un sadic la fel de mare ca 
însuşi doctorul Rosenblatt. Gordon St. Vincent demonstra un entu- 
ziasm macabru pentru a înțelege ce anume făcea oamenii să se cu- 
tremure. De ce anume se temeau cu adevărat. Ce urau cel mai mult 
la ei înșiși. Și apoi exploata informaţiile acestea pentru avantajul și 
beneficiul său personal. 

Iadul pe care îl trăise ea în casa St. Vincent începuse gradual. Și 
în scurt timp, când Gordon considerase că o frânsese suficient, când 
torturile și răutăţile lui nu mai păreau să o afecteze, soţul ei devenise 
violent. Doar că actele brutale, care în mod normal ar fi trimis un om 
după gratii dacă ar fi îndrăznit să le execute pe străzi, erau complet 
legale dacă le întreprindea împotriva soției sale. 

În marea buclă a timpului și a spațiului, un sfert de oră era o nimi- 
ca toată. Doar un grăunte de nisip pe o plajă nesfârșită. Dar, în cada 
aceasta, devenea o eternitate, care se întindea dincolo de unde pu- 
teau ajunge razele calde ale soarelui. Atât de mult, până când nu mai 
rămânea nimic altceva decât răceală. Nimic altceva decât suferință și 
camera aceasta extrem, extrem de albă. 

După asta, Mena își pierdu abilitatea de a mai vedea limbile cea- 
sului. Încheieturile i se blocară şi mușchii i se contractară atât de tare 
și cu o durere atât de violentă, încât scoase un vaier involuntar. 

Doamne, Dumnezeule! Acum chiar părea nebună de-a binelea. 

Mâinile i se contorsionară în unghiuri stranii și dureroase pe 
piept, și convulsii ciudate păreau să-i zguduie coloana vertebrală. Și, 
în tot acest timp, își simţea bătăile inimii încetinind la o pâlpâire 
surdă, aproape pierzându-și complet orice ritm. 

Era obosită. Teribil de obosită. 

Și atunci o scoaseră din cadă, ridicând-o de coatele suficient de 
încordate încât să-i poată susține greutatea corporală. Deveni pre- 
cum gheaţa. Complet și pe deplin înghețată. Deja nici nu mai putea 
invoca suficientă putere încât să-i pese de faptul că doctorul Rosen- 
blatt și domnul Burns priveau în timp ce era ștearsă cu prosoape 
și o bucată aspră de bumbac îi era aruncată peste cap. O amorțeală 
alarmantă începuse să i se întindă de la mușchi și de la membre, spre 
interior, acaparându-i organele interne. Până acum nu mai petrecuse 
niciodată mai mult de zece minute în baia cu gheaţă. Și abia dacă ob- 
servă când un pieptene îi fu trecut prin părul lung. Încercă să se dea 

la o parte, dar genunchii refuzau să o susțină, din moment ce fri- 
gul îi răpise orice urmă de vlagă din mușchi. Domnul Burns o prinse 
la timp cât să prevină o rănire gravă, dar, la drept vorbind, Mena ar 
fi preferat să se prăbușească la podea. 

-E prea grea s-o putem căra. Va trebui s-o duci tu înapoi în came- 
ră, domnule Burns, ordonă asistenta Schopf. 

-Cu plăcere, doamnă, răspunse vesel domnul Burns. 

-O să te asist. Baia pare să-i fi domolit isteria, și ar trebui să fie 
docilă, cel puţin o vreme. Doctorul Rosenblatt plecă de lângă perete 
și îi închise dosarul. Ocupă-te ca ăsta să ajungă înapoi în biroul meu, 
asistentă Schopf, şi ai grijă să nu fim deranjați. 

Picioarele ei inutile scoteau zgomote odioase pe podeaua lungă 
și fără covor, în timp ce cei doi bărbați „o conduceau“ în josul co- 
ridorului, dezinfectat și vopsit în nuanţa aceea scârboasă de alb, 
care era probabil rezervată pentru astfel de instituţii. Lampada- 
rele cu gaz aşezate cu precizie la jumătatea distanței dintre uși nu 
reușeau să încălzească pustiul chinuitor al locului. Chiar și grinzi- 
le, zăvoarele și lacătele imense de pe ușile de fier fuseseră vopsite 
în alb. Erau sterile, la fel ca dormitoarele pacienţilor, și lipsite com- 
plet de căldură, lumină sau culoare. Pure, precum cămășile de noap- 
te pe care le purtau pacientele, cu gulere înalte, constrângătoare și 
modeste, cu excepţia faptului că se putea distinge forma corpului 
pe dedesubt. 

Scâncete mici și tremurătoare îi scăpau din gât și din piept. Invo- 
luntare și nedorite, dar, din cine știe ce motiv, nu părea să le poată 
opri. O durea maxilarul de la cât de rău îl încleștase și de cât de tare 
îi clănțăniseră dinţii. Sunetele nocturne ale azilului îi zgâriau pielea. 
Simţea fiecare țipăt de nebunie ca și când ar fi fost cuie care îi stră- 
pungeau pielea. La auzul sunetelor de pași grei ale bocancilor care 
mărșăluiau pe podea, unele femei se grăbeau și-și apăsau faţa de cele 
trei bare care formau fereastra micuță, cu vedere spre coridor. Une- 
le erau nebune, batjocoritoare și îngrozitoare. Altele, așa ca ea, care 
nu-și aveau locul aici, în spatele acestor ziduri, aveau ochii îndurerați 
și plini de compătimire și uneori chiar de lacrimi. Dar Mena nu o pu- 
tea vedea sau saluta pe nici una dintre ele acum. Pentru că, în clipa 
de față, nici măcar nu mai reușea să își miște gâtul. 

-Îmi place că-i curată și docilă, afirmă domnul Burns. Dar nu mă 
încântă deloc ideea să-mi vâr mădularu' într-un cub de gheaţă. 

Cuvintele lui stârniră un junghi de panică în sufletul Menei, și pa- 
nica se răspândi cu rapiditate, acaparându-i tot trupul. Se întrebase 
adesea dacă violul era scopul lor. Ştia deja că doctorul şi infirmierul 

foloseau adesea Belle Glen ca pe locul lor de joacă privat. Ascultase 
tipetele mai multor rezidente vechi, în timp ce născuseră în mijlocul 
nopții. Și plânsese odată cu ele și mulțumise tuturor sfinților pentru 
prima dată în viața ei că era prea înaltă și prea corpolentă ca să fie 
considerată cu adevărat dezirabilă pentru un bărbat. 

-O să fie suficient de caldă pe dinăuntru, răspunse scurt doc- 
torul. Şi-n plus, convulsiile musculare o să facă lucrurile și mai... 
interesante. 

Groaza puse stăpânire pe ea, mai strâns decât oricare dintre 
mâinile lor crude și pofticioase. 

-V... vă... rog. Nu, se bâlbâi ea, înainte ca maxilarul să i se în- 
cleșteze în urma unui nou val de fiori. Dacă s-ar fi putut zbate. Ştia 
că asta nu ar fi ajutat-o la nimic, desigur, dar măcar nu ar mai fi 
avut senzația asta teribilă că era ţinută captivă de propria car- 
ne şi de propria piele. O mare parte din toată mânia fără speran- 
tă pe care o simțea în clipa de față era îndreptată spre propriile ei 
membre inutile. 

- O, exact, milady, o să te facem să ne implori, zise domnul Burns, 
cu aparentă încântare, înainte de a i se adresa doctorului, care se afla 
de cealaltă parte a ei. Am tot vrut să pun mâna pe țâțele alea de luni 
bune. De ce ne-ai pus să așteptăm atât? 

-Asta nu-i o instituție condusă de guvern, Burns, cu mulți oa- 
meni care să închidă ochii la de-astea. Și-n plus, asta nu-i orice fe- 
meie de pe stradă. E o vicontesă. Trebuia să mă asigur că familia ei 
nu va face gălăgie pentru că-i aici. Că nu o să se înmoaie sau nu o să 
se răzgândească în privința prezenţei ei aici și să vină s-o ia acasă. 
Dar vicontele Benchley m-a asigurat recent că se află complet la mila 
noastră blândă și binevoitoare. 

Domnul Burns scoase un sunet dezgustător de nerăbdare, care 
îi întoarse pe dos stomacul Minei. În seara aceea la cină, găsise un 
păianjen copt în pâine, așa că nu își mâncase pâinea, ci doar băuse 
supa râncedă. 

-Nu mi-am mai tras-o cu nici o nobilă pân’ acu’, comentă el. 

-Că bine zici. Doctorul Rosenblatt i se adresă apoi Menei, cu su- 
perioritate: S-ar putea să te bucuri să afli, Lady Benchley, că soțul 
dumitale a parcelat moșia Birch Haven și a vândut-o ca să facă o con- 
tribuție generoasă instituției noastre, aici la Belle Glen. Așa că vei fi 
invitată aici... pe o perioadă nedefinită. 

La auzul acelei vești îngrozitoare, Menei îi scăpă un suspin, dar, 
din păcate, nu fu urmat de nici o lacrimă. Era ca și când ar fi fost in- 
capabilă să mai producă vreuna. 

Moșia Birch Haven fusese casa ei. Singurul ei refugiu. Și acum 
chiar putea spune cu sinceritate că pierduse cu adevărat totul. 

Corpolentul doctor Rosenblatt gâfâia zgomotos până când ajun- 
seră la camera ei, iar greutatea ei era susținută în cea mai mare parte 
de infirmier. 

-Nu eşti vreo floare delicată, ei? observă Burns. Ei, bănuiesc că 
n-are nimic. Nu prea ai șanse să vezi țâțe ca alea la o doamnă suplă 
și firavă. 

Dăngănitul cheilor pe care le scoase doctorul din buzunarul 
jachetei sale reuși în cele din urmă să producă o explozie de panică 
în ea, suficient de puternică încât să-i facă inima să palpite. O pică- 
tură de foc ce îi pornise de la scalp i se prelinsese în jos pe șira spi- 
nării, până când rămăsese cu senzația că tot trupul îi fusese înmuiat 
în acid. 

Degetele grase ale doctorului Rosenblatt păreau neîndemânatice 
de exaltare, și bărbatul se îmbujorase pe sub barba-i cenușie. 

-O să fiu eu primul, zise el. Nu știu pe unde altundeva ţi-ai mai 
băgat mădularul acela murdar. 

- Mda, și crede-mă că nici nu vrei să știi, glumi Burns și împărtă- 
șiră un râs masculin complice. 

Lacrimi fierbinți reușiră într-un sfârșit să se adune în ochii ei, pe 
care le simţea mai consistente și mai grele decât mâinile aspre care 
o țineau strâns de brațele amorţite și de talie. Și Mena se pomeni 
dorindu-și să fi dus genul acela de viaţă ferită, care să o facă să se 
șocheze de vulgaritățile lor. Să nu fi aflat niciodată cum era să simtă 
un bărbat pătrunzând-o după ce spunea nu. Sau în timp ce plângea. 
Sau în timp ce se zbătea și se lupta. Dar soțul ei avusese grijă de asta, 
nu-i așa? 

Până când ușa grea a camerei ei fu deschisă cu putere, Mena putea 
să își miște degetele. Forţa și circulația sângelui reveneau incredibil 
de greu. 

Dar asta însemna că poate s-ar putea împotrivi — dar oare i-ar 
putea ține la distanță pe amândoi? Se îndoia de asta. Oamenii aceș- 
tia erau niște brute. Doi bărbaţi care își băteau joc de ea din cauza 
înălțimii și a siluetei ei, când mușchii domnului Burns erau acoperiți 
de un strat considerabil de grăsime și doctorul Rosenblatt era de-a 
dreptul gras. 

Ei ar câștiga. Ar supune-o cu forța lor combinată, și apoi... I se 
tăie răsuflarea și i se puse un nod în gât. 

-Doctore Rosenblatt! Vocea asistentei Schopf răsună brusc 
în josul coridorului ca o explozie de tun. Doctore, trebuie să vii 
chiar acum! 

Un vacarm de nebunie izbucni atunci, în timp ce restul pacien- 
telor se trezeau și începeau să urle și cele mai instabile dintre ele 
zpâriau ușile și scoteau sunete îngrozitoare. 

-Suntem invadați! ţipă asistenta, speriată. 

- Invadaţi?! repetă doctorul Rosenblatt și se albi la faţă. De cine? 

- De poliţie! 

Cu buzele arcuindu-i-se într-o expresie de dezgust, Rosenblatt 
făcu un comentariu vulgar și apoi îi aruncă cheile domnului Burns. 

- Bag-o în camera ei și leag-o cât timp mă ocup eu de treaba asta. 

-Cu plăcere! 

Burns o lipi pe Mena de corpul lui mare și vânjos și o împinse cu 
forța dincolo de ușa descuiată, în camera care devenise scena pentru 
bătăliile ei nocturne cu abisul. 

-Nu mă lega, zise ea, cu glas răgușit. Disperarea o ajutase să-și 
recapete vocea într-o oarecare măsură. Nu trebuie să faci asta. Te 
rog, doar pleacă și lasă-mă! Faptul de a nu-ţi putea mișca membre- 
le pe timp de noapte făcea să se instaleze o panică aparte. Iar frica 
aceasta crea un fel special de nebunie, de vreme ce mintea se mișca 
și mai repede când trupul nu putea. Mena își imagina tot soiul de 
orori cu care trebuia să se lupte în timp ce era legată de patul tare 
de lemn, cu braţele și cu picioarele desfăcute. Un incendiu neașteptat 
în privinţa căruia nu putea face nimic decât să zacă acolo, legată, 
până când o mistuia încet, sau șobolani londonezi care-i ronțăiau 
picioarele, sau păienjeni care se urcau pe ea și pe care nu avea cum 
să-i dea la o parte. 

Şi acum apărea un nou tip de teroare. Un bărbat — sau doi - cu 
deplin acces la corpul ei și ea lipsită de orice posibilitate de a se lupta, 
de a se împotrivi, de a se încorda sau măcar de a-și schimba poziția 
pentru a alina durerea care venea odată cu contactul sexual. 

Simţea că o parte din putere începuse să îi revină în umeri și în 
șolduri, croindu-și drum încet, dar sigur spre trunchiul ei. Oriunde 
o atingea el, ea avea senzaţia că pielea lui era formată din lame și a ei 
din mătase. Senzaţia de ruptură era aproape audibilă. 

Panica explodă în ea, pe măsură ce-și recăpăta mobilitatea corpo- 
rală, şi Mena începu să se zbată în strânsoarea nemiloasă a domnului 
Burns. Se lupta să se tragă și să smulgă de lângă el, dar știa că mișcă- 
rile ei erau lipsite de forță. 

-Nu mă lega, te implor! 

Când unul din braţele lui îi dădu drumul ca să se întindă după 
prima fâșie blestemată de piele, Mena își flexă brațul, și cotul ei îl 
izbi în plin în bărbie. 

El își dezgoli dinţii împuțiţi ca o fiară, se răsuci spre ea și o lovi 
tare peste față cu dosul palmei lui mari. Îi dădu drumul în clipa în 
care mâna lui luă contact cu carnea ei, făcând-o să zboare efectiv 
prin cameră și aruncând-o pe podeaua tare, unde ateriză într-un 
ghem de membre moi. Durerea explodă în obrazul ei și radie în sus 
spre ochi și urechi și în jos spre gât, dar totuși reuși să se protejeze 
cu mâini tremurânde înainte să-și spargă capul de podea. Gustul 
de sare și de cupru i se revărsa în gură din locul în care dinţii îi 
spărseseră obrazul. 

Dar domnul Burns se ghemui jos lângă ea, cu aceeași expresie 
plăcută și cuminte întipărită pe trăsăturile-i faciale nefericite. 

- Dă-mi voie să-ţi amintesc ceva, din bunătatea inimii mele, Con- 
tesă Păsărică de Foc. Duhoarea putredă a respirației lui o asaltă din 
nou, făcându-i lacrimi să i se scurgă din ochii deja umeziți de dure- 
re. Afară acolo ești o doamnă nobilă, care se așteaptă ca toată lu- 
mea să-i lingă cizmele și s-o pupe-n fund. Dar aici, nu ești altceva 
decât o curvă nebună, închisă fiindcă nu te poate suferi nimeni. Și-o 
să-ți zic și ţie ce le zic și celorlalte târfe închise aici. Dacă mă faci 
fericit, po’ să-ți fac viața mai ușoară. Da’, dacă eşti dificilă, atunci și 
viața ta o să fie mai dificilă, și nimeni n-o să creadă că vânătăile pe 
care ți le las nu ţi le-ai făcut singură, cu mâna ta! 

Toţi mușchi mari din trupul Menei se cutremurată și se înfioratră, 
făcându-i sângele să circule din nou. Îi ardea pielea, deși se simțea 
înghețată până în măduva oaselor. Și, în ciuda a toate astea, nu mai 
era conștientă decât de emoția întunecată care colcăia în sufletul ei 
cu puterea unui vârtej mistuitor. Era ceva întunecat și autodistruc- 
tiv, ca şi când unul dintre numeroșii demoni cu care se luptase de-a 
lungul vieţii ei fusese într-un sfârșit eliberat din cușcă. 

-Să mi te adresezi cu Vicontesă Păsărică de Foc, brută jalnică ce 
eşti! izbucni ea, uimindu-se și pe sine tot atât sau chiar mai mult 
decât îl surprinse pe domnul Burns. Dacă insistați cu toții să îmi spu- 
neţi după apelativul acesta batjocoritor, puteţi măcar să-i atribuiți 
titlul corect. Și, ca să-și pecetluiască definitiv soarta, scuipă sângele 
care i se adunase în gură direct în fața lui respingătoare. 

lar el se comportă întocmai după cum se așteptase ea s-o facă. 
Următoarea lui lovitură sălbatică îi oferi uitarea după care tânjea. 

Pentru Mena, raiul era un concept dificil de înțeles. Și, dintr-un 
motiv sau altul, de fiecare dată când își imagina edenul în mintea ei, 
invoca de fapt doar o imagine a casei sale. A casei sale adevărate. Nu 
a conacului Benchley, clădirea aceea impunătoare și opulentă în care 
locuise împreună cu soțul ei în acești ultimi cinci ani sfărâmători de 
suflet. Și nici a azilului Belle Glen, unde zăcea acum pe podeaua rece 
de piatră, într-o baltă de sânge și suferinţă. 

Ci a casei ei. Birch Haven, o baronie provincială idilică din Hamp- 
shire. Un loc ce era un paradis în aceeași măsură în care azilul acesta 
devenise purgatoriul ei. 

Plutind prin curbele întunecate ale inconștienței, Mena putea 
simţi razele soarelui din sudul Angliei mângâindu-i fața. Putea în- 
chide ochii și încă putea vedea lumina și umbrele jucându-se în jurul 
ei, la umbra crângului ei preferat de mesteceni, unde se ducea la pic- 
nic și unde citea într-o zi călduroasă de vară. Și se uita peste câmpuri 
spre locul unde prezida casa ei boierească provincială, o clădire con- 
struită în stil georgian, prea mare ca să fie numită simplu casă și prea 
mică să fie considerată conac, ridicată din cărămidă roşie, cu ferestre 
albe și având mult prea multe hornuri. Cândva, tatăl ei îi spusese că 
avea senzaţia că acoperișul se cam înfunda uneori de la ploaie, din 
cauza multitudinii de hornuri și turnulețe. Dar Mena adora absolut 
fiecare bucăţică de ţiglă și fiecare horn, exact așa cum era. 

În copilărie, grădinile fuseseră tărâmul ei fermecat, un loc în care 
își putea da frâu liber imaginaţiei. Iar grajdurile reprezentaseră refu- 
giul ei adolescentin, din moment ce avusese voie să călărească și să 
exploreze fiecare centimetru din moșie, până unde câmpurile se în- 
tâlneau cu marea. Șemineul grandios din modestul intrând princi- 
pal era un colțișor cald de confort, unde ea și tatăl ei mult iubit își 
cuibăriseră capetele laolaltă în fiecare iarnă, peste nenumărate cărți, 
închizând afară lumea exterioară. 

Tatăl ei — oricât de minunat ar fi fost — fusese considerat ca având 
un rang prea mic pentru a face parte din înalta societate, prea nobil 
ca să se încadreze în clasa negustorească și prea excentric ca să se 
potrivească cam oriunde, deși în același timp și prea bogat ca să fie 
ignorat. Mama ei murise de scarlatină înainte ca Mena să meargă 
măcar, așa că baronul Phillip Houghton își protejase și își crescuse 
fiica de unul singur. O educase ca bărbat. O tratase ca pe cea mai de 
preţ comoară a lui. Și îi insuflase dragostea față de toate lucrurile 
intelectuale și cate țineau de agricultură. 

Iar când familia St. Vincent cumpărase conacul Granfield, care se 
învecina cu Birch Haven, baronul avusese grijă să se asigure că singu- 
ra lui fiică nu avea să rămână fată bătrână. 

O boală cruntă îi măcinase oasele. Una pe care o ţinuse ascunsă 
de Philomena până în clipa în care îl răpusese, cu doar câteva luni 
înainte de căsătoria ei, lăsând-o complet singură pe această lume, 
cu excepția soțului ei crud și a familiei lui urâcioase. 

Și acum Birch Haven nu mai era. Tatăl ei era mort de mult. Și nu 
mai exista nici urmă de soare sau de căldură pe lumea asta. 

Frigul o cuprinse pe Mena înainte să-și recapete cunoștința, și 
înțelese pe loc că absolut sigur nu se afla în rai, chiar înainte să des- 
chidă ochii şi să vadă fața diavolului care îi striga numele, cu un plas- 
ture negru fixat peste un ochi care făcea parte dintr-un chip sumbru 
şi încruntat, dar ironic de chipeș. 

-Nu te mișca, Lady Benchley, îi spunea diavolul cu părul negru 
şi ochii ca smoala, în timp ce îi aluneca ceva în jurul trupului tremu- 
rător, ceva care emitea căldură din faldurile groase de material. Era 
mantia lui, poate? Nu te uita, îi porunci ei, pe un ton blând. 

Nu foarte departe de ea se afla un bărbat care ţipa. Domnul 
Burns, poate? Vocea lui îi făcea pielea de găină. Faţa îi trepida de du- 
rere. Vaiere de nebunie și țipete de bucurie răsunau cu ecou dinspre 
femeile care se aflau în mijlocul haosului de voci masculine autorita- 
re, pe coridor. 

Se auzi apoi un sunet ca de carne zdrobită, și, în ciuda ordinu- 
lui diavolului și a propriei sale spaime, Mena se uită. Domnul Burns 
căzu lat din strânsoarea unui mercenar familiar cu păr castaniu-roş- 
cat. Infirmierul avea gâtul întors într-un unghi imposibil, și ochii lui 
se holbau în gol la pereţii reci și albi. 

Domnul Burns părea să fi fost înspăimântat de moarte în ultime- 
le sale clipe de viaţă, și Mena se bucura pentru asta. 

-N-ar fi trebuit să te atingă, zise asasinul, pe tonul acela liniar și 
rece al său. 

-Domnule Argent. Un bărbat cu părul deschis la culoare, îmbră- 
cat într-un costum perfect apretat, băgă capul pe ușa celulei ei, iar 
sprâncenele lui deschise la culoare formau o încruntătură, într-un 
soi de dezaprobare paternă, deși, la cum arăta, nu putea fi cu mult 
mai în vârstă decât Dorian Blackwell sau decât Christopher Argent. 
Tocmai l-ai ucis pe omul ăla? 

Argent se înălța deasupra trupului inert și fără viață al lui Burns, 
iar trăsăturile lui erau ca o mască netedă și goală a inocenţei. 

- Nu, inspectore-șef Morley, a-așa l-am găsit. 

Inspectorul-șef se uită de la Christopher Argent în jos la Mena, cu 
ochii lui albaștri plini de compasiune, și apoi aruncă o ocheadă spre 
diavolul care stătea ghemuit lângă ea. Directorul de la Scotland Yard 
nu era vreun idiot, și Mena își putea da seama că înțelesese situația 
în doar câteva secunde. 

- Blackwell? 

- Nemernicul probabil a alunecat în timp ce o acosta pe doamna. 

Dorian Blackwell, omul poreclit Inimă Neagră din Ben More, ridi- 
că din umeri în timp ce făcea schimb de priviri complice cu Argent și 
apoi se uită din nou la Morley. 

O conversaţie scurtă și tensionată avu loc între cei trei bărbaţi și, 
după o clipă, în care până și Mena uită să mai respire din cauza încor- 
dării, inspectorul-șef își relaxă umerii și încuviință din cap. 

-O să trimit după un doctor pentru vicontesă, bălmăji printre 
dinţii încleștați. Un doctor real, din moment ce intenționez să-l văd 
spânzurat pe fanfaronul care conduce instituția asta. 

-Eu o să scap de mormanul ăsta de gunoi. 

Apucându-l apoi de gleznă pe Burns, Argent îl târî de acolo pe 
infirmierul murdar și fără vlagă, ca și când nu ar fi cântărit mai mult 
decât un sac de cartofi. 

Întorcându-se spre Mena, Dorian înclină ușor capul într-o parte, 
astfel încât să o poată privi cu singurul său ochi bun. 

-Mai stai o clipă nemișcată, Lady Benchley, zise el, cu o blândeţe 
de care Mena nu-l crezuse vreodată capabil pe acest răufăcător. Soţia 
mea, Lady Northwalk, te așteaptă în trăsură. După ce spune docto- 
rul că e în regulă să te miști, te ducem departe de aici. 

Mena leșină din nou. Doar că de data aceasta de ușurare. 


Capitolul 2 
CES 


Halucinaţii. Iluzii. Vise cu ochii deschişi. Toate simptome ale ne- 
buniei absolute. 

Și totuși, de fiecare dată când se ciupea singură, Mena descoperea 
că durerea nu o trezea. 

Toate astea chiar se întâmplau. 

Clipi repede de mai multe ori, cu ochii înceţoșați de recunoștin- 
tă, în timp ce se uita la cele două femei care stăteau pe divanele lor, 
bucurându-se de a doua zi în care priveau cum Madame Sandrine 

şi acolitele ei foarte eficiente îi ofereau Menei o nouă garderobă. 
Dacă ar fi fost să le picteze așa cum erau acum, numele operei sale ar 
fi fost Serafima și seducătoarea. 

Farah Leigh Blackwell, contesa de Northwalk, așezată în dreapta 
Menei, era însăși întruchiparea femeii nobile engleze, angelice. Ro- 
chia din dantelă și muselină pe care o purta se juca în lumină cu cele 
câteva șuviţe aurii din părul ei de un blond-deschis, în timp ce sorbea 
ceai dintr-o ceșcuţă delicată. Nimeni nu ar fi bănuit uitându-se la ea 
că era soţia notoriului răufăcător supranumit Inimă Neagră din Ben 
More, regele lumii interlope londoneze. 

Iar în stânga Menei se afla Millicent LeCour, care își întindea 
trupul înveșmântat în stacojiu pe canapea, ca o libertină lascivă, în 
timp ce își răsucea pe deget o buclă de abanos. Ea își miji ochii ca 
de felină, de culoarea cerului în miez de noapte, evaluând ceea 
ce vedea și mușcând dintr-o trufă moale, pe care o savura cu o plă- 
cere senzuală. 

-Ştiu că ești un pic rușinată de lățimea umerilor tăi, draga mea, 
dar, dacă îi ţii cocârjaţi așa cum faci acum, nu reușeșți decât să trans- 
miţi supunere și neîncredere. Eşti o femeie superbă și voluptuoa- 
să, și trebuie să foloseşti asta în avantajul tău. Rotește umerii pe 
spate și lasă-i în jos, ca și când ai avea aripi de înger, pentru care 
ai nevoie de spaţiu ca să le desfaci. Millie își despreună picioarele 
și se ridică pentru a-și exemplifica vorbele, iar postura ei era însăși 
întruparea încrederii și a autorității. Și încă ceva: ţine mereu băr- 
bia astfel încât să fie paralelă cu podeaua. Uită-te oriunde ai nevoie 
dacă nu poți susține privirea cuiva, dar, orice ai face, nu lăsa bărbia 
în pământ. 

Primea lecții de comportament de la cea mai faimoasă actriță 
de pe scenele londoneze. Menei abia dacă îi venea să creadă. Făcu 
tot posibilul să imite cât mai bine postura regală grațioasă a lui Mil- 
lie și își verifică ţinuta în oglinzile care se aflau în jurul estradei pe 
care stătea. 

Umerii ei erau imaginea demnităţii, așa laţi și impunători. Piep- 
tul ei ieșea în faţă cu mândrie, deși în clipa asta sânii ei erau un pic 
striviţi în constrângerea corsetului menit să o facă să pară mai sub- 
ţirică, în rochia simplă verde cu auriu cu nasturi negri simpli pe care 
o purta, care reprezenta uniforma perfectă pentru noua ei poziție 
de guvernantă. 

Trăsăturile sale însă erau cele care stricau orice efect. 

Mena își atinse ușor cu vârful limbii buza spartă și constată că 
i se dezumflase semnificativ în cele trei zile de când fusese salvată 

de la Belle Glen. Ochiul i se învineţise și i se umflase atât de tare, că 
nu mai putuse vedea aproape deloc cu el. Dar își aplicase compresele 
reci pe care i le oferise contesa de Northwalk, și în cele din urmă 
trăsăturile ei începuseră să arate din nou normal. Cu toate acestea, 
culoarea vânătăilor sale rămânea la fel de aprinsă. 

Cam la fel ca bărbatul care i le făcuse ce se aprindea ușor. 

Logodnicul lui Millicent LeCour, Christopher Argent, îi frânse- 
se gâtul domnului Burns simplu și eficient. Mena se întrebă dacă 
Millie știa de ce era în stare iubitul ei. Probabil că da, din moment 
ce era suficientă o singură ocheadă spre Argent ca oricine să-și dea 
seama că era un om letal. lar răceala din ochii lui azurii se topea nu- 
mai pentru actriță sau pentru fiul ei ca un heruvim, Jakub. Mena 
avea să-i fie pe vecie recunoscătoare bărbatului aceluia, din moment 
ce-l smulsese pe domnul Burns de pe trupul ei inconștient, sal- 
vând-o de infamiile la care intenționase să o supună monstrul acela 
de om. 

Mena considerase mereu că ar fi fost îngrozită să vadă cum 
era curmată o viață. Dar se simțea bucuroasă - ba chiar recunoscă- 
toare — că Burns nu mai putea tortura femei nevinovate și neaju- 
torate. Și încă și mai recunoscătoare pentru că aceste două femei o 
luaseră sub aripile lor protectoare, mergând atât de departe încât 
să-i cumpere o nouă garderobă, realizată de cea mai căutată mo- 
distă din Londra, precum și un nou set de lenjerie intimă, pantofi 
și accesorii. 

Bănuia că Madame Sandrine era angajata și chiriașa lui Dorian 
Blackwell și că, prin urmare, era obișnuită să le păstreze secretele. 

- Minunat! zise Millie, pe un ton încurajator. Cred că astfel obţii 
întocmai efectul dorit. Așa nimeni nu ar îndrăzni să se îndoiască de 
încrederea ta în tine și de autoritatea ta. 

- Eu nu am avut niciodată nici un pic de autoritate și nici un pic 
de încredere în mine, de fapt. 

- Păi, tocmai de asta se numește actorie, zise Millie, prompt, 
dându-se la o parte ca să-i facă loc lui Madame Sandrine, în timp 
ce franțuzoaica aceea minionă cu păr negru venea cu un coș plin de 
accesorii și ornamente. 

Lăsând jos coșul, modista se aplecă pentru a verifica tivul ultimei 
rochii care urma să se adauge la noua garderobă a Menei. 

-Şi am descoperit că, adesea, te poți păcăli pe tine să crezi că 
e adevărat ceea ce transmiţi în exterior. 

-Millie are dreptate, draga mea. Farah își lăsă ceașca de ceai pe o 
măsuţă și se ridică să i se alăture prietenei sale. Adesea, trebuie mai 

întâi să părem că avem încredere în noi și, făcând asta, încrederea în 
sine tinde să vină ca un lucru firesc. 

Ochii ei cenușii limpezi îi studiară chipul Menei cu un amestec 
perfect de simpatie și încurajare. 

-O să ţi se vindece rănile, o asigură Millie. Deja arată mult mai 
bine. Și, oricum, cred că am născocit o poveste genială și credibilă 
prin care să le explicăm. 

- Da, pun pariu că e o poveste cu adevărat genială, aprobă Farah. 
Și poziția asta de guvernantă n-o să fie pentru totdeauna. Dorian a 
început deja să se ocupe să te scape de diagnosticul acela îngrozitor 
de nebunie, deși, din păcate, procesul este enervant de lent. 

-Hai să mai repetăm scenariul! Deși avea comportamentul unei 
seducătoare, Millicent LeCour poseda rigurozitatea și capacitatea de 
muncă a unui ofițer de regiment. Cum te numești? 

Mena inspiră adânc, încercând să se asigure că reținuse corect 
toate informaţiile legate de noua identitate pe care i-o crease Do- 
rian Blackwell. 

- Numele meu este Philomena Lockhart. 

-Şi de unde ești? 

-De loc, sunt din Bournemouth, Dorset, dar în ultimii ani am 
locuit la Londra, unde am lucrat ca guvernantă. 

-Eu încă sunt de părere că ar trebui să-i schimbăm numele cu 
totul, sugeră Farah. Nu ar fi mai potrivit ceva mai comun, precum 
Jane, Ann sau Mary? 

Dar Millicent clătină din cap cu aplomb. 

-Nu arată ca una dintre femeile alea, și îți spun din experienţă că 
e mai ușor să ţii minte o minciună dacă e împletită cu mici adevăruri. 
Va răspunde mereu la numele de Philomena, pentru că este al ei din 
născare. Am ales Bournemouth pentru că e aproape de Hampshire, 
unde a crescut ea, și cunoaște orașul, așa că își poate aminti detalii 
dacă va fi vreodată nevoie. 

Farah cugetă asupra afirmațiilor ei, bătându-se ușor cu degetul pe 
bărbie, gânditoare, înainte de a decreta: 

- Da, ai dreptate, desigur. 

Buclele de abanos ale lui Millie LeCour dansară senzual în 
jurul chipului ei frumos când îi adresă Menei cu fermitate o nouă 
întrebare: 

-Pentru cine ai lucrat în Londra? 

- P-pentru familia Whitehall, un magnat al comerțului naval și 
soția lui. 

-Cum îi cheamă? 

-George și Francesca. 

-Şi pe copiii lor? 

- Sebastian, care acum a plecat la studii la Eton, și Clara, care 
acum s-a logodit și... 

-Cu cine s-a logodit? 

Mena încremeni și făcu ochii mari, tresărind, în timp ce vânătăile 
din jurul ochiului ei protestau la adresa acelei mișcări. 

-A... ăăă... nu-mi amintesc să fi vorbit despre asta. 

- Păi, pentru că nu am vorbit. Actriţa alese altă trufă, cu atenţia 
precaută a unui jucător de șah profesionist. Îți demonstram doar că 
uneori ar putea fi nevoie să improvizezi. Și atunci, doar rostește pri- 
mul lucru plauzibil care-ţi vine în minte. 

— Mda, doar că mintea mea pare să fie înspăimântător de goală în 
ultima vreme, zise Mena, oftând. 

Farah scoase un sunet plin de compasiune. 

-Pentru că ai fost foarte stresată și încordată în ultimul timp. 
Millie, poate că are nevoie de o pauză... 

- Nu, zise Mena ferm, clătinând din cap și câștigând o privire 
tăioasă din partea lui Madame Sandrine. Dar își dădu seama că tre- 
buia să stea nemișcată și rămase cât de potolită putea. Nu, o să mă 
străduiesc mai tare. 

-Cum îl cheamă pe logodnicul Clarei? insistă Millie. 

- Hmmm... George?! zise ea, rostind primul nume care-i veni 
în minte. 

-Aşa îl cheamă pe tatăl ei, o corectă Madame Sandrine, cu un 
accent franțuzesc foarte pronunțat. 

Şi în clipa aceea Minei i se învolbură în gât un sunet de neputinţă 
și descurajare. Chiar și croitoreasa se pricepea mai bine la treaba asta 
decât ea. 

- Of! N-am ştiut niciodată să mint, zise Mena panicată, lipin- 
du-și palma de frunte într-un gest de îngrijorare. Darămite să mai și 
joc teatru...! Of! N-o să reușesc niciodată să o scot la capăt cu bine. 

- Prostii! exclamă Millie, așezându-și pumnii pe șoldurile-i per- 
fecte, înveșmântate în mătase stacojie. Eşti o femeie puternică, Mena. 
Şi treaba asta o să fie o nimica toată, comparativ cu toate prin câte 
ai trecut deja! 

Nimeni nu mai spusese vreodată despre ea că era o femeie pu- 
ternică. Ba, de fapt, fusese adesea batjocorită că era sperioasă ca un 
șoricel. Poate că puterea nu era punctul ei forte, pe cât era supravie- 
țuirea. Și supraviețuise, într-adevăr, nu era așa? Datorită bunătății 
nemărginite a acestor două femei. 

Un val cald de recunoștință se revărsă prin fiinţa ei, aducându-i 
Menei un nod în gât de emoție. 

- Nu.... nu știu cum o să vă pot mulțumi vreodată amândurora 
pentru tot ce aţi făcut pentru mine. Nu doar pentru că m-aţi sal- 
vat din locul acela îngrozitor, ci și pentru haine, pentru noua viață 
și pentru faptul că mi-aţi găsit de muncă. Sper doar să nu vă deza- 
măgesc... Sper să pot ţine minte toată povestea asta pe care am 
născocit-o și să o fac să sune credibil. 

Millie își aruncă pe spate buclele de abanos, și în ochi i se aprin- 
seră scântei. 

- Mi-aș dori să nu fii deloc nevoită s-o foloseşti. Să nu fie nevoie 
să te trimitem departe de aici. Dar soțul tău și părinţii lui sunt furi- 
oși la culme și te caută și-n gaură de șarpe. Doamne, sunt așa niște... 

Farah își așeză o mână liniștitoare pe braţul prietenei sale. 

-O să te descurci de minune, o să vezi, îi zise Menei, încurajator. 

-Eu încă sunt de părere că ai putea să stai cu noi, se oferi Millie. 
Christopher l-a împușcat pe un membru al familiei tale ca să-mi sal- 
veze viața. Casa noastră din Belgravia o să fie ultimul loc din Londra 
unde s-ar gândi cineva să te caute. 

Mena simțea cum ochii îi erau din nou năpădiți de lacrimi ca 
urmare a generozității nemărginite a acelor femei. 

-Nici nu știi cât de mult înseamnă pentru mine oferta ta, dar po- 
liția știe că am mărturisit toate crimele familiei mele ca să te salvez. 
Inspectorul-șef Morley știe că suntem apropiate, și simt că, accep- 
tând propunerea ta, aș pune în pericol noua carieră a logodnicului 
tău și nu vreau asta. 

Pe chipul lui Millie apăru o expresie de încruntare, care transmi- 
tea fără echivoc frustrarea pe care o simţea. Cu toate acestea, nu o 
contrazise. Christopher Argent fusese cândva cel mai bine plătit asa- 
sin din imperiu. Și acum, datorită iubirii lui Millie, încerca să vadă 
dacă se putea adapta la o carieră în poliție. Și, ținând cont de ceea 
ce se întâmplase cu domnul Burns, Mena nu putea să nu se întrebe 
dacă omul era într-adevăr potrivit pentru un astfel de post. 

-Am căzut cu toţii de acord că e cel mai sigur pentru tine să te 
scoatem din Londra, în caz că vin să te caute pe aici membrii familiei 
tale sau agenţi ai Coroanei, le aminti Farah, cu blândețea ei carac- 
teristică. Și au fost deja făcute toate aranjamentele în Scoţia. Lord 
Ravencrofit a zis că o să meargă să te ia de la gară mâine la amiază. 

Mena simţi cum inima îi căzu din piept, ajungându-i în stomac. 
Încă nu era sigură cum ajunsese de la a fi o vicontesă la a fi prizonieră 

la Belle Glen și apoi o falsă guvernantă fată bătrână, într-un timp 
atât de scurt. 

Madame Sandrine se ridică și o ţintui cu ochii mari de uimire, 
nevenindu-i să creadă ce auzea. 

-Adică te duci să lucrezi pentru Demonul Scotian? 

-P... pentru ce? icni Mena, cu sufletul la gură, neputând să-și îm- 
piedice vocea să-i tremure. Adică pentru cine? 

Farah tresări, ceea ce nu prea era în măsură să aline panica Menei. 
Madame Sandrine continuă, cu chipul strălucindu-i de un drama- 
tism de rău augur: 

-Se spune că marchizul de Ravencroft s-a dus la o răscruce de 
drumuri ca să facă un târg cu un demon, ca să nu poată muri nicio- 
dată în bătălie. Se știe că atacă tunurile și puștile cu capul înainte și 
fără nici o teamă și că gloanţele și ghiulele de tun își schimbă traiec- 
toria în jurul lui, evitându-l. A omorât atât de mulţi oameni, încât 
există în iad un munte de oseminte botezat după el. Cel mai violent 
om în viaţă, asta este! Și se spune că poate să te omoare cu o simplă 
atingere a... 

-Madame Sandrine! exclamă Farah tăios. E suficient! 

-Un... munte de oseminte umane? Mena se uita uluită la cele 
două femei, care dintr-odată aveau un aer vinovat. Și unde anume mă 
trimiteţi mai exact? 

Farah făcu un pas în față cu prudenţă. 

-Tu ştii mai bine decât toți oamenii cum fac ziarele din țânțar ar- 
măsar, căutând titluri de senzaţie. Da, Lord Ravencroft a fost solaat 
cândva, demult, dar acum mai bine de douăzeci de ani, și e adevărat 
că a fost decorat de nenumărate ori pentru curajul extraordinar de 
care a dat dovadă în Asia și în Indii. Dar copiii lui sunt aproape mari 
deja, ceea ce înseamnă că e mult mai în vârstă acum. S-a retras din 
armată și se mulțumește să fie un simplu tată și fermier. Și te asigur 
că nu ai absolut nici un motiv să-ţi fie frică. 

Dar Mena era înspăimântată deja, dincolo de cuvinte. I se strân- 
sese stomacul, și picioarele i se înmuiaseră, amenințând să n-o mai 
ţină. Dacă fusese aruncată din cazanul iadului drept în flăcările 
infernului? Dacă viziunea lui Farah asupra situaţiei era alterată 
de circumstanţele în care se regăsea și ea? La urma urmei, ea era 
căsătorită cu omul supranumit Inimă Neagră din Ben More, cel 
care era regele lumii interlope londoneze pentru că ieșise învingă- 
tor în războiul lumii interlope, inundând străzile din East London 
cu râuri de sânge. Și, când o femeie era căsătorită cu un om atât 

de periculos, oare chiar s-ar fi gândit de două ori înainte de a trimite 
pe cineva la... 

-Cel... mai violent om în viață? termină ea cu voce tare, și un fior 
de neliniște îi tăie răsuflarea, în timp ce o sprânceană îi tresărea ner- 
vos. Mena se lăsă în genunchi pe estradă, chinuindu-se să respire. 
Nu cred că pot face asta. 

Farah se ghemui lângă ea și o mângâie pe spate, liniștitor, cu 
mâna ei mică și caldă. 

- Mena... știu că nu mă cunoști foarte bine, dar chiar sunt pri- 
etena ta. Și crede-mă când îţi spun că nu te-aș trimite la el dacă aș 
considera că ai fi în vreun pericol. 

Dar Mena doar clătină din cap, neputând să articuleze vreun 
cuvânt din cauza nodului pe care îl simțea în gât, amenințând să o 
sufoce, și din pricina bubuitului inimii sale. Farah scoase ceva din 
buzunarul fustei sale și îi întinse Menei. Era o scrisoare cu un sigiliu 
de ceară rupt. 

-Citeşte asta, o îndemnă Farah. Și apoi ia decizia finală. Și să știi 
că, oferindu-ţi scrisoarea aceasta, îţi încredințez niște informaţii pe 
care puţini oameni au privilegiul de a le ști. 

Millie se așeză de cealaltă parte a Menei și o luă de mână. 

-Şi eu am aflat câte ceva despre ce înseamnă să fii într-o situaţie 
disperată, lucruri care s-ar putea să te ajute și pe tine. 

Mena se uita şocată la scrisoarea pe care o ţinea în mână și se 
concentră să-și recapete suflul. Hârtia aceea groasă avea pe ea scris 
numele lui Farah, cu litere mari și apăsate, fără îndoială masculine. 
Toate literele aveau fix aceeași înălțime și lăţime. Și erau toate alini- 
ate ca niște soldăţei cuminţi pregătiți pentru inspecție. 

-Ce e asta? șopti ea. 

- Uneori..., începu Millie, cu glas jos și sobru, destul de diferit de 
tonul ei vesel obișnuit. Când te afli într-o situaţie dificilă, așa cum e 
cazul tău acum, cel mai sigur loc în care te-ai putea afla este lângă un 
bărbat puternic și violent. 


Dragă Lady Northwalk, 


Această corespondență este menită să vă informeze pe dum- 
neata și pe Dorian că m-am retras din cariera militară și m-am 
întors la castelul Ravencroft ca să supraveghez fermele clanului, 
chiriașii şi să mă ocup de distilerie. 

După cum știi, în acești ultimi zece ani am fost văduv, și copiii 
mei, doar un pic mai bine decât niște orfani, din moment ce mi-am 

petrecut cea mai mare parte a vieții lor în străinătate, în serviciul 
Maiestăţii Sale. 

În absența mea, educația lor a fost neglijată în mod dezastruos. 

Când un soldat este suficient de norocos încât să ajungă la vâr- 
sta la care am ajuns eu, adună în cârca sa multe regrete. Iar ale 
mele nu se limitează la atrocitățile războiului, ci au legătură și cu 
tot ce am abandonat. Nu mă refer numai la copiii mei, ci și la soțul 
dumitale. Fratele meu. 

Știu că nu am nici un drept să fac asta, dar mă întrebam 
dacă aș putea apela la bunăvoința dumitale pentru a-mi face un 
mare serviciu. 

Nu sunt un om obișnuit să răzbată în viață bazându-se pe 
bunătatea altora. Cu toate acestea, fiind doar un soldat lipsit de 
rafinament, nu sunt deloc înzestrat cu abilitățile necesare pentru 
a-i pregăti pe copiii mei pentru lumea în care ar trebui să trăiască, 
în calitate de moștenitori ai unui marchiz. Se apropie sezonul de 
debut al Rhiannei, iar Andrew își dorește să plece la universitate 
când va împlini vârsta necesară. Au mare nevoie de o guvernantă 
experimentată, care să poată să le fie și dascăl. Aș vrea să te rog 
să-mi găsești dumneata pe cineva. Dacă nu pentru mine, măcar 
pentru binele lor. Ei merită tot ce e mai bun în materie de edu- 
cație civilizată. Indiferent de costuri. Informeaz-o pe doamna în 

cauză că vor fi incluse toate cheltuielile aferente relocării ei aici 
și că va primi orice salariu consideri dumneata de cuviință ca 
fiind satisfăcător. 

O să-ți rămân veșnic recunoscător și îndatorat pentru ajutorul 
dumitale. 

Te rog, transmite-i salutările mele soțului dumitale. 

Al dumitale, veşnic recunoscător, 


It.-col. William Grant Ruaridh Mackenzie. 
Marchiz de Ravencroft. 


Bealach na Bă Pass, Wester Ross, Scoţia 
Toamna anului 1878 


Mena considera o bunătate din partea lui Dumnezeu faptul că 
roata cupeului cu care călătorea se rupsese zgomotos abia după ce 
traversaseră drumul periculos din munţii scoțieni și cotiseră spre 
vest prin peninsula verde care ducea spre castelul Ravencroft. Dacă 
s-ar fi stricat mai devreme, trăsura ar fi fost fără îndoială aproape 

complet distrusă pe stâncile negre de pe drumul din valea aceea aco- 
perită de mușchi. 

Vizitiul amabil, îmbrăcat în livrea, pe nume Kenneth Mackenzie, 
fusese singurul care venise să o aștepte în gara Strathcarron. Mena 
nu ar fi ghicit niciodată că omul acela în vârstă ar fi putut urca dru- 
mul abrupt din Bealach na Bă Pass cu agerimea unui om pe urmele 
căruia se afla însăși moartea. 

După o examinare rapidă a roții stricate, vizitiul bălmăjise ceva 
într-o engleză neinteligibilă și apoi plecase imediat după ajutoa- 
re, lăsând-o pe Mena în compania celor trei cai și a furtunii care se 
apropia. lar asta fusese — Mena se uită repede la noul ei ceas de 
buzunar — mda, asta fusese cu mai bine de o oră în urmă, și ploaia 
torențială începuse să o priveze de priveliștea cu care se delectase 
ca să treacă timpul mai repede. 

Topografia Scoției o fascinase atât de mult, încât uitase aproape 
complet de faptul că o deranja stomacul din cauza urcării viguroase a 
acelui drum abrupt sau de faptul că în ea se învolbura o frică pentru 
viaţa și integritatea sa. 

Mena mai văzuse peisaje provinciale superbe, din moment ce 
crescuse în paradisul bucolic de la Hampshire. Wester Ross nu era 
nici pe departe un loc la fel de liniștit precum câmpurile organizate 
şi pășunile pașnice din sudul Angliei. Ceva sălbatic și neîmblânzit 
părea să insufle viață acestui loc. Și fiecare stâncă avea un aer de mis- 
ticism preistoric. Putea simţi asta la fel de puternic precum miro- 
sul sărat pregnant al aerului, datorat felului în care se învolbura apa 
înainte de furtună sau modului în care încă se infiltra în aer ultima 
căldură a toamnei. Mușchiul și vegetaţia luxuriantă stăteau agăţate 
de rocile întunecate și de pământ, pictând peisajul acela cu fiecare 
nuanță posibilă de verde. 

Dar, în acel moment, nori grei și amenințători se cățărau peste 
piscurile negre de piatră precum niște cuceritori inevitabili, ascun- 
zând vârfurile insulelor Hebride de ochii curioși ai oamenilor. Chiar 
şi ploaia părea diferită în acest loc. Spre deosebire de furtunile cenu- 
şii din Londra, aici umezeala nu cădea dintr-un cer înnorat, ci se fu- 
rișa în jurul ei cu fiorul rece al secretelor nedescoperite, învăluind-o 
într-o ceaţă densă, perturbată numai de vânturile nesupuse. 

Tremura, deși purta o rochie groasă de lână și se învelise și cu 
o pătură pe care i-o găsise vizitiul sub una din banchete. Frigul de 
aici îi pătrundea prin haine și în carne, ajungându-i până la oase 
şi făcând-o să se cutremure. 

Totuși, nu era o baie cu gheaţă. Așa că putea îndura asta. 

Deși nu era sigură pentru cât timp. Dacă bietul bătrân Kenneth 
Mackenzie păţise ceva pe vremea asta? Abia dacă se putea vedea la 
zece pași în faţă, și, pe un teren așa accident ca acesta, un om putea 
sfârși cu ușurință undeva într-o mlaștină sau să se împiedice și să 
cadă în vreo râpă. 

Se auzi un sunet care semăna cu bătăile înăbușite ale inimii ei 
grăbite, și Mena se aplecă pe fereastră la timp ca să vadă mai mulți 
scoțieni călare materializându-se din neguri precum spiritele război- 
nicilor iacobini care cutreieraseră chiar pe aceste meleaguri mlăști- 
noase cu o sută de ani în urmă. 

I se tăie răsuflarea când dădu cu ochii de ei. Mantii grele le 
protejau umerii vânjoși, deși genunchii lor rămâneau dezgoliţi, fi- 
indcă purtau kilturi asortate în carouri albastre, verzi și aurii. 
Își struniră caii la pas și se apropiară de trăsură, permițând pâclei 
să-i dezvăluie în faţa privirii ei uimite. 

Și Mena conștientiză dintr-odată cât de singură și de vulnerabilă 
era de fapt. Își spuse în grabă că existau șanse ca acești oameni să fie 
ajutoarele după care trimisese Kenneth Mackenzie. Doar că nu-l ve- 
dea și pe acesta printre ei. În clipa asta, număra șapte siluete, fiecare 
mai voinică și mai murdară decât cealaltă. Pe de altă parte, puteau să 
fie și briganzi. Tâlhari la drumul mare, violatori, criminali... 

„Oh, Doamne, Dumnezeule din ceruri!“ 

Se învârteau în jurul trăsurii și se holbau cu toții prin geamurile 
murdărite şi udate de ploaie, cu o curiozitate fățișă, vorbind în limba 
lirică a Scoției. Din câte știa ea, era un dialect galic scoțian, dar nu 
putea să înțeleagă nici măcar un singur cuvânt. 

Și apoi îl zări pe el. 

Gura i se uscă la fel de tare precum deșertul și o traversă un fior 
zguduitor care nu avea absolut nimic de-a face cu frigul. 

Deși nu purta nimic cu excepția unui kilt și a unei cămăși largi 
de bumbac pe sub mantia udă ce îi flutura pe umeri, stătea drept și 
mândru în șaua armăsarului negru pe care îl călărea, cu prestanța 
unui rege. Un păr negru, lung și des îi atârna umed pe spate, și ume- 
rii lui precum doi munți degajau pericol în valuri palpabile. 

Oricine era, cu siguranţă el era liderul lor. Vedea asta în felul în 
care se uitau ceilalți la el și în respectul de care dădeau dovadă când 
i se adresau. Poate că nu era un rege prin naștere, dar fără îndoială 
era unul după legile fizice ale naturii. Era cel mai masiv, mai puternic 
și mai fioros dintre ei și se înălța cu mult deasupra celorlalți oameni 
vânjoși, în timp ce se uita încruntat la ea pe fereastră. 

Și chiar și prin plasa pălăriei ei și dincolo de funinginea cu care 
avea el fața mânjită, Mena tot putea observa încordarea din maxi- 
larul său impresionant. Agresivitatea era imprimată adânc în liniile 
ochilor lui întunecați. Privit printre șiroaiele de apă care alunecau 
pe fereastră, putea la fel de bine să fie un războinic sălbatic, crescut 
nu doar să supraviețuiască în această parte frumoasă și sălbatică a 
lumii, ci să o și cucerească. 

Menei i se tăie din nou răsuflarea în timp ce urmărea cu privirea 
coapsa musculoasă ce i se dezvălui în clipa când el descălecă și își 
pierdu orice speranță când înţelese că, deşi se dăduse jos de pe cal, 
înălțimea și lățimea lui impresionante nu se diminuaseră. Doamne, 
Dumnezeule! Venea mai aproape de ea! Și intenţiona să se întindă 
spre ușă. 

Se aruncă în faţă frenetic, trase zăvorul și scoase cheia din broas- 
că, chiar când mâna lui mare apăsă pe mâner. 

Privirile li se întâlniră. 

Și ploaia dispăru. Şi la fel și orice altceva din jur. 

Mena știa că existau momente în viața unui om care puteau fi la 
fel de importante precum o epocă. Și astfel existenţa unei persoane 
se pomenea frântă în două, în înainte și după, iar ceea ce rămânea 
în urmă era o consecinţă a acelui moment și dezvăluia cine era acea 
persoană cu adevărat. Pentru că te lăsa deschis, vulnerabil la o in- 
specţie sinceră și brutală și la acceptarea faptului că era ceva ce te 
schimba în mod definitoriu și pentru totdeauna. Trăise suficient 
de mult timp pe acest pământ ca să experimenteze câteva astfel de 
momente. Moartea mamei sale, când Mena avea numai nouă ani, 
fusese prima ocazie când gustase efectiv tragedia. Apoi prima dată 
când galopase pe cal la ferma tatălui ei și trăise un sentiment de li- 
bertate desăvârșită. Primul ei sărut. Groaza din noaptea nunții ei. 
Momentul în care i se spusese că nu avea să fie niciodată mamă. 

Așa că recunoștea unul dintre aceste momente, chiar dacă uria- 
şul care se afla de cealaltă parte a acestei ferestre — care acum părea 
complet inadecvată - nu era singurul care întreprindea o examina- 
re atentă. 

Și ceea ce putea vedea în striaţiile de chihlimbar și abanos din 
ochii scoțianului o înspăimânta și o fascina în egală măsură. Acesta 
era un om capabil de o violenţă inimaginabilă. Și totuși, o tristeţe 
precaută se întrezărea în spatele neîncrederii și al exasperării apă- 
rute ulterior în privirea lui încruntată. Era surprinzător de chipeș, 
dar în acel mod sălbatic și neîngrijit în care erau atrăgători scoțienii 
în general. 

Mena clipi, mustrându-se pentru că observase un astfel de lucru 
la posibilul ei tâlhar-jefuitor-violator-asasin, și în clipa aceea vraja 
sub care căzuse se rupse. 

- Deschide ușa, îi porunci el, cu glas rezonant și dur, cu un accent 
scoţian pronunţat. 

- Nu, răspunse Mena. Dar își aminti imediat de bunele maniere și 
se corectă: Nu, mulțumesc. 


Lui Liam Mackenzie i se spunea Demonul Scoţian. 

În decursul ultimilor douăzeci de ani, condusese mai multe regi- 
mente de infanterie, cavalerie și artilerie ale Maiestăţii Sale. Luase 
cu asalt nenumărate bande de dușmani în timpul Răscoalei șipailor 
şi își câștigase faima atunci când fusese înfrântă — de fapt, zdrobită — 
așa-zisa rebeliune indiană. Înlesnise dezbinarea Companiei Indiilor 
de Est prin spionaj, asasinări și război deschis, pictând junglele cu 
sânge, până când Coroana dobândise stăpânirea. Condusese ofen- 
siva împotriva tunurilor chinezești în timpul celui de-al doilea Răz- 
boi al Opiului, sărind de pe cal peste focurile de tun și spintecând 
artileria asiatică. Condusese în secret misiuni de salvare în Etiopia 
și în Așanti, nelăsând în urmă nici un indiciu al prezenţei sale acolo, 
cu excepţia unui munte de cadavre. Antrenase asasini și ucisese tră- 
dători. Răsturnase dinastii întregi și executase tirani. El era William 
Grant Ruaridh Mackenzie, locotenent-colonel în Garda Scoțiană 
Secretă a Maiestăţii Sale, marchizul de Ravencroft și moșier și cen- 
ducător al clanului Mackenzie al treilea, din Wester Ross. Un agent 
secret al Coroanei și un lider al oamenilor săi, asta era! 

Când dădea un ordin, acesta era respectat deopotrivă de plebe 
și de nobili. Cel mai adesea, fără a cârcoti careva. Păi, și atunci cum, 
pentru numele tuturor sfinților și zeilor care fuseseră vreodată ve- 
neraţi pe acest pământ, se putea să rămână așa, ca trăsnit, în faţa 
unei guvernante englezoaice frumușele? Treaba asta îl zăpăcea și îl 
debusola complet. 

Nu avea timp pentru așa ceva. Un incendiu izbucnise în câmpuri- 
le estice de orz în dimineaţa aceea, și oamenii lui erau epuizați după 
ce se chinuiseră să stingă flăcările. Ploaia fusese o adevărată binecu- 
vântare — una care le salvase recoltele. Când Kenneth venise la el și-i 
explicase dificultatea în care se repăseau din cauza trăsurii, călăriseră 
aproape opt kilometri prin ploaia rece mocănească de toamnă ca să-i 
salveze fundul ăla frumos. 

Era oare cu putință ca ea chiar să-l fi încuiat afară din propria lui 
trăsură și apoi să-i fi nesocotit un ordin direct, cu un simplu „Nu, 
mulțumesc“ politicos? 

Dacă ar fi fost în apele lui, ar fi smuls din balamale ușa aceea și ar 
fi zdruncinat-o şi ar fi pus-o la respect, ca răspuns la insolența ei. 

De fapt, chiar ar fi trebuit s-o facă, altfel oamenii lui l-ar fi putut 
considera slab. Pe de altă parte, poate că era mai bine să nu, ca nu 
cumva să-l creadă o brută. 

Nu mai știa cum să procedeze. Oamenii aceștia din clanul Mac- 
kenzie erau fermieri, nu soldați, și toate regulamentele stricte care îi 
reglementaseră viața nu se aplicau aici la Ravencroft. 

„Mare păcat!“ 

Când li se întâlniseră privirile, simţise pământul mișcându-se sub 
picioarele lui într-un fel pe care nu-l mai trăise niciodată. Și nu pre- 
cum senzaţia de instabilitate pe care i-o dădea o porţiune de pământ 
mlăștinos sau o pantă alunecoasă, ci chiar contrariul. Ca și când glia 
își modifica compoziția și se mișca pentru a mulțumi cosmosul, ve- 
nind la locul său cu o finalitate profetică. 

Dar era ceva la vulnerabilitatea rănită din ochii ei verzi, vi- 
branti, singurul lucru de la ea pe care îl putea vedea clar — și asta 
îi furase minţile. 

Era al naibii de tulburător. Absolut enervant, de fapt. 

Apăsă din nou pe mânerul ușii trăsurii. 

- Deschide, fătuco, șuieră el printre dinţii încleștați. 

Dar femeia aceea afurisită clătină din cap cu o sfială reținută, și 
buzele îi tremurară vizibil în spatele vălului greu pe care îl purta. 
Se aplecă apoi în față și deschise zăvorul ferestruicii folosite pentru 
ventilație, care se afia poziționat deasupra geamului mare, și vorbi 
prin el, cu un accent britanic impecabil. 

-Aş prefera să n-o deschid, mulțumesc. 

Lui Liam îi trosniră încheieturile degetelor când încleștă mâna 
în pumn. 

-Cred că am speriat-o pe biata fătucă, zise administratorul lui 
Liam, Russell Mackenzie, în limba lor galică nativă. Cred că arătăm 
de speriat după ziua pe care-am avut-o. 

Liam se uită spre administratorul său mânjit de funingine, după 
care în jos, la hainele lui murdare și ude leoarcă. 

- Oh, da, aprobă el. Se întoarse apoi din nou spre femeie. Dacă vii 
cu noi, te ducem la castelul Ravencroft și te scăpăm din furtuna asta. 
Putem trimite după lucrurile tale odată ce ești în siguranță la castel. 

Ea se uită neliniștită la bărbaţii care înconjurau trăsura, și lui 
Liam i se păru că întrezărește o urmă de rană sau de buză spartă 
în clipa când ea întoarse capul. Dar nu putea fi sigur. Nu putea ve- 
dea înăuntru pe cât de bine și-ar fi dorit. Și, Doamne, Dumnezeu- 
le! Îl enerva la culme cât de tare îşi dorea să-i descopere și restul 
trăsăturilor, ca să vadă dacă erau la fel de remarcabile precum ochii 
ei superbi. 

-Apreciez foarte mult oferta dumitale amabilă, domnule, dar 
o să aştept să vină să mă ia cineva de la gospodăria Ravencroft. 
Ar trebui să sosească în orice clipă. 

Afirmația aceea stârni un zumzet de amuzament dinspre oame- 
nii din clanul lui. 

Liam își dădu seama că nu-și putea aminti ultima dată când i se 
mai mulțurmise de atât de multe ori în decursul unei conversații. Sau 
când fusese refuzat. 

- Păi, ăștia am fi noi, fătuco, zise Thomas Campbell, un om la fel 
de mare ca un urs, făcând semn spre Liam. Și aici de faţă este însuși 
marchizul, nu-i așa, moșierule? 

- Da. Liam încuviință din cap, așteptându-se ca ea să deschidă 
ușa, acum că se clarificase treaba. 

Dar, în locul supunerii la care se așteptase, o sprânceană tresări 
sceptic deasupra ochiului ei drept, în timp ce îl studia din cap până 
în picioare. 

-Nu prea cred. 

Un alt hohot de râs, de data aceasta și mai răsunător, și Liam 
scrâșni din dinți. 

-Eu sunt Liam Mackenzie, marchizul de Ravencroft, moșier și 
conducător al clanului Mackenzie din Wester Ross. 

Vârful limbii ei apăru ca să testeze ce acum Liam știa cu certi- 
tudine că era o buză spartă, în timp ce părea să cugete asupra unei 
probleme, cu fruntea-i încruntată și îngândurată. Liam își schimbă 
poziția, agitat, testând rezistența mânerului ușii, când ochii femeii 
se luminară, semn că îi venise o idee. 

-Ai vreo dovadă a titlului sau a nobleței dumitale? sugeră ea, cli- 
pind mulțumită, uitându-se la el în expectativă, de parcă îi oferise un 
plan ireproșabil. Un inel cu sigiliu, poate, sau un sigiliu al... 

-Faptul că încă n-am sfâșiat trăsura asta cu mâinile goale e dova- 
da suficientă a nobleței mele, mârâi el, printre buzele-i încleștate. Şi 
acum, deschide ușa asta blestemată! 

-Îmi pare rău, dar nu, zise ea şi închise la loc și fereastra. 

Chicotelile oamenilor lui se opriră brusc când Liam se răsuci și 
se încruntă la ei. Se întoarse apoi din nou spre ea, și de data aceasta 
bătu în geam, atent să nu-l spargă, și ea îl deschise cu promptitudi- 
nea unui valet englez. 

-Mai e ceva? întrebă ea. 

- Da! strigă Russell Mackenzie, înainte ca Liam să apuce să-și re- 
capete suflul și să deschidă gura să vorbească. Tu de unde știi că nu 
e moșierul Mackenzie? 

Liam ar fi vrut să mârâie la fel și la Russell, dar nu putea să nu 
recunoască faptul că era, într-adevăr, o întrebare bună. 

-Pentru că marchizul este tatăl a doi copii aproape mari și re- 
cent retras după o carieră de zeci de ani în armată. Până acum, ar 
trebui să fie deja un bătrân pensionar, nu un... un domn așa... ăăă... 
falnic... și... Flutură din genele-i lungi, într-un gest de nervozitate, în 
timp ce se uita la el. Nu el. 

Ceva ce Liam considera mort de mult izbucni în el dintr-un abis 
veșnic nemișcat și întunecat. Era un soi de mândrie ce-i caracteri- 
za pe adolescenţi și pe flăcăii tineri, când venea sezonul de împere- 
chere. Și nu se așteptase niciodată să mai trăiască asta, acum când 
avea deja patruzeci de ani. Evita în mod regulat avansuri sexuale 
fățișe de la femei frumoase. Femei mai tinere. Dar această insinu- 
are a virilității sale, venită de la această fetișcană care purta un văl 
peste chip, aproape că-l făcea să se îmbujoreze ca un flăcăiandru 
fără experiență. 

La naiba și pe toţi dracii! Oare treaba asta avea să devină o 
problemă? 

- Convinge-o să iasă de-acolo, Liam, îl zori Russell, în același grai 
galez, deși vocea lui încă transmitea amuzament. E mai rece afară 
decât îs țâţele unei vrăjitoare într-un corset de alamă. 

Liam inspiră hotărât. 

-De ce ar fi nevoie ca să te ducem la castelul Ravencroft? întrebă 
el, ca și când ar fi vorbit cu un copil greu de cap. 

- Păăăi... Ea șovăi o clipă, uitându-se la fiecare om în parte și apoi 
din nou la el. Din moment ce m-ai întrebat, v-aș plăti, desigur, dacă 
v-aș putea convinge poate, pe voi, domnilor, să reparaţi roata? 

Toţi cei patru membri ai clanului Mackenzie care erau încă pe cai 
şi cei doi din neamul Campbell explodară în hohote de râs, ceea ce nu 
făcu altceva decât să atragă o încruntare din partea femeii. Și chiar și 
Liam fu nevoit să-și muște buza ca să se abțină să nu zâmbească. 
Și văzu, desigur, și cum noua lui guvernantă îi urmărea mișcarea cu 
o expresie uluită. 

— Așadar, de asta ar fi nevoie, ei? zise Thomas Campbell în timp 
și-și scutura basca de ploaie. 

- Păi, doar pune roata înapoi unde îi e locul și hai să mergem! 
exclamă Russell, râzând suficient de tare încât să sperie caii, care în- 
cepură să se agite pe loc. 

— Păi... da, pufni ea. 

Scoţienii erau oameni veseli de felul lor, dar adevărul era că tre- 
cuse al naibii de mult timp de când nu-și mai auzise oamenii râzând 
cu atâta poftă. Și apoi începură să facă glume pe seama lui în limba 
lor maternă. 

-Ar trebui s-o trimiti înapoi! Nu-i prea deşteaptă. 

-Sau poate ai putea s-o ţii ca amantă, că-i și amuzantă, pe cât este 
de frumușică. 

Șocat, Liam se uita chiorâș la expresia ei de nedeslușit pe sub vă- 
lul pe care îl purta. Chiar părea destul de tânără după voce și după 
cât putea distinge din chipul ei. Și se întrebă de ce Farah Blackwell o 
alesese tocmai pe ea, ca s-o trimită aici pentru poziţia de guvernan- 
tă. Oare nu fusese suficient de clar în cerințele sale? 

Fetișcana aşteptă cu un aer îndelung suferind ca râsetele lor să se 
stingă și abia apoi vorbi din nou: 

-lertaţi-mă, vă rog, domnilor, dacă mă înșel, dar am exami- 
nat și eu roata un pic mai devreme, înainte să înceapă să plouă, și 
mi se pare că ar fi o reparaţie ușoară dacă aţi face uz de forța voas- 
tră cumulată. 

- Păi, chiar te rugăm, fătuco, spune-ne tu cât de simplu s-ar re- 
zolva, zise Russell, ștergându-și de pe obraz o picătură de ploaie 
răzleață ori o lacrimă de râs. Pur și simplu, punem roata înapoi în ax 
și o fixăm cu ce...?! Cu o rugăciune? 

Acum, ea fu cea care zâmbi. 

-Ei bine, nuuu, zise ea, tărăgănând cuvântul și apoi arătând afară 
pe geam cu un deget lung și elegant. Dacă veți examina lucrurile, 
veți descoperi că roata și axul sunt în perfectă stare. Și, dacă ați fi 
suficient de amabili, domnilor, să vă uitaţi spre acel butuc, ați desco- 
peri că principalele lui caracteristici sunt două cuie de osie. Se ridică 
pe genunchi ca să scoată braţul și mai mult afară pe fereastră, ca să 
poată indica spre problemă. Amândouă au fost retezate la suprafață 
și tocmai de-asta, vedeți voi, de-asta s-a desprins roata. 

Fiecare scoţian rămase mut de uimire, holbându-se la ea o clipă — 
inclusiv Liam -, și orice urmă de batjocură dispăru de pe trăsăturile 
lor. În parte din cauza a ceea ce spusese și în parte pentru că trupul 
ei stătea acum lipit de geamul principal al ferestrei. 

Şi, chiar și prin rochia stacojie și groasă de lână pe care o purta, 
fiecare bărbat putea observa că avea silueta voluptuoasă la care visa 
noaptea orice scoțian. Ar fi trebuit să arate destul de ridicol așa, cu 
braţul întins pe fereastră. Dar Liam ardea de rușine — și de alte câteva 
emoţii confuze - când se pomeni cu pantalonii la fel de plini ca toți 
ceilalți oameni ai lui. 

Dumnezeule! Oare sânii aceia erau adevărați sau poate erau re- 
zultatul vreunei invenții englezeşti moderne? În clipa de față, și-ar fi 
dat și un ochi ca să afle. Și, la fel de brusc, se pomeni dorindu-și să le 
ardă ochii în craniu tuturor oamenilor săi care se holbau la ea. 

- Păi, bine, mârâi el, la ei. Verificaţi dracului odată roata aia 
afurisită! 

Russell fu cel care descălecă și se ghemui lângă trăsură ca să 
o inspecteze. 

-Să fiu al dracu’ dacă n-are dreptate, bălmăji către Liam, care stă- 
tea încremenit acolo, întrebându-se de unde naiba știa o fetișcană 
nobilă, mai ales una cu sâni ca aceia, ceva despre mecanismele de 
funcționare ale unei trăsuri. 

- Dar, fătuco, n-avem nici un cui de osie la îndemână pe-aici prin 
Bealach na Bă, zise Russell, uitându-se în sus la ea ca și când s-ar fi 
așteptat oarecum ca ea să-i ofere încă un răspuns magic. 

- Acum, că știm care-i problema, zise Liam, pe un ton foarte lini- 
ar, te-aș ruga să te mai gândești o dată să călărești cu noi cei câțiva 
kilometri până la castelul Ravencroft. Motivele pentru care o voia pe 
calul său deveniseră dintr-odată mult mai neclare, dar cel mai mult 
și mai mult își dorea să o vadă cât mai departe de fereastra aia bles- 
temată și de ochii holbaţi și pofticioși ai oamenilor lui. 

Și expresia de pe chipul ei chiar se lumină. 

-Chiar nu-i nevoie, zise, după care i se adresă lui Russell, chipul 
lui rotund și pistruiat cu obraji cărnoși și expresia lui veşnic veselă 
pârându-i-se probabil mai prietenoase. N-aţi putea lua câte-un cui 
de osie de la celelalte roți, din moment ce toate au câte două? Astfel 
ar trebui să reziste numai bine pentru cei câţiva kilometri până la 
castel, și apoi pot fi făcute reparaţii mai strașnice, după ce ajungem 
la destinaţie. 

Măcar își trase braţul înapoi în trăsură — ceea ce o mai îndepărta 
de fereastră. 

Şi, în clipa aceea, Liam nu era deloc sigur dacă ar fi trebuit să-i 
mulțumească lui Dumnezeu sau poate să-l blesteme. Russell cugetă 
câteva clipe asupra cuvintelor ei. 


43 


Kerrigan Byrne 


-Am avea nevoie de ceva cu care să le fixăm. Își frecă o clipă 
barba roşcovană, gânditor, după care îi făcu cu ochiul. Oricât de is- 
cusiți am fi noi, nu prea putem să manevrăm niște cuie de osie cu 
mâinile goale. 

-Am la mine sacul cu unelte, zise Kevin, fiul lui Thomas Camp- 
bell, și descălecă, scotocind în cobur și scoțând o carcasă de piele. 

Liam ridică mâna, oprindu-l. 

-Ar fi mai ușor să te ducem la Ravencroft și apoi să reparăm asta, 
fără greutatea suplimentară, zise, printre dinţii-i încleștaţi. 

Ea icni de șoc, și fiecare bărbat însurat prezent acolo scoase câte 
un sunet, ori de avertisment, ori de panică. 

-Mă refeream la greutatea blestematelor de cufere legate peste 
trăsură! Temperamentul său irascibil începea să sfârâie. Liam făcu 
un semn spre calul său, Magnus, și apoi îi întinse mâna, ca și când nu 
ar fi fost separați de pereţii trăsurii. Te rog, fătuco! 

Ea rămase uitându-se la palma lui întinsă o clipă îndoielnică, cu 
o asemenea intensitate, încât Liam se uită și el în jos ca să vadă care 
naiba era problema de data asta. Și nu văzu nimic cu excepția mâinii 
sale. Pătrățoasă și în mod evident plină de bătături și de cicatrici, dar 
nimic ieșit din comun, cu excepția mărimii, dar al naibii să fie dacă 
putea face ceva în privinţa asta. 

Mâinile lui nu semănau deloc cu ale nici unui marchiz dintre cei 
pe care îi întâlnise ea până atunci. Amândoi știau asta. 

-Nu pot, mi-e teamă. 

Liam o mai privi un moment tensionat, în decursul căruia nu se 
mișcă nimeni, întrucât așteptau cu toţii permisiunea lui. La început, 
crezuse că ea voise să spună ceva de genul „Mi-e teamă că nu pot“. 
O altă expresie politicoasă de exprimare a regretului. Dar, după o 
evaluare mai atentă, nu se mai întrebă dacă sensul fusese complet 
altul. Era o mărturisire. 

„Nu pot. Mi-e teamă.“ 

Dintr-un motiv sau altul, ghemul de frustrare din pieptul lui se 
mai desfăcu un pic. Însă altceva complet nou îi luă locul. Poate un pic 
de dezamăgire? Mai văzuse și altă dată expresia aceea în ochii unei 
femei... o suspiciune inerentă, combinată cu o precauție marcantă. 
Mama lui arătase așa în preajma tatălui său. 

Se uită din nou în jos la mâna lui. Oare ea putea vedea cumva 
sângele care îi însemna carnea? Oare putea simţi cruzimea înțesată 
în sufletul său negru? Înțelegea cumva instinctele abjecte și păgâne 
care clocoteau prin fibrele mușchilor săi? 

Avea tot dreptul să-i fie frică de el. 

- Bine, băieţi. Liam inspiră adânc și apoi se puse în poziție lângă 
ax, ca să ridice partea cea mai grea în timp ce altcineva punea roata 
înapoi la locul ei. Hai să terminăm odată cu asta. 

Putea simţi că ea îl privea în timp ce ținea trăsura ridicată și 
oamenii lui reparau roata. Nu-și putea da seama de ce se simţea 
atât de inundat de această conștientizare stranie, dar era ceva erotic 
în felul în care ea îl privea mârâind, încordându-se și transpirând 
de la efort. 

Cu toate acestea, nu-și dădu voie să se uite la ea, nici măcar după 
ce se finaliză reparația. În schimb, sări în șa pe spatele lui Magnus 
și îi dădu pinteni s-o ia la galop, lăsându-l pe unul dintre oameni să 
conducă trăsura înapoi la Ravencroft. 

Avea nevoie să facă o baie și să se schimbe în haine curate. Dacă 
fătuca asta voia să întâlnească un marchiz cuviincios, exact asta avea 
să se întâmple. Avea să cunoască unul. 


Capitolul 3 
A.M e A 


Ploaia picta pietrele roșii ale castelului Ravencroft într-o nuanță 
închisă și melancolică. Mena adoră castelul de la prima vedere, din 
moment ce acoperișul era, cum ar fi spus tatăl ei, „aglomerat de hor- 
nuri“. Numără paisprezece turle și patru turnuri mai mari, în timp ce 
trăsura huruia, traversând un pod străvechi de piatră, care se înălța 
cu arcade peste un lac de smarald. 

Arhitectura renascentistă din prima jumătate a secolului 
al XVII-lea implica bastioane defensive, și probabil turnul original 
data de pe vremea lui Robert the Bruce’. Ferestrele erau mari și spa- 
ţiate pentru o structură de piatră atât de impunătoare, și ea bănuia 
că fuseseră construite astfel pentru a optimiza priveliștea și pătrun- 
derea razelor de soare care făceau ocazional să strălucească marea de 
mai jos de stânci. Abia începuse să numere hornurile, când trecură 
pe lângă o fântână aflată în mijlocul aleii circulare de unde nu mai 
putea vedea acoperișul. 


1 Robert the Bruce (1274-1329) a fost conducătorul scoțienilor în cursul primului 
război pentru independenţa Scoției purtat împotriva Angliei (1296-1328). (n.tr.) 

Bănuise că trebuia să fie o construcție grandioasă... În fond, era 
un castel. Dar probabil moşia aceea acomoda cel puțin o sută de ca- 
mere sau poate chiar mai multe. 

Mena își mai luă o clipă să închidă ochii și să le transmită în 
tăcere șoapte de mulțumire soților Blackwell pentru că îi aranjaseră 
această nouă viață. Acesta era posibil să fie cel mai retras loc de la 
capătul unei alei, unde putea să-și ducă traiul în liniște și izolare. 
La fel cum își imaginase cât fusese la Belle Glen. 

Spera din tot sufletul ca stricarea trăsurii pe drum să fie singura 
surpriză neplăcută de care să aibă parte pentru tot restul zilei. Și, 
dacă reușea să evite orice alt om la fel de înspăimântător precum 
scoţianul pe care îl cunoscuse pe drum, atunci cel mai probabil putea 
spune că izbutise ceea ce-și propusese. 

Oamenii lui fuseseră destul de amabili. Unul dintre ei chiar îi con- 
dusese trăsura până la Ravencroft. Dar chipul lui sălbatic o tulburase 
teribil, atât de tare, de fapt, încât inima ei încă nu-și încetinise rit- 
mul frenetic al bătăilor. 

Oare ce era cu omul acela cumplit de o îngrozise așa tare? Până 
acum, numai oamenii așa-zis civilizaţi fuseseră cei care îi făcu- 
seră rău. 

Dar forța aproape supraomenească pe care o degajase trupul sco- 
țianului când se încordase și ridicase trăsura împreună cu oamenii 
lui o impresionase incredibil de mult. De vină fusese statura lui ma- 
sivă și inimaginabilă. Şi aerul impozant nu se datorase numai înăl- 
ţimii lui impresionante, ci și lățimii umerilor lui și puterii pieptului 
său. Dar cu siguranță măcar o parte din toate astea trebuia să fie din 
cauza mantiei groase pe care o purta, nu? 

Mena îl cunoștea pe Dorian Blackwell ca fiind un om masiv, pu- 
ternic și lat în spate. Și Christopher Argent umplea cadrul unei uși 
cu umerii săi incredibil de laţi, cum nu prea întâlneai în orașul lon- 
donez. Dar... Mena nu credea că văzuse vreodată pe cineva care să 
emane o asemenea forță intimidantă precum omul pe care îl întâl- 
nise astăzi. Ochii ei nu mai priviseră niciodată un om atât de mare 
şi de bine făcut. Kiltul lui dezvăluise mai multe decât acoperise, în 
momentul când bărbatul își folosise coapsele groase precum niște 
trunchiuri de copaci ca să ridice trăsura. Gâtul lui se încordase și 
maxilarul său se încleștase în cel mai... ei bine, în cel mai fascinant 
mod imaginabil. Și ideea absolut tulburătoare că ceva și mai intere- 
sant de atât se întâmpla pe sub mantia lui groasă nu îi abandonase 
complet gândurile. 


46 


Demonul Scoţian 


Să o ajute Dumnezeu, dar efectiv nu își putuse smulge privirea 
de la el. 

Şi, când galopase în pâcla densă, o încercase un sentiment straniu; 
fusese ca și cum se aventurase în sălbăticie și dăduse din întâmplare 
peste o creatură feroce și neobișnuită și o privise încordându-se și 
sărind între umbre. Senzaţia de revenire la realitate, conștientizând 
că o astfel de întrezărire era ceva rar și extraordinar și că era posibil 
ca așa ceva să nu se repete în decursul vieții unui biet muritor. 

Ceea ce era cel mai bine, decise ea. Pentru că cine ar fi putut ști de 
ce era capabil un astfel de om? 

Mena deveni mai serioasă în clipa în care trăsura trecu pe lân- 
gă intrarea principală, cu scara ei grandioasă, și viră spre o altă ușă, 
aproape la fel de mare, dar cu siguranță mai puțin grandioasă, din 
spatele castelului. 

Intrarea servitorilor. 

„Corect!“ Acum era momentul să-și amintească nu cine fusese, 
ci cine trebuia să devină. 

Inspiră adânc, umplându-și plămânii cu aer care să-i dea curaj; cu 
toate acestea, nimic nu ar fi putut s-o pregătească pe deplin pentru 
explozia de culoare care apăru sub forma unui om care trebuia să fie 
probabil unui lacheu, coborând cele câteva trepte dând senzaţia că 
dansa. Deschise ușa cu o mișcare elegantă, acoperind apoi spațiul 
cu o umbrelă foarte mare. 

- Domnișoara Philomena Lockhart? zise omul, luându-i din poală 
bagajul înainte ca ea să apuce să răspundă și oferindu-i cea mai graţi- 
oasă plecăciune pe care o văzuse vreodată. Era aproape ca și când ar 
fi fost asaltată de un răsărit de soare. Eu sunt Rajanikan Dayanand, 
valetul moșierului Liam Mackenzie, marchiz de Ravencroft, și am 
venit cu scopul de a te lua și de a te conduce în castel. 

Cuvântul „vibrant“ descria foarte eficient atât manierele alese 
ale tânărului, cât și garderoba sa. O kurta portocalie cu auriu stră- 
lucea pe sub un sherwani stacojiu — pentru că, din câte știa Mena, 
așa se numea haina aceea lungă și brodată din belșug pe care o pur- 
tau indienii. Picioarele lui erau înfășurate în metri lungi de mătase 
de culoare ocru, care avea aceeași nuanţă cu eșarfa pe care o purta 
în jurul gâtului. 

Mena acceptă mâna lui întinsă și se băgă sub umbrelă cu el, în 
timp ce se grăbeau în sus pe scări și într-o prelungire a bucătăriei, 
care servea pe post de garderobă. 

- Mulţumesc, domnule Dayanand. Îndepărtă câteva picături de 
umezeală de pe mantia ei de lână, și el se chinui să închidă umbrela 
aceea uriașă, după care o așeză în suport. 

-Toată lumea îmi spune Jani. Zâmbetul lui era luminos și ochii-i 
negri îi străluceau. Pe sub toate veșmintele opulente pe care le purta, 
adevărata lui vârstă era complet indescifrabilă. Ar fi putut avea la fel 
de bine cincisprezece ani sau douăzeci și cinci, deși pielea lui avea 
culoarea tecului și părea la fel de netedă. 

— Jani, zise ea, oferindu-i mâna. Eu sunt... 

- Domnișoara Philomena Lockhart, da, știu. Am fost cu toţii 
foarte curioși să te cunoaștem, zise făcând un semn din mână spre 
oamenii care se adunaseră în bucătărie, fiecare așezat unde putea, 
uitându-se la ea într-o tăcere stranie. 

Un grup de servitoare era adunat în jurul unei mese mari pline cu 
cești de ceai, și o slujnică de la bucătărie se opri din strânsul restu- 
rilor cinei. O mână de lachei, cu toţii îmbrăcați în livrele impresio- 
nante, și un grup de bărbaţi care se ocupau de muncile de jos stăteau 
cu toţii pe scăunele de lemn, în dreptul blatului de gătit, strângând 
în mâinile lor mari halbe de bere, părând să fi stat la taclale cu un 
bucătar corpolent, care amesteca într-o oală mare, în care părea să 
fiarbă o pasăre mare de curte. Erau cu toții mizerabili și extenuați 
și o priveau cu ochii înceţoșaţi, așa murdari de funingine cum erau. 

- Bună ziua, li se adresă Mena, amabilă, simțindu-și inima strân- 
să când execută o reverență scurtă. 

Şi dintr-odată simţi un junghi de vinovăţie pentru că nu încercase 
să-i cunoască mai bine pe propriii ei servitori. Deși în gospodăria so- 
ţului ei o astfel de familiaritate nu ar fi fost tolerată. Fusese complet 
izolată acolo, ruptă chiar și de bunăvoința personalului ei domestic. 

Bărbaţii de lângă blat încuviințară din cap spre ea, continuând să 
o privească atenți, iar ei i se păru că îi aude pe câţiva dintre ei bălmă- 
jind ceva nedeslușit. 

Sperând că era o formă de salut, ea răspunse: 

-Sunt încântată să vă cunosc. 

- Englezoaică, mormăi bucătarul, cu accentul său franțuzesc pro- 
nunțat, suficient de tare cât să-l audă aproape toată lumea. 

-El este Jean-Pierre, bucătarul nostru veșnic morocănos, o infor- 
mă Jani, în loc de prezentare. 

Dar măcar îr: situaţia aceasta Mena știa ce să facă. 

-Votre canard sent la perfection. Je peux seulement espérer goûter 
quelque chose de si délicieux pendant mon s&jour.! 

Toți ochii se mutară spre bucătar, când chipul lui se topi într-un 
zâmbet. 

-Madame, franceza dumitale e perfectă. Voi găti pentru dum- 
neata un desert special în seara aceasta. Te rog spune-mi că preferi 
vinul în locul poșircii de whisky pe care luddiţii? ăștia îl beau ca pe 
apă, zise cu indignare, scuipând pe podea. 

-Ca să fiu complet sinceră, adevărul este că prefer vinurile de 
Provence mai presus de oricare altele. 

Mena îi oferi cel mai strălucitor zâmbet al ei pe sub voal, chinu- 
itor de conștientă de faptul că acea așa-zisă poșircă de whisky se 
vindea pe piețele internaționale mai scump ca aurul. 

- Atunci, bun venit la Ravencroft, mademoiselle! 

- Merci! 

- Vino, acum, domnişoară Philomena Lockhart. Jani o luă de 
braţ și o trase prin bucătăriile impresionante cu o energie incredi- 
bilă. Se va servi cina în curând, și marchizul a cerut prezența dumi- 
tale la masă. Trebuie să ne grăbim dacă vrem să fii îmbrăcată și gata 
la timp. 

Mena abia apucă să iasă din bucătărie, că înăuntru izbucni hao- 
sul în urma ei. Nu înțelegea nici un cuvânt din ceea ce spuneau, din 
moment ce nu vorbeau în galeză, sigură de faptul că o englezoaică 
cuviincioasă nu ar fi avut de unde să știe limba lor. 

-Te plac, o informă Jani în timp ce o conducea în grabă în josul 
coridorului îngust al servitorilor. 

-Cum poți fi sigur de asta? întrebă Mena, încruntându-se ușor. 
În ciuda unei impresii pe care i-o făcuse lui Jean-Pierre, primirea fu- 
sese destul de rece. 

-Nu trebuie să-i învinuiești pentru asta. A avut loc un incendiu 
pe câmpuri mai devreme în ziua asta. A fost o adevărată binecuvân- 
tare că a izbucnit furtuna, altfel recoltele de iarna asta ar fi fost pier- 
dute. Toată lumea încă își revine după spaima și agitația resimţite. 


1 În limba franceză, în original „Mâncarea pe care o pregătești este cu adevărat per- 
fectă. Nu pot decât să sper să am ocazia să gust ceva atât de delicios pe timpul 
sejurului meu aici.“ (n.tr.) 

? Adepţi ai luddismului, o mișcare spontană de protest al muncitorilor englezi din 
a doua jumătate a secolului al XVIII-lea și din prima jumătate a secolului al XIX-lea, 
care s-a manifestat prin distrugerea mașinilor considerate cauza șomajului. (n.tr.) 


49 


Kerrigan Byrne 


- Oh, vai mie! exclamă Mena, sincer îngrijorată. E într-adevăr 
îngrozitor ce-mi spui. A fost cineva rănit? 

- Nu. Și am avut mare noroc în privința asta. Dar incendiul a fost 
motivul pentru care n-a putut să vină nimeni azi să te întâmpine la 
gară. Știu că marchizul plănuise să vină să te ia personal, şi acum 
cred că-i pare rău că nu a făcut-o. 

- De ce spui asta? întrebă Mena. 

-Pentru că, domnişoară Philomena Lockhart, ne aşteptam cu 
toții să fii bătrână și grasă, nicidecum așa tânără și frumoasă. 

- Eee, nu sunt chiar atât de tânără, zise ea, un pic stânjenită. „Și 
cu siguranță nu-s deloc frumoasă!“ se gândi, dar nu adăugă cu glas 
tare. Mena se gândi apoi la toate dăţile în care i se spusese că era prea 
grasă. În mod evident, acest Jani era un mare măgulitor de felul lui. 
Și îi plăcea de el la nebunie. Poţi să-mi spui Mena, să știi. 

Jani clătină din cap. 

-Eşti o lady englezoaică în toată puterea cuvântului. Așa că tre- 
buie să mă adresez dumitale cuviincios. 

- Domnișoară Mena, atunci. 

Jani îi aruncă un zâmbet strălucitor peste umăr, în timp ce o 
trăgea după el în josul coridorului, și încuviință din cap. 

- Domnișoară Mena. Și am un presentiment că și marchizului 
o să-i placă de dumneata. 

Mena își mușcă buza, ușor îngrijorată. Cu siguranţă spera să se 
întâmpla așa, pentru că marchizul de Ravencroft, așa-numitul De- 
mon Scoţian, era singura ei șansă la un refugiu. 


Liam nu părea să se poată opri din a se uita spre umbrele din 
spatele ușii sufrageriei. Era hămesit și furios. Trecuseră trei mi- 
nute peste fix, și toată lumea de la masă aștepta cu nerăbdare 
tăcută să apară și ultima invitată la cină. 

Domnișoara Philomena Lockhart. Noua lui guvernantă engle- 
zoaică. Ce nume ar fi putut fi mai englezesc decât al ei? 

Philomena. 

Era mai degrabă potrivit unei fete bătrâne scorțoase și forma- 
le, cu o voce nazală şi cu o încruntare dezaprobatoare întipărită pe 
frunte. Nu creaturii tinere, voluptuoase, cu ochii de smarald care îi 
fermecase şi îi vrăjise atât de tare pe oamenii lui în această după-a- 
miază. Trăsăturile ei, pe care reușise să le întrezărească pe sub vălul 
negru al pălăriei pe care o purta și prin fereastra murdară de ploaie, 
sugeraseră frumusețe și graţie. Și Liam își petrecuse tot timpul în 

care se îmbăiase și se îmbrăcase concentrat asupra amintirii acelor 
câteva momente pe care le petrecuse cu ea, de parcă astfel ar fi putut 
să-i deslușească trăsăturile misterioase, cu ochii minții. 

Ar fi trebuit să se gândească la incendiul dezastruos din acea zi. Ar 
fi trebuit să cugete asupra motivelor pentru care se stricaseră cuiele 
de osie, pentru că zărise acolo o tăietură atât de mică și de curată, 
încât nu ar fi putut fi făcută altfel decât intenționat. 

Era mai mult decât evident că avea deja suficient de multe lucruri 
care să-i ocupe mintea, pe lângă domnișoara Philomena Lockhart și 
sânii ei de-a dreptul tulburători. 

Venise la masă frustrat și pornise în scurt timp pe drumul sigur 
spre o dispoziție incredibil de proastă. 

Pocnituri scurte și ascuţite răsunară pe podeaua de piatră a co- 
ridorului castelului, făcându-i inima să bată în același ritm sacadat. 
Liam sări în picioare cu o asemenea viteză, încât scaunul său scoase 
un sunet alarmant pe podea, când ea intră în salon, într-o abundență 
deconcertantă de bucle și decolteu. 

-Vă rog să-mi iertați întârzierea, zise ea, în timp ce restul mese- 
nilor se ridicau odată cu intrarea ei. Pentru o structură atât de pătra- 
tă, castelul Ravencroft seamănă surprinzător de mult cu un labirint, 
şi m-am rătăcit îngrozitor... Dar i se stinse vocea brusc, și ochii i se 
aprinseră când îl văzu pe el în capătul mesei. 

Liam se așteptase să simtă un soi de satisfacţie îngâmfată în acest 
moment și se preocupase mai mult decât de obicei de aspectul său 
fizic în seara aceea, anticipând expresia care se întipărise acum pe 
chipul ei. Ba chiar mersese atât de departe încât să-și prindă într-o 
coadă la spate părul negru și se bărbierise a doua oară, pentru a scă- 
pa de orice umbră de barbă. 

Nu luase nici o clipă în consideraţie că avea să se simtă ca un im- 
postor în capul propriei mese. Dar nu era întocmai așa? Încă nu se 
obișnuise complet cu acest rol. Fusese soldat și fusese lider. Fusese 
asasin și monstru. 

Dar un gentleman? Un nobil? 

Un domn... nobil? 

Plănuise să o mustre public în seara aceea pentru că se îndoise 
vreo clipă de cuvântul său și de noblețea lui în fața oamenilor săi. 
Pentru că îl costase timp prețios de petrecut în câmp. Pentru că îl 
făcuse să aștepte după cină. 

Şi pentru că îi dominase toate gândurile în după-amiaza aceea 
blestemată. 

Dar poate că îi provocase această proastă dispoziție pentru că 
dăduse glas îndoielilor pe care le avea el însuși în legătură cu trans- 
formarea lui dintr-un demon într-un moșier gentleman. Așteptase 
cu nerăbdare expresia aceea de panică uluită și șocată de pe chipul 
ei toată seara. Cu toate acestea, îi deveni imediat evident că orice 
intenții pe care le avusese în materie de gânduri sau discursuri tre- 
buiau recalculate. Pentru că în clipa aceea nu părea să poată face nici 
una, nici alta. 

Și vina pentru asta, desigur, apăsa ferm tot pe umerii ei! Pe ume- 
rii ei goi superbi. 

Liam se prinse cu mâinile de masa solidă pentru susținere. Nimic 
din ceea ce-și închipuise el că ar fi putut ea ascunde pe sub vălul și pe 
sub mantia groasă de lână nu l-ar fi putut pregăti pentru priveliștea 
nealterată de care se bucura acum. Domnișoara Philomena Lockhart 
în toată splendoarea ei. 

Ținuta ei de seară era compusă dintr-o rochie simplă și modestă 
din mătase verde, fără alte ornamente cu excepția șnururilor negre 
ale corsajului și a câtorva volane negre dantelate de la tivul fustei. 
Dar, pe o siluetă ca a ei, nu era altceva decât o bucăţică cusută de ten- 
tație. Șnururile, prin nu știa ce magie a croitoriei, se transformau apoi 
în mâneci translucide mai jos de umeri. lar panglica simplă și neagră 
ca onixul pe care o avea prinsă la gât era singurul ei accesoriu. 

Și era ceva în legătură cu asta ce Liam admira foarte tare. Pentru 
că ea nu avea nevoie de alte bijuterii ca să atragă atenția. 

Era suficientă ea, așa cum era. 

Liam ştia că avea să se întâlnească în iad cu croitoreasa ei, din 
cauza valurilor de păcat pur care i se învârteau prin minte și se re- 
vărsau apoi prin trupul lui precum lava topită. Din cauza degetelor 
păcătoase care creaseră rochia aceasta, știind cu exactitate ce efect 
urma să aibă asupra oricărui bărbat - și anume că va fi fost complet 
fermecat de această femeie, purtând această rochie. Era croită după 
toate standardele cuviinţei... dar oricine ar fi trebuit să ştie că o fe- 
meie cu sâni precum ai ei ar fi trebuit să poarte o rochie închisă până 
pe gât. 

În mod evident, rochia aceasta fusese special concepută ca să-l 
facă să sufere. 

Liam înghiți apăsat, înăbușind un val de foame profundă, care îi 
umplea guracuumezealanerăbdării. Philomena Lockhartera, într-un 
singur cuvânt, minunată. Buzele sale erau roșii și pline precum căp- 
şunele coapte. Movilele sânilor ei erau luxuriante și albe precum 
crema Devonshire. Părul ei bogat era prins la spate, cu excepţia 

câtorva bucle ispititoare care îi alunecau pe umeri precum șiroaie 
de vin. 

Ochii lui căzură apoi pe curbele nerealistic de spectaculoase ale 
șoldurilor ei, observând felul în care mănușile îi acopereau carnea 
albă și moale, un pic mai sus de coate. Strânse mâna pe marginea 
mesei, atât de tare, încât i se albiră aproape complet încheieturile 
degetelor. Pentru că, spre deosebire de lemnul de stejar pe care îl 
strângea tare pentru a-și menţine echilibrul, ea ar fi fost incredibil 
de moale sub mâinile lui... sub... 

-Nu e tocmai bătrânul ofițer în rezervă pe care te-așteptai să-l 
vezi, nu-i așa, fătuco? Chicotul lui Russell rupse tăcerea, și Liam se 
uită în dreapta sa, observând pentru prima dată că și administrato- 
rul lui mai în vârstă fusese mai atent cu aspectul său în seara aceasta 
decât de obicei. Ba chiar își tunsese barba roșcovană, lucru pe care îl 
făcea foarte rar înainte de sezonul de iarnă. 

Şi Liam înțelese că avea mare noroc că atenţia tuturor celor de la 
masă era concentrată asupra ei, pentru că nimeni nu observa cât de 
tulburat era el. 

Desigur, poate, cu excepţia fetișcanei înseși. 

- Eu... eu trebuie să mărturisesc că nu știu ce să spun. 

Sânii i se ridicară și coborâră cu o respirație adâncă, în timp ce 
în mod vădit se pregătea să-și ceară scuze pentru cele întâmplate în 
după-amiaza aceea. Gândul acesta îl mulțumea pe Liam mai puțin 
decât ar fi crezut, așa că nu îi permise să continue. 

-Dă-mi voie să ţi-i prezint pe copiii mei, domnişoară Lockhart. 
Rhianna și Andrew Mackenzie. 

Copiii săi, care moşteniseră amândoi părul de abanos specific fa- 
miliei Ravencroft, aveau reacții vădit contrare și nepotrivite când îi 
fură prezentați. 

-Ce-ai pățit la buză? ceru să știe Rhianna, cu ochii de culoarea 
ciocolatei măriţi de uimire pe chipul ei pătrățos. Şi foloseşti cumva 
cosmetice? Le-ai luat de la Paris? Eu am auzit că numai actrițele și 
prostituatele folosesc așa ceva. 

- Haud yer Wheesht!, Rhianna, îi porunci Liam, câștigând astfel o 
încruntare de a fiica lui, deși se supuse. 

Și îi era din nou rușine să constate că fiica sa nu avea deloc ma- 
niere sau respect. În armată, un individ era bătut cu bastonul sau 
împușcat pentru insubordonare. Dar, când venea vorba despre fiica 
lui, Liam habar nu avea ce ar fi trebuit să facă sau cum ar fi trebuit 


1 În limba scoțiană, în original, „Ține-ţi gura“ (n.red.) 

să reacționeze. Nu îndrăznea să ridice mâna asupra copiilor săi, nici 
măcar la furie. Existase prea multă violenţă în casa aceasta în copilă- 
ria lui, și Liam refuza să fie la fel ca tatăl lui. 

-Cred că poţi observa și singură, domnişoară Lockhart, câtă ne- 
voie avem de experiența dumitale. Rhianna o să-și ceară scuze pen- 
tru această nepolitețe. 

Toţi cei prezenţi rămaseră cu sufletul la gură, așteptând să vadă 
dacă Rhianna avea să facă una dintre faimoasele-i crize de isterie. 
Însă ea doar bosumflă buza de jos în mod dramatic și mormăi, fără 
a ridica privirea: 

- Scuze! 

Mâna înmănușată a domnișoarei Lockhart se ridicase la buza cu 
pricina și zăbovise acolo, cu stânjeneală. După ce clipi de câteva ori, 
lăsă jos mâna și îi oferi fetei un zâmbet blând. 

-Mi-au plăcut mereu persoanele cu o minte curioasă. Cred că 
acum ar fi momentul potrivit să vă explic că am suferit... un ac- 
cident de trăsură acum mai puţin de o săptămână și am rămas cu 
câteva urme. Cosmeticele reprezintă o capitulare în faţa vanită- 
ţii mele, poate și în speranţa că voi face o impresie bună în seara 
aceasta aici. 

Glasul ei era echivalentul auditiv al mierii calde, dulce și suavă. Și 
Liam lăsă rezonanța vocii ei să-i îmbete simțurile cu o clipă mai mult 
decât ar fi trebuit. 

-Un accident de trăsură? repetă el, agățându-se de ultimele ves- 
tigii ale stoicismului. Pari destul de predispusă la astfel de accidente 
în ultima vreme. 

Comentariul lui o șocă mai mult decât și-ar fi imaginat el. 

- Da, ei bine... 

Clipi apoi privind spre el, aparent rămânând fără cuvinte. 

- Suntem bucuroși că nu eşti rănită, zise Russell, oferindu-i cel 
mai fermecător zâmbet al său. 

- Mulţumesc, domnule Mackenzie. Apariţia gropițelor la margi- 
nea zâmbetului ei era suficientă pentru a-i distrage atenţia lui Liam 
de la ceea ce voia să spună în continuare. 

Din fericire, domnișoara Lockhart nu așteptă ca el să intervină. 

- Sunt absolut încântată să vă cunosc pe amândoi, Rhianna și 
Andrew. Mărturisesc că aștept cu nerăbdare să ne petrecem timpul 
împreună. 

După cum obișnuia, Andrew bălmăji un „la fel“ scurt și apoi nu 
mai scoase nici un cuvânt, ci doar se ridică atunci când trebuia să 
se ridice, făcu plecăciuni când se cereau şi se comportă așa cum 

se cuvenea, astfel încât să nu atragă mânia lui Liam. Ceea ce, desigur, 
era mai mult decât enervant. 

-Te îmbraci mai bine decât orice altă guvernantă pe care-am 
cunoscut-o vreodată, afirmă Rhianna deschis. Asta e ultima modă 
la Londra? 

- Da, răspunse domnișoara Lockhart, și pieptul ei se transformă, 
acaparat de o nuanţă stranie de roz. Dar cu siguranţă o să ai și tu un 
trusou mult mai frumos odată ce vei deveni majoră. 

-Sunt deja majoră în majoritatea cercurilor sociale, șuieră 
Rhianna. Doar că tata mă pune să mai aștept un an înainte să-mi 
fac debutul în societate, și până atunci mai mult ca sigur o să rămân 
fată bătrână. 

Domnișoara Lockhart doar zâmbi din nou, dar lui Liam i se păru 
că observă o încordare melancolică în ochii ei. 

-Nu te grăbi prea tare să te căsătorești, draga mea, zise ea și 
apoi păru să-și aducă aminte care îi era rolul. Dă-mi suficient din 
timpul tău și o să fii o bijuterie de neegalat până la sezonul următor, 
ţi-o jur! 

Rhianna o examină pe noua ei guvernantă cu scepticism fățiș, dar 
în cele din urmă încuviință din cap. 

-Ia loc, te rog, domnişoară Lockhart, se răceşte supa, zise Liam, 
făcându-i semn să se așeze lângă Rhianna și străduindu-se din răs- 
puteri să nu observe felul în care se unduiau șoldurile generoase ale 
guvernantei atunci când mergea. Nu plutea, așa cum erau predis- 
puse să facă majoritatea doamnelor. Se unduia precum o felină, și 
fiecare ridicare de picior avea un corespondent într-o mișcare graţi- 
oasă a trupului ei. O răsucire de șold, o legănare a braţului și un ușor 
tremur al pielii moi a decolteului ei. 

Liam se așeză, scrâșnind din dinți. 

-Suntem o casă foarte bine organizată, domnişoară Lockhart și 
pe viitor vom începe să luăm cina la ora opt fix. 

- Da, milord, răspunse ea, și o fluturare delicată din gene încoro- 
nă o expresie sfioasă sub privirea lui dezaprobatoare. 

Și Liam tresări, pomenindu-se traversat de un val de regret. 

Jani îi trase scaunul, și guvernanta luă loc cu o graţie desăvârșită. 
Liam se lăsă absorbit de supa lui, de cum fu servită, pentru că îi ofe- 
rea un motiv să nu se uite la ea. 

Cina era în general o masă practică, și mâncară în tăcere, cu excep- 
ţia câtorva cuvinte despre afaceri pe care Liam le schimbă cu Russell. 
Așa că, atunci când domnișoara Lockhart rupse tăcerea, tensiunea 
trecu de la unul la altul în jurul mesei precum un coș de pâine. 

-Din moment ce manierele și conduita fac parte din îndatoririle 
mele, Rhianna, îmi dai voie să-ţi arăt cum servesc doamnele supa 
în Londra? 

Rhianna se opri în mijlocul unei sorbituri și îi aruncă guvernantei 
o privire de răzvrătire. Liam își putea da seama că fiica lui își dorea 
foarte mult să afle asta, dar că în același timp nici nu voia să fie învă- 
tată de cineva cum să mănânce. Era o fată destul de dificilă. Contesta 
autoritatea, dar se simţea frustrată că nu știa care erau limitele so- 
ciale și le încălca aproape constant. 

-Cred că ai putea, răspunse ea, prudentă. 

Și atunci, se uitară cu toţii la domnișoara Lockhart și la cum 
ţinea lingura de supă cu delicateţe și cum o înclina în castron și 
ridica supă. 

- O iei înspre exterior, nu înspre interior, și o ridici ușor la gură, 
în loc să te apleci tu deasupra castronului. Paitea cea mai importantă 
este să guști în loc să sorbi. 

Ochii lui Liam rămaseră fixaţi asupra buzelor ei în timp ce gus- 
tă delicat din lingură, ducând-o apoi înapoi în castron. Mânca la fel 
cum făcea orice altceva. Cu eleganță și calm. Oare chiar era posibil să 
nu fie conștientă de senzualitatea sa înnăscută, așa cum pretindea? 

- Acum, încearcă și tu, o încurajă pe Rhianna. 

Rhianna imită la perfecție mișcările ei, până când un sunet apă- 
sat de sorbitură umplu tăcerea din salon. 

- Înclină lingura spre buze, în loc să sorbi conținutul, o corectă 
domnișoara Lockhart. Uite așa... Mai ridică o dată lingură de supă 
spre buze, deși, înainte să ajungă la gură, un tremur al mâinii trimise 
o jumătate din conținutul lingurii pe pielea dezgolită a pieptului ei. 

Toată lumea încremeni, și o îmbujorare roz se ridică încă o dată 
de sub rochia ei. 

Rhianna scoase un pufnet dizgrațios de râs și își smuci mâinile 
peste gură, neputându-se controla, în timp ce hohotele de râs îi fă- 
ceau umerii să se cutremure. Și chiar și Andrew își mușcă buza ca să 
se stăpânească. 

Dar apoi însăși guvernanta fu cea care afișă un zâmbet larg și 
strălucitor, înainte ca un râset vesel să îi reverbereze din gât. Acum, 
că avea voie să râdă, Rhianna i se alătură în amuzament. Și la fel 
și Andrew, apoi chiar și Russell. Iar astfel tensiunea întregii seri se 
disipă precum un miros neplăcut. Și, în clipa aceea, Liam se gândi 
că râsul era ceva ce lipsise mult prea mult timp nu doar de la masa 
lor, ci și din viața lui. Din castelul său. Dar el cu siguranță nu li s-ar 

fi putut alătura. Nu pentru că nu și-ar fi dorit sau pentru că nu ar fi 
fost și el amuzat... 

Însă textura perfectă a supei era lucrul care îi captivase toată 
atenţia. Era albă și cremoasă. Se prelingea pe curbele sânilor ei, ame- 
nințând să alunece în valea dintre movilele cărnoase, în timp ce ea 
ridica șervetul pe care îl ținea în poală, ca să se tamponeze. 

Dar ea se opri la timp, încă delectându-se cu amuzamentul 
momentului. 

Imagini lascive și păcătoase apărură în mintea lui Liam, punând 
stăpânire pe el la fel de eficient precum o vrajă. Și abia dacă-i venea 
să creadă că avea astfel de gânduri în compania copiilor săi. Cu toate 
acestea, nu se putea abține să nu se gândească la lichidul cald și moa- 
le care aluneca între sânii ei sau să strunească dorința violentă care 
îi sfârâia în tot trupul. 

Treaba asta nu avea absolut nimic de-a face cu ea. Numai apeti- 
tul nesăţios al lui Mackenzie era de vină pentru fanteziile sale în- 
drăznețe și idioate. Și demonul era cel care îi șoptea la ureche lucruri 
întunecate și interzise. 


Mena nu știa dacă de vină era masa caldă, vinul franțuzesc sau 
strălucirea difuză a candelabrului. Dar, pe neașteptate, inelul de oțel 
sufocant care îi strânsese inima se eliberase. Își umplea plămânii cu 
aer pentru ceea ce i se părea prima dată în multe luni lungi și savura 
parfumul de mere proaspete al vinului dulce și bun pe care i-l trimi- 
sese Jean-Pierre împreună cu sufleul de ciocolată de la desert. 

Mai luă o înghițitură de vin și se uită spre marchiz peste buza pa- 
harului, în timp ce el discuta cu Russell Mackenzie despre incendiul 
suspicios care pornise în câmpurile de orz. 

Nu se mai uitase la ea nici măcar o dată de când fusese ser- 
vită supa. 

Și, la drept vorbind, Menei încă nu-i venea să creadă. Scoţianul 
sălbatic de pe drum se transformase într-un marchiz militant. Îi 
spusese adevărul, la urma urmei. Și, deşi se îmbrăcase cu cele mai 
scumpe şi elegante haine ale sale, se îmbăiase, se bărbierise și își 
pieptănase părul negru, prinzându-l într-o coadă de cal cuviincioasă, 
Mena încă se aștepta cumva ca barbarul din el să sfâșie din clipă în 
clipă fațada aceea de nobil rafinat și să amenințe s-o ciopârțească pe 
dată cu o sabie cu două tăișuri. 

Lăsă jos paharul de vin, tulburată. Doamne, Dumnezeule! Pro- 
babil o credea o mare proastă pentru felul în care se comportase 
la amiază. Dar el nu menţionase nimic, și ea spera din tot sufletul 

că nici nu avea să o facă. Sau poate, de fapt, avea nevoie tocmai ca 
el să aducă în discuţie ce se întâmplase, ca să-i dea voie să se explice 
sau să îi acorde iertare, cumva. 

Mena privea mușchii maxilarului său mișcându-se lent în timp 
ce mesteca o îmbucătură de mâncare și asculta cu interes raportul 
administratorului său. Numai un nebun s-ar fi așteptat să primească 
iertare de la un astfel de om. Era genul de bărbat care fără îndoială 
acorda frugal favoruri cuiva și probabil niciodată iertare. 

Ar fi făcut bine să ţină minte asta. 

El era Demonul Scoţian. Fratele mai mare al lui Inimă Neagră din 
Ben More. Iar poreclele astea nu și le primiseră numai prin naștere 
şi căsătorie, precum titlurile de marchiz și de conte, ci erau pe deplin 
meritate și câștigate prin violență nemiloasă și vărsare de sânge. Și 
asta era ușor de uitat sub lumina difuză a candelabrului grandios din 
castelul lui maiestuos. Sau, cel puţin, până când focul din șemineu 
aprinse cărbunii din ochii lui, împrumutându-le o ferocitate pe care 
nici măcar ţinuta lui scumpă nu o putea îmblânzi. 

Simţindu-se dintr-odată ca și când se refugiase în bârlogul unui 
urs care dormea, Mena își termină vinul din pahar mult mai repe- 
de decât ar fi fost cuviincios. După terminarea cinei, le ură copiilor 
noapte bună și făcu o reverență în fața lui Russell și a marchizului. 

Rhianna încercă și ea să facă o reverență, și Mena trecu men- 
tal asta pe lista lucrurilor pe care trebuia să le exerseze cu fata. 
Andrew doar încuviință scurt din cap spre ea și bălmăji repede 
niște scuze înainte de a pleca grăbit, fără a ridica nici măcar o dată 
ochii din podea. Era un flăcău de treisprezece ani, înalt pentru 
vârsta lui și foarte slab, dar mâinile și picioarele lui erau mari, şi 
silueta lui lungă dădea de înțeles că avea predilecția fizică spre con- 
stituția tatălui său. 

Răceala lui o neliniștea, și Mena decise atunci, în timp ce ple- 
ca din sufragerie, că avea să folosească următoarele ore agitate 
pe care urma să le petreacă în pat gândindu-se cum să-i intre în 
grații băiatului. 

-Mai rămâi o clipă, domnişoară Lockhart. Aș vrea să vorbesc 
ceva cu dumneata. 

Chinga i se strânse din nou în jurul plămânilor la auzul porun- 
cii lui Ravencroft, strângându-i tare organele interne până când și 
membrele i se înmuiară din dorinţa de a respira profund. Mena se 
întoarse spre el, păstrând între ei lungimea mesei. 

-Da, milord? răspunse ea, în timp ce privea spatele lui Russell 
Mackenzie părăsind salonul, până când dispăru pe ușă, abandonând-o 
astfel în prezența terifiantă a așa-numitului Demon Scoţian. 

-lartă-mă că zic, din moment ce nu eu sunt expertul aici, dar 
intră în sfera bunelor maniere să porţi o conversație cu cineva din 
celălalt capăt al încăperii? 

Expresia de pe chipul lui nu dezvăluia nimic. Nici măcar o ridicare 
de sprânceană, un zâmbet mic sau o încruntare. Ci doar o vigilență 
tulburătoare care îi făcea Menei toate firele de păr de pe ceafă să se 
ridice. Tocmai îi ceruse într-un mod nu foarte subtil să se apropie de 
el, dar în același timp suna mai degrabă ca o provocare. 

Ca o ispită. 

- Nu, milord, nu este. 

Amintindu-și de sfatul lui Millie LeCour, Mena ridică bărbia și 
își obligă ochii să rămână aţintiți spre el, invocând fiecare dram de 
superioritate britanică pe care o câștigase prin bătăi de când venise 
la Londra drept vicontesa Benchley. 

Nu clipea deloc. Flăcările care se reflectau în ochii lui îi înfierbân- 
tau privirea, și, pentru o clipă, Mena aproape că putea credea că un 
demon se uita la ea din adâncimile acelea neguroase. O privi apropi- 
indu-se cu aceeași privire fixă pe care își imagina că o folosea însuși 
diavolul pentru a-și supraveghea tărâmurile păgâne. 

Ca să compenseze cumva pentru neliniștea pe care o simțea, 
Mena lăsă umerii jos și pe spate, ca şi când și-ar fi desfăcut aripile de 
înger, și traversă lungimea mesei cu toată prestanța unei regine bi- 
nevoitoare. Cu toate acestea, păstră între ei colțul mesei și un scaun 
cu spătar înalt. 

Era curajoasă, dar nu idioată. 

Mena se pomeni regretând că mâncase atât de mult la cină, din 
moment ce mâncarea i se agita acum în stomac, provocându-i arsuri. 
În ciuda acestui fapt, nu permise privirii sale să ezite deloc, deși o 
costa mai multă putere interioară decât crezuse vreodată că avea. 
Ochii lui o atingeau pretutindeni, și Mena se lupta cu impulsul de a 
se acoperi, ca nu cumva să-i arate cât de expusă și de vulnerabilă se 
simţea în prezenţa lui. 

-Nu am avut ocazia să facem cunoștință oficial, afirmă marchi- 
zul. Și trebuie să spun, domnişoară Lockhart, că nu ești deloc așa 
cum mă așteptam. 

Mena încercă să afișeze un zâmbet politicos și căută prin cotloa- 
nele minţii sale după ceva spiritual și fermecător de spus. 

-Se pare, milord, că ne aflăm cam în aceeaşi situație. 

Într-adevăr, nu se așteptase deloc ca el să fie atât de tânăr. Sau 
atât de devastator de viril. Și în nici un caz atât de păcătos de întu- 
necat și — oare să îndrăznească să gândească una ca asta?! — extrem 
de atrăgător. 

Intenţionase să fie amuzantă, să mai disipeze un pic tensiunea 
aceea dintre ei. Dar își putea da seama că răspunsul ei nu-l mulțu- 
mise deloc. 

- Da. 

El nu-i răspunse la zâmbet, și Mena se luptă cu impulsul de a 
se fâstâci la fel ca o copiliță mustrată. Cunoscuse foarte puţini oa- 
meni pe lumea aceasta care s-o facă să se simtă mică. Pe majoritatea 
bărbaţilor îi putea privi drept în ochi, dacă nu cumva era chiar mai 
înaltă decât ei. Dar Ravencroft o făcea să se simtă atât de mică, încât 
era nevoită să lase capul pe spate ca să-i poată întâlni privirea aspră. 
Stătea în fața ei ca un ofițer în fața inspecției. Avea o poziţie dreaptă, 
cu spatele ca vergeaua, și era complet autoritar, cu mâinile strânse la 
spate, și nici măcar un fir de păr de pe capul lui nu era nelalocul lui. 
Când era atât de aproape de el, Mena putea identifica asemănarea 
dintre Liam Mackenzie și Dorian Blackwell. Aveau același păr des și 
negru, ochii la fel de întunecați și bântuiți și o structură osoasă lată, 
aproape barbară. Toate trăsăturile și proeminenţele aspre și late și 
nici măcar un indiciu cât de mic de slăbiciune. Dar, în timp ce buzele 
lui Blackwell erau aproape mereu curbate într-un zâmbet crud și sar- 
donic, ale lui Ravencroft rămâneau veșnic unite într-o linie fermă. 
Indescifrabil și amenințător. Dorian semăna cu o fiară singuratică ce 
stătea la pândă, înfometată și prădătoare. Ravencroft însă nu văzuse 
niciodată o cușcă care să fi îndrăznit să-l ţină captiv. Națiuni cădeau 
în fața lui. Regi i se supuseseră și tirani se târâseră la picioarele lui, 
implorând îndurare. 

Mena se pomeni întrebându-se dacă buzele acelea dure se înmu- 
iau vreodată. Dacă ochii aceia fierbinți, nemiloși și atoatevăzători 
deveneau vreodată blânzi și tandri. 

-Am rugat-o pe Lady Northwalk să-mi trimită o guvernantă ca- 
pabilă, experimentată și educată, și ea mi te-a trimis pe dumneata, 
domnișoară Lockhart. Ce părere ai despre acest fapt? 

Cuvintele lui o umpleau de panică, deși tonul vocii sale rămânea 
neutru și liniar. 

-Nu ai primit referințele mele? Scrisorile de recomandare? Te 
asigur, domnule, că sunt mai mult decât calificată să-i învăţ pe copiii 
dumitale bunele maniere. Lady Northwalk m-a informat că, după ce 
a citit ce au scris soții Whitehall, a... 

-Referințele dumitale au fost impecabile. Cu toate acestea, aş- 
teptările mele în ceea ce îi priveşte pe copiii mei diferă semnificativ 
de cele ale soţilor Whitehall, înţelegi ce spun? Ei erau negustori, eu 
sunt marchiz, dacă îţi vine să crezi. 

-Un marchiz care se îmbracă precum un rebel iacobin, îi aminti 
ea. lartă-mă că nu te-am crezut mai devreme, dar erai acoperit de no- 
roi şi de cenușă, și eu, una, n-am mai cunoscut niciodată un marchiz 
care să ia parte la astfel de... munci fizice. 

Ravencroft făcu un pas în faţă, și Mena se retrase, lipindu-și mâi- 
nile de abdomen, de parcă ar fi încercat să împiedice să iasă un stol 
de fluturi agitaţi. 

-Am vrut să spun doar că... 

-Sunt unii oameni, domnişoară Lockhart, care ar afirma că este 
responsabilitatea unui nobil să supravegheze fiecare aspect al mun- 
cii de pe terenurile sale. Și sunt și alții care ar considera foarte stra- 
niu ca o guvernantă londoneză să știe atât de multe despre cuie de 
osie și roți. 

Mena își aminti sfatul înțelept al domnișoarei LeCour, cum că era 
cel mai bine ca o minciună să fie construită în jurul unui sâmbure 
de adevăr. 

-Tatăl meu a fost un nobil înstărit și agricultor avid, dar și inte- 
lectual respectat. Am învăţat destul de multe lucruri de la el copilă 
fiind, și asta include... 

-Ai idee cât de mult am rămas în urmă cu munca eu și oamenii 
mei pentru că ne-am petrecut toată blestemata de după-amiază sal- 
vându-ți fundul ăla încăpățânat? Dacă mi-ai fi permis din prima să te 
iau pe calul meu, nu am mai fi pierdut toată lumina zilei. 

-Regret rolul pe care l-am jucat în povestea aceasta, zise Mena, 
vorbind foarte serios. Dar, fiind o femeie care călătorea singură, nu te 
puteai aștepta din partea mea să... 

-Va trebui să știi mai multe decât cum se îngrijește o fermă și 
cum să distragi atenţia unui bărbat îmbrăcându-te într-o rochie fru- 
mușică pentru a-i putea învăţa pe copiii mei ce vor avea nevoie să știe 
ca să supraviețuiască în societate, i-o reteză el. 

-Ei bine, prima lor lecţie va fi despre cât de nepoliticos și de 
inacceptabil din punct de vedere social este să întrerupi constant 
oamenii în mijlocul frazei, izbucni Mena. 

„Oh, sfinte Doamne, Dumnezeule mare!“ 

Abia dacă îi venea să creadă că se comporta astfel. Iat-o aici, sin- 
gură și fără apărare în fața poate celui mai letal războinic din istoria 

Insulelor Britanice, și ea tocmai îl pusese la punct pentru proastele 
lui maniere. 

Oare scăpase din azil numai ca să înnebunească apoi în afara ace- 
lor ziduri? 

- Continuă, îi porunci el, cu glasul mai intens și mai întunecat și 
cu o furtună clădindu-se vizibil în ființa lui. Dacă nu mă înșel, cred 
că erai pe punctul de a-ţi cere scuze pentru că m-ai făcut să-mi iro- 
sesc timpul. 

În clipa aceea, Mena chiar își simţi nările încordându-se, la un 
pas de a scoate flăcări pe nas. lar în stomacul ei se adunase o minge 
de foc asemănătoare. Ce era asta? Furie? Un temperament iritabil? 
Crezuse sincer toată viața sa că se născuse fără un asemenea tempe- 
rament. Copilăria ei idilică fusese plină de afecțiune și tandrete, iar 
viața ei adultă fusese dominată de sarcasm și teroare. Așa că, la drept 
vorbind, nu avusese niciodată ocazia de a se lăsa pradă temperamen- 
tului și unui acces de nervi. 

lar acum se vedea în postura de a se lupta cu asta, cu ceva ce 
nu cunoștea la ea însăși, altfel riscând să își piardă orice șansă de 
a evada într-un relativ anonimat. Închise ochii și invocă blândeţea 
sa înnăscută, împreună cu atitudinea umilă și supusă pe care și-o 
cultivase după ce petrecuse mai bine de o jumătate de deceniu cu un 
soț crud și violent. Întredeschise buzele, pregătindu-se să rostească 
niște scuze bine formulate, compuse din cuvinte civilizate. 

-De ce nu ești căsătorită? ceru să știe marchizul, întrerupând-o 
foarte eficient înainte de a începe propriu-zis. 

- P-p-pardon?! Nu cred că te-am înţeles bine...?! 

-Nu ai prefera să ai un soț și plozi ai tăi, în loc să educi copi- 
ii prost crescuţi ai altor oameni? Ochii lui strălucitori o cercetară o 
dată repede din cap până-n picioare, lăsând în urma lor urme ale 
unei conștientizări tulburătoare. Eşti cam tânără ca să poţi exercita 
vreun soi de autoritate asupra fiicei mele, din moment ce nu ești nici 
cu zece ani mai mare ca ea. 

-Sunt exact cu zece ani mai mare decât ea. 

El îi ignoră răspunsul, și colțurile gurii lui se albiră parţial din 
cauza unui soi de încordare pe care Mena nu o putea înțelege. 

-Dacă ai fi fost o fătucă scoțiană la origine, abia dacă ai fi apucat 
să ajungi la vârsta Rhiannei înainte ca vreun flăcău să te târască la 
biserică să te revendice drept nevastă-sa. Fără să conteze dacă ai fi 
fost sau nu de acord. De fapt, probabil te-ar fi luat ca femeia sa numai 
în sens biblic, și apoi i-ar fi aruncat lui taică-tău treizeci de monede. 

Șocată dincolo de cuvinte, Mena rămase holbându-se la el, lite- 
ralmente cu gura căscată de uimire. Încă părea nervos. De fapt vocea 
lui continua să crească considerabil în volum și intensitate. Și totuși, 
suna ca și când tocmai îi făcuse un compliment. 

-Aşa că asta face un bărbat să se întrebe, continuă el, ce caută 
o fetișcană mititică și frumușică, așa ca dumneata, tocmai aici sus. 
De ce nu încălzești patul vreunui soț bogat și nu-ţi petreci timpul cu 
ceaiuri și cu distracţii de societate și zămislindu-i moştenitori? 

Oare tocmai o făcuse „fetișcană mititică“? Oare se înșela sau poa- 
te nu înţelesese bine cuvântul? 

Și „frumușică“? Ea? 

Un junghi de durere o traversă cu o asemenea forță, încât îi stinse 
orice furie, doar că îi fura și tot curajul. Oare era așa crud cu ea în 
mod voit? Oare părăsise o gospodărie în care trona umilința pentru 
a se refugia în alta în care se întâmpla exact la fel? 

-Nu văd de ce ar fi asta în orice fel problema dumitale. Detesta 
slăbiciunea care i se citea în glas și frica aceea pe care nu învățase 
niciodată s-o ascundă suficient de bine. 

-Totul și orice se întâmplă între zidurile acestui castel — ba nu, pe 
pământurile Mackenzie -— reprezintă problema mea. Și acum asta 
te include și pe dumneata. Mai ales din moment ce îi vei influența 
pe copiii mei. 

Mai făcu un pas în faţă și, înainte ca Mena să aibă timp să reac- 
ţioneze în vreun fel, mâna lui veni și o cuprinse de bărbie. lar sune- 
tul mic și înspăimântat pe care îl scoase ea îi sperie pe amândoi în 
aceeași măsură. 

Privirea lui Ravencroft deveni și mai tăioasă, dar el nu-i dădu 
drumul. 

Ea își simțea maxilarul la fel de fragil precum cristalul în mâna 
lui. Mena știa că nu ar fi fost nevoie de nici un efort din partea lui 
ca să o zdrobească. Era suficientă o încordare a degetelor lui puter- 
nice și aspre. Ochii lui întunecați se fixară pe buzele ei, și acestea pă- 
rură să se întredeschidă dintr-o voință proprie, eliberând suspinele 
moi ale respirației ei panicate. 

El se aplecă spre ea, înghesuind-o cu apropierea prezenței sale 
impunătoare. 

Îl vedea clar acum, de aproape, la fel cum probabil îl văzuseră 
mulți oameni la sfârșitul violent al vieţii lor. Trăsături aproape inu- 
man de dure, încununate de decenii lungi de disciplină și brutalitate, 
se încruntau în jos la ea, de parcă ar fi măsurat-o din ochi pentru 

sicriu. Dintr-odată, flăcările din șemineu și lumânările aruncau prin 
încăperea grandioasă mai multe umbre decât lumină. 

Mena știa că arareori existau pe lume bărbaţi precum moșierul 
stăpân de la castelul Ravencroft. Și, când se întâmpla să existe, isto- 
ria îi transforma de obicei în zei. 

Sau în demoni. 

Buzicul aspru al degetului lui mare alunecă pe buza ei spartă, la fel 
de uşor ca o șoaptă. Și îi simți mângâierea până în măduva oaselor. 
Dar şi în altă parte. Îi trezea fiori mici și pișcători de conștientizare, 
care se revărsau până în miezul fiinţei sale și mai jos, undeva unde 
ceva moale și cald înflorea în ea. 

Oare avea de gând să o sărute? Mena își simţi inima bubuindu-i în 
piept și apoi oprindu-se o clipită înainte de a galopa mai departe. 

Și se întredeschiseră și buzele lui, și în ochii lui apăru ceva ce se- 
măna a fierbințeală, dar și a suspiciune. Strânsoarea lui pe bărbia ei 
se înmuie ușor, în timp ce-i întorcea încet chipul spre lumina can- 
delabrului. După aceea, luă de pe masă un șervet nefolosit și-i șter- 
se cu blândeţe pudra pe care și-o aplicase ca să-și ascundă vânătaia 
de sub ochi. 

- Spune-mi, domnişoară Lockhart. Vocea lui coborâse la nivelul 
unei șoapte. Spune-mi adevărul despre ce s-a întâmplat cu dumnea- 
ta, te rog. 

Mena rămase încremenită de șoc, cu excepţia fiorilor care i se 
răspândeau prin membre, făcându-le să vibreze. Spera insesizabil. 
Era prizoniera lui. Deși o ţinea numai de bărbie, era ca și când i-ar fi 
încătușat fiecare încheietură. 

- Am... am zis deja. Se obligă să nu scâncească, în timp ce el îi în- 
depărta machiajul, pentru a-i dezvălui rănile ochilor lui. 

-Un accident de trăsură, repetă ea, liniar. 

- Da. 

Acest unic cuvânt sunase mai degrabă ca o întrebare decât ca o 
afirmaţie, și Mena închise ochii, așteptându-se ca el să declare că știa 
că minţea și să-i descopere întreaga șaradă. 

Și ce ar fi putut face un om ca el unei persoane care minţise atât 
de mult pe cât minţise ea? 

- Milord? șopti Mena și tresări din cauza panicii pe care o auzea 
insuflată în vocea sa. 

- Da? șopti el gutural, distras de examinarea pe care o conducea 
asupra rănilor ei — și în special asupra buzelor ei. 

Oricât de tensionată ar fi fost, Mena se simţea incredibil de fragi- 
lă și înspăimântător de transparentă în prezenţa lui. Ar fi putut face 

cu ea orice poftea, și nimeni nu l-ar fi tras vreodată la răspundere. 
Ceva din felul în care o privea îi dădea clar de înţeles că ştia și el acest 
lucru. Se afla la mila lui absolută. Și îl mintea. 

-Te rog, dă-mi voie să... adică... nu e cuviincios să fim atât de... 

Mâna ei se ridică parcă dintr-o voinţă proprie și se odihni pe 
antebraţul lui, în timp ce încerca să-și retragă bărbia din strânsoa- 
rea blândă a mâinii lui. E] se uită o clipă tensionată la mâna ei care 
se odihnea pe mâneca hainei sale, ca și când ar fi fost o insectă și se 
temea să nu-l înțepe. 

Și apoi, la fel de brusc cum o prinsese de bărbie, marchizul îi dădu 
drumul. Se întoarse de la ea și-și încleștă mâinile în pumni de-o par- 
te și de alta a corpului. 

-Vei descoperi, domnişoară Lockhart, că mie îmi lipsesc mul- 
te dintre comportamentale dumitale blânde, englezești, zise el cu 
glas răgușit. 

Menei nu-i venea în minte nimic ce i-ar fi putut răspunde, așa 
că rămase pur și simplu uitându-se la felul în care jacheta lui ele- 
gantă de seară se tensiona pe spatele-i neobișnuit de lat, aproape 
forțând cusăturile. 

-Eşti aici să te ocupi de copiii mei, și o să-ți mulțumesc dacă vei 
lăsa deoparte orice tentativă de a mă transforma pe mine în ceva ce 
nu sunt. Lumina flăcărilor străluci de pe câteva șuviţe argintii din 
părul său negru când se uită la ea peste umăr. Poate că sunt nobil 
prin naștere, dar sunt departe de a fi un om nobil. Cred că ar fi cel 
mai bine să stăm departe unul din calea celuilalt. Nu va trebui să in- 
teracționăm decât la cine sau dacă se întâmplă să am vreo îngrijorare 
cu privire la progresul copiilor. 

Mena știa că îi oferea un dar, Șansa de a trăi așa cum dorea, atât 
timp cât își îndeplinea rolul de guvernantă. 

Și nu își dorea nimic mai mult pe lume. 

- Da, milord. 

— Moșier, o corectă el. În țara dumitale, sunt marchizul de Raven- 
croft. În a mea, sunt moșier și stăpân... Moșierul Mackenzie. 

Neglijase să menţioneze și titulatura notorie de Demon Scoţian, 
dar asta era imposibil de uitat, mai ales acum, că vedea demonul ui- 
tându-se la ea din ochii lui. 

- Desigur. Mena se lăsă într-o reverență elegantă, să nu mai fie 
nevoită să se uite la el. Moșiere Mackenzie. 

El încuviință din cap, și lumina flăcărilor din șemineu dansa pe 
formele și umbrele trăsăturilor lui intransigente. 

-Poți pleca. 

Și, de cum primi permisiunea, Mena evadă. Cu toate astea, nu o 
luă la fugă spre camera ei până când nu ajunse pe coridor. Goblenuri 
luxuriante din brocart se amestecau în vârtejuri de albastru, verde 
și auriu, în timp ce se grăbea pe lângă ele. Zărise în treacăt un cerc 
maiestuos sau o creatură vrăjită stranie și și-ar fi dorit să se oprească 
să o inspecteze mai îndeaproape, dar nu îndrăznea. 

Simţțea un soi de sărut rece și ciudat pe ceafă. Ca și când îl lăsase 
în urmă pe scoțian, dar era posibil ca demonul lui să fie încă pe ur- 
mele ei. De fapt, când se uită în spate, umbrele păreau să se îmbine, 
într-o sugestie a mișcării. Întrezărise cu siguranță ceva — sau pe cine- 
va — înainte să dispară. 

Grăbindu-se pe holurile castelului, nu încetini până când nu găsi 
din nou ușa familiară a camerei sale. Spre surprinderea ei, fusese 
cazată la etajul al doilea al aripii vestice a castelului, unde erau loca- 
lizate și camerele familiei, nu la subsol, cu servitorii. Suspecta că se 
hotărâse asta ca să fie mai ușor accesibilă copiilor și să fie mai aproa- 
pe în caz că aveau nevoie de ea. 

Dădu buzna în dormitor, închise ușa în urma sa și răsuci cheia 
în broască, încuindu-se înăuntru. Se prelinse apoi în jos pe lemnul 
masiv de stejar și-și lipi obrazul de ușă, lăsându-se încălzită de focul 
pe care i-l făcuse cineva în șemineu. 

Îşi obligă inima nebună să încetinească în piept și plămânii să 
adopte un ritm mai calm de respiraţie, în timp ce stătea lipită de 
cadrul ușii, tremurând. Fără voia sa, degetele i se ridicară în căutarea 
obrazului, care încă era înfiorat după atingerea mâinii lui călite în 
focul bătăliei. Pentru un bărbat atât de mare și cu o asemenea forță 
extraordinară, se purtase foarte blând cu ea. 

Şi aproape că uitase cum venea asta. 

Se întoarse de la ușă și se aventură în cameră pe picioarele-i tre- 
murânde. Mai devreme, fusese mult prea grăbită să se îmbrace pen- 
tru cină ca să privească pe îndelete încăperea. Își trecu ușor degetele 
peste lemnul neted și lustruit al măsuței de toaletă și al biroului de 
scris, care păreau să fi fost sculptate de același artizan pasionat care 
cioplise și tăblia patului. 

Se duse apoi spre pat și apăsă pe saltea, savurând moliciunea ei 
îmbietoare. Pereţii reci de piatră erau încălziți eficient de nuanţe de 
verde, auriu și ciocolatiu. Era mai mult decât evident că acest pa- 
lat era lipsit de orice mână de femeie, din moment ce era decorat 
aproape în întregime în culori masculine și tapițerii caracteristice 
clanului. Cu toate acestea, Mena descoperea că îi plăcea izul gotic 
al locului. Găzduise secole de neamuri Mackenzie din Wester Ross. 

Zidurile sale de piatră asistaseră la nașterea moștenitorilor, la moar- 
tea rebelilor și la mai mult decât suficiente monarhii. Unii oameni ar 
fi pretins că acum era un castel englezesc, care avea ca stăpân un lord 
nobil englez. 

Şi ar fi fost nişte idioţi și niște nebuni. 

Moșierul Liam Mackenzie era un scoţian sadea până în măduva 
oaselor. Oamenii lui revendicaseră aceste meleaguri cu mult înainte 
de Anglia. Ba probabil, chiar înainte să fi apărut Scoţia ca ţară pe 
harta lumii. Sângele lui aparţinea străvechilor barbari picţi!, care se 
amestecaseră cu călăreţi vikingi. 

O slujnică grijulie îi pregătise patul și-l acoperise cu un pled, con- 
fecţionat din tartan, în culorile specifice clanului Mackenzie, și îi 
aranjase pernele moi, verzi cu auriu. 

Poate că dragul de Jani avea dreptate. Poate chiar exista o șansă 
să fie acceptată, să fie bine-venită aici. 

Măcar pentru personalul domestic angajat aici, dacă nu și pen- 
tru stăpân. 

Mena îl îndepărtă din mintea sa pe moșier, gândindu-se în schimb 
la cât de mică și de simplă i se părea camera aceasta comparativ cu 
dormitorul ei luxos de la Benchley Court. Fusese stăpâna casei aco- 
lo timp de cinci ani, care i se păruseră o eternitate, și urâse fiecare 
secundă mizerabilă. Soţul ei insistase să o lase pe mama lui, Esther 
St. Vincent, să le decoreze casa. Camerele ei fuseseră decorate aproa- 
pe în întregime cu împletituri de nuiele și levănțică, drapate în dan- 
teluri roz stridente. 

Doamne, cât urâse asta! 

Dar chiar și Benchley Court i se părea un loc mai primitor decât 
zidurile albe infernale de la Belle Glen. Acelea fuseseră pure, reci și 
sterile. Pline de suferință și de neajutorare. Și, în ciuda anilor îngro- 
zitor de nefericiţi pe care îi petrecuse alături de soțul ei, nu își ima- 
ginase niciodată că putea exista o dezolare atât de deplină precum la 
Belle Glen. Nu știuse niciodată că în interiorul fiecărui suflet exista 
un abis atât de izolat și de întunecos, încât era nevoie de o cădere 
vreme de luni întregi ca să poată ajunge la final. 

Iar în adâncimile de acolo nu se afla altceva decât nebunie. 

Nu se mai gândise la Belle Glen de când scăpase de acolo. Nu-și 
permisese nici o clipă în care să se gândească la faptul că fusese 


1 Picţii au fost un popor antic care a trăit pe teritoriul Scoției de astăzi. Numele 
poporului este de provenienţă latină și decurge din faptul că își pictau și tatuau 
trupurile. Aceștia descindeau din aborigenii preceltici. (n.tr.) 

salvată dintr-un adevărat abis al disperării. Că, dacă Dorian Black- 
well ar fi întârziat fie și câteva secunde, era posibil să fi fost violată. 

Nu. Mena își smulse panglica de la gât, întrucât i se părea din- 
tr-odată că o sufoca. Dar nu-și permise nici acum să cugete asupra 
acestui fapt. Nu avea nevoie să jelească. Nu avea nevoie să mai păs- 
treze vie amintirea a ceea ce se întâmplase sau a ce ar fi putut să fie. 

Avea să se ţină ocupată. Să își distragă atenția. Era singura cale 
prin care putea face faţă situaţiei. Prin care putea uita. 

Mena își aminti că zărise o garderobă micuță ascunsă în turnule- 
tul rotund din spatele șemineului. Poate că ar fi trebuit să se apuce să 
despacheteze. Deși probabil ar fi fost și mai bine să înceapă să pună 
la punct un plan pentru copii pentru a doua zi și să lase pe mai târziu 
despachetarea lucrurilor inutile. Gândindu-se la garderobă, se duse 
în cămăruța rotundă din interiorul turnulețului. 

Și încremeni. 

Ceva din interiorul ei se cutremură când zări ce se afla așezat cu- 
minte în centrul cămăruțţei, așteptând-o pe ea și numai pe ea. Inima 
ei sări din nou peste o bătaie, iar Mena putea simţi cum chipul i se 
schimonosea într-o mască a suferinței. Și, fără tragere de inimă, făcu 
cei câțiva pași mici și nesiguri înainte, forțându-se să se apropie de 
ceea ce putea deveni un coșmar în toată regula. 

Dacă, de fapt, visase în tot timpul acesta? Dacă fusese totul un 
vis? Salvatorul ei întunecat materializat în Inimă Neagră din Ben 
More. Farah și Millie. Noile sale ţinute. Noua ei identitate. 

A doua ei șansă la viaţă. 

Dacă în cada aceea mare, strălucitoare și albă, nu exista altceva 
decât gheaţă? 

Mena scrâșni din dinți și ignoră usturimea unei lacrimi singurati- 
ce care i se revărsă din ochii deja încețoșați de emoție. Își scoase mă- 
nușa, dezvăluind degetele albe din care sângele se scursese aproape 
complet. Întinse mâna tremurândă și se forță să cufunde vârfurile 
degetelor sub suprafața apei. 

Şi îi scăpă un suspin. Și apoi încă unul. 

În cele din urmă, picioarele-i moi nu-i mai putură susține greuta- 
tea, iar Mena se prăbuși la podea. Dar, în timp ce toată puterea și tot 
curajul pe care și le adunase în ultimele zile i se răsfrângeau din gât 
în hohote de plâns crude și răgușite, la fel se întâmpla și cu suferința, 
mânia și teroarea. 

Cada aceea de baie... fusese reală. 

lar apa dinăuntrul ei fusese foarte, foarte caldă. 

Capitolul 4 
SES 


- Unu, doi, trei. Unu, doi, trei. Au! Mena ţopăi înapoi într-un 
picior, după ce îl salvă pe celălalt de sub tocul ghetei Rhiannei. 

Încă o dată. 

-O, domnişoară Lockhart, îmi pare foarte rău! ţipă fata, ur- 
mând-o în timp ce Mena se îndepărtă țopăind și apoi se prăbuși pe 
o canapea moale și pufoasă de lângă fereastra din solariu. Sunt praf 
la vals. Nu cred că o să reușesc vreodată să mă simt confortabil mer- 
gând cu spatele. 

-E în regulă, zise Mena, alinând-o atât pe fată, cât și propriile 
degete de la picioare, care o dureau. Valsul nu este ușor de stăpânit. 
Alesese această anume încăpere pentru dans, pentru că ferestrele 
mari și ușile franțuzești se deschideau spre o terasă cu vedere spre 
mare și, într-un colț, pe un covor de pluș, se afla un pian splendid. 
Fosta odaie a copiilor devenită sală de clasă era un loc absolut îngro- 
zitor, și Mena concepuse un plan pentru a se muta în niște camere 
mai vesele. 

Începuse ziua cu un studiu al literaturii clasice și al autorilor fran- 
cezi clasici. După ce îl prinsese pe Andrew ascunzând un roman de 
groază în spatele unui volum de Jonathan Swift și îi ascultase pe 
copii reducând acel limbaj al iubirii la echivalentul unui asalt verbal, 
Mena hotărâse că o lecţie despre muzică și dans s-ar putea dovedi o 
distragere a atenţiei mai mult decât bine-venită. Descoperise că min- 
tea umană opera adesea mai eficient după un pic de dans. De parcă 
muzica și exercițiul ritmic deschideau noi căi de gândire, până atunci 
neexplorate de oameni. 

Dar era mai mult decât evident că se înșelase în ceea ce îi privea 
pe copiii Mackenzie. 

Rhianna se dovedea o elevă dispusă și dornică să înveţe, dacă nu 
chiar sârguincioasă. Andrew, pe de altă parte, o trata pe Mena cu o 
solemnitate aproape soră cu disprețul. Cu toate acestea, era un mu- 
zician strălucit și cânta la pian într-un stil relaxat, având o tehnică 
foarte bună. Cu acest prilej, Mena avusese ocazia să afle și că, de-a 
lungul anilor, bieţii copii trecuseră, în mod chinuitor, prin mâinile 
unui număr nedefinit de tutori şi guvernante. Învățaseră elementele 
de bază din scris, citit, aritmetică și istorie. Dar, pe măsură ce cres- 
cuseră, guvernantele lor îi abandonaseră pe rând, după foarte puțin 
timp petrecut cu ei. Cunoștinţele lor despre economie, rafinament, 

conversație, etichetă, franceză, teorie muzicală și arte sociale erau 
aproape inexistente. 

Ei bine, pentru numele lui Dumnezeu, ea era o vicontesă și înainte 
de asta fiica unui nobil cărturar. Ajunsese să stăpânească la perfecție 
fiecare tactică socială britanică, scrisă sau altfel. Așa că era hotărâ- 
tă să reușească. Nu numai pentru că avea nevoie de această poziţie 
ca să-și păzească secretele, dar și deoarece copiii Mackenzie aveau 
disperată nevoie să înveţe tot ce îi putea învăţa ea. 

Și tatăl lor știa asta. 

- Haide, Andrew, interveni ea. De ce nu vii să dansezi cu sora ta 
și să mă lași pe mine să cânt la pian? Am nevoie să mă odihnesc 
un pic. 

-Eu nu dansez, o informă el, studiindu-și degetele strânse pe 
clapele pianului. 

-Asta nu contează, zise ea încurajator. O să te învăţ eu apoi, cât 
Rhianna cântă la pian. Putem s-o luăm ușor. 

- Nu. N-am zis că nu știu să dansez. Am zis că eu nu dansez, re- 
plică încleștând maxilarul aproape sfidător, cu ochii strălucindu-i 
a rebeliune încăpățânată. 

-Dar cum o să le impresionezi pe domnișoare dacă nu îţi perfec- 
ționezi valsul? îl tentă ea. 

-Nu am nici o dorinţă să impresionez pe nimeni, mârâi el, prin- 
tre dinții încleștați. 

Mena se duse la fereastră, tânjind să se bucure de lumina caldă 
a soarelui de toamnă, în loc să își petreacă timpul în compania unui 
Andrew prost dispus. Nori grei se vedeau plutind în depărtare, dar 
în clipa de faţă soarele făcea valurile mării să strălucească și ilumina 
vârfurile insulei Skye. După ce petrecuse atât de mult timp la Belle 
Glen, tânjea să simtă căldura soarelui pe chipul ei și să se plimbe prin 
pădure după bunul-plac. 

Dar, pentru moment, trebuia să predea. 

Adunând cât de multă bunătate putea în starea de agitaţie în care 
era, se apropie de pian și se întinse spre băiat. 

-Te rog, dragule, încercă ea. Mărturisesc că să conduc la vals nu 
e punctul meu forte, așa că nu e deloc corect faţă de sora ta. Nu sunt 
obișnuită să dansez în locul domnului. 

-Ar trebui să fii, bălmăji Andrew, smucindu-se de lângă ea. Cu 
siguranţă ai statura unuia. 

Mena își retrase mâna, în timp ce Andrew se ridică de pe băncuță 
și porni spre ușa din partea de vest a solariului. 

- Andrew, nu fi măgar! strigă Rhianna după el. 

Jani intră în încăpere, aducând o tavă cu ceaiul de la amiază. Cei 
doi aproape se ciocniră, distrugându-i astfel lui Andrew șansa de a-și 
face o ieșire dramatică și permițându-i Menei să își revină din șocul 
izbucnirii lui dureroase. Andrew scoase un sunet nepoliticos când 
fu cât pe ce să se izbească de Jani, care se sperie și el și încercă apoi 
să treacă pe lângă el. 

-Andrew Mackenzie, zise Mena, pe un ton ferm, accentuând 
fiecare silabă a numelui său, la fel cum îl auzise pe tatăl ei făcând 
pe când era copilă și făcea vreo trăsnaie. Formularea aceea, când era 
rostită pe un ton jos, o făcea mereu să se potolească. Dacă nu cumva 
vrei să am o discuţie lungă cu tatăl tău în după-amiaza aceasta, o să-i 
ceri scuze lui Jani pentru că era să îl lovești, o să iei tava de la el și o 
s-o aduci aici. 

Salonul rămase cufundat într-o tăcere mormântală, în timp ce aș- 
teptau cu toţii ca Andrew să facă o mișcare. Tânărul bălmăji ceva ce 
probabil era o scuză adresată unui Jani uimit și apoi luă tava din mâi- 
nile lui. Amenințarea de a vorbi cu tatăl lui era eficientă, dar Mena 
nu își dorea să o mai folosească. Pentru că asta nu era modalitatea 
potrivită de a le câștiga încrederea sau de a stabili o relaţie sinceră. 
Dar nici nu putea permite un asemenea comportament. Lăsat nesu- 
pravegheat, un băiat cu un astfel de temperament putea ajunge un 
om foarte crud. 

Și lumea avea deja suficienți astfel de oameni. 

Andrew așeză tava de ceai nu tocmai cu blândeţe pe măsuţa din 
solariu și rămase apoi stând drept în fața ei, la fel de rigid ca un om 
care se pomenea față în față cu un pluton de execuție. 

-Când pleci dintr-o încăpere în care sunt prezente doamne, o să 
faci o plecăciune și o să te scuzi mai întâi. În ciuda faptului că orice 
fel de confruntare o făcuse mereu pe Mena să se simtă tulburată și 
îi crea o stare proastă, miji ochii și-i întâlni privirea încruntată, în- 
cruntându-se la rândul ei. Nu o să-ți spun să-ţi ceri scuze, pentru că 
nu apreciez scuzele nesincere, dar tatăl tău m-a angajat să te învăţ 
cum să te comporți în societate. Și intenționez să-mi fac treaba, in- 
diferent că tu vrei sau nu. 

Antipatia se adună în ochii lui furtunoși, și silueta lui slabă tre- 
mura de mânie, dar, după un moment încărcat de tensiune, în care 
Mena nici măcar nu mai respira, el făcu o plecăciune în faţa ei. 

- Scuzaţi-mă, vă rog, doamnelor, zise el. 

Vocea lui ar fi putut seca și Nilul, dar Mena încuviință scurt din 
cap spre el și apoi îl privi ieșind din încăpere, cu un junghi de tristețe 
în suflet. Oare ce îl făcuse pe băiat să fie atât de furios? 

Citea o aprobare făţișă în privirea impresionată și cu subînțeles 
pe care i-o arunca Jani. Acest lucru nu reușea totuși să-i îmbună- 
tățească dispoziţia. Ar fi preferat să înceapă să se înțeleagă bine cu 
Andrew - sau măcar să poată avea o interacțiune civilizată cu el. 
Picioarele-i deja tremurânde îi cedară, și se prăbuși pe băncuțţa pia- 
nului fără pic de graţie sau stăpânire de sine. 

-Putin ceai, domnişoară Rhianna. 

Vocea lui Jani era la fel de moale și de fluidă precum mătasea sta- 
cojie pe care o purta în timp ce îi turnă ceai Rhiannei și îi întinse 
ceșcuţa fragilă de porțelan. Ochii lui erau precum niște oceane de 
bronz lichid în timp ce aștepta reacția stăpânei sale. 

Iar Mena le privi interacțiunea cu interes și curiozitate. Rhianna 
abia dacă se uită în sus la Jani, cu toate că îi mulțumi politicoasă. 
Bărbatul făcu o plecăciune în fața Menei și apoi încă una în fața Rhi- 
annei, cu capul înclinat într-un fel despre care Mena suspecta că era 
menit să-i ascundă veneraţia din ochi. 

-Mai aveţi nevoie de ceva de la mine? întrebă el, și consideraţia 
plină de speranţă din vocea lui aproape că îi frânse inima Menei. 

Fără a fi conștientă de admiraţia lui, Rhianna clătină din cap ener- 
gic, și buclele-i de abanos îi săltară pe umeri. 

- Nu, mulțumesc, Jani. 

- Vă rog să mă chemaţi, doamnelor, dacă aveţi nevoie de orice, 
zise el și apoi nu mai scoase nici un sunet în timp ce se îndepăr- 
ta elegant. 

-Să nu pleci urechea la ce zice fratele meu, domnișoară Lock- 
hart, o rugă Rhianna, grăbindu-se să vină lângă ea, de îndată ce 
rămaseră singure. Eu aș omori pe cineva ca să fiu la fel de înaltă și de 
elegantă ca dumneata. Nu o să îl lași pe Andrew să te facă să pleci, 
nu-i așa? 

Mena se uită în ochii întunecaţi ai fetei și simți cum disperarea 
pe care o citea în ei o făcea să i se înmoaie sufletul. O fată pe punctul 
de a deveni femeie, fără o mamă sau o guvernantă stabilă care să o 
crească. Care să o învețe cum să fie femeie. Mena o mângâie cu afec- 
ţiune pe buclele-i de abanos, după care o bătu ușor pe mână. 

-Mă tem că eu sunt plămădită dintr-o esență mai dură de atât, 
zise zâmbind. O să fie nevoie de mai mult decât câteva jigniri ca să 
mă facă să plec. 

Chipul Rhiannei se lumină imediat. 

-Presupun că va trebui să-i spui tatei, murmură ea, cu un oftat 
exagerat. 

Mena își mușcă încet buza, în timp ce cugeta asupra cuvin- 
telor ei. 

-Ei bine, Andrew s-a scuzat politicos înainte să plece, zise ea. Aṣa 
că nu văd nici un motiv să-l amestecăm pe tatăl tău în treaba asta. 

În timp ce o privea pe sub genele-i lungi și negre, gura fetei se 
curbă într-un zâmbet năzdrăvan. 

-Ce părere ai despre tata, domnişoară Lockhart? i se pare 
chipeș? 

Uluită de întrebarea fetei, Mena își așeză mâna pe abdomen, par- 
că încercând să liniștească zumzetul fluturașilor din stomac. 

— O, ce întrebare! remarcă ea. 

-Să ştii că mie poţi să-mi spui adevărul. Nu o să zic nimic, spuse 
Rhianna, ridicând din sprâncenele-i negre. Sunt multe femei în clan 
care consideră că tata e un bărbat foarte chipeș. Eram doar curioa- 
să să știu dacă ești și dumneata de aceeași părere ~ ca englezoaică, 
mă refer. 

-Ei bine..., începu Mena, fâstâcindu-se, căci nu era singură cum 
să continue. Decise apoi că ambiguitatea era cel mai diplomat curs de 
acțiune. Nu cred că bărbaţii din Anglia sunt foarte diferiți ca aspect 
fizic de cei din Scoţia. Deși, la drept vorbind, începea să creadă că 
exista o mare diferență în ceea ce privea aspectul fizic al femeilor. 
Și nu mă surprinde deloc să aud că tatăl tău, ca marchiz și erou al 
Coroanei, este considerat un bărbat atrăgător de unele femei. 

-Nu asta te-am întrebat, zise Rhianna, pe un ton un pic obraznic, 
netezindu-și poalele rochiei galbene frumoase pe care o purta. Am 
întrebat dacă dumneata îl găsești atrăgător. 

Mena strânse din buze când imaginea marchizului întunecat îi 
apăru în minte. Prezența lui autoritară la cina din urmă cu o seară, 
cu părul lui negru des prins la spate și cu flăcări întunecate strălu- 
cindu-i în ochi. Trupul lui masiv constrâns în veșmintele unui domn 
nobil, în timp ce stătuse atât de aproape de ea, încât putuse simți 
mirosul dulce al sufleului de la desert în respiraţia lui. 

Deși imaginea — nedorită - care îi apărea cel mai adesea în minte 
era a lui de la prima lor întâlnire pe drum. Cu ploaia șiroind din 
părul lui desfăcut, cu picioarele lui musculoase și puternice având o 
nuanță tentantă de bronz, ca și când le-ar fi dezgolit frecvent 
în lumina soarelui. Cu ochii întunecaţi strălucindu-i de mânie şi 
de virilitate. 

Dacă era un bărbat chipeș? Ei bine, nu în sensul tradițional al 
cuvântului. Nu cum era chipeș soțul ei, Gordon. Suplu, elegant și cu 
trăsături aristocratice, fine. 

Moşierul Mackenzie era prea masiv, iar trăsăturile lui prea dure 
și barbare ca să fie considerat chipeș. Dar se gândea că avea o alură 
masculină, mai ales atunci când vorbea. Glasul lui jos și rezonant 
insufla vorbirii sale scoțiene o profunzime extraordinară care îi în- 
cânta simţurile la fel ca vuietul profund al oceanului când valurile se 
izbeau de stânci. 

-Nu există nici o modalitate politicoasă de a-i spune unei fete 
drăguţe că tatăl ei este grosolan, bătrân și urâcios, nu-i așa, dom- 
nișoară Lockhart? De parcă ar fi fost invocat prin simplul fapt că 
vorbiseră despre el, vocea rezonantă a marchizului pluti din ușa din 
spatele lor. Așadar, Rhianna, este o întrebare nepoliticoasă. 

Mena sări în picioare, aproape dărâmând băncuţa de la pian, ră- 
sucindu-se spre el într-un suflet. 

Stătea ţinându-și umerii lați sprijiniți de intrarea cu arcadă. Și 
statura lui avea o capacitate sisifică, de parcă însuși moșierul era cel 
care susținea pe umerii lui greutatea castelului de piatră, mai degrabă 
decât invers. 

Doamne, dar chiar era foarte chipeș! Și nimeni nu ar fi putut nega 
asta — nici Mena față de ea însăși și nici nimeni altcineva. Se îmbră- 
case din nou în hainele sale de războinic rebel al clanului. Mânecile 
răsucite ale cămășii dezvăluiau antebraţe bronzate și puternice, care 
se încordau sub privirea ei stupefiată. Își lăsase părul desfăcut pe 
umeri, iar câteva șuvițe argintate străluceau în razele soarelui, care 
se infiltrau cu căldură pe ferestrele solariului. Aceasta era o față a 
lui pe care nu o cunoscuse până atunci. Expresia de pe chipul său 
era la fel de firească precum kiltul Mackenzie când înaintă spre ele 
cu pași mari. 

Mena se strădui să-și constrângă limba grea și uscată să formule- 
ze un salut cuviincios, în timp ce se îndepărta de lângă Rhianna, în 
încercarea de a pune cât mai multă distanţă între ea și marchizul care 
se apropia. Cum se făcea că insista mereu să spună lucruri la care nu 
existau răspunsuri cuviincioase? 

Și de ce fiecare terminaţie nervoasă din trupul ei părea să intre 
brusc în alertă din cauza apropierii lui? 

-Eşti un mare necioplit, tată, îl tachină Rhianna, ridicându-se 
pe vârfuri ca să-l sărute pe obrazul înăsprit de barbă. Dar asta nu 
înseamnă că nu ești cel mai chipeșist bărbat din Wester Ross. Sau 
poate din întreaga Scoţie. Așa zice fiecare femeie din clan... 

-Cel mai chipeș, o corectă Mena, instinctiv din spatele pianului 
pe care îl plasase între ei. 

Ravencroft miji ochii, cu o expresie de încordare pe chip, iar Mena 
îi întâlni privirea atât de sfârâitoare, încât avu senzația că hainele 
i-ar fi putut lua foc de pe ea din clipă în clipă dacă marchizul nu își 
muta privirea. 

Conștientizând ce reieșise în urma intervenției sale, se grăbi să-și 
repare greșeala: 

-Nu se spune „cel mai chipeșist“ „Cel mai chipeș“ este vari- 
anta corectă. 

Însă chicotul Rhiannei nu prea era de ajutor. 

- „Cel mai chipeșist“ este greșit. Sufixul „ist“ nu se folosește cu 
astfel de adjective, asta vreau să zic, nu că nu ai fi... cel mai... 

Arzând deja de rușine, Mena oftă, eliberând o respiraţie chinui- 
tă. Și, deși el nu zâmbi, o fierbinţeală periculoasă se citea în spatele 
amuzamentului din ochii moșierului. Și, cu cât el se uita mai mult 
la ea, cu atât Mena își simțea corsetul mai strâns. Mâinile Menei 
zburară imediat spre lavaliera de dantelă, care se întindea în jos pe 
corsajul rochiei sale. I se păruse că îi dădea un aer de respectabilitate 
profesională, dar acum avea dintr-odată senzaţia că o strangula pes- 
te gulerul deja înalt al rochiei. 

-Andrew a refuzat să danseze cu domnișoara Lockhart, tată, îl 
pâri Rhianna, ignorând privirea tăioasă pe care i-o aruncă Mena. Și a 
fost incredibil de nepoliticos cu ea. 

Amuzamentul din ochii lui dispăru pe loc. 

- Poftim? Cum așa? ceru să știe moșierul. 

-A zis că domnișoara Lockhart are constituția unui bărbat. 

Ochii lui Ravencroft se plimbară pe toate curbele voluptuoase ale 
corpului ei, care demonstrau fără dubiu că era femeie în adevăratul 
sens al cuvântului. 

-Ce a spus fiul meu?! Pronunțase apăsat și cu glas jos fiecare cu- 
vânt, în timp ce încruntarea întunecată care se aduna pe trăsăturile 
moșierului o umplea pe Mena de neliniște pentru Andrew. 

Delectându-se cu melodrama inerentă a situaţiei, Rhianna deveni 
şi mai însuflețită, deși Mena nu ar fi crezut că era posibil așa ceva. 

- Da, da! Și domnișoara Lockhart l-a pus să-i ceară scuze lui Jani 
şi apoi să se scuze înainte să plece din salon! Trebuia să vezi ce furios 
a fost! 

- Rhianna! o mustră Mena, cu glasul plin de reproș. 

-Aşa a făcut, ei? Moșierul ridică din sprâncene, și o parte din mâ- 
nia lui păru să scapere și să se stingă. 

-Te rog..., şopti Mena, ieșind din spatele pianului și apropi- 
indu-se de scoțianul impunător și de fiica lui. Voiam să las acest 

incident să treacă în linişte. Eu și Andrew nu am apucat să ne apropi- 
em mai mult, și cred că, uneori, băieților de vârsta lui le vine greu să 
se acomodeze în astfel de situaţii. Se opri o clipă din vorbit, deoarece 
se simţea deja vinovată pentru faptul că nu avea cu adevărat o expe- 
rienţă reală în acest gen de chestiuni și astfel îi venea de zeci de ori 
mai greu să se uite în ochii tăioși ai angajatorului său. E... este ceva 
destul de normal, de fapt, minţi ea, trecându-și o mână agitată pes- 
te lemnul lustruit al instrumentului, urmând liniile fine cu buricele 
degetelor, în mișcări ritmice. 

Iar când reuși într-un sfârșit să-și adune curajul și să ridice privi- 
rea, descoperi că şi ochii lui Ravencroft urmăreau atingerile delicate 
ale degetelor ei cu o intensitate alarmantă. Strânse degetele și se gră- 
bi să-și ascundă mâna la spate. 

- Bine, domnişoară Lockhart. Dumneata ești experta aici. Nu pă- 
rea complet convins de ceea ce spunea. Dar să știi că eu nu accept sub 
nici o formă ca fiul meu să se comporte ca un barbar. 

- Înţeleg, murmură Mena, gândindu-se că o astfel de afirmaţie 
suna destul de straniu venind din partea unui om ca el. 

Ravencroft o sărută pe frunte pe fiica lui și le permise într-un 
sfârșit buzelor sale să se arcuiască într-un zâmbet mic. 

-Nu-i loc decât pentru unul singur o dată, aici la castel, nu-i 
așa, nighean? 

- Da, tată, răspunse Rhianna, cu căldură. 

Un ghem de teamă începu să se deșire în sufletul Menei și să se 
împrăștie treptat, în timp ce privea un moment de tandreţe între 
un tată și fiica lui. O fi fost Liam Mackenzie Demonul Scoțian, dar 
își iubea copiii. Și atunci, de ce petrecuse atât de mult timp departe 
de ei? Nu putea să nu se întrebe acest lucru. Cu siguranță s-ar fi pu- 
tut retrage din armată oricând în decursul ultimilor ani și să se în- 
toarcă la castelul Ravencroft ca să se îngrijească de familia sa. Mama 
lor era moartă de aproape zece ani, așa că de ce alesese tocmai acest 
moment ca să revină acasă? 

Marchizul o mai bătu o dată afectuos pe braţ pe fiica lui, după 
care se îndreptă spre ușă cu pași mari. 

- O să fiu la distilerie săptămâna asta, zise el și dispăru dincolo de 
cadrul ușii cu arcadă. 

Mena abia își amintise să respire din nou, când marchizul apăru 
iarăși, cu o strălucire diavolească în ochi. 

- Scuzaţi-mă, vă rog, doamnelor, zise, executând o plecăciune 
perfectă, fără a-și lua vreo clipă ochii de la Mena, ţinând-o astfel pri- 
zonieră cu intensitatea lui inimaginabilă. 

-Chiar nu ai nici o scuză, tată, zise Rhianna, chicotind încă o dată 
si gonindu-l. 

-Dar înțeleg că până și un barbar poate învăța să se comporte 
„a un gentleman dacă are tutorele potrivit. Mai rămase o clipă uitân- 
du-se la Mena cu o privire care îi înmuia genunchii, după care îi făcu 
cu ochiul fiicei sale și plecă din salon. 

Menei i se părea că, de fiecare dată când îl întâlnea pe marchiz, 
cunoștea pe cineva nou. O nouă latură a lui. Demonul Scoţian, sălba- 
ticul care conducea clanul Mackenzie, nobilul domn ofițer în rezervă 
și acum tatăl cald și afectuos. Cu toate astea, fiecare dintre întrupări- 
le lui Ravencroft se uita la ea în cel mai deconcertant mod cu putinţă. 
Ca și când ea ar fi fost un mister pe care el plănuia să-l deslușească 
sau un secret pe care intenţiona să-l descopere. 

Și ar fi preferat să fie orice altceva pentru el în afară de asta. Fi- 
indcă secretele ei erau mult prea periculoase. 

Eliberând un oftat adânc, Mena se întoarse spre Rhianna, care 
aruncă o privire sugestivă în direcţia ei. 

-Cum ţi-a zis adineauri? Nighean? întrebă Mena. 

- Înseamnă fiică în galica scoțiană. 

- Aha. 

Sunase absolut minunat. Și Mena se hotărî că, dacă tot avea să 
locuiască printre scoțieni, nu ar strica să înveţe și ea măcar un pic 
limba lor. 

- Bun, păi, haide să vedem unde a fugit fratele tău. 

În realitate, avea nevoie de ceva care să-i distragă atenția de la 
intruziunea nedorită a moşierului Mackenzie, care reușise eficient 
să se insinueze în aproape fiecare gând al ei. 

-Chiar trebuie? se plânse Rhianna. E așa morocănos tot timpul. 

Mena se apropie de fată și o luă de braţ, după care porniră împre- 
ună pe covoarele de pluș ale solariului. 

-Ai fost răutăcioasă când l-ai pârât tatălui tău, o mustră ea cu 
blândețe. 

- Ştiu, zise Rhianna ridicând din umeri și afișând un rânjet 
năzdrăvan. Cred că l-am moștenit pe tata. El e un brollachan, dacă 
nu știai. 

-Un ce? 

-Un demon. Cum, n-ai auzit? 

-Doar nu crezi treaba asta cu adevărat, nu-i așa? o întrebă Mena, 
bosumflându-se, deși un fior de neliniște îi traversă șira spinării. Că 
tatăl tău e un demon. 


Kerrigan Byrne 


-Nu ştiu de este sau nu este, da’ asta nu înseamnă că nu aud ceea 
ce șușotesc alții despre el. Și, de nu-i chiar un demon adevărat, cu 
siguranţă este un om foarte păcătos. 

- Într-adevăr, murmură Mena, cugetând, nu pentru prima dată, 
dacă ea credea sau nu în treaba asta cu demonii. 


Capitolul 5 
HOON 


„E un demon. Te va distruge.“ 

Mena scăpă din mână marginea draperiei din bibliotecă și se ră- 
suci cu fața spre camera uriașă și goală. Cine spusese asta? O ne- 
mişcare atotpătrunzătoare se infiltra prin întuneric în timp ce Mena 
cerceta frenetic goblenurile şi mobilierul ornat al biroului, căutând 
sursa acelei voci tulburătoare. 

- D-d-da?! Șoapta ei nesigură răsună cu ecou, dar nu primi nici un 
răspuns. E cineva acolo? 

O tăcere rece se ridică să o întâmpine, și Menei nu îi venea în 
minte nimic care să fie mai înfiorător decât sentimentul că nu era 
singură într-o cameră goală. Marchizul își dusese copiii în satul 
Fearnloch pentru amiază, și Mena intenționase să își folosească pri- 
ma zi liberă aici lăsându-se prinsă de firul unei cărți bune și bucu- 
rându-se de lumina caldă a soarelui rar și minunat de toamnă care se 
revărsa pe ferestrele bibliotecii. Salonul acesta avea cele mai puţine 
ferestre dintre toate încăperile din castel, deși era prevăzut cu un 
șemineu grandios şi cu mult prea multe candelabre. Marchizul se dă- 
dea drept un om needucat, dar în mod evident înţelegea că soarele 
ar fi dăunat numeroaselor volume din colecția sa de cărți și, prin ur- 
mare, ținea la distanţă lumina solară, cu ajutorul unor draperii grele 
de catifea ce stăteau aproape mereu trase. 

Această parte a castelului nu avea vedere la mare, însă oferea o 
priveliște minunată înspre Wester Ross și înspre munții Kinross. 
Mena se dusese la una dintre ferestrele acoperite și trăsese un pic 
draperiile. Strălucirea razelor soarelui de la amiază se reflecta din- 
spre culturile de orz care împânzeau dealurile și îi distrăgea atenţia 
eficient. Și, la drept vorbind, o parte din atenţia sa fusese captivată 
de siluetele văzute din spate ale membrilor clanului care munceau pe 
câmpuri. Unii nu purtau nimic altceva în afara kilturilor, în timp ce 
soarele le scălda pielea în nuanţe arămii. 

Tulburată, Mena cercetă din nou întunericul din bibliotecă. Și îi 
atrase imediat atenţia o umbră mare și întunecată, care dispăru la fel 
de repede pe cât apăruse. 

-Te rog..., strigă ea. Arată-te! Mă sperii! 

-Dacă m-aș arăta, ai fi înspăimântată de-a binelea. Vocea ace- 
ea masculină nu putea fi catalogată altfel decât diabolică. „S“-urile 
erau prelungite și apăsate într-un șuierat sinistru, care părea să vină 
spre ea din toate părţile. Dar eu nu-ţi vreau răul, de moșier ar trebui 
să te temi. 

-De ce? întrebă Mena o umbră, furișându-se pe lângă perete și 
înspre ușa care acum i se părea la kilometri distanță. Și-ar fi dorit 
să strige după ajutor, dar nu îndrăznea. Ce ar fi putut spune odată ce 
veneau ajutoarele? Că fusese acostată de o voce sinistră, fără trup? 

Atunci, cu siguranță ar fi fost trimisă înapoi la Belle Glen. 

Simţi degete reci mângâindu-i pielea mai sus de gulerul înalt al 
rochiei și scoase un țipăt gâtuit. Se răsuci brusc, dar nu văzu nimic 
acolo cu excepția unei umbre încețoșate și fără contur și a strălucirii 
unor ochi al căror alb împăienjenit cu vene roșietice se întindea în 
jurul pupilelor negre abisale. Sări înapoi de spaimă și reuși cumva 
să-și forțeze picioarele să se miște, ca să se năpustească afară din 
salon. Mena nu se opri pe coridor și nici nu căută un refugiu în sola- 
riu, în camera sa ori în bibliotecă. Fugea fiind de-a dreptul îngrozită, 
așa că ţâșni în jos pe scara din spate și se năpusti afară din castel, 
în îmbrățișarea binevoitoare a soarelui. 

Se grăbi prin grădinile din spate și nu se opri până când nu se 
pierdu adânc în pădurea sălbatică ce se întindea în zona sudică și 
vestică a terenurilor Ravencroft. Găsi repede o cărare care ducea 
printre copaci. Își adună fustele și îi permise fricii din suflet să o 
conducă adânc în inima pădurii. Se refugia mereu în pădure pe când 
era în Hampshire, și, în timp ce privea soarele strecurându-se prin- 
tre frunzele care dansau, Mena putea pretinde că era înapoi în Birch 
Haven și că demonii nu erau pe urmele ei. 

Când simți că îi ardeau plămânii, Mena întinse brațele și îmbră- 
țișă strâns trunchiul unui stejar străvechi. Se agăță de scoarța aspră 
și se concentră la a-și trage răsuflarea, în timp ce gândurile îi alergau 
prin minte ca și când ar fi fost încă urmărită de acea prezenţă răuvo- 
itoare de care fugise. 

Oare chiar întâlnise o fantomă? Sau un demon? 

Nu-i vedea să creadă că putea fi adevărat. Și totuși, nu putea nega 
fiorii care îi traversau șira spinării, făcându-i pielea de găină și fie- 
care fir de păr de pe ceafă să se ridice. Dacă închidea ochii, nu putea 


79 


Kerrigan Byrne 


vedea decât acele pupile înspăimântătoare încadrate de un alb împă- 
ienjenit cu dungi roșii subțiri. Nu mai întâlnise niciodată în viața ei 
asemenea ochi. 

Pentru că nici o creatură vie nu ar fi putut avea ochi atât de 
înfiorători. 

În timp ce își trăgea ușor răsuflarea, o altă frică odioasă îi spinte- 
că sufletul ca un ţurțure când o amintire pe care uitase s-o reprime 
se ridică la suprafața minții ei. „Auzi voci? Sau poate vezi lucruri care 
nu sunt acolo?“ 

Timbrul vocii doctorului Rosenblatt îi îngheţa sângele în vene la 
fel de eficient ca ţipătul unei banshee!, și Mena se luptă cu impulsul 
de a-și lipi mâinile peste urechi. 

Putea să fie adevărat? Oare înnebunea? Halucinaţiile erau trăsă- 
tura definitorie a adevăratei nebunii, și Mena nu se putea decide care 
din cele două variante era mai rea. Un demon în biroul lui Raven- 
croft sau unul prezent doar în mintea ei. 

Lucrurile pe care i le spusese despre moșier... 

Și apoi un sunet străpunse prin răcnetul asurzitor al sângelui 
care îi zvâcnea în urechi. Era un scheunat ascuțit și strident, urmat 
de un urlet, și apoi de o succesiune de lătrături. Mena ridică iute 
capul și se uită în spatele copacului, unde zări o stâncă și auzi sune- 
tul inconfundabil al valurilor mării. 

Sunetele acelea canine se intensificară, până când Mena nu mai 
avea nici o îndoială că erau urlete de disperare. Înaintă prudentă, 
se cățără pe trunchiul dărâmat al unui copac și apoi urmă sunetele 
prin frunzișul des, până când pădurea se termină brusc, la marginea 
unei creste de deal înguste, abrupte și pline de iarbă. Descoperi că se 
afla în vârful unui deal, deși spre nord și spre sud se înălțau creste 
impunătoare de munți. O cărare abruptă cobora prin iarba arămie 
de toamnă spre un golfuleț ascuns, unde se întrezărea un petic de 
nisip auriu. 

Mai jos de ea, un câine ciobănesc mare și un altul de aceeași rasă, 
doar că mult mai mic, se învârteau frenetic la marginea apei, lătrând 
și urlând. Ocazional, mama se avânta în apele tulburi în încercarea 
de a sparge valurile puternice ca să ajungă la o bucată de rocă pe 
care se afla izolat un puiut de căţel negru cu maroniu, care chelălăia 
și lătra după ajutor. 

Fără a uita de demoni, Mena se uită repede în stânga și în dreapta 
înainte de a-și aduna fustele și de a le prinde în cureaua lată pe care 


1 În folclorul irlandez și scoţian, zână prevestitoare de moarte (n.red.) 

o purta, pentru a coborî apoi pe cărarea abruptă și stâncoasă cât pu- 
tea de repede, păstrându-și în același timp echilibrul. Se gândea că 
acei câini se jucaseră pe o limbă de nisip de lângă stânci, când venise 
fluxul. Probabil mama nu reușise să-și salveze decât un pui înainte ca 
nivelul apei să crească și valurile să devină prea puternice ca să mai 
poată ajunge și la celălalt. 

Din moment ce coasta de la Wester Ross era destul de apropiată 
de insulele Hebride și Skye, fluxul nu era la fel de înverșunat ca în 
mijlocul oceanului, așa că Mena era încrezătoare că putea ajunge 
în timp util la creatura aceea mică și neajutorată. 

Își abandonă pantofii și ciorapii de cum ajunse pe nisip și își ri- 
dică fustele şi mai mult, în timp ce mama și puiul se grăbeau spre 
ea. Dansau frenetic la picioarele ei, lătrând în sus la ea după ajutor, 
grăbindu-se spre marginea apei și întorcându-se apoi din nou să se 
învârtă la picioarele ei. 

Simţi un junghi de teamă când se gândi cât de rece și de rapidă 
era apa. Cu toate acestea, fu de-ajuns să mai arunce o singură privire 
spre căţeluș și prinse curaj. 

-Sunt aici, da, îi spuse mamei, care nu stătea locului suficient cât 
să fie mângâiată. O să-l salvez eu pe micuțul tău. 

Șocul apei reci a oceanului tomnatic smulse un icnet de pe buzele 
Menei când se aventură în fluxul rapid. Dar, oricât de rece ar fi fost 
apa, nu se asemăna nici pe jumătate cu băile acelea îngrozitoare cu 
gheaţă de la azil. Și astfel, Mena știa exact cât de mult putea rezista 
într-o apă atât de rece. 

Poalele rochiei sale deveniră și mai grele, în timp ce apa o înghiţea 
până la genunchi și apoi până la coapse. Dar găsi repede limba de 
nisip pe care cel mai probabil o traversaseră cățelușii și își croi drum 
în grabă înspre pui, fără ca apa să-i treacă de șolduri. Odată ce ajunse 
mai aproape de căţelușul speriat, se întinse după el chiar în clipa în 
care creatura aceea mică și firavă îi sări în braţe. 

-Vino aici, drăguţule, zise ea și alină trupușorul mic și cald care 
se agita în braţele sale, chelălăind și îngropându-și capul micuţ la 
gâtul ei. Gata, gata! Te-am prins. E în regulă. Eşti în siguranță acum. 
Biata ta mamă e îngrozitor de îngrijorată. Răceala apei deja îi în- 
tepa picioarele ca mii de ace și valurile începeau deja să i se ridice 
până spre talie. Mena cuibări la pieptul său cățelușul și se întoarse 
spre plajă. 

Şi încremeni. 

Mama și puiul ei nu mai erau singuri acolo. Li se alăturase un 
bărbat, care chiar în clipa aceea își scotea bocancii și se avânta spre 
ea prin apă. 

Dintr-odată, tremurul ei nu mai avea aproape nimic de-a face 
cu frigul. 

Bărbatul flutură din mână spre ea în timp ce înfrunta valurile, și 
picioarele lui puternice străbăteau apa mult mai rapid decât ale ei. 

- Salutare, fătucă, strigă el, cu glas prietenos. 

Mena știa că avea foarte puţine opţiuni în clipa aceea. Nu putea 
să se ducă mai departe în largul mării, pentru că s-ar fi înecat sau ar fi 
îngheţat înainte să poată înota până la insulă. Și acum, că rochia i se 
îngreunase de la apă, nu avea nici o șansă să îl întreacă în viteză. 

Doamne, dar bărbaţii de aici din Scoţia chiar creșteau complet 
diferit, nu era așa? 

Kiltul făcut din tartan în culorile clanului Mackenzie pluti câteva 
clipe în jurul bărbatului și apoi se cufundă când trupul lui mare se 
cutremură din cauza frigului. Era înalt și lat în spate și avea aceeași 
constituţie corporală ca oamenii pe care îi văzuse ea muncind pe 
câmpuri. Numai mușchi netezi și puternici și nici un pic de grăsime, 
fapt ce devenea tot mai evident pe măsură ce umezeala îi acapara 
cămașa, făcând-o să i se lipească de pieptul frumos sculptat. 

-Sunt bine, mulțumesc, răspunse ea când el se apropie. 

El îi ignoră tresărirea când își înfășură un braţ gros în jurul co- 
tului ei și pe celălalt în jurul taliei ei, în timp ce o ajuta să înainte- 
ze spre plajă, permițându-i în acelaşi timp să ţină strâns cățelușul 
la piept. 

-Te-am prins, murmură el. 

Mena voia să îi spună că nu avea nevoie să fie prinsă de nimeni. 
Deși nu putea să nu recunoască faptul că, având ajutorul acestui băr- 
bat vânjos, nu mai era nevoită să se bazeze la fel de mult pe forţa în 
continuă scădere din picioarele ei care se luptau împotriva curentu- 
lui apei reci a Atlanticului. 

Odată ce ajunseră în apă până la genunchi, fură întâmpinați de 
mama disperată, iar creatura din braţele ei chelălăi și începu să se 
zbată să fie lăsată jos. 

Mena mai făcu câțiva pași, recunoscătoare că bărbatul îi dăduse 
drumul, și aşteptă ca valul să se retragă înainte de a lăsa cățelușul 
agitat în grija mamei sale. Câinii chelălăiră, lătrară și începură să se 
joace într-o reuniune exuberantă, în timp ce mama își lingea aproape 
obsesiv amândouă odraslele, care porniră într-un suflet spre peticele 
de iarbă dinspre pădure. 

-Îți sunt foarte recunoscători, zise scoțianul, chicotind în spa- 
tele ei. 

Mena se răsuci și se pomeni uitându-se spre niște ochi verzi 
extraordinari cum nu mai văzuse vreodată, mult mai închiși la cu- 
loare decât irișii ei ca de jad. Privirea lui îi amintea de baldachinul 
umbros de frunze pe care îl traversase chiar în acea după-amiază, 
înainte de a ajunge aici. 

Mena se trezi o clipă nemaiputând să gândească în timp ce se uita 
la zâmbetul său strălucitor, care părea să-i lumineze trăsăturile fru- 
moase. Avea un chip care i se părea cumva familiar, deși era absolut 
sigură că nu i se făcuse niciodată cunoștință cu acel bărbat. Era ceva 
în forma pătrățoasă a maxilarului său proeminent și în suprafața ne- 
tedă și mândră a frunţii lui. Avea aspectul și constituţia fizică a unui 
Mackenzie, doar că părul său era mai degrabă castaniu decât ca pana 
corbului. Prin părul său de nuanţa nisipului ud de sub picioarele ei 
străluceau șuvițe de culoarea cuprului și a aurului atunci când era 
sărutat de soarele de amiază. Îl avea tuns scurt, după stilul londonez, 
însă purta veșmintele unui scoţian. 

-Dă-mi voie să-ți mulțumesc în numele potăilor mele needucate, 
zise el, afișând un zâmbet dezarmant. Trixie e foarte pricepută cu 
oile, dar cred că a fost mereu un pic cam prostuță, dacă mă întrebi pe 
mine, și nu i-a plăcut niciodată să înoate. 

-Pentru puţin, zise Mena, mergând cu spatele spre panta ierboa- 
să, dureros de conștientă de pericolul situaţiei în care se găsea. Dar 
chiar trebuie să plec acum, așa că îţi urez o după-amiază frumoasă, 
domnule. Era ușor încurcată de rochia îngreunată de apă și de faptul 
că nisipul îi fugea sub picioare, astfel că nu se putea retrage pe cât de 
repede ar fi vrut. 

- Eşti englezoaică, observă el afabil. 

- Da, răspunse ea scurt, aplecându-se ca să-și recupereze pantofii 
şi ciorapii, recunoscătoare că apa îi scosese poalele rochiei prinse în 
centură. Şi Mena se pomeni astfel întrebându-se dacă scoțianul o 
spionase mai devreme, când își ridicase fustele destul de mult dea- 
supra genunchilor. 

-Eu sunt Gavin St. James din clanul MacKenzie, zise el oprin- 
du-se și întinzându-i o mână. 

Mena se prefăcu să nu observe mâna lui întinsă, în timp ce se 
grăbea spre pădure. Nu avea nevoie să se uite în urmă ca să știe că el 
venea după ea. 

-Şi tu eşti...?! continuă el, și glasul său trăda mai degrabă amuza- 
ment decât iritare la adresa lipsei ei de politeţe. 

-Eu sunt în întârziere, zise ea peste umăr. Trebuia să fiu de mult 
înapoi la castelul Ravencroft și probabil deja mă caută careva, din 
moment ce s-a făcut destul de târziu. Urcă dealul iute și, deși era un 
pic obosită, se grăbi spre poteca pe care venise mai devreme, spe- 
rând că el avea să înțeleagă acea aluzie nu tocmai subtilă că nu voia 
compania lui. 

Din păcate, nu avu un asemenea noroc. 

-Ai fi mai liniștită dacă ţi-aș spune că sunt supraveghetor la dis- 
tilerie și că știu deja cine ești, din moment ce am fost de faţă în ziua 
aceea când s-au stricat cuiele osiei trăsurii cu care veneai?! 

Mena se opri unde începea liziera de copaci și se întoarse spre el, 
studiindu-i trăsăturile cizelate. 

-Ài fost? întrebă ea. Nu îmi amintesc de dumneata. 

Deși la momentul respectiv nu se prea putuse concentra la altci- 
neva cu excepţia conducătorului lor impunător. 

-Eu am stat cea mai mare parte a timpului în spatele trăsurii, zise 
el sfios. Și purtam o pălărie destul de frumoasă. 

Căutând prin amintirile ei din acea zi, Mena îl găsi într-ade- 
văr acolo. 

- Pălărie roșie și mantie neagră? 

- Da, eu eram acela, anunţă el. Și poate te va linişti și mai mult să 
afli că eleva dumitale, Rhianna, e cea care a botezat-o pe Trixie, pe 
vremea când era doar o copilă. 

- Aha, murmură Mena și își prinse o șuviță de păr înapoi în coc, 
întrucât i-o desprinsese vântul. Constată că, într-adevăr, toate aces- 
te informaţii o făceau să se simtă mai puţin neliniștită de faptul că 
era singură acolo cu el. lartă-mă dacă am fost nepoliticoasă, dar nu 
sunt obișnuită să mă plimb prin pădure cu bărbați necunoscuți. 

-E, nu-ţi bate capul, zise el, cu o strălucire de-a dreptul fermecă- 
toare în ochi. Și acum, că nu mai suntem străini, îmi dai voie să te 
conduc înapoi la castel, englezoaico? Adică, nu vreau să zic că m-aș 
îndoi de aptitudinile dumitale, dar cum aș putea să mă întorc acasă 
să dau ochii cu maică-mea știind că am abandonat în pădure o fătucă 
pe jumătate înecată? 

Ochii lui erau atât de luminoși și purtarea sa atât de sinceră, încât 
Mena descoperi că nu o lăsa inima să îl refuze. Și, oricum, nu se gră- 
bea să se întoarcă la castel. 

Sau la demonii pe care i-ar fi putut găsi acolo. 

-Am dreptate să presupun că locuiești prin preajmă? îl întrebă 
ea, aplecându-se să rupă o buruiană de la marginea pădurii. 

- Da, zise el făcându-i semn spre nord-vest și apoi apropiindu-se 
de ea. Am venit de la Inverhorne Keep, de la nord de Gairloch, deși 
sunt aici cu oamenii mei pentru distilarea recoltei de vară și pentru 
însămânţarea culturilor de iarnă. 

- Oh? Nu știam că există un alt castel așa aproape de castelul 
Ravencroft. 

El afișă un nou zâmbet amabil, care o făcea să-l placă din ce în ce 
mai mult. 

-Este o altă fortăreață Mackenzie, care se află în stăpânirea con- 
telui de Thorne. 

-Nu l-am cunoscut pe contele de Thorne. 

-Şi nici să nu vrei să-l cunoşti, o avertiză el, chibzuit. E fratele 
vitreg al lui Ravencroft. Un hedonist incorigibil și un libertin noto- 
riu, asta e. O fătucă așa frumoasă ca dumneata... Ai face bine să te ţii 
departe de el dacă nu vrei să te trezești cu necazuri. 

Mena ridică din sprâncene, uluită. 

-Nu știam că Ravencroft are și alți frați. 

Scoţianul îi aruncă o privire mirată. 

-Cum adică și alți fraţi? 

Oh, la naiba, de ce își permisese această scăpare? Sigur că nimeni 
altcineva nu știa despre Dorian Blackwell. Că acesta fusese cândva 
Dougan Mackenzie. Și nu și-ar fi iertat-o niciodată dacă ar fi dezvă- 
luit din neatenţie un secret care nu-i aparținea. 

Mai cu seamă din moment ce ea avea încredere în soții Blackwell 
să păstreze secretele ei. 

-Sunt puţini oameni din afară care să știe despre Hamish, zise 
el nonșalant, observând neliniștea ei. Mă miram că ţi s-a zis despre 
asta, atâta tot, englezoaico. 

- Păi, credeam că Hamish îl chema pe tatăl lui Ravencroft. 

- Da, așa este, zise Gavin încuviințând din cap, studiind-o cu 
atenție. Dar a fost și numele fratelui mai mare al lui Liam. 

- Doamne, câţi frați Mackenzie rătăcitori există pe lumea asta? 

-Prea mulţi. Gavin se uită prin pădure în direcţia castelului Ra- 
vencroft, deși erau încă prea departe ca să vadă prin perdeaua deasă 
de copaci. 

Mena abia dacă avu timp să își pună vreun semn de întrebare 
cu privire la umbrele care apărură pe chipul scoțianului, că acestea 
dispărură la fel de repede. 

-Perioada de stăpânire a lui Hamish a fost una foarte întune- 
cată pentru clanul Mackenzie din Wester Ross, îi explică el. Tână- 
rul Hamish a fost primul născut al bătrânului moșier, dar nu era 


85 


Kerrigan Byrne 


moștenitor legitim. Liam a apărut la scurt timp după aceea, și apoi 
marchiza a murit în circumstanțe pe care unii le-ar considera suspec- 
te. S-a zvonit că ar mai fi apărut un bastard sau doi după aceea, dar 
nimeni nu știe cât de mulţi au fost de fapt. Bătrânul moșier n-a fost 
un om blând și nu le-a dat mereu de ales amantelor sale... 

Mena încuviinţă din cap, tresărind de milă pentru bietele femei 
pe care le lăsase în urma sa răposatul moșier Mackenzie. 

- Așa am cam auzit și eu. Așadar, acest conte de Thorne... e și el 
unul dintre acești copii... ilegitimi? 

- Nu, e primul născut al celei de-a doua soţii a răposatului moșier 
Mackenzie, tocmai de-aia a și primit un titlu mai mic și un castel în 
care-i mereu curent. 

- Şi... și ce s-a întâmplat cu tânărul Hamish? 

Deși, dacă era ceva chiar și pe jumătate la fel de rău precum fu- 
sese soarta lui Dorian Blackwell, cel mai probabil ar fi preferat să 
nu știe. 

- Păi, a fost crescut cu Liam, în cea mai mare parte. Au fost destul 
de apropiaţi o vreme, ba au și plecat la război împreună, doar că... 

-Doar că ce? 

-Doar că numai Liam s-a întors. Hamish a murit pe mare. 

- Oh, Doamne, ce trist! Merseră mai departe în tăcere. Mena mai 
adună pe drum câteva fire de iarbă-neagră, niște levănţică sălbati- 
că și o floare mică și albă, cu frunze moi, care semănau cu cele de 
ferigă. Și apoi i se născu în minte ideea că buchetul ei improvizat 
semăna mai degrabă cu ceva ce ar fi așezat cineva la un mormânt. 
Cu siguranță familia aceasta a cunoscut multe tragedii. Hamish - și 
cel tânăr, și răposatul stăpân —, mama moșierului și apoi soţia lui... 
toți morți. 

- Da, ei bine, ce să-i faci?! Colleen, soţia lui Liam, era diferită de 
toți, murmură Gavin, privind în gol în depărtare. 

Mena se încruntă ușor observând lejeritatea cu care folosea tână- 
rul prenumele stăpânului. 

- Cum așa? întrebă ea. 

Lui Gavin îi luă mult până să răspundă. Atât de mult, încât Mena 
se gândi că probabil se pierduse în vreo amintire de demult. 

-Pur și simplu, era. 

Având senzaţia că dăduse peste un secret al clanului, din moment 
ce existau atât de multă tristeţe și atâta neliniște în jurul morții a 
două marchize Mackenzie, Menei îi încolți în minte o altă teamă. 

-Domnule St. James..., începu ea. 

-Te rog, spune-mi Gavin! Nu-i nevoie să ne formalizăm aici, 
englezoaico. 

Şi, ca prin minune, dispoziția lui amiabilă și rânjetul năzdrăvan 
i se întorseseră. Mena se gândi încă o dată la cât de chipeș era și cât 
de incredibil de viril părea și simţi nevoia să-şi ațintească privirea 
spre pădurea din fața sa. 

-Mă întrebam dacă ai putea să-mi spui... adică... dacă ai auzit 
vreodată... sau dacă ești vreun pic familiarizat cu... Mena închise 
ochii strâns, simțindu-se ca o prostuță. Cu brollanchan. 

Gavin își lăsă capul pe spate și izbucni într-un hohot de râs atât de 
sincer, încât Mena nu se putu abține să nu observe cum i se mișcau 
mușchii gâtului său foarte masculini și cum erau claviculele expuse 
în umbrele jucăușe ale acelei după-amiezi târzii. 

— Așadar, ai plecat urechea la bârfele clanului despre moșier, ei? 

Mena se uită din nou în jos, afișând un zâmbet sfios. 

-Nu e vorba doar despre bârfele clanului... E cunoscut drept De- 
monul Scoţian până și în Anglia. Și eu doar... ei bine, mă întrebam 
dacă tu... dacă localnicii dau vreun pic crezare acestui mit. 

Colțul gurii lui senzuale se arcui ușor într-un zâmbet strâmb. 

- Brollachan-ul exista pe meleagurile astea încă dinainte să fie 
adusă de creștini teama de demoni, dar cred că ideea e cam aceeași. 
Se spune că e o zămislire de-a străvechilor zâne, care nu are altă ma- 
terializare cu excepţia unor ochi roșii. Dacă te duci să-l cauţi pe un 
drum pustiu și faci o înțelegere cu el, se zice că te posedă o vreme... 
că te înzestrează cu viteza și puterea zânelor. Dar că apoi o să te tâ- 
rască spre pierzanie, după ce termină cu tine. 

„O umbră cu ochii roșii?“ 

-Şi este periculos și pentru... pentru altcineva? întrebă Mena, 
bâlbâindu-se. 

-Numai dacă te întâlnești cu el undeva pe drum, nu și dacă e 
deja înlăuntrul unei locuințe. Se spune că un brollachan e aducător 
de noroc dacă îți bântuie casa - sau castelul. Se zice că-s spirite recu- 
noscătoare şi că nu le place deloc frigul. 

Deşi Mena se simțea absolut ridicol pentru că întreținea această 
idee, informaţiile primite de la el îi permiseră să-și relaxeze umerii 
foarte tensionați. 

- Mda, ce să zic?! Asta e o veste bună, presupun. 

-Şi e cel mai probabil să-i vezi prin perioada asta a anului. O mai 
studie o clipă, cu expresia aceea stranie și intensă a lui, înainte să 
se aplece să mai smulgă un fir de levănţică sălbatică și să o adauge 
la buchetul ei, în timp ce se plimbau prin pădurea plină de păsări 

cântătoare și de alte creaturi la fel de neîmblânzite. Crezi în demoni, 
englezoaico? 

Mena nu putea să nu revadă în mintea sa umbra înspăimântătoa- 
re cu ochii roșii pe care o văzuse mai devreme în acea zi. l-ar fi plăcut 
să creadă că fusese doar un vis... Dar, în același timp, ar fi preferat de 
o mie de ori să fi fost ceva real, mai degrabă decât o halucinație. 

— C-c-cred că încep să cred, îi mărturisi ea, cu o grimasă de 
neîncredere. 

-E din cauza lui Mackenzie? o întrebă el, pe un ton dintr-odată 
mai aspru. Te sperie, fătuco? 

— Nu, deloc, minți ea. 

Pentru că, în realitate, o înspăimânta de moarte. Ascunzân- 
du-și apoi chipul în florile din buchetul ei, se uită în sus spre tovară- 
şul său de drum. Așa mare și puternic cum era, nu părea nici măcar 
pe jumătate la fel de ameninţător ca Ravencroft. Comportamentul 
lui se încadra mai degrabă în sfera șarmului decât a ostilității. De 
fapt, se simțea destul de relaxată și în largul ei în prezența lui — ca și 
când nu ar fi reprezentat nici o amenințare pentru ea. Spre deosebire 
de moșier, care era absolut intimidant. 

-Trebuie să recunosc că marchizul de Ravencroft nu este așa 
cum mă așteptam eu atunci când am acceptat funcția. Tinde să fie 
destul de... 

Mena se opri din vorbit, cercetând în vocabularul ei vast după 
cuvântul potrivit care să-l descrie. Gavin începu să înșire adjective, 
în încercarea de a o ajuta să-și găsească cuvintele: 

— Formidabil, sumbru, dezagreabil, impetuos, intimidant, aro- 
gant, autoritar... 

Când cărămizile roșii ale castelului Ravencroft apărută la orizont, 
Mena se pomeni râzând și chiar delectându-se cu chicotul de răs- 
puns al scoțianului, care făcea să-i apară o gropiță fermecătoare, fapt 
ce reprezenta o schimbare surprinzătoare și atrăgătoare pe chipul 
său cizelat. 

— Eee, nu este chiar așa rău, se surprinse ea zicând, în apărarea 
moșierului. 

-Ba da. Este. 

Mena ridică din sprâncene auzind vehemenţa neașteptată din 
vocea lui, care o luă complet pe nepregătite. Era aproape ca și când 
Gavin St. James încerca să o prevină, cumva, în legătură cu angaja- 
torul ei enigmatic. 

-Cât de bine îl cunoşti pe moșierul Ravencroft? întrebă Mena, 
curioasă. 

Întrebarea aceasta atrase după sine o altă ridicare din umerii lui 
musculoși. 

-Au trecut zeci de ani de când a venit ultima oară aici să stea 
mai mult de câteva săptămâni o dată. Nu cred că e cineva care să 
poată spune că-l cunoaște cu adevărat, din moment ce nu este un om 
ușor de cunoscut. Și e greu să ai încredere într-un om care a fost cres- 
cut de Hamish Mackenzie. Un om care seamă atât de mult cu răposa- 
tul marchiz și care îi împărtășește apetitul pentru... violență. 

Şi tocmai această predispoziție pentru violență era cea care îi 
cauza Menei cele mai mari îngrijorări cu privire la viaţa ei aici la 
Ravencroft. 

Văzuse deja suficientă brutalitate cât să-i ajungă pentru o viață 
întreagă. Deși, gândindu-se la Dorian Blackwell și la acoliţii săi, ba 
chiar și la însuşi Ravencroft și la numeroșii oameni care erau trimiși 
la război și dintre care mulți nu se mai întorceau, bănuia în același 
timp că ea fusese expusă la mai puţină violenţă decât alţii. 

Mena petrecea mult timp încercând să nu se gândească la ce 
fel de brutalități s-ar fi putut abate asupra ei dacă minciuna i-ar 
fi fost descoperită. 

-Chiar și așa..., murmură ea, mai mult pentru sine decât pen- 
tru omul de lângă ea. Chiar se străduiește din răsputeri să fie un 
tată bun. 

- Da, aprobă Gavin, ridicând din umeri, nu foarte convins. Chiar 
îi iubește pe copiii ăia. Scoţianul flutură apoi din mână, pentru a di- 
sipa vălul de sobrietate care amenința să pună stăpânire pe conver- 
saţia lor. Mie mi se pare că oamenii ori îl adoră, ori îl urăsc pe moșier, 
deși cu siguranţă tot clanul său e de acord că a adus corectitudinea 
și prosperitatea înapoi în Wester Ross în scurta vreme de când 
s-a întors. 

Oamenii ori îl adorau, ori îl urau? 

-Şi aș greşi să presupun că tu te numeri printre cei din a doua 
categorie? 

Trecură prin liziera de copaci care anunța marginea pădurii, și 
scoțianul scoase un oftat adânc. 

-Eu nu-l urăsc pe moșier. Chiar dacă interacțiunile noastre au 
fost... complicate, zise el criptic. 

- Da, ei bine, şi el e un om complicat. Mena contemplă castelul, 
gândindu-se o clipă la misteriosul său stăpân, înainte de a se pomeni 
cu mâna cuprinsă într-o strângere caldă. Căldura pielii lui Gavin 
îi amintea de cât de ude erau fustele sale și de faptul că se făcea tot 
mai frig afară cu fiecare clipă care trecea. Îţi mulțumesc foarte mult 

că m-ai însoțit, zise ea, făcând o reverență în fața lui, și trăsăturile 
i se relaxară într-un zâmbet sincer. Cred că ar fi mai bine să continui 
singură de aici. 

- Da, aprobă el, şi ochii-i ca de smarald se întunecară, umbriți de 
pleoape grele. Tremuri, fătuco, și ți s-au cam învineţit buzele. Aș pu- 
tea să-ţi dau un sărut ca să te ajut să te încălzești și să le facem roz 
la loc? 

Fâstâcindu-se, Mena se îndepărtă agitată și își retrase mâna din- 
tr-a lui. 

-În mod sigur, nu. Intenţionase ca vocea să-i sune aspră, doar că 
zâmbetul ei distruse efectul dorit. Ce fel de femeie crezi că sunt? 

Ochii lui străluciră spre ea, insinuant, și Mena chiar simţi un pic 
de căldură ridicându-se spre chipul ei de sub gulerul rochiei. 

-Dincolo de faptul că ești o fătucă inteligentă și o salvatoare 
altruistă a creaturilor lui Dumnezeu, nu știu să zic ce fel de femeie 
eşti, ci numai ce fel de femeie speram eu să fii. 

Zâmbetul lui era păcătos și fermecător. 

- Ce-aș putea să spun? șopti Mena, râzând. Îmi pare rău să-ți spul- 
ber așa speranţele, dar sunt o doamnă respectabilă și nu acord cu 
ușurință favorurile mele cuiva — asta dacă le acord vreodată. Și acum, 
trebuie să-ți urez o după-amiază plăcută și să mă întorc la castel. 

El făcu o plecăciune deasupra mâinii ei și îi sărută degetele un 
pic mai prelung decât era cuviincios. Şi, când se aplecă, cămașa 
largă pe care o purta îi dezvălui umflăturile impresionante ale piep- 
tului puternic. 

-O seară bună, atunci, fătuco, zise el, gesticulând spre linia 
orizontului, unde soarele începuse deja să se coboare în spatele 
copacilor. 

Mena se întoarse și porni spre grădini. Cu toate acestea, se sur- 
prinse zâmbind când el strigă după ea: 

-0O să ne mai vedem noi, englezoaico! Să fii sigură de asta! 

Ea clătină ușor din cap, dar i se păru imposibil să-și reprime 
un zâmbet. Își lipi din nou nasul de buchet și inspiră mirosul de iar- 
bă-neagră, amestecat cu parfumul plăcut al florilor de levănţică. 

Probabilitatea unei alte astfel de întâlniri cu Gavin nu era doar 
neverosimilă, ci de-a dreptul imprudentă. Nu doar că era o femeie 
căsătorită care se ascundea de înalta curte a reginei, dar nici nu că- 
uta să se implice într-o relaţie cu un alt bărbat șarmant și, la drept 
vorbind, devastator de chipeș. 

Își învățase lecţia de prima dată. 

Cu toate acestea, nu putea să nu recunoască faptul că fusese des- 
tul de plăcut să se bucure de atențiile unui scoțian chipeș. În toți anii 
ci ca femeie căsătorită, stima de sine îi fusese știrbită considerabil de 
batjocurile viclene și de umilirile flagrante. Și, uneori, rănile produse 
astfel se vindecau mult mai greu decât vânătăile cărnii. Menei i se 
părea că standardele de frumuseţe de aici, din nordul verde luxuri- 
ant, erau foarte diferite de cele din Londra. Doamnele minione, su- 
ple și delicate fuseseră mereu favoritele modistelor. Și, deși bărbații 
tinseseră să-i acorde Menei atenţie în cele mai vulgare moduri, nu 
se arătaseră niciodată prea încântați de înălțimea ei neobișnuită sau 
de greutatea ei. 

Gordon fusese lubric și nesăţios la început. Dar, după aceea, 
nu fusese deloc mulțumit. Dimpotrivă, de fapt. Iar apoi, în timp 
ce mama și sora lui făcuseră tot posibilul să o transforme în femeia 
pe care o voiau ele, el devenise o bestie rece și crudă. 

O mai abordaseră și alți bărbaţi, desigur. O doriseră. Socrul ei 
era un exemplu în acest sens. Apoi doctorul Rosenblatt și răposa- 
tul domn Burns. Dar pentru ei nu fusese nimic mai mult decât un 
obiect. O pereche de sâni neobișnuit de mari cu câteva orificii calde 
atașate, pe care le puteau folosi pentru plăcerea lor. 

Dar scoțienii aceştia... ei umblau pe meleagurile lor sălbatice ca 
niște uriași, și printre ei se simțea... ei bine... se simţea mult mai 
mult ca o femeie decât ca un obiect. Ca o creatură feminină. Și s-ar 
fi minţit pe sine dacă nu ar fi recunoscut că îi plăcea lucrul acesta. 
Iar flirtul de care se bucurase în după-amiaza aceasta cu Gavin 
St. James i se părea cumva la fel de rar și de îmbucurător precum 
razele soarelui muribund. Plin de lucruri nepermise, desigur, dar to- 
tuși foarte plăcut. 

Ajungând la marginea grădinii, văzu o tufă de trandafir ce era 
veșnic înflorită și îi atraseră atenţia câțiva boboci de un roz prăfuit 
și unii înfloriţi de culoarea rubinului. Se apropia vremea îngheţu- 
lui, și aceștia erau, fără îndoială, ultimii trandafiri pe care avea să-i 
mai vadă în sezonul acela. 

Întinse mâna, rupse cu grijă firele de trandafir și le adăugă la bu- 
chetul ei. Închise ochii și savură parfumul lor dulce și aproape osten- 
tativ, în timp ce se îndrepta spre castel. Poate că, după ce se schimba 
pentru cină, o putea ruga pe doamna Grady, menajera-șefă, să îi dea 
o vază. Sau poate improviza un săculeț de flori de levănțică pentru 
perna sa. Sau unul pe care să-l înmoaie în baie când... 

Nişte mâini mari o apucară de braţe la fel de strâns ca o menghi- 
nă, abia ţinând-o să nu se izbească de un piept mare și lat. 

-Îmi cer iertare, nu mă uitam pe unde... 

Mâinile strânse în jurul braţelor ei tresăriră ori de furie, ori din 
cauza efortului pe care posesorul lor îl depunea ca să nu-i sfarme 
oasele în două. Ochi întunecaţi scăpărau de mânie în lumina ce pă- 
lea rapid, și Mena clipi ca reacţie la măreţia sălbatică a moșierului 
Ravencroft, care se încrunta în jos la ea cu o ostilitate abia ținută 
în frâu. 

- Explică-mi, te rog, domnişoară Lockhart, mai exact ce mama 
dracului căutai singură în pădure cu omul ăla? 


Capitolul 6 
KOOND 


Gura ei era cea care îl termina, decise Liam, în timp ce privea 
în jos încruntat la guvernanta speriată pe care o prinsese în mâi- 
nile lui. O spionase plutind prin grădini ca o petală rătăcitoare în 
adierea vântului, cu buzele-i arcuindu-se ușor într-un zâmbet mic, 
ca și când parfumul florilor i-ar fi adus în minte un secret inter- 
zis. Gura ei nu numai că îi bântuia visele, dar și fiecare moment în 
care era treaz. Și, dacă ingratul ăla nenorocit o fermecase pentru a-l 
lăsa să i le guste, Liam avea să incendieze până la temelii Inver- 
thorne Keep. 

Cu Gavin St. James înăuntru. 

După ce petrecuse o zi plăcută în sat cu copiii lui, Liam fusese 
surprins să constate că era nerăbdător să ajungă înapoi acasă. Pen- 
tru că avea să o găsească acolo pe domnișoara Lockhart, unduindu-și 
șoldurile pe holurile castelului său într-o rochie superbă. Avea să fie 
acolo fermecându-i pe servitorii lui, ispitind bărbaţi și afișând acel 
zâmbet blând, dar misterios al ei. 

Așteptase cu nerăbdare acel zâmbet toată afurisita de după-amiază. 

Și, odată ce se întorseseră la castel, constatase în mod dezamă- 
gitor că fătuca lipsea, și Russell îl informase că fusese văzută fugind 
singură în pădure, ca și când însăși moartea ar fi fost pe urmele ei. 

Ravencroft era în general un loc sigur, dar în ultima vreme se în- 
tâmplasetă lucruri stranii și periculoase, și lui Liam nu-i plăcea deloc 
ideea ca o fătucă din Londra să umble singură prin pădurile din Wes- 
ter Ross. Îngrijorat, își asumase responsabilitatea de a se duce după 
ea, din moment ce începea să se însereze. Și abia plecase s-o caute, 

«nd auzise cadența muzicală a râsului ei plutind printre copacii din 
liziera pădurii. 

Și apoi apăruse. Doar că nu singură. 

Zâmbetul ei, cu care Liam așteptase întreaga după-amiază să se 
delecteze, era oferit altcuiva. Și nu oricui altcuiva, ci chiar omului 
care îl trădase deja o dată. 

Iar atunci o furie familiară crescuse în interiorul lui. Și Liam se 
agățase de ea cu ambele mâini, scoțând la iveală demonul care fu- 
sese zămislit și călit în infernul mâniei sale, care înăbușea durerea 
și suspiciunea cu aroganță și superioritate. Nu-și putea permite să 
observe moliciunea cărnii ei sub mâinile lui aspre, în timp ce o ţinea 
așa de braţe. Și nici nu se putea uita în jos ca să îi vadă fustele ude 
ce i se lipeau de picioare, subliniind fiecare curbă luxuriantă a acelui 
trup voluptuos. 

- Răspunde-mi, femeie, mârâi el. Și imaginea ei rostogolindu-se 
sub Gavin St. James printre valuri trezi în el o furie criminală, care 
făcea să-i ia foc sângele în vene. Ce mama dracului căutai în pădure 
cu el? 

- Am... am fost să mă plimb pe faleză, zise ea, și ochii săi căutau 
un loc unde să se ațintească, departe de ochii lui. Era să se înece un 
cățeluș, și am intrat în apă ca să-l salvez pentru biata Trixie, și dom- 
nul St. James își căuta și el câinele și s-a oferit să mă conducă acasă 
şi... ăăă.., 

Cuvintele acestea i se rostogoliră de pe buze într-un haos dispe- 
rat, lipsite de elocvenţa ce o caracteriza. 

-E foarte periculos să mă minţi, răcni el, scuturând-o strașnic. 

În loc să-i prezinte și mai multe scuze, după cum se așteptase el, 
femeia se făcu albă ca varul, și i se umeziră ochii, în timp ce neliniș- 
tea îi încordă frumoasele trăsături faciale. 

Văzându-se față în față cu ceva ce semăna a vinovăţie, Liam simţi 
cum i se face rău fizic. 

-Aşa te comporți dumneata? Imediat ce ești lăsată singură, te 
duci să preacurvești prin pădure cu un ticălos notoriu? 

Ea smuci bărbia în sus, îi întâlni privirea, cu altceva decât lacrimi 
strălucindu-i în ochi — ceva ce Liam nu se așteptase niciodată să vadă 
de la o făptură atât de timidă. 

Sfidare neînfricată. 

Asta îi transforma irișii într-o nuanţă intensă de verde-azuriu, 
care scăpăra în sus la el cu toată puterea nestăvilită a unei furtuni 
pe mare, de parcă ar fi fost însăși Calipso pregătindu-se să-și dezlăn- 
ţuie asupra lui întreaga mânie. 

-O să-mi dai drumul imediat, domnule. Șopti acest ordin, încet, 
lent și apăsat, în timp ce se răsucea în strânsoarea lui producându-și, 
Liam știa prea bine, multă durere dacă el nu îi dădea drumul. 

Așa că o eliberă și își încleștă mâinile de-o parte și de alta a corpu- 
lui, deoarece resimțea un fel de pierdere dureroasă. O nevoie acută 
de a o atinge din nou. 

Ea făcu un pas în spate și apoi încă unul, aducând buchetul în faţa 
sa ca pe un scut, în timp ce trăsăturile îi deveneau mai dure și mai 
reci, cu fiecare mișcare de retragere. Chinuit, provocat, furios și ulu- 
it, Liam avansă, lucru care părea doar să-i alimenteze ostilitatea. 

-Cum îndrăznești? scuipă ea, cu glasul scăzut într-o șoaptă, care 
părea cumva să conțină toată greutatea unei bâte de luptă caracteris- 
tică vikingilor. Cum îndrăznești să-mi arunci astfel de acuzaţii, când 
nu ţi-am dat nici un motiv să tragi o concluzie așa îngrozitoare? 

Liam își manifestă indignarea, pentru a înăbuși rușinea pe care o 
simțea din modul brutal în care se purtase cu ea. 

~ Păi, ce alte concluzii te-ai aștepta să trag, domnişoară Lockhart? 

- Păi, poate că ar trebui să aduni mai multe informații înain- 
te de a face asemenea acuzații ridicole și nefondate. Înainte să mă 
faci curvă. 

Insinua că el considera că ea era o curvă, nu o guvernantă. 

Dorinţa stranie care se născu în el îl șocă atât de tare pe Liam, în- 
cât următoarele cuvinte îi ieșiră pe gură mai dur decât intenționase: 

- Negi că oricare dintre lorzii și doamnele dumitale din nobilimea 
din Londra ar suspecta același lucru după ce ar asista la un asemenea 
comportament? 

-Şi nu ai fost tocmai dumneata cel care m-a informat că ești diferit 
de ei? îl acuză ea. 

Liam clipi, rămânând o clipă fără cuvinte. Nimeni nu îndrăzni- 
se să vorbească așa cu el de zeci de ani. Crezuse că fătuca aceasta 
plăpândă era o mielușică londoneză timidă. Și, deși chipul ei în 
formă de inimă era livid, în ochii ei ardea un foc de jad superb, ali- 
mentat de indignare. 

-Domnul St. James m-a tratat cu mai multă politețe respectuoa- 
să şi a avut un comportament mai demn decât ai dovedit dumneata 
din ziua în care am ajuns aici, moșierul meu. Și el și-a ţinut mâinile la 
locul lor. 

-De unde știu eu asta? 

Păruse extrem de vinovată când o acuzase că îl minţise. 

-Ai cuvântul meu de lady. 

-Eu nu mă încred în cuvântul nimănui. 

Și, în plus, ea nu era o lady din înalta societate, ci o guvernantă. 

-Asta nu este în nici un fel vina mea! scuipă ea, sfidătoare. Cum 
zicea Shakespeare? „Suspiciunea bântuie mereu o minte vinovată“?! 

Liam smuci capul într-o parte, ca și când tocmai primise o palmă 
de la ea. Nu o putu privi preț de o clipă și nu putea îndura să vadă 
locul din ochii ei, care egala fierbinţeala ce ardea în el. 

Nu ar fi fost responsabil pentru ce avea să facă. 

Scrâșnind din dinţi pentru a se împotrivi emoţiilor contradictorii 
care se învolburau în el, porni înainte, obligând-o să se retragă până 
spre zidurile castelului. Temperamentul lui de demon o voia încolţi- 
tă. O voia neajutorată și tremurând în fața lui. 

Îşi dorea ca ea să-l implore. Voia ca ea să îngenuncheze în fața 
lui. Voia... 

O voia pe ea! 

Sub el. Deasupra lui. Nu îi păsa. Gândul că ar fi putut fi cu un alt 
bărbat în afară de el, cu acel anume bărbat, îi făcea sângele de Mack- 
enzie să-i clocotească în vene. 

Pentru o fătucă atât de inteligentă, era clar că nu era suficient 
de deșteaptă să se teamă de el. Trebuia să schimbe asta, pentru bi- 
nele ei. 

Era un monstru, la urma urmei. Un demon. Și era cel mai bine 
pentru toată lumea ca ea să se ferească din calea lui. 

Deși... nu el se dusese să o caute? Alungă repede acel gând din 
minte și îi aruncă acea privire care îi înspăimântase pe cei mai puter- 
nici dintre oameni și-i făcuse să cadă în genunchi în fața lui. 

-Dacă dorești să-ți păstrezi poziția aici și dacă vrei ca domnul 
St. James să trăiască și să-și păstreze mâinile atașate de încheieturi, 
o să te asiguri că vor rămâne departe de persoana dumitale. Nu ac- 
cept să te mai vezi vreodată cu un asemenea om! 

-Nu aveam nici cea mai mică intenție să fac asta, afirmă ea, cu 
ochii mari de uimire, în timp ce se lipea cu spatele de zidul castelului, 
care o împiedica să se retragă și mai mult. Și totuși, stătea în faţa lui, 
cu bărbia ridicată trufaș și cu umerii atât de drepți, că se aliniau cu 
cărămizile din spatele ei. Dar, indiferent de intenţiile mele, dumnea- 
ta nu ai nici un drept să-mi dictezi cum să îmi petrec timpul liber. 
Sau cu cine! 

Și atunci furia lui stăpânită cu greu izbucni și își croi drum, țâș- 
nind la suprafață. 

-Ba pe dracu’! Eu sunt moșier aici! răcni el, întinzând larg brațele 
ca să ilustreze anvergura domeniului său. Și, câtă vreme lucrezi pen- 
tru mine, o să mi te supui când îţi poruncesc să... 

Reacția ei transformă flăcările infernale ale furiei lui în cioburi de 
gheață. Cuvintele de furie i se blocară în gât, dintr-odată înăbușite 
de şoc și remușcări, și se transformară în cenușă. 

Când gesticulase spre ea, Mina nu doar tresărise și se încordase, 
cum ar fi făcut cineva speriat, ci se făcuse mică de frică. Buchetul de 
flori se împrăștie la picioarele lor când mâinile ei zburară în sus ca 
să-i protejeze chipul, cu bărbia ghemuită strâns la piept și cu ochii-i 
minunaţi închiși strâns de frică. Se pregătea sufletește. Se aștepta ca 
el să o lovească. 

Și asta nici măcar nu era partea cea mai rea. 

Pentru că pe una din palmele ei tremurânde și desfăcute se ve- 
deau picături mici de sânge. Ceea ce dezvăluia un adevăr odios. Nu 
fusese neînfricată în sfidarea sa, după cum presupusese el iniţial... 

Fusese curajoasă. 

Strângând florile în mâini atât de tare că i se albiseră încheieturile 
degetelor, nici măcar nu tresărise în timp ce spinii îi străpunseseră 
carnea delicată. Pentru că, în tot timpul în care stătuse așa dreaptă 
şi provocatoare în fața lui, fusese mult prea înspăimântată ca să ob- 
serve măcar. 

Orice urmă de suspiciune și — admise în sfârșit față de sine 
însuși — gelozie se scurse din el în timp ce privea cum o părăsea și pe 
ea curajul. Când valul roșu de furie se stinse și se ridică de pe ochii 
lui, observă detaliile care susțineau povestea ei. Mirosea a mare, a 
pădure și a ierburi de vară târzie. Și, sub toate astea, încă persista pe 
trupul ei și un miros de câine ud. 

Avea fustele murdare și ude leoarcă, dar corsajul rochiei îi era us- 
cat și avea părul prins ordonat într-o coafură complicată. Dacă s-ar fi 
tăvălit într-adevăr cu Gavin St. James, așa cum bănuise el, ar fi arătat 
mai răvășită. Prinse contur în mintea lui o imagine a ei cu buzele 
umflate de la sărutări apăsate, cu părul său luxuriant ciufulit și re- 
vărsându-i-se pe umeri. Cu carnea-i dezgolită îmbujorată de pasiune 
și implorând să fie atinsă și gustată — ba nu, venerată. 

- Dumnezeule! șopti el. 

Absolut niciodată în viața lui plină de regrete nu se simţise ca un 
dobitoc mai mare ca acum. Liam încercă să se oprească. Își ordonă 
sieşi să se întoarcă de la ea. Să plece cu pași mari și să lase conver- 
saţia aceasta pentru altă dată. Dar mâinile lui se întindeau din nou 
spre ea, și degetele lui se încolăceau în jurul încheieturilor ei cu toată 
blândețea pe care o putea invoca. 

Ea nu opuse aproape deloc rezistență când el îi îndepărtă mâinile 
de la față, dezvăluind trăsături livide și încordate. Și ochii chinuiţi și 
persecutați ai unui refugiat. 

Văzuse aceeași expresie pe fețele victimelor din Orient, din India 
şi din Africa. Nesiguranţa întrebătoare din privirile lor oropsite, în- 
cărcate de epuizare și de disperare. 

„O să fii tu următorul care să mă rănească?“ 

Să rănească oameni era ceva la care excelase dintotdeauna. 
Ceva ce superiorii săi din armată observaseră imediat. Îl transfor- 
maseră dintr-un tânăr violent într-o armă eficientă și apoi dez- 
lănțuiseră arma aceea asupra dușmanilor lor. Durerea devenise 
arsenalul și aliatul său. Și, în decursul vieţii sale, rănise incredibil de 
mulți oameni. 

Dar să-i facă ei rău i se părea ceva la fel de inimaginabil precum 
ştergerea păcatelor pe care le comisese în trecut. Și, în clipa aceea, 
Liam se ura pe sine aproape la fel de mult pe cât detesta pe oricine 
îndrăznise să-i pună umbrele acelea chinuite în ochi. I-ar fi făcut in- 
credibil de mare plăcere să-și folosească vastele talente ca să aducă 
pentru acel om o nouă și teribilă percepție a cuvântului durere. 

Strunindu-și furia, își îndepărtă mânia de pe chip, în timp ce bâj- 
bâia după o batistă. 

-Mo àilleachd, şopti el cu blândeţe. 

În ochii ei se citea neliniștea, dar rămase tăcută şi nemișcată, în 
timp ce-l privea lipindu-și batista de picăturile mici de sânge din pal- 
mele ei. 

— Tha mi duillch... Maith mi! 

„lartă-mă!“ 

Liam nu-și mai ceruse niciodată scuze pentru ceva și nu se putuse 
convinge pe sine nici acum să o facă altfel decât în limba lui maternă. 
Poate pentru că o parte din el știa că cerea prea mult? Că felul în care 
se comporta era de neiertat? 

Că se întâmpla asta de ani întregi. 

Domnișoara Lockhart îi cercetă chipul cu ochii aceia imenși 
și chinuiți ai ei. Tot trupul ei rămase nemișcat, și totuși pregătit 
în orice clipă să o ia la goană... La fel ca un iepure sub mângâierea 
unei mâini. 

Scrâșnind din dinţi ca și când și-ar fi măcinat mândria suficient 
cât să o poată înghiţi, el îi aruncă o privire vinovată. 

- Îţi jur pe onoarea mea de moșier al clanului Mackenzie că nu am 
să te lovesc niciodată. 

Ea îl privea cu prudenţă, testând parcă fiecare mișcare a mușchi- 
lor lui, evaluând fiecare schimbare din expresia lui. 

- Nu mă îndoiesc de onoarea dumitale, moșierule, dar se pare... se 
pare că nici eu nu mă pot încrede în cuvântul altcuiva. 

Mai auzise astfel de promisiuni. Și fuseseră încălcate. 

Așadar, în ce situaţie ajunseseră? 

O şuviţă din părul ei, care alunecă dintr-o agrafă, fu prinsă de 
adierea vântului și trasă peste trăsăturile ei minunate. Liam îi eli- 
beră încheieturile rănite și ridică mâna ca să-i dea la o parte bu- 
cla aceea de pe faţă, de pe vânătaia de pe obraz care i se vindecase 
aproape complet. 

Ea tresări, dar nu se smuci de lângă el. 

-Am provocat suficient de multe astfel de răni la viaţa mea ca să 
recunosc una provocată de un pumn, murmură el. 

Și-ar fi dorit să-i spună că el nu ridicase niciodată mâna asupra 
unei femei, dar o noapte teribilă din tinereţea lui l-ar fi transformat 
într-un mincinos. O rușine familiară îl gâtui, lăsându-l tăcut. Muş- 
chii gâtului ei se încordară când Mena înghiţi apăsat, iar tensiunea 
mai scăzu. 

-O să te cred când spui că plimbarea pe care ai făcut-o prin pădu- 
re cu Gavin St. James a fost nevinovată, fătuco, dacă recunoști că ai 
un secret pe care mi-l ascunzi. 

Genele ei se pogorâră spre obrajii livizi, și asta îl avertiză pe Liam 
că femeia din fața lui nu știa deloc să mintă. lar aceasta era o trăsă- 
tură absolut adorabilă la o femeie. 

-Asta nu a fost de la un accident de trăsură, zise el. Un nemernic 
te-a lovit, nu-i așa? 

Degetele lui se ridicară ca să îi mângâie obrazul, și pielea ei era 
rece și incredibil de catifelată sub mâinile lui înăsprite de muncă. Ea 
rămase privind în gol în spațiul dintre ei câteva momente șovăielnice 
şi apoi încuviință din cap, abia perceptibil. 

- Spune-mi, o îndemnă el. 

Trăsăturile ei deveniră indescifrabile. 

- N-nu pot. Te rog, nu-mi cere asta! 

Soarele aruncă o ultimă explozie de lumină, înainte de a se cu- 
funda în spatele copacilor, făcându-i părul să strălucească precum 
un foc sălbatic. Ochii ei de jad deveniră luminoși din cauza lacrimi- 
lor nevărsate care îi năpădiră ochii. Și Liam se gândi că niciodată în 
viața sa nu mai văzuse ceva atât de sfâșietor de frumos. Î tulbura 
incredibil de tare. Era aproape ca și când, atunci când se uita la el, nu 

îl vedea pe bărbatul care se străduia el să fie, ci pe bărbatul care era 
cu adevărat. 

Demonul pe care încerca din răsputeri să-l ţină închis în el, dar pe 
care aproape că îl dezlănțuise asupra ei. 

Un instinct protector se născu undeva adânc în măruntaiele sale, 
ridicându-se până în pieptul lui. Era ceva nedrept și foarte pericu- 
los, dar incontestabil și inevitabil precum venirea nopţii. Femeia 
aceasta — străina aceasta pe care i-o trimisese Farah Blackwell — era 
inteligentă, capabilă, nespus de frumoasă... 

Și fugea de ceva. De cineva? 

Poate tocmai acesta era motivul pentru care privirea ei îl tulbura 
în asemenea măsură, făcându-l să se întrebe ce vedeau ochii aceia 
când se uitau la el. Și de ce i-ar fi păsat? Până acum, nu-i mai păsase 
vreodată. De ce se uita acum în jos la ea și tânjea în adâncul sufletu- 
lui să fie salvatorul de care în mod evident avea nevoie? 

Pentru că nu fusese niciodată un salvator pentru nimeni. Ba, 
la drept vorbind, fusese mereu tocmai opusul. El fusese cel de care 
fugeau oamenii. Demonul Scoţian. Omul de care nimeni nu putea 
scăpa și nu putea fi salvat. 

Numai durere. 

Doamne, cât de tare se săturase! Se săturase de frica pe care o 
citea în ochii altora. De supunere. De așteptări. 

Englezii îl iubeau pentru atrocitățile pe care le comisese pen- 
tru imperiul lor. Clanul său îl ura pentru atrocitățile comise de 
tatăl lui, dar avea nevoie de pământurile lui, așa că i se supunea. 
Oamenii îi evitau temperamentul exploziv pentru că mânia lui de- 
venise legendară. 

Dar ce se întâmpla dacă, măcar o dată, ar inspira și altfel de emo- 
ţii? Dacă ar folosi ceea ce îl făcea dur și periculos pentru a proteja 
ceva blând și vulnerabil? 

O persoană strălucită și superbă, cum rar exista vreuna. 

Dacă, în semn de răsplată, ar găsi ceea ce căuta cel mai mult pe 
lumea aceasta? 

Liniştea sufletească. 

Testă o clipă între degetul mare și cel arătător șuvița aceea mătă- 
soasă de păr, după care i-o dădu după ureche. 

-Ştii cum se numea pământul acesta înainte să devină Wester 
Ross? Înainte să fie chiar și Scoția? Un nume care este șușotit și-n 
ziua de azi? 

Sprâncenele ei se apropiară, creând un mic rid de încruntare con- 
fuză pe fruntea ei. 

- Mărturisesc că nu știu, spuse ea prudentă, vădit nedumerită de 
felul în care schimbase el subiectul. 

- Comraich. Șopti acest cuvânt cu toată reverența pe care o me- 
rita. Înseamnă sanctuar. Protecţie. Oamenii urcă prin strâmtoarea 
Bealach na Bă Pass până în Wester Ross ca să se ascundă, de mii 
de ani. 

Ea își prinse buza între dinţi, și privirea lui Liam zbură ime- 
diat acolo. 

-Asta ai făcut și dumneata, domnişoară Lockhart? Ai venit aici în 
căutarea unui refugiu? 

Faţa ei se întoarse spre degetele lui, ca și când ar fi căutat căldura 
pe care o putea găsi acolo. 

- Nu știu ce să spun. 

Ochii ei nesiguri îi întâlniră pe ai lui, căutând îndrumare. Asigu- 
rare și încredere. 

-O să îl găseşti aici, zise Liam, și își putea da seama că vorbele lui 
o uimiseră. 

-De ce? întrebă ea. Nu poţi să ai încredere în mine. 

Oare voia să spună că ea nu era de încredere? Sau că el era inca- 
pabil să aibă încredere în cineva? Era ceva în legătură cu secretele 
ascunse în ochii ei care îi amintea de picturile renascentiste în care 
îngerii sugerau existența unui mister divin grandios. 

Într-adevăr, de ce? 

Pentru că o voia aproape. Pentru că sunetul vocii ei dulci și răgu- 
şite avea asupra lui efecte pe care nu reușiseră să i le provoace nici 
cele mai exotice târfe pe care le întâlnise în călătoriile lui. Pentru că 
tocmai făcuse ceea ce nimeni altcineva nu părea suficient de curajos 
să facă. Rezistase în fața mâniei lui. Îl pusese la respect. 

Ea îi provocase furia, desigur. Dar apoi, cumva, tot ea i-o 
domolise. 

-Pentru că în sângele meu, înainte de a fi marchizul de Raven- 
croft, un titlu britanic pe care l-am moștenit de la strămoșii mei, 
înainte de toate, sunt moșier al clanului Mackenzie din Wester Ross. 
Așa cum am spus, noi, căpeteniile de clan, am acordat sprijin oricui 
a venit aici în căutarea unui refugiu., chiar și dușmanilor noștri — 
în special împotriva britanicilor. Ospitalitatea scoțiană este datoria 
noastră sacră. Deși avea senzația că zâmbetul lui s-ar fi putut frân- 
ge în mii de bucăţi, la cât de rar era folosit, încercă să afișeze unul. 
Și, judecând după schimbarea completă de pe trăsăturile ei, era des- 
tul de sigur că reușise. 

Ochii ei deveniră imposibil de mari și un fior de neîncredere era 
urmat de altul. 

-Dar și eu sunt englezoaică. 

-Şi am dreptate să presupun că la fel e și omul de care te 
ascunzi? 

După o privire nesigură, ea încuviință scurt din cap. Era prima 
concesie pe care o făcea, și asta trezea în el o scânteie de speranță. 
Liam observă că mâna ei nu mai strângea așa tare batista lui și înce- 
pu să-i tamponeze încet palma. Odată ce sângele uscat fu șters, era 
imposibil de știut că niște spini îi înțepaseră carnea. 

-Credeam că o să mă... Înghiţi apăsat când el se uită la ea, și păru 
să uite o clipă ceea ce voia să spună, așa că își concenttră toată atenția 
asupra propriei palme. Credeam că o să mă dai afară. 

Nu exista nici o șansă cât de mică în tot iadul blestemat să o lase 
să plece. În lumina acestui fapt, zise: 

-Şi lăsând la o parte chestiunea cu refugiul, cred că ești potrivită 
pentru Rhianna și Andrew. 

- Serios? întrebă ea. 

Lui Liam, uimirea din glasul ei i se părea deopotrivă șocantă și 
adorabilă. 

-Tocmai am petrecut o zi întreagă cu copiii mei și, după numai 
o săptămână cu dumneata, s-au purtat mai frumos decât s-au com- 
portat vreodată. 

Bucuria pe care o simțea ca urmare a complimentului lui era 
aproape palpabilă, și Liam își permise să se delecteze cu mulțumirea 
ei de parcă ar fi fost un balsam alinător. 

-Sunt încântată să aud asta. Mi-era teamă că progresul a fost... 
prea lent. 

- Noi, scoţienii, suntem un popor încăpățânat și destul de inflexi- 
bil. În cazul nostru, progresele nu pot fi altfel decât lente. 

— Nu mai spune! 

Liam ridică privirea auzind urma de amuzament din glasul ei. 

Şi iată-l acolo! Zâmbetul acela. Cel care îi aducea în ochi strălucirea 
neasemuită a sculpturilor de jad pe care le văzuse în China. lar asta 
era tot ce și-ar fi putut dori pe ziua aceasta — și el fusese motivul. 

Liam se considerase mereu prea bătrân și prea cinic pentru a mai 
experimenta vreodată uimire şi plăcere ca urmare a ceva ce realizase 
el însuși. Oare minunile nu aveau să se oprească niciodată? 

Aparent nu, când venea vorba despre guvernanta lui. 

Și abia atunci observă tremurul ei mic. Buzele își pierduseră o 
parte din culoarea roz luxuriantă, și câteva vinișoare deveniseră vizi- 
bile pe sub pielea ei pală, aproape translucidă. 

Îşi dădu seama că îi era frig. 

- Vino, fătuco, hai să mergem înăuntru! 

- Da, sună grozav. 

Se aplecă apoi și folosi mâna în care nu strângea batista ca să 
adune grămăjoara de flori și ierburi împrăștiate pe care le culesese 
din pădure. 

Mustrându-se pentru comportamentul său de mai devreme, se 
aplecă și el ca s-o ajute. Ea îi aruncă o privire plină de recunoștință, 
şi Liam observă că privirea ei zăbovi pe umărul lui, după care cobori 
spre locurile în care braţul lui se încorda sub mânecile jachetei pe 
care o purta. 

- Fir-ar, zise ea și se încruntă, aruncând din mână firul de tranda- 
fir pe care îl ţinea, laolaltă cu batista lui. 

Îi rămăsese un spin în buricele degetului, și dădu să-l smulgă, 
tresărind. 

— Au, fătucă! Liam se mișcă mai repede decât ea. Trandafirii ăștia 
sunt niște flori tare geloase. Îi cuprinse mâna într-a lui și își apăsă 
degetul mare în palma ei ca să i-o fixeze locului înainte să-i smulgă 
repede spinul, ca să o doară cât mai puţin cu putință. 

O picătură mică de sânge îi apăru la suprafața degetului. Liam 
nu mai avea altă batistă pe care să i-o ofere și nici nu voia să o fo- 
losească pe cea care căzuse pe jos, așa că făcu singurul lucru care îi 
trecu prin minte: îi ridică degetul și îl vâri în gura lui. Și, în timp 
ce buzele i se închideau peste rana ei insignifiantă, îi privi reacția cu 
o plăcere rară. 

Ea încremeni, și ochii i se făcură și mai mari, semănând cu două 
luni strălucitoare. lar reacţia propriului lui trup veni la fel de uimi- 
toare și la fel de instantaneu. Degetul ei era rece în căldura gurii lui, 
și îl cuprinse ușor cu limba, încălzind-o cu o mișcare blândă de supt. 
Simţi o exaltare ca de prădător când ea respiră sacadat. 

Avea gust de apă de mare. Și simţea un iz de sare, amestecat cu 
levănţică. Liam putea vedea cum îi accelerase pulsul pe sub pielea 
subțire și delicată de pe încheietură. În clipa în care îi supse din nou 
degetul, simți aproape palpabil cum un val de senzații calde porniră 
în sus pe brațul ei. Nu se mai scurgea sânge din rana aceea mică, altfel 
i-ar fi simţit gustul. Dar nu părea să îi poată da drumul. În schimb, 
dintr-un capriciu întunecat, își alunecă limba pe buricul degetului 

ci și se delectă cu faptul că ei i se tăie răsuflarea de uimire și i se di- 
latară pupilele. 

Şi abia atunci conștientiză ce greșeală colosală comisese. 

Nu ar fi trebuit să-și permită niciodată să o guste. Nu ar fi trebuit 
să privească niciodată cum i se lichefiau ochii și cum buzele pline i se 
întredeschideau și se înmuiau la atingerea gurii lui. 

Privirea ei se smulse de pe buzele lui și îi întâlni ochii. Primul lui 
instinct — acela care îl transforma într-un criminal atât de eficient — 
identifică fierbințeala pe care o putea întrezări pe sub confuzia ei 
nevinovată. Frica ei, o emoție primară, se transformase și devenise 
o altă emoție, la fel de primitivă. 

Și înțelegerea faptului că putea să transforme acea scânteie 
într-un infern îi făcea sângele să-i clocotească în vene. Își dorea să 
fie el răspunsul la toate întrebările pe care le vedea clădindu-se în 
ea. Îşi dorea să îi domolească fiecare curiozitate şi să o înveţe lucruri 
despre care nici măcar nu-i trecuse vreodată prin minte să întrebe. 
Să îi dea la o parte straturile ude de haine și să-i lipească trupul gol 
de al lui. Și apoi să distingă întocmai acel anume moment în care 
dârdâielile ei deveneau fiori de extaz. 

Să lase dorinţa să îi mistuie pe amândoi. 

Era la fel cum îi avertizase pe oamenii lui când le poruncise să se 
țină departe de casele de toleranță în care se fuma opiu și de palatele 
plăcerii din Asia. Era mai bine să nu faci niciodată primul pas. 

Pentru că, odată ce ai gusta până şi cea mai infimă parte din 
ceva atât de infinit de dulce, ai ajunge să-ți dorești și restul cu o foa- 
me obsesivă drăcească. Și ai fi gata să dai la schimb orice parte din 
tine ca să o savurezi din nou. Ai implora, ai fura sau chiar ai ucide 
pentru asta. 

Domnișoara Philomena Lockhart era exact același tip de plăcere 
imposibilă. Interzisă. 

Iar el tocmai o gustase pentru prima dată. 

Cătușe de catifea începeau să se strângă sinuos în jurul oaselor 
lui, luându-i sufletul prizonier cu un sunet de finalitate de rău augur. 
Avusese mereu un apetit mai mare decât alți oameni. Înțelegea că 
avea nevoie de prea mult și prea des. Și fusese precaut. Avusese al 
naibii de mare grijă când venea vorba despre băutură, despre jocuri 
de noroc sau despre o multitudine de alte lucruri pentru care își pier- 
deau capul oamenii ca el. 

Chiar și cu femeile. 

Și tocmai din cauza acestei nevoi mistuitoare se ţinea în frâu 
până în punctul în care își refuza anumite lucruri. Era un om masiv. 

Mai mare decât restul. Și forța nimicitoare a temperamentului său 
era singurul lucru de care se temea — sau, mai bine zis, de ideea că nu 
își putea controla forța. 

Şi asta se întâmpla în mare parte din cauza farmecului unic al 
domnișoarei Lockhart. Încheietura pe care o cuprindea în mână era 
feminină, dar nu delicată. ÎL intriga constituția ei voluptuoasă și 
sculpturală. Era puternică, senzuală și avea mai multe curbe și văi, 
mai multe umflături și gropițe decât femeile cu care era el obișnuit. 

Se gândise că poate și-ar fi putut dezlănţui întreaga forță a do- 
rinței sale nesăţioase asupra unei femei ca ea, și că ea i-ar fi putut 
rezista. Nu părea fragilă sau ușor de frânt. 

Dar asta era complet greșit, nu? Cineva încercase deja să o frângă 
și aproape reușise. 

De parcă ar fi putut simţi încotro se îndreptau gândurile lui, ea 
icni și-și retrase degetul dintre buzele lui, revendicându-și mâna și 
strângând-o la piept. Clipind rapid, se ridică. 

- Mulţumesc, moșierule, pentru... ăă... pentru... 

Liam o privi căutând în minte cuvintele potrivite, și și-ar fi dorit 
să o poată ajuta cumva. Regulile bunelor maniere dictau să se ridice 
şi el când se ridica ea. Dar nu putea. Nu cu corpul într-o asemenea 
stare de excitare. 

- Scuză-mă, te rog, murmură ea și trecu în grabă pe lângă el, ui- 
tând complet de flori, care rămăseseră împrăștiate la picioarele lui 
într-un haos de culori. 

Liam privi încruntat la florile parfumate. Nu-și dădu voie să se 
uite după ea. Nu își putea permite să aprecieze felul în care i se un- 
duia fundul generos în timp ce aproape că fugea de lângă el. Nu în- 
drăznea să se ridice. Dacă stătea aici — așa ghemuit cum era -, poate 
că prădătorul din el nu simţea nevoia să îl zorească să o urmărească. 

Pentru că știa că ar fi prins-o, și simțea că nu-și putea asuma 
răspunderea pentru ce i-ar fi făcut când se întâmpla asta. Ea va fi 
devenit un biet mielușel în gura unui leu, și soarta ei ar fi fost ace- 
eași cu a oricărei alte ființe frumoase și inocente la care îndrăznise 
vreodată să ţină. 

Şi avea să sfârșească moartă. 

Pentru că distrugerea era destinul a tot ce iubea el. Costul pe care 
îl plătea pentru gloria sa. Contraponderea faptului că devenise stă- 
pânul acestui pământ străvechi. El era rezultatul unui număr neștiut 
de generaţii de cruzime. Și, pe măsură ce lumea devenea mai civiliza- 
tă, el îşi găsea tot mai puţin locul în ea. 

„Nu!“ se mustră pe sine, în timp ce răcoarea serii îi pătrundea 
prin carne și i se cuibărea direct în suflet. Cu toate acestea, nici mă- 
car frigul nu reușea să șteargă din el fiorul de dorință sau gustul căr- 
nii ei de pe limba lui. 

Nu ar fi trebuit să își permită niciodată să o guste! 


Capitolul 7 
SEI 


Chiar dacă se schimbase în haine uscate, Mena tot nu părea să 
se poată opri din tremurat. Cuibărită într-un fotoliu delicat, în fața 
șemineului, întinse mâinile spre foc, deși știa că tremurul ei nu mai 
avea absolut nici o legătură cu frigul. 

Și absolut totul de-a face cu căldura. 

Cu focul pe care îl văzuse strălucind în ochii marchizului când îi 
ridicase degetul la buzele lui. Cu fierbinţeala gurii lui și cu atingerea 
mătăsoasă a limbii lui pe pielea ei rece. 

Cum putuse permite să se întâmple așa ceva? Cum fusese posibil 
ca acea căldură blândă evocată de oferta lui de a proteja să fi explodat 
atât de brusc într-un infern al simțurilor, care o făcuse să se simtă... 
arsă pe dinăuntru? 

Mena își simţea în continuare degetul cumva ciudat, astfel că se 
tot uita să verifice dacă el îi arsese la propriu carnea cu gura lui in- 
credibil de fierbinte. 

Strângând pumnul, Mena se lăsă pe spate în fotoliu și își lipi 
mâna în dreptul inimii. Să fie a naibii, dar senzaţia buzelor lui fusese 
atât de plăcută - prea plăcută —, și urmele lor, parcă impregnate 
cu fierul încins, i se infiltraseră în sânge și purtau căldura tot mai 
jos, înspre... 

Un ciocănit blând răsună în ușă, smulgând-o din gândurile acelea 
tulburătoare. Mena se ridică pe picioarele nesigure, își netezi părul 
și își trecu mâinile în jos pe rochia verde cu dungi galbene pe care o 
purta, ca să se asigure să dantela de pe vesta sa nu era deranjată. 

Când deschise ușa, o întâmpină zâmbetul strălucitor al lui 
Jani, iar efectul fu aproape la fel de orbitor precum strălucirea 
ţinutei sale. 

- Domnișoară Mena, ai primit o scrisoare, și am vrut să ţi-o 
aduc personal. 

- Mulţumesc, Jani, zise Mena, luând hârtia împăturită, și un fior 
de înțelegere o traversă când recunoscu scrisul mic și caligrafic al lui 
Farah Blackwell. 

Îi zâmbi apoi în semn de mulțumire și dădu să închidă ușa. 

- Iartă-mi impertinenţa, domnişoară Mena... Jani se ridicase pe 
vârfuri și întindea gâtul ca să se uite în cameră în jurul ei. Dar nu am 
putut să nu observ faptul că ești aici de câteva zile și încă nu ţi-ai 
despachetat complet cuferele. 

Uitându-se peste umăr, Mena observă și ea că, într-adevăr, cu- 
ferele sale rămăseseră exact acolo unde fuseseră puse, la picioarele 
patului, și încă nu se ostenise să mute conținutul lor în gardero- 
bă. De fiecare dată când se gândise să le golească, ceva o oprise s-o 
facă. Ce se întâmpla dacă avea nevoie să fugă din nou? Dacă nu re- 
ușea să-l impresioneze pe marchiz și el avea s-o dea afară? Cu sigu- 
ranță ar fi mult mai sigur dacă ar avea deja lucrurile împachetate 
în cufere. 

- Mda... păi... ei bine, încă nu am avut timp să mă instalez de-a 
binelea aici. 

În ochii lui ciocolatii se vedea bucuria unei idei geniale, și Jani 
împreună mâinile într-un gest de entuziasm. Și apoi, cu o mișcare 
fluidă de mătase violet, se strecură pe lângă ea şi intră în camera ei. 

- A! Păi, dă-mi voie să te ajut, domnișoară Mena. O să terminăm 
în timp util pentru cină. 

-Chiar nu e nevoie, mulțumesc, zise Mena, strecurând scrisoa- 
rea în centura sa și învârtindu-se neliniștită prin cameră, în timp 
ce el se grăbi înspre garderobă și deschise ușile frumos ornamen- 
tate. Mena era nerăbdătoare să-și citească scrisoarea, așa că încerca 
să se gândească la o modalitate de a scăpa de el fără să-i rănească 
sentimentele. 

-Am fost valetul moșierului Mackenzie cu mulți ani înainte să 
mă aducă aici la Ravencroft, anunță Jani cu mândrie. Sunt excepțio- 
nal de priceput la organizare. 

-Sunt sigură că ești, dar... 

-Pe vremea când era locotenent-colonel, am avut grijă de toate 
cele douăsprezece uniforme ale sale, împreună cu tot restul lucru- 
rilor lui. Grăbindu-se apoi spre cuferele ei, descuie unul, deschise 
capacul și icni de parcă găsise înăuntru un șarpe veninos. 

-Ce este? întrebă Mena, cu inima bătându-i nebunește în piept. 
Ce s-a întâmplat? 

- Oh, nu, nu, nu, domnișoară Mena... Nu, nu, nu! Aduce ghinion 
să pui o haină roșie lângă una albastră, zise el, foarte serios. 

- A, serios? șopti ea, uitându-se în cuferele ei dezordonate, ca și 
când nu le mai văzuse niciodată. 

- Da! întări el. În satul meu, sunt două culori despre care se spune 
că aduc noroc. Una reprezintă senzualitatea și puritatea, iar cealaltă 
reprezintă creaţia. Sunt foarte puternice. Și se luptă între ele, adu- 
când astfel multe probleme proprietarului. 

Mda, cu siguranță avusese parte de probleme, cugeta Mena. 

- Se luptă între ele, repetă ea. În... în dulapul meu? întrebă Mena, 
aruncându-i o privire sceptică și gândindu-se cât de straniu și de cu- 
rios i se părea că senzualitatea și puritatea erau considerate ca fiind 
foarte apropiate în cultura lui. 

El încuviinţă din cap, la fel de serios. 

-O să rezolv eu asta și o să-ţi aranjez hainele în mod optim, în 
funcţie de culori, de sezon și de accesorii. Luând apoi mantia ei roşie 
de lână din locul unde o înghesuise, o desfăcu și începu să o nete- 
zească și să-i aranjeze nasturii. 

Mena ar fi vrut să insiste asupra intimităţii sale, dar văzuse și 
cu alte ocazii expresia aceea de hotărâre serioasă și de bunăvoință 
empatică. O văzuse adesea pe faţa tatălui ei și învățase că, în astfel 
de momente, nimic nu i-ar fi putut sta în cale. Și, la drept vorbind, 
nu fusese niciodată nevoită să despacheteze și să-și organizeze gar- 
deroba de una singură. Avusese mereu servitori care să facă asta 
pentru ea. Se simţea deopotrivă rușinată și recunoscătoare pentru 
ajutorul lui. 

Își luă o clipă, se întoarse de la el și desfăcu scrisoarea, care părea 
să fi fost îndoită și desfăcută de mai multe ori. Inima începu să-i bată 
tare în piept, în timp ce sorbea efectiv cuvintele bine intenționate 
ale lui Farah. 


Draga mea Mena, 


Sper din tot sufletul că te-ai obișnuit cu noua ta poziţie. Londra 
este într-o frenezie absolută din cauza pregătirilor care se fac pen- 
tru sezonul de sărbători, și bârfele deja au început să curgă. M-am 
gândit să îţi spun ce se mai întâmplă, ca să nu te simți prea izola- 
tă acolo. Cea mai arzătoare poveste de pe buzele tuturor este cea 
a unei anumite vicontese care aparent a evadat de la Belle Glen, 
acum mai bine de două săptămâni. Se pare că a cam dispărut fără 
urmă. Nimeni nu știe ce să creadă despre asta. 

Vicontele și familia lui par înnebuniţi de îngrijorare din ca- 
uza aceasta. Aproape că au întors întreg orașul cu fundul în sus 

căutând-o și au ameninţat că vor începe să facă cercetări și în stră- 
inătate, mergând atât de departe încât să angajeze detectivi. Cu 
toate acestea, mi s-a părut foarte straniu că socrul ei a făcut peti- 
ţii la înalta curte, cerând să se înceapă procedurile de a o declara 
moartă. Și mă pomenesc sperând ca ea să fie prudentă, să nu cum- 
va să fie găsită de acești oameni îngrozitori. Deși dragul meu soț 
a îmbunătățit pe cât s-a putut situația de la Belle Glen, nu mi-aş 
dori deloc să o văd înapoi aici. 

Scrie-mi și povestește-mi cum ți se pare Scoţia. Mi-e foarte dor 
de castelul Ben More. Poate că la vară, când ne vom întoarce, o să 
vin să te vizitez. 

Te rog ai grijă de tine, dragă Mena. 

Prietena ta sinceră, 


Lady Farah Blackwell, contesa de Northwalk. 


-Ai devenit dintr-odată foarte palidă, domnişoară Mena, obser- 
vă Jani. Mă tem că ești pe punctul de a leșina. 

Se întinse spre ea, dar Mena îl liniști. 

- Nu. Nu, sunt bine, Jani, mulțumesc. Doar am primit niște vești 
nu tocmai bune, atâta tot. 

-Vai de mine! A murit cineva? întrebă el, cu ochii întunecaţi plini 
de îngrijorare. 

„Poate doar eu!“ cugetă Mena, băgând scrisoarea înapoi în cen- 
tura ei lată. 

- Nu, Jani, nu e nimic grav, minţi ea. Scoase apoi din cufăr cor- 
sajul rochiei verzi pe care o purtase în prima seară la cină și se 
duse și o aranjă pe umeraș, imitând la perfecție mișcările lui Jani 
și sperând ca astfel să-i distragă atenţia de la scrisoarea pe care 
o primise. Nu mă gândesc prea adesea la marchiz ca fiind locote- 
nent-colonel, afirmă Mena, reluând conversaţia pe care o lăsase în 
aer mai devreme. Dacă am fi fost în Anglia, sigur așa i s-ar fi spus. 
Dar aici, la Ravencroft, nu am auzit să facă cineva referire la gradul 
său militar. 

- Păi, domnişoară Mena, asta e, pesemne, pentru că membrii 
clanului Mackenzie nu au o părere foarte bună despre britanici sau 
despre armatele lor și titlurile aferente, zise Jani, cu chibzuinţă, agă- 
ţându-i mantia și apoi revenind la cufere. 

- Posibil să ai dreptate, murmură Mena. 

Trecuseră o sută de ani de la rebeliunea iacobinilor, și totuși, în 
locuri precum acesta, unde tradiţiile se afundau până în măduva 

oaselor fiecărui copilaș nou-născut, prejudecățile rămâneau puterni- 
ce. Ei nu-i păsase niciodată prea mult de politică, dar își amintea și 
astăzi părerile vehemente ale tatălui ei împotriva a ceea ce considera 
el supraextinderea prin cucerire a Imperiului Britanic. 

Curioasă în privinţa lui Jani și a relației pe care o avea el cu mar- 
chizul, Mena întrebă: 

-De când lucrezi pentru moșier? 

-De zece ani, îi răspunse el vesel. 

-Şi cât din acest timp l-ai petrecut aici, la castel? 

- Foarte puţin, dar trebuie să recunosc că mă bucur foarte mult 
să rămân acum. Am văzut multe țări și multe războaie, și, dintr-un 
motiv necunoscut, toate păreau să se petreacă în locuri unde era 
foarte cald. Nu zic asta ca să mă plâng, Doamne ferește! Totuși, 
trebuie să recunosc că sunt destul de entuziasmat să văd zăpada, 
zise el, zâmbindu-i strălucitor înainte de a ridica din cufăr unul 
dintre furourile ei albe, examinându-l foarte curios. Mena i-l luă 
imediat din mână și-l ascunse la spate. Cu ochii-i negri strălucind, 
Jani permise să fie direcționat spre cufărul care conţinea cutiile ei 
cu pantofi. 

Sortându-și singură lenjeria intimă, Mena luă piesele în grabă și 
le îndesă în niște sertare, înainte de a se întoarce din nou spre el. 

-Aş putea să te întreb dacă... adică... îți amintești ceva despre 
răposata marchiză de Ravencroft? se aventură ea. 

El încuviință din cap, așezând un teanc periculos de înalt de cutii 
pe brațul său. 

-Lady Colleen. Era destul de nebună. 

- Nebună? repetă Mena și simţi cum îi tresaltă inima în piept. 
Adică, la modul că... locul ei era într-un azil...?! 

- Da. 

„Oh, nu, oh, nu!“ Mena se întoarse de la el, ca nu cumva să 
vadă cum i se tensiona chipul de teamă, deși se cam îndoia că i-ar 
fi putut zări trăsăturile peste muntele de cutii pe care le ducea 
spre garderobă. 

„Doamne, dar Millie LeCour cu siguranţă s-a lăsat dusă de val 
când am fost la cizmar“, gândi apoi ca să-și distragă atenţia. Mena 
își mușcă buza și se gândi la întâlnirea stranie pe care o avusese în 
dimineaţa aceea în bibliotecă. O întâlnire cu un demon? Sau cu pro- 
pria nebunie? 

Se strădui să-și păstreze tonul vocii cât mai nonșalant cu putință 
când întrebă... 


109 


Kerrigan Byrne 


-Ar fi îngrozitor din partea mea să întreb cum a... ăăă... cum a 
murit marchiza? Adică, i-am auzit pe copii discutând despre asta, 
dar nu sunt sigură de detalii, și mi s-a părut că ar fi o cruzime din 
partea mea să întreb mai multe. 

-Ei bine, adevărul este că nici ei nu cunosc prea multe detalii des- 
pre circumstanțele morţii ei, strigă el din spatele peretelui despărți- 
tor. Pentru că sunt prea violente. 

- Oh? se miră Mena, simțind cum inima îi bubuia în piept de 
neliniște. Ardea de curiozitate să afle mai multe, dar în același timp 
nu îndrăznea să-l roage să detalieze, așa că rămase tăcută, sperând în 
sinea ei ca el să umple tăcerea. 

Și, din fericire, el făcu întocmai. 

-Avea crize de furie absolut îngrozitoare. Erau așa rele, încât 
marchizul s-a văzut nevoit să o țină departe de copii. Într-o noapte, 
s-a urcat pe pervazul ferestrei și s-a aruncat în gol. 

„Oh, Doamne!“ 

-De ce? șopti Mena, îngrozită. Oh! Și copiii erau acasă? 

Și oare marchizul fusese și el acasă? 

Jani apăru din spatele peretelui, clătinând din cap. 

-Copiii erau la Londra, cu bunica lor din partea mamei, iar eu 
și moșierul nici măcar nu eram în țară. Marchizul a fost chemat 
de urgenţă înapoi acasă din Rajanpour pentru înmormântare. Cred că 
s-a întâmplat acum mai bine de nouă ani. Totuși, copiii cred că mama 
lor a fost răpusă de o boală necruțătoare, și marchizul cu siguranță 
s-ar înfuria la culme dacă ar ști că au auzit altceva... 

-Fii sigur că n-o să audă nimic de la mine, îi promise ea. 

Așadar, care fusese semnificaţia întâlnirii fantomatice pe care o 
avusese în această dimineaţă în biblioteca întunecoasă? Era foarte 
obosită, la urma urmei, nu? De fapt, atât de epuizată, că poate chiar 
își închipuise totul. Poate că își amintea totul greșit, și era numai 
rodul unei imaginaţii excesiv de bogate. 

Simţind nevoia să schimbe subiectul, Mena întrebă: 

-Dar tu, Jani? Tu câţi ani aveai acum zece ani? 

- Eram destul de mic... Aveam probabil în jur de șapte ani. 

Ajutându-l să scoată rochiile din cufere, zise: 

- Doamne, chiar erai foarte tânăr. Și părinţii tăi ţi-au dat voie să 
lucrezi pentru marchiz la o vârstă așa fragedă? 

-Părinții mei făceau parte din forțele rebele care au luptat împo- 
triva Angliei și a Companiei Indiilor de Est. Au fost uciși când regi- 
mentul moșierului... a atacat satul. Au fost uciși cu toții, cu excepția 

mea. Glasul lui rămânea amabil, ba chiar plăcut, deși trăsăturile lui 
se întunecară. 

- Doamne, Jani! icni ea. 

Vesta pe care o împăturea îi scăpă dintre degete și căzu într-o gră- 
madă șifonată la picioarele ei. El clătină din cap, fără ca mișcările 
abile ale degetelor lui să șovăie fie și doar o clipă. 

-S-a întâmplat cu mult timp în urmă. Timpul are oricum o ca- 
pacitate aparte de a atenua tragediile. Și, după o vreme, devine mai 
ușor să uiţi durerea. 

Oripilată, Mena făcu tot posibilul să se concentreze la ceea ce 
făcea, dar pur și simplu nu putea îndura să nu întrebe: 

- Dar, Jani, cum poţi să lucrezi pentru el în condiţiile astea? Adică 
să trăieşti sub același acoperiș cu el și să-l servești așa? 

Ochii lui întunecați și blânzi se concentrară asupra ei, și îi zâmbi 
cu tristeţe. 

-Pentru că mi-a oferit răzbunare. 

- Poftim? 

Menei aproape că nu-i venea să creadă ce auzea. 

- Marchizul era căpitan pe atunci. El și locotenentul lui m-au gă- 
sit scotocind prin gunoaie, căutând de mâncare. Eram atât de furios 
încât, atunci când i-am văzut, am aruncat cu lucruri după ei, chiar 
și cu bucăţi de sticlă spartă. Am ţipat la ei și i-am scuipat. Superi- 
orul lui a scos pistolul și era pe cale să mă omoare, dar Ravencroft 
la oprit. Îmi amintesc că eram de-a dreptul înspăimântat când s-a 
apropiat de mine. Nu mai văzusem în viața mea un om așa mare ca 
el. Așa înalt și lat în spate... M-a subjugat imediat și m-a luat în bra- 
te. După aceea, m-a dus în cortul lui și mi-a dat de mâncare. Eram 
teribil de furios, dar eram și foarte înfometat. Chiar și în lumina 
difuză a zilei muribunde, părul tânărului strălucea negru precum 
onixul și avea exact aceeași nuanţă ca ochii lui. Și știi ce mi-a zis în 
timp ce mâncam? 

Mena clătină din cap, uluită. 

- Nu-mi pot imagina. 

- Mi-a zis că, dacă voiam, putea să mă hrănească, să mă an- 
treneze și să mă protejeze. Mi-a promis că, dacă furia mea ajungea 
să crească și să se transforme în ură pe măsură ce deveneam bărbat, 
avea să fie mereu lângă mine și că puteam să mă răzbun, dacă asta 
îmi doream cu adevărat. A zis că nu avea să se lupte cu mine. 

Prăbușindu-se pe patul din spatele ei, Mena rămase acolo clăti- 
nând din cap. 

- Fără îndoială, ai fost tentat... 

Ochii lui Jani își mai pierdură o parte din strălucire în timp ce el 
privea în trecut. 

- Obișnuiam să stau în patul meu, să mănânc cina pe care mi-o 
aducea el. Aducea mereu și un cuţit mare și ascuţit, chiar și atunci 
când nu aveam ce carne să tăiem, și stăteam și mâncam în tăcere. Ani 
în şir m-am culcat cu intenţia de a-i tăia gâtul în timp ce dormea. 

-Şi ce te-a oprit? îl întrebă Mena, cu sufletul la gură. 

-Cred că felul în care se uita la mine în fiecare noapte înainte să 
stingă felinarul... 

Jani se opri o clipă din vorbit, uitându-se în sus la Mena, parcă 
amintindu-și că nu se cunoșteau foarte bine. 

-Cum anume? întrebă ea, neputându-se opri. 

-Ca și când și-ar fi dorit s-o fac. Jani luă o parte dintre fustele 
ei și le duse în garderobă, continuând să se uite lung după el, până 
când se întoarse la cufere. 

-Dar are copii. 

— Da, are. Expresia de pe chipul lui Jani deveni contemplativă. 
Dar nu le-a dat niciodată voie să îl cunoască cu adevărat. 

Cu mișcări care i se păreau până și ei rigide și greoaie, Mena se 
ridică să-l ajute. În minte continua să adune întrebări. 

- Dar, chiar și după atâţia ani, probabil nu ai cum să... să-l 
fi iertat. 

- Marchizul s-a ţinut de promisiune. M-a luat cu el prin toată lu- 
mea și chiar m-a și trecut în testament, în caz că murea. Nu știu, 
domnișoară Mena, dacă el este responsabil pentru moartea părin- 
ţilor mei, dar ce știu fără urmă de îndoială este că am fost amândoi 
parte dintr-o mașinărie de război clădită cu mult timp înainte de 
ziua aceea. Jani se opri o clipă din ceea ce făcea și se uită pe fereastră, 
spre pădurea care cobora înspre mare. Prima dată când m-a adus în 
locul acesta, am înţeles că Ravencroft a fost educat să fie războinic, 
că acesta era destinul lui. Se întoarse din nou spre ea cu un zâmbet 
care de data aceasta nu era la fel de strălucitor ca de obicei. Ţi l-ai 
putea imagina altfel? 

- Nu, recunoscu Mena, și simţi că inima îi sângera din cauza a tot 
ce auzise. Nu, chiar nu cred că pot... 

-Nu am vrut să te neliniștesc, domnişoară Mena, zise tânărul 
cu sinceritate. Sunt mulțumit cu viața mea de aici, și există... și alte 
motive pentru care să rămân. 

Și Mena se gândi că i se părea foarte straniu că, de când începuse- 
ră conversaţia aceasta, acum Jani părea pentru prima dată cu adevă- 
rat trist. Și intuia motivul care se ascundea în spatele tristeţii lui. 

- Rhianna? zise ea, cu blândețe. 

El se uită la ea, și inima îi deveni o carte deschisă. 

-Ea îți împărtășește sentimentele? 

-Ea nu știe nimic. 

Frica își.făcu loc pe chipul lui, și Mena se grăbi să îl aline. 

-E în regulă, murmură ea, așezându-și mâna pe mâneca lui de 
mătase. Nu am menționat nimic nimănui. Și eu am secrete și nu aș 
trăda niciodată încrederea unui prieten. 

El îi cercetă ochii preţ de câteva clipe, după care încuviință 
din cap. 

-Nu este menit să fie, domnișoară Mena. Fiica unui marchiz 
nu se căsătoreşte cu un valet — în nici un caz cu unul străin. Adică nu 
de-asta te afli tu aici? Ca să o înveți cum să fie soția unui nobil? 

Mena ridică mâna spre obrazul lui neted și își odihni degetele 
acolo, simțind un nod de emoție în gât. 

- Cred, dragul meu Jani, că s-ar putea să nu existe pe lume bărbaţi 
mai blânzi și mai nobili decât tine. 

O luminiţă ciudată îi străluci în ochii întunecaţi, înainte de a se 
întoarce cu spatele la Mena. 

- Atunci, mă vei lăsa să-ți aranjez și biroul de scris ca să-ţi sporesc 
eficienţa, zise el, cu o voioșie mimată. Când o să scrii răspunsul la 
scrisoarea pe care ai primit-o, o să te gândești la mine. 

- Dacă trebuie,... zise ea, oferindu-i un zâmbet tremurător și per- 
mițându-i să schimbe cursul conversației lor. 

Se duse înapoi la cuferele sale, ca să termine de sortat și de despa- 
chetat. Ea și Jani își continuară treaba într-o tăcere amiabilă, chiar 
dacă suspecta că gândurile lor erau oricum, numai nu liniștite. Clo- 
poţelul care anunța cina îi întrerupse la scurt timp după aceea, și 
Mena decise că ea și valetul cel amabil făcuseră destule progrese. 

- Domnișoară Mena! exclamă Jani când deschise ușa. 

Ea ridică privirea de la măsuța de toaletă, unde se grăbea să-și 
aranjeze coafura. 

-Acesta a fost lăsat pe coridor, la ușa camerei tale. 

Şi ceea ce se afla în mâinile lui domoli instantaneu colțurile ascu- 
tite și dure ale gândurilor ei împovărate și îi reaminti de întâlnirea pe 
care o avusese cu marchizul, mai devreme în acea zi. 

Şi de fierbințeala de atunci. 

Mena se ridică și se întinse după buchetul ordonat, deși aranjat 
destul de nedelicat, care era compus din florile pe care le abandonase 
ea în după-amiaza aceea. Nu existau nici un bilețel, nici o felicitare 

şi nimic altceva cu excepţia unei panglici mici făcute din tartan în 
culorile clanului Mackenzie, ca să le țină laolaltă. 

Cu toate acestea, nu exista nici cea mai mică îndoială cu privire la 
identitatea celui care le lăsase la ușa sa. În timp ce strângea degetele 
în jurul tulpinilor groase ale celor câteva fire de trandafir, Mena ob- 
servă ceva care îi topi complet inima precaută. 

Ravencroft îndepărtase toți spinii. 


Capitolul 8 
CES 


Liam își trecu mâinile prin verdele molatic al ierbii proaspăt tăia- 
te și încercă să nu o compare cu nuanţa vibrantă a ochilor domnișoa- 
rei Lockhart. Oare acesta avea să fie noul chin în căutarea lui eternă 
după pace sufletească? Chiar nu putea să scape nicicum de fătuca 
asta? Nu mai putea nici măcar să examineze ceva atât de nevinovat 
și de inofensiv precum afurisitul de mușchi verde de turbă fără să 
invoce în minte o parte a ei. Era la Ravencroft de două săptămâni, 
şi el abia dacă putea trece cu bine de cina din fiecare seară fără să fie 
nevoit să-și ascundă erecţia sub masă. 

Strivi în mână câteva fire proaspete și mârâi la Russell: 

-Mai exact, câte lăzi de mușchi de turbă a comandat Grindall? 

- Suficiente cât să prăjească întreaga recoltă, zise administratorul 
său, precaut. A spus că a discutat deja cu tine. 

- Eu nu-mi amintesc așa ceva. 

Russell își scoase pălăria, dezvăluind smocuri de păr portocaliu 
ciufulit, și se scărpină în cap, agitat. 

-Ei bine, dacă nu te deranjează să spun așa, moșierul meu, ai fost 
un pic... distras în ultima vreme. 

Distras de o gură voluptuoasă și de un fund rotund. 

-Ba mă deranjează, zise el. 

Pentru că era perfect adevărat. Fusese întotdeauna un om con- 
centrat, hotărât și ferm, și nici o fătucă englezoaică ispititoare nu 
avea să schimbe asta. 

Distileria Ravencroft aproape că se dărâmase de tot sub tirania 
bețivului său tată, și Liam nu avea de gând să adauge la moștenirea 
aceasta deja mânjită de sânge imposibilitatea atâtor oameni de a-și 
câștiga traiul. 

Execută o tehnică de respiraţie pe care o învățase de la un guru 
indian și inspiră adânc pe nas, după care numără încet în minte, în 
timp ce îşi controla expiraţia din gât. 

Russell făcu și el uz de o altă tactică. 

-Livrarea asta a fost scumpă, și abia ne-am putut permite s-o 
plătim, din cauza cuptoarelor de cupru pentru orz pe care le-am achi- 
ziționat anul trecut, fără să fie nevoie să intrăm în chiriile oamenilor. 
Grindall a zis că mușchiul de turbă va înteţi arderea focului de orz și 
va face gustul mai afumat. Multe dintre distileriile din Scoţia fac deja 
uz de practica asta. 

„La naiba!“ Își dorise ca distileria să își susțină singură costurile. 
Ar fi făcut orice pentru a evita să intre în celelalte surse de venituri. 
Liam se uită în dreapta sa și numără câteva cărămizi ale depozitului 
care adăpostea șiruri și șiruri lungi de butoaie din lemn de stejar, pli- 
ne de whisky vechi. După aceea, se întoarse și privi spre foc, unde îl 
ajuta pe Thomas Campbell să ardă interioarele butoaielor de import 
pentru oferta de anul acesta de băutură spirtoasă. Munca aceasta 
era extrem de istovitoare pentru oamenii lui, dar Liam descoperi că 
el aprecia monotonia mentală oferită de acea activitate. Andrew fixa 
stinghiile ude de lemn de stejar pe inelul de metal de jos și i le dădea 
lui Thomas Campbell ca să ardă interiorul pe flacără. După aceea, 
Liam lua unul dintre butoaiele deja arse, îndoia stinghiile de lemn ca 
să încapă în inelele de fier și folosea ciocanul ca să le fixeze la locul 
lor. Îi plăcea că munca asta presupunea efort fizic și găsea un soi de 
ușurare în forța pe care trebuia să o depună. 

O eliberare fizică de care avea mare nevoie. 

[ar treaba cu mușchiul de turbă venise ca o întrerupere nedorită. 

Inspiră adânc încă o dată și aruncă mâna de iarbă înapoi de 
unde o luase. 

-Sunt trei — şi nu mai mult de trei — ingrediente folosite în whis- 
ky-ul Ravencroft tipic scoțian. Care sunt acestea, Andrew? 

Se întoarse spre fiul său, care se afla în spatele lui. Dispoziţia 
tânărului era la fel de întunecată precum funinginea întinsă pe că- 
mașa-i fină și pe trăsăturile lui încăpățânate şi morocănoase. Îl adu- 
sese aici pe Andrew ca să experimenteze și el frenezia veselă a muncii 
care venea după recoltarea orzului. Strivirea și măcinarea orzului, 
irmportarea și asamblarea butoaielor, fermentarea atentă a malțului 
în cuvele pentru brasaj, procesul de distilare și în cele din urmă așe- 
zarea butoaielor în locul unde aveau să stea nu mai puţin de trei ani 
și o zi și uneori mai bine de două decenii. 

-Nu ştiu să zic care sunt, mormăi Andrew. 

-Ba da, știi, băiete. Sunt aceleași de secole, zise Liam, încercând 
să nu-și arate enervarea. 

Uitându-se încruntat la lăzile de mușchi de turbă, fiul său ridică 
dintr-un umăr. 

-Nu mai țin minte. 

Liam scrâșni din dinţi din cauza frustrării pe care o simțea la adre- 
sa fiului său, a administratorului și a cumpărătorului său afurisit și îi 
oferi răspunsul, enumerând pe degete ingredientele. 

-Malt de orz, apă din râul Glan și drojdie. Asta e tot, îi informă pe 
amândoi. Nu adaug la whisky-ul meu gustul cenușii a ceva colectat 
din mlaștini. 

- Mușchiul acesta e special crescut pentru Scoţia, zise Russell. Nu 
vine din mlaștini. 

Nefiind obișnuit să se repete, Liam enumeră din nou ingrediente- 
le, foarte lent și apăsat. 

- Orz. Apă. Drojdie. 

Russell se uită o singură dată la Liam și începu să acopere lăzile. 

-Şi ce vrei să facem cu tot ăsta? 

— Arde-l! Aruncă-l în mare! Șterge-te la fund cu el! Nu-mi pasă, 
mârâi Liam. Dar o să-l jupoi de viu pe orice om care îndrăzneşte să îl 
apropie de whisky-ul meu. 

- Ştii, domnule Mackenzie... O voce feminină blândă și răgușită 
răsună din spatele lui, vibrându-i prin tot trupul și făcându-i fieca- 
re fir de păr de pe corp să i se ridice, până când dorinţa se scurgea 
precum uleiul cald în vintrea lui. Am auzit că mușchiul de turbă este 
un adaos excelent la compost. Poate că l-ai putea adăuga la îngrășă- 
mântul pe care-l amesteci cu stratul superficial de pământ înainte 
de îngheț. 

- Domnișoară Lockhart, Lady Rhianna, zise Russell, zâmbind 
strălucitor, apoi netezindu-și părul, rușinat, și punându-și înapoi 
basca. Ce surpriză neașteptată! 

Nu exista nici o tehnică de respirație care să-l fi putut pregăti pe 
Liam pentru a o vedea pe domnișoara Lockhart îmbrăcată într-o 
rochie de zi într-o nuanță de auriu-închis, exact ca a orzului care 
se prăjea în cuptor. Purta drapat pe umeri și pe cap un șal de lână 
făcut din tartan în culorile albastru, verde și auriu. I se vedea foarte 
puţin din păr pe dedesubt, și asta îl făcea pe Liam să-și dorească să-și 
fi lăsat măcar câteva șuvițe despletite pe umeri. 

„Oare cât de lung îl are?“ se întrebă el. Și oare era cu adevărat la 
fel de mătăsos cum părea? 

Sub cerul cenușiu de toamnă, ea era precum un apus de soare 
vibrant. Și, judecând după schimbarea bruscă a productivității în 
distilerie și în jur, nu era el singurul bărbat care observase asta. 

Fătuca i se adresase lui Russell, dar privirea ei de smarald îl cer- 
ceta pe Liam din vârful părului său strâns lejer, de-a lungul cămășii 
murdare și până la ghetele-i împuțţite. După ce își termină inspecția, 
ochii ei se întoarseră să-i întâlnească pe ai lui. Iar el nu ar fi putut 
spune ce anume văzuse acolo înainte ca ea să-și plece genele, dar cu 
siguranţă corpul lui reacţionă. 

Violent. 

Domnișoara Lockhart îi trase ușor un cot Rhiannei, care stătea 
lângă ea, cu buclele-i de abanos revărsate peste rochia de culoarea 
lavandei. Fata lui făcu un pas în față și execută o reverență perfectă. 

-Domnule Russell, domnule Campbell, tată..., li se adresă ea tu- 
turor. Bună ziua. 

Liam se întinse spre fiica lui, dar apoi observă că avea mâinile pli- 
ne de funingine și la fel și cămașa, mânecile și kiltul, așa că se gândi 
că era mai bine să n-o atingă. 

- Arăţi ca o adevărată domniță astăzi, nighean. 

Philomena Lockhart începuse să-i transforme fetița sălbatică și 
năzdrăvană într-o lady. Nu înceta niciodată să îl impresioneze. 

„Fir-ar a naibii de treabă!“ 

Russell se apropie de guvernantă, cu un zâmbet întipărit pe chip, 
pe sub barba-i roșcovană. 

- Da, domnişoară Lockhart...?! Ce spuneai despre faptul că muş- 
chiul de turbă ar fi un compost bun? 

-Ei bine, domnule Mackenzie... 

-Noi pe-aici cam toți suntem „domnule Mackenzie“ Te rog, spu- 
ne-mi Russell. Îi oferi apoi un braț și cel mai șarmant zâmbet al său, 
care, la drept vorbind, îi adusese fete mult mai frumoase decât ar 
fi meritat. 

- Atunci, te rog, să-mi spui și tu Mena. Acceptă braţul întins al 
lui Russell și porni împreună cu el spre lăzile de mușchi de turbă 
din curte. 

„Mena.“ 

Liam fu nevoit să scrâșnească din dinţi ca să se oprească să nu-i 
testeze numele cu voce tare. Cuvântul i se părea blând și rotund, fru- 
mos și feminin. Și la fel și totul de la ea, de fapt. 

Imaginea mâinilor ei moi și curate odihnindu-se pe mâneca hai- 
nelor murdare de lucru ale lui Russell trezea un sfârâit de nerăbdare 

prin el. Liam își abandonă imediat postul de lângă foc și îi urmă 
spre lăzi. 

- Guvernantă, mecanic de trăsuri şi acum și agricultor? Este ceva 
ce nu să nu știi, domnişoară Lockhart? întrebă el. 

Ea îi întâmpină antagonismul cu un zâmbet modest, care făcea 
ca gropiţa senzuală de lângă buzele ei pline să se adâncească. 

-Nu sunt agricultor, dar e drept că tata mă punea să exersez ci- 
titul dintr-o publicație americană intitulată The Farmes's Almanach. 
Și, deși nu-mi mai amintesc chiar tot ce am citit, știu că ameri- 
canii cultivatori de orz obișnuiau să importe din Scoţia mușchi 
de turbă pentru a fertiliza câmpurile și a ajuta solul să reziste pe 
timpul înghețului. 

-Este extrem de inteligentă, nu-i așa, tată?! exclamă Rhianna, 
cu ardoare. 

- Da, extrem de inteligentă, admise Liam și încuviință din cap, 
deși chipul i se tensionă. Dar uită faptul că solul nostru scoţian este 
deja plin de mușchi verde de la natură și că, punând și mai mult, 
poate crește cantitatea de amoniac. 

- Mda, ar mai fi și asta, cedă Russell, aruncându-i Menei o privire 
apologetică și bătând-o ușor pe mână. Cu toate acestea, a fost o idee 
bună, mai ales venind de la o fătucă, așa ca dumneata. 

Liam observă, cu mare plăcere, cum Mena își retrase blând, dar 
foarte ferm braţul de la brațul lui Russell. Aparent, se săturase de 
supremație masculină. 

-Din câte ştiu eu, excesul de amoniac din sol ar putea fi ușor echi- 
librat cu un agent precum bicarbonatul de sodiu, zise ea. Care nu 
este foarte scump, și în zilele noastre o astfel de substanţă se poate 
comanda de la orice depozit alimentar și este ușor adus apoi cu tre- 
nul. S-ar putea să vă întârzie cu câteva zile, dar banii pe care i-ați 
economisi ar merita efortul. Ca să nu mai zic despre beneficiile de 
care vă veţi bucura anul viitor, având culturi abundente. 

Afirmația ei fu urmată de o tăcere uluită, care păru să-i facă mare 
plăcere. Cu toate acestea, în loc să facă vreo remarcă îngâmfată — 
lucru la care el se aștepta -, se întoarse spre Andrew și îi ignoră 
pe ceilalți. 

-Treaba asta pare foarte interesantă, zise adresându-i-se lui An- 
drew, cu un zâmbet îndrăzneț. Pun pariu că îți face plăcere să lucrezi 
aici cot la cot cu tatăl tău, în loc să conjugi verbe în franceză. 

Andrew ridică din umeri și se întoarse și vorbi cu sora lui: 

-Şi tu ce cauţi aici? 

-Voiam să văd despre ce e vorba, insistă Rhianna. Nu e corect ca 
numai tu să ai voie să lucrezi la distilerie. 

Russell o bătu ușor pe bărbie pe Rhianna. 

-Băiatul o să moștenească într-o zi moșia Ravencroft. Trebuie 
să învețe toate dedesubturile afacerii. Tu o să te muţi în casa soțului 
tău, așa că nu e nevoie să-ţi baţi capul cu treburile murdare care se 
fac aici. 

Cuvintele lui Russell îl enervară pe Liam, chiar înainte să o vadă 
pe guvernantă întinzându-se pe ascuns după fiica lui, înainte ca 
Rhianna să dea grai privirii revoltate care apăru în ochii ei. Liam își 
putea da seama că zâmbetul conciliant al Menei era îndelung exersat 
şi că nu i se vedea și în privire. 

-S-ar putea să fie adevărat ce spui, domnule, dar eu sunt de păre- 
re că le face bine tuturor oamenilor să învețe despre muncile care le 
asigură traiul, indiferent dacă sunt flăcăi sau fătuci. 

Ochii lui Liam se ridară pe la colțuri de amuzament când auzi un 
cuvânt specific limbii materne a poporului său rostit într-o engleză 
atât de clară. Și, de asemenea, nu putea să nu recunoască faptul că 
această anume fătucă avea perfectă dreptate în ceea ce spunea. Toţi 
ochii se întoarseră spre el, căutând ori o binecuvântare, ori un refuz, 
dar Liam nu putea simți decât o singură privire — și toată speranța 
conținută în luminozitatea aceea verzuie. 

- Russell, zise el, luând în cele din urmă o decizie. Gavin e la disti- 
lator. Du-o pe Rhianna să îl vadă. Poate să înceapă de acolo. 

Și simți imediat cum zâmbetul mulțumit și victorios al fiicei sale 
îi încălzea sufletul. 

-Oh! Mulţumesc din suflet, tată! Sări să-l îmbrățișeze, dar 
apoi își aminti cât de murdar de funingine era. Haide, domnișoară 
Lockhart! 

- Domnișoara Lockhart o să rămână aici, zise Liam, savurând fe- 
lul în care obrajii ei păleau. Am nevoie să stau puțin de vorbă cu ea. 

- Da, tată, zise Rhianna și porni după Russell, ţopăind de 
bucurie. 

-Pot să plec și eu? întrebă Andrew. 

Liam îi aruncă o privire tăioasă. 

- Nu, nu poți să pleci. Mai e muncă de făcut, și nu pleci până nu 
se termină. 

-Tu ai plecat, zise Andrew, gesticulând spre Campbell cu subînțe- 
les. Şi-n plus, asta e treaba dogarului, nu a noastră. 

Liam strânse din dinţi auzind impertinența fiului său şi încleștă 
pumnii de-o parte şi de alta a corpului, în timp ce mânia care fusese 
cândva unicul său tovarăș clocotea din nou prin el. 

-Nu permit ca vreun fiu de-al meu să fie un leneș inutil. Dacă o 
să conduci afacerea asta, o să înveţi fiecare detaliu și o să treci prin 
fiecare post de lucru! 

— Dar... 

-A trecut de mult timpul, Andrew, să înveți să fii responsabil și 
pentru altceva decât propriile dorințe egoiste, mârâi Liam. Ascultă 
bine ce-ţi spun, băiete. N-o să plecăm de-aici până când nu-i asam- 
blat fiecare butoi, ai înțeles? 

Valurile vizibile de scântei fierbinţi dintre ei puteau să fi fost 
produse de bătălia lor de voințe la fel de mult ca de flăcările din 
cuptoare. 

- Da, zise fiul său, dezgolindu-și dinţii încleștaţi, după care îi 
întoarse spatele. 

Liam încuviinţă din cap spre Thomas Campbell, care rânjea deo- 
potrivă aprobator și înțelegător, fiind și el tatăl a trei băieți la fel de 
încăpățânați. 

- Urmează-mă, domnişoară Lockhart, mârâi el și porni prin 
curtea pătrată spre depozit. 

Pantofii ei scoteau sunete mai rapide decât ai lui pe pământ, dar 
totuși Mena ţinu pasul cu marșul lui pedepsitor până când intră pe 
sub arcada lată a ușii clădirii de cărămidă a depozitului. Liam lăsă 
răceala dată de cărămizi să îi răcorească atât trupul înfierbântat de 
muncă și de foc, cât și temperamentul. Se opri, se răsuci pe călcâie 
și aproape că o dărâmă pe guvernantă, care se opri chiar înainte să 
se ciocnească de el. 

- Băiatul ăla o să mă omoare! răcni el, trecându-și mâinile prin 
păr. Tună și fulgeră prin castel ca un nor de furtună, uitându-se urât 
la toți cei care îi ies în cale. E încăpățânat, furios, drăcos, nervos... 
Dar se opri din vorbit imediat ce observă că îi apăruse din nou gropi- 
ţa din obraz. A, deci ți se pare amuzant, ei? mârâi el, încruntându-se 
la ea și încrucișând braţele la piept. 

Mena își strânse mai tare șalul în jurul umerilor și ridică dintr-o 
sprânceană, cu subînțeles. 

-Îmi pare rău, moșierul meu, doar că eram confuză cu privire la 
care dintre bărbaţii Ravencrofi te refereai. 

Un zâmbet blând se juca pe la colţul gurii ei pline şi asta mai 
îmbuna întru câtva efectul pe care îl avea asupra lui adevărul cu- 
vintelor ei. 

Și, într-o clipită, toată mânia lui se evaporă, la fel cum s-ar fi în- 
tâmplat cu whisky-ul vechi și fin din oricare dintre butoaiele de acolo 
dacă ar fi fost vreunul deschis. Cum naiba reușea asta? Era ca un 
fel de vrajă feminină stranie, o magie care se activa și funcționa la 
simpla apariție a gropiţei din obrazul ei și a acelei străluciri vesele 
din ochii săi verzi. Dintr-odată, flăcările mâniei sale se stinseseră și 
putea respira din nou. 

Un sunet tăios și straniu îi scăpă din gâtlej, pe jumătate de amu- 
zament și pe jumătate de uimire. 

-Chiar sunt așa un căpcăun? 

-Nu aș spune tocmai căpcăun, zise, și zâmbetul i se mări. Dar îmi 
amintesc de o poveste pe care am citit-o despre un trol foarte moro- 
cănos, care trăia sub un pod și îi speria pe toţi cei care locuiau acolo, 
cu care e posibil să pot găsi oarece asemănări. 

Un râset îi încălzi gâtul, dar nu reuși să iasă la suprafaţă, pentru 
că fu înăbușit de un alt sunet neputincios de frustrare. Se frecă pe 
frunte, unde începuse să se instaleze o durere, și apoi observă că încă 
avea mâinile murdare de funingine. Probabil așa cum era acum, aco- 
perit de mizerie după o zi de muncă, chiar arăta ca un trol. 

O batistă albă simplă de bumbac apăru în mâna lui, și Liam o 
ridică să-și şteargă mizeria de pe frunte, fără să gândească. Batista 
deveni pe dată neagră și pătată, și Liam descoperi că nu se putea con- 
vinge pe sine să-și smulgă privirea de la ce-i făcuse batistei ei curate 
și delicate. 

-Am fost mereu mai bun ca soldat decât ca tată, recunoscu 
el sumbru. 

-Sunt sigură că te pricepi excelent la amândouă, zise Mena, așe- 
zându-și încurajator mâna pe brațul lui, și Liam rămase holbându-se 
la ea și întrebându-se dacă mai făcuse cineva asta vreodată pentru 
el. Poate că să fii tată nu e tocmai diferit de a fi locotenent-colonel, 
poate că pur și simplu este nevoie de tactici diferite, separate. 

Întreaga existență a lui Liam deveni greutatea mâinii mici și albe 
care îi apăsa carnea. Îi privea degetele lungi și elegante odihnindu-se 
pe mușchii lui și apoi și le imagină strângându-se în jurul... a ceva 
complet diferit. 

Strângându-l. Mângâindu-l. Și dintr-odată mingea de foc ce ame- 
nința să-l mistuie, focul acela blestemat cu care se lupta în fiecare zi 
blestemată fură redirecționate. 

În mădularul său. 

Și, de parcă putu simţi acea schimbare din el, ea își retrase 
mâna și fluidiză mișcarea plimbându-și degetele peste șirurile până 

în tavan de butoaie, mângâind blazonul Ravencroft de pe capac, 
unde ar fi trebuit să vină robinetul. 

- Domnișoară Lockhart, începu el, întinzându-se spre șalul ei cu 
intenţia de a-l da la o parte pentru a-i dezvălui părul. Mena, eu... 

- Spuneai că vrei să discuţi ceva cu mine? întrebă ea cu o senină- 
tate falsă, retrăgându-se un pas. 

Liam își lăsă mâna să-i alunece pe lângă corp, şi orice ar fi vrut 
să-i spună se disipă precum aburul de whisky. Intangibil până când 
i se dădea foc. 

-Jani mi-a menţionat azi că ai primit niște vești proaste de la 
Londra acum câteva zile. M-am gândit că de-asta ai fost mai retrasă 
şi am vrut să te întreb cum ești. 

- O, n-a fost nimic. Te asigur. Doar... doar niște bârfe despre o 
cunoștință comună. Prostioare, de fapt. 

Minţea din nou. Liam luase parte și fusese subiectul a sufici- 
ente interogatorii la viaţa lui ca să identifice cu ușurință semnele 
minciunii. 

Jani îi mai menționase și că scrisoarea venise la cumnata lui 
Liam, Farah Blackwell. Și presupusese, desigur, că scrisoarea conți- 
nuse doar banalități. Farah fusese cea care îi făcuse rost guvernantei 
de postul acesta, așa că, în sine, corespondenţa lor nu era cu nimic 
îngrijorătoare. 

Cu toate acestea, neliniștea și suspiciunea prinseră contur în 
adâncul lui Liam. Un instinct pe care se bazase de nenumărate 
ori în cariera sa militară și care îi salvase viața de nenumărate ori. 
Și acum se aprinsese beculețul de alarmă. Pericolul pândea prin 
apropiere. Putea simţi asta până în măduva oaselor. O amenințare 
pizmașă bântuia prin castelul său, dar orice încercare de a o iden- 
tifica era precum căutarea de umbre în întuneric. 

Era ceva mai mult decât cuiul de osie tăiat intenţionat la trăsura 
cu care ar fi trebuit să călătorească el ca să se ducă să o ia de la gară în 
ziua în care venise aici. Mai mult decât un incendiu care i-ar fi putut 
distruge întreaga cultură de orz. Mai mult decât violența pe care o 
comisese cineva împotriva guvernantei lui și mai mult decât durerea 
înspăimântată pe care o citise în ochii ei. 

Și, peste toate astea, mai era și felul în care se uita Jani la fiica lui. 
Sau felul în care se uita Andrew la Liam. Sau cum se uitau Gavin și 
Russell la Mena. 

Focul mocnit din ochii tuturor conţinea riscul unei combustii 
inevitabile. 

Ochii ei făceau excepţie, pentru că ascundeau numai umbre. 

-Mi se pare că toată lumea îmi ascunde câte ceva, zise el, sumbru, 
făcând un pas spre ea. Dintre toate secretele care simțea că bântuiau 
castelul Ravencroft precum fantome de demult, descoperea că pe ale 
ei își dorea cel mai mult să le descopere. La început, crezu că trăsătu- 
rile ei faciale erau schimonosite de spaimă pentru că se apropiase de 
ea, dar apoi sunetele de lemn sfărâmat precedară bubuitura asurzi- 
toare și inconfundabilă a prăbușirii unui butoi de whisky. 

Liam se aruncă în faţă, apucând-o de talie pe Mena și ridicând-o 
de la pământ. Inerţia mișcării îi trimise pe amândoi în alcovul dintre 
rafturi și ușă, lipindu-i trupul de al lui, în timp ce butoiul de două 
sute de kilograme se rostogolea pe lângă ei într-o hărmălaie asemă- 
nătoare celei provocate de o herghelie de cai sălbatici. 

Rămaseră așa nemișcaţi o clipă, el cu brațele poziționate de-o 
parte și de alta a capului ei. Cu piepturile îngreunate de respiraţii 
frenetice. Doamne, femeia asta chiar era la fel de moale și de cati- 
felată cum fusese în fanteziile lui! Sânii ei luxurianți erau precum 
niște perne noi și primitoare pe pieptul lui ferm. I se ridică fiecare 
fir de păr de pe corp și nu doar din cauza pericolului căruia îi supra- 
vieţuiseră, dar și din cauza senzației electrice neașteptate pe care i-o 
producea faptul că trupul ei era lipit de al lui. Era sub el din toate 
punctele de vedere. 

-Ai văzut ce s-a întâmplat? o întrebă el, gâfâind. 

Ea rămase uitându-se în sus la el cu ochii mari și umezi cu o clipă 
mai mult decât ar fi trebuit, înainte să se dezlipească unul de altul și 
ea să clatine din cap. 

-S-a întâmplat prea repede. 

O larmă panicată răsuna din curte, dându-i de înțeles că butoiul 
se rostogolise drept afară pe ușile deschise și în curte. Avea să prindă 
viteză alunecând prin curte și să se îndrepte direct spre... 

„Andrew!“ 

Liam sări ca ars de lângă Mena și se năpusti după butoi, năvălind 
în curte și urmărindu-l spre focul deschis folosit pentru asamblarea 
butoaielor. Nu! Dacă ajungea în flăcări, la cât alcool se afla înăuntru, 
consecinţele aveau să fie la fel ca în cazul unui butoi plin de pulbere. 

Răcnind numele fiului său, Liam se repezi spre butoi, pregătit 
chiar și să se arunce sub el dacă era nevoie, ca să se asigure că fiul 
lui avea să supraviețuiască. Din fericire, mai ajunseră și alți oameni 
la butoi în același timp și, împreună, reușiră să-l oprească la câțiva 
centimetri distanţă de locul unde ardea focul. 

Cercetând frenetic curtea distileriei, Liam strigă după Andrew. 
Nevoia de a-l vedea pe fiul său era prima și cea mai importantă în 
mintea sa. 

- Unde e? ceru să știe de la Thomas Campbell. 

-Nu știu să spui unde s-o dus, moșierule, zise Thomas, împle- 
ticindu-se afară din distilerie, pe picioarele nesigure, vădit zguduit 
de cât de aproape fusese să-și găsească moartea. A dispărut imediat 
după tine. 

O frică bolnăvicioasă îi strânse stomacul lui Liam într-un ghem 
de ghimpi, și se grăbi înapoi spre depozit. Mena se lipi de ușă ca să se 
dea la o parte din calea lui când ne năpusti pe lângă ea ca să verifice 
umbrele și cotloane de mai jos de locul în care aterizase butoiul. 

Nici urmă de Andrew. Era în siguranţă. Fiul lui era bine. Dar, în 
timp ce Liam inspecta raftul de pe care căzuse butoiul de whisky, un 
lucru deveni zguduitor de limpede. Butoiul fusese împins de cineva. 
Și, dacă Liam nu ar fi făcut un pas spre Mena atunci când o făcuse... 

Butoiul l-ar fi strivit. 


Capitolul 9 
KOND 


-Andrew? Mena deschise ușa dormitorului băiatului și îl găsi 
stând aplecat în colțul camerei, frecând podeaua cu o perie și ținând 
alături o găleată. Ce faci acolo? 

- Domnișoară Lockhart! Sări în picioare ca ars și se uită urât la ea. 
Ce cauţi dumneata în camera mea? Și e și tatăl meu cu dumneata? 

Mena citea ceva ascuns în spatele aversiunii din glasul său. Neli- 
niște, poate, sau vinovăţie, ca și când îl surprinsese făcând ceva rău. 
Şi, cu cât înainta mai mult în camera lui, cu atât mai îngrijorată deve- 
nea. Întreaga încăpere era decorată într-un amestec de roșu și negru, 
cu excepția fulgilor de gâscă ce acopereau acum podeaua și aproape 
toate celelalte suprafeţe din camera altfel ordonată și curată. Ful- 
gii zburau pe podeaua de piatră și pe covor, din cauza curentului de 
aer produs de fustele ei. Cadavrele eviscerate ale pernelor lui zăceau 
împrăștiate pe podea, la picioarele patului, și alte două erau agăţate 
lângă garderobă. 

-A avut loc un... un incident la distilerie. Tatăl tău se ocupă de 
asta chiar acum, îi explică ea. Nu se simţea tocmai în regulă să nu- 
mească un accident ce se întâmplase. Pentru că era deja mai mult 

ca sigură că nu fusese așa. Văzuse mai multe decât voia să recunoas- 
că. O siluetă în întuneric. 

Să fi fost brollachan-ul? 

- Andrew, spune-mi ce s-a întâmplat aici! Tu... ai făcut asta? 
întrebă ea, gesticulând spre haos, după care se aplecă să ridice un 
pantof care părea să fi fost sfâșiat. 

Ce se întâmpla în castelul acesta străvechi, pentru numele lui 
Dumnezeu? 

- Da. Eu sunt de vină. Nu se clintise de unde stătea, în colț pe 
podea, deși o privea cu expresia încremenită și nesigură a unui 
vinovat. 

Cu inima strângându-i-se în piept de îngrijorare, Mena se opri la 
biroul lui de scris, de unde se uitau în sus la ea schiţe în cărbune ale 
unor umbre negre cu ochii roșii, cu o familiaritate înspăimântătoare. 
Umbra aceea. O văzuse chiar înainte ca bara de lemn de susținere a 
butoiului de whisky din depozit să cedeze, fiind la un pas să-l stri- 
vească pe Ravencroft. Doamne, era absolut îngrozitor să nu te poți 
încrede în ceea ce vedeau propriii ochi! Oare Andrew văzuse și el de- 
monul? Oare avea ceva de-a face cu el? 

- Andrew, ai putea să-mi explici, te rog, ce...?! 

Doar că răsună o larmă care o întrerupse. Venea din garderobă - 
iar ușile grele de lemn se cutremurau, ca și când ceva ar fi stat lipit de 
el, luptându-se să se elibereze. Oare toată treaba asta era vreun soi 
de festă elaborată? Sau ceva mult mai sinistru? 

- Domnișoară Lockhart, nu deschide... 

Pregătită să termine cu misterul acesta o dată pentru totdeauna, 
Mena se grăbi la garderobă și deschise ușile. Și scoase imediat un 
țipăt speriat când o siluetă familiară se năpusti spre ea. 

Și începu să o lingă pe faţă cu entuziasm. 

Ușurată dincolo de cuvinte, Mena mângâie și dezmierdă cățelușul 
vesel din braţele ei, și totul începu dintr-odată să aibă sens. 

-Mă bucur foarte mult să te revăd, drăguțule! zise râzând și de- 
lectându-se cu senzaţia pe care i-o lăsa blana lui moale, neagră cu 
maro, lipită de obrazul ei, cam la fel ca în ziua în care salvase bia- 
ta creatură de pe stânca izolată în apă. Năzdrăvănie mică ce ești! 
îl mustră ea cu blândeţe! Uită-te și tu ce față ai... Nici un pic de vino- 
văție pentru haosul acesta absolut pe care l-ai provocat aici! Cuibări 
la piept cățelușul energic și se întoarse spre Andrew. Nu mi-ai spus 
niciodată că... 

Dar lacrimile care șiroiau în jos pe chipul dezolat al lui Andrew o 
șocară atât de tare, încât amuţi de uimire. 

-Totul e un dezastru, plânse el, şi peria din mâna lui tremura 
zgomotos pe podeaua de piatră. S-a dus totul! O să mi-o ia pe Rune 
acum! Singurul lucru pe care-l iubesc! Singura făptură care mă iu- 
bește! Și apoi o să plece din nou și o să pleci și dumneata, pentru 
că m-am purtat îngrozitor cu dumneata! Și Rhianna o să plece să-și 
găsească un soţ. Și eu o să fiu complet singur! 

Revenindu-și după șocul iniţial, Mena se grăbi la Andrew și-și în- 
colăci braţul cald în jurul umărului lui, dându-i-o pe micuța Rune, 
care se apucă imediat să-i lingă lacrimile de pe față. 

-Nu văd de ce ţi-ar lua-o tatăl tău, zise ea, pe un ton împăciuitor. 
Ce contează câteva perne distruse? Putem curăța mizeria asta cât ai 
zice pește. Și nu-ţi face griji dacă a făcut pipi pe pietre, măcar nu a 
făcut pe covoare. Și oricum nu se simte nici un miros. 

- Nu! Dumneata nu-nţelegi! se tângui el și vocea lui în proces 
de îngroșare tremura de emoție. O să mi-o ia. Mi-a zis că nu când 
l-am întrebat dacă pot s-o iau. Dar am minţit și i-am spus unchiului 
Thore că tata a fost de acord. 

-Am înțeles. 

Îngrijorată, Mena îl conduse pe Andrew spre pat și curăță cu- 
vertura de fulgii împrăștiați ca să se poată așeza acolo, păstrân- 
du-și în tot acest timp un braţ în jurul umerilor firavi ai copilului. 
El se prăbuși pe pat lângă ea, cu obrazul îngropat în umărul ei, și 
plânse și tot plânse, strângând în braţe cățelușul agitat. Străduin- 
du-se să-și reprime și ea tremurul bărbiei, Mena îl mângâie pe părul 
negru și des, care semăna foarte mult cu al tatălui său. 

-Dragul meu, înainte de orice, lasă-mă să te asigur că eu nu 
plec nicăieri și nici tatăl tău. A renunţat la armată tocmai ca să stea 
aici cu voi, pentru că vă iubește. Vă iubeşte foarte mult. Ar fi tre- 
buit să-l vezi astăzi când a căzut un butoi din depozit și a crezut că 
erai în pericol. Nu te găsea și a fost teribil de îngrijorat. De-a drep- 
tul înnebunit. 

- Mda, îngrijorat că n-o să-mi termin treaba. 

Amărăciunea din glasul lui părea dintr-odată prea matură pentru 
cineva atât de tânăr, deși, în același timp, era complet adolescentină. 

-Asta nu e drept, îi zise Mena, cu blândețe. Lucrurile pe care în- 
cearcă să ți le împărtășească sunt cu adevărat importante. De fapt, 
deși eu și tatăl tău te învăţăm lucruri diferite, să ştii că scopul și mo- 
tivele noastre sunt aceleași. Și știi care sunt? 

Andrew clătină din cap, dar nu ridică privirea de la Rune, care tot 
încerca să-l înhaţe de mână în joacă. 

-Cu cât ai mai multe cunoștințe, cu atât mai bună și mai ușoară 
o să fie viața ta. Nu ştiu dacă tu ești conștient de asta, dar lucrurile 
se schimbă foarte mult în lumea largă, Andrew. Motoarele pe abur și 
fabricile fac lumea un loc mult mai mic. Pământul deja nu mai este 
cel mai de preţ bun, iar viața unui lord nepăsător care trăiește numai 
de pe urma chiriașilor și a proprietăților sale va fi în curând ceva 
învechit. Tatăl tău încearcă să îţi asigure o moștenire, un trai și să 
te învețe în același timp cum să faci și tu același lucru cu generaţiile 
care vor veni după tine. lar asta înseamnă să înveţi cum să muncești 
din greu pentru a păstra ceea ce ai. Și crede-mă când îți spun că nu ar 
face asta dacă nu te-ar iubi foarte mult. Mena era chiar mai surprin- 
să decât Andrew că ea ajunsese să-i ia apărarea marchizului. 

Lacrimi proaspete se revărsară din ochii lui Andrew, și își dezlipi 
chipul de umărul ei. 

-Să nu-i spui despre Rune, o imploră el. 

-Chiar nu mă simt confortabil să îl mint pe tatăl tău. Mai cu 
seamă că era oricum suficient de greu să-i ascundă moșierului pro- 
priile sale secrete. Tot o să afle la un moment dat, sublinie apoi, 
cu blândeţe. 

-E aici de două săptămâni și încă nu a aflat, argumentă el, cu fer- 
voare. O scot în curtea din spate noaptea și când e el plecat la câmp. 
Dar nu am putut să fac asta cât am fost distilerie. Acum, a fost sin- 
gura dată când și-a făcut nevoile pe podea. În plus a făcut pe pietre 
şi astea nu-s greu de curățat. El a zis că trebuie să învăţ să am grijă și 
de altceva în afară de mine. Și exact asta fac. 

Iubirea sinceră din ochii lui pentru creatura micuță pe care o 
strângea în braţe mai că îi frângea inima Menei. De fapt, chiar se bu- 
cura că el avea acest animăluț de companie și că îi putea oferi iubire 
şi protecție. Începuse să-și facă grijă că proasta lui dispoziție avea un 
alt motiv. Și anume, că era într-adevăr un om crud în devenire. Dar 
faptul că putea avea sentimente atât de tandre pentru un animal mic 
şi neajutorat îi dădea speranţe. 

-Nue ca și când chiar ai putea s-o ascunzi pe biata Rune aici în ca- 
mera asta pentru tot restul vieţii sale, spuse ea, încercând o abordare 
diferită. O să înnebunească. Are nevoie să alerge liberă pe afară. 

Andrew încovoie umerii, dezamăgit, dar Mena putu vedea în ochii 
lui momentul în care acceptă adevărul cuvintelor ei. 

-O să-i spun, consimţi el. Dar mai lasă-mă câteva zile, măcar 
până îi trece furia după ziua de azi. Mi-a cerut să nu plec, dar trebuia 
să vin să văd ce face. 

Mena căzu pe gânduri câteva clipe. Ce se întâmpla dacă mogierul 
avea să descopere între timp secretul lor? Dacă avea s-o dea afară? 

Andrew o luă de mână. 

-Te rog, domnişoară Lockhart! O să fac orice. O să-mi fac iar te- 
mele la aritmetică, o să citesc orice carte îmi spui, chiar şi pe alea care 
sunt ridicol de plictisitoare! 

-Şi mai exact ce anume ți se pare atât de plictisitor la litera- 
tura clasică? 

- Totul! pufni el, disperarea lui deznădăjduită fiind înlocuită de 
dezgust. Citesc romane de groază, pentru că în ele pot găsi intrigi, 
monștri și crime. Toate lucrurile care incită și inspiră. Noi citim des- 
pre iubire și melancolie, dar mie mi se pare chinuitor de plictisitor. 

- Serios? întrebă Mena, în vreme ce o idee începea să prindă con- 
tur în mintea ei. Și ce părere ai avea dacă ți-aș spune că îţi voi păstra 
secretul pentru trei zile dacă citești trei opere separate pe care le aleg 
eu special pentru tine? 

- O s-o fac. Andrew oftă şi se uită în jos la Rune, care tocmai îi lin- 
sese o urmă de salivă de pe pantaloni. Care cărți? întrebă el, sceptic. 

-Dacă ți-aș spune că într-una dintre ele o femeie este violată de 
doi bărbați, care apoi îi taie mâinile și limba ca să o oblige să păstreze 
secretul? Şi că apoi tatăl ei îi omoară pe amândoi și le coace rămăși- 
tele într-o plăcintă cu care îl hrănește pe dușmanul său? Asta ţi s-ar 
părea interesant? 

- Da, zise Andrew, încuviințând din cap vehement și cu ochii mari 
de uimire. 

-Ei bine, așa e cu Shakespeare! 

- Nu! exclamă el, extrem de neîncrezător. 

-Titus Andronicus, răspunse Mena și încuviință din cap, simţin- 
du-se încântată că reușise să capteze atenţia cuiva care înainte fu- 
sese mereu posac. Sau ce zici de un roman care spune povestea unui 
om care este trădat de un răufăcător ticălos şi ajunge să fie închis 
pe nedrept, pentru că ar fi bonapartist. Omul acesta evadează din 
închisoare şi apoi începe o răzbunare îngrozitoare și pe alocuri chiar 
violentă asupra celor care l-au nedreptăţit. 

-0 s-o citesc şi pe asta, da, zise Andrew, încuviințând din cap. 

- Normal, replică Mena, afișând un zâmbet victorios. Dar să știi 
că nu poţi citi romanul Contele de Monte Cristo decât în franceză. 

Băiatul se îmbufnă, într-un soi de acceptare. 

- Bine, domnişoară Lockhart, ai câștigat! O să învăţ franceza! 

- Excelent! Mena se ridică și-i zâmbi strălucitor. Mulţumesc 
că ești așa drăguţ și îţi promit că poţi avea încredere în mine să-ţi 
păstrez secretul... timp de trei zile, Andrew. Asta e tot ce îndrăznesc 
să-ţi ofer. 

Andrew încuviință din cap solemn. 

-Trei zile, da. 

Mena se uită apoi în jur prin camera murdară și își îndepărtă de 
pe fuste un fulg de gâscă rătăcit. 

- Păi, atunci, hai să ne apucăm să facem curăţenie aici, nu crezi? 
Înainte ca vreunul dintre servitori să descopere secretul nostru și să 
ne dea de gol. 

- Da. Andrew așeză cățelușul pe podea, și Rune învârti un ghem 
de fulgi până când ajunse sub pat. 

- Ştii, domnişoară Lockhart, murmură el, în timp ce se duse îna- 
poi la găleată și luă peria. Chiar mă bucur că ești aici. 

- Mulţumesc, Andrew, zise ea și se întoarse ca să-și ascundă ochii 
dintr-odată încărcați de emoție și umeziți de lacrimi. Și eu mă bucur. 
Mă bucur foarte mult. 


Liam nu fusese niciodată genul de om care să îngenuncheze. 
Nici măcar într-o biserică. Strana veche de lemn de stejar scârțâi 
sub greutatea lui când luă loc și se uită prin capela Ravencroft, ca 
să se asigure că era singur acolo. Trecerea secolelor făcuse candela- 
brul imens și ornamentat să-și piardă din strălucire, și lumina de 
după-amiază târzie se infiltra prin vitraliile ferestrelor care îl în- 
conjurau pe trei părți. Ferestrele înfățișau un Mântuitor iubitor și 
plin de compasiune, înveșmântat în robe de culoare roșie, care stră- 
lucea în mijlocul unor reprezentări ale Sfântului Gheorghe, sfân- 
tul patron al războinicilor, și ale Sfântului Andrei, sfântul patron 
al Scoției. 

Liam știa că el nu ar fi fost bine-venit în prezenţa lor iluminată. 
Însăși existența sa reprezenta un afront față de omul numit Prințul 
Păcii. Dar ceva din sufletul său neliniștit îl atrăsese dintr-un motiv 
sau altul în acest loc liniștit și sfânt. Poate că vinovăția. Un senti- 
ment de căință, pătat de pustiu. Când un om era bântuit astfel de 
fantomele trecutului sau când se confrunta cu posibilități înfiorătoa- 
re, unde se putea întoarce ca să obțină un pic de claritate? 

Nu-i venea în minte nici un alt loc. 

Pentru că nu o fantomă încercase să îl omoare în acea zi. Ci un 
om. Cineva suficient de puternic încât să împingă butoiul de la locul 
său de pe raft. 

Şi cugetările asupra tuturor oamenilor care l-ar fi putut vrea mort 
fuseseră lucrul care îl împinsese să vină în acest loc, sub care erau 
îngropate mai multe generaţii de moșieri Mackenzie. Pentru că vari- 
antele nu erau nici pe departe îmbucurătoare. 

Fratele său Thorne, care încă îl vedea pe tatăl lor atunci când se 
uita la Liam. Fratele său, care îl învinuia pentru foarte multe lucruri, 
inclusiv pentru moartea lui Colleen. 

Veşnic prezentul Jani, care îl zărise pe Demonul Scoţian mai mult 
decât orice alt om de pe acest pământ. Băiatul acesta blând curățase 
de pe uniforma lui Liam de mult prea multe ori sângele propriilor săi 
conaționali. Oare așteptase răbdător, până când Liam se simțea nu 
doar în siguranţă, ci și plin de afecțiune la adresa lui, ca să-și reven- 
dice răzbunarea bine îndreptățită? 

Și apoi, mai era și propriul său copil. Moștenitorul său. Deşi An- 
drew era mai mic de statură decât el, se apropia cu pași repezi de 
maturitate. Era voinic, dar oare suficient de puternic? Poate că ura 
care îi clocotea în suflet îi oferise forța necesară pentru a împinge 
butoiul. Poate că nu era dispus să aștepte până când îl putea privi 
în ochi pe Liam de la egal la egal, ca să-i lanseze o provocare și 
alegea să-și folosească intelectul și șiretenia, nu forţa brută și abi- 
lităţile fizice. 

Ideea i se împlântă în piept precum un țăruș bătut de un ciocan, 
până când Liam simţi că nu mai putea îndura. Pieptul său pur și sim- 
plu refuza să se mai umple de aer. Vinovăţia și regretul erau mantale 
grele, care îl sufocau. Pierdut în lupta sa, Liam abia observă șoapta 
unor pantofi moi pe covorul lung și violet care ducea în sus pe culoa- 
rul dinspre naos, până când o întrezărire a unor fuste aurii se insi- 
nuă în raza lui vizuală. 

Nu voia să se uite la ea. Ea era o ispită care nu avea ce căuta în 
acest loc sfânt. Să se uite în sus la ea însemna să comită cel puţin 
douăsprezece păcate în același timp. Cum era posibil ca Dumnezeu 
să ofere unei femei un trup sculptat atât de angelic, zămislit pentru 
nimic altceva decât pentru păcate? 

- lartă-mă dacă te deranjez. Vocea guvernantei lui se răsfrânse 
prin tăcere, încălzind zidurile reci de piatră cu o tonalitate muzicală 
sacrosanctă. Era precum cântecul unui serafim pus în formă vorbită. 
Mărturisesc că nu mă aşteptam să te găsesc aici. 

De ce ar fi venit Demonul Scoţian într-o biserică? Nu exista nimic 
pentru el aici — nici iertare, nici izbăvire... Depășise aceste etape cu 
mai mult timp în urmă decât își putea aminti. 

-Nu sunt prea des de găsit aici. Liam nici nu se mișcă și nici nu 
îndrăzni să se uite în sus la ea. Își dorea ca ea să plece, dar nu la fel de 
mult pe cât își dorea să rămână. 

-Pot să plec dacă... 

- Nu, zise el, vorbind mai grabnic decât intenționase. Nu, spu- 
ne-ţi rugăciunile în tihnă, fătuco. Eu plec. 

Dar, când ar fi vrut el să se ridice, se așeză ea. Materialul moale 
şi alunecos al fustelor ei se lipea de cel aspru al kiltului său. Liam se 
holba la lâna kiltului său, în timp ce se ridica parcă spre a-i atinge 
fustele mătăsoase, atrase spre ea parcă de un fel de curent electric 
nevăzut. Adică întocmai cum se simţea și el. 

-Ai venit să te spovedeşti? îl întrebă ea, șovăielnică. 

Pufnetul lui Liam răsună aspru și amar de pe pietrele lustruite. 

-Nu ţin nici un preot la Ravencroft. Nu avea nici cea mai mică 
dorință de a-și mărturisi păcatele unui om care ar fi luat asupra lui 
responsabilitatea de a-l proclama demn sau blestemat. În viața lui, 
oamenii erau judecați numai în bătălie, unde nu exista bine sau rău, 
ci numai putere și slăbiciune. El nu avea nevoie de preoți. Știa foarte 
bine ce era și înțelegea foarte bine încotro se îndrepta după ce își 
încheia socotelile cu viața. 

— Atunci, vii aici ca să fii mai aproape de Dumnezeu? 

- Nu, fătuco. Doar ca să fiu mai departe de demonii mei. 

- Oh, șopti ea. 

Rămaseră acolo în tăcere un moment prelung, în timp ce ea ne- 
tezi o cută imaginară de pe fustele sale, înainte de a-și împreuna 
la loc mâinile în poală. Și atunci, îi veni în minte lui Liam că poate 
ea venise acolo în căutarea unui preot. 

-Ai păcate de care vrei să te spovedeşti, domnişoară Lockhart? 

Se îndoia că era catolică, dar adevărul era că știa curios de puţine 
lucruri despre femeia misterioasă de lângă el. 

-Vin uneori aici ca să mă rog pentru iertare. 

- Pentru iertare?! repetă el. Ce posibile atrocități ai fi putut 
comite dumneata ca să ai nevoie de iertare? 

-Poate că nu mă rog atât să fiu iertată, cât să mi se acorde abili- 
tatea de a ierta. 

Se uita la el serios când Liam ridică privirea într-un sfârşit. În în- 
căperea aceea slab iluminată, în care singura sursă de lumină era ofe- 
rită de razele soarelui care se infiltrau prin vitralii, ea era un studiu 

caleidoscopic al blasfemiei. Nici un artist de pe întregul pământ nu 
ar fi putut oferi chipului ei o formă mai de heruvim, însă voluptatea 
buzelor ei pline aducea în minte numai cele mai profane acte pe care 
și le putea închipui un om. În clipa în care privirea lui coborî spre 
buzele ei, Mena întoarse capul și plecă ușor capul. 

-Asta nu înseamnă că sunt fără de păcat, continuă ea. Cu toţii 
avem lucruri pe care le-am făcut în trecut și care ne bântuie până în 
ziua de azi. Lucruri de care ne este rușine. 

„Unii mai multe decât alții!“ cugetă el sumbru. 

-Şi dumneata crezi, domnişoară Lockhart, că putem fi ier- 
taţi pentru păcatele noastre? Că vom putea lăsa vreodată trecutul 
în urmă? 

Ea clătină din cap. 

- Noi putem încerca să uităm de trecut, dar mă îndoiesc să trecu- 
tul ne părăsește vreodată cu adevărat. Pentru că face parte din noi. Și 
ne formează a fi cine suntem. Așa că tind să cred că nimeni nu poate 
scăpa de soarta aceasta, moșierul meu. 

„Atunci, fără îndoială sunt blestemat!“ Se uită în cele din urmă 
în sus spre fereastră și întâlni privirea unui chip pictat care nu mai 
părea deloc plină de compasiune. 

-De ce te consideri blestemat? 

Pe Liam îl speria faptul că ea tocmai dăduse glas gândului său. 
Dacă ar fi ştiut, ar fi fugit din locul acesta mâncând pământul. Ar fi 
fugit de el. 

-Ai auzit cum mi se spune, nu-i așa? 

- Da. Demonul Scoţian. 

Rostită cu glasul ei mieros, porecla aceasta nu mai părea nici pe 
departe la fel de înspăimântătoare. 

-Chiar şi aici, în ţara mea, oamenii cred că am fost posedat 
de brollachan. Și dumneata crezi asta despre mine? 

S-ar fi așteptat ca o femeie așa pragmatică să nege asta. Aşa că, 
atunci când ea ridică mâna la frunte și o lăsă să-i alunece în jos pe 
obraz într-o mișcare neliniștită, Liam chiar se pomeni surprins. 

— Sincetă să fiu, moșierul meu, nici eu nu mai știu exact ce anume 
cred în perioada asta. Nu prea mai am deloc încredere în ochii mei. 
Clipi ca și când ar fi vrut să mai spună ceva, dar apoi se răzgândi. 
Chiar ai făcut ceea ce se spune? Te-ai dus la răscruce de drumuri și ai 
făcut un târg cu un demon? 

El scoase un sunet plin de amărăciune. 

- Nu, fătuco. Ăsta e doar un mit despre mine. Deși asta nu în- 
seamnă că nu sunt posedat de un demon. Cred că a fost cu mine 

încă de când m-am născut. Că există în sângele meu murdar și trans- 
formă într-un păcat tot ce fac. Nu a existat niciodată vreun soi de 
mântuire pentru mine. 

-Doar nu crezi asta cu adevărat, nu-i așa? icni ea, cu sufletul 
la gură. 

-Ba da. Chiar cred asta. 

-De ce? 

Un fior rece și sumbru îi înjunghie sufletul când câteva dintre cele 
mai întunecate fapte ale sale îi apărură nedorite în ochii minții. 

-Pentru că, fătuco, există păcate atât de grele pe umerii mei, în- 
cât m-ar ucide pe loc să mă întorc și să le înfrunt. 

- Atunci, este un lucru bun, moșierul meu, că ai putere suficientă 
în umeri ca să le porţi. 

Lipsa de gravitate din glasul ei îl uimi atât de tare, încât se uită 
în jos la ea. Se uita și ea din nou la el, cu un zâmbet mic arcuindu-i 
buzele ispititoare. Liam se delectă cu acest zâmbet, la fel ca un mu- 
gur care sorbea lacom și fericit primele raze de soare ale primăverii. 
Lumina albastră de la ferestre îi mângâia părul, conferindu-i cea mai 
fabuloasă nuanță de violent. Fâșii luminoase de verde și de auriu îi 
îndulceau și mai mult trăsăturile și îi iluminau ochii pali, într-o ase- 
menea măsură, că păreau aproape incendiari. 

Nu arătase niciodată mai frumoasă decât în momentul acesta. 

-Cum ar putea să existe salvare, izbăvire, dacă nu există mai întâi 
un păcat? întrebă ea, cu chipu-i blând plin de îngrijorare. Diavolul 
se ascunde în fiecare dintre noi, asta cred. Și tocmai asta ne face oa- 
meni, mai degrabă decât fiinţe divine. Eu consider că există un echi- 
libru foarte fin între mântuire și damnare. Nu poţi să o ai pe una fără 
a testa mai întâi limitele celeilalte. Nu există lumină fără să cucerești 
mai întâi întunericul. Nu există curaj fără să te lupţi mai întâi cu te- 
merile. Nu există milă, fără să experimentezi mai întâi suferința. Se 
întoarse apoi și se uită la crucea aurită de pe altar, cu buzele strânse 
într-o linie fermă. Nu există iertare fără să existe mai întâi cineva 
care să te fi nedreptăţit. 

-Şi pe dumneata cine te-a nedreptăţit? o întrebă Liam, uitând 
pentru o clipă scurtă de propriile sale probleme. Pentru cine vii 
să te rogi aici? 

Și de ce se pomenea dintr-odată dorindu-și incredibil de mult să 
trimită acea persoană să-și întâlnească judecata de apoi? 

- Nu m-ai crede dacă ți-aș spune, murmură ea, cu privirea ațintită 
la mâinile pe care le ţinea împreunate în poală. 

- Încearcă-mă, se oferi el, surprins de cât de mult își dorea ca ea să 
aibă încredere în el și să îi mărturisească secretele sale. 

Să i se spovedească. 

-Tot ce pot spune, moșierul meu, este că am și eu demonii mei. 
Îi întâlni din nou privirea, şi ochii îi străluceau de o vagă suspiciune. 
Și datorită protecţiei dumitale, a... comraich!-ului dumitale, îmi place 
să cred că nu mă pot găsi aici la Ravencroft. 

Liam simți ceva topindu-se în interiorul său în clipa aceea. Poate 
că era din cauza limbii sale native care suna atât de adorabil pro- 
nunțată stâlcit de limbajul ei britanic. Sau poate că era acel zâmbet 
sfios care evidenția din nou gropița aceea pe care el își dorea să o 
exploreze cu buzele. Sau poate cuvintele ei, cuvinte care provocau 
un mic sâmbure de lumină într-un subiect pe care îl crezuse de mult 
lipsit de speranță. O parte din Liam ura efectul acesta pe care îl avea 
asupra lui, faptul că îi înmuia inima și îi întărea trupul. Deși acest 
sentiment de anticipare dintre ei, această senzaţie de lucru inevita- 
bil aveau, cumva, un caracter înălțător. 

Se întoarse apoi din nou spre altar și se aplecă mai mult spre 
marginea stranei. Se îndepărta de el, distrugând efectul acela. 

-Tocmai am fost pe la Andrew, zise ea, afișând un zâmbet strălu- 
citor. Se descurcă mult mai bine. 

Încruntarea lui Liam deveni atât de accentuată, încât se temea și 
el că propriile trăsături ar fi putut ceda din cauza tensiunii. 

-La el, simt că nu există pic de iertare pentru mine. Își scărpină 
scalpul cu degete grele când își trecu, frustrat, mâna prin părul des: 
făcut. N-am fost altceva decât un om nemilos. Un mesager al cruzi- 
mii, al întunericului și al fricii. Toată viața mea, n-am adus altceva 
decât distrugere. Presupun că de-asta m-am și întors la Ravencroft. 
Ideea de a crește lucruri, de a clădi o viaţă și de a lăsa în urmă o moș- 
tenire înfloritoare pentru copiii mei — cele două fiinţe la zămislirea 
cărora am ajutat — mi s-a părut dintr-odată incredibil de atractivă. 
De parcă, făcând așa, aș putea găsi cumva măcar eliberare, dacă nu 
izbăvire. Poate să mai alung cumva amintirile teribile care bântuie pe 
aici. Dar mă tem că e prea târziu. 

-Nu e niciodată prea târziu pentru a îndrepta lucrurile. 

Era clar că ea nu avea nici cea mai vagă idee despre ce vorbea. 

- Domnișoară Lockhart, Mena, nu pot să nu te întreb... Ai văzut 
cumva ce s-a întâmplat astăzi? E posibil ca Andrew să fi fost cel care 
a împins butoiul ăla? 


1 În galica scoțiană, în original, „sanctuar“ (n.tr.) 

De parcă ar fi priceput dintr-odată ce îl îngrijora de fapt, care era 
cea mai mare teamă a lui, Mena făcu ochii mari și clătină din cap, 
cu vehemenţă. 

-Încă nu știu sigur ce am văzut, dar sunt pe deplin sigură că 
nu a fost el, moșierul meu. Știu că fiul dumitale a fost ca un nor de 
furtună, întunecat și furios. Dar l-am găsit pe Andrew în camera 
lui, imediat după incident. Se grăbi să-și întărească spusele, ca să-i 
înăbușe orice urmă de scepticism. Ba, de fapt, am împărtășit câte- 
va momente de-a dreptul splendide, și pot spune că am făcut un 
progres fără precedent. Cred că vei fi foarte mulțumit de el în zi- 
lele ce vin. Te va aborda, știu sigur, și atunci vei avea o bună ocazie 
de împăcare. 

Liam se lăsă pe spate în strană, mai ușurat decât se așteptase 
să fie. 

-Nu poţi nici măcar să te gândești că fiul dumitale ar iniţia vreo- 
dată vreo acţiune care să-ţi facă rău, zise ea. 

Nu ar fi fost primul fiu Mackenzie care să procedeze așa. Liam 
plecă ușor capul. 

- Sunt înclinat să cred că ești un înger trimis aici să aibă grijă de 
ei, Mena. Echilibrul venit să domolească diavolul care i-a născut. 

Nu putea fi sigur, dar i se păru că vede o îmbujorare acaparân- 
du-i obrajii. 

-Nu sunt deloc un înger, șopti ea și păru să se aplece spre el 
într-un fel care-i dădea lui Liam de înțeles că nu era conștientă de 
acțiunea pe care o făcea. Copiii dumitale s-au simțit îngrozitor 
de singuri fără dumneata. Ar fi impardonabil din partea mea să te 
întreb ce anume te-a ţinut departe de ei în toţi anii aceștia? 

Inima îi bătea atât de tare în piept, încât Liam se întrebă dacă nu 
cumva o putea auzi și ea. Nimeni nu îndrăznise niciodată să îi pună o 
asemenea întrebare. Privirea lui țâșni prin capelă, până când poposi 
pe cabina de spovedanie de lemn închis la culoare, nefolosită de mult 
timp, cu draperii de un albastru-închis. Poate, cugeta Liam, că acum 
era momentul ideal pentru mărturisire. Poate că ar fi putut, măcar o 
dată, să-și despovăreze sufletul. Își simțea saliva precum nisipul în 
gât când dădu glas celor mai întunecate gânduri ale sale: 

-După cum am mai spus, există un demon, la modul figurativ, 
care a pângărit sângele bărbaţilor din familia asta timp de multe 
generaţii de-a rândul. Și ne mistuie precum un foc neiertător, până 
când nu mai rămâne nimic altceva decât cenușă și cărbune. Am pur- 
tat nenumărate bătălii la viața mea, dar nici una la fel de grea ca ace- 
ea pe care o port cu mine însumi. Nu ai cum să știi cum e să trăieşti 

cu atât de mult foc distrugător în tine. Cu atât de multă furie și ură, 
încât te macină până când nu mai rămâne nimic altceva decât un 
abis întunecat. Aș vrea să-i salvez pe copiii mei de la a gusta genul 
acesta de cruzime. Aș vrea să îi protejez de violența abjectă pe care 
o atrage după sine. Timp de multe decenii lungi, am crezut că abisul 
acesta întunecat mă va înghiți cu totul și, până când nu m-am în- 
depărtat de marginea prăpastiei, nu mi-am permis să risc să-i trag 
şi pe ei după mine. Așa că am făcut tot ce a trebuit să fac ca să-i țin 
departe de asta, chiar dacă a însemnat să... să mă ţin pe mine însumi 
departe de ei. 

-Nu cred că i-ai fi rănit vreodată, îl asigură ea, după o clipă de 
gândire. 

El clătină din cap. 

- Dar nici nu mă puteam întoarce până când nu eram sigur 
de asta. 

-Şi ce anume s-a schimbat? întrebă ea cu blândețe. Când te-ai 
convins că nu se va întâmpla? 

Liam știa cu exactitate care fusese acel moment. Pentru că era 
imprimat în sufletul său. Și încă îi bântuia fiecare coșmar. 

-Când l-am pierdut pe fratele meu. 

-Pe Hamish? 

Lui Liam îi scăpă un sunet mic de amărăciune. Era normal să fi 
auzit despre Hamish. În fond, făcuse parte din clanul său. Făcuse 
parte din viața lor. Rușinea, nu atât de secretă, a tatălui lor și omul 
pe care părintele lor l-ar fi preferat ca moştenitor în locul lui Liam. 

~ Batalionul nostru a fost trimis într-o misiune, să elimine o 
grupare secretă de insurgenți irlandezi care se ascunsese în Cana- 
da de la Rebeliunea Feniană!. Deturnaseră un vas plin cu oameni 
și-l umpluseră cu explozibili. Planul lor era să-l navigheze până 
într-un port englez și să-l detoneze, ucigând nenumărați oameni 
nevinovaţi. Nu am putut să oprim vasul, dar am urcat la bordul 
lui și i-am executat pe revoluționari, iar Hamish a reușit să con- 
ducă vasul înapoi în larg, în timp ce noi, restul, îi evacuam pe civili. 
Ne-a luat mai mult decât am crezut să-i ducem la o distanţă sigură 
de raza exploziei. Tocmai mă întorceam după Hamish, când mi-am 
dat seama că era prea târziu. Avusese loc un incendiu la bord, care 
aprinsese şi fitilul bombei, și în momentul acela am știut că, dacă 


1 Mișcare de rezistență a fenienilor, membri ai unei organizații revoluționare irlan- 
deze create în SUA în 1858 (n.tr.) 

aș fi urcat la bord, nu aș fi scăpat cu viaţă. Că Demonul Scoţian 
rămăsese fără noroc. 

-Bietul Hamish, murmură Mena. 

-Da. 

-A fost un om bun? 

-Nu, nu chiar. Dar nici eu nu sunt. Am fost amândoi crescuți de 
același tată brutal, așa că presupun că ai putea spune că ne lega trea- 
ba asta. Liam își lăsă umerii să se ridice și să coboare, sub o respira- 
ţie adâncă și împovărătoare. Am vrut să mă întorc după el. Şi m-am 
gândit foarte serios să o fac, chiar dacă ar fi însemnat sfârșitul meu. 
Dar singurul lucru la care mi-a zburat mintea în clipa când explozia 
a spulberat vasul a fost că trebuia să-mi revăd copiii. Că trebuia să 
mă revanșez faţă de ei pentru multe lucruri. Mâna lui se încleștă în 
pumn la amintirea fratelui său cerând ajutor. Implorând să fie salvat. 
Ceva s-a schimbat în mine în ziua în care Hamish a... Și am știut că 
trebuia să mă întorc acasă. 

Când Mena își așeză mâna pală și elegantă peste degetele lui as- 
pre, se simțea ca un miracol. 

- Îmi pare sincer rău pentru toate câte ai suferit și pentru toate 
câte ai pierdut. Dar, în ciuda tuturor frământărilor legate de copiii 
dumitale, le este mult mai bine acum că te-ai întors la ei. A fost cea 
mai bună și mai importantă alegere pe care ai făcut-o vreodată. Cu 
siguranţă știi și dumneata asta! 

Ardoarea din glasul ei îi aducea un nod în gât lui Liam, și, pentru 
a doua oară pe seara aceea, își mută privirea de la ea. 

-M-am asigurat că ei nu îl vor cunoaște niciodată pe tatăl meu. 
I-am ferit de nebunia mamei lor. Tot ce au cunoscut vreodată din 
familie am fost eu -— și Thorne, presupun. Dar nu vreau ca ei să se 
întâlnească vreodată cu demonul meu. Cea mai mare temere a mea 
este că ar putea fi martori la răul pe care sunt capabil să-l înfăptuiesc. 
De care m-am dovedit deja capabil în repetate rânduri. 

Ea îl strânse ușor de mână. 

-Când ești supus la atâtea nenorociri, este dificil pentru oamenii 
care îţi sunt cei mai apropiaţi să înțeleagă, pentru că altfel pari doar 
un om normal. La exterior, pari aceeași persoană care ai fost mereu, 
pari cine vrei să le arăţi că ești. Dar, pe dinăuntru, ești schimbat atât 
de profund și de iremediabil, încât poate nu te mai recunoști nici tu. 
Cealaltă mână a ei i se alăturase primei, și le strânse în jurul palmei 
lui, în timp ce vocea ei devenea tot mai înflăcărată. Cred că, odată 
ce vei descoperi cine alegi să fii, atât copiii dumitale, cât și oamenii 
dumitale vor ajunge să-l cunoască pe omul acela. Eşti un om bun, 

moșierule Mackenzie, în ciuda a ceea ce crezi! Și sunt de părere că și 
copiii, și clanul dumitale știu asta mai bine decât dumneata. 

Și apăru din nou acel zâmbet liniștitor. Arcuirea ușoară a buzelor 
ei senzuale, care făcea să-i apară gropița adorabilă în obraz. Doamne, 
chiar îi plăcea la nebunie să se uite la ea. Iar să fie atins de ea, asta era 
ceva de-a dreptul divin. 

Să fie binecuvântată pentru părerea pe care o avea despre el. Dar, 
din păcate, Liam știa mai bine cum stăteau lucrurile. Vârtejul de 
emoţii care începu să se învolbureze prin el din cauza mărturisirii 
pe care i-o făcuse se aprinse dintr-odată într-un infern mistuitor. 
Demonul lui explodase în flăcări de dorinţă. Liam știa că ea putea citi 
asta în ochii lui, pentru că îi dădu drumul la mâini, cu un icnet șocat, 
și vru să se ridice. Să se retragă. 

Ei bine, dacă tot era deja damnat, putea măcar să-și urmeze im- 
pulsul păcătos până direct în iad. Măcar așa avea ocazia să o guste 
din nou. 

Liam sări spre ea, o apucă de încheieturi și o trase înapoi jos lângă 
el. Îşi afundă degetele în părul ei luxuriant, slăbindu-i coafura com- 
plicată, și îi cuprinse capul între palmele lui puternice în timp ce îi 
revendica gura cu a lui. lar în acea unire a buzelor lor, Liam găsi ceea 
ce venise să caute aici, în capelă. O sărută pe Mena cu o reverență pe 
care nu o simţise nicicând în viața sa. Condus de o foame care se în- 
volbura din cele mai întunecate și eretice adâncimi ale sufletului său, 
înțelese că găsise într-un final ceva demn de veneraţia lui. 

Deși nu-și dorea să facă asta cu rugăciuni blânde și cuvinte umile. 
Își dorea să îi aducă un omagiu în cel mai primitiv mod la care ar fi 
apelat strămoșii lui picți. Cu tobe ce băteau ritmul agresiv și frenetic 
al inimii sale. Cu un foc ce lingea cerul negru, ațâțat de forţa intensă 
a fierbinţelii care se revărsa în vintrea sa. Pasiunea — negată ani lungi 
de-a rândul - se învolbura la suprafața voinței lui de fier în timp ce se 
înfrupta din ea. În timp ce îi lua cu asalt toate turnurile de apărare, la 
fel de viguros și de nemilos cum făcuse cu multe ziduri de fortificații 
şi cu multe armate. Își folosi cruzimea care înfrânsese legiuni întregi 
de inamici până când el era singurul om rămas în picioare în mijlocul 
celor căzuți. 

Mâinile ei se strânseră pe încheieturile lui. Dar nu se retrase, deși 
Liam știa că ar fi vrut s-o facă. Și amândoi știau că ar fi trebuit să 
o facă. În schimb, îi scăpă un sunet mic de supunere, arcui gâtul și 
întredeschise buzele ca să-l accepte. 

O fierbinţeală triumfătoare se revărsă prin el, în timp ce o reven- 
dica cu limba lui, și un fior delicios de exaltare străpunse acel loc 

întunecat din sufletul său, în care își imaginase întotdeauna că sălăș- 
luia demonul Mackenzie. Dulceaţa ei îl copleșea și îl stupefia, și Liam 
înțelese în clipa aceea că, dacă exista pe lume ceva sau cineva care 
l-ar fi putut îngenunchea vreodată, ea era aceea. Ea îl putea accepta 
adânc în trupul ei și poate și în sufletul ei. Ea i-ar fi putut tempera 
întunericul, în timp ce îl ilumina. 

Doamne, Liam arsese pe parcursul întregii sale existente, și to- 
tuși nu simţise niciodată cu adevărat căldura până în acel moment. 

Și simți cu adevărat ce înseamnă pierderea abia când ea își smulse 
buzele de pe ale lui şi îi trase mâinile departe de fața ei. În aerul din- 
tre ei vibra o frenezie plină de dorinţă. Lacrimile înspăimântate din 
ochii ei nu puteau decât să domolească focul unei nevoi de ea care nu 
s-ar fi putut stinge niciodată cu adevărat. 

- Mena, șopti el, și numele ei veni ca o rugăciune. 

Ca o litanie. 

- lartă-mă, şopti ea, sărind în picioare ca arsă și întorcându-se de 
la el. Dar nu ai de unde să știi cât de greșit este ce s-a întâmplat. 

Și apoi luă cu ea toată căldura aceea când își adună fustele 
şi fugi. 


Capitolul 10 
CKY 


În fiecare zi la răsărit, moșierul Liam Mackenzie flirta cu 
moartea. 

Îşi punea bocancii din piele de căprioară și alerga cei câțiva ki- 
lometri de mlaștină, până când era nevoit să escaladeze Ben Cros- 
san, muntele pe care trebuia să-l ocolească râul Crossan ca să 
poată ajunge să se reverse în mare. Deși calea aceea era stâncoasă 
şi adesea periculoasă, adevăratul pericol nu începea decât atunci 
când ajungea pe creasta abruptă numită Craeg Cunnartach, adică 
„Stâncă periculoasă“ 

Multe tinere nefericite în dragoste și cu inima sfâșiată se arun- 
caseră să-și găsească moartea, chiar din acest loc. Se spunea, în 
rândul clanului Mackenzie, că aceste femei ajungeau să devină 
Fuathan, vrăjitoare ale apelor, și că, dacă un bărbat se aventura 
prin apele lor, spiritele acelor fătuce răzbunătoare îl târau în adân- 
curile apelor și-l devorau în timp ce se îneca, încercând să umple 
abisul pustiu din inimile lor frânte. Chiar și pescarii, scafandrii 

şi negustorii evitau gura râului Crossan și apele care se învolburau 
mai jos de Craeg Cunnartach. 

Liam, desigur, nu credea în superstiții. Dar ştia că în apele 
adânci, împânzite de rechini, stânci ascuţite și numeroase alte pri- 
mejdii, curentul era puternic. Și, la cum vedea el lucrurile, conside- 
ra că îi datora diavolului o ocazie de a-l lua. Și mai înțelegea și că 
nu era un om ușor de ucis, așa că, implicit, căuta unicul loc în care 
putea să nu mai fie prădătorul alfa, războinicul dominant sau 
Moșierul Ținutului. 

Așa că mării îi încredința viața lui. 

Aproape. 

Rămas fără suflu, așa cum era după ce urca marginea stâncii 
abrupte, nu ezita niciodată să sară, folosindu-se de inerția momen- 
tului ca să se depărteze de orice rădăcini sau proeminențe de pe fața- 
da stâncii care și-ar fi putut întinde tentaculele să-l înhațe în cădere. 
Pentru că, la vasta experiență pe care o avea cu moartea, tocmai mo- 
mentul de ezitare era acela în care un om comitea cele mai letale 
greșeli. A spune că îi dădea Prințului Întunericului o șansă să-l ia nu 
sugera și că intenționa să îi facă ușoară sarcina de a-și colecta dato- 
ria. Războinic cum era, Liam se lupta cu curentul cu toată puterea sa 
îndelung acumulată. Și, odată ce ieșea la suprafață, aștepta răbdător 
să-și recapete suflul — din moment ce apa rece ca gheața îi tăia mereu 
respiraţia — înainte de a înota spre Ravencroft Cove cu mișcări ener- 
gice și puternice. 

Nu măsurase niciodată distanța aceea cu exactitate, dar, în 
majoritatea zilelor, îi lua cam o jumătate de oră de înot viguros. Își 
stabilise ritualul acesta încă de pe vremea când era doar un flăcău. 
Din acea dimineaţă în care biciuise carnea unei nevinovate. Primul 
lui păcat adevărat comis împotriva altei ființe umane. 

Primul din multele. 

Când fusese plecat în străinătate cu regimentul său, se aruncase 
în ce ape putuse, ori de câte ori i se ivise ocazia. Și învinsese apele îm- 
pânzite de crocodili din junglele sălbatice, lacurile glaciare prusace și 
cam orice ocean de pe hartă. 

Dar colţul acesta scoţian de coastă era locul său favorit. Cufun- 
dat în marea care înconjura casa lui, apa pe care o binecuvânta- 
seră druizii și pe care o profanaseră strămoșii săi vikingi şi picți 
cu sângele străbunilor, își transforma bătălia existențială într-una 
fizică, în timp ce se lupta cu tot ce amenința să-i curme viața. Cu 
toate primejdiile care ar fi vrut să-l tragă în adâncurile întunecate 

şi să îl sufoce. Vinovăţia. Durerea. Ura. Toate poverile pe care le 
purta cu el zi de zi. 

Se simţea ca și când invita zeii să-l trăsnească sau diavolul să vină 
să-lia, și, când nu se întâmpla, se ridica în apa sărată cu un sentiment 
de oarece pace și, dacă îndrăznea să spună, chiar de îngăduință. Nu 
așa ca un botez, care i-ar fi putut curăța sufletul, ci mai degrabă ca 
o baie figurativă. Va mai trăi și va mai trudi încă o zi, și mizeria, pă- 
mântul și murdăria îi vor fi pictat sufletul negru din nou și astfel va 
repeta ritualul a doua zi dimineaţă. 

În această dimineață, termină călătoria în probabil cel mai scurt 
timp pe care și-l putea aminti. O neliniște stranie îl hăituia în susul 
muntelui, iar el alerga cu o asemenea viteză, încât picioarele cu muș- 
chii arzând de efort îl propulsau să se miște și mai repede. 

„Nu ai de unde să ştii cât de greșit este ce s-a întâmplat...“ 

Vântul de toamnă îi urla cuvintele ei prin canion, până când îi bi- 
ciuiau carnea cicatrizată și îi înțepau pleoapele deja chinuite. Fugea 
şi înota fără cămașă, chiar dacă frigul îi făcea pielea să devină albă cu 
roz, în timp ce fluxul sangvin i se orienta spre interior ca să-i prote- 
jeze inima și organele vitale. 

Avea o lecţie de învăţat de aici. Ar face bine să-și protejeze inima. 
Și la fel și pe a ei. 

Mena era în siguranţă aici, departe de toţi cei care i-ar fi do- 
rit răul. 

De toți cu excepţia lui. 

Se înșelase guvernanta lui, pentru că chiar înțelegea cât de greșit 
fusese să o sărute și să trezească la viață dorințe aproape violent de 
arzătoare. Dar curiozitatea aceasta obsesivă și păcătoasă pe care o 
avea în legătură cu ea era soră cu profanarea. Îl făcea să-și doreas- 
că lucruri. Lucruri întunecate. ÎI făcea să cugete asupra unor păcate, 
care nu doar că ar fi condamnat sufletul lui, dar și pe al ei. 

Mena Lockhart. 

Un nume? O stare de a fi? O femeie cu inima încuiată. 

Oare inocenţa sau misterul ei era ceea ce-l atrăgea așa tare? Min- 
tea ei ascuțită? Secretele ei îngrijorătoare? Înțelegerea profundă din 
ochii ei sau adâncimea trupului său cald şi voluptuos? 

Își dorea totul. Și-o dorea pe ea toată. Să-i însemneze pielea cu 
pecetea lui și să vadă acea dorinţă violentă oglindită în ochii ei. Da, 
ştia că era ceva foarte greșit în asta. Știa că trebuia să-și stăpânească 
aceste gânduri păcătoase și să-şi tempereze pornirile lumești până 
când nu izbucneau într-un infern şi-l mistuiau cu totul. 

Îl excita foarte tare femeia aceasta! Îl stârnea atât de tare, încât 
nu mai putea gândi. 

Dar îl și îmblânzea în același timp. În spaţiile acelea goale din 
sufletul său în care construise ziduri și fortărețe, în jurul acelor 
locuri și amintiri, păcatele și durerile zăceau împrăștiate precum 
cioburile unui geam spart într-o cameră întunecată, așteptând o 
victimă nebănuitoare să se aventureze înainte. Și chiar acolo se 
afla pericolul. 

De fiecare dată când mâna ei îi găsea pielea sau când buzele lui 
îi gustau gura, ceva forjat în oțel rece de fierbințeala furiei lui se... 
topea. Iar problema era că el nu ridicase acele ziduri doar ca să-i 
țină afară pe cei pe care îi iubea, ci și ca să ţină ceva înăuntru, să 
nu evadeze. 

„Diavolul se află în fiecare dintre noi, cred...“, asta zisese. 

„Nay, mo ailleachd. Nu, frumusețea mea!“, cugetă el în timp ce se 
arunca de pe creasta Craeg și lăsa apele de gheaţă ale Atlanticului să-i 
fure răsuflarea din plămâni și focul excitaţiei. „Nu în noi toţi...“ 

„Numai în mine...“ 


Deși nu mai dormise de două zile, o agitaţie atotpătrunzătoare și 
tulburătoare o făcea pe Mena să rătăcească pe coridoarele castelului 
Ravencroft, precum o fantomă care nu-și găsea liniștea. Știa cauza, 
desigur. Inevitabilul moșier Mackenzie. Un războinic ce nu cunoștea 
înfrângerea, cu răni profunde și adâncimi ascunse. 

Era aproape ca și când ar fi însemnat-o cu fierul încins. Ca și cum 
îşi arsese gustul masculin încântător în buzele ei și îi însemnase pie- 
lea cu simpla atingere blândă a mâinilor sale mari. 

Mena fusese însemnată și învineţită de soțul ei, Gordon, de mul- 
te ori de-a lungul timpului, și acele răni puteau rezista o săptămână 
sau chiar mai mult. Durerea, desigur, zăbovea însă aproape înze- 
cit în carnea și în sufletul ei. Dar impactul de netăgăduit al săru- 
tului lui Liam Mackenzie era infinit. Ar fi putut să trăiască o mie 
de ani și încă să simtă posesiunea buzelor lui. Și ceea ce o tulbura 
cel mai tare era modul în care nu-i permitea nici o clipă de scăpare. 
Când nu era ocupat la distilerie, părea să fie pretutindeni unde era și 
ea. În ziua trecută îi întrerupsese lecţia de vals cu copiii și o condusese 
pe fiica sa la câteva dansuri. Se dovedise a fi un dansator mai mult 
decât acceptabil, dar uneori îi mai punea piedică fără să vrea Rhian- 
nei şi apoi o prindea, blestemându-și picioarele stângace, în timp ce 
fata îl mustra pentru că o făcea în mod intenţionat. 

Râsetele răsunaseră, umplând castelul cu cea mai frumoasă aso- 
ciație de sunete, și o făcuseră pe Mena să simtă un junghi în inimă, 
dintr-un motiv pe care nu îl putea defini. 

Și Ravencroft se apucase și să vină să bea ceaiul cu ei în timp ce 
se relaxau în solariu citind din Contele de Monte Cristo în limba fran- 
ceză. Și stătea și asculta cu o atenţie fascinată, fără să pună vreoda- 
tă întrebări sau să ceară clarificări pentru cuvinte, așa cum făceau 
copiii. El doar stătea și se uita la ea cu ochii aceia negri tulburători ai 
săi și cu maxilarul cuibărit în palmele-i mari și aspre. 

El umbla în jurul ei precum o felină mare. lar trupul lui uriaș 
umplea fiecare încăpere, astfel că Mena se simţea înghesuită și su- 
rescitată. În prezenţa lui, corpul ei era într-o permanentă stare de 
conștientizare. Privirea lui, la fel de tangibilă precum o mângâiere, 
făcea să i se ridice firele de păr de pe ceafă şi să i se facă pielea de gă- 
ină, ca un avertisment tacit, de fiecare dată când intra el în încăpere. 
„lată o creatură foarte periculoasă“, îi spuneau instinctele ei primiti- 
ve. O fiară. Un prădător. Ar fi făcut bine să fugă. 

Să se ascundă. 

Mena ridica adesea privirea și îl găsea uitându-se fix la buzele sau 
la sânii ei. Cuvintele i se blocau în gât, și era nevoită să se oprească 
pentru a-și reveni. În ochii lui dăinuia o promisiune întunecată și 
sexuală, care reușea să o deposedeze de orice gând rațional. Și totuși, 
nu zicea și nici nu făcea nimic. Când îi întâlnea privirea, el nu-și ferea 
ochii și nici nu încerca să ascundă în vreun fel aprecierea sinceră pe 
care o avea pentru ea. Ci doar se uita la ea cu suficientă fierbințeală 
încât să topească și zidurile de piatră ale castelului, în timp ce rămâ- 
nea nemișcat și tăcut precum o statuie sculptată de mâinile iubitoare 
ale unui artizan. Dur. Fin. 

Fără nici un defect. 

Lua-l-ar naiba să-l ia pentru că o sărutase! 

Şi să o ia naiba și pe ea pentru că își dorea să o facă din nou. 

Dar, în ciuda tuturor acestor lucruri, prezenţa lui constantă o 
împiedica să discute în secret cu Andrew despre cățelușul pe care îl 
îngrijea. Trebuiau să născocească tot soiul de modalități inventive 
de a scăpa de compania lui. 

Şi apoi mai era și incidentul din această dimineață, după care 
Mena nu părea să-și fi revenit complet. 

-Trebuie să-i spui, Andrew, îi amintise Mena băiatului, în timp 
ce o duseseră pe Rune la plimbarea ei de dimineaţă. Mâine este a 
treia zi. 

- O să-i spun, jurase el. O să mă duc cu ea în biroul lui mâine-di- 
mineaţă. Strigând-o pe Rune să se întoarcă, din moment ce se aven- 
turase prea departe prin curte, Andrew zisese apoi: Lucrurile merg 
mult mai bine cu el, nu crezi? Cu tata. Aceste ultime două zile au 
fost, ei bine, au fost chiar grozave, nu-i așa? 

- Da, Andrew, chiar au fost, răspunsese Mena, zâmbindu-i cu 
afecţiune și întorcându-se spre el. Și să știi că pot spune același lucru 
şi despre tine. Te-ai descurcat admirabil. Cum ţi se pare Contele de 
Monte Cristo? E așa cum ţi-am promis? Îţi place? 

- Da, zisese el cu fervoare, încuviințând din cap. E mult mai in- 
teresantă și mai incitantă decât orice ne-ar fi lăsat să citim oricare 
dintre celelalte guvernante pe care le-am avut. 

În clipa aceea, o trecuse un fior de îngrijorare. 

- Vai, mie! Crezi că pe tatăl tău îl deranjează că o citim? Se între- 
base cu voce tare, în timp ce privise razele răsăritului presărând stră- 
luciri aurii peste iarba deja maronie de toamnă. Îmi închipui că mi-ar 
fi spus ceva dacă ar fi avut o problemă cu conţinutul cărții. 

- Domnișoară Lockhart..., începuse Andrew, cu cea mai curioasă 
expresie întipărită pe chip. Era un amestec de năzdrăvănie și dezvă- 
luire. Tata nu știe despre ce e vorba în carte. 

Mena făcuse ochii mari de uimire. 

-Ce vrei să spui? 

- Păi, el nu știe franceză. 

Venea acolo în fiecare zi ca să-i vadă pe copii. Aceasta era singura 
explicație plauzibilă pentru faptul că li se alăturase în timp ce citeau 
dintr-o carte pe care nu o înțelegea. Luase literalmente cuvintele pe 
care i le spusese ea în capelă. Atâta tot. 

Nu era așa? 

Şi, dacă alternativa nu i-ar fi tăiat deja răsuflarea, Mena cu 
siguranță ar fi rămas trăsnită de uimire de ultimele cuvinte ale 
lui Andrew. 

- Domnișoară Lockhart, vine încoace tata! 

- Poftim?! icnise ea. 

Și, panicată, se grăbise să o ia pe Rune și s-o împingă în braţele 
lui Andrew, aproape împingându-i apoi pe amândoi pe ușă, înainte 
de a se întoarce ca să evalueze situaţia, să vadă dacă fuseseră prinși 
asupra faptului sau nu. 

Ravencroft era doar un spectru printre copacii ce marcau lizie- 
ra pădurii, dar silueta lui era inconfundabilă. Marchizul alerga cu o 
viteză surprinzătoare și cu o cantitate uimitor de mare de piele dez- 
golită în fața toamnei. Din locul în care stătea, Mena nu-și putea 

da seama unde se termina trunchiul său ca de oţel și unde 
începeau pantalonii lui de culoarea pielii de căprioară. 

Fusese un uriaș de carne caldă masculină și sânge scoțian fierbin- 
te. Și, cu cât se apropiase mai mult, cu atât mai inevitabilă păruse 
conversaţia lor. Și, judecând după cum se terminase ultima lor discu- 
ţie, cu gura lui cucerind-o pe a ei, Mena știuse că ar fi fost mai bine să 
se retragă. Nu era nici o rușine în a face asta, așa își spusese. Nu când 
nenumărate armate făcuseră același lucru când văzuseră apropierea 
Demonului Scoţian. 

Nu se putea avea încredere în el. Și, judecând după ritmul acce- 
lerat al bătăilor inimii ei și după tremurul care punea stăpânire pe 
trupul ei la vederea lui — chiar și așa de departe -, fusese mai mult 
decât evident că nici ea nu era de încredere. 

Nu se putuse abţine să nu îl privească un moment, în timp ce 
alerga din direcția golfulețului. Nu s-ar fi putut spune că ținea capul 
plecat, ci doar înclinat într-un anume fel ce sugerase că se îndrepta 
ţintă spre un loc din faţa sa, spre următorul petic de pământ pe care 
avea să-l cucerească. 

El nu o văzuse încă, dar ea cu siguranță îl putuse vedea - mai mult 
decât ar fost cuviincios. 

Şi, cu cât se apropiase mai mult, cu atât mai multe detalii des- 
coperise Mena. Fâșiile vizibile de mușchi sinuoși și puternici care 
se agățaseră de oasele lui grele se încordaseră și vibraseră cu fie- 
care mișcare. Discurile late de mușchi de pe pieptul lui tresăriseră 
cu fiecare pas apăsat. Picioarele-i lungi înghiţiseră efectiv distanța 
dintre ei, într-un ritm fără cusur. Avusese părul desfăcut, și i se agă- 
tase ud pe umeri, ca și când abia ce ar fi înotat în mare. Mena știuse 
că ar fi trebuit să se întoarcă, să nu cumva să fie surprinsă holbân- 
du-se așa la el, doar că pantofii ei păruseră efectiv lipiți de pământ, 
iar ochii ei, la fel de lipiţi... de el. Și apoi el o salvase de la o alterca- 
ţie când virase la stânga, înspre gardurile vii și apoi îşi croise drum 
spre distilerie. 

În clipa aceea, Mena mai făcuse o descoperire șocantă. La un anu- 
mit moment în viaţa sa, marchizul de Ravencroft fusese torturat. 
Cicatrici lungi și odioase îi mutilau pielea altfel netedă a spatelui. Și 
trebuiau să fie destul de mari ca ea să le poată vedea și de la distanța 
aceea. Mâna îi zburase imediat în dreptul inimii, încercând parcă să 
tempereze o durere ciudată care înflorea acolo. 

Cu sufletul la gură, Mena se refugiase în castelul Ravencroft, asi- 
gurându-se că Andrew și Rune reușiseră să fugă și să se ascundă în si- 
guranță, înainte de a începe lecţiile de dimineață cu copiii. Încercase 

să păstreze o zi normală de lecții cu ei, dar asta se dovedise complet 
inutil. Oare cine îl rănise atât de teribil și de chinuitor pe Raven- 
croft? Poate că fusese prizonier de război la un moment dat în ar- 
mată. Poate că fusese torturat pentru informaţii. Sau biciuit pentru 
insubordonare. Dar cu siguranță armata nu avea obiceiul de a folosi 
practici precum biciuirea unui ofițer... A unui nobil! Mai ales a unuia 
care avea un rang atât de înalt. 

Mena nu se putuse abtine, și un sâmbure de tandreţe încolțise 
şi înflorise în sufletul ei, pe sub teama și suspiciunea pe care le sim- 
tea față de moșierul clanului Mackenzie. Oare marchizul avea să mai 
apară și astăzi, cu aceeași senzualitate carnală și aceleași priviri pline 
de subînțeles? Și, când nu apăruse, nu-și putuse da seama dacă ceea 
ce simţea în piept era ușurare sau dezamăgire. Dar, după o vreme, 
devenise atât de încordată și cu nervii atât de întinși, încât chiar și 
un singur cuvânt rostit prost în franceză ameninţa să o facă să explo- 
deze. Așa că inventase câteva scuze vagi și rătăcise pe holurile caste- 
lului Ravencroft, recunoscătoare că avea o clipă în care să fie singură 
cu gândurile sale, cu temerile sale și cu fanteziile care amenințau să 
o mistuie într-un vârtej copleșitor de emoții. 

Mena se pomeni în capătul scării grandioase care ducea spre in- 
trarea principală, în timp ce examina îndeaproape tapiseriile luxoase 
care încălzeau zidurile reci de piatră ale castelului. Afară, cerul de- 
venise ca o cortină nesfârșită de oţel inoxidabil care acoperea soa- 
rele, în timp ce o furtună învăluia pământul cu o ostilitate ritmică. 
Se îmbrăcase într-o rochie groasă de lână cenușie, care avea nasturi 
mici de perle pe partea din față. Cu părul prins în creștetul capului 
într-un coc lejer, i se părea că era o oglindire macabră a dezlănțuirii 
elementelor naturii. Reprezentativă pe jumătate pentru vreme și pe 
jumătate pentru propria dispoziție întunecată. 

Și apoi ceva îi atrase atenția, și privirea ei căzu pe o pânză în ulei 
uriașă și impunătoare, care se afla deasupra mijlocului scării gran- 
dioase. Era la fel de înaltă ca ea și probabil de zece ori mai mare ca 
lățime. Înfățișa o bătălie îngrozitoare, în care o căpetenie de clan 
Mackenzie — un bărbat masiv și cu aspect fioros conducea la luptă 
un batalion de scoțieni care purtau kilturi din tartan, împotriva in- 
vadatorilor englezi. Cu săbiile lor enorme cu două tăișuri ridicate 
spre cer și cu pletele desfăcute, fluturându-le sălbatic în bătaia vân- 
tului, păreau să inspire venerație și aveau un aer impunător. Poate 
că era o reprezentare a bătăliei de la Culloden? Oare cum, pentru 
numele lui Dumnezeu, fuseseră înfrânți niște oameni atât de aprigi 
şi de fioroși? 

Şi-l imagină pe marchiz aruncându-se în focul unor bătălii stră- 
vechi, o siluetă întunecată a răzbunării și a curajului, incomparabil 
de neînfricat din cauza forței lui neasemuite și a corpului magnific. 
Ochii lui negri misterioși s-ar fi aprins de furie în focul bătăliei, și 
părul lui de abanos i-ar fi fluturat dezordonat în jurul feţei în timp ce 
își înfrângea dușmanii în luptă mortală și sângeroasă. 

Vrăjită de frumuseţea reprezentărilor din acest tablou, întinse 
degetele-i tremurânde și atinse ilustrarea înspăimântătoare a străve- 
chiului șef de clan. Fusese pictat cu o mână grea, numai cu unghiuri 
întunecate și colțuroase și cu atingeri apăsate de pensulă. Era aproa- 
pe întruchiparea vie a imaginii actualului moșier Mackenzie. Același 
foc. Aceeași ferocitate. 

Aceeași frumusețe neîmblânzită. 

Și, în timp ce le permitea degetelor ei să absoarbă striaţiile aproa- 
pe insesizabile ale vopselelor, Mena constată că o parte din ea re- 
greta că nu-i permisese marchizului un sărut mai profund. Nici 
un alt bărbat de pe lumea asta nu-i trezea furnicături de dorință 
așa cum se întâmpla cu fizicul minunat întruchipat de Liam Mac- 
kenzie. Și se pomeni întrebându-se dacă i-ar fi simțit cicatricile de 
pe spate prin materialul cămășii dacă și-ar fi încolăcit braţele în jurul 
lui. Oare i-ar fi împărtășit el și alte intimități din trecutul său, adău- 
gând un nou fir la împletitura complexă de emoţii pe care începuse 
să o ţeasă în ea? 

Doamne, bărbatul acesta ascundea în el toate curiozitățile și pri- 
mejdiile fascinante ale unei furtuni dezlănțuite. Sigur că își câștigase 
un soi de reputație de proporții aproape epice, pentru că miturile 
erau modalitatea prin care oamenii obișnuiți se străduiau să explice 
ceva extraordinar. 

Fusese o prizonieră voită a mâinilor lui. A buzelor lui. El îi cu- 
prinsese faţa în palme cu o tandreţe infinită, dar propria dorinţă și 
propria tentație curioasă fuseseră elementele care o transformase- 
ră într-o prizonieră a acelui moment. Pentru că gura lui aspră fu- 
sese mai moale pe buzele ei decât și-ar fi putut închipui vreodată. 
Și, s-o ajute Dumnezeu, dar își imaginase cum ar fi să se întâmple 
din nou. De mai multe ori, de fapt. Dar nimic din ceea ce ar fi pu- 
tut inventa mintea ei visătoare nu se putea apropia măcar de fier- 
bințeala lui ilicită și primitivă, de care nu se putea elibera de două 
zile afurisite. 

Căldura aceea tulburătoare o ţinea trează nopțile mai mult decât 
orice altceva. Era o senzaţie surdă de arsură care începea imediat sub 
abdomenul ei și se prelingea mai jos, până când membrele sale erau 

înfierbântate, și ea se zvârcolea de dorințe pe care nici nu putea înce- 
pe să le accepte. La care nici nu își permitea să se gândească. Ea avea 
prea multe secrete. Secrete care ar fi amărât atât de mult pământul, 
încât nimic nu ar fi putut încolți măcar, darămite crește ceva între ei. 
Pentru că, deși ea nu avea să se mai întoarcă niciodată la soțul ei, era 
o femeie măritată și ar fi făcut bine să ţină minte asta. 

Ceea ce se întâmplase între ei nu se putea repeta. Consecințele 
unei astfel de încurcături erau pur și simplu mult prea drastice. 

Dar, oh, cât de mult și-ar fi dorit să... 

- Englezoaico! 

Mena smuci imediat mâna de lângă tablou, cu o sperietură vi- 
novată, ca urmare a exclamaţiei mulțumite care răsună de lângă ea. 
Și şi-ar fi pierdut echilibrul și s-ar fi rostogolit în jos pe scări dacă 
o pereche de mâini mari nu s-ar fi întins ca s-o stabilizeze. 

Ochii verzi de culoarea mușchiului de copac zâmbeau în jos la 
ea de pe chipul alarmant de frumos al lui Gavin St. James. Stătea 
cu două trepte mai sus de ea, și Mena nu-și putea da seama cum 
ajunsese atât de aproape de ea fără să-l audă. Nu se putea să fi fost 
chiar atât de captivată de tablou, nu? Nu, neatenţia ei nu avea ab- 
solut nimic de-a face cu tabloul, zicea o voce interioară urâcioasă. 
În schimb, avea totul de-a face cu moșierul scoțian care deținea 
acel tablou. 

- Ți-am zis eu că o să ne mai vedem, englezoaico, șopti scoţianul, 
cu glas mătăsos. Şi dă-mi voie să-ți spun că a fost o mare plăcere să-ţi 
salvez viaţa. 

-Nu ai făcut așa ceva, îl contrazise Mena, deși nu putea ascunde 
zâmbetul de răspuns pe care-l trezea în ea. 

-Te-ai fi rostogolit cu capul înainte pe scări dacă nu te-aș fi prins 
eu, se lăudă el. 

- Da, doar că tu ai fost cel care s-a furișat de la bun început și 
m-ai speriat de moarte! A fost foarte răutăcios din partea ta, zise 
ea îmbufnată. 

-Eu nu m-am furișat deloc! Tu erai prea absorbită de gândurile 
tale. Chicoti apoi, cu ochii strălucindu-i de o încântare jucăușă, în 
timp ce se uita spre tablou. Deși asta nu înseamnă că n-aș fi un 
om crud. 

- Oh, de asta nu mă îndoiesc absolut deloc, zise ea râzând. Nu 
că nu mi-ar face realmente plăcere să te întâlnesc din nou, dom- 
nule St. James, dar trebuie să te întreb, ce cauţi aici, îmbrăcat 
așa dichisit? 

Expresia de pe chipul lui deveni sfioasă, în timp ce-și aranjă lava- 
liera asortată la costumul său scump și elegant. 

- O mică treabă cu distileria, atâta tot. Tocmai m-am întors de la 
Londra cu nişte vești bune pentru marchiz. Se aplecă apoi spre ea, 
conspirativ, și continuă: Deși ar fi nevoie de un afurisit de miracol 
ca să scoţi un compliment cât de mic de la țapul ăla bătrân, dacă mă 
întrebi pe mine! 

-E, haide și cu tine acum, zise Mena, înăbușind cu greu un râs 
nervos, scandalizată de impertinenţa lui. 

-Să înțeleg că nu mai e nevoie de nici o prezentare. 

Glasul cavernos și rezonant al lui Ravencroft ar fi putut trans- 
forma Scoția verde luxuriantă într-un deșert arid fără nici cea mai 
mică dificultate. Mena simţi cum tot sângele îi părăsi extremități- 
le și observă că Gavin St. James încă o ţinea de braţ, chiar de dea- 
supra cotului, de când se repezise să o ajute să se stabilizeze. Se 
retrase imediat de lângă el, întinzându-se după soliditatea bine- 
cuvântată a balustradei de piatră ca să se susțină, din moment ce 
picioarele-i brusc tremurătoare nu mai păreau suficient de capabile 
pentru a face asta. 

Marchizul stătea în capătul scării, cu picioarele drepte și ferm an- 
corate în podea și cu braţele încrucișate peste pieptul său lat, în timp 
ce se uita urât în jos la ei, cu un soi de condamnare disprețuitoare. 
Deși era îmbrăcat într-un costum elegant, impecabil, și avea părul de 
abanos pieptănat și strâns la spate într-o coadă ordonată, părea la 
fel de dur și de sinistru ca oricând. Mena se pomeni făcându-și griji 
pentru integritatea costumului său, din moment ce încordarea vizi- 
bilă din mușchii lui forța toate cusăturile. Acum, știa ce frumusețe 
magnifică se ascundea pe sub acele veșminte, așa că se simţi obligată 
să-și mute privirea, ca nu cumva să roșească. 

-De fapt, te înşeli în privinţa asta, Liam. Eu și frumoasa ta guver- 
nantă am mai avut parte de o întâlnire, dar încă nu am fost prezen- 
taţi oficial. Îi făcu apoi cu ochiul Menei, care se gândea serios să se 
arunce în jos pe scări decât să se uite în sus, unde încruntarea nimi- 
citoare a lui Ravencroft era, fără îndoială, concentrată asupra lor. 

Cine era omul acesta de i se adresa marchizului într-o manieră 
atât de informală? Și de ce insista să facă insinuări jucăușe despre 
„întâlnirea“ pe care o avuseseră ei doi în pădure? Ea aproape că fuse- 
se dată afară din cauza aceasta! 

Dar Gavin nu-i dădu timp să-și revină din șoc, ci îi luă mâna și 
făcu o plecăciune teatrală deasupra ei. 

-Dă-mi voie să mă prezint, englezoaico. Sunt Lord Gavin 
St. James, contele de Thorne și fratele vitreg al celui mai ilustru mar- 
chiz de Ravencroft, moșierul Liam Mackenzie din Wester Ross. 

Își lipi buzele de mâna ei, dar Mena abia putea simţi atingerea 
aceea, pentru că ar fi putut jura că auzise un mârâit demonic din 
capătul scărilor. Își retrase mâna rapid dintr-a lui și tresări din cauza 
privirii pe care i-o arunca contele pe sub genele-i de chihlimbar. 

- Frate? izbucni ea, împungându-l acuzator cu degetul pe Lord 
Thorne. Mojicule! M-ai făcut să cred că nu ești nimic mai mult decât 
un muncitor de la distilerie. 

- lartă-mă, englezoaico, dar chiar nu te-am minţit niciodată, zise 
el aruncându-i zâmbetul acela răscolitor de atrăgător, și Mena se 
pomeni iertându-l pe loc, nu că ar fi fost cu adevărat prea furioasă 
pe el de la bun început. Am spus adevărul când am zis că muncesc 
la distilerie. Dacă ai fi întrebat despre mine, ai fi aflat și singură că 
sunt în parte proprietar și restul detaliilor. Thorne ridică din umeri, 
cu ochii strălucindu-i de veselie. Și trebuie să recunosc că mă simt un 
pic rănit că nu ai făcut-o. 

-Chiar și așa, tot a fost o minciună, prin omisiune, Thorne, 
interveni Ravencroft în timp ce cobora scările cu ochii mijiţi de sus- 
piciune, privirea lui mohorâtă mutându-se de la unul la altul. 

Şi Mena chiar se retrase în jos cu o treaptă, tresărind pe dinăun- 
tru, din cauza poziției clare pe care o adopta el cu privire la subiectul 
minciunii prin omisiune. 

„Fraţi“, se minuna ea. Deși se gândea că putea vedea o oarecare 
asemănare, acum că stăteau așa aproape unul de altul. Din câte își 
putea da seama, aveau o înălțime asemănătoare, deși Ravencroft do- 
mina clar acest aspect, fiind mai masiv. La fel ca Dorian Blackwell, 
Liam era oacheș, în timp ce părul lui Gavin strălucea mai arămiu ca 
înainte, acum că nu mai era întunecat de apa mării. 

Ceva electric păru să facă aerul dintre cei doi bărbați să trosneas- 
că, încărcând atmosfera cu o asemenea tensiune masculină, încât 
Mena abia mai putea respira. 

Din fericire însă, chiar atunci sună clopoţelul care anunţa că mai 
era o jumătate de oră până la cină, disipând într-o oarecare măsu- 
ră valurile de agresivitate care sfârâiau între cei doi fraţi, și Mena îl 
binecuvântă în sinea sa pe bucătar pentru obiceiul de care se ținea 
cu stricteţe. 

Adoptând în mod vădit un aer de cordialitate, Lord Thorne se în- 
toarse din nou spre Mena. 

-0O să te văd la cină, englezoaico? 

— C-cred că da, răspunse Mena, uitându-se nesigură la angajato- 
rul ei. 

-În casa mea, i te vei adresa cu „domnișoară Lockhart“, după cum 
se cuvine, îi porunci marchizul. Și eu nu te invit niciodată la cină. 

- Mda, și totuși, eu rămân mereu să iau masa, zise Gavin, arun- 
cându-i fratelui său un zâmbet șmecheresc. E, haide, acum, Liam, 
doar nu ai vrea să-mi privezi nepoţii de compania mea încântătoare, 
nu-i așa? Și acum, scuzați-mă, vă rog, dar mă duc să văd ce minuni 
culinare mi-a pregătit pentru seara asta bucătarul ăla francez al tău. 

Se răsuci apoi pe călcâie și o porni iute în jos pe scări, îndreptân- 
du-se în direcția bucătăriei. După părerea Menei, nu era tocmai o 
retragere în adevăratul sens al cuvântului, ci mai degrabă una stra- 
tegică. Şi, judecând după mânia care strălucea în ochii de abanos ai 
marchizului, chiar aplauda decizia lui Lord Thorne. 

Cu mâna încleștată atât de strâns pe balustradă că i se albiseră 
degetele și cu o venă pulsându-i chiar deasupra maxilarului încordat, 
marchizul îi întâlni privirea fără a-și ascunde furia. Nu spuse nimic, 
dar îi cercetă trăsăturile, căutând răspunsul la o întrebare pe care nu 
îndrăznea să o rostească. 

Mena privi fascinată cum un spectru îngust de emoţii se jucă o 
clipă pe expresia sălbatică de pe chipul lui. Iritare, suspiciune, furie 
şi... amărăciune cruntă? Și era de la sine înțeles că ultima dintre ele îi 
cauza o cantitate semnificativă de confuzie și agitaţie. 

- Moșierul meu, eu... 

-Nu te plătesc să-ți petreci zilele cu copiii mei, domnişoară 
Lockhart? 

Insinuarea că se sustrăsese și că își neglija responsabilităţile o 
ustura al naibii de tare. Era șocată dincolo de cuvinte, așa că doar 
încuviință scurt din cap. 

- Păi, bine atunci, mârâi el și se retrase, coborând restul scărilor 
câte două deodată, ca și când una nu ar fi fost suficient de provoca- 
toare pentru pașii lui mari. 

Mena nu se putu convinge pe sine să se clintească din loc până nu 
tresări din cauza zgomotului unei uși trântite. 


Pentru prima dată, Mena nu se putea convinge pe sine să mănân- 
ce. Stomacul i se strângea de agitaţie, și tot continua să se uite spre 
lingușitorul conte de Thorne, care insista să spună câte ceva cu iz de 
flirt la fiecare câteva minute. Și apoi arunca o ocheadă spre marchi- 
zul ameninţător de tăcut, a cărui încruntare conţinea în ea mai mult 
foc întunecat cu fiecare reumplere a paharului său de whisky. 

Deşi aroma supei de praz și păstârnac cu peşte alb și smântână 
îi tenta apetitul, Mena abia dacă putea înghiți ceva fără să aibă sen- 
zaţia că i se făcea rău de la stomac. Nu numai că era neliniștită din 
cauza acestei dinamici stranii dintre cei doi frați Mackenzie, dar mai 
era și Andrew în dreapta ei, agitându-se pe scaun, neștiind dacă Lord 
Thorne avea să zică sau nu ceva despre cățelușa lui. 

Toată lumea părea să fie la fel de încordată precum un arc. Sune- 
tul ploii care biciuia ferestrele și clinchetul argintăriei erau singurele 
zgomote care frângeau tăcerea apăsătoare ce atârna deasupra mesei 
precum o pătură grea. 

Rhianna era singura care mânca entuziast, fără a băga de seamă 
tensiunea din jurul ei, în timp ce stătea în celălalt capăt al mesei față 
de Ravencroft, care îi studia cu mare atenție pe toți, încercând, în 
mod evident, să-și dea seama ce anume îi scăpa. 

- Unchiule Gavin..., începu Rhianna, după ce-și potoli foamea 
și încetini ritmul atât cât să poată purta o conversaţie. Ai cunoscut 
vreo doamnă rafinată și eligibilă cât ai fost la Londra? 

Contele zâmbi indulgent spre nepoata lui. 

-Nici una pe care să vreau s-o fac contesă. Se șterse la gură cu un 
şervet și afișă apoi un zâmbet șmecheresc, ce părea să-i intensifice 
strălucirea din ochi. Și nici una la fel de rafinată precum domnișoara 
Lockhart, aici de față. 

-Da, domnișoara Lockhart este foarte sofisticată, aprobă iute 
fata, cu bucurie. Este prima guvernantă care a reușit să-l oblige pe 
Andrew să citească, zise și-i trase cu putere un cot fratelui ei. 

-Nu mă obligă în nici un fel să citesc, Rhianna, o contrazise An- 
drew. Pur și simplu m-a făcut să-mi doresc eu să citesc. Am făcut 
o înţelegere. 

- Da, fără îndoială, e o guvernantă foarte distinsă, murmură Lord 
Thorne. Deși nu părea așa rafinată când am cunoscut-o eu. 

-Nu ai zis că îl cunoșteai dinainte pe unchiul Gavin! exclamă 
Rhianna, fără a băga de seamă interesul avid al tuturor de la masă 
față de remarca ei. Când v-aţi cunoscut? 

Dacă Mena ar fi mâncat în clipa aceea, fără îndoială s-ar fi înecat 
cu supa. Îi adresă o privire rugătoare contelui, fără să îndrăznească 
să arunce măcar o ocheadă spre capătul mesei. 

Dar încurcătura ei păru să-l încurajeze și mai mult pe nemernic. 

-Am dat din întâmplare peste o fătucă în golfulețul Kinross 
Cove. A înotat aproape până la jumătatea mării, ca și când mai făcuse 
asta de un milion de ori până atunci, cu fustele ridicate până la ge- 
nunchi, ca să-ţi salveze piticania de... 

-Nu am menţionat nimic pentru că la vremea aceea nu ştiam 
că este unchiul tău și mi s-a părut ceva de minimă importanţă, zise 
Mena, întrerupând ceea ce ar fi fost în esență o dezvăluire nedorită 
despre existenţa căţelușului. 

Era ceea ce se putea numi o inducere în eroare. Care se traducea 
printr-un ghem în stomac și o inimă cât un purice. Nu ar fi trebuit 
niciodată să permită să fie atrasă în așa ceva. Și, dacă reușea să su- 
praviețuiască acestei seri, avea de gând să termine totul a doua zi 
dimineaţă. 

Mena îi aruncă o privire amenințătoare, sperând că asta avea să 
funcționeze mai bine decât o rugăminte tăcută. Ce naiba credea 
că făcea? Chiar nu înțelegea că poziţia ei de guvernantă depindea 
de afișarea unei imagini de virtute și respectabilitate? 

-Ei bine, pentru mine, n-a fost chiar așa de lipsită de impor- 
tanţă. Mi-a făcut extraordinar de mare plăcere să te însoțesc acasă. 
Guvernanta voastră e la fel de inteligentă și de amuzantă pe cât este 
de frumoasă. 

-Ar trebui să o auzi cum citeşte, interveni Andrew, pe un ton 
aprobator. Ne face foarte mare plăcere compania sa, tot timpul. 

Copilul acesta era un adevărat înger. 

— Da! Și m-a învățat și să dansez vals! adăugă Rhianna, ca să nu se 
lase mai prejos. 

-Toată lumea de aici de la Ravencroft este de acord că domni- 
șoara Lockhart este o adăugire excelentă și încântătoare la personal, 
zise Russell, alăturându-se conversaţiei, în timp ce barba lui se des- 
chidea pentru a dezvălui un zâmbet fermecător. Ne face bine nouă, 
barbarilor din Scoţia, să vedem cum arată adevăratele bune maniere, 
nu-i așa, moșierule? 

Mena își adună tot curajul și se uită la angajatorul ei. Dar își dori 
imediat să n-o fi făcut. Ravencroft stătea complet nemișcat în capă- 
tul mesei, cu cuțitul într-o mână și cu furculiţa în cealaltă, cu o îmbu- 
cătură de mâncare încremenită în mijlocul mestecării. Se uită urât la 
fratele lui, cu ochii-i de abanos strălucindu-i răutăcios. 

- Sunteţi cu toţii prea amabili, zise Mena, într-o șoaptă grăbită. 

-Chiar trebuie să-mi spui când intenţionezi să mai mergi să înoţi 
în mare, domnișoară Lockhart, zise contele, pe un ton de insinuant. 

Tacâmurile lui Ravencroft se loviră zgomotos de farfuria sa. 

- Da! Și trebuie să ne iei cu tine! insistă Rhianna cu o ardoare 
aproape palpabilă. Poţi să mă înveţi și pe mine să înot! 

Mena fu nevoită să lase furculița pe masă, ca să nu vadă toată 
lumea cum îi tremura mâna. Nu-și amintea când se mai simțise atât 

de tensionată și de neliniștită la o cină de la ultima masă pe care o 
luase la Benchley Court. 

- Cred că o să fie prea frig pentru înotat ceva vreme de-acum înco- 
lo. Invocându-și apoi tot așa-zisul rafinament, se agăță de un subiect 
de conversaţie salvator, care era, fără îndoială, mai puţin controver- 
sat. Climatul în partea aceasta a Scoției este mereu atât de imprevi- 
zibil în sezonul de toamnă, nu-i așa, Russell? 

- Mă tem că da, răspunse Russell încet, aparent la fel de ușurat 
de această schimbare a subiectului cum se simţea și ea. Studie o clipă 
nuanţa de roșu care începea să se ridice de sub gulerul cămășii lui 
Ravencroft pe sub sprâncenele-i stufoase și încruntate, înainte 
de a se întoarce să i se adreseze în continuare: O să vină înghețul 
în curând, dar sper ca norul de ploaie de pe lângă insula Skye să se 
mai ridice pe la Samhain, după cum se întâmplă de obicei. 

- Samhain? întrebă Mena, curioasă. 

- Oh, da! Festivalul meu preferat din tot anul! exclamă Rhianna, 
zâmbind cu gura până la urechi! 

- Da, zise Andrew, cu trăsăturile faciale mai animate decât le 
văzuse vreodată Mena. Când spiritele morţilor se ridică să facă 
necazuri, și invocăm vrăjile druide ca să ţinem demonii la distan- 
tă - Halloween. 

- Cunoscută, de asemenea, și sub denumirea de All Hallows’s Eve, 
adăugă Lord Thorne. 

-Şi ziceţi că este un festival? întrebă Mena. 

- Da, marchează sfârșitul recoltei, al muncii la distilerie și însă- 
mânţarea recoltelor de iarnă, îi explică Russell. Atunci, deschidem 
un butoi sau două de whisky pentru toți membrii clanului Macken- 
zie din Wester Ross și pentru alte câteva clanuri și căpeteniile lor, 
care vin în vizită, și ținem un festin și un ritual. 

-Şi se dansează și se joacă jocuri! exclamă Rhianna și mai entuzi- 
asmată, aproape dărâmându-și paharul. 

-Şi sacrificăm animale la un foc de tabără, adăugă Andrew. 

-E mai degrabă o petrecere în jurul focului decât un sacrificiu 
propriu-zis, îl corectă Russell, rânjind. 

Mena zâmbi pentru ceea ce i se părea prima dată pe seara aceea. 

-Sună absolut încântător. Abia aştept primul meu Samhain aici, 
în Scoţia. 

-Va trebui să-mi păstrezi și mie un dans, englezoaico, zise 
Thorne, luând o îmbucătură de mâncare și aruncându-i un zâmbet 
îndrăzneț. Și poate chiar o să te învăţ câte ceva. 


154 


'Demonul Scoţian 


Ravencroft își propti pumnii în masă cu suficientă forță cât să 
zguduie porţelanurile și argintăria, făcându-i pe toți mesenii să tre- 
sară. Scaunul lui scoase un zgomot ascuţit de frecare pe podea când 
se ridică și porni în jurul mesei spre Thorne. 

-Hai s-avem o vorbă, mârâi el, printre dinţii-i încleștați, înșfă- 
cându-l de umăr pe fratele lui mai mic și aproape dărâmându-l de 
pe scaun. 

Thorne își păstră zâmbetul pe buze în timp ce în parte mergea și 
în parte era târât spre ușă de furiosul Ravencroft. 

-Nu-ti face griji! Contele încearcă mereu să-l enerveze pe moșier. 
Se întâmplă așa de când erau copii. 

- Oh? 

Mena își împreună mâinile în poală și se îndreptă și mai mult în 
scaun. Întregul schimb de vorbe ~ și nu numai — i se părea destul 
de tulburător. Ba, de fapt, nu știa dacă avea să se mai poată linişti 
vreodată. Nu până când nu lămurea definitiv lucrurile cu moșierul 
Mackenzie și cu Lord Thorne. 

- Domnișoară Lockhart, zise Andrew, apropiindu-se să-i șopteas- 
că la ureche. Aș vrea să fiu scuzat. Nu mă simt prea bine, zise făcân- 
du-i semn din ochi spre camera lui. 

Rune trebuia scoasă afară înainte de culcare, și acesta era 
momentul perfect pentru asta. 

- Bine, Andrew. Dă-mi voie să te însoțesc! 

Îi ură noapte bună Rhiannei, sărutând-o pe obraz, și apoi se scuză 
și de la Russell. 

- Trebuie să-i spui, îi aminti cu înverșunare lui Andrew, odată ce 
se pomeniră singuri pe coridor. Altfel, va trebui să-i spun eu. 

-O să-i spun, promit! Dar cred că e cel mai bine să aştept până 
dimineaţă. Andrew îi oferi galant un braţ când ajunseră în fața scării 
din spate și o însoţi la etaj. Domnişoară Lockhart, ai idee de ce ar 
putea fi atât de furios tata pe unchiul Gavin pentru ce a spus? 

La drept vorbind, Mena chiar nu înțelegea ce anume voia Ra- 
vencroft de la ea. Sau ce vedea în ea. Sau de ce ar fi... Cum? Gelos? 
Cu siguranță putea vedea și el că ea nu-i întorcea flirturile contelui 
de Thorne. 

- Sinceră să fiu, chiar nu-mi pot închipui, murmură ea. 

Andrew îi aruncă o privire grăitoare pe sub gene, și gura lui subti- 
re se arcui într-un zâmbet mic. 

- Eu, da. 

Capitolul 11 
CER 


Liam fu la un pas de a-l îmbrânci pe fratele său în birou, dar se 
stăpâni și trânti ușa în spatele său. Îi tremurau mâinile de nevoi 
întunecate și impulsuri criminale. Furia îi făcea sângele să-i clo- 
cotească în vene, purtată de valurile whisky-ului pe care îl băuse 
în timpul cinei ca să se abţină să nu arunce în Thorne cu cuțitul 
pentru friptură. 

Se învârti prin cameră, luptându-se în același timp cu fiara care se 
zbătea în el, croindu-și drum spre suprafaţă. Biroul era prea mic. De 
ce naiba alesese să facă asta aici? Ah, da, pentru că asta era singura 
încăpere din tot castelul în care nu plutea esența acelei femei. Aici, ea 
nu intrase niciodată. Nu lăsase niciodată în'urmă mirosul acela dulce 
al ei, care să-i invoce amintiri ale pielii ei angelice. 

Doamne, se simţea de parcă fusese posedat de-a binelea. Când ve- 
nea vorba despre Mena, o varietate de păcate mortale se conturau și 
se învolburau prin ființa lui. Mândrie, invidie, lăcomie, dorință des- 
frânată. Și în clipa de față... mânie. Nici măcar nu se putea uita la fra- 
tele lui cel îngâmfat, căci se temea de cum ar fi putut reacționa și ce 
i-ar fi putut face. Gavin St. James era chipeș într-un mod dezarmant, 
genul după care se topeau toate fetele. Fusese mereu așa. Și, de fi- 
ecare dată când se uita la el, Liam și-o imagina pe Mena Lockhart 
lipită de el. 

Oare acesta era motivul pentru care fugise ea de Liam după 
ce o sărutase? Și de ce îl evitase după acea întâlnire din capelă? De ce 
păruse atât de vinovată și de secretoasă în noaptea aceea, ca şi când 
s-ar fi temut să nu fie dată în vileag? Oare era ceva între fratele lui și 
guvernanta lui? Oare fusese și era în continuare minţit? 

Din nou? 

-l-ai tras-o atunci în pădure, Thorne? 

Rosti întrebarea aceasta cu o voce atât de joasă şi de apăsată, în- 
cât nici el însuși nu era sigur că se auzise corect. 

- Poftim? 

-Guvernanta mea, bastard nemernic și idiot ce ești! Ţi-ai pus 
mâinile alea împuțţite pe ea? tună el. 

Oare gustase din dulceața ei? Buzele ei se întredeschiseseră sub 
cucerirea lui, la fel cum făcuseră sub asaltul gurii lui Liam? Avea nevo- 
ie să ştie, chiar dacă era foarte posibil ca adevărul acesta să-l împingă 
dincolo de limita sănătăţii mintale. 

-Tehnic vorbind, sunt copil legitim, așa că nu sunt un bastard în 
adevăratul sens al cuvântului... 

Frivolitatea laconică din tonul vocii lui Thorne aprinse alcoolul 
care curgea deja prin venele lui Liam. 

-Nu mai spune atâtea tâmpenii blestemate ca să încerci să faci pe 
inteligentul, mârâi el. 

-Nu știu ce să zic, frate, poate ar trebui să încerci și tu asta 
cândva. 

Liam se răsuci spre el. Thorne încă nu își ștersese de pe buze rân- 
jetul acela superior extrem de enervant. Cu toate acestea, când Liam 
făcu un pas spre el, îi dispăru orice urmă de zâmbet. 

— Ascultă-mă bine, Gavin, o să-ţi smulg șira spinării fără să-mi 
pară rău dacă ai... 

- Bine, bine, zise contele, ridicând mâinile într-un gest de supu- 
nere, știind că faptul că Liam i se adresa pe numele mic însemna că 
ajunsese la capătul răbdării. Nu. Am lăsat femeia la fel de neatinsă 
cum am găsit-o, îți dau cuvântul meu. 

Liam se aplecă spre el. Abilitatea lui aproape nefirească de a 
identifica o minciună cu o claritate abjectă devenise înnebunitor 
de obscură. 

- Atunci, de ce vorbeai cu ea, de parcă ai făcut-o amanta ta, în casa 
mea, la masa mea? ceru să știe, printre dinții-i încleștați. 

Thorne ridică din umeri, într-un gest ce se voia împăciuitor. 

- Flirtam un pic cu ea, atâta tot, Liam. Îmi place un pic fătuca. E o 
doamnă frumoasă, cu o pereche de țâțe cum probabil n-o să mai am 
vreodată ocazia să... 

Într-o clipită, Liam îl apucă de jachetă cu ambele mâini şi aproape 
că-l dobori de pe picioare. 

-Dacă mai deschizi o dată gura aia spurcată să vorbești despre 
ea așa, o să-ți văd maţele vărsate pe jos! 

Ochii verzi ai lui Thorne se măriră deodată. Nu doar de frică, 
ci și de neîncredere. 

— O vrei, se minună el. 

-Haud yer wheesht!, mârâi Liam și îi dădu drumul suficient de 
brutal încât fratele lui să se clatine pe picioare, apoi se întoarse la 
biroul său, străduindu-se din răsputeri să liniștească ritmul frenetic 
în care îi bubuia inima în piept. 

- Dumnezeule, Liam! După atâta vreme de izolare și singurătate 
autoimpuse, ţi s-a sculat după guvernantă? 


1 Traducere din galica scoțiană, „Tacă-ţi fleanca!“ (n.tr.) 

-Am zis haud yer wheesht! Nemaiputând suporta ce se întâm- 
pla, Liam dădu să apuce obiectul cel mai apropiat de el. Un teanc 
de hârtii, prespapierul de alamă de deasupra lor și o cutie de instru- 
mente de scris zburară spre biblioteca din spatele biroului, se izbiră 
de lemn și apoi căzură la pământ. Străduindu-se să-și umple plă- 
mânii în ciuda presiunii constrângătoare care îi chinuia coastele 
precum o chingă de fier, Liam se repezi la bufet, unde scoase dopul ca- 
rafei în timp ce căuta un pahar suficient de mare cât să-și potolească 
setea disperată. 

- Începi să ai probleme cu băutura, frate? întrebă Thorne pe un 
ton rece. 

-Singura mea problemă e că nu am ce bea. 

„Dă-l dracului de pahar“, își zise Liam și ridică imediat carafa la 
buze, luând o înghițitură zdravănă din whisky-ul care purta numele 
titlului său. Lăsă focul acela lichid să-i alunece pe gât și până în piept, 
ajutându-l să respire. Probabil respiraţia lui era în acel moment 
inflamabilă, dar nu îi păsa. Avea de ales între băutură și fratricid. 
Și nu voia ca Jani să fie nevoit să șteargă sângele de pe podeaua bi- 
roului său. 

-Un bărbat ca tine nu poate avea o femeie ca ea, Liam. 

Puţini oameni pe lumea asta îndrăzneau să-i nege lui ceva și 
apoi să mai trăiască să vorbească despre asta. Și, la drept vorbind, 
chiar îl surprindea pe Liam că fratele său avea îndrăzneala de a face 
așa ceva. 

-Orice om care se uită la ea își poate da seama că cineva s-a pur- 
tat rău cu ea. În mâinile tale, ar fi distrusă... La fel ca orice femeie 
care a îndrăznit vreodată să iubească un moșier de Ravencroft. 

Cuvintele fratelui său i se înfipseră în spate asemenea unor pum- 
nale. Adevărul îi spinteca oasele, carnea și se împlânta direct în cen- 
trul inimii. Da, limba fratelui său era o spadă mânuită cu grozavă 
măiestrie. La fel ca întotdeauna, de altfel. 

-Crezi că nu ştiu asta? întrebă Liam pe un ton întunecat și grav, 
căutând în continuare un pahar pentru whisky. Și crezi că ar avea o 
soartă mai bună în mâinile tale? Ale unui parior ca tine? Ale unui li- 
bertin? Ale unui desfrânat care colecționează femei ca pe zorzoane? 
Ale unui bărbat care nu are nici o mustrare de conștiință s-o ia pe 
soția propriului său frate? 

Încordarea de pe chipul lui Thorne îi dădea foarte clar de înțeles 
lui Liam că și sabia cu care lovise el nimerise drept la ţintă. 

-N-o băga pe Colleen în asta. Se împinse de pe braţul fotoliului, 
de care se prefăcuse a se sprijini. Dacă îți amintești bine, frate, tu ai 
luat-o de la mine primul. 

-Ştii foarte bine că nu aveam habar că era femeia ta. Tata mi-a 
ascuns treaba asta, și nici tu nu ai zis nimic, și așa... De-a lungul 
timpului, Liam se luptase cu multe lucruri îngrozitoare legate de ră- 
posata lui soție. Dar nu îndrăznise niciodată să le spună cu voce tare, 
ca să nu lase să escaladeze ostilitatea periculoasă care se formase de 
mult între ei doi. lar acum nu ar fi însemnat altceva decât să-i vor- 
bească de rău pe morţi. Femeia aceea s-a însurat cu mine, nu cu tine 
pentru că eram marchiz, iar tu, doar un amărât de conte. O interesa 
fratele care avea să moștenească totul. Cum ai putut s-o mai iubești 
după aceea? 

Gavin își mută privirea și o durere profundă îi spintecă expresia 
veșnic sardonică de pe chip. 

-Nu ai cum să-ți oprești sufletul, odată ce-și întâlnește pere- 
chea. Și știm amândoi că nu era bine. Că era ceva... în neregulă cu ea. 
Dar au existat și zile în care a fost lucidă. Când era... luminoasă. Lui 
Thorne i se îmbună expresia în timp ce privea spre trecut. Și zilele 
acelea au meritat toată durerea pe care-am purtat-o în numele ei. 
Ridică apoi privirea și se uită la Liam. Părul îi strălucea în culoarea 
malțului din orz pe care îl scoteau din cuptoarele de prăjit, iar ochii 
săi păreau întunecați de o seriozitate rară. Îmi place să cred că, dacă 
ar fi fost... în toate minţile, s-ar fi căsătorit cu mine. 

-Crezi ce vrei. Liam se întoarse și se uită la fratele lui, în timp ce 
mai luă o înghițitură mare de whisky. Mai avuseseră discuţia asta 
o dată, cu mai bine de zece ani în urmă. Colleen fusese nebună, și 
nebunia o transformase într-o creatură detestabilă. Dușmănoasă. În 
ceva... ce nu mai era pe deplin o ființă umană. Poate că însăși duali- 
tatea umanităţii ei fusese ceea ce devenise prea mult pentru ea. Sau 
poate că pur și simplu nu învățase să țină sub control acea ticăloșie 
din sufletul ei, așa cum făceau majoritatea. Puteai s-o iei liniștit, mâ- 
râi el. La naiba, ai și luat-o, oricum. 

Ochii lui Thorne străluciră ca o pătură de fulgere peste mlaștini 
de smarald. 

-O singură noapte, Liam! Fuseseși plecat așa mult timp! Ea se 
simțea singură, și eu eram îndrăgostit. Nu s-a întâmplat decât în 
acea noapte. 

-Aşa zici tu. 

-Aşa este. Am mai discutat despre asta, frate. l-am spus că 
am făcut o greșeală. Că trebuia să-ţi mărturisesc păcatul pe care 

l-am comis împotriva ta. Thorne strângea din dinți, iar trăsăturile 
frumoase ale feţei lui erau schimonosite în ceva crud și maliţios. 

-Am sângerat pentru tine, zise Liam, atât de încet, încât vorbele 
lui abia erau mai mult de o șoaptă. Gata, o spunea. Adevărul crud lă- 
sat să putrezească între ei. Liam purta pe spate cicatricile ce fuseseră 
menite pentru fratele său. Îndurase atât de multă cruzime și atât de 
multă durere pentru băiatul pe care încercase să-l protejeze de tatăl 
lor malefic. Am sângerat pentru tine, și tot m-ai trădat. 

-Am sângerat cu toții mai mult decât suficient, zise Thorne pe un 
ton la fel de șoptit și de periculos. 

-Nu știi nici jumătate din tot ce-am făcut... Nu se putea convinge 
pe sine să rostească acele cuvinte. Erai prea mic să-ţi amintești... 

- Oh, fii sigur că-mi amintesc multe dintre faptele tale, frate. Îmi 
amintesc cum ai biciuit-o pe târfă. Îmi amintesc că n-a mai văzut-o 
nimeni de atunci... 

~ Mă acuzi cumva că... 

- Îmi amintesc cum a reacționat Colleen când i-am zis că trebuia 
să-ți spunem adevărul. Îi era îngrozitor de frică de tine, de Demonul 
Scoţian, încât s-a aruncat de pe acoperiș decât să facă față mâniei 
tale. Așa că ce-ţi spune asta despre ce fel de soț i-ai fost? Ce-ţi spune 
asta despre ce fel de om ești? 

Spre surprinderea lui Liam, un sentiment amar de amuzament 
răzbi din furia sa alimentată de durere și alcool. 

- Înţeleg exact ce fel de om sunt. Sunt un monstru. Un monstru 
care și-a câștigat titlul de demon. Am ucis mai mulți oameni cu mâi- 
nile goale decât au avut majoritatea soldaților șansa de a lua în coli- 
mator în luptă. Am comis fiecare faptă rea care mi s-a cerut, fără să 
pun nici o întrebare. Fără nici o ezitare. Am șters de pe faţa pămân- 
tului neamuri întregi, Gavin, şi am călărit prin nenumărate orașe ca 
un înger al morții. Am vărsat suficient de mult sânge cât să colorez 
marea în roșu. Am auzit suficiente țipete cât să umplu pe deplin eter- 
nitatea cu ecourile lor. Strânse mai tare în mână paharul. M-am sătu- 
rat să mi se amintească tot timpul exact cine și ce sunt, nu pentru că 
nu vreau să-mi amintesc, ci pentru că n-am uitat vreodată. Și nici nu 
intenționez să uit. Liam se desfăta privind încruntarea întunecată 
de pe trăsăturile de obicei relaxate ale lui Thorne. Dar înțeleg la 
fel de bine ce ești şi tu și prefer să te ştiu spânzurat înainte să te văd cu 
domnișoara Lockhart. Așa că dă-mi ascultare când îţi poruncesc 
să o lași în pace. 

-Adică să ţi-o las ţie? scuipă Thorne, și focul din el explodă în 
spatele măștii de amabilitate. Eu nu sunt unul dintre soldățeii tăi 

slugarnici, Liam. Pe mine nu mă poți sancţiona. Nu mă poți da afară 
«e la distilerie. Și al naibii de sigur nu-mi poți ordona să stau de- 
parte de orice persoană cu care vreau să am de-a face. 

L-ar putea omori pe nesăbuit! Nu era prima dată când cugeta asu- 
pra acestui fapt. 

-Ea este angajata mea. În plus, se află sub protecția mea. 

- Oh, ce nobil din partea ta! îl batjocori Thorne. Dar mă îndoiesc 
sincer că tu știi care-i diferența dintre protecţie și comandă. Și, dacă 
vine ea de bunăvoie să-mi caute compania, nu ai cum s-o oprești să 
facă asta. 

-Nu te las s-o iei, mârâi Liam. Nu de data asta. 

Zâmbetul lui Thorne fu mult prea larg. 

-Cum era zicala aia absolut încântătoare? Oh, da, totul e permis 
în dragoste și-n război. 

Liam înaintă încet, până când ajunse aproape nas în nas cu fra- 
tele său, al cărui zâmbet fusese înlocuit de un rânjet sardonic, mali- 
tios. Cu toate acestea, Liam reuși să privească dincolo de aparente. 
Reuși să vadă ceea ce ascundea fratele său în spatele bravadei și 
al mândriei. 

Era frică. Şi poate și regret, dacă se uita suficient de în profunzi- 
me. Dar dragoste? 

-Ar fi ultima greșeală pe care ai face-o vreodată, frățiorule. Să te 
războiești cu mine. 

Rânjetul superior și arogant reveni. 

-Ar fi un război care s-ar încheia cu mult înainte să înceapă, Liam. 
Deși este o femeie blândă și bună la suflet, Philomena Lockhart as- 
cunde multe secrete. O fată ca ea nu și-ar putea pune niciodată inima 
în niște mâini ca ale tale. Și un bărbat ca tine n-ar putea iubi nicio- 
dată o femeie în care nu are încredere. Ai domina-o, ai sufoca-o și în 
cele din urmă ai frânge-o. Ai dezamăgi-o și în cele din urmă ai distru- 
ge-o. Thorne se îndreptă de spate, și ochii pe care și-i folosea pentru a 
fermeca și a dezarma atât de multe suflete nevinovate străluceau cu 
un subînțeles inconfundabil. La fel cum ai distrus-o și pe Colleen. La 
fel cum l-ai dezamăgit și pe Hamish. La fel cum tatăl nostru le-a frânt 
iremediabil pe amândouă mamele noastre. Mai bea ceva, moșierul 
meu, semeni tot mai mult cu el pe zi ce trece. 

Și monstrul din Liam răcni ca o fiară sălbatică. 

- leși, urlă el. 

-Cu plăcere. Thorne îi aruncă o privire plină de dispreţ, după care 
porni spre ușă cu pași mari. O deschise și se opri o clipă cu mâna pe 
mâner. Și, deși nu se întoarse, își aduse bărbia deasupra umărului, 

în mod vădit neînțelegând cât de aproape de moarte se afla. Se în- 
tâmplă trădări în castelul ăsta, Liam. Ceva infam și îngrozitor se pe- 
trece chiar sub nasul tău, și tu ești ori prea orb, ori prea mândru 
ca să vezi asta. Cineva încearcă să te saboteze, să-i întoarcă împotriva 
ta pe cei la care ţii. Eu m-aș uita la apropiații mei. M-aș întreba în 
cine pot avea încredere. 

- Crede-mă, fac asta deja. Mușchii lui Liam se încordară atât de 
tare, încât erau pe punctul de a ceda. Era aproape ca și când îi putea 
simţi transformându-se în piatră pe sub piele. Furia lui era un vul- 
can, a cărui lavă îl mistuia și îl împietrea și care se clădise strat peste 
strat, până când devenise o fiinţă vie de sine stătătoare. 

-Stai singur în vârful unui munte singuratic, moșierul meu, con- 
tinuă Thorne. L-ai fortificat suficient cât să îi poţi ține afară pe toți 
dușmanii tăi și te-ai baricadat în spatele ţipetelor și al sângelui văr- 
sat în trecut. Dar nu mai e nimeni înăuntru aici cu tine, Liam şi o să 
mori singur. La fel cum s-a întâmplat și cu tatăl nostru. 

-Am zis să ieși dracului afară! răcni el. Și apoi ușa se trânti în 
spatele fratelui său exact la timp ca paharul de whisky al lui Liam să 
se izbească de lemn, nu de căpăţâna lui Thorne. 

Și apoi chiar era singur. Singur și clocotind de mânie. Precum căr- 
bunii aruncaţi pe un foc deja încins, o multitudine de amintiri, nevoi 
şi dezamăgiri se adăugară pe focul furiei lui, transformându-l în ceva 
familiar și letal. 

Dar aici nu avea pe nimeni pe care să-l ucidă. 

Ameţit de furia alimentată de alcool care exploda în el, Liam ră- 
mase privind în flăcările din șemineu, singurul sunet care se mai 
auzea în încăpere fiind cel al trosniturilor focului care devora aerul 
din jur. Cât şi-ar fi dorit să poată controla infernul din el, să-l închidă 
într-o căsuţă de mortar și de piatră. Și să îl poată hrăni doar atât cât 
să-i poată ține la căldură și în siguranţă pe cei pe care îi proteja. Pe 
cei pe care îi iubea. 

Ce n-ar fi dat să poată împiedica această furie de nepotolit să-l 
mistuie cu totul. Ce bine ar fi fost dacă propria lui carne nu ar fi ars 
din cauza ei, devenind roșie ca iadul și topindu-se sub fierbințeala 
flăcărilor. Îi clocotea sângele în vene. Rănile îl ardeau. Simțea mâncă- 
rimi și înțepături pe spate, ca și când rănile s-ar fi deschis din nou. 

Îi pulsa capul în acelaşi ritm cu bătăile inimii. 

Nemaiputând îndura să se holbeze la flăcări și să permită demo- 
nilor săi să răcnească la el prin tăcere, Liam se duse la bufet să mai 
ia niște whisky. Găsi carafa goală, așa că se gândi că probabil cea 
mai apropiată sticlă plină se afla în bibliotecă. În timp ce bântuia 


162 


Demonul Scotian 


prin propriul său castel, i se părea că zidurile se legănau și se un- 
duiau în umbre răuvoitoare. Chipurile demonilor săi care așteptau 
nerăbdători să-l târască spre judecata finală se ascundeau în spatele 
fecărei tapiserii. Se furișau pe sub covoare și pe sub marmura rece 
a podelelor. Se aflau în picăturile de ploaie, aruncate agresiv spre 
turnurile castelului de un vânt neiertător. Fulgerele spintecau fur- 
tuna, infiltrându-se pe coridoare și împroșcând un coșmar cu pete 
sinistre de alb. 

Spectrul unei siluete înveșmântate într-o mantie neagră și cu 
ochii roșii ca de demon pândea la nici doi pași în fața sa. Fulgerele se 
stinseră, cufundând din nou coridorul în întuneric. 

Liam se trezi cu un pumnal în mână înainte ca un tunet răsunător 
să zguduie pietrele castelului. 

-Eşti diavolul care-a venit după mine? ceru el să știe. Sau poate 
era brollachan-ul, căutând să se adăpostească de furtună? Liam sim- 
ți fiori de vigilenţă și de avertizare. Duhoarea apăsătoare și respin- 
gătoare a morţii îi asalta toate simţurile, aproape ca și când însăși 
Doamna cu Coasa ar fi respirat în direcţia lui. 

Ochii aceia! Silueta aceea! Fuseseră atât de familiare și totuși pe 
deplin străine. 

-Mă întrebam dacă o să fii tu cel care să vină să mă târască în iad, 
bâigui Liam, simțindu-se în același timp ușurat și neliniștit, în timp 
ce whisky-ul părea să i se reverse prin sânge, tot dintr-odată, făcân- 
du-i lumea să se clatine. 

O voce feminină subțire spintecă întunericul, din direcţia biblio- 
tecii, împreună cu un răspuns masculin blând, dar neinteligibil. Un 
fulger brăzdă din nou cerul, și Liam se pomeni singur pe coridor, 
cu sângele accelerându-i prin vene cu toată forța și furia ciocanului 
unui fierar. 

Oare starea lui alterată de conștiență fusese ceea ce invocase acea 
apariţie fantomatică? 

- Tată? strigă Rhianna din bibliotecă. Tu ești acolo? 

Liam străbătu cei câțiva pași până la ușa încăperii și se întinse 
după cadrul de lemn, ca să se echilibreze. 

Rhianna și Jani stăteau faţă în față, deasupra unei table de șah. 
O ceașcă aburindă de ceai cu mirodenii indiene se afla în dreptul 
fiicei sale și un foc plăcut trosnea în șemineu. Jani sări în picioare 
şi se îndepărtă de masă cu vigilența unui nemernic vinovat. Rhian- 
na, care era complet relaxată, se răsuci în scaunul ei și îi aruncă un 
zâmbet strălucitor. 

-Ştii că nu pot să dorm pe timp de furtună, zise ea, aruncându-și 
pe spate buclele de abanos. Așa că Jani mi-a făcut un ceai, și îl învăţ 
să joace șah, un joc la care este amuzant de nepriceput. 

- Serios? zise Liam, întâlnind ochii întunecaţi ai lui Jani, din ce- 
lălalt capăt al bibliotecii. 

Focul din șemineu arunca scântei de lumină în părul lui negru, 
în timp ce se reflecta strălucitor de pe kurta auriu cu bej pe care o 
purta. Liam petrecuse nenumărate nopți jucând șah cu valetul său, 
și Jani nu doar că învățase de mult cum să joace, dar chiar reușea 
să-l învingă adesea. Miji ochii la băiatul acela pe care îl cunoștea mai 
bine decât pe propriul său fiu. Reprezenta încă unul dintre păcatele 
pe care le purta cu el. O amintire constantă a damnării sale — dar 
una pe care o preţuia. 

Crezuse că ura se stinsese din ochii băiatului de-a lungul anilor. 
Dar Jani devenea bărbat în adevăratul sens al cuvântului. Oare era 
cu putință doar să fi învățat s-o ascundă de el? Părea puţin probabil, 
din moment ce Jani nu reușise niciodată să-și țină vreo emoție pen- 
tru el și să nu i se citească pe chipul său expresiv. Mai cu seamă acum, 
când ochii îi străluceau de vinovăţie și de neliniște. 

-Ai nevoie de ceva, moșierule? întrebă Jani. 

Dintr-odată, Liam se pomeni că nu-i plăcea ca valetul și fiica lui să 
fie singuri în noapte, împreună. 

-Unde e domnișoara Lockhart? întrebă el, uitându-se chiorâș 
prin cameră și dorindu-și ca umbrele să înceteze să se mai fâţâie atât, 
căci îi făceau mintea ameţită de alcool să se învârtă și mai tare. 

Se gândise că, dacă avea să dea peste cineva aici, persoana aceea 
avea să fie guvernanta lui. Venea adesea în încăperea aceasta. Liam o 
spionase de mai multe ori, citind titlurile cărților și vorbind cu volu- 
mele ca și când i-ar fi fost vechi prieteni. 

„Ei bine, tu sigur pari foarte interesantă“, obișnuia să șoptească 
în timp ce frunzărea paginile. „Dar s-ar putea ca acum să nu am dis- 
poziţia pentru ceva atât de volubil. Hmm, ia să vedem ce-i cu tine?“ 
continua, alegând un alt titlu. „Un mister s-ar putea să fie exact 
ce-mi trebuie.“ Liam o observase așa, când nu știa că era privită, în 
timp ce așeza cu precizie fiecare carte în locul de unde o luase, aran- 
jând cotoarele la milimetru. Nu citea niciodată în bibliotecă, ci prefe- 
ra sera, care avea vedere spre dealul care cobora spre mare. 

Mda, fără îndoială domnișoara Lockhart era o creatură a luminii 
soarelui. Și simpla amintire a vocii ei îl liniștea și îl excita în ace- 
lași timp. 

- Domnișoara Lockhart l-a condus la culcare pe Andrew imediat 
după ce ai plecat dumneata, îl informă Jani. 

-Aşa e, confirmă Rhianna. A zis că nu se simţea tocmai bine, ceea 
ce ne ajută să mai rezolvăm un mister, pentru că au mai dispărut de 
două ori azi amândoi și nu i-am găsit. Probabil s-au dus jos la bucă- 
tărie să caute prin dulăpiorul cu medicamente... 

Liam încuviință din cap, săgetat dintr-odată de vinovăție la 
gândul că fusese prea preocupat ca să observe că fiul său nu se sim- 
tea bine. 

- Mă duc să văd cum se simte acum, mormăi el, dar apoi in- 
timitatea confortabilă în care era cufundată încăperea îi atrase 
atenţia: focul care trosnea în șemineu, lumina slabă și difuză, 
condimentele aromate. 

Strălucirea din ochii lui Jani când se uita la Rhianna. 

- Sper că nu veţi mai sta până foarte târziu, zise el, precaut. O să 
o trimit jos pe domnișoara Lockhart, să vă țină companie. 

De fapt, ca să se asigure că nu rămâneau singuri prea mult timp. 

-Am putea să ne oprim din joc chiar acum dacă ai prefera, 
zise Jani. 

- Nu! protestă Rhianna. Vrei să ne oprim numai pentru că pierzi. 
Domnișoara Lockhart spune că nu o să înveţi niciodată dacă nu 
duci jocul până la capăt. Acum, stai jos la loc şi înfruntă-ţi soarta ca 
un bărbat! 

Jani rămase în picioare, cu privirea fixată spre Liam, în timp ce 
aştepta să audă ordinele lui. Respectuos, la fel ca întotdeauna. Lo- 
ial. Orice suspiciune pe care ar fi avut-o se topi într-un fel de mârâit 
de afecțiune, și Liam își drese glasul, blestemând în sinea sa faptul că 
alcoolul îi aducea mereu la suprafață emoţii care amenințau să dea 
pe dinafară. 

- Fii blândă cu el, nighean, zise Liam, invocând un zâmbet pentru 
fiica lui. 

- Ha! Niciodată! Arătă apoi spre locul lăsat gol de Jani și zise: O să 
te fac praf! O să vezi tu! 

Liam se întoarse apoi și plecă, gândindu-se amărât și ursuz că 
nimeni nu se uitase niciodată la el cu tandrețea răbdătoare pe care 
o iluminase focul din șemineu pe trăsăturile fine și tinerești ale lui 
Jani când se uitase la Rhianna. 

Era dintr-odată destul de îngrijorat pentru Andrew, și asta îl făcu 
să urce scara grandioasă ce ducea spre etajul superior, îndreptându-se 
spre aripa vestică, unde se aflau camerele familiei sale. Unde se afla și 
guvernanta, de altfel. Pașii fermi îi șovăiră o clipă când trecu pe lângă 

ușa închisă a dormitorului ei. Lumina lumânărilor se strecura pe sub 
ușă, revărsându-se pe coridorul întunecat, și Liam se pomeni între- 
bându-se, nu pentru prima dată, ce făcea Mena în intimitatea came- 
relor sale. Și-o imagina acolo, desfăcându-și părul şi pieptănându-l 
cu mișcări lungi și atente. Sau poate că se afla în baie, săpunindu-și 
pielea translucidă și umerii, sânii, coapsele albe. Și mai sus. Trecân- 
du-și degetele prin cârlionţi castanii-roșcați, cu câteva nuanțe mai 
închiși decât părul ei, și alunecându-le printre faldurile... 

Liam mârâi când o tresărire de dorinţă îi asaltă mușchii de mai 
jos de centură, conducându-i sângele în jos în asemenea măsură, în- 
cât scrâșni din dinţi când deveni conștient de umflătura de sub kil- 
tul său. Nu era momentul pentru asta acum. De fapt, nu avea să fie 
niciodată timpul pentru asta. Nu când era vorba despre ea. 

Camerele lui Andrew se aflau la trei uși distanță de dormi- 
torul guvernantei, și Liam ciocăni încet mai întâi, în caz că băia- 
tul era treaz. Cum nu primi nici un răspuns din interior, deschise 
ușa dormitorului. 

- Andrew? zise el, și vocea sa răsună cu ecou prin întunericul 
tăcut. 

Înaintă prin cameră și examină scurt cearșafurile dezordonate 
de pe patul gol al fiului său. O inspiraţie profundă urmă, ca întot- 
deauna, culmea unei suspiciuni ilogice. Liam încercă să îndepărte- 
ze nesiguranța aceea din mintea lui, doar că i se implantă în creier 
precum capătul ascuţit al unei săgeți, cu o asemenea forță, că pur și 
simplu tresări. 

Din ziua aceea din curtea distileriei, când butoiul de whisky 
căzuse, Andrew și frumoasa lui guvernantă deveniseră prieteni la ca- 
taramă. Credeau că Liam nu observase privirile complice pe care și le 
aruncau unul altuia. lar căldura și plăcerea care își făceau loc pe buze- 
le Menei când îi zâmbea fiului lui îi stârnise lui Liam nu de puţine ori 
tot felul de gânduri îngrijorătoare și nerezonabile. Iniţial, crezuse că 
sentimentul acela de invidie fusese cauzat de afecțiunea care înflorea 
vădit între cei doi. Din cauza distanţei și a răcelii ce exista între Liam 
și fiul său și din cauza apropierii dintre el și domnişoara Lockhart. 
La drept vorbind, lejeritatea și afecțiunea cu care se purtaseră cei doi 
unul cu altul în ultimele zile chiar fusese ceva demn de invidiat. 

Dar dacă fusese orb la ceva mult mai ilicit decât crezuse? Ce se în- 
tâmpla dacă, orbit de propria dorinţă lascivă pentru femeia aceasta 
senzuală, nu observase o relaţie care nu era numai îngrijorătoare, ci 
de-a dreptul prădalnică? 

Prima experiență sexuală a lui Liam fusese cu o femeie mai în vâr- 
stă decât el. La fel ca Andrew, fusese și el un băiat înalt pentru vârsta 
sa. Chipeș, bine făcut şi vorace. Atrăsese atenţia fetelor și a femeilor 
şi învățase destul de repede ce voiau acestea de la el. 

Şi ceea ce putea lua el de la ele. 

Un ghem de senzaţii întunecate și brutale făcu să i se strângă sto- 
macul. Un junghi de furie criminală care făcea o gelozie stacojie să 
sângereze în rană. Oare o femeie ca Mena Lockhart ar fi îndrăznit 
să se joace cu fiul Demonului Scoţian? Nu era sigur de răspuns. Și nu 
zisese chiar Rhianna că Andrew și Mena dispăruseră împreună mai 
devreme în acea zi? Liam însuși observase că păruseră să-l evite, și 
nu doar o dată. 

Ameţit de whisky-ul pe care îl băuse la cină — și nu mai știa dacă 
fuseseră trei sau patru pahare — și de ceea ce mai fusese în carafa din 
biroul său, Liam ieși din dormitorul fiului său și își îndreptă pașii 
spre lumina care se vedea pâlpâind pe sub ușa dormitorului Menei 
Lockhart. Lăsă groaza care îi împovăra interiorul să înflorească și să 
explodeze într-o mânie familiară pe care în mod normal se străduia 
să o înăbușe, dar de care acum nu se feri. 

Castelul Ravencroft era plin de secrete, și, unul câte unul, era ho- 
tărât să le scoată la lumină. 

Și apoi să asigure o dreptate rapidă și punitivă. 


Capitolul 12 
CES 


Mena tocmai se pregătea să se schimbe de culcare, așa că se po- 
meni complet goală când ușa dormitorului ei fu deschisă cu o aseme- 
nea forță, că se cutremurară toate zidurile castelului. 

Și fu prea șocată și speriată fie și ca să țipe măcar. 

Confuzia îi vlăgui membrele când ea recunoscu silueta întuneca- 
tă care îi umplea cadrul ușii. Era de mărimea unui munte. La fel de 
negru ca noaptea care îl înconjura și la fel de năvalnic. Privirile li se 
întâlniră, și zburară scântei, în timp ce Liam stătea la fel de neclintit 
în pragul ușii ei. Ochii ei erau măriţi și înspăimântați, iar ai lui mijiţi 
și strălucind de furie. 

Era sălbatic de masculin. Necruţător. De neoprit. Preţ de o cli- 
pă, Mena stătu acolo, iluminată de felinarul solitar de pe biroul ei 
de scris, și nu se putea convinge pe sine să se miște. Foamea pură 

şi dezgolită vizibilă pe trăsăturile lui cizelate o făcu să rămână cu res- 
piraţia tăiată cu o secundă mai mult decât ar fi trebuit. Niciodată în 
toată viața sa nu văzuse pe nimeni uitându-se așa la ea. Ca și când 
dorinţa îi cauza o durere fizică reală. Pielea părea să i se strângă și 
mai tare pe oasele-i ascuţite, oferind intensității privirii lui o notă 
desăvârșită de cruzime. 

Gura aspră i se înmuie în clipa în care o văzu, și pieptul i se cu- 
tremură de parcă s-ar fi chinuit să-și umple plămânii cu aer. Părea la 
fel de barbar și de sălbatic precum scoţianul din pictura de pe scări. 
Părul i se revărsa până pe umeri și în ochi îi strălucea ferocitatea unui 
prădător alfa, iar mușchii i se încordau cu o forță incomparabilă. Nici 
un centimetru din corpul lui nu se clintea cu excepţia nărilor care se 
umflau în timp ce se uita la ea și inspira profund. 

Ochii lui atinseră fiecare bucăţică din ea. Chiar și părți care poate 
nu mai fuseseră niciodată atinse. Străluceau ca o furtună de fulgere, 
revărsându-se pe terminaţiile ei nervoase precum valuri de curent 
electric de fierbințeală. Un tunet aprig și fierbinte de răspuns ex- 
plodă în ea, invocând o furtună atât de puternică și de neașteptată, 
încât aproape că se simți trădată de propriul corp. 

Sfârcurile ei, deja întărite de la răcoarea din încăpere, se tensio- 
nară în muguri dureroși. Și senzaţia aceea îi smulse un icnet șocat, 
în timp ce prin corp i se revărsa dinspre sâni spre vintre, pentru a se 
aduna apoi într-un val de umezeală între coapse. 

Doamne, Dumnezeule, ce naiba făcea? Oare ce credea el? 

Se ridică din pat împleticindu-se și se duse în spatele lui, trăgând 
cuvertura odată cu ea și acoperindu-se până la gât, străduindu-se să 
înfășoare materialul în jurul trupului ei expus. Poate că interpreta- 
se greșit privirea lui. Cu siguranță era mânie, nu foame. Acum, că o 
văzuse fără corset, îi remarcase negreșit moliciunea abdomenului, 
curbele prea rotunde ale șoldurilor și felul grotesc îi care îi tremurase 
carnea pe ea când se repezise să se acopere. 

- Ce... ce naiba faci aici?! icni ea cu sufletul la gură, abia pro- 
nunțând cuvintele din cauza nodului de umilință pe care îl simțea 
în gât. 

Cizmele lui scoaseră un sunet amenințător și apăsat, când, în loc 
să-și ceară scuze sau să-i dea o explicaţie, el păși înăuntru. Mintea ei 
golită de șoc deveni pe dată frenetică de groază. Oare aflase cine era? 
Venise aici ca să-i ceară răspunsuri? Să o oblige să se întoarcă la Lon- 
dra și din nou în captivitate? Dumnezeule, despre ce era vorba? 

-Unde este? tună marchizul, cu voce suficient de puternică încât 
să facă ferestrele să se zguduie în rame. 

Mena putu înțelege întrebarea, deși capetele cuvintelor se ali- 
peau, ca și când i-ar fi fost dificil să le rostească. 

-La cine te referi? întrebă ea, în timp ce ochii lui se smulseră 
de la ea și cercetară încăperea într-o căutare frenetică. 

-Ştii foarte bine la cine mă refer. Porni spre garderoba ei și des- 
chise ușile. 

-N-am... nici cea mai vagă idee despre cine vorbeşti, articulă ea 
cu greu, căci senzațiile pe care le experimenta amenințau să-i para- 
lizeze limba. 

-Nu te juca cu mine, o ameninţă el, începând să scotocească prin- 
tre mătăsurile, crinolinele şi muselinele pe care le găsea, depărtând 
pliurile grele ale fustelor sale, cum ar fi făcut cineva cu un desiș dens. 
Voi doi aţi fost prieteni la cataramă. Nici nu știu cum de naiba n-am 
observat mai devreme. 

Peste măsură de tulburată, Mena se străduia din răsputeri să 
dea un sens acuzațiilor lui, în timp ce smulgea cuvertura de pe pat 
ca să și-o înfășoare mai strâns în jurul corpului. Oare Gavin - Lord 
Thorne - îi turnase minciuni despre ce se întâmplase sau, și mai co- 
rect spus, despre ce nu se întâmplase între ei? Închise ochii strâns, 
încercând să ţină în frâu un val copleșitor de panică, și se rugă în 
sinea ei să nu se fi întâmplat așa. 

-N-o să-l găsești aici, zise ea, urând disperarea pe care o auzea în 
propriul glas. Sunt complet singură. 

El trânti ușa garderobei ei, care rămase întreagă numai datorită 
măiestriei cu care fusese construită. 

-Ştiu că îmi ascunzi ceva, tună el, și pașii lui mari anulară distan- 
ţa dintre ei, până când Liam se înălța deasupra ei, la numai câțiva 
centimetri distanță. 

Mena simţi cum se face mică sub dominația lui, și lacrimi de spai- 
mă îi năpădiră ochii precum mii de ace. 

El se lăsă în genunchi și ridică așternuturile, ca să verifice 
sub pat. 

-Îți dau cuvântul meu de onoare că nu e nimeni în camera asta cu 
excepţia mea și a ta. Te rog, îl imploră ea. Te rog, pleacă! 

-Ştiu ce-ai făcut, mârâi el și apoi, într-o mișcare fluidă și grați- 
oasă, se ridică și o apucă strâns de braţe. Nu atât de tare încât să o 
doară, dar suficient cât Mena să-și dea seama că nu avea nici o șansă 
de scăpare. Mărturisește, și o să fiu îngăduitor, dar, dacă mă minți... 

Lăsă finalul frazei în aer, deși ochii lui jurau răzbunare. 

Menei i se înmuiară membrele de frică, și simţi cum i se uscă 
gura. Mai fusese amenințată și altă dată. Lovită. Împinsă. Și chiar 

și strangulată o dată. Își amintea sunetele îngrețoşătoare ale pum- 
nilor care se izbeau de carnea ei. Cum dura o clipă prelungă înain- 
te să simtă efectiv durerea. Imaginea propriului ei sânge. Gustul 
alcalin al acestuia în gura ei. Cum durerea obișnuia să o bulverseze și 
să o uluiască. Fusese tratată cu atât de multă blândeţe în copilărie 
și își dorise mereu să facă bine. Să îi mulțumească pe cei pe care îi 
iubea şi pe cei cu care locuia. 

Dar învățase destul de repede. Să se aștepte la durere, să îi antici- 
peze venirea. Să o vadă apropiindu-se și să încerce să reducă daunele. 
Astfel de deprinderi s-ar fi dovedit inutile în faţa uriașului cu trăsă- 
turi brutale ale cărui mâini o țineau cu fermitate. Ar fi putut-o ucide 
cu o singură lovitură. l-ar fi putut frânge oasele cu o simplă mișcare 
din încheietură. 

- Spu-spune-mi ce crezi tu că se întâmplă aici, ţipă ea. Îţi jur, mo- 
şierul meu, că n-a călcat nimeni niciodată aici cu mine! 

Chiar și în starea avansată de ebrietate în care se regăsea, el păru 
să observe teroarea din vocea ei, pentru că îi dădu drumul. 

— Atunci, unde e fiul meu? ceru el să știe. Unde e Andrew? 

Ea clipi. Deschise gura, apoi o închise. Și clipi din nou. 

- Andrew? repetă ea, aproape mută de uimire. Oare zisese el gre- 
şit? Nu se referea la fratele său, Gavin St. James? 

Răsucindu-se de la ea, Liam se îndreptă și porni spre ușă. 

-Nu e nici în camera lui și nici la parter. Mi s-a spus că i-a fost 
rău. Trebuie să-l găsesc pe fiul meu. 

O groază complet nouă o copleși pe Mena în timp ce scoțianul 
beat dispăru pe hol, clătinându-se. Cel mai probabil Andrew era încă 
afară cu Rune, și dacă Liam era așa în alertă... 

-Ce mama dracului mai e și asta? răcni marchizul. 

„Oh, nu!“ Mena lăsă cuvertura să-i alunece din mâini când se nă- 
pusti prin cameră spre cuierul unde avea halatul agăţat. Îl apucă, și-l 
trase pe ea și fugi spre ușă într-o mișcare frenetică. 

-Nu fi furios, tată, zicea Andrew când Mena aproape că se împie- 
dică de propriile picioare în graba de a ajunge la ușă. 

O luă pe după colț și-l găsi pe Andrew cu fața spre ea, cuibărind 
strâns la piept un căţeluș agitat și încrucișând celălalt braț pes- 
te trunchiul său, într-o încercare de a o proteja pe Rune de infama 
mânie a tatălui lui. 

- Furios nici măcar nu începe să descrie modul cum mă simt, mâ- 
râi apăsat Ravencroft. De cât timp îmi ascunzi animalul ăsta? 

Părul negru-albăstrui al celor doi, care erau în mod inconfundabil 
tată și fiu, strălucea sub lumina felinarelor de pe coridor, și Mena 

distingea în ochii mai deschişi la culoare ai lui Andrew o furie care 
putea ajunge s-o egaleze pe a tatălui său. 

-E în castel de două săptămâni, afirmă băiatul. Și nici măcar n-ai 
observat. Ce ar fi așa rău dacă aș păstra-o? 

- Două săptămâni?! răsunară acele cuvinte, mârâite de undeva de 
sub cutia toracică a marchizului. 

O neclintire nefirească acapară umerii uriași ai lui Ravencroft, 
precum un giulgiu al morții, și Mena se grăbi să se poziționeze între 
băiat şi tatăl său fumegând de furie. 

De îndată ce Mena veni faţă în faţă cu Demonul Scoţian în acea 
confruntare, înțelese fără doar și poate că, pe măsură ce el stătea 
tot mai nemișcat, și pleoapele i se deschideau mai tare peste ochii-i 
adânciţi în orbite, pericolul cu care se confruntau devenea mai mare 
și mai real. 

Doamne, dar chiar era un bărbat incredibil de fioros! Dacă An- 
drew nu s-ar fi aflat în spatele ei, fără îndoială s-ar fi retras câțiva 
pași. Dar făcu tot posibilul să adune orice curaj și putere putea invo- 
ca pentru a-l proteja pe băiat de furia tatălui său. 

Acesta era cel mai rău lucru care s-ar fi putut întâmpla. Cel mai 
grav mod în care le-ar fi putut descoperi secretul. Și acum, nu îi ve- 
nea în minte altceva decât faptul că trebuia să amâne cumva discuția 
lor îngrozitoare până în zorii zilei. 

- Moșierul meu, poate că ar fi mai bine să lăsăm conversaţia asta 
pentru mâine-dimineaţă, sugeră ea, pe un ton liniar. 

Ravencroft o studie cu niște ochi aproape suficient de vicleni cât 
să pară liniștiți. 

-Tu știai. Era o afirmaţie, nu o întrebare, deși o îndreptase spre 
sânii ei mai degrabă decât spre ochii ei. 

Mena se uită în jos și observă că încă avea sfârcurile întărite pe 
sub halatul de mătase de culoarea piersicii pe care îl purta. Își în- 
crucișă brațele la piept peste sâni și îl privi încruntată. I se părea de 
necrezut că ar fi putut observa așa ceva într-un astfel de moment. 

-Am aflat de curând, recunoscu ea. Am vrut ca Andrew să-ți spu- 
nă el singur, nu să vin eu să-l pârăsc. Și, de fapt, chiar plănuia să 
discute cu dumneata despre asta mâine. 

- Mâine. Mda, foarte convenabil, mârâi Ravencroft, şi încrun- 
tarea de pe chipul lui se adânci. Ce-ai făcut e de neiertat, Andrew. 
Regula a fost și va fi mereu fără animale în casă. Fără animale de 
companie. În special nu câini. Și acum, scapă de el! 

Mena se încruntă și ea îngrozitor, intuind disperarea băiatului 
din spatele ei și putând simţi cum se aduna furtuna, gata-gata să 
se dezlănţuie. 

- Hai să nu ne grăbim, încercă ea să-l convingă. Andrew a avut 
foarte mare grijă de micuț și a dat dovadă de responsabilitate. 

- Responsabilitate? A minţit!! 

- Și... chestiunea aceasta trebuie într-adevăr rezolvată, încuviință 
ea, simțindu-și inima bătându-i cu putere. Dar ai spus cu gura dumi- 
tale că ar trebui să învețe să aibă grijă și de altceva în afară de pro- 
priile dorințe, și s-a străduit foarte mult să... 

- Unchiul Thorne a zis că pot s-o iau, interveni Andrew, găsind în 
el curajul și aruncând acest argument peste umărul Menei. 

Mena închise imediat ochii strâns. Era cea mai proastă scuză pe 
care ar fi putut-o rosti băiatul. Știa ce avea să vadă odată ce deschi- 
dea din nou ochii și se pomeni din nou înfruntând furia de foc ce 
ardea în ochii marchizului, în timp ce-i vedea mâinile încleștându-se 
în pumni cu atâta forță, că i se albiseră încheieturile degetelor. 

-Nu-mi pasă nici cât negru sub unghie ce ţi-a zis Gavin! răcni el, 
gesticulând sălbatic. Eu sunt tatăl tău și eu ţi-am zis deja nu! urlă, 
după care se bătu cu pumnul în piept pentru a sublinia ideea. 

-Ce mai tată, mormăi Andrew. 

În clipa aceea, fiecare mușchi din corpul Menei se încordă. 

-Ce-ai zis? mârâi Liam, făcând un pas periculos spre ei, și tot fo- 
cul din ochii lui se transformă în gheaţă în timp ce se uita la fiul său 
ca și când ar fi fost un străin, un intrus. 

-Cu un asemenea tată, aș prefera să fiu orfan, scuipă Andrew și 
probabil strânse involuntar și mâinile de furie, deoarece cățelușul 
din braţele sale scoase un scâncet. 

— Andrew! icni ea, cu sufletul la gură, deși ochii-i zburară imediat 
spre chipul marchizului, ca să-i vadă reacţia. 

Nu îi dispăruse furia, însă ceva mult mai chinuit și mai sumbru 
temperase focul care îi ardea în ochi. 

- Exact! Vocea lui Andrew își adună putere și curaj, deși tremura 
de mânie și probabil de multă frică. Îmi doresc să nu te fi întors ni- 
ciodată acasă. Sau să fi murit în război, astfel încât toţi anii în care 
ne-a fost dor de tine, în care te-am urât pentru că ne-ai părăsit să fi 
însemnat ceva! 

„Până aici!“ Mena se săturase până peste cap de scoțienii tempe- 
ramentali și iuți la mânie. Era timpul să intervină rațiunea engle- 
zească rece, pentru a face ordine în tot haosul acesta. 

Mena se răsuci spre Andrew, îndreptându-se și înălțându-se la 
toată statura sa impunătoare, ceea ce în clipa aceasta însemna că era 
doar un pic mai înaltă decât el. 

-Să nu mai vorbeşti niciodată așa cu tatăl tău! Cum îndrăznești? 

Băiatul rămase cu gura căscată de uimire, o oglindire perfectă 
a reacției de șoc pe care o afișase și tatăl său cu doar câteva clipe 
mai devreme. 

Mena scutură din degete spre el, cam în aceeași manieră în care 
obișnuise să facă tată] ei mult iubit în rarele ocazii în care o certase 
pe ea. 

-Trăieşte ca să protejeze moștenirea ta. Ca să te protejeze pe tine 
şi să te ţină în siguranţă și fericit, și tu efectiv refuzi. Tatăl tău este 
un soldat... Nu!... Un erou! Și, deși a trebuit să faci și tu anumite sa- 
crificii, merită pe deplin măcar respectul tău, dacă nu și admiraţia ta! 
Fu copleșită de suferință amintindu-și pierderea propriului ei tată, 
și mai că îi venea să se prăbușească sub greutatea împovărătoare a 
durerii. Reuși totuși să țină la distanță lacrimile care amenințau 
să-i năpădească ochii și să o copleșească, agățându-se de indignarea sa 
îndreptățită ca de un colac de salvare. Într-o zi, el n-o să mai fie, 
şi, cu voia lui Dumnezeu, o să ai și tu copiii tăi. Și atunci, o să vezi 
ce se află în lumea aia întunecată și crudă. O să știi ce rău pot să-și 
provoace oamenii și de ce lucruri odioase să-i protejezi. Și o să fie 
atâtea cuvinte pe care o să vrei să le rostești atunci! Atât de multă re- 
cunoștință pe care o să vrei s-o exprimi și atât de multe întrebări pe 
care o să vrei să le pui, și infinit de multă înțelegere pe care o să vrei 
s-o împărtășești cu el, și... și el n-o să mai fie. Așa că o s-o iei pe Rune 
și o să te duci în camera ta chiar acum, și mâine-dimineaţă, când te 
trezești, o să îi prezinţi tatălui tău cele mai sincere scuze pe care le-ai 
rostit vreodată în viața ta, m-ai înţeles, Andrew Mackenzie? Liniştea 
se instală pe coridor până când ea își puse ferm mâinile în șolduri și 
zise: Așadar? 

După o clipă, băiatul încuviință din cap pe muţește. 

- Și tu! zise, direcționându-și mânia înapoi spre moșierul Macken- 
zie, care se uita la ea ca și când devenise o ciudățenie cum nu mai 
văzuse în viața sa. Uluirea îi netezi expresia de furie, înainte ca pri- 
virea lui să coboare iar spre sânii ei. Ea încrucișă din nou braţele la 
piept și se uită urât la el. Nu înţelegi că nu-i nimic mai bun și mai 
util pentru un copil singuratic decât un animal de companie iubi- 
tor? Poate dacă ai fi avut și tu parte de compania și dragostea necon- 
diționată a unui câine atât de dulce, nu ai mai fi tot timpul așa un 
căpcăun incurabil! 

Ravencroft lăsă genele să-i umbrească privirea cu aceeași bosum- 
flare băiețească pe care o afișase și fiul său mai devreme. 

- Bun. Şi acum..., începu ea, ancorându-și ferm picioarele în po- 
dea între cei doi masculi, care se uitau la puncte identice din covor. 
Tu ești beat, zise gesticulând spre Ravencroft. Și tu ești obosit, spu- 
se arătând spre Andrew. Și toţi avem nevoie să vedem cum o să ne 
ocupăm de treaba asta după o noapte bună de somn. Așa că, gata, la 
culcare, amândoi, astfel să mă ajute Dumnezeu, adăugă ea, lăsând 
amenințarea aceea să plutească în aer, în principal pentru că nu avea 
nici cea mai mică idee ce curs de acţiune avea să adopte dacă vreunul 
dintre ei o sfida. 

Liam ridică ochii negri și o fixă cu cea mai stranie privire preț de 
o clipă tensionată, înainte să se răsucească pe loc cu precizia unui ge- 
neral de brigadă și să se îndepărteze. Mena se întoarse din nou spre 
Andrew, care se uita la ea cu ochii măriţi. Fără să mai spună un sin- 
gur cuvânt, ea îi făcu semn spre cameră și îl urmă în timp ce-și târșâ- 
ia picioarele cu aerul unui om care se îndrepta spre spânzurătoare. 

-Nu am vorbit serios, zise băiatul după o perioadă îndelungată, 
după ce Mena întră în urma lui și-i netezi cuvertura pe pat, înainte 
de a o da de tot la o parte, întrucât avea nevoie să se miște pentru a 
scăpa de tensiunea care se acumulase în ea. 

-Ştiu asta, zise ea tăios, deși furia începuse să i se mai domoleas- 
că. O parte din ea era uluită de propriile sale acțiuni. Toată viaţa ei 
nu fusese altceva decât o lașă, un iepure fricos. Și iat-o acum înfrun- 
tând nu una, ci două persoane. Ba chiar doi bărbaţi. Dintre care unul 
era renumit pentru faptul că ucidea fără milă sau remușcare oamenii 
care îl înfuriau, așa că se gândea că pe el trebuia să-l socotească de 
două ori. 

-Crezi că știe și el asta? întrebă Andrew sfios, lăsând pe podea că- 
ţelușul, care se așeză pe covor, cu un scâncet scurt. Că nu-mi doresc 
cu adevărat să fi murit...?! 

-Cred că da, îl alină ea, într-un final, scuturând pernele de pe 
patul său. Dar cuvintele pe care le-ai spus au fost incredibil de rele și 
de crude, și cred că l-au rănit pe tatăl tău. Cu toate acestea, el dintre 
toți oamenii înțelege că, la furie, spunem lucruri pe care nu le simţim 
cu adevărat. 

-Ai fost foarte curajoasă! zise el, și veneraţia din vocea lui smulse 
un sunet mic și ironic de la ea. 

-Am fost nesăbuită, replică ea oftând și se întoarse spre el. Îmi 
pare rău că am vorbit atât de aspru. 

El ridică din umeri, în semn de iertare. 

- A fost îngrozitor de furios. 

- Da, așa e, confirmă ea, ştiind că nu avea nici un sens să nege. 

-Ce crezi c-o să facă? 

Mena rămase cu privirea aţintită spre creatura aceea mică și ado- 
rabilă care își ronțăia fundul, rostogolindu-se pe o parte, apoi pe alta 
de atâta exuberanță. Inima i se strânse în piept de groază. 

-S-ar putea să vadă altfel lucrurile în legătură cu Rune mâine la 
lumina zilei. Este un om foarte iute la mânie, dar este totuși un om 
rezonabil. Așa că mai există speranța să... 

- Nu, zise Andrew, grăbindu-se spre ea, cu ardoare. Vreau să zic, 
crezi că o să te dea afară? Crezi că o să îţi ceară să pleci? 

— Ah! Se întreba și ea asta. Poate că mersese prea departe. Poate că 
avea să se trezească a doua zi dimineaţă cu Jani la ușa ei, oferindu-se 
să-i facă bagajele și zorind-o să plece. 

Ar fi trebuit să fie mai precaută. Oare ce naiba o apucase de reac- 
ţionase așa? Cum ce făcea că își găsise glasul, că își găsise curajul și 
puterea de a se apăra, în cel mai prost moment cu putință? 

Emoţionată de îngrijorarea care se citea în ochii lui Andrew, Mena 
se întinse spre el și-l strânse de umăr, încurajator. 

-Chiar nu știu, dragule. Dar sper că nu. 

Trăsăturile băiatului se înăspriră. 

-N-o să-l iert niciodată dacă face asta. Se lupta vizibil cu lacrimile 
de mânie, care-l făceau să tremure din toate încheieturile. Asta o jur! 
Dacă îți cere să pleci, o să-l urăsc până-n ziua morții sale, indiferent 
de ce ai spus dumneata. 

O durea inima văzând ardoarea de pe chipul băiatului, așa că 
Mena îl trase în braţele ei și îi sprijini capul pe umărul său, simţin- 
du-și ochii umeziți de lacrimi. 

-Asta ar fi o adevărată tragedie, Andrew, zise ea, întrebându-se 
de ce îi venea instinctiv să-i ia apărarea tatălui lui. l-am trădat încre- 
derea. Așa că ar avea tot dreptul să mă trimită de aici. Tocmai de-asta 
e aşa îngrozitor să minți. Înțelegi acum? 

Minunat! Acum nu era doar mincinoasă, ci și o ipocrită! Doamne, 
ce dezastru de proporţii provocase! 

- Da, zise Andrew, încuviințând din cap pe umărul ei. 

-Haide acum, bagă-te în pat, îl alină ea, retrăgându-se de lângă 
el. Se aplecă apoi spre Rune și luă creatura aceea micuță de la po- 
dea și o așeză în braţele lui. Și, desigur, micuța începu imediat să-l 
lingă pe gât. Totul o să se vadă mai bine dimineaţă, după o noapte 
bună de somn. Nu-ţi face griji! 

Lacrimile încă i se revărsau în păr lui Andrew când puse capul pe 
pernă și îi permise Menei să-l învelească. Ea îl mângâie cu blândețe 
pe păru-i mătăsos și zise: 

-Orice s-ar întâmpla, să ţii minte că sunt de partea ta, da, dra- 
gule? Și că, în cele din urmă, așa e și tatăl tău. Amândoi ne dorim ce 
e mai bine pentru tine. 

Andrew strânse buzele într-o linie fermă, dar încuviință din cap. 
Mena se duse și stinse felinarul, apoi se retrase. 

- Noapte bună, domnişoară Lockhart. 

- Noapte bună, Andrew. 

Se opri la timp, înainte de a-i spune că îl iubea, deși simţea asta 
cu adevărat în sufletul ei. 

Ce băiat minunat zămislise Ravencroft! 

Închizând încet ușa în spatele ei, Mena scoase un oftat zguduitor 
și se uită în josul coridorului, prin lumina difuză a felinarelor. Desco- 
peri că era gol - fără demoni și fără marchiz —, așa că răsuflă oarecum 
ușurată și porni spre ușa dormitorului său. 

Andrew nu era singurul îngrijorat în privința sorții care o aștepta 
a doua zi. Și o noapte întreagă de așteptare avea să fie sinonimă cu 
tortura. Ştia deja că somnul urma a o ocoli la fel de eficient ca un hoț 
precaut. Poate ar fi fost mai bine să se ducă în bibliotecă și să caute o 
carte cu care să-și distragă atenţia. Mena se hotărî să nu facă asta, în- 
țelegând că nu ar fi putut fi atentă la nici o carte de pe lumea aceasta 
în momentul de față. În plus, încăperea aceea încă îi producea o stare 
de neliniște, după acea... întâlnire. Sau poate halucinație? Reverie cu 
ochii deschiși? 

Găsi întredeschisă ușa camerei sale, iar din zăvor nu mai rămăse- 
se altceva decât un ghem de așchii. O împinse totuși și se strădui să 
o facă să stea închisă, chinuindu-se să uite acuzaţiile suspicioase pe 
care i le aruncase Ravencroft mai devreme. Fusese extrem de nesă- 
buită să-l lase pe Andrew să o convingă să fie de acord cu toată nebu- 
nia asta. Se lăsase orbită de afecțiunea care înflorise între ea și băiat 
şi îl minţise pe angajatorul ei. Din nou. Aparent, odată ce fusese de 
acord să se angreneze în această farsă, era mai ușor să se lase purtată 
de val și să adauge tot mai multe secrete și minciuni. Dar cel mai tare 
și mai tare se temea să nu-și piardă complet integritatea. 

La drept vorbind, nu îl putea învinui pe marchiz pentru nemul- 
țumirea sa. Sau pentru că fusese suspicios că exista ceva între ea și 
contele de Thorne. Spre deosebire de ea, el nu era deloc nesăbuit 
și își dăduse seama că îi ascundea ceva. Și s-o ajute Dumnezeu dacă 
afla Ravencroft vreodată cu adevărat profunzimea înșelăciunii ei. 

Lumânarea din odaia ei se stinsese. Lumina argintie a lunii se 
revărsa pe fereastra mare a dormitorului ei, pictând o cruce strâmbă 
cle umbre pe covor. Mena se duse la geam ca să admire globul strălu- 
ctor, fascinată de norii cenușii translucizi, care permiteau vântului 
tomnatic să-i împingă în fața lunii. Fâșiile acelea pufoase îi fragmen- 
tau strălucirea, reușind să ilumineze peisajul luxuriant al Wester 
Rossului și al mării de dincolo de el. 

Mena își strânse braţele în jurul corpului și cugetă asupra situa- 
tiei sale cu o disperare melancolică. Doamne, în ce încurcătură se re- 
găsea! Iniţial, crezuse că minciunile ei nu aveau să dăuneze nimănui 
şi că nu serveau nici un alt scop decât să o ţină în siguranţă. Că avea 
să se ascundă în fortăreața aceasta gotică scoțiană până când peri- 
colul avea să treacă. Atunci când fusese pierdută în frica și durerea 
ce o chinuiseră chiar și după ce scăpase de la Belle Glen, viitorul nu 
fusese altceva decât o miasmă de întuneric și nesiguranță. Fugise cât 
de repede putuse și se aruncase cu capul înainte în orice sanctuar i se 
oferise. Nu se așteptase niciodată să se atașeze atât de mult de acest 
loc sălbatic și magnific. Și - pentru că deja nu se mai putea minţi pe 
sine, aici, acum, singură în întunericul și siguranța relativă a camerei 
sale — trebuia să recunoască faptul că și de moșierul sălbatic și neîm- 
blânzit care îl stăpânea. De copiii lui, de personalul său și chiar și de 
pietrele reci ale acestui castel. Și acum, era posibil să fie obligată să 
plece din cauza propriei idioțenii. 

Poate că în seara aceasta obținuse o victorie personală înfruntând 
temperamentul furibund și complet nerezonabil al marchizului. Dar 
costul unei astfel de victorii se putea să fie regretabil de mare. 

-Ai greșit. 

Durerea și rușinea infuzate în vocea aceea masculină profund re- 
zonantă spintecă nemișcarea nopții cu suficientă forță cât să pro- 
ducă o rană reală. Mena duse imediat ambele mâini la gură ca să se 
abțină să nu ţipe și se răsuci în direcţia vocii. Lumina lunii contura în 
argintiu silueta întunecată a marchizului. Chipul lui rămânea ascuns 
de noapte, deși trupul lui imens făcea fotoliul pe care se odihnea să 
pară incredibil de mic, chiar și așa, ascuns de umbrele care păreau 
să-l îmbrățișeze ca fiind de-al lor. 

Demonul Scoţian nu era genul de om care să aștepte până a doua 
zi dimineaţă, când ar fi răzbit judecata sănătoasă și rațiunea. El nu ar 
fi amânat să răspundă unei provocări. 

Mena înghiți apăsat, încercând să îndepărteze nodul pe care îl 
simţea în gât din cauza fricii. Nu. Avea să-i spună acum, în întuneric, 
ce soartă îi hărăzise. 

Capitolul 13 
SES 


-Ai greșit, repetă Liam, deși nu voise să spună nimic. 

Nu, își dorise să fie o fantomă, un spectru invizibil care să fie mar- 
tor secret la ritualurile ei feminine misterioase de pe timp de noapte. 
Dar știa că ea tot s-ar fi întors și l-ar fi descoperit la un moment dat, 
și fiecare clipă care trecea între ei fără să-și spună nimic devenea din 
ce în ce mai periculoasă pentru amândoi. 

Pentru trupul ei. Pentru sufletul lui. 

Ea era o zeiță înveșmântată în raze argintii. Goală pe sub ha- 
latul de mătase pe care îl purta, curbele luxuriante ale corpului ei 
fiind perfect subliniate de lumina lunii care pătrundea prin mate- 
rialul subţire. 

Liam știuse că era o femeie voluptuoasă și speculase adesea în mo- 
mentele lui de singurătate în privința corpului care se putea ascunde 
pe sub corsetul constrângător și pe sub fustele ei voluminoase. Dar 
nimic din ceea ce trăise până atunci în viața sa nu l-ar fi putut pregăti 
pentru ceea ce văzuse cu doar câteva minute înainte de scandalul de 
pe coridor. lar silueta ei dezgolită reprezenta imaginea care avea să 
rămână pe vecie imprimată pe interiorul pleoapelor lui. Umerii 
ei catifelați strălucind în lumina lumânării în timp ce părul său bo- 
gat și luxuriant i se revărsa liber în valuri unduitoare pe spate, la 
fel de vibrant precum un apus de soare reflectându-se dintr-o casca- 
dă. Ştiuse că sânii ei erau generoși, dar îl mâncau palmele din cauza 
amintirii perfecțiunii lor desăvârșite, cu vârfuri rozalii, care tremu- 
raseră din cauza șocului pe care îl trăise. 

Sânii aceia ar fi putut umple și niște mâini atât de mari precum 
ale lui, ba poate chiar i s-ar fi revărsat din palme, senzual. Gândul 
acesta îl făcea să saliveze, așa că închise ochii strâns, într-o încercare 
de a înfrâna dorința neasemuită care îl cutremura până în miezul 
ființei sale. 

Nu era drept. Să o vadă astfel era ca și când unui suflet damnat 
i s-ar fi permis să întrezărească un colțișor de rai binecuvântat. Care 
urma să-i fie pe vecie negat. lar cruzimea aceasta era aproape sufi- 
cient de copleșitoare cât să-l distrugă. 

- Ştiu. 

Mărturisirea ei umilă îl nedumeri o clipă, și deschise ochii. Și o 
văzu desprinzându-și mâinile de pe buze și strângându-le în jurul 

Am greşit. Am greșit cumplit când i-am păstrat secretul lui An- 
'hewgsi ţi-am ascuns adevărul. Decizia mea nu are nici o scuză și... 

Nu. Ridică mâna, făcându-i semn să se oprească din vorbit şi ob- 
«vă felul în care Mena tresări din cauza gestului său, deși îi separa 
lumgimea întregii camere. Își putea da seama că era un gest reflex, și 
asta îl făcu să scrâșnească din dinți. Mă referam că ai greșit cu ce ai 
zis.. te-ai înșelat... Am avut un căţel ca animal de companie pe vre- 
mea când eram flăcău. 

Luna o ilumina din spate pe Mena, așa că Liam nu îi putea distin- 
pe expresia, deși uimirea ei părea la fel de tangibilă precum podeaua 
pe care o avea sub picioare. 

- Serios? întrebă ea. 

-Da. 

- Și... ai venit aici ca să-mi spui acest lucru? 

Liam detesta liniaritatea precaută a glasului ei. Nesiguranța și 
teama de acțiunile lui se învolburau în interiorul ei. Și și-ar fi dorit 
ca acest lucru să se oprească, dar tot ce făcea genera efectul opus și îi 
exacerba teama de el. 

-Da, răspunse el din nou. 

-Că am greșit? 

-Da. Nu. Adică... nu numai asta... eu..., începu el, scotocind prin- 
tre gânduri la fel de întunecate și de neclare precum aerul nopții. 

Tot alcoolul pe care îl băuse părea să i se fi urcat la cap, și tot 
sângele din corp părea să i se fi retras în vintre și nimic nu părea 
să funcţioneze așa cum ar fi trebuit. 

- Atunci, din ce alt motiv ai venit, moșierul meu? întrebă ea cu 
blândețe. Ce cauţi aici, așa, pe întuneric? 

-Am..., începu el, știind că le datora amândurora un răspuns la 
întrebarea aceea. 

După ce-l uimise complet înfruntându-l în mijlocul castelului 
său, picioarele lui porniseră ferm în direcţia camerelor sale, care se 
aflau în capătul opus și îndepărtat al aripii vestice. Dar, cu cât pi- 
cioarele îl purtaseră mai departe de ea, cu atât mai rece și mai gol se 
simţise pe dinăuntru, cu atât mai greu cântăriseră poverile pe umerii 
săi, până când își simţise spatele și gâtul pe punctul de a ceda din 
cauza tensiunii. Așa că făcuse cale întoarsă, fără a putea cuprinde 
cu mintea acțiunile pe care le întreprindea, și se pomenise înapoi în 
camera ei. 

Mirosul de levănţică și trandafiri plutea în aer, și aproape că îi ce- 
daseră complet genunchii când zărise buchetul, acum uscat, de flori 
pe care i-l trimisese el, legat de o decoraţiune de metal a măsuței 

de toaletă. Uscat, dar la fel de parfumat. Și expus precum o comoa- 
ră prețioasă. 

Se așezase acolo în fotoliu, știind că registrul răgușit al vocii ei 
avea să poată alina fiara neîmblânzită și agitată din interiorul lui. 
Știind că prezenţa ei feminină avea să-i aducă aminte că era uman. 
Că nu era capabil numai de furie, foc și distrugere, ci și de amuza- 
ment, de tandreţe și de... de orice era acea senzaţie care creștea în 
pieptul lui când ea se afla prin apropiere. 

Mena părea să fie locul moale în care aterizau gândurile sale de 
fiecare dată când rătăceau. lar glasul ei dulce era sunetul de care se 
agăța ori de câte ori demonii trecutului începeau să răcnească și să urle 
în capul lui. Când se gândea la frumusețe, îi apărea în minte chipul 
ei. Când se simţea dur și rece precum oţelul, fantezia maleabilităţii ei 
suple era ceea ce îi încălzea sângele în vene. Și ea părea să fie unica 
ființă de pe lume care să poată domoli și tempera flăcările mistuitoa- 
re ale furiei sale. 

De fapt, ce anume făcea aici pe întuneric? Adevărul era că nu știa 
nici el. Tot ce înțelegea era că își urmase un fel de instinct straniu 
de a o găsi, la fel ca un animal rănit care căuta un loc unde să fie 
în siguranță. 

- Numele lui era Brutus, și tata l-a omorât. 

Mărturisirea aceasta se rupse de pe buzele lui Liam înainte să 
poată opri conștient cuvintele și rămase atârnând în aerul dintre ei, 
cu o vibrație apăsătoare. Ea lăsă brațele să-i cadă de o parte și de alta 
a corpului, și Liam se întrebă în sinea lui dacă își dădea seama că 
făcuse un pas mic în față, spre el. 

- Pe... câinele tău? 

El încuviință din cap, simțindu-se dintr-odată prea chinuit de du- 
rere și prea expus ca să își dea seama că era posibil ca ea să nu-i vadă 
mișcările în întuneric. Și-ar fi dorit să-și retragă cuvintele și să se 
închidă din nou în el. Dar amintirile acestea trăiau acolo, împreună 
cu altele, și nu le dorea compania în noaptea aceasta. 

Doar a ei. 

-De ce ar fi făcut tatăl tău ceva așa îngrozitor? 

Curiozitatea din vocea ei nu trăda milă, și asta îi dădu lui Liam 
puterea de a-i răspunde. 

-Pentru că Brutus era ceva ce eu iubeam, și tatălui meu îi făcea 
mare plăcere să distrugă orice lucru la care ţineam sau pe care-l pre- 
ţuiam, să îmi nege orice îmi doream și să mă pedepsească dacă ară- 
tam orice urmă de slăbiciune sau de atașament. 

Din gâtul ei se rupse un sunet slab de simpatie care îl mângâie pe 
Liam precum un balsam ce era aplicat pe o rană dureroasă. 

- Tatăl meu voia să mă frângă complet și să distrugă tot ce eram, 
ca să mă poate reclădi după asemănarea sa. Își dorea ca răul său să 
aibă un complice și un urmaș. O copie maniacală a cruzimii lui. N-am 
încetat niciodată să mă lupt cu el. Dar mă tem că în unele feluri 
a reușit să mă facă să fiu ca el. Un om foarte mare, foarte puternic și 
foarte violent. După toate loviturile de bici pe care mi le-a aplicat 
și după toate oasele pe care mi le-a frânt, pierderea lui Brutus mi-a 
produs cea mai mare suferinţă. 

Dumnezeule, de ce naiba îi spunea toate lucrurile astea? Nu era 
numai un bărbat matur, ci deja unul îmbătrânit, unul care îngropa 
astfel de lucruri în întunericul deceniilor trecute și le ascundea sub 
atrocități și mai mari. Poate că băutura era cea care îi slobozise lim- 
ba. Băutura sau noaptea, sau luna, sau vreun soi de magie feminină, 
care îi extrăgea această poveste din gât. O parte panicată din el şi-ar 
fi dorit să se oprească. Dar mai era o alta, care îl împingea să con- 
tinue, partea aceea simțea cum poverile se ridicau de pe umerii săi 
odată cu confesiunile rostite. 

Mena se aventură și mai aproape de el, înaintând pe covoarele 
luxuriante cu o senzualitate precaută pe care Liam nu era sigur că 
ştia cum să o gestioneze. Aproape că își dorea ca ea să rămână acolo 
unde era — în siguranță și departe de el. Dar faptul că ea se apropia 
era un lucru aproape la fel de miraculos precum proverbiala apropi- 
ere a mielului de leu. 

-Cicatricile pe care le ai pe spate... ţi-au fost produse înainte de 
armată. De către propriul tău tată? 

- Majoritatea, da, răspunse el sincer, abandonându-se și îngro- 
zindu-se de mila ei. 

Doar că ea nu-i arătă nici un pic de milă, ci doar făcu o pauză 
scurtă și înghiți apăsat. 

-Îmi dai voie să te întreb ceva? 

Liam se gândi imediat că ar fi putut să spună orice voia, câtă vre- 
me continua să folosească același ton suav care se insinua printre 
umbrele și amintirile lui ca să îi mângâie și să-i aline tensiunea din 
mușchi, din ţesuturi și din oase. Cum el nu îi dădu nici un răspuns, 
ea continuă: 

-Dacă cruzimea tatălui tău ţi-a produs asemenea răni, l-ai putea 
răni și tu pe Andrew în același fel? 

El încremeni și simţi cum i se încordează fiecare celulă din corp. 

- Nu, fătuco, tu chiar nu înţelegi că încerc să-l protejez pe Andrew 
de o asemenea pierdere? Eu l-am avut pe Brutus mai puţin de un an 
înainte să fie... măcelărit în faţa ochilor mei. Ce s-ar întâmpla dacă 
fiul meu ar ajunge să aibă un asemenea atașament timp de zece sau 
cincisprezece ani, și apoi fiara aia mică ar muri sau ar fugi de acasă? 
Nu este mai blând din partea mea să-l feresc de la bun început de o 
asemenea durere? 

-Nu a fost Lord Tennyson primul care a zis că e mai bine să fi 
iubit și să fi pierdut, decât să nu fi iubit deloc? 

Ușor, guvernanta se așeză pe scăunelul de la măsuţa ei de toale- 
tă. Acum, se afla la un braţ distanță de el, și Liam își ținea mâinile, 
încleștate în pumni, în poală. 

-Nu știu, fătuco. Nu am citit eu multă poezie la viața mea. 

- Ei bine, acesta este un aspect care trebuie remediat. Oftă încet 
și se aplecă spre el prin întuneric. Sinceră să fiu, mi se pare că această 
idee pe care o ai este o mare nebunie, dar simt că încep în sfârșit să 
te înțeleg mai bine, moșierule Ravencroft. 

O umbră de zâmbet îi îndulcea și îi încălzea vocea, și Liam se 
gândea că, dacă stătea foarte nemișcat, aproape că putea simți căl- 
dura care radia dinspre pielea ei, chiar și fără să-l atingă. Liam se în- 
cruntă, încercând să-și dea seama dacă afirmaţia ei îl mulțumea sau 
îl ofensa. 

-Ştii că mă cunosc cu Farah Blackwell, contesa de Northwalk, 
continuă ea. 

- Da. 

-Ei bine, o să-ți mărturisesc acum că m-a luat în cercul ei de în- 
credere și că știu că ea nu-ţi este o simplă cunoștință, ci este cumnata 
ta. Vezi tu, am înțeles că tatăl tău a fost un om nemilos dinainte să 
vin aici, pentru că Farah mi-a spus că a plătit ca fratele tău... ca pro- 
priul său fiu, să fie omorât în bătaie în închisoarea Newgate, unde 
era încarcerat. 

Mena reușise să dezvăluie o altă vină grea pe care el o purta încu- 
iată în pieptul său împovărat. Ceva ce poate ar fi putut preveni sau 
opri dacă ar fi acționat mai devreme. Dacă ar fi devenit Demonul 
Scoţian pe vremea când Dougan Mackenzie — băiatul care devenise 
ulterior Dorian Blackwell — avusese nevoie de el, poate că l-ar fi putut 
salva pe fratele său de la a deveni Inimă Neagră din Ben More? 

-M-a durut extrem de tare ce i s-a întâmplat fratelui tău cu mulți 
ani în urmă. Menei i se frânse vocea o clipă, după care își drese gla- 
sul, ca să îndepărteze emoția care o gâtuia. Jelesc pentru toţi copiii 
maltrataţi și ilegitimi ai lui Hamish Mackenzie și ai oamenilor ca el. 

Dar, dacă aceasta a fost soarta îngrozitoare a unui băiețel nedorit, 
mă întreb cum trebuie să fi fost pentru copiii care au fost obligaţi să 
locuiască cu un astfel de om. 

Nimeni, nici măcar însuși Liam, nu se gândise vreodată la asta. El 
jelise întotdeauna nenumăratele victime ale tatălui său. Nu se gândi- 
se niciodată că și el se număra printre ele. Fusese moștenitorul evi- 
dent. Problema legitimă care măcar moştenise un castel, pământuri 
fertile și o afacere, una pe care o ridicase din pragul falimentului și 
o făcuse să înflorească din nou. Considerase întotdeauna că, dintre 
toate progeniturile lui Hamish Mackenzie, el primise cea mai mare 
compensație și, implicit, era cel mai puţin îndreptăţit să se plângă. 

Liam își trecu mâinile prin păr, înainte de a le lăsa să-i cadă îna- 
poi în poală, constatând că îi era imposibil să ridice privirea. Pentru 
prima dată de când era copil, se simțea fragil. Friabil. Ca şi când ar 
fi fost întins pe un pat de tortură și nu mai lipsea decât o singură 
mișcare pentru a-i fi îndepărtate membrele de corp. 

- L-am urât pe tata, mărturisi Liam. Mi-am jurat că n-o să devin 
niciodată ca el, și totuși, deși nu l-am lovit niciodată pe fiul meu la 
mânie, tot mă dorește mort. 

Șoapta atingerii ei îl mângâie înainte ca mâna ei să se odihnească 
prudent în palma lui deschisă. Și se pomeni din nou obligat să în- 
chidă ochii strâns, chiar și pe întuneric, întrucât i se părea că luna 
strălucea prea tare. 

-Tatăl tău s-a comportat cumplit cu tine, și îmi pare foarte rău 
pentru asta. Degetele ei se strânseră ușor în jurul mâinii lui, aplicând 
o presiune blândă și alinătoare. Vocea ei încălzea seara aceea rece. 
Ceea ce știu fără doar și poate este că Andrew este fiul tău. Tem- 
peramental și încăpățânat, dar în același timp tandru, din aceleași 
motive, Și cred că vorbele lui au venit mai degrabă dintr-un loc rănit 
decât din convingere. 

-Cum aș putea să-i spun că Gavin a avut dreptate? Că am stat 
departe pentru că, deși tatăl meu e mort, pare că prin mine încă 
poate să distrugă totul și orice îmi iese în cale... Un vid dureros se 
deschise în pieptul lui Liam, tăindu-i răsuflarea. Unul câte unul, își 
lăsă degetele să se strângă în jurul alor ei. Am devenit Demonul Sco- 
tian pentru ei, înţelegi? Nu pentru gloria imperiului. Sau a clanului 
Mackenzie. Nu ca să-mi fac un renume sau ca să-mi adun avere. Vezi 
tu, când eram tânăr, am crezut mereu că, dacă aș muri în război, 
dacă aș părăsi lumea aceasta ca erou, copiii mei şi-ar aminti de mine 
cu drag. Și nu numai atât, dar că viitorul lor în societate ar fi asigu- 
rat. Și acesta-i motivul pentru care am condus mereu toate atacurile. 

Pentru care m-am aruncat mereu cu capul înainte în cele mai pe- 
riculoase circumstanţe, fără să stau pe gânduri. Fiecare misiune... 
fiecare bătălie... mă aşteptam să fie ultima. Cred că atât eu, cât și 
Andrew ne gândeam că n-o să fiu mai mult decât o simplă amintire 
pentru el, nu un om iute la mânie, cu care să fie nevoit să locuiască 
în aceeași casă. Cineva despre care și-ar fi dorit să nu se întoarcă 
niciodată acasă... 

-Nu a vorbit serios, îi spuse ea alinător. 

-Are tot dreptul să își dorească asta, murmură Liam, tulburat și 
în același timp fascinat de mâna mică şi moale cuibărită într-a lui. 

-Ba nu, nu are. Ea îl strânse mai tare de mână, și în mod stra- 
niu el simţi că un pic din acea presiune din pieptul lui se disipă, lā- 
sându-l să inspire adânc. Te iubește. Și tocmai de aceea și e atât de 
furios. Vrea să te iubească. Vrea să înveţe de la tine. Cred că are ne- 
voie să știe că poate să fie un copil dificil și că tu n-o să-l abandonezi 
pentru asta. 

Liam se agăța de ea ca de unica lui salvare în vârtejul mistuitor și 
nimicitor de emoţii, pe care nu-și permitea niciodată să îl examineze. 

-Şi dacă e prea târziu? mormăi el, și frica lui se transformă în 
ceva solid. Tangibil. 

După ce îi dăduse glas, creștea cu o forță suficientă pentru a-l 
distruge cu totul. 

-Nu consider că în seara aceasta s-a întâmplat ceva cu Andrew 
care să nu poată fi reparat la fel de rapid și de eficient precum ușa 
camerei mele. 

Vorbise pe un ton glumeț, și Liam presupunea că făcea asta pen- 
tru a mai destinde un pic atmosfera. În ciuda acestui fapt, ruşinea 
curba în jos colțurile gurii lui Liam, în timp ce se gândea la forța 
fizică pe care o folosise pentru a deschide ușa camerei ei. Singura ei 
iluzie de siguranță. 

-Nu ar fi trebuit să mă comport ca un barbar. Nu vreau să-ţi fie 
frică de mine, fătuco. O să pun să ţi se repare ușa mâine-dimineaţă. 

Ea rămase tăcută o clipă. 

-Nu te mai gândi la asta, zise ea. Sper că vom putea șterge 
amândoi acest incident din memoria noastră și vom putea merge 
mai departe. 

Liam spera al dracului de tare ca ea să poată face asta, deși ştia că 
el avea să fie torturat multe zile de-aici încolo de amintirea cărnii ei 
somptuoase. Ochii lui se obișnuiseră cu lipsa de lumină și, indiferent 
de ce ar fi ascuns umbrele sub mantiile lor, amintirea perfecțiunii ei 
umplea aproape palpabil toate golurile. 

-Ştiu că acesta e un subiect sensibil între noi, continuă ea. Dar 
(hiar nu pot cuprinde cu mintea ce ar fi putut spune Lord Thorne ca 
sä te facă să crezi că i-aș permite să intre în camera mea, și te asigur 
că nu am nici un fel de intenţie cât de mică faţă de fratele tău, și nici 
măcar nu mi-ar trece vreodată prin minte să mă comport într-un 
mod care să... 

-Ştiam că Gavin nu era în camera ta, o asigură Liam. Nu ar în- 
drăzni să facă una ca asta. l-am interzis să te mai deranjeze și 
a plecat. 

-I-ai interzis? Liam își putea da seama că Menei nu îi plăcea acel 
cuvânt, din felul letargic și tărăgănat în care-l rostise. Dacă el a ple- 
cat, cine credeai că putea să fie...? În clipa aceea mintea ei avu nevoie 
de doar două secunde rapide să pună lucrurile cap la cap. Își smulse 
mâna dintr-a lui. Ai venit în dormitorul meu căutându-l pe... Andrew? 
Mi-ai doborât așa ușa pentru că ai crezut că fiul tău era aici cu mine 
în toiul nopţii? Trecuse de la uluire la indignare șocată, și Liam se 
văzu nevoit să sape adânc prin gândurile sale înceţoșate de whisky, 
căutând ce să-i spună. Oh, Doamne! 

Sări în picioare ca arsă și se întoarse de la el, retrăgându-se câțiva 
pași și încleștându-și din nou braţele în jurul taliei, într-un gest pro- 
tector. Pierderea atingerii ei alinătoare îl făcu pe Liam să se ridice la 
fel de brusc. 

-Rhianna a zis că aţi urcat amândoi, să vă duceți la culcare, în 
același timp. Și voi doi m-ați evitat zile de-a rândul. Când nu vă furi- 
șați împreună, vă șușoteaţi secrete. Și în momentul acela nu mi-am 
imaginat că era vorba despre un amărât de căţel. 

Ea se răsuci ușor cu fața spre el, și Liam se bucura în sinea lui că 
nu văzuse ce emoție îngrozitoare conținuse privirea ei cu câteva clipe 
mai devreme. 

— Așadar, ai crezut că eu... Doamne, nici măcar nu pot să rostesc 
așa ceva! 

Mâna îi zbură imediat la frunte, și se șterse ferm, ca și când ar fi 
încercat să șteargă cumva acel gând jignitor. 

Liam scotoci după ceva de care să se agaţe, ceva care să o poată 
face să înțeleagă. 

-Starea mohorâtă a lui Andrew a gonit eficient toate guvernante- 
le pe care le-a avut. Și dintr-odată a început să se poarte cu tine ca și 
când l-ar fi prins pe Dumnezeu de-un picior. 

-Se numește afecțiune, șuieră ea, indignată. Afecţiune! Pentru 
că putem simţi asta, să știi, fără să existe vreun soi de perversiune 
la mijloc! 

- Înţeleg asta acum. Făcu un pas spre ea, însă Mena se retrase 
din nou. Dar este un flăcău chipeș, pe punctul de a deveni bărbat, 
care se gândește la puţine alte lucruri în afară de femei, și tu ești 
tânără și al naibii de atrăgătoare. Nu poți să mă învinuiești că am 
suspectat că... 

-Trebuia să simți un pic mai mult decât suspiciune ca să-mi 
dobori așa blestemata de ușă! 

Liam nu zise nimic. În primul rând pentru că nimeni nu îndrăznea 
vreodată să-l întrerupă și în al doilea pentru că nu-și putea aminti să 
o mai fi auzit vreodată vorbind urât. Fătuca avea dreptate, desigur, 
fusese mai mult decât suspicios. 

Fusese gelos. 

-Ar trebui să plec, șopti ea, cu mâna încă lipită la frunte, ca și 
când s-ar fi temut că gândurile sau mintea i-ar fi fugit dacă ar fi 
dezlipit-o de acolo. 

Liam se frecă pe puntea nazală. Transforma o simplă neînţelege- 
re într-o catastrofă de proporţii. 

— Nu. O să plec eu. Mai discutăm despre asta dimineață. 

Avea să clarifice lucrurile după răsăritul zorilor, când avea să gân- 
dească mai limpede. În el clocoteau toate emoțiile, unele cu care se 
lupta constant, precum dorința, furia, nevoia și regretul, dar și altele 
pe care le îngropase odată cu tatăl său. Și era mai bine să aștepte 
lumina zilei înainte să înceapă să le sorteze și să le gestioneze. Mai 
cu seamă că existau acolo și alte emoții noi, care îi erau complet stră- 
ine, pe care avea mare nevoie să le analizeze. Unele mai moi, mai 
tandre, aproape... 

- Nu, se lamentă ea, atrăgându-i din nou atenţia spre ea. Nu avem 
ce discuta în privința asta. Trebuie să plec la prima oră a dimineții. 
Nu mai pot rămâne aici. Nu acum. 

Un sentiment de panică explodă în el. 

-Adică să pleci de la Ravencroft? 

- Da, să plec de la Ravencroft. Se grăbi spre garderoba ei, cu pași 
tremurânzi și nesiguri, se întinse și scoase de acolo un braț mare 
de haine. Era prea întuneric în cameră ca să poată vedea vreunul din 
ei ce culori aveau, dar Menei nu părea să-i pese câtuși de puțin în 
timp ce deschidea un cufăr de la picioarele patului ei și începea 
să le îndese acolo, haotic. 

Când păru gata să meargă să mai ia și altele, Liam se postă în 
calea ei. 

- Rămâi, îi ordonă el. 

Dar ea păși pe lângă el. 

-Dacă ai o părere atât de proastă despre mine încât să crezi că aș 
putea profita așa de un copil, treaba asta nu va funcţiona niciodată. 
O să îmi găsesc altă slujbă. 

-Eu am... Nu voia să-i spună că greșise, deși știa că acesta era cel 
mai potrivit cuvânt. O urmă în garderobă, întrebându-se cum de re- 
ușise să oprească armate și legiuni întregi de războinici și să facă mii 
de oameni să încremenească în loc, dar această guvernantă firavă 
refuza să coopereze. Nu pleci nicăieri. Încercă să-i dea o poruncă, pe 
un ton adecvat. Asta ar fi trebuit să funcționeze. 

-Dar trebuie! exclamă ea, grăbindu-se pe lângă el și înghesuind. 
un al doilea braț de haine în cufăr. 

El închise ferm ușile garderobei și se repezi spre ea. 

-Nu voi permite așa ceva, o ameninţă el. Vei rămâne aici în slujba 
mea, și acesta e ultimul meu cuvânt în această problemă. 

Ea se răsuci ca o vijelie și porni în direcţia lui, până când se întâl- 
niră în mijlocul camerei, sub fâșiile argintii de lumină ale lunii care se 
infiltrau pe fereastră. Ar fi putut fi zeița Danu în toată splendoarea 
sa, cu păru-i de foc învolburându-i-se în jurul umerilor și cu halatul 
de mătase fluturând în acord perfect cu forța mișcărilor ei hotărâte. 

-Să nu ai impresia nici măcar pentru o clipită că poţi să-mi or- 
doni mie ce să fac, de parcă aș fi unul dintre subordonații tăi! Vor- 
bea rar și apăsat, enunțându-și cuvintele indignate cu o claritate 
detestabilă. Poate că ești un moșier scoțian și poate că ești un mar- 
chiz, dar asta nu-ţi dă nici măcar un dram de dominare asupra mea, 
Liam Mackenzie. 

Sânii i se ridicau și coborau în ritmul respirației grele și puternice. 
Îi tremura vocea de furie, și ochii ei pali de culoarea jadului străluceau 
de mânie în lumina lunii. Era ceva în legătură cu temperamentul ei 
care îi dădea lui Liam cea mai chinuitoare erecție pe care o avusese 
vreodată. Făcu un pas în faţă, dorindu-și să se întindă după ea, dar, 
pentru fiecare mișcare pe care o făcea el să se apropie de ea, Mena 
făcea un pas în retragere. 

- Poate că mi-e frică de tine, mărturisi ea, și vocea sa își mai pier- 
du un pic din ardoare, în vreme ce el o forța să se retragă în întuneric. 
Dar ascultă bine ce-ţi spun, n-o să mă mai înjosesc niciodată în faţa 
unui bărbat. Sunt stăpâna propriei mele ființe. Sunt o femeie cu o 
voinţă liberă și independentă. Merit să nu trăiesc pentru capriciile 
și plăcerile nimănui altcuiva în afară de ale mele și nu trebuie să-ţi 
ascult poruncile. 

Spatele ei ajunse lipit de perete, și dintr-odată nu mai avea unde 
să se mai retragă. Liam știa asta. Și ştia și ea asta. 

-Fă ce vrei, brută arogantă, încăpățânată și intimidantă ce ești, 
dar, dacă vreau să plec, nu mă vei pu... 

Liam o făcu să se oprească din vorbit găsindu-i gura cu a lui. 

Era o mișcare născută din panică și instinct. Nu gândise. Doar că 
pur și simplu... nu mai putea îndura să o audă spunând că pleca. 

O mai sărutase o dată, dar tot fu luat prin surprindere de com- 
plexitatea dulceții pe care o găsi pe buzele ei. ÎI inflama. Îl umilea. Îl 
ținea captiv într-o vrajă, de sub care știa foarte bine că nu avea să 
poată scăpa niciodată. Așa că iată-l acum aici, un sclav de bunăvoie 
al propriei lui dorinţe. O victimă neajutorată a dorinţei incredibile și 
istovitoare care ardea în vintrea lui și îi făcea sângele să-i clocotească 
în vene. Mădularul lui erect era la fel de tare precum un diamant, iar 
articulațiile și mușchii șoldurilor lui tânjeau să se lipească de moli- 
ciunea abdomenului ei. 

Liam nu s-ar fi săturat niciodată de ea — nici dacă li s-ar fi lipit 
așa gurile pentru eternitate. Fiecare atingere îmbătătoare a buzelor 
lor nu făcea altceva decât să-i intensifice foamea de ea. Ronţăindu-i 
buza de jos, gustă din aroma pielii ei, cerând în tăcere să fie primit în 
căldura dulce ca mierea pe care urma să o găsească înăuntru. 

Îi înghiți icnetul șocat și o prădă cu limba lui ca și când ar fi fost 
un obiectiv pe care căutase o viață întreagă să-l cucerească. Îşi înfip- 
se degetele în coastele ei ca să se abțină să nu ia mai mult decât îi 
oferea ea. 

Și ea nu era singura căreia îi era frică. Liam era absolut îngrozit. 

Că ar putea-o pierde. 

Că ar putea-o iubi. 

Și, în clipa aceasta, exista pericolul să se întâmple ambele. 


Capitolul 14 
SES 


Gustul buzelor lui Ravencroft o împinse pe Mena de la șoc la o 
stare de absolută nebunie Nu era neapărat maleabilă, cât complet 
uluită. Nu îl săruta înapoi, dar nici nu îl împingea de lângă ea. 

Usturimea dulce a whisky-ului de pe limba lui îi cauza înţepături 
prin gură, în timp ce se pomenea copleșită de o sete ce făcea să-i lase 
gura apă. Strânse buzele ca să înghită convulsiv, și imediat mâinile 
lui erau acolo, degetele lui mari îi depărtau colțurile gurii, ca să-și 
poată aluneca limba abilă înapoi în gura ei. 

Un mârâit i se frânse din gât, transformându-se rapid într-un soi 
de geamăt straniu. Bătăturile de pe palmele lui îi zgâriau pielea când 
îi cuprinse chipul, ridicându-i capul spre el. 

Poate că el era cel beat, dar Mena știa că ea era cea care se afla pe 
punctul unei beţii carnale pure. 

Era imposibil de spus ce era mai tare... zidul din spatele ei, omul 
care o ţinea lipită de el sau lungimea mădularului lui fierbinte ca 
un fier încins care pulsa lipit de vintrea ei. Erecţia lui era la fel de 
exagerat de mare precum tot restul trupului său și era suficientă 
pentru a-i trimite gândurile să zburde pe cele mai indecente făga- 
şe. Scopul ei era inconfundabil, iar dorinţa lui părea imposibil de 
evitat, și Mena se pomeni cutremurându-se atât de tare sub sen- 
zațiile pe care i le producea, încât se temea că și-ar putea pierde 
cunoștința. Fiori amețitori îi zguduiau trupul, făcând-o să tremure 
din toate încheieturile, ca și când ar fi fost lăsată afară într-un frig 
de nedescris. Însă o fierbinţeală lichidă se răspândea prin ea, cui- 
bărindu-se în miezul ființei sale și cauzându-i o explozie alarmantă 
de umezeală. 

Fusese furioasă adineauri, nu? Umilită, rănită şi... pe punctul de 
a pleca. Fusese speriată. Ar trebui să fie speriată. Era ceva greșit, deși 
nu-și putea aminti sub nici un chip de ce. Într-un fel sau altul, Liam 
Mackenzie reușea să-i dizolve gândurile veșnic turbulente într-o băl- 
toacă de nimic. Cu un singur sărut, reușise să o modeleze într-o cre- 
atură la fel de instinctuală și de primitivă ca el, căreia îi era la fel de 
dificil să-și controleze nevoile cele mai secrete. 

Mirosul înțepător al săpunului său şi cel de mosc, ce se ridica de 
la ceva mult mai întunecat și pământesc, îi invadă toate simţurile, 
și Mena îl inspiră cu nesaț, făcându-l parte din ea. Sărutul lui se îm- 
blânzi, devenind, din animalic, doar neînduplecat. Mişcările lui pe 
buzele ei erau lacome, dar în același timp ciudat de tacticoase și fără 
grabă, în timp ce o penetra adânc, căutând adâncimile gurii ei cu un 
fel tandru de agresiune. 

Mena așteptă să simtă repulsia inevitabilă care venea odată cu in- 
timitatea, aşteptă să simtă reținerea, deznădejdea și teama. În timp 
ce mâinile lui mari se plimbau pe pielea fragilă a gâtului ei, evocând 
în urma lor fior după fior, mai că nu îi venea să creadă că acele emoții 
teribile nu apărură deloc. Simţea o nerăbdare nefamiliară învolbu- 
rându-se prin ea, în timp ce degetele lui mari și puternice se strân- 
geau pe umerii ei. 

-Sărută-mă, Mena, gemu el încet, pe gura ei, și răsuflarea lui 
fierbinte și dulce sufla senzual peste umezeala de pe buzele ei. Atin- 
ge-mă! Învață-mă cum să-mi țin demonii sub control! 

În lumina slabă din cameră, nu putea vedea decât albul ochilor 
lui, care încercuia negrul obsidian al irișilor lui într-un mod ce părea 
de-a dreptul demonic. Ea ridică degetele-i tremurânde, ca să testeze 
ușor forma masculină a maxilarului său proeminent. Un început de 
barbă îi zgâria degetele, în timp ce îi explora trăsăturile dure și aspre, 
pe care își dorise dintotdeauna să le studieze mai îndeaproape, dar la 
care nici măcar nu-și permisese până atunci să se uite prea mult, de 
teamă că ar fi fost pierdută. 

Cât de aprig era tot timpul! Cât de puternic, de capabil și de izolat 
trebuia să fie. Să nu arate niciodată nici cea mai mică slăbiciune și să 
nu-și permită nici un dram de vulnerabilitate. 

Cu excepția acestui moment. Cu ea. 

Întoarse ușor capul, lăsându-se în mâinile ei, căutând mai mult 
din atingerea ei, în timp ce un sunet primitiv i se răsfrânse din gât. 

Era pierdută. Niciodată în viața sa nu fusese capabilă să izgoneas- 
că un animal rănit. 

Și Liam Mackenzie nu era cu nimic diferit. Cicatricile pe care 
le purta în sufletul lui erau la fel de cumplite și de adânci precum 
cele pe care le avea pe spate. Unele dintre răni rămâneau deschise 
și sângerânde, otrăvindu-i orice șansă de a cunoaște fericirea sau 
pacea sufletească. 

Ce tragedie erau amândoi! Răniţi și bătuţi de cei care ar fi trebuit 
să îi iubească și să îi protejeze. Aruncaţi într-o mare necruțătoare de 
cruzime și obligați să-și caute un refugiu în lumea aceasta neiertă- 
toare. Căutând un sanctuar, dar sperând în secret la izbăvire. 

Tremurând cuprinsă de pasiune, Mena se ridică pe vârfuri, li- 
pindu-și buzele de linia aspră a gurii lui. De data aceasta, limba ei o 
întâlni pe a lui cu o fierbinţeală bine-venită când își alunecă mâinile 
mai jos pe umflăturile pieptului său și în jurul trunchiului său masiv, 
ca să-i cuprindă în brațe cât de mult putea din silueta impunătoare. 
Mâinile ei căutară un loc unde să se odihnească, ușoare ca niște aripi 
de fluturi la început și apoi, când îl trase mai aproape de ea, puter- 
nice și dornice. 

Un fior de plăcere îl făcu să se cutremure când îşi alunecă degetele 
în jos pe pantele puternice ale spatelui său. Mușchii lui laţi tresăriră 
și se încordară sub atingerea ei, și își gemu aprobarea într-un mâ- 
râit satisfăcut în gura ei. Mena simțea cicatricile de pe spatele lui, 

desigur, dar ceea ce îi incita toate simțurile era bărbatul care avea 
acele cicatrici. 

Foamea lui deveni un lucru tangibil, făcându-l să respire din ce 
în ce mai greu și mai repede. Mâinile lui erau peste tot, cuprinzân- 
du-i sânii și frământându-i, în timp ce sfârcurile i se transformară 
imediat în muguri tari și dureroși sub palmele lui. Îi testa carnea 
aplicând tensiune blând și insistent, modelând-o până când nu mai 
putea gândi din cauza valului de senzații. 

Un scâncet mic de uimire îi scăpă de pe buze când șoldurile i se în- 
cordară și zvâcniră dintr-un impuls de dorință de care nu se crezuse 
vreodată capabilă. Ud și tumefiat, trupul ei îl chema pe al lui. 

Și al lui răspunse. 

Aerul răcoros al nopţii îi sărută încet gleznele, în timp ce mâinile 
lui îi strângeau halatul subțire de mătase, desfăcându-i-l. Genunchiul 
lui își făcu loc cu blândețe între picioarele ei, în timp ce o cotropea cu 
sărutări profunde și ameţitoare. Greutatea lui o imobiliza de perete, 
iar halatul ei cedă sub mâinile lui convingătoare, căzând și lăsându-i 
carnea pradă mâinilor lui. 

Marchizul îi înghiţi icnetul care îi scăpă Menei când observă că și 
kiltul lui se ridicase între trupurile lor și că, dintr-o singură mișcare 
lină și sinuoasă, el îi depărtase picioarele și-și lipise pielea coapsei lui 
goale de sexul ei expus. 

El murmură o înjurătură într-o limbă pe care ea nu o cunoștea, 
în timp ce se atingea de trupul ei, înlocuindu-i scânteia de spaimă 
cu una de plăcere. Dintr-odată, mușchiul încordat al piciorului său 
era ud și alunecos când se undui din nou, creând o frecare stranie și 
delicioasă. Mena știa că își dorea să o pătrundă și că, dacă se deschi- 
dea pentru el, avea să-și îngroape în ea fiecare centimetru de carne 
fierbinte, cât putea de adânc. 

- Stai, șopti ea. 

Sau poate nu zisese nimic, din moment ce el nu slăbi nici o cli- 
pită presiunea gurii sale, nici când buzele ei se mișcau, încercând să 
articuleze cuvinte. Voia ca el să se oprească. Și nu își dorea să se mai 
oprească niciodată. 

Și apoi mâna lui era acolo, degetele lui abile alunecau prin fanta 
umedă a sexului ei, atingând-o într-un loc secret căruia până atunci 
nimeni nu-i dăduse vreodată atenţie. Și el trezi astfel o frenezie în 
sângele ei, cu atingeri iritant de lente. O căldură stranie începu să 
prindă formă în miezul fiinţei sale și explodă rapid într-un ghem in- 
cendiar de senzaţii. 

Mena se zbătea neajutorată sub el, călărindu-i coapsa puternică, 
în timp ce și mai multă fierbințeală crea și mai multă frecare, care la 
rândul ei ațâța și mai tare flăcările pasiunii din interiorul ei. Ce fel de 
magie păgână mai era și asta? Cum era posibil ca niște mâini atât 
de aspre și de brutale să creeze niște senzaţii atât de blânde și de 
mătăsoase, pe cel mai sensibil petic de carne al corpului ei? 

Se întâmpla... ceva. Își simțea mușchii din corp încordându-se 
și pulsând. Corpul ei părea să se deschidă, să se pregătească și să o 
avertizeze să se pregătească sufletește și să se agaţe de puterea lui 
susținătoare, pentru că nu avea să poată opune rezistenţă împotriva 
a ceea ce urma să-i facă. Mâinile ei se agăţară de spatele lui, apoi de 
umerii lui, înfigându-și degetele în carnea lui și apoi împingându-l. 
Dar el ignoră zbaterile ei plăpânde, ridicând-o ușor cu piciorul, până 
când se văzu obligată să se sprijine de forța lui nemărginită, pen- 
tru că picioarele ei nu păreau să mai fie în contact cu podeaua. Și o 
tinu acolo, suspendată la marginea splendidă a unui abis întunecat și 
necunoscut. ÎL putea simți întinzându-se după ea, o uitare vibrantă 
care nu cunoștea limite și care nu-i dădea nici o clipă de răgaz. 

Și tot ce trebuia să facă era să se lase purtată de val. 

- Termină pentru mine, fătuco! 

Îi șopti pe gât acest ordin, mângâindu-i pielea cu respirația lui 
febrilă, în timp ce-și plimba buzele pe coloana gâtului ei. 

Și ar fi făcut-o dacă degetele lui nu s-ar fi încurcat în părul ei. Un 
fior de frică o traversă ca o săgeată de gheaţă și-i scurse toată fierbin- 
teala din oasele-i aproape lichefiate. 

Gordon obișnuia să o tragă de păr. 

Folosise asta ca pe o unealtă de supunere, să-i blocheze capul aco- 
lo unde voia el și s-o oblige să stea nemișcată, în timp ce pătrundea 
cu forța în gura ei. Uneori, firele de păr i se smulgeau din scalp, și 
sunetul acela îi răsuna cu ecou în urechi, dinspre interior. 

Și orice sunet dezolat și înspăimântat scoase când își dezlipi gura 
de pe a lui și întoarse capul într-o parte fu suficient ca să-l smulgă din 
starea sa de excitație amețită. 

-Te rog, îl imploră ea, într-o șoaptă chinuită. Nu pot. 

Și se pomeni eliberată la fel de brusc cum fusese îmbrăţișată 
și mai mult ca sigur s-ar fi prăbușit la pământ dacă nu ar fi susți- 
nut-o peretele. 

Ravencroft se aruncă în celălalt colț al camerei, unde își propti 
mâinile pe perete. Capul îi atârna mai jos de umeri, în timp ce spatele 
lui impresionant se mărea și se cutremura cu fiecare respiraţie grea. 

Copleșită de un vârtej de frică, dorință carnală și rușine, Mena 
apucă strâns faldurile flasce ale halatului și le înfășură înapoi în jurul 
trupului ei, legând cordonul. 

- lartă-mă, zise el în cele din urmă. Am băut prea mult. Nu gân- 
deam limpede. 

Glasul lui era mai gros decât de obicei și accentul, mai pronun- 
ţat. Cele câteva secunde de tăcere dintre ei păreau o eternitate, în 
timp ce Mena se străduia din răsputeri să-și pună ordine în gân- 
durile-i răspândite și rătăcite prin încăpere la fel ca jucăriile unui 
copil neascultător. 

-Nu poți pleca, Mena, îi ordonă el. 

Ei nu-i venea în minte nimic ce să spună. Să plece ar fi fost mai 
sigur în multe feluri și complet periculos în alte sensuri. Soţul ei era 
undeva acolo, căutând-o. 

Dar dacă rămânea... 

-Andrew poate să-și păstreze animalul, mormăi el, împingân- 
du-se de la perete și ducându-se spre ușa dărâmată. 

Mena rămase nemișcată, încă încercând să-și recapete suflul, 
străduindu-se să ignore vibraţiile de dorință care încă pulsau 
între picioarele ei și junghiurile de teamă care amenințau să-i 
oprească inima. 

— Și..., continuă Ravencroft, încă refuzând să se întoarcă și să 
se uite la ea. Nu-ţi voi dicta cum să-ţi petreci timpul liber... sau 
cu cine. 

Spuse acestea ca și când rostirea acelor cuvinte îl costase enorm. 
Uluită, Mena tot nu știa ce să-i răspundă, până când îi scăpă un po- 
liticos „Mulţumesc“. 

-Nu pleca. Probabil era cea mai blândă poruncă pe care o dăduse 
el vreodată, cel mai apropiat lucru de o rugăminte pe care-l auzise ea 
vreodată de la Demonul Scoțian. Nu-i abandona, așa cum am făcut 
eu. Așa cum a făcut toată lumea. 

Folosise cea mai vicleană și mai eficientă armă din arsenalul său, 
ca să obțină ceea ce voia de la ea. Copiii lui. Ei chiar aveau nevoie de 
ajutorul ei, și chiar ea avea nevoie de ei. Avea nevoie de Ravencroft. 
Nu doar de omul în carne și oase, ci și de zidurile de piatră ale fortă- 
reței din jurul lor. Rămânea o fugară. Fugea de Coroană, și era exclus 
să se întoarcă în Anglia. 

-0O să rămâi, insistă el. Și eu o să... te las în pace. 

Treaba asta ar fi trebuit să o facă să se simtă mai bine, dar nu 
era așa. 

-O să rămân, șopti ea și nu-și permise să alunece în jos pe perete 
şi să se prăbușească la podea până când el nu părăsi încăperea, închi- 
zând ferm în urmă ușa ruptă. 


Mena îl visă pe brollachan în noaptea aceea. Se zvârcoli și se răsuci 
în pat toată noaptea, ca și când ar fi fost chinuită de o febră îngrozi- 
toare. Nişte mâini aspre și pline de bătături o alinară, până când se 
potoli din chin, devenind doar agitată. 

- Liam? șopti ea prin miasma compusă din ceaţă de vis și lumină 
a lunii. 

- Nu, fătuco, îi șopti înapoi o voce răgușită, întunecată. Ar fi mai 
bine să pleci. Pleacă din locul acesta. Dacă rămâi cu Demonul Sco- 
tian, asta o să însemne sfârșitul zilelor tale. 

În vis, era în patul ei, doar că nimic nu era ca înainte. O pâclă rece 
se răspândea prin cameră. Fragmenta lumina lunii și îi întuneca ve- 
derea. Plămânii i se umplură de gheaţă, și răceala i se răspândi prin 
sânge, transformându-se în frică. 

-Vine să mă rănească? șopti Mena în întuneric, în timp ce ochii ei 
cercetau ceața după ochii aceia roșii demonici înspăimântători. 

- Da! Cuvântul răsună din spatele ei, dar nu îndrăznea să se în- 
toarcă din poziţia în care stătea ghemuită pe o parte. El ia ceea ce-și 
dorește și apoi distruge lucrul acela. Nu se poate abţine să n-o facă, 
fătuco. E în sângele lui. Vocea părea din ce în ce mai aproape și mai 
puternică. Tu ești obiectul dorințelor lui acum, și asta înseamnă că 
eşti în pericol. Fugi înainte să te revendice și pe tine. 

Mena clătină din cap, într-un gest stăruitor de negare. 

-El nu vrea să mă revendice. A fost doar beat, și eu am fost slabă, 
dar n-o să se mai întâmple nimic. Eu sunt doar o guvernantă. 

-Ştim amândoi că ești mai mult decât atât. 

Lacrimi de panică îi năpădiră ochii, și tânjea să o ia la goană, dar, 
în visul acesta, mușchii nu păreau să-i mai funcționeze. 

-Cine eşti? şopti ea, în timp ce lacrimi de spaimă i se revărsau pe 
obraji. Cum... de unde ştii ce sunt eu? 

Mena simţi șoapta unei respiraţii pe șuvițele de păr de la baza 
cefei. Îi scăpă un icnet înspăimântat ce sună ca un scâncet. 

-Eu sunt întruparea îngrozitoare a infinitelor păcate ale celor din 
neamul Mackenzie. Sunt spectrul demonului lui. Nu va scăpa de pro- 
misiunea pe care mi-a făcut-o. 

-Ce ţi-a promis? întrebă ea, pentru că nu se putu abține. 

- Totul, fătuco. Totul! Şi o să iau ce mi se datorează. 

A.M Capitolul 15 
CHOND 


A doua zi dimineață, Liam se dusese în dormitorul fiului său și 
făcuse tot ce-i stătuse în putinţă să îndrepte lucrurile, înainte să ple- 
ce cu treabă, în după-amiaza aceea. El și fiul său își ceruseră scuze 
unul față de celălalt — iar acesta era un lucru care, cel mai probabil, 
nu se mai întâmplase în casa Ravencroft de generaţii întregi. 

Şi apoi plecase simțindu-se mai împovărat, dar mai plin de spe- 
ranţă decât se simţise în toată viața sa, iar emoţiile acestea conflic- 
tuale îl lăsaseră mai agitat ca oricând. Pe tot parcursul călătoriei sale 
de la Strathcarron la Dingwall, Liam avusese nevoie de tot timpul 
pentru a se decide cu ce femeie urma să se culce ca să scape de amin- 
tirea Philomenei Lockhart. Cum, pentru numele lui Dumnezeu, avea 
să reușească să facă faţă întâlnirii plictisitoare a Consiliului pentru 
Agricultură al Moșierilor din Scoţia, când era la fel de distras și de 
agitat ca un adolescent? Nu exista nici o șansă ca Liam să se poa- 
tă concentra asupra rapoartelor despre culturile de vară târzie sau 
asupra problemei însămânțărilor de iarnă, ori să decidă asupra pre- 
ţurilor de export, sau să se întâlnească cu reprezentații francezi, 
conduși de moșierul Fraser, ca să cumpere butoaiele din lemn de 
stejar necesare pentru anul viitor, dacă nu putea să-și stăpânească 
libidoul năbădăios. 

Acesta era și motivul pentru care plecase cu două zile mai devre- 
me de la Ravencroft. Avea să fie nevoie să petreacă cel puțin pe atât 
în pat cu altă femeie ca să își șteargă din memorie amintirea trupului 
ei incomparabil și a dorinței ei umede de pe piele. 

Mary Munroe deschise ușa înainte ca el să apuce măcar să ciocă- 
nească. Cu chipul ei frumos, luminat de un zâmbet primitor, și fă- 
cându-și vânt cu evantaiul într-un mod foarte cochet, femeia îi făcu 
cu ochiul. 

-Ce să vezi?! Dacă nu e însuși Demonul Scoţian, venit aici în 
persoană, ca să-mi răpească virtutea, zise Mary, răsucind pe deget o 
buclă de abanos și apoi râzând de propria-i glumă. Se numărau deja 
ani buni de când Mary Munroe nu mai era virgină - sau virtuoasă, 
de fapt. 

Femeia era cea mai scumpă curtezană din Scoţia. Și se zvonea 
că trăia la Dingwall pentru că lordul de la castelul Tulloch era cel 
care o ţinea în aceste apartamente luxoase. Dar, atât timp cât era 
disponibilă oricând avea el chef, era liberă să se ocupe de restul 

„programărilor“ sale. Mary Munroe păstra numai cea mai exclusivis- 
tă clientelă, și Liam era suficient de norocos cât să se numere printre 
clienţii săi. Nu îi plăcea numai priceperea ei, ci și compania acesteia. 
Și putea spune asta despre foarte puțini oameni. 

Femeia chicoti încântată când el o înghesui înapoi în apartamen- 
tul ei, o lipi de perete în interior și o sărută aprig. 

Asta era ce își dorea, nu? O partidă de sex plină de transpiraţie 
și de disperare. Și ea avea să-l lase să-și facă de cap. Mai făcuse asta. 
Dar, în timp ce înflorea pentru el, învârtindu-și limba prin gura lui cu 
mișcări de expertă, Liam înțelese dintr-odată că nu buzele ei erau cele 
după care tânjea. Sub mâinile lui cercetătoare, sânii ei păreau prea 
mici și deloc excitanţi. Corpul lui era tare și pregătit, încă din urmă cu 
o noapte. Şi atunci, de ce trebuia să închidă ochii și să și-o imagineze 
pe Mena pentru ca simpla idee de a se culca cu cea mai frumoasă și 
dorită femeie din Scoţia să i se pară mai atractivă? 

Ea rupse sărutul fără tragere de inimă și rămase o clipită studiin- 
du-l cu ochii ei de culoarea whisky-ului. 

- Bine, moşierule Mackenzie, cine este? 

El făcu un pas în spate când ea îl împinse ușor. 

- Cine? întrebă voit ambiguu, în timp ce-și aluneca mâna peste 
părul pe care și-l legase pe timpul călătoriei. 

-Femeia pe care încerci s-o uiţi. 

Ridică dintr-o sprânceană și apoi porni în jos pe coridor, cu fuste- 
le-i voluminoase fluturând în jurul său. 

Mena arcuia spatele în același fel, și Liam știa că ea sigur nu avea 
nevoie de o tonă de material ca să ajungă la forma aceea corpora- 
lā pentru care domnișoara Munroe și numeroase alte femei plăteau 
bani buni ca să o obțină prin artificii de croitorie și să o etaleze pen- 
tru a se face mai dezirabile. Fundul Menei era de o perfecțiune desă- 
vârșită. Şi dacă doar și-ar fi putut strânge mâinile în jurul feselor ei 
delicioase, ar fi fost un om fericit. 

Se încruntă, înfuriat de făgașul nedorit pe care tot intrau gându- 
rile sale. O urmă pe curtezană în salonul ei de primire a oaspeţilor, o 
apucă de la spate și o răsuci cu faţa spre el. 

-Nu vorbi prostii, femeie! 

Buzele ei colorate se arcuiră într-un zâmbet. 

-Sunt pricepută la multe lucruri, moșierul meu, dar să vorbesc 
prostii nu se numără printre talentele mele. Dacă vrei o curvă fără 
minte, va trebui să te duci să cauţi în altă parte. 

- Nu pentru mintea ta te plătesc, fătuco. Și acum, scapă de asta, 
zise, şi degetele lui zburară spre șnururile rochiei ei. 

Ea îi acoperi mâinile mari cu cele mici și fragile ale ei, și lui Liam îi 
veni destul de greu să privească expresia înțelegătoare din ochii ei. 

-Te cunosc de mult timp, Liam Mackenzie. Și te-am dorit de di- 
nainte să vii tu prima dată la mine, de pe vremea când încă îi erai 
fidel soției tale nebune. 

-Ai grijă, fătuco, o avertiză el și-și retrase mâinile. 

-Şi tu mă doreai, mă voiai al naibii de tare, dacă îmi amintesc 
bine. Ea se întoarse de la el și se aventură și mai departe, în salonul 
somptuos al casei sale, unde se întinse confortabil și languros pe un 
divan de culoare verde-deschis, a cărui nuanţă se asorta la perfecție 
cu draperiile aurii. Chiar și camera era decorată într-o manieră me- 
nită să-i accentueze frumusețea. Paleta deschisă de culori îi ilumina 
trăsăturile întunecate, care contrastau cu bronzul rochiei pe care o 
purta. Flutură din evantai de câteva ori, făcându-și buclele lejere de 
abanos să i se legene în jurul feței cu o eleganță exersată. Am știut 
asta când ai venit în sfârșit și m-ai luat prima dată, am știut că o să 
fie genul de întâlnire după care o să am nevoie de timp de recuperare. 
Şi, la fel ca întotdeauna, am avut dreptate. N-am mai mers la fel de 
bine o săptămână după aceea, zise, și faţa îi strălucea datorită amin- 
tirii extrem de plăcute. 

Păi, și atunci de ce mai pierdeau timpul?! 

- Dezbracă-te, și o să am eu grijă ca picioarele tale să nu mai atin- 
gă podeaua câteva zile bune. 

Dar ea clătină din cap, cu ochii strălucindu-i de regret și de un soi 
de compasiune afectuoasă. 

- Nu. Dacă nu ești deja îndrăgostit de ea până peste cap, ești pe 
cale să fii. N-aș apuca să te am decât o dată, după care ai fi atât de 
măcinat de regrete și de rușine, că ai pleca. Și nu aș vrea să ne des- 
părțim așa. 

-Treaba asta cu ghicitul viitorului se plătește la fel de bine pre- 
cum prostituția? o întrebă el, răutăcios. 

-Nu fi crud doar pentru că am dreptate, îi răspunse ea tăios. 

El se uită urât la ea, și Mary îi răspunse cu aceeași monedă: 

-Stai jos, moșierul meu, să-ţi torn ceva de băut, îl invită ea. Poţi 
să-mi povesteşti despre ea. 

- Nu, mulțumesc. Nu-i mai ardea de băut. 

-Un ceai atunci, zise ea, făcându-i semn spre ceainicul din fața 
sa, și Liam fu de acord, așezându-se în fotoliul de piele din fața șemi- 
neului, singura piesă de mobilier existentă acolo pentru un vizita- 
tor masculin. 

Mary turnă ceaiul încet, și el o privi în acest timp, simțind cum i 
se strânge vintrea de dorință, disperare și, dacă era complet sincer cu 
el, cel mai probabil ușurare. Luă de la ea ceșcuţa delicată de porțelan, 
când ea i-o întinse peste măsuţa din salon, și făcu tot posibilul să nu 
dea pe gât conținutul dintr-o singură înghițitură. Nu băuse nicioda- 
tă prea mult ceai la viaţa lui și nici nu se simţise confortabil ţinând 
în mâini ceva atât de casant. Când ridică privirea, ea îl privea cu o 
afecțiune vicleană. 

-Îmi place că nu prea reușesc să te citesc niciodată cu adevărat, 
zise ea. Tu ești locotenent-colonelul Mackenzie, Demonul Scoţian. 
Te arunci în bătălie fără nici o ezitare și pornești la atac în cele mai 
periculoase situaţii, fără ca măcar să clipești. Dar să ţii la o femeie... 
asta te sperie suficient de tare încât să dai bir cu fugiţii? 

Liam nu zise nimic, ci doar lăsă jos ceașca. Pentru că adevărul era 
că nu fugise numai de Mena. Ci și de el însuși. De umilința pe care i-o 
produsese mărturisirea pe care i-o făcuse pe întuneric. Îi împărtășise 
o parte dintre secretele lui. Își împărtășise durerea cu ea. Dezlănțui- 
se forța sălbatică a dorinţei lui... 

Și asta o înspăimântase. 

Așa că îi promisese că avea să o lase în pace, dar, chiar în timp ce 
rostise acele cuvinte, știuse să minţea. Pentru că nu ar fi avut cum 
să o lase în pace nici dacă ar fi vrut. Domnișoara Lockhart devenise 
cumva o parte din el. 

-E iubire? întrebă Mary cu blândețe. 

- E... complicat. 

-Iubirea e mereu un lucru complicat, dragule, zise ea și râse scurt. 
E unul dintre motivele pentru care și eu fac ceea ce fac, în loc să mă 
îndrăgostesc de cineva care să merite. Complicaţiile sunt odioase și 
incomode, mai puțin atunci când le trăiește altcineva, desigur. 

Liam se gândi că probabil atitudinea ei nonșalantă faţă de situa- 
ţie era ceea ce îl determină să îi mărturisească acum ceva de care se 
temea, dar începuse să bănuiască. 

-Ea nu-l vrea pe Demonul Scoţian. 

- Mai ai multe alte titluri, îi aminti ea. 

-Nu pare să fie interesată nici de alea. Era un lucru pe care desco- 
perise că îl admira la Mena, deși s-ar fi folosit de el bucuros ca să ob- 
ţină ceea ce voia de la ea dacă ar fi crezut că asta ar fi ajutat la ceva. 

Femeia ridică din umeri. 

- Atunci, fii Liam Mackenzie, zise ea simplu. Bărbatul și atât. 

- Eu... nu cred că știu cine e omul ăsta. 

~ Dacă e o femeie bună, o să te ajute ea să-l descoperi. 

Dar el nu putu face altceva decât să clatine din cap, în timp ce-și 
simţea inima din ce în ce mai grea în piept. 

-A fost maltratată în trecut și știe că sunt un om violent. E în- 
spăimântată de mine... 

-Şi totuși? ceru să ştie Mary. 

-A tipat la mine, zise el, încă nevenindu-i să creadă. Au trecut zeci 
de ani de când n-a mai îndrăznit cineva să facă asta. Mi-a zis că nu 
pot să îi dau ordine și că e o femeie cu o voinţă liberă și independen- 
tă. M-a numit o brută intimidantă. 

- Oh, Doamne! exclamă ea, mascându-și un zâmbet și un chicot 
cu ajutorul evantaiul. Și tu ce i-ai răspuns la asta? 

-Am sărutat-o. Și ea m-a sărutat înapoi. 

- Căsătorește-te cu ea, Liam, îi porunci ea, închizând evantaiul 
printr-o mișcare foarte fermă. Cât mai curând posibil. Mâine dacă 
se poate. 

— Nu m-ar vrea, zise el, destul de confuz. 

-Nu fi ridicol! Orice femeie te-ar vrea! zise Mary, aruncându-i o 
privire curioasă peste buza ceșcuţei ei de porțelan. 

-Nu și ea. Are multe secrete. Secrete dureroase. De fapt, cred că 
mă evită intenționat. Dar uneori... se uită la mine ca și când... 

Ca și când îl dorea. Ca și când îl înțelegea. 

- Fiecare femeie are secretele ei. Mary scoase un oftat nerăbdător 
şi lăsă ceașca pe masă lângă a lui, după care îl bătu ușor peste înche- 
ietura degetelor cu evantaiul închis, ca să-i atragă atenţia. Este un 
șoc pentru mine că asta încă vă surprinde foarte tare pe majoritatea 
bărbaţilor, ca niște idioţi adorabili ce sunteţi, dar chiar nu înțelegeți 
că o femeie care nu vă vrea doar titlurile și nu-i o vânătoare de averi 
își dorește să fie curtată și cucerită? 

- Curtată și cucerită? Cuvintele astea îi lăsau pe limbă un gust la 
fel de straniu precum era această idee pentru mintea lui. Te referi 
la cadouri, bijuterii și... 

- Nu, la naiba! exclamă ea, întrerupându-l și lipindu-și mâna de 
frunte într-un gest dramatic de uimire. Cele mai prețioase lucruri pe 
care i le poți dărui unei femei — unei femei demne — sunt intimitatea, 
timpul, adevărul, siguranţa și prietenia. 

- Prietenia? repetă el, ridicând mâna și lipindu-și-o de tâmplă, în 
locul unde simtea că începea o durere de cap. 

-Vorbeşte cu ea. Cunoaşte-o mai bine şi las-o și pe ea să te cunoas- 
că. Intimitatea nu se rezumă la dormitor, dacă nu ştiai. Ca să vă iu- 
biți cu adevărat, trebuie mai întâi să vă placă unul de altul. Ţie îţi 
place de ea? 

Liam cugetă asupra întrebării ei. Îi plăcea felul în care se compor- 
ta și în care vorbea cu copiii. Îi plăcea faptul că era o femeia pragma- 
tică, dar totuși idealistă. Îi plăcea felul în care mânca, cu poftă, dar 
şi cu maniere alese. Îi plăcea cum își coafa părul și cum strâmba din 
nas și îi plăceau cărțile pe care le citea, chiar și cele pe care nu le în- 
țelegea. Îi plăcea faptul că îi putea mărturisi secretele lui în întuneric 
și că nu îl făcea niciodată să se simtă rușinat sau vinovat de nimic. Îi 
plăcea că îl trata cu simpatie şi înțelegere şi niciodată cu milă. Îi plă- 
cea felul în care reacționa inima lui când îi auzea tocurile pe podelele 
castelului său. Nu-i venea în minte nici măcar un singur lucru care 
să nu îi placă la ea. 

Bănuia totuși că putea încadra secretele ei în categoria aceasta. 
Orice îi punea acele umbre în ochi și o făcea să-i fie frică de el. 

- Da, recunoscu el. Îmi place de ea. 

- Atunci, trebuie să te duci la ea și să o revendici imediat ca fiind 
a ta! zise și se ridică, de parcă ar fi fost pregătită să-l dea afară din 
casa ei. 

-Faci totul să sune atât de simplu, zise el, ridicându-se la rându-i 
și simțindu-se mare și stânjenit în salonul ei pretenţios. 

-Nimic care să merite nu e simplu, i-o tăie ea. Ai ajutat la dez- 
membrarea Companiei Indiilor de Est. Ai luat cu asalt castele și ai 
schimbat din temelii regimuri întregi de tirani. Și, dacă va fi să ţi se 
împotrivească, ia-i cu asalt toate defensivele și escaladează-i zidu- 
rile! Nu e ca și când nu ai ști cum să faci asta. 

Replica aceasta îi smulse lui Liam un sunet sec de amuzament. 

- Nu pot să plec acum, particip la un summit de o săptămână, care 
are loc chiar aici, în Dingwall. E o obligaţie pe care o am faţă de popo- 
rul și faţă de clanul meu, pe care nu o pot ignora sub nici o formă. 

- Atunci, ai o săptămână la dispoziţie să-ţi dai seama cum să-i 
cucereşti inima, moșierule Mackenzie. .Și îți sugerez s-o folosești 
cu înţelepciune. 


Russell avusese dreptate în privinţa ploii, cugeta Mena în timp 
ce stătea pe acoperiș, pe cel mai nordic parapet de la castelul Raven- 
croft şi contempla celebrările ce aveau loc jos. Briza răcoroasă de oc- 
tombrie aducea umezeală în aer, dar până acum nu căzuse nici măcar 
o picătură de ploaie. 

Moșierul Mackenzie se întorsese de la Dingwall cu două zile în 
urmă și se părea că adusese cam toţi scoţienii acasă cu el pentru 
sărbătoarea de Samhain. Mena nu avusese ocazia să-l vadă pe Ra- 
vencroft sau să vorbească cu el între patru ochi, întrucât fusese tot 

timpul înconjurat de oaspeți sau plecat cu o treabă sau alta. Iar astăzi 
i dusese pe copiii săi, împreună cu moșierii oaspeţi, Monroe și Fra- 
ser, împreună cu familiile lor, în vizită în satul Freanloch, lăsând-o 
pe Mena liberă să facă orice voia în ziua aceea. 

Ea își petrecuse timpul ajutându-i pe Jani și pe menajera-șefă, 
doamna Grady, care nu-și mai vedeau capul de treburi, să se ocupe 
de sarcinile gospodărești, pentru a mai ușura întru câtva povara per- 
sonalului domestic. Destul de repede, se pomenise însă mai degrabă 
încurcând decât ajutând, așa că își luase câteva clipe de singurătate 
înainte de începerea sărbătorii din seara aceea. 

Moșia Ravencroft prinsese viaţă, înţesată cu scoțieni — și de rând, 
și nobili. Mulţi dintre ei dormeau în camerele de oaspeţi elegante, 
dar chiar mai mulți își ridicaseră corturi colorate și grandioase în 
curte, aprinzând focuri de tabără ca să se încălzească. Deja curgeau 
râuri de whisky și bere peste tot, suficient cât să înece o întreagă 
corabie de pirați. 

Mena îl rugase pe Jani să o ajute să se familiarizeze cu stemele și 
steagurile, expuse cu mândrie pe corturile și pe tartanele oamenilor. 
Oaspeți din clanurile învecinate MacDonnell și MacBean se înfrup- 
tau din festine laolaltă cu membri ai clanului MacKinnon din Skye 
și cu cei ai clanului MacNeil din Outer Hebridesc. Membri ai familiei 
Campbell se plimbau printre ei și la fel și câțiva din familiile Ross 
şi Frasier. 

Mena nu avea un costum de Halloween. În schimb, îmbrăcase 
mantia sa neagră, cu guler din blană de vulpe, pentru această oca- 
zie specială, peste cea mai elegantă rochie verde de mătase pe care 
o avea. 

Cu zidurile sale grandioase și străvechi din cărămidă roșie, cu te- 
renurile vaste și cu turlele înalte, ce se ridicau să spintece cerul gotic 
cenușiu, castelul Ravencroft era locul ideal pentru această sărbătoare 
macabră. Deși, din ce putea vedea Mena din locul unde era, petrecă- 
reții costumați erau mult prea veseli și distrați pentru a fi considerați 
cât de puțin fioroși. 

Cândva, demult, Menei îi fusese frică de înălțimi. Dar, după ce 
petrecuse mult timp încuiată în camera sa micuță de la Belle Glen, 
ajunsese că aprecieze cerul liber. Tânjise după el în orele nemiloa- 
se de întuneric. Iar în dăţile în care fusese încuiată singură în ce- 
lulă câte o zi întreagă, privise cum soarele alunecase un cerculeț 
micut de lumină pe podea printr-o ferestruică poziționată mult prea 
sus ca Mena să ajungă să se uite afară. În zilele acelea, tânjise după 

frumusețea unui apus sau după o întrezărire a unei nopți luminate 
de lună. 

Acum, Mena inspira adânc aerul parfumat de seară în timp ce 
privea soarele alunecând în spatele copacilor și al insulelor de din- 
colo de ei, dorindu-și să fi putut fi corbul pe care îl văzuse planând 
deasupra focurilor de tabără care punctau meleagurile tomnatice din 
Wester Ross. Înspre est, cerul devenise negru, iar cele mai apropiate 
stele nu păreau mai mult decât gămălii de ac strălucitoare pe cerul 
scoţian întunecat. În timp ce urmărea cu privirea spre vest arcada 
cerului în amurg, Mena observă panglica azurie care încă ilumina 
orizontul deasupra umbrelor din Hebride. Stelele nu erau mai mult 
decât o sugestie a luminii, și Mena plănuia să rămână aici până când 
cerurile scânteiau de constelații, căci nu le văzuse în întreaga sa viață 
decât de aici, din Scoţia. 

Copacii și zidurile castelului îi protejau pe petrecăreți de vântul 
rece, dar acolo sus, pe parapet, unde stătea ea, briza se înteţea consi- 
derabil, jucându-se cu șuviţele părului ei și cu tivul rochiei sale. Sim- 
țindu-se dintr-odată prostuţă și visătoare, Mena își descheie mantia 
şi lăsă vântul să facă materialul să plutească sub braţele ei larg des- 
chise, imaginându-și că avea cu adevărat aripi. 

Aerul rece îi trimitea fiori delicioși prin corp, și scoase un țipăt 
scurt și încântat când se uită în jos, și înălțimea ameţitoare la care se 
afla față de pământ chiar îi intensifica înzecit senzaţia de libertate. 
Dacă trupul ei nu putea zbura, măcar sufletul ei o putea face, și îi 
eliberă în vântul tomnatic, cu un suspin mulțumit. 

Când frigul deveni din revigorant inconfortabil, se așeză pe zidul 
de piatră care îi ajungea până la talie și se uită în continuare în noap- 
te. Când auzi trântindu-se ușa grea de lemn a turnului, fu şocată și 
speriată şi mai că se aruncă pe spate peste parapet. 

Inima începu să-i bubuie în piept când îl zări pe Ravencroft în- 
cadrat de arcada de piatră, cu pieptul și cu umerii zguduindu-i-se 
de parcă tocmai parcursese în fugă o mare distanță. Arăta ca un 
fel de zeu păgân, cu părul lui negru precum pana corbului lăsat liber 
și fluturându-i în jurul umerilor laţi, cu excepţia a două împletituri 
care i se legănau în vânt imediat deasupra tâmplelor. Pe sub mantaua 
pe care o purta, se vedeau o cămașă albă, o vestă neagră și un kilt. 

Ochii lui de onix străluceau la ea, iluminați de jos de numărul de 
focuri în continuă creștere. Cizmele lui grele răsunau pe piatra rece, 
în timp ce se apropia de ea. 

Ar fi trebuit să se ridice și să facă o reverență în fața lui, apoi 
să se întoarcă și să fugă, dar ușurarea vădită din ochii lui o ținea 
ca hipnotizată. 

- Ți-am văzut umbra pe acoperiș, zise el, răsuflând greu. În- 
tinzându-ți mantia ca și când intenţționai să-ţi iei zborul, și am 
crezut că... 

Mena icni și se mustră pentru prostia nesăbuită de care dăduse 
dovadă. Nu se așteptase să o vadă nimeni aici, sus, din moment ce 
bucata de cer ce se întindea în spatele ei era complet întunecată. Dar 
se părea că umbra ei fusese totuși vizibilă de jos, și oricine s-ar fi ui- 
tat în sus în clipa aceea și-ar fi putut face grijă că era posibil ca ea să 
cadă de pe acoperiș. 

Sau să sară, așa cum făcuse răposata Lady Ravencroft. 

Liam gâfâia și abia își putea trage răsuflarea pentru că alergase de 
jos din curte până sus în turnuri ca să-i salveze viața! 

- Moșierul meu, îmi pare îngrozitor de rău, începu ea, cu sin- 
ceritate. Nu am intenționat nici o clipă să-ţi cauzez vreo neliniște, 
trebuie să mă crezi... eu niciodată nu aș... adică... eu nici nu m-aș 
gândi să... ăă... 

El se opri la un braţ distanță de ea, în timp ce ea se răsucea cu 
fața spre el. Umbrele se jucau pe maxilarul lui încordat, în timp 
ce privirea lui o atingea din vârful capului și până jos la tivul rochiei, 
care flutura, umflată de vânt. 

- lartă-mă, te rog, îl imploră ea, cercetându-i trăsăturile sălbatice 
și încercând să-și dea seama cât de furios era pe ea. 

Spre profunda ei uimire, expresia de pe chipul lui se relaxă și la fel 
făcură și umerii lui mari, deși intensitatea din ochii lui de abanos nu 
se diminuă nici o clipă. 

- Fătuco, să știi că ţi-aș ierta aproape orice, așa, îmbrăcată în ro- 
chia asta. 

Mena se îmbujoră și-și strânse mai tare mantia în jurul corpului, 
ascunzându-și gâtul în gulerul de blană și acoperind eficient decolte- 
ul un pic cam prea adânc al rochiei sale. 

Liam se încruntă, însă nu zise nimic. 

Neputând să se uite la el fără să i se taie răsuflarea, Mena se în- 
toarse înapoi spre peisajul care se desfășura mai jos de ei, și un fior 
de fericire îi săgetă inima în clipa în care îl zări pe Andrew ţopăind și 
zburdând prin curte, cu Rune alergând după el. 

-Pot să mă alătur ţie? murmură Ravencroft lângă ea, și respirația 
lui caldă făcu norișori mici de abur în răcoarea serii. 

-E castelul tău, răspunse ea. 

Și-ar fi dorit să nu rămână, și totuși nu-și dorea nici ca el să ple- 
ce. Ultima dată când fusese singură cu el, îi permisese să-și ia cele 
mai ilicite dintre libertăţi. Liam Mackenzie o transforma într-o 
persoană care îi era total necunoscută până și ei. Fiecare moment 
pe care îl petrecea în prezenţa lui era încărcat de o intensitate elec- 
trizantă și de o emoție care îi fura răsuflarea și îi făcea inima să se 
oprească în piept. 

Mena nu îl privi când își trecu pe rând picioarele peste zid, așe- 
zându-se lângă ea pe parapet, suficient de aproape încât brațul să 
i se lipească de umărul ei. Ar fi trebuit să se tragă ca să poată păstra o 
distanţă respectabilă de el, dar, deși asta dictau regulile bunei-cuvi- 
ințe, știa că ar fi fost un gest incredibil de nepoliticos din partea sa. 

Orice ar fi făcut nu avea cum să câștige, și Mena avea senzaţia că 
el o pusese intenţionat în poziția aceasta. Aruncându-i o ocheadă pe 
sub gene, descoperi că nu își putea dezlipi privirea de la el. Și nu putu 
să nu se întrebe cum era pentru el să stea așa în vârful unui castel 
atât de grandios și să stăpânească tot ce se întindea mai jos de el. 
Fiecare suflet din sat, fiecare fir de grâu din câmpuri, fiecare animal 
din izlaz și din pădure, toate se bazau pe pământul lui, pe voința lui, 
pe onoarea lui și pe cuvântul lui. Nu era de mirare că Ravencroft su- 
praveghea întreaga scenă cu o expresie de posesiune aprigă, la fel de 
impasibil și de stoic precum un gargui de piatră și în aceeași măsură 
de formidabil. 

-Probabil așa arăta lumea și la începuturi, zise el cu o voce la fel 
de suavă precum mătasea și la fel de solidă pentru fierul. 

Și ea înţelegea întocmai la ce se referea. Oare cum fusese pe vre- 
mea când plăcerile nopţii și seducţia focului culminau în petreceri și 
dezmăţuri orgiastice ce nu erau îngrădite de structurile societății? 

-Şi poate că tot la fel va arăta și la sfârșitul ei, presupuse ea, sim- 
ţindu-se straniu de nesăbuită, ca și când spiritul acestei sărbători era 
cumva contagios. 

-Ce faci, de fapt, aici sus, domnișoară Lockhart? o întrebă el, fără 
a se uita în jos la ea. De ce nu ești cu ceilalți la petrecere? 

La fel de repede cum îi părăsise pielea, o căldură plăcută începu să 
o acapareze din nou pe sub mantie. 

-0O să mă crezi ridicolă... 

- Niciodată, șopti el, şi sunetul îi scăpă cu o răsuflare, prea blând 
să fie un cuvânt și prea adânc să fie un simplu oftat. 

-De fapt, vin aici adesea, mărturisi ea. Unul dintre lucrurile mele 
preferate pe lumea asta este să privesc cum ziua se pierde în noapte. 
Mai întâi, strălucitul apusului, apoi cântecul mlădios al amurgului 

azuriu și apoi momentul final. Înclină uşor capul pe spate ca să se 
uite în sus și îşi simți mușchii gâtului întinzându-se în cel mai plăcut 
mod. E ca și când cerul dispare cu totul și un soi de cortină divină 
este ridicată, dezvăluind stelele. Unii oameni consideră melancolic 
cerul pe timp de noapte, dar pentru mine stelele reprezintă un fel de 
prieteni vechi, care sunt mereu exact acolo unde trebuie să fie. Cred 
că, într-un fel, asta îmi dă un sentiment de stabilitate şi de continui- 
tate. Mena cobori ușor bărbia și se uită într-o parte, de unde Raven- 
croft îi studia gâtul cu cea mai ciudată expresie întipărită pe chip. Și 
apoi ridică ochii și-i întâlni privirea. Ţi-am spus..., zise ea, coborând 
genele și simțindu-se un pic stânjenită și de-a dreptul minusculă pe 
lângă el. E o prostioară. Anostă chiar. 

— Nu. Să știi că înțeleg exact la ce te referi, fătuco. Ravencroft se 
aplecă în faţă și arcui și el gâtul în aceeași manieră, întorcându-și 
chipul spre cer. Mă simt de parcă am fost pretutindeni prin lumea 
asta mare. Și au fost zile, când eram în război sau când eram pe vreo 
corabie, când mă gândeam că poate „acasă“ nu-i nimic mai mult de- 
cât o amintire sau un vis. Erau nopți în care mă trezeam speriat că 
am uitat de unde vin sau cine eram cu adevărat. Credeam că o să-l 
pierd pe Liam Mackenzie în favoarea Demonului Scoţian. Și atunci, 
am început să studiez constelaţiile. 

-A fost de ajutor? îl întrebă Mena cu voce tare. 

El se uită în jos la ea, ca și când întrebarea ei îl încântase. 

~Da, chiar m-a ajutat. Într-o lume în care oamenii pictează 
pământul cu sânge, stelele mi-au dat un motiv să mă uit în sus. Ele 
formează o hartă atunci când ești pierdut sau rătăcit și sunt puncte 
de lumină care te ghidează în întuneric. Așa că pot să înțeleg de ce 
consideri că asta le face să pară prietenoase. 

-Da, aprobă ea. Și cred că într-un fel îmi amintesc de faptul că lu- 
mea continuă să se învârtă. Că lucrurile se schimbă constant. Că mo- 
mentul acesta, că fiecare moment, indiferent dacă e unul bun sau 
rău, va trece și va dispărea în uitare, așa că trebuie să trăiesc mai 
departe. Că trebuie să duc lucrurile la bun sfârșit. Și că în cele din 
urmă va veni o nouă zi. O altă șansă la ceva mai bun. 

Mena se gândi că imaginea chipului său din acest moment - care 
era pe jumătate întors în lumină și pe jumătate în întuneric — ar fi 
trebuit să-i amintească faptul că discuta cu Demonul Scoţian, omul 
periculos pe care promisese să-l evite. Dar era ceva în expresia pe 
care o formau trăsăturile lui care îi îndepărta toate reținerile. Buzele 
lui păreau mai pline, din moment ce nu mai erau strânse într-o linie 
fermă, ba, dimpotrivă, păreau curbate într-un zâmbet mic și leneș. 

Forma ochilor lui și unghiul sprâncenelor de deasupra lor nu trădau 
nici încruntare, nici asprime, ca de obicei, ci erau relaxate și cum- 
va liniștite, dacă nu cumva o înșelau ochii. Și părea un pic nesigur, 
sau — să îndrăznească să gândească asta?! — un pic timid. 

Părea mai tânăr așa, cu părul desfăcut și cu umerii relaxaţi și eli- 
beraţi de tensiunea obișnuită. Mena se gândi că, atunci când zâm- 
bea, probabil era cel mai chipeș bărbat pe care îl hărăzise Dumnezeu 
pe acest pământ. Înghiți apăsat, făcând tot posibilul să ignore căl- 
dura care strălucea și se învolbura undeva adânc în măruntaiele ei. 
Și mai jos. 

-Cred că m-aș simţi mai în largul meu într-un întuneric perpe- 
tuu, murmură el. 

-De ce? 

Umerii lui se ridicară și coborâră când răsuflă adânc, lipindu-se și 
mai tare de ea. 

-Tu crezi că vom da socoteală la lumina zilei pentru lucrurile pe 
care le-am făcut pe întuneric? 

-Aşa sper, zise ea și încuviință din cap. 

El îi cercetă chipul și ridică mâna să-i îndepărteze o șuviță de păr 
pe care i-o deranjase vântul și i-o lipise de obraz. 

-Poate pentru că tu ai conștiința curată. 

-Nu am. Te asigur că nu. 

Se depărtă de atingerea lui, neputând îndura dulceața fără sea- 
măn a amintirii pielii lui lipite de a ei și nevrând să dea glas mesajului 
din ochii lui. El lăsă mâna înapoi în poală. 

— Atunci, poate pentru că speri că cineva va da socoteală pentru 
răul pe care l-a comis împotriva ta. 

Lacrimi fierbinți îi năpădiră imediat ochii, și Mena plecă ușor băr- 
bia în piept. Pusese în cuvinte cea mai întunecată dorinţă din inima 
ei. Ca soţul ei să răspundă și să plătească pentru toate dățile în care 
îi cauzase teroare și durere. 

Cum ghicise el asta? 

-Pentru că, zise el cu blândeţe, făcând-o să se alarmeze că rostise 
întrebarea aceea cu voce tare, știu și eu cum este să te temi de întu- 
neric, Mena, și știu cum e să-l urăști pe omul care te-a bătut până 
când ţi-a insuflat frica asta. 

Mena îi simți degetele aspre plimbându-se ușor peste obrazul 
ei întors. Când ajunse la bărbie, i-o cuprinse cu blândeţe cu degetul 
mare și cel arătător, ridicându-i faţa spre a lui. 

-Mă regăsesc în mijlocul unui dans pentru care nu știu deloc 
pașii, recunoscu el. În ochii lui strălucea o lumină păgână, în timp 

ce îi cerceta chipul, căutând ceva ce ea nu îi putea oferi. Când ești 
prin preajma mea, nu știu ce să spun sau cum să mă comport. Nu 
știu ce banalităţi aș putea să-ți adresez. Nu am învăţat niciodată cu- 
vintele acelea tandre care ar putea trece dincolo de zidurile pe care 
le-ai construit în jurul inimii tale... 

Deși nu își permise să clipească, Mena putea simți lacrimile adu- 
nându-i-se în ochi. Avea nevoie ca el să se oprească. Ar fi trebuit să 
se îndepărteze de el. Dar, s-o ajute Dumnezeu, nu-și putea smulge 
privirea de la frumuseţea păgână a chipului lui. 

-Nu știu la ce pornire să dau curs și pe care s-o reprim, dar ade- 
vărul e că te vreau cu o intensitate pe care nici măcar zeii n-o pot cu- 
prinde cu mintea... deși nu-mi pot da seama întotdeauna dacă ceea 
ce se reflectă în ochii tăi este frică sau dorință. 

Pentru că erau amândouă. Frică de el. Frică de dorinţa pe care o 
simţea pentru el. De lucrurile pe care și-ar fi dorit să le facă din nou 
pe întuneric. 

-A fost scris în stelele alea să ne întâlnim. Vocea lui atingea o 
frecvenţă joasă și tandră, care făcu să se desprindă ceva în interio- 
rul sufletului Menei. Suntem legaţi într-un mod inexplicabil și ine- 
vitabil tu și eu. Am știut asta de când te-am văzut prima dată în 
rochia aia. 

Mena își dori să nege asta. Să poată clătină din cap și să-l împie- 
dice să rostească orice avea să-i spună în continuare. Dar știa că nu 
putea face asta. Deși inima îi bubuia în piept, amenințând să o ia la 
goană, la fel ca un armăsar sălbatic pornit la galop, trupul ei era în- 
cremenit în loc. Era o prizonieră a mâinii lui calde și blânde. 

- Nu, șopti ea, ca o rugăminte torturată, strângându-și degete- 
le în jurul încheieturii lui, cu intenţia de a-i îndepărta mâna. Este 
imposibil. 

Era căsătorită. Era o fugară. Nu era demnă de un bărbat așa for- 
midabil ca el. 

-E imposibil să negi ce se întâmplă, fătucă. Îi zâmbi apoi, și Mena 
înțelese dintr-odată că un om putea simți razele calde ale soarelui 
chiar și în întunericul nopții. Oricât ai încerca să-mi reziști, te vreau, 
Mena, și n-o să te revendic ca fiind ca mea, până când nu cedezi tu de 
bunăvoie. Dar nu o să mă opresc până când și ultimul dintre zidurile 
tale de apărare zace sfărâmat la picioarele mele. 

Jos, în curte, răsună un corn mare, suficient de tare și de prelung 
încât să rupă vraja aceasta pe care el o aruncase asupra ei. 

-Mă cheamă, fătuco. Și, înainte ca ea să apuce măcar să se clin- 
tească, el își atinse buzele de ale ei, după care se răsuci pe parapet și 
sări în picioare. Şi la fel o să faci și tu, înainte să termin cu tine. 


Capitolul 16 
SES 


Două focuri de tabără gemene trosneau și ardeau în mijlocul 
spaţiului alocat festivităților, flăcările lor înălțându-se cât un conac 
londonez cu două etaje și pe jumătate la fel de late. Mena sorbi din 
cidrul aromat pe care îl amestecase cu whisky, sperând că nu obser- 
vase nimeni asta. Scoţienii păreau să fie foarte ferm împotriva ames- 
tecării whisky-ului lor fin cu nectare sau alte băuturi... Simţea că încă 
nu îl putea bea așa simplu, dar încerca să-și dezvolte rezistența. 

O mulțime de câteva sute de invitaţi se învârteau în jurul celor 
două focuri imense, în timp ce fermierii și paznicii vitelor își ghidau 
cele mai de preț animale printre cele două infernuri ca să purifice 
și să binecuvânteze cirezile pentru iarna care urma. Oase de vaci, 
de porci și de diferite păsări de pe lângă gospodărie, folosite pentru 
hrănirea atât de multor oameni erau uscate, sărutate, binecuvânta- 
te și aruncate în flăcări, conferind aerului o aromă suculentă. Dacă 
Mena nu ar fi fost deja plină până la refuz după cina copioasă pe care 
o servise mai devreme, cu siguranţă i-ar fi plouat în gură. 

-Ai noroc, domnişoară Mena! Tocmai se pregătesc să înceapă ri- 
tualul! zise Jani, apărând lângă ea, în seara aceea înveșmântat ca un 
maharajah, în auriu strălucitor. 

Turbanul său strălucea de pietre prețioase, dintre care cea mai 
mare se afla poziționată în mijloc și din spatele ei pornea o pană de 
păun foarte înaltă. 

- Oh, Jani! Arăţi absolut regal în seara asta! exclamă Mena. 

Pielea lui tuciurie se încălzi de mulțumire, căpătând o aură roz 
plăcută. 

-Eşti foarte amabilă, domnişoară Mena, dar pălesc pe lângă fru- 
museţea dumitale. 

- Oh, dragul de tine, dar, te rog, nu te opri... zise ea, înghion- 
tindu-l glumeaţă și apoi reîncepu să urmărească ceremonia aceea 
complet necunoscută, care se desfășura sub ochii ei. Despre ce ritual 
e vorba mai exact? N-am mai văzut niciodată ceva asemănător. 

Ochii întunecați ai lui Jani reflectau lumina focurilor de tabără, 
căpătând o nuanță aproape complet aurie. 

-Chiar și în aceste vremuri moderne, scoțienii au rămas un popor 
foarte superstițios. Iernile scoțiene aspre sunt deosebit de pericu- 
loase pentru animale, și acest ritual pe care se pregătește să-l încea- 
pă clanul Mackenzie este menit să ceară zeilor să le protejeze vitele 
şi oile. 

- Aha, înțeleg, șopti ea cu sufletul la gură, înainte să nu mai fie 
deloc capabilă să vorbească. 

Răsună apoi un corn singuratic, aruncând mulțimea în tăcere cu 
cântecul strident și melodios. Și apoi apăru moșierul Mackenzie în- 
tre cele două focuri, și un ecou de șoapte reverenţioase se răspândi 
în noapte. 

Iată-l pe barbarul ei antic în carne și oase. Personajul din tablo- 
ul de pe scări. Purtând nimic mai mult decât kiltul și cizmele, Liam 
Mackenzie radia o putere primitivă și primordială. Braţele și trun- 
chiul lui erau plămădite din și mai mulți mușchi decât își amintea 
Mena, iar pielea lui strălucea precum catifeaua de culoarea bronzului 
în lumina flăcărilor. 

Un fior întunecat și nedorit se învolbură în trupul Menei, încor- 
dându-i carnea cu un soi de foame primordială și înmuindu-i mușchii 
feminini, pregătiţi să-l primească. Se lupta cu această idee, după ce o 
avertizase în legătură cu intenţiile lui imposibile, sus pe acoperiș, un 
pic mai devreme. Dar privindu-l așa cum era acum, o reîncarnare a 
unui străvechi războinic druid, nu-și mai putea aminti nici un obsta- 
col care să stea în calea posesiunii lui absolute asupra ei. 

Flăcările luminau runele negre și albastre care îi împodobeau 
pieptul și braţele, pornind de undeva de mai jos de cutia lui toracică 
și urcând în cercuri înnodate în jurul sfârcurilor, a umerilor, a gâtu- 
lui și în cele din urmă împodobindu-i maxilarul frumos sculptat. 

Un fel de cercuri, făurite din aur masiv, erau prinse deasupra bi- 
cepșilor masivi și îi împrejmuiau încheieturile și gâtul. Părul lui de 
abanos dansa în bătaia vântului, dar la cât de aproape de flăcări stă- 
tea, nu exista nici o modalitate imaginabilă să poată simți frigul serii. 
Abanosul fluid al părului său desfăcut îi cădea ca o cascadă până la 
mijlocul spatelui și se asorta la perfecție cu începutul de barbă care îi 
umbrea maxilarul. Cele două cozi împletite care îi cădeau peste umăr 
păreau să se joace cu clavicula împodobită cu rune. 

Studiindu-și poporul cu mândrie țanțoșă și satisfacție vădită, 
Liam o găsi acolo unde stătea, la marginea mulțimii. lar privirea pe 
care i-o aruncă fu atât de încărcată de promisiune senzuală, încât 

trupul Menei fu străbătut de un val umed de excitație, care îi făcea 
coapsele să se încordeze. 

Cum era posibil să o provoace astfel cu o singură privire? Cum, 
pentru numele lui Dumnezeu, ar fi trebuit să reziste vreodată unei 
asemenea tentaţii? 

„Pentru că trebuie!“, își spuse ferm, mustrându-se. 

Şi orice citi el pe trăsăturile ei îi inspiră o expresie atât de triumfă- 
toare și de mulțumită, încât Mena se pomeni dintr-odată dorindu-și 
să arunce cu ceva după el. 

Cu ceva... ceva cum era corpul ei, poate. 

Jani îi făcu cu mâna lui Liam, complet neștiutor față de interac- 
ţiunea lor mută. 

- Moșierul nu a ratat vreodată decât un singur Samhain de când 
a murit tatăl său, o informă Jani. Și în anul acela s-a abătut neno- 
rocirea asupra castelului. Așa că oamenii au cerut ferm ca el să fie 
prezent aici în fiecare an pentru ritual. 

Mena își smulse cu greu privirea de la imaginea copleșitoare și 
intimidantă care era moșierul clanului Mackenzie. 

- Doar nu crezi cu adevărat că mânarea câtorva vite printre focu- 
rile de tabără și rostirea unor incantaţii are ceva de-a face cu supra- 
vieţuirea cirezilor de animale, nu-i așa? întrebă ea, sceptică. 

Jani ridică din umeri. 

-Cine poate ști cu siguranță, domnişoară Mena? Legenda spune 
că Liam Mackenzie, tatăl lui și toți moșierii Mackenzie din Wester 
Ross sunt descendenți direcți ai unei străvechi linii de sânge regal de 
picţi, care s-au împreunat cu invadatori din nord. Se spune că poartă 
mai departe în vene sângele berseker-ului! Lachlan. 

- Berseker? întrebă Mena. 

- Da, un războinic nordic legendar, care când vede sânge capătă 
puterea a zece luptători și o ferocitate incomparabilă. Îi aruncă o pri- 
vire plină de subînțeles. Îţi sună vreun pic cunoscut? 

— Eu credeam că se spunea că a fost posedat de brollachan... 

Jani mai ridică o dată din umeri, la fel de rapid ca de obicei. 

- Scoţienii spun multe lucruri. Să spună povești este una dintre 
modalităţile lor favorite de a-și petrece timpul. 

Mena se uită înapoi spre moşierul Mackenzie, care ridică faţa 
spre stele, la fel ca toţi oamenii săi, și începu să cânte spre cer cu 
un glas baritonal surprinzător de frumos, în limba aceea lirică 


1 Erou nordic din străvechi timpuri, care lupta cu o frenezie nebună, dezlănțuind 
furia și violența poporului scandinav asupra dușmanilor (n.tr.) 

şi melodioasă pe care Mena nu o înțelegea. Accentul său delicios con- 
ferea o senzualitate atât de virilă acelei rugi, încât ar fi putut fi la fel 
de bine un amant care îşi seducea ibovnica, decât o căpetenie de clan 
care rostea o binecuvântare simbolică pentru cirezile de vite. 

Mena era uluită nu doar de splendoarea lui masculină, dar și 
de frumuseţea oamenilor adunați în jurul său, cu feţele încălzite de 
whisky, bere și venerație vădită, în timp ce repetau părți din ver- 
setele minunate rostite de conducătorul lor și aclamând în timp ce 
fiecare cirezar termina să-și conducă cele câteva animale alese sim- 
bolic printre cele două focuri de tabără pentru a finaliza ritualul 
de binecuvântare. 

Ritul nu era lung, formal sau greoi și plictisitor, precum slujbele 
protestante blajine la care participase copilă fiind și, înainte să-și dea 
seama, vraja se și terminase. Răsună apoi tare un cimpoi și apoi încă 
unul, până când patru cimpoaie — așezate strategic în punctele de 
nord, sud, est și vest ale cercului de oameni — se porniră în cânturile 
lor tânguitoare, într-o sincronizare perfectă. 

O copiliță micuță țopăi prea aproape de unul dintre focurile de 
tabără, și Ravencroft o prinse imediat, ridicând-o și aruncând-o sus 
în aer, înainte de a o așeza pe fetița care chicotea pe umerii săi ma- 
sivi. Ignoră cu blândeţe felul în care îl trăgea jucăușă de cele două 
cozi lungi împletite, în timp ce una câte una, femei de vârstă mijlocie 
sau bătrâne și zbârcite veniră în față, aprinzând torţe de la flăcări, 
înainte de a conduce alaiuri de familii întregi în urma lor. 

-Ce fac acum? îl întrebă Mena pe Jani. 

Jani îi făcu semn spre femeile în vârstă și îi explică: 

-Mama conducătoare a fiecărei familii trebuie să ia focul ritualic 
și să-l ducă acasă în vatra casei. Dacă are casa aproape, o să ducă focul 
în sat chiar în seara asta. Dacă nu, o să-l ducă în cortul familiei sale și 
să aprindă cărbuni, de care apoi trebuie să se îngrijească în decursul 
călătoriei și apoi să aprindă focul în vetrele lor stinse. Focul de Sam- 
hain e binecuvântat de druizi că îi va ţine în siguranţă și îi va apăra 
pe timpul iernii care urmează. 

-Ce frumos! murmură Mena, în timp ce se minuna cât de re- 
pede mulțimea începea să se împrăștie, fiecare familie urmându-și 
femeia cea mai venerabilă spre locul în care trebuia să ducă flacăra 
binecuvântată. 

Observă că tânărul tată al copiliței zglobii, care în clipa aceea stă- 
tea așezată pe umerii lui Liam, își croise drum spre moșierul său. 
Liam o mai aruncă o ultimă dată în aer pe micuță, făcând-o să scoată 
un ultim țipăt de încântare, înainte de a o pune înapoi în braţele 

tânărului recunoscător. Cei doi bărbaţi făcură schimb de ceea ce-și 
închipuia Mena că erau zâmbete paterne și cuvinte de exasperare 
cu privire la năzbâtiile fiicelor, înainte să-și strângă antebraţele, 
într-un gest tradițional de prietenie. 

Mena simţi cum i se adună în gât o emoție, materializată sub for- 
ma unui nod, care nu voia să se lase înghițit. Oare Ravencroft își mai 
dorea mai mulți prunci? Oare i-ar fi plăcut să aibă încă o șansă de 
a-și crește niște copii de la începutul vieţii lor? Dacă ar fi fost să se 
mai căsătorească vreodată, cu siguranţă era suficient de viril să mai 
aducă pe lume niște micuţi dulci și negricioși, așa ca el. 

Micuţi pe care ea, una, nu i-ar fi putut avea niciodată. 

Lacrimi fierbinţi de frustrare îi năpădiră ochii. Dar nu conta! Sau 
cel puţin așa își aminti sieși cu stoicism. Nimic din toate astea nu 
conta, din moment ce o relaţie între ei era ceva la fel de irealizabil 
şi imposibil de atins precum stelele de pe cer. Ea știa asta și în cele 
din urmă o va ști și el. 

ÎI privi cu inima încărcată de tristețe cum se perinda printre oa- 
menii din clanul său. Ferneile se înghesuiau în jurul lui, folosindu-se 
de orice scuză ca să-i atingă pielea dezgolită, care avea aceeași culoa- 
re cu whisky-ul pe care îl producea. Din punctul din care privea, avea 
o imagine oarecum de ansamblu și își putea da seama că unii oameni 
se temeau de el, că femeile îl doreau și că bărbaţii îl respectau. Indife- 
rent dacă era brollachan-ul sau berseker-ul din povestirea lui Jani, po- 
porul său fără îndoială înflorea sub conducerea sa și îl iubeau pentru 
asta. Cum era posibil ca el să nu fie conștient de acest lucru? 

Un bărbat ca el era ușor de iubit. 

Şi odată ce acest cuvânt se materializă și prinse contur din im- 
posibilităţile viitorului și din faliile înspăimântătoare ale trecutului, 
Mena înțelese că era complet pierdută. 

Nu se îndrăgostise de Liam Mackenzie. Nu, nu căzuse cu capul 
înainte în acest sentiment, ajungând să fie îndrăgostită până peste 
cap... nu... plutise în acest sentiment cu schimbări și mișcări subtile. 
Momentul în care se cunoscuseră fusese precum șoapta unei furtuni 
care săruta o zi fierbinte și umedă, cu o răcoare binecuvântată. Pro- 
misiunea a ceva întunecat și excitant se aduna la orizont, iar Mena 
privise furtuna apropiindu-se tot mai mult cu fiecare clipă pe care 
o petrecuseră împreună. De fiecare dată, ea ațâțase și mai tare fo- 
curile care se învolburau în ochii lui. De fiecare dată, el aprinsese o 
scânteie în plus de căldură în inima ei rece. Îi smulsese o parte din 
rezistență și o înlocuise cu pasiunea lui primordială și nestrunită. 

Împărtășise cu ea lucruri pe care oamenii arareori le împărtășeau 
unui alt suflet și își dezvăluise cele mai întunecate părți din el în faţa 
ei. Și le iluminase nu doar pentru ochii ei, ci și pentru ai lui și pentru 
ai copiilor lui, într-o încercare de a fi un om mai bun. Voia ca ea să-l 
înțeleagă mai bine, ca să îi fie mai puţin teamă de el. 

Şi Mena îl iubea pentru asta. 

Îl iubea! 

Oh, sfinte Doamne, Dumnezeule! Ce ar fi trebuit să facă acum? 

- Domnișoară Lockhart! Jani! 

Un strigăt animat o trezi pe Mena din revelaţia sa uluitoare, când 
îl simţi și pe Jani încordându-se lângă ea. 

Rhianna alerga în sus pe colina domoală, îndreptându-se spre 
ei, înveșmântată într-un costum de zeiță greacă. Efectul era un pic 
diminuat de mantia groasă din lână de miel pe care o purta, dar pe o 
vreme atât de răcoroasă ca aceasta, era ceva inevitabil. Încadrată de 
o parte și de alta de alte două fete, la fel de roșii la faţă și de exube- 
rante, aproape că se ciocni de Jani, dar el o opri la timp, așezându-și 
mâinile ferme și sigure pe brațele ei. 

Şi de îndată ce o stabiliză pe fată, el lăsă mâinile pe lângă corp, 
încleștându-și pumnii. 

-Ce chipeș ești în seara asta, Jani!! chicotiră fetele mai tinere, 
aruncându-i tânărului indian priviri cu subînțeles, deloc subtile. 

Mena nu putea să nu recunoască faptul că Jani era într-adevăr un 
tânăr chipeș de o frumuseţe exotică și aproape că i se rupea inima că 
el nu avea ochi decât pentru pupila ei complet neștiutoare. Mai ales 
din moment ce observa că el cu siguranţă se afla în atenţia multor 
tinere domnișoare. 

-Eşti bine, domnişoară Lockhart? Arăţi de parcă ai fi pe punctul 
de a izbucni în plâns, observă Rhianna cu lipsa ei de tact obișnuită, 
deşi ochii ei negri erau încărcaţi de o îngrijorare sinceră. 

- Da, cred că doar mi-a intrat în ochi un pic de cenușă din foc, 
minți Mena și se grăbi să le salute pe prietenele Rhiannei, amintin- 
du-și că numele lor erau Liza și Kayleigh, deși nu își putea aminti nici 
în ruptul capului care era care. Ce-i asta aici? întrebă ea, făcând semn 
spre rămășițele carbonizate a ceea ce concluziona că era o coajă de 
măr în mâinile fetei. 

-Este un „C“, domnişoară Lockhart! Și „C“ vine de la Campbell! 

Coaja de măr cu aspect trist îi fu apoi îndesată sub nas pentru o 
inspecţie mai atentă și, în timp ce o examina, își dădu seama că părea 
într-adevăr să fi fost încovoiată sub forma unui „C“ Deși exista 

un cârlig mic şi suspect dedesubt, care ar fi putut fi un „J“ dacă 
era întors. 

Rhianna îi explicase mai devreme că o tradiție veche de prezicere 
de Samhain susținea că dacă o fată descojea un măr și apoi stătea cu 
spatele la focurile de tabără ceremoniale și arunca peste umăr coaja 
de măr în flăcări, aceasta va arde și va scrie prima literă a numelui 
viitorului ei soț. 

- Campbell, zici, ei? zise Mena, zâmbind chipului strălucitor al 
Rhiannei și apoi aruncând o ocheadă spre Jani, care se încrunta la 
coaja de măr ca și când ar fi fost dușmanul său. 

-Adică de la Kevin Campbell, o tachină bruneta, pe o voce 
melodioasă. 

-Nu, Rhianna, nu e de la Kevin Campbell, o contrazise imediat 
roșcata, despre care Mena credeam că era Kayleigh. Litera reprezintă 
inițiala prenumelui viitorului tău soț, așa că numele de familie nu 
se pune. 

Rhianna se îmbufnă imediat la prietena ei. 

-Dar o coajă de măr nu ar avea sub nici o formă cum să devină 
litera „K“! protestă ea, vehementă. Deci trebuie să mai existe și ex- 
cepţii, nu-i așa, domnişoară Lockhart? 

Trei perechi de ochi tineri, curioși și plini de speranţă se întoarse- 
ră brusc spre ea, și Mena nu se putu abţine să nu izbucnească în râs, 
dintr-odată, extrem de recunoscătoare pentru această distragere a 
atenţiei neașteptată. 

- Mda, îmi imaginez că într-un asemenea caz s-ar putea face o 
excepție. Altfel extrem de mulți bărbaţi nefericiți cu nume care încep 
cu litera „K“ ar fi foarte singuratici... 

- Exact! 

Cu părul ei precum pana corbului strălucind în lumina focului, 
Rhianna ridică triumfătoare coaja de măr, ca și când ar fi fost un 
trofeu de război și începu să țopăie ca o sălbatică. 

-Dar dumneata, domnişoară Lockhart? întrebă bruneta, pe care 
probabil o chema Liza, destul de timidă. Ce literă a format coaja 
dumitale de măr? A mea a fost un „N“... sau mă rog, cred că putea să 
fie şi un „S“! 

Mena se forță să mai râdă un pic. 

- Oh, dar eu sunt mult prea bătrână pentru astfel de jocuri! Şi-n 
plus, nu am de gând să mă căsătoresc. 

Pentru că adevărul era că era deja căsătorită, și treaba asta fusese 
un adevărat coșmar. 

- Aa! Păi nu contează! insistă Rhianna, cu ochii-i negri strălu- 
cind de năzdrăvănie. Nu e ca și când trebuie neapărat să te căsă- 
toreşti. Coaja de măr îți spune numai cu cine te-ai căsători... ştii 
dumneata, dacă ai vrea s-o faci, zise repetându-i cuvintele și chico- 
tind amuzată. 

- Oh, nu, serios acum, eu... 

-E, haide, domnişoară Lockhart! o rugară fetele la unison, tră- 
gând-o de mâneci și aproape târând-o așa spre focurile de tabără. 

— Da, încearcă măcar o dată! 

-O să fie amuzant! 

-Te rugăăăm?! 

Simţindu-se destul de agasată și totuși savurând valul de atenţie 
pe care îl primea de la tinerele energice, Mena ridică din umeri. În 
fond ce rău ar putea face? 

Se uită spre Jani, care încă mai studia coaja de măr cu o expresie 
aprigă și fioroasă întipărită pe chip. Deși când se întoarse înapoi spre 
el, afișă un zâmbet un pic formal, care nu i se vedea deloc și în ochi. 

Mena se întinse și-l strânse ușor de mână. 

- Andrew! ţipă Rhianna, într-un mod total nepotrivit pentru o 
lady, strigăt ce răsună până peste focurile de tabără și la fratele ei, 
care lenevea împreună cu Rune, lângă mesele frumoase, încărcate de 
mâncare. Prinde un măr și pentru domnișoara Lockhart! 

Cu părul negru deja strălucind de umezeală, Andrew afișă un zâm- 
bet foarte rar, îi aruncă lui Rune ce ronțăise până atunci și băgă entu- 
ziasmat faţa în cel mai apropiat butoi plin cu lichid închis la culoare. 
În strădania de a prinde un măr cu dinții, lovea comic din picioarele 
foarte subțiri, și chiar și solemnul Jani râse la spectacolul pe care 
îl oferea. 

După ce scoase capul din butoi victorios, își mai dădu o dată pe 
spate părul ud și luă un cuțitaș de pe masă. Mergând și descojind 
mărul în același timp, Andrew se apropie și-i oferi Menei un zâm- 
bet strălucitor și o coajă roșie, netedă și frumos tăiată a unui măr 
de toamnă. 

-Trebuie să o arunci peste umăr și să nu te uiţi, până când nu ia 
foc, altfel n-o să meargă, șopti el. 

-Am înţeles, zise Mena, după care îi făcu cu ochiul și se întoarse 
cu spatele la foc, gata să arunce coaja aceea peste umăr. 

- Stai! ţipă Rhianna, oprind-o. Trebuie să spunem vraja peste coa- 
jå mai întâi. 

Și toate fetele încuviințară din cap, într-o aprobare solemnă. 

- Vraja? repetă Mena, mirată. 

La zeița fecioară a acestui pământ ne rugăm, 

și la vrăjitoarea cea bună să binecuvânteze cu a sa sacră mână! 
Din acest fruct al Mamei Glii pe care-l aducem în lumină, 
Numele viitorului meu suflet-pereche acum îl invocăm! 


Glasurile mlădioase ale tinerelor se îmbinară minunat, în timp 
ce rosteau versetul, și Mena se gândi că probabil vraja aceea ar fi tre- 
buit să conteze și pentru coaja ei. Se apropie de foc cu spatele până 
când îi simţi dogoarea încălzind-o prin mantie și prin rochie. Închise 
ochii și aruncă peste umăr coaja de măr și fu recompensată imediat 
cu un șuierat. 

Iar când deschise la loc ochii, toţi cei care înainte fuseseră în fața 
sa, dispăruseră fără urmă. Se întoarse spre foc mirată și-i găsi pe toți 
aplecaţi peste flăcări, cât de aproape îndrăzneau și chinuindu-se să-i 
citească viitorul noroc ipotetic. 

- Uite! E un „C“, la fel ca la mine! zise Rhianna, trăgând-o mai 
aproape de ea. 

Şi în timp ce sfârâia și se cocea, coaja chiar părea să se curbeze. 

-Nu e un „C“, uită-te la colțul acela! strigă Kayleigh, gesticulând 
spre o bucată din coajă, care o făcea să prindă un unghi ascuțit foarte 
distinct. Mie mi se pare mai degrabă c-ar fi un „L“! 

-Stai să mă uit eu! ceru Andrew, aplecându-se și mai aproape 
şi examinând coaja de măr cu ochi critic. 

Menei îi bubuia deja inima în piept, când se întoarse spre ea, cu o 
expresie de certitudine solemnă întipărită pe chip. 

- Da, fără îndoială este un „L“, confirmă el. 

Fetele chicotiră imediat și începură să înșire nume care începeau 
cu litera „L“. 

- Lucas sau Lionel, sugeră Kayleigh. 

- Da, aprobă Rhianna, foarte vehementă, enumerând în conti- 
nuare alte nume pe degete: Sau Lawrence, sau Logan, sau Lucius... 

- Liam, propuse Andrew, în șoaptă. 

Mena încremeni când grupul făcu imediat legătura și începură să 
se uite unii la alții, încercând să concluzioneze în tăcere care ar fi 
trebuit să fie reacția lor. Moșierul clanului și guvernanta? Îndrăznea 
cineva să sugereze asta măcar? 

După o clipă de stat cu sufletul la gură, chipul lui Andrew se topi 
în cel mai afectuos şi strălucitor zâmbet pe care îl văzuse ea vreo- 
dată, și Mena simţi cum i se frânge inima în mii de bucăți. Înghiți 
apăsat, ca să îndepărteze nisipul pe care îl simțea pe limbă, și se obli- 
gă să afișeze un zâmbet. 

-Liam este prescurtarea de la William, dragule, îi aminti ea, zâm- 
bitoare. Nu cred că se pune asta. 

-Şi-n plus, ea are nevoie de numele unui britanic, interveni Kay- 
leigh, care pretindea că le știa pe toate. 

Se aplecară din nou toate peste coaja de măr care ardea în flăcări, 
dar ceva din ochii lui Andrew îi dădea de înţeles Menei că băiatul nu 
cra complet convins. 


În timp ce oamenii începeau să părăsească locul, zgomotele de 
la cai și căruţe și pălăvrăgelile copiilor entuziasmați și ale părinților 
epuizați începură să se risipească și ele. Așa că Liam se duse să-și ca- 
ute și el familia. După numai o clipă în care cercetă chipurile lumina- 
te de flăcări, chicoti scurt la vederea a șase funduri ridicate, aplecate 
într-un șir strâns la baza focului din punctul nordic. Un fund în mod 
special îi atrase atenţia, unul înveșmântat într-o fustă verde și care 
era delicios de rotund față de celelalte. Picioarele elegante ale Menei 
erau mai lungi decât cele ale copiilor și cele ale lui Jani. Iar acest lu- 
cru îi împingea fundul rotund delicios și mai sus, făcându-l ispititor 
de accesibil. 

Liam se apropie de grup în tăcere, până când se pomeni stând fix 
în spatele obiectului dorințelor lui. Dacă îndoia genunchii doar un 
pic și îşi împingea pelvisul mai în față, mădularul lui s-ar fi pomenit 
imediat cuibărit în fanta dulce dintre fesele ei. Clătină din cap și făcu 
un pas în spate, amintindu-și că nu ar fi fost deloc cuviincios să se 
transforme într-o tornadă furibundă de dorință carnală primordială 
în faţa oamenilor din clanul său, a copiilor săi și a tuturor nobililor 
scoțieni veniți în vizită. 

Chicoteli animate izbucniră de la fete, care continuară să vorbeas- 
că încet între ele, studiind un punct nedefinit din foc. 

- Așadar, ce se întâmplă aici? întrebă el, păstrându-și glasul înșe- 
lător de relaxat. 

Şase trupuri tresăriră simultan de șoc, întorcându-se spre el, dar 
fără a rupe linia. Mena nu îndrăznea să-i întâlnească privirea, așa că 
îşi ținea ochii îngroziți fixați spre pieptul lui gol. 

- Tată! Noi tocmai ce ne... începu Rhianna, dar fu imediat între- 
ruptă de fratele ei. 

- Doar ne jucam un joculeț stupid de fetițe, zise Andrew, aruncân- 
du-i surorii sale o privire de mustrare, și Liam observă cum confuzia 
și apoi revelaţia se jucară pe trăsăturile fiicei sale. 

Privirea fetei zbură spre el, după care rapid spre domnișoara 
Lockhart, care încă nu se mișcase deloc. 

-Ce faceți, domnule Mackenzie? explodară prietenele Rhiannei, 
plecându-se în reverenţe identice. 

- Bună seara, fetelor, zise el și le zâmbi cu blândeţe. S-a făcut des- 
tul de târziu, şi sunt sigur că vă caută familiile voastre. 

Expresiile plăcute de pe chipurile fetelor îi dădeau de înțeles că 
ele nu știau ce se întâmpla în minților copiilor lui și că implicit, nu 
i-ar fi fost de nici un folos. 

Își luară apoi rămas-bun și plecară, îmbrățișându-se cu Rhianna 
și făcând schimb de promisiuni cu fiica lui. 

- Tocmai aruncam în foc coji de măr, tată, zise Rhianna veselă, 
luându-l de braț și ghidându-l în jurul domnișoarei Lockhart, care 
părea să fi rămas încremenită în loc. 

Iniţiala numelui soțului meu este „C“, uite! zise arătându-i în 
foc, unde Liam zări o coajă de măr încovoiată, care era periculos 
de aproape de a se transforma în cenușă. 

Liam se uită în foc și se prefăcu să studieze coaja de măr, cu o 
expresie încruntată. 

- Bun, acum știu inițiala numelui bărbatului pe care o să-l omor. 

Rhianna își așeză imediat fermă mâinile în șolduri. 

— Tată! 

-Dar dacă nu mă înșală ochii, coaja aia seamănă mai degrabă cu 
un „L“, decât cu un „C“, zise el, gesticulând spre colțul ascuțit. 

Copiii lui făcură schimb de priviri entuziasmate și apoi se înghe- 
suiră lângă el, făcând un adevărat spectacol din a studia și ei înșiși 
mai îndeaproape coaja de măr. 

- Hmm... Asta fu tot ce răspunse Rhianna, încuviințând din cap 
într-un gest exagerat. Mda, așa se pare. 

- Dumneata ce părere ai, domnişoară Lockhart? întrebă el, întor- 
cându-se ca să o includă și pe ea în discuţie, însă silueta ei care se 
retrăgea ajunsese deja prea departe ca să-l mai audă, în timp ce se 
îndrepta cu pași repezi spre orășelul crescând de corturi din celălalt 
capăt al curții. 

-Şi ei i s-a părut că semăna tot cu un „L“, murmură Andrew se- 
rios, uitându-se cu ochii mijiți după guvernanta lui. 

-Păi un „L“ este, zise Liam, oferindu-i brațul Rhiannei, așezân- 
du-și o mână pe umărul fiului său și punându-și întrebări cu privire 
la comportamentul lor ciudat și vinovat. Bun... și-acum ce-ar fi să 
vă ducem la culcare pe voi, zurbagiilor?! Aproape că e timpul pentru 
balul mascat de la miezul nopții. 

-Nu pot să rămân și eu anul ăsta, tată? îl rugă Rhianna. Te roooog, 
tată, te rog! Am deja șaptesprezece ani... nu-s destul de mare odată? 

Dar Liam clătină din cap. 

-Anul viitor, nighean, îi promise el. Și acum, hai, vino cu mine! 

Încuviință din cap scurt spre Jani și îi conduse pe copiii săi spre 
castel, observând în același timp că fratele lui, Gavin, se pornise în 
direcția meselor spre care evadase Mena, pentru a căuta compania 
respectabilă a doamnei Grady. 

„Totul e permis în dragoste și în război!“, îi răsună în minte chi- 
nuitor vocea fratelui său. 

O înţelegere întunecată se răspândi prin fiinţa sa, din locul secret 
unde sălășluia demonul său. În noaptea aceea va porni cea mai im- 
portantă bătălie pe care o dusese vreodată. 

Cea pentru câștigarea inimii Menei. 


Capitolul 17 
CES 


După ce bătrânele familiilor duseseră flăcările ceremoniale spre 
vetrele caselor lor, Mena crezuse că se terminaseră festivitățile pe 
seara aceea. 

Dar, Doamne, cât de tare se înșelase! 

În ultima vreme se înșela în destul de multe privințe, nu era așa? 
Ravencroft ar fi trebuit să fie un loc al evadării liniștite și nu al trezi- 
rii senzuale. Moșierul ar fi trebuit să fie un ofițer bătrân și pensionat 
și nu acest munte de om intimidant și viril al întrupării păcatului și 
tentaţiilor. 

Și orice ar fi fost în noul ei pahar ar fi trebuit să fie cidru, deși avea 
o bănuială puternică că era orice altceva decât asta. 

Torţele își croiau drum prin noapte și, odată ce erau lăsate la lo- 
curile lor, bărbaţii și femeile din Wester Ross ieșeau din nou din cor- 
turi, din case sau conace, pentru a se aduna în orășelul din pânze fine 
care apăruse ca prin magie pe dealul vestic al moșiei Ravencroft. 

-Copiii au fost duși la culcare și sunt în siguranță de orice ciudă- 
ţenii ale nopții. Acum încep adevăratele festivități! Gavin St. James, 
contele de Thorne, ţopăi ca să o prindă din urmă, venind la pas lân- 
gă ea, cu mersul său mare, în timp ce Mena se ducea să cerceteze 
mulțimea adunată mai sus. Ce părere ai despre asta, englezoaico? 

Flutură din mână într-un gest menit să cuprindă toate panglici- 
le, flamurile și toate celelalte forme de decorațiuni boeme care îm- 
podobeau așezământul acela ce se asemăna foarte mult cu o tabără 

nomadă țigănească, unde corturile erau aranjate în cerc pe cinci sau 
şase rânduri. Iar în mijlocul cercului aceluia imens se afla un alt foc 
de tabără. Deşi nu era la fel de mare precum celelalte două care arse- 
seră mândre lângă castelul Ravencroft, acesta era însoțit de mai mul- 
te torţe plasate strategic, ce confereau festivităților serii o strălucire 
mai întunecoasă și cumva mult mai intimă. 

-Ce fac acolo? întrebă Mena. Și ce înseamnă „ciudăţeniile 
noptii“? 

O melodie veselă de vioară și flaut răsună prin noapte, ajungând 
până la urechile ei, acompaniată de un ritm de tobe ce i se stre- 
cura atât de tare în suflet, încât o dureau picioarele de dorința de 
a dansa. 

Gavin luă o mască de pe masa pe care o prezida doamna Grady 
și și-o legă peste trăsăturile frumoase, zâmbind în tot acest timp. 
Apoi vocea lui căpătă o tonalitate fantomatică și spectrală, în timp ce 
îi explică: 

-Înainte să vină creştinii, noi, scoțienii, aveam două jumătăți în- 
tr-un an... jumătatea de lumină și jumătatea de întuneric. Jumătatea 
de lumină aparține celor vii. lar jumătatea de întuneric aparține ce- 
lor morţi și spiritelor ce trăiesc pe Lumea Cealaltă. 

- Oh? Mena se uită în jur, observând oameni îmbrăcaţi în mantii 
negre și cu pielea pictată, acoperindu-și fețele cu măști. Rochii dem- 
ne de cele mai luxoase săli de bal din Londra și rochii simple, croite 
în casă căpătau un aspect exotic datorită șalurilor purtate de femei 
peste șolduri și a bijuteriilor ciudate. Lasă-mă să ghicesc... Samhain 
marchează începutul jumătăţii întunecate a anului și de aici și expre- 
sia cu „ciudățeniile nopții“ 

Ecouri de tobe și flaute începură să răsune într-un ritm sumbru, 
ce nu avea vreun început sau sfârșit clar. Berea și whisky-ul scoţian 
şi alte băuturi spirtoase curgeau râuri-râuri printre petrecăreţi, con- 
ferind festivităților un soi de frenezie apocaliptică. Unele doamne 
se eliberaseră cu totul de constrângerea corsajelor și dansau în jurul 
focului cu cămășuţele de corp atârnându-le lejer de pe umeri și abia 
acoperindu-le sânii liberi pe sub materialele subțiri. 

Nimeni nu părea tocmai scandalizat din pricina asta, așa că Mena 
hotărî că nu va fi nici ea. Măştile negre asortate purtate de toată 
lumea ofereau un soi de anonimitate ocaziei și implicit păreau să cre- 
eze un cadru propice pentru astfel de comportamente bizare. 

-Ce fată deşteaptă, șopti Gavin, făcând rost ca prin farmec de 
două pahare de cidru, pe unul schimbându-l pentru cel aproape gol 
pe care îl avea ea în mână. Samhain se traduce literal prin „sfârșitul 

verii“. Mâine este 1 noiembrie și este Noul An tradiţional al nostru. 
Noi, cei de aici din Scoţia, suntem atât circumspecţi, cât şi respec- 
tuoși față de graniţe și tradiţii. Podurile, granițele între clanuri, răs- 
crucile de drumuri, acestea sunt locurile sfinte pentru noi. Locuri 
în care cei de pe Lumea Cealaltă tind să zăbovească mai mult. Și în 
aceeași măsură, amurgul, răsăritul, sărbătorile de Samhain și de Bel- 
taine, care marchează trecerile anilor, sunt cele mai mistice și mai 
primejdioase perioade pentru noi. 

Mena acceptă masca pe care i-o întinse el, jucându-se cu 
panglicile. 

-Cu alte cuvinte celebraţi aceste momente pentru că vă temeți 
de ele? concluzionă ea. 

- Da, exact. El rânji, masca neagră de deasupra buzelor lui sen- 
zuale creând un efect oarecum fantomatic. Când vine miezul nopții 
ne transformăm tocmai în acele lucruri de care ne temem și bem și 
dansăm și ne facem de cap ca și cum n-ar mai exista ziua de mâine. 
Facem asta ca să urăm bun venit fantomelor, demonilor și zânelor 
și ca să convingem vtrăjitoarele să vină de partea noastră, în spe- 
ranța că nu-și vor întoarce vrăjile împotriva noastră când vor fi cel 
mai puternice. De asta acest moment este al ciudățeniilor nopții. 

Un fior delicios de nerăbdare o traversă pe Mena, în timp ce 
privea arendași, fermieri, crescători de vite, lăptărese, proprietari 
de terenuri și șefi de clanuri deopotrivă devenind spectre purtă- 
toare de măști negre ale misterioasei Celeilalte Lumi a Scoției. Locul 
în care își aveau originea toate binecuvântările și ghinioanele și, im- 
plicit, locul unde diavolul putea suporta consecințele acestei nopți. 

Surescitată de conţinutul îndoielnic al paharului ei de cidru, Mena 
se abandonă și ea spiritului vesel și nesăbuit ce părea să clocotească 
prin mulțime și îi permise lui Gavin să o ajute să-și fixeze masca 
pe faţă. 

-Tu știi vreun cadril scoțian, fetițo? o întrebă Gavin în timp ce 
ajungeau la marginea cercului de petrecăreţi, care începuseră să dan- 
seze în jurul focului de tabără. 

Mena rânji. 

-Dacă știu dansuri? șopti ea cu superioritate, începând să bată 
din picior ritmul vesel și rapid al muzicii. Te rog! Sunt din Hamp- 
shire! Noi am inventat cadrilul. 

-Credeam că ai zis că ești din Dorset, interveni un petrecăreț 
mascat, pe care însă barba roșie și zâmbetul vesel îl identificau fără 
echivoc ca fiind administratorul moșiei, Russell. 

Mena aproape că scăpă din mână paharul de cidru, tresărind și 
albindu-se la față din cauza greșelii pe care o făcuse. 

-Aşa este, așa am zis, rosti ea cu sufletul la gură, căutând o mo- 
dalitate de a se corecta. 

O femeie voluptuoasă se învârti în pași de dans din brațele par- 
tenerului ei prea entuziast și se lovi de Gavin, făcându-l să-și verse 
băutura pe cămașă. Chicotind și mormăind neinteligibil un șir de 
scuze, femeia se grăbi să-și treacă mâinile în jos pe vesta care acope- 
rea trunchiul musculos al bărbatului, după care își strecură un deget 
obraznic de-a lungul centurii săculețului pe care îl purta căzut pe ta- 
lie peste kilt. 

-Stai liniștită și crede-mă că-i totul iertat, fetițo, murmură Gavin 
cu o intonaţie mieroasă și plină de insinuări. 

-Vino să mă cauţi, dacă te răzgândești, zise ea, aproape cântând 
acea invitaţie. Promit să mă revanșez faţă de tine... 

ÎI sărută direct pe gură, fără nici o ruşine, în timp ce accepta mâna 
întinsă a partenerului ei de dans care se clătina pe picioare, lăsându-l 
apoi să o poarte de acolo în pași de dans și lăsându-i pe Russell și pe 
Gavin să chicotească în fața uimirii vădite a Menei. 

- Dacă nu mă înșel, cred că domnișoara aceea tocmai ţi-a propus... 
ceva, se minună Mena. 

-Cred că ai dreptate, aprobă Russell, râzând vesel. 

-Şi te-a și sărutat! Și încă în fața soțului ei! exclamă ea, din ce în 
ce mai șocată. Sunt uimită că nu te-a provocat la un duel! 

Râsul lui Gavin se îmbină cu al lui Russell, dând naștere unui su- 
net cald și puternic masculin. 

- Oi, fetiţo, acela nu-i soțul ei, el e acolo, o lămuri el, gesticulând 
cu paharul spre marginea pădurii, unde un bărbat scund și îndesat 
cu păr deschis la culoare ţinea o femeie înaltă lipită de trunchiul unui 
copac, înfruptându-se din gâtul ei precum una dintre creaturile din 
romanele de groază ale lui Andrew. 

- Doamne, Dumnezeule! exclamă Mena, pentru că nu îi venea 
nimic altceva în minte ce ar fi putut spune. 

-E haide, haide, nu-ţi face griji, fătuco! Gavin se aplecă spre ea ca 
să-i șoptească la ureche, și pielea i se înfioră în mod plăcut, datorită 
respirației lui calde. Nimeni nu mai știe că e căsătorit de Samhain! 
Și de Beltaine e și mai rău! 

-Zeii să binecuvânteze sărbătoarea aia decadentă a fertilităţii! 
interveni Russell pătimaș și ridică paharul. 

Gavin îi întâlni invitaţia la toast, cu o urare de slàinte mhath, plină 
de ardoare. 

Neștiind ce altceva ar fi putut să facă, Mena își ciocni paharul de 
ale lor. Cu toate astea, gândul nefericit că moșierul Mackenzie nu se 
număra printre petrecăreți îi cam întuneca dispoziția. 

Cu sau fără mască și mantie de costum, marchizul ar fi fost incon- 
fundabil. Dar silueta lui înaltă și masivă lipsea cu desăvârșire. Oare 
se făcuse nevăzut în pădure cu vreo muierușcă pentru a profita la 
maximum de sărbătoarea aceea bahică? Poate creând niște „ciudăţe- 
nii ale nopţii“ numai ale lui, între coapsele vreunei femei ușoare? 

Gândul acesta nedorit o făcu să se încrunte, și un fior surprinză- 
tor de nemulțumire o traversă. 

-Şi zi așa, englezoaico, ai vrea să mă înveţi un cadril de-al tău? 
o întrebă Gavin, cu ochii verzi strălucindu-i a năzdrăvănie din spa- 
tele măștii. Indiferent dacă-i din Hampshire sau din Dorset, sau de 
unde o fi fundul ăla frumos al tău? 

Mena își așeză mâna în palma întinsă a lui Gavin, gândindu-se că 
atingerea lui nu îi pricinuia aceiași fiori de conștientizare prin ace- 
leași locuri pe care i le trezea Liam și, implicit, cel mai probabil avea 
să fie în siguranță să danseze cu el. Era acceptabil. Dacă toată lumea 
bea, dansa, flirta și își... făcea de cap, de ce să nu facă și ea același lu- 
cru? Ora vrăjită aproape că venise și se părea că, pe măsură ce înainta 
ceasul în bătăile sale, creștea exponențial și destrăbălarea serii. 

Și dacă aici în Scoţia, de Samhain, nimeni nu mai ținea minte că 
era căsătorit, va adera și ea la aceeași credinţă. 


Lui Liam nu îi fu deloc dificil să o găsească pe Mena în mulțimea 
aglomerată de petrecăreţi, în timp ce se plimba pe marginea cercului 
de dansatori scoțieni. Mena era inconfundabilă. Își prinsese părul 
castaniu-roșcat strălucitor într-o coafură elegantă, dar care acum 
era un dezastru ciufulit. Partea din față a coafurii ei rămăsese intac- 
tă, dar partea din spate i se revărsa pe spate, aproape ajungându-i 
până la talie în valuri despletite și lucioase. Lumina focului se reflecta 
lucios de pe panglicile de culoarea smaraldului care îi ţineau laolaltă 
bucăţica aceea de dantelă ce trecea drept corsaj. Sânii ei de alabastru 
erau mângâiaţi de lumina aurie, în timp ce dansa în jurul focului de 
tabără într-un cerc de patruzeci de oameni, iar în stânga și în dreapta 
ei se afla câte un bărbat care o zorea în pași animați de dans. 

Copiii lui avuseseră dreptate. Chiar era o dansatoare desăvârșită. 

Mena râse veselă când se împiedică, iar sunetul acela gutural și 
relaxat de amuzament provocând zâmbete pline de dorinţă din par- 
tea bărbaților din jurul ei. lar mâinile lor nu se sfiau deloc să o atingă 
în timp ce o ajutau să-și recapete echilibrul. 

Liam simți mii de pumnale negre chinuitoare răsucindu-i-se în 
măruntaie în timp ce o privea bucurându-se de toată atenţia mas- 
culină pe care o primea. Cine ar fi crezut vreodată că guvernanta lui 
dulce și cuviincioasă își putea mișca trupul acela voluptuos cu grația 
somptuoasă a unui sucub!? 

lar esenţialul în acest gând era faptul că o considera a lui. 

Oare nu făcuse deja suficient de clar tuturor — atât ei, cât și tu- 
turor membrilor clanului său - că avea intenţia de a o revendica 
pentru el? 

Cu ochii lipiți de silueta ei voluptuoasă, se strecură în liniște pe la 
marginea taberei, urmărind-o în timp ce țopăia în ritmul muzicii 
și râdea. Și adora felul în care flăcările strălucitoare îi făceau părul să 
capete culoarea focului. 

Gavin veni în spatele ei și se strecură în cerc, apucând-o de mână 
și zâmbindu-i, ca și când ar fi fost absolut hipnotizat și fermecat de 
ea. lar zâmbetul Menei era în aceeași măsură de strălucitor când 
întoarse capul ca să-l salute. Cercul de dansatori din jurul focului se 
rupse, și fiecare își găsi câte un partener, în timp ce începea cea mai 
ritmată și animată parte a dansului, care făcea cuplurile să se învârtă 
în toate părţile într-un ritm în care abia mai reușeau să-și țină cor- 
purile să ţină ritmul cu picioarele lor săltărețe. 

Inima îi bubuia în piept asurzitor, și fu nevoit să-și strunească 
fiecare gram de stăpânire de sine ca să se abțină să nu-l omoare pe 
fratele lui și pe ea să n-o târască înapoi acasă, de părul ei luxuriant. 

Aceasta era epoca iluminării, și femeia modernă avea nevoie de o 
seducţie mai subtilă. 

Trebuia să fie curtată. 

Furișându-se pe la marginea taberei, Liam luă o mască de pe una 
dintre mese, și-o legă la ochi, în timp ce își croia drum spre muzi- 
canţi. Un flautist, un toboșar și doi scripcari cântau în întunericul 
aproape desăvârșit al nopţii, prudenți să nu-și apropie instrumen- 
tele prea mult de flăcările fierbinţi. Încuviință din cap spre ei și ceru 
care să fie melodia următoare, după care nu se grăbi, așteptând ca 
prezentul cadril să se termine. 

Încă nu purta nici mantie, nici cămașă, expunându-și cu mândrie 
runele pictate în simboluri străvechi pe care le purta pe piept. Se 
simțea ca un druid. Se simţea întocmai precum miticul Rege Cerb, 
aflat pe punctul de a-și revendica femela. 


1 Demon cu aspect feminin, care, potrivit demonologiei se unește sexual cu un stri- 
goi sau cu un bărbat posedat (n.tr.) 

Multimea se despărți în faţa lui, în timp ce notele lente și senzu- 
ale ale unui vals începeau să se reverse din instrumente, înlocuind. 
cadrilul vesel de mai înainte. Clanul său își exprimă exclamaţiile și 
uralele, când veni în spatele Menei și își așeză mâna pe umărul ei. 

Mena se întoarse spre el și zâmbetul ei strălucitor se domoli, după 
care dispăru. 

-Îmi acorzi plăcerea acestui dans, doamna mea? îi șopti el, făcând 
o plecăciune în fața ei cu toată deferența pe care ar fi arătat-o un dis- 
cipol în faţa stăpânului său. 

Sau stăpânei sale, după cum era cazul de față. 

Ea făcu ochii mari, și asta îi dădu de înțeles că observase ne- 
greșit felul în care subliniase, deloc subtil, cuvântul ce îi marca 
posesiunea. 

Mulțimea din ce în ce mai veselă și din ce în ce mai îmbibată de 
alcool se delecta cu această întorsătură de situaţie și chicoteau cu 
toţii și se înghesuiau în spatele ei, zorind-o mai în față, până când 
aproape că o împinseră de tot în brațele lui. 

-Nu ştiu cum aș putea refuza, murmură ea. 

Liam se încordă când trupurile lor se uniră în mai multe puncte 
electrizante. Și la fel se întâmplă și cu ea. Fiecare bucăţică din carnea 
lui în care pielea înfierbântată se lipea de rochia aceea infernală a ei 
pulsa de conștientizare. Sfârcurile sânilor ei incredibili se frecau un 
pic mai jos de pieptul lui. Coapsele ei erau lipite de ale lui și faldurile 
kiltului se pierdeau printre valurile fustelor ei voluminoase. 

O luă de mână, iar pe cealaltă o strecură pe talia ei, ajungând 
pe partea de jos a spatelui. Și o lipi și mai tare de el. Ar fi fost șold 
în şold, dacă el nu ar fi fost atât de înalt... cu toate acestea, ea tot se 
potrivea în braţele lui, ca și când ar fi fost special plămădită pentru 
el. Curbele generoase ale trupului ei se mulau perfect pe unghiurile 
ascuţite și pe zonele tari al corpului lui. 

Începură să urmeze pașii ritmici, și trupurile lor se mișcau grațios 
și elegant, deși Liam își putea da seama că o tulburase vădit. Mâna 
ei trecu tremurândă peste pielea goală a brațului lui, precum aripile 
unui fluture diafan, care nu dorea să aterizeze nicăieri. 

Mena înghiți apăsat de câteva ori, după care îl întrebă: 

-Nu ar trebui să-ţi pui o cămașă? Cu siguranţă nu poate fi cuvi- 
incios să umbli așa... 

Un chicotit întunecat reverberă din gâtul lui. Mereu o fătucă 
demnă și cuviincioasă... așa fusese întotdeauna încântătoarea lui 
domnișoară Philomena Lockhart. 

-Uită-te un pic în jurul tău, femeie, o provocă el. Să dansezi cu un 
marchiz pe jumătate dezbrăcat este cel mai neînsemnat lucru necu- 
viincios care se întâmplă în clipa asta. 

În timp ce o conducea în dansul acela lent și fluid, Mena aruncă o 
ocheadă și spre alte cupluri și apoi către periferia orășelului de cor- 
turi și chiar spre pădurile de dincolo, unde umbrele întunecate erau 
înțesate de întâmplări și mai hedoniste, compuse din siluete tremu- 
rânde și sunete suspecte. 

Ea se împiedică, distrasă, și Liam se folosi de ocazie pentru a 
o stabiliza, folosindu-se de trupul său și trăgând-o și mai strâns 
în îmbrăţișare. 

-Ce crezi că faci? întrebă ea, cu glas întretăiat, în timp ce încerca 
fără succes să recâștige o distanţă respectabilă între ei. 

-Doar am grijă de degetele tale de la picioare, fătuco, îi răspunse 
Liam, cu o inocență prefăcută, savurând tulburarea ei mai mult de- 
cât ar fi trebuit. Uneori sunt un căpcăun stângaci și din topor și s-ar 
putea să te rănesc. 

-Ştiu că nu m-ai răni niciodată, zise ea, ascunzându-și privirea 
sub genele lungi și senzuale. 

-Mă crezi un dansator mai bun decât sunt, glumi el. 

- Nu. Cuvântul ei sună mai degrabă ca o tânguire și nu reuși să 
se relaxeze în braţele lui, în ciuda tuturor eforturilor lui de a mai de- 
tensiona atmosfera. Tu mă consideri pe mine mai bună decât sunt... 
Vocea i se subţie brusc și dădu să se îndepărteze de el. Scuză-mă, te 
rog, milord, dar cred că ar trebui să mă retrag pentru seara asta. 

Liam o strânse și mai tare în brațe, refuzând cu fermitate s-o lase 
să scape. 

-Nu fugi de asta! Nu fugi de noi! 

-Nu există nici un „noi“, șuieră ea. Și acum, te rog, lasă-mă să plec 
fără să facem o scenă! 

-Mai întâi de toate o să mă asculți ce am de zis, femeie, îi porun- 
ci el. Și pentru prima dată, ea i se supuse, deși pe chipul ei apăru o 
încruntătură revoltată îndreptată însă spre clavicula lui. El își mai 
îndulci tonul vocii și alese să îi vorbească din inimă: Am vorbit foarte 
serios cu ceea ce am spus... că vreau ca Ravencroft să fie sanctuarul 
tău. Își păstra vocea blândă și la fel şi mâinile, deși felul în care o 
ținea era absolut implacabil. Pietrele astea. O să fie mereu aici. Ele 
reprezintă clanul. Au o mare forţă și integritate și au rezistat în fața 
armelor a nenumărați dușmani. Acesta este un loc în care poți să-ți 
construieşti o viață, Mena. Și asta este o noapte a noilor începuturi. 

-Pentru mine nu există noi începuturi, zise ea pe un glas atât de 
scăzut, încât Liam trebui să facă un efort ca să audă ce spunea. Ar 
fi mai bine pentru tine, pentru noi amândoi, dacă te-ai opri acum, 
înainte să mai fie rănit cineva. 

-Eu nu o să mă opresc până când n-o să-mi poruncești s-o fac, 
şi probabil nici atunci, recunoscu el, lipind-o și mai tare de trupul 
lui excitat, ca să o lase să simtă pulsul dorinţei lui. Spune-mi că 
nu-ți dorești asta. Spune-mi că nu ai simțit furtuna asta clocotind 
între noi din prima zi în care ne-am cunoscut. Că o parte din tine 
nu știa că treaba asta dintre noi era ceva inevitabil. Eu am știut din 
prima clipă în care te-am văzut că era destinul meu să te revendic 
ca fiind a mea, aici în negura nopții. Și trebuie să mă accepţi și să 
mă iei, Mena, să mă iei cu tot ce sunt. Trebuie să-mi ceri ceea ce-ţi 
dorești. Și să revendici pentru tine plăcerea pe care sunt dispus să 
ţi-o ofer. 

Trupul ei se înfioră la auzirea cuvintelor lui. Mușchii ei se încor- 
dară și părură să se umfle pe sub rochie. Mâna ei nu mai rămase 
precaută pe braţul lui, ci îl apucă strâns, aproape agățându-se de el, 
într-o încercare de a se menţine în picioare. 

Iar când ridică ușor faţa spre a lui, ochii ei de culoarea jadului 
străluceau de lacrimi nevărsate. lar disperarea primordială pe care 
o citea în ei îl surprindea și îl stupefia în același timp. Dintre toate 
efectele pe care se așteptase să le aibă asupra ei cuvintele lui, acesta 
cu siguranţă nu se număra printre ele. 

- Eu... ăăă... trebuie să-ți mărturisesc ceva care s-ar putea să te 
facă să-ți schimbi sentimentele. Lacrimile amenințătoare deja îi nă- 
pădiseră glasul, făcându-i vocea să tremure într-o șoaptă, și Liam o 
învârti în pași de dans departe de dansatori și de petrecăreți, spre 
spațiul umbros de lângă o masă abandonată, încărcată cu două bu- 
toaie și nenumărate halbe goale. 

- Nimic din ce mi-ai putea spune nu... 

-A existat un bărbat, zise ea, cu fervoare. Pe vremea când eram 
la Londra, şi... 

Liam își lipi un deget aspru de buzele ei pline. 

-Ştiu asta, îi șopti el, pe un ton alinător. 

Dar ea răsuci gâtul și își îndepărtă fața de atingerea lui. 

-Ba nu, nu știi. Nu ai avea de unde să știi. M-a revendicat deja, 
nu înţelegi? M-a rănit, Liam, dar nu m-a silit. Eu l-am lăsat. Am fost 
nevoită să-l las. Nu am avut de ales... Și el a făcut lucruri trupului și 
sufletului meu, lucruri care m-au schimbat complet. 

Demonul din Liam se trezi în interiorul lui, și el făcu tot ce-i stă- 
tea în putință să-l țină sub control. 

- Spune-mi numele lui și o să-ți pun la picioare cadavrul lui frânt 
şi sângerând! 

Dar ea clătină din cap, făcând un pas în spate și retrăgându-se din 
faţa mâniei pe care o văzuse probabil învolburându-se pe trăsăturile 
chipului său. 

- Nu. Nu, nu înţelegi? Singura mea cale de scăpare a fost să fiu 
altcineva decât eram. Știi că am un secret. Un secret îngrozitor. Și 
nici nu-ţi poţi închipui cât de înfiorător și grav este în realitate. Nu-ţi 
poţi imagina despre ce este vorba. Tu nu știi nici ce sunt... ce am de- 
venit. Și să-ți spun toate astea ar însemna sfârșitul meu... Ultimele 
cuvinte i se rupseră de pe buze, într-o șoaptă gâtuită. 

Și totuși el nu se lăsă, ci o trase din nou aproape. Liam își dorea 
să șteargă fiecare amintire urâtă din mintea ei chinuită. Își dorea să-i 
aline fiecare teamă şi să-i strivească toți balaurii, până la ultimul. Își 
dorea să îl distrugă pe acest bărbat care îi provocase atât de multă 
durere și rușine. Dacă ea i-ar fi oferit mijloacele prin care să poată 
face acest lucru. 

Nu se putea porni la război, după cum urla în continuare in- 
stinctul lui, așa că în schimb, alese să încerce să îi ofere o umbră 
de liniște. 

-Şi eu am secrete ale mele, fătuco. Secrete îngrozitoare. Genul 
de secrete care m-ar blestema la focurile veșnice. Așa că haide să ne 
lăsăm amândoi secretele în trecut, acolo unde le e locul, și să ne bu- 
curăm de acest moment. Mâine este mâine, și ieri a fost ieri. Dar 
noaptea asta... noaptea asta este pentru noi. 

Ei îi cercetă ochii, ca și când nu i-ar fi recunoscut defel chipul. 

- Nu-ţi mai amintești despre ce am discutat în ziua aceea în ca- 
pelă? Trecutul nu este doar un trecut. Rămâne cu noi și face parte 
din noi, ne face ceea ce suntem în prezent. Și pentru păcatele pe care 
le-am comite în noaptea aceasta, fără îndoială va trebui să dăm soco- 
teală la lumina zilei. 

El ridică mâna şi-i mângâie ușor curba obrazului cu încheietu- 
rile degetelor, chiar mai jos de locul unde avusese vânătaia aceea 
odioasă. 

-Se spune că trecutul este gravat în piatră, murmură el. Dar 
tu m-ai făcut să cred că nu e așa. E numai ceaţă și oglinzi, fătuco. 
Timpul trece și devine întunecat și neclar și putem învăța să lăsăm 
în urmă suferinţă. 

-Dar unele lucruri tot rămân, nu-i așa? întrebă ea, cu glasul 
încărcat de amărăciune. Precum mirosul înțepător de la fumul 
de turbă. Alegerile pe care le faci sunt atât de multe, încât ţi-e impo- 
sibil să scapi de urmările lor. 

-Mi-ai spus la un moment dat că răul se poate face să pară 
mai mic. Și la fel poate face și binele. Se aplecă spre ea, înghesu- 
ind-o în masă cu trupul lui masiv, în timp ce o cuprindea în bra- 
te. Tu mă faci să-mi doresc să fiu un om bun. Lasă-mă să-ţi arăt 
cum poți găsi mântuirea chiar și în întuneric, fătuco. Nu lăsa să 
iasă zorii zilei de mâine, cu toate necunoscutele lor, fără să mă 
fi lăsat să te iubesc. Pentru că nu poate fi un păcat sub stele atât 
de prietenoase... 

O lacrimă a ei alunecă pe pieptul lui dezgolit, arzându-i pielea în 
timp ce cobora printre dealurile și văile cărnii lui. 

-Nu înţelegi ce încerc să-ţi spun? Eu nu sunt... nu sunt virgină. 

-Ssst, fătuco, o alină el, sărutând-o tandru pe frunte. Și dă-mi 
voie să-ţi fac și eu o mărturisire. Își coborî capul spre al ei și respira- 
ţia lui fierbinte îi gâdilă urechea, când zise: Nici eu nu sunt. 

Și era ceva în absurditatea evidentă a răspunsului lui care îi smul- 
se un chicot de râs. Gândul că un alt bărbat ar fi putut fi deasupra 
Menei, în ea, îi încorda la maximum fiecare instinct de posesivitate 
din ființa lui cu o asemenea forță, încât crezu o clipă că avea să cede- 
ze sub presiune. Și totuși... 

-Asta nu schimbă cu nimic faptul că te vreau, îi spuse el. Eu nu 
sunt un bărbat care să impună femeilor lui un standard imposibil de 
castitate. Acesta nu a fost niciodată obiceiul nostru aici, în Scoţia. 
Al nostru este un tărâm al libertăţilor și al explorărilor, pentru că ne 
place să fim siguri pe dorința noastră înainte de a ne lega viețile de 
cineva. Se dezlipi de ea și cu două degete îi ridică chipul tremurând 
către el. Uită-te în ochii mei și spune-mi sincer că trupul tău nu mă 
cheamă. Spune-mi că nu mă dorești. 

Ochii ei de smarald străluciră umezi de pe chipul ei de porțelan. 

- Eu... eu... nu pot. 

-Atunci du-te în pădurile din nord peste cinci minute. Eu o să 
mai aștept câteva minute, ca să nu observe nimeni că am plecat îm- 
preună și apoi vin să te găsesc. 

Și nu numai că o va găsi, ci o va asalta cu o asemenea plăcere in- 
credibilă, încât îi va șterge din minte amintirea oricărui alt bărbat. 

Pentru totdeauna. 

Capitolul 18 
KOND 


Pădurile scoțiene erau un loc mistic în orice noapte, dar pentru 
Mena, sărbătoarea de Samhain căpătase o calitate cu totul magică și 
de vis. O ceață irizată se strecurase dinspre mare și acaparase întreg 
teritoriul, așezându-se pe pământul moale al pădurii. Pâcla deasă că- 
păta o nuanţă misterioasă de albastru din pricina luminii lunii, și o 
forță inexplicabilă a naturii făcea să plutească în aer un miros de apă 
sărată și de brebenel. 

Fustele ei voluminoase mișcau aburul aproape palpabil în timp ce 
își croia drum prin cele mai dese părți ale tufișurilor, întrebându-se 
unde anume ar fi trebuit să se oprească. 

Și să-l aștepte pe el să vină după ea. 

Doamne, Dumnezeule mare! Ce făcea? Fusese incredibil de 
simplu să se uite adânc în ochii întunecați ai lui Liam și să se îne- 
ce în dorința fierbinte pe care o vedea acolo. Să permită ca mirosul 
lui îmbătător să o excite și să o tulbure. Săpun, whisky, condi- 
mente de toamnă și acea esență masculină care era unică și specifică 
numai lui. Acea anume aromă care îi spunea că era în siguranță. 

Sau că nu era. 

Indiferent cum ar fi stat lucrurile, Mena cunoștea mirosul acela — 
sau mai exact sufletul ei îl recunoștea — și îl inhalase adânc, ca și când 
ar fi putut reține o amintire în cea mai minusculă fibră din trup, așa 
cum putea face cu o respiraţie. 

Cum era posibil ca un bărbat ca el să o seducă atât de ușor, desă- 
vârșit... lucrul acesta încă o mai uluia. Liam era o enigmă. Un bărbat 
extrem de puternic și cu temperamentul unui demon. Un om bun cu 
un trecut înspăimântător. Un bărbat violent cu o dorință arzătoare 
pentru pace. 

Acesta era tocmai paradoxul care o atrăgea la el. Era un mister. 
O complicaţie îngrozitoare. Un om pe care nu îl înțelegea și care nu 
semăna absolut deloc cu ea, dar care, în felul lui, ajunsese la aceleași 
concluzii ca ea. În legătură cu multe lucruri. 

O îngrijora cât de incompatibili erau ei doi. 

Și în același timp o uluia cât de perfecţi erau unul pentru 
celălalt. 

Liam era un erou care ajunsese să se urască pentru păcatele tre- 
cutului său, și ea era o refugiată cu o rușine secretă. Și cât de potrivit 
părea să fie faptul că găsiseră izbăvirea unul în brațele celuilalt. 

Şi pasiunea... o pasiune care nu putea fi uitată. 

Ea nu mai cunoscuse niciodată un bărbat cu o asemenea pasiune 
arzătoare. Un om chinuit de o nevoie incomensurabilă. Nu mai fuse- 
se niciodată obiectul unor atenții atât de înverșunate și înflăcărate. 
Tremura mai mult de la amintirea atingerii lui decât de la răcoarea 
serii. Un instinct femeiesc până acum adormit îi șoptea că pasiunea 
pe care i-o arătase el până în acel moment era numai stratul de su- 
prafață al unui vulcan pe punctul de a erupe. Iar presiunea se clădea, 
clocotea şi aprindea aproape palpabil aerul dintre ei, până când ajun- 
seseră amândoi pe punctul de a exploda. Și era ceva ce nu mai putea 
fi oprit sau reprimat sub nici o formă. 

Ceva ce nu mai putea fi negat sub nici un chip. Era neînduplecat 
el, Demonul Scoţian. Și nimeni nu i-ar fi putut rezista. Și nimeni nu 
l-ar fi putut deturna de la scopul său, atunci când își punea ceva în 
minte. lar Mena era obosită. În felul acela epuizant, în care până 
și oasele îi păreau sfârșite de susținerea nu doar a greutății propriu- 
lui corp, ci și a celei pe care o purta în suflet. Sătulă până peste cap să 
pretindă că nu îl dorea, sătulă să se teamă de ce s-ar fi putut întâmpla 
dimineaţă. Și mai presus de toate, era sătulă până peste cap să se 
simtă singură și înspăimântată. 

Urma să vină fără îndoială un moment în care va regreta decizia 
de a i se supune lui Liam Mackenzie. Dar această noapte nu era acea 
noapte, și acest moment nu era acel moment. 

Mena ajunse într-un mic luminiș. Și în timp ce pășea acolo, muș- 
chiul moale de pe jos se simțea precum un covor sub ghetele ei, înă- 
bușindu-i sunetul pașilor. O stâncă masivă cât un om foarte înalt 
stătea sprijinită de alte două pietre mai scunde și mai late, într-un 
fel care îi amintea Menei de un altar pe care îl văzuse pe unul dintre 
goblenurile din sala mare. 

Acesta era locul. 

Lumina lunii aluneca în mica ravenă, conferind magia ei azurie 
atmosferei fermecate a acelui colțișor de rai. Și Mena se simți din- 
tr-odată precum proverbiala fecioară de sacrificiu, condusă să-și în- 
tâlnească destinul la mâna unui zeu exigent. Altarul acela ar fi fost 
locul perfect unde să se transforme într-o ofrandă. 

Indiferent dacă mai era virgină sau nu. 

Pentru că, dacă vreo zeitate păgână călcase vreodată pe acest pă- 
mânt, fără îndoială s-ar fi întrupat sub forma lui Liam Mackenzie. 

O traversă brusc un fior de nerăbdare, urmat de un altul fierbinte 
de neliniște, și ceața păru să-i răspundă la sentiment, răsucindu-se 
în jurul ei ca și când ar fi fost împrăștiată de o siluetă mult mai mare 

şi mai puternică decât ea. Numele lui i se desprinse de pe buze pe o 
șoaptă răgușită și se întoarse să-l salute pe Liam... viitorul ei amant. 

Doar că doi ochi roșii se holbau înapoi la ea, afundaţi fiind 
într-un chip desfigurat atât de hidos, încât repulsia izbucni în ea, la 
fel de intensă precum spaima. Și ambele reacţii fiziologice îi blocară 
gâtul, astfel încât să nu poată nici ţipa. 

Era broilachan-ul. 

De data asta nu mai purta vreo mantie sau glugă care să-i mas- 
cheze hidoșenia chipului. Creatura nu avea nări care să protejeze cele 
două fante întunecate aflate mai jos de puntea nasului. O bucată de 
piele încreţită ca o pânză de păianjen strălucea pe partea dreaptă 
a capului. Iar partea stângă era ciudat de aplatizată, ca și când ar fi 
zăcut întins pe o parte o eternitate, și după o vreme pielea decisese 
să se topească și ea în direcţia aceea. 

-Foarte trist, fătuco, că nu mi-ai ascultat avertismentul, șuieră 
demonul din spatele buzelor care nu părea să se lipească niciodată 
complet, așa că nu erau demne de acea denumire. Pentru că mă tem 
că acum e mult prea târziu. 

Demonul o apucă brusc, și țipătul ei de spaimă se transformă 
într-unul de durere, când o răsuci și îi întoarse violent capul într-o 
parte. O lipi cu spatele de pieptul lui, în timp ce-i răsucea la spate un 
braţ, într-o strânsoare brutală și chinuitoare. 

-O, n-ai decât să țipi cât vrei, fătucă, șuieră el, smulgându-i încă 
un țipăt de disperare, în timp ce o trăgea de braț suficient de tare 
încât să o traverseze o durere ascuţită prin umăr. Țipetele tale sunt 
exact lucrul pe care-și dorea să le audă în noaptea asta. Și ar trebui să 
ne supunem și să-i facem pe plac Demonului Scoțian, nu-i așa? 

Un zornăit metalic inconfundabil la fel de răsunător ca un țipăt 
îi inundă urechea Menei. Și înțelese ce era sunetul acela înainte să 
simtă pe piele sărutul rece al unui pumnal mai jos de gât. 

Încremenită și imobilizată de trupul tare și foarte real al spec- 
trului care pândise printre umbrele din castelul Ravencroft de când 
sosise ea, o întrebare absurdă spintecă brusc teroarea rece care îi în- 
gheţa trupul. 

Ce nevoie ar fi avut un demon de un pumnal? 

Și acum că Mena știa că el voia ca ea să țipe ca să-l alerteze și să-l 
cheme pe Liam, își lipi strâns buzele. Strânsoarea în care îi ținea cap- 
tiv braţul nu era imobilizantă, dar vârful cuţitului pe care i-l ţinea la 
gât cu siguranţă era. 

I se părea o clemență faptul că nu trebuia să se uite la el și că 
trăsăturile lui odioase nu vor fi ultimele lucruri pe care le va vedea 
înainte să părăsească această lume. 

-Nu vine după mine, minţi ea, detestând cât de mică și în- 
spăimântată o făcea să se simtă propriul ei glas. Te înșeli. A rămas 
la sărbătoare. 

Și tocmai chicotitul întunecat ce răsună apoi fu ceea ce îi confir- 
mă Menei cine era. Un sunet aspru, caustic, încărcat de masculinita- 
te și lipsit de orice umor. Auzise numai trei bărbaţi pe acest pământ 
scoțând un astfel de sunet. 

Liam Mackenzie, Gavin St. James şi Dorian Blackwell. 

Frați! 

- Hamish! şopti Mena. Eşti în viață?! 

-Şi uite cât de deşteaptă ești! Capul lui ca de șarpe se aplecă, 
astfel încât ea să poată auzi și simți mai de aproape șuieratul slab 
produs de fantele demne de milă din mijlocul feţei lui. Deși nu atât 
de inteligentă pe cât ai fi crezut, dacă tu consideri asta o viaţă. 

Lama rece pe care o avea lipită de gât radia frigul nopţii, în mod 
paradoxal arzându-i pielea moale și sensibilă a gâtului. Mena era 
înspăimântată, dar în același timp se simțea straniu de detașată. 
O traversă o înfiorare glacială care părea să eclipseze de departe toa- 
te băile cu gheață pe care le suferise la azil, dar care în schimb puse 
stăpânire pe mintea ei — și era o senzaţie ciudat de eliberatoare, pe 
care nu o mai simţise niciodată. 

Mai supravieţuise violenței și în trecut. Fusese bătută, amenința- 
tă, sugrumată și terorizată. Și într-un fel sau altul, în timp ce trecuse 
prin toate acele orori, învățase cumva să-și păstreze mintea limpede 
într-o situaţie periculoasă. Să traverseze și să depășească frica și du- 
rerea care amenințau să-i întunece gândurile și în schimb să ajungă 
la nebuloasa cunoașterii. 

Iar această putere nou-descoperită va fi neprețuită în această 
situație. 

Mena înțelegea că nu ea era adevărata lui ţintă, că reprezenta 
doar mijlocul prin care el voia să își atingă un scop. Ceea ce s-ar fi 
putut dovedi a fi salvarea ei, dacă nu cumva ea se dovedea inutilă 
pentru el. Mai înainte de orice, trebuia să își dea seama care era forța 
care îl motiva și apoi va putea alcătui un plan. 

-Am crezut că te-am visat în noaptea aceea, zise ea. O traversă un 
fior laolaltă cu amintirea și se văzu obligată să îndrepte spatele ca să 
îl ţină sub control. Ai fost în dormitorul meu? 

-Am încercat să te previn atunci, femeie, îi confirmă el. Ți-am 
spus să fugi. Trebuia să-mi obțin răzbunarea, și tu-mi stăteai în cale. 
Regret că a trebuit să se ajungă aici. 

-Păi poate că încă nu trebuie, încercă Mena. Ai spus în noaptea 
aceea că Liam ţi-a promis ceva. Că simțeai că îți este dator... 

-Asta pentru că chiar îmi este dator! insistă Hamish, sporind pre- 
siunea pe care o aplica pe gâtul ei, lama cuţitului înțepându-i pielea 
moale chiar mai jos de bărbie. 

-Ce anume? Întrebarea îi sună până și ei ascuţită și disperată. Ce 
anume ţi-a promis el? Sunt sigură că o să-ți dea ce ţi-a promis... E un 
om de cuvânt. 

O trosnitură răsună în pădurile din spatele lor, prin lumina difu- 
ză a lunii. Poate era sunetul unei crengi care se rupea? 

Menei i se tăie răsuflarea și simți cum i se oprește inima în piept. 
Oare se putea să fie Liam? Își dorea și în același timp o îngrozea 
potenţiala vedere a trăsăturilor lui sinistre. 

Și era evident că Hamish auzise și el. 

-Ştiu că ești acolo, frate! strigă el, și râsul acela terifiant și aproa- 
pe frumos făcu aerul dintre ei să vibreze, părând să tulbure până și 
ceața care se ridica acum până mai sus de genunchii lor și șerpuia 
în sus pe coapsele lor, de parcă ar fi încercat să-i înghită cu totul. Ce 
se grăbeşte femeia ta să-ţi ia apărarea, îl provocă el. Mă întreb, dom- 
nișoară Lockhart, dacă ai mai avea în continuare aceeași părere bună 
despre el dacă l-ai fi văzut așa cum l-am văzut eu. Îmbăiat în sângele 
prăzii lui, îmbătat de propria furie explozivă, criminalul crud și fără 
remușcări. Demonul Scoţian. 

O umbră se mișcă printre copaci, și Hamish o întoarse spre noap- 
te, folosindu-i trupul ca pe un scut. 

-Dacă te arăţi o să-i vărs sângele! strigă el, lipindu-i cuțitul și mai 
apăsat de gât și de data aceasta zgâriindu-i pielea. Dacă rămâi acolo o 
să-ți dau în vileag toate secretele. Hotărăște tu, Liam! 

Mâna lui îi dădu drumul la brațul pe care i-l ţinea la spate și urcă 
pe spatele ei cu o letargie bolnăvicioasă. Mena nu îndrăznea să se 
miște. Lama cuţitului de la gâtul ei o transforma într-o prizonieră. 
O ostatică fără scăpare. 

Mâna lui îi smuci apoi capul într-o parte, ca să nu mai poată cer- 
ceta cu ochii liziera de copaci din fața lor, ci numai bezna neagră care 
ducea spre ţărmul vestic al mării. 

-Decide tu! repetă el, râzând din nou, de data asta aproape mani- 
acal. Oricum ar fi, ea tot moare! 

După ce auzise ecoul ţipătului Menei, Liam se lăsase la pământ 
în ceaţă și își scosese pumnalul scurt din gheată. Sângele care mai 
înainte îi clocotise în vene de excitare începuse brusc să ardă precum 
lava vie cu dorinţa de răzbunare. 

Toate instinctele lui de prădător se ascuţiseră la maximum, și îna- 
intase prin întuneric pe ascuns, cu toată iscusința unui lup flămând, 
intenționând să-i sfâșie gâtul dușmanului său. 

Dar sângele pe care avea să-l verse era cel care se scurgea și prin 
venele lui. 

Hamish! 

Furișându-se și evitând abil lumina lunii din poiană, Liam se stre- 
cură pe sub câteva crengi căzute și își croi drum prin ceaţă. Evalua 
multitudinea de terori pe atât de repede pe cât îi permiteau ochii lui 
neîncrezători. 

Fratele lui. Viu. O siluetă plină de cicatrici, de furie și dorință 
de răzbunare. Și o avea pe Mena în mâinile lui. Și îi ţinea un cuțit 
la gât. 

Furia ameninţa să-i înăbușe orice simț al raţiunii și orice gând 
logic. Un instinct primordial urla în el să sară la atac, să se arunce 
înainte și să-l spintece pe fratele lui până când nu mai rămânea nimic 
din acel monstru în afară de oase și sânge. 

Dar dacă făcea asta, Mena nu ar fi supraviețuit niciodată. Înțele- 
gea asta. Hamish era un maestru incredibil al lamelor. 

Aproape la fel de bun ca însuși Liam. 

Apropiindu-se pe cât de mult îndrăznea, Liam o evaluă rapid pe 
Mena. Lumina lunii îi transforma părul în valuri de purpură - culoa- 
rea sângelui vărsat. Trăsăturile ei de porțelan străluceau de o purita- 
te diafană. Doar că prin ceața și întunericul nopții nu avea cum să-și 
dea seama dacă era rănită sau nu. Ceva o făcuse să țipe, iar sunetul 
acela fusese încărcat de durere. lar acest gând îl tortura cu o violență 
pe care nu o crezuse vreodată posibilă. 

Menei îi tremura vocea în timp ce vorbea, dar dincolo de asta, pă- 
rea de un calm ireal de care el își agăța toate speranţele de salvare. 

Undeva mai la est sunetul unei crengi care se rupea răsună prin 
pădure ca o explozie de tun. 

-Ştiu că ești acolo, frate! strigase Hamish, în timp ce Liam se miş- 
case spre vest, cât mai departe de sunet, fără să-și permită nici o 
clipă să ridice capul mai sus de linia ceţii ce se aduna. 

Simţea pumnalul tare în mâna lui și știa că era la fel de ascuţit 
și de letal precum cel pe care îl mânuia Hamish. Cu toate astea era 
inutil până când nu prindea momentul exact în care să acţioneze. 


235 


Kerrigan Byrne 


Ar fi putut încerca să-l atace din spate pe Hamish, dar atunci nu ar 
mai fi văzut-o pe Mena și deci nu ar fi știut când să lanseze atacul. 

Și apoi auzi cuvintele care îi transformară instantaneu sângele în 
vene din lavă lichidă în bucăţi de gheață. 

-Oricum ar fi, ea tot moare! 

Hamish nu avea nici o intenţie să o elibereze. 

Şi atunci, pentru prima dată în viaţa lui adultă, spaima amenință 
să-l paralizeze cu totul. De ce Mena? De ce tocmai acum? Hamish 
fusese un om corupt moral toată viaţa, dar, pe de altă parte, nici nu 
avusese de ales cum să fie altfel. Liam știuse asta dintotdeauna. Era 
un bastard. Fiul cel mai mare, care nu avea să moștenească nimic 
din partea tatălui său, cu excepţia setei lui de sânge și a fricii. 

Liam trebuia să-și calculeze perfect strategia următoarei mișcări, 
pentru că ar fi preferat să moară înainte să permită ca Mena să devi- 
nă o altă victimă a numeroaselor sale păcate. 

Folosind un truc pe care îl învățase de la un maestru păpușar turc, 
Liam își lipi spatele de trunchiul unui ulm bătrân și-și proiectă vocea 
peste luminiș, făcând să pară ca și când se auzea dinspre liziera de 
la est. 

- Dă-i drumul, Hamish, zise el. Ea nu are nimic de-a face cu trebu- 
rile pe care le avem noi. 

Și șiretlicul său dădu roade. Hamish smuci imediat capul în direc- 
ţia în care sperase Liam să se uite. 

- Păi noi doi chiar avem treburi de rezolvat, Liam. Hamish îi rosti 
numele ca și când ar fi fost o spurcăciune pe limba lui, pe care încer- 
ca să o scuipe. Nu te-ai ţinut de promisiune, nu ţi-ai respectat par- 
tea ta de înţelegere. Se presupunea că trebuia să mori pe câmpul de 
bătălie. Și să-mi lași mie Ravencroftul. 

-Am încercat, strigă Liam, proiectându-și vocea și mai departe 
sperând să-l determine pe Hamish să se întoarcă într-acolo. 

Poate că încerca să-i distragă atenţia fratelui său suficient de mult 
ca să îndepărteze cuțitul de la gâtul Menei, dar în același timp, tot 
ce spunea era adevărul. Pregătise totul la perfecție ca să se revanșeze 
față de toată lumea în eventualitatea morții sale. 

Hamish ar fi preluat stăpânirea castelului Ravencroft, a moșiei 
și a distileriei, și pământurile Wester Ross ar fi fost administrate de 
Hamish pentru Andrew, până când devenea major. Rhianna și An- 
drew s-ar fi dus la Londra ca să locuiască împreună cu bunica lor 
maternă, Lady Eloise Gleason, o femeie în vârstă foarte blândă și 
amabilă, care ţinea foarte mult la copiii fiicei sale, care fusese răpusă 

tragic de boală. Andrew ar fi devenit marchiz și i-ar fi revenit toate 
proprietățile din Londra. 

Dar Hamish fusese ucis în explozia acelei corăbii... sau cel puţin 
așa presupusese toată lumea. Și Liam se dovedise al naibii de greu 
de ucis. lar nesăbuința cu care se aruncase în bătălie doar îi câș- 
tigase glorie. 

- Trebuiau să te urască toți, șuieră Hamish. Clanul trebuia să te 
considere blestemat de brollachan și să se întoarcă împotriva ta. Dar 
în ciuda tuturor eforturilor mele, se pare că tu chiar ai făcut un fel de 
înțelegere cu diavolul, nu-i așa? 

-Incendiul din câmpuri și butoiul care a căzut la distilerie, își 
dădu Liam seama cu voce tare. Tu ai fost, nu-i așa?! 

-Planurile mi-au fost dejucate de un pic de ploaie și de un pic 
de noroc, scuipă Hamish, printre dinții încleștaţi. Și a fost o mare 
minune că trăsura aia nu s-a prăbușit în Bealach na Bă, la cât de bine 
i-am aranjat cuiul. 

-Ai pus în pericol viețile unor oameni nevinovaţi, doar ca să-ți 
obţii răzbunarea, mârâi Liam. 

Şi pentru asta avea să plătească! 

-Nu-l lăsa pe acest așa-zis Demon Scoţian să o facă pe eroul pen- 
tru ochii tăi. Nemernicul său frate mai mare aproape că părea vesel 
în timp ce i se adresa Menei: Vieţile nevinovaţilor n-au însemnat 
niciodată mare lucru pentru nici unul din noi. Suntem creaturi ase- 
mănătoare, cu predilecții diferite, atâta tot. 

-Eu n-am fost niciodată ca tine. Acum glasul aspru al lui Liam 
tăsună peste tot prin luminiș, înainte ca ecoul său să se stingă în 
spatele șirului de copaci. 

- Prostii! Orice monstruozități a neglijat tata să mă înveţe, sigur 
mi le-ai arătat tu, zise Hamish, pe un ton conversațional. Nu mai ţii 
minte ce mi-ai spus? Că o bătălie deschisă este eficientă ca număr 
de victime, dar că bătăliile pe care le purtăm noi cu teroarea ne aduc 
rezultate și mai bune?! Că o crimă personală este cea mai satisfăcă- 
toare. Tu m-ai învăţat că, dacă frângi un os exact cum trebuie, scoate 
un sunet curat și clar, pe care îl poţi simţi ricoșând din propriul sche- 
let. Tu m-ai învățat că gloria se obține pe câmpul de luptă, dar că, 
pentru a câștiga o adevărată notorietate, trebuie să ataci în timpul 
cinei sau al unei petreceri, sau poate atunci când dușmanul tău își 
culcă seara copilașii, sau când... când face dragoste. 

Hamish își arătă dinţii din spatele acelor buze hidos de desfigura- 
te și se prefăcu să-și înfigă colții în umărul dezgolit al Menei. 

-Te înșeli, strigă Liam, luptându-se cu disperarea care amenin- 
ţa să se strecoare în tonul lui, convins fiind că rănile fratelui său și 
ura pe care o simțea îi alteraseră memoria. Eşti confuz, îl corectă 
el, cât putea de liniar. Acela a fost Lord Trenwyth. Eu eram demo- 
nul pe câmpul de luptă, și el era fantoma din întuneric. Așa au stat 
mereu lucrurile. 

-Collin Talmage, mizerabilul duce de Trenwyth! scuipă Hamish 
în ceaţă. O să echilibrez eu balanța și cu el, după ce termin aici. 

Liam nu-și permise să-și acorde timp ca să se întrebe la ce se refe- 
rea fratele său. Fiecare gând al său, fiecare fibră din corpul lui, toată 
fiinţa lui era concentrată asupra Menei. 

- Dă-i drumul! Liam intenţionase să sune convingător, însă cu- 
vintele îi ieșiră ca o poruncă. O să fac un schimb cu tine. Viaţa mea 
pentru a ei. Și o să te duc la Trenwyth, dacă vrei. 

Hamish scoase un sunet arogant și disprețuitor de victorie. 

-De unde slăbiciunea asta bruscă pentru femei?! mârâi el, batjo- 
coritor. Ai putut să-ți omori propriul tată cu sânge-rece și să biciu- 
iești o târfă până la moarte. Dar o să te frângă s-o vezi pe englezoaica 
asta murind? 

Liam închise ochii strâns o clipă scurtă, neputându-se convin- 
ge pe sine să se uite la expresia de oroare și de groază care se afla 
probabil pe chipul Menei. Chiar și această unică imagine ar fi fost 
suficient încât să-l frângă. Pentru că nu ar fi putut supraviețui pier- 
derii ei. Sau cel puțin nu partea aceea din el care mai era încă umană. 
Liam știa cumva în sinea lui că să-i vadă sângele vărsat l-ar fi trans- 
format în monstrul care încercase să evite timp de patruzeci de ani 
să devină. 

Cu toate astea, observă icnetul ei ascuţit, și la fel și Hamish. Acum 
ea îi cunoștea cele mai întunecate secrete — cele două motive princi- 
pale pentru care sufletul său era blestemat să ardă în focul veșnic. 

Totul începuse cu Tessa McGrath, iar patricidul îi pecetluise 
soarta pentru totdeauna. 

Îl omorâse pe tatăl lui, îl lăsase să moară pe fratele lui și apoi îi 
permisese — neputincios — soţiei sale nebune să-și pună capăt zilelor. 

Era complet adevărat că îi distrugea pe oamenii care îi erau cei 
mai apropiați. 

Dar mai bine murea înainte să o lase pe femeia pe care o iubea să 
cadă pradă blestemului său demonic. 

-Tata merita să moară pentru ce a făcut. Liam uitase să-și proiec- 
teze vocea de data asta, așa că Hamish smuci imediat capul în direc- 
ţia lui. Pentru ce ne-a obligat pe noi să facem. 

Calmul o părăsise complet pe Mena. Se transformase într-o 
grămadă tremurătoare de oase lichide și sânge înghețat. Și numai 
monstrul din spatele ei și cuțitul pe care îl avea la gât o ţineau să 
nu se topească într-o baltă de panică pură și să se scufunde în pă- 
mântul mlăștinos. 

Liam părea să fie pretutindeni în același timp. Mai întâi undeva la 
est și apoi în umbrele vestice, spre care era imobilizată privirea sa. 

Se oferise la schimb pentru ea. Și Mena simţise cum îi tresărise 
inima în piept din pricina fervorii pe care o auzise în glasul lui. La 
drept vorbind, o parte din ea își dorea ca Hamish să accepte oferta. 
Să o arunce la o parte și să fie eliberată. Dar în inima ei, știa că nu ar 
mai fi putut trăi cu ea însăși dacă ar fi jucat chiar și cel mai mic rol 
în moartea lui Liam. Copiii lui aveau nevoie de el. Clanul și poporul 
lui aveau nevoie de el ca să le fie conducător. 

Ea însă putea oricând să dispară în ceaţă, și nimeni să nu-și dea 
seama sau să o jelească. Ea nu mai avea familie cu excepția persoa- 
nelor care o închiseseră în azilul acela îngrozitor. O mână de oa- 
meni vor deplânge tragedia ei, îi vor strânge în braţe pe cei pe care îi 
iubeau și apoi vor merge mai departe cu viețile lor. 

Cuvintele lui Hamish o treziră din deznădăjduirea ei. 

Liam biciuise o femeie... și-și ucisese propriul tată malefic. Sfin- 
te Doamne, Dumnezeule! Ea presupusese că nenumăratele crime de 
tăzboi pe care le comisese erau ceea ce îi bântuia sufletul. Sau poate 
circumstanţele morții lui Hamish. Dar nu, Liam nu omorâse oameni 
numai în numele reginei și al țării, ci comisese o crimă. 

I se tăie răsuflarea în timp ce cugeta asupra răspunsului lui. Oare 
ce făcuse răposatul Hamish Mackenzie ca să-și atragă furia nemăr- 
ginită a lui Liam? 

-A fost o singură târfă de tavernă, Liam! Și a fost plătită frumu- 
şel pentru serviciile ei. 

Hamish aproape că-și mișcă mâna cu care îi ţinea cuțitul la gât, 
ca și când ar fi vrut să facă un gest de frustrare. Doar că se replie în 
timp util și o strânse și mai tare, repoziționând cuțitul într-un loc 
şi mai periculos decât la început. 

Mena ar fi vrut să scâncească de spaimă, dar se abținu cu stoi- 
cism, temându-se că până și cea mai mică înghițitură ar fi împins-o 
în lama cuţitului. 

-Nici o sumă de bani nu ar fi putut-o recompensa pentru ceea ce 
ne-a pus să-i facem. 

Chiar și prin ceața propriei terori, Mena deplângea rușinea îndu- 
rerată din glasul lui Liam. O deplângea pe biata fată și umilințtele la 
care fusese supusă, care erau prea îngrozitoare ca să le dea glas până 
şi Demonul Scoţian. Lacrimile fierbinți îi ardeau șanțuri adânci în 
pielea rece și se prelingeau în jos pe lama cuțitului. 

-Ne transforma în bărbaţi, scuipă Hamish. 

-Ne transforma în niște monștri! 

-Eu tot nu înţeleg de ce ai simţit nevoia să-l omori. Doar nu prea 
ai cum să siluiești o târfă, nu-i așa?! Şi-n plus aţi fost cu toții slabi 
încă de pe atunci! N-aţi putut s-o faceţi! 

Aceste ultime afirmaţii stârniră o mică lacrimă de ușurare, care 
veni imediat să se alăture șiroaielor care i se scurgeau din ochi. 

-l-am găsit cadavrul în Bryneloch Bog! Temperamentul lui 
Liam începea să câștige încet, dar sigur teren în faţa precauției, și 
Mena își putea da seama de asta după înverșunarea din vocea lui. 
Știi și tu că a omorât-o ca s-o reducă la tăcere. Ca să nu ridice clanul 
împotriva lui. 

- Uite, asta a fost mereu în neregulă cu tine, Liam. Asta a fost 
dintotdeauna problema ta, că tu consideri că viaţa ei insignifiantă 
merita moartea unui om incredibil ca el. 

-A fost un om rău! Putred până-n măduva oaselor! mârâi Liam. 
Omora oameni nevinovați. Oameni din propriul clan. 

Hamish pufni dispreţuitor când auzi asta. 

-Toți oamenii de seamă fac lucruri rele. 

-Te înșeli. 

-De unde ai ști tu? Tu nu ești un om de seamă și nici unul vir- 
tuos. În fond, nu ești faimos pentru faptele bune pe care le-ai făcut, 
nu-i așa? 

Întunericul amuți timp de câteva clipe tensionate. Provocarea lui 
Hamish nimerise fix la țintă. 

-Dar cum rămâne cu Dougan? Întrebarea șoptită și chinuită a 
lui Liam abia reuși să traverseze distanța dintre ei. Tata a ordonat 
moartea propriului fiu. 

-Dougan a fost un monstru în aceeași măsură ca oricare dintre 
noi. Ba chiar mai rău, aș pune pariu. A omorât un blestemat de preot 
înainte să împlinească măcar cincisprezece ani. 

Mena simțea cum îi sângera inima de durere. Și-ar fi dorit să-i 
poate spune lui Liam că ea încă mai credea că el era un om bun. Un 
om de seamă. Că ea, una, se bucura că tatăl lui dăduse socoteală pen- 
tru toate lucrurile îngrozitoare și cumplite pe care le făcuse. Ezită 
însă să deschidă gura, pentru că Hamish părea aproape că uitase 

«u totul de ea. Mâna lui amenințătoare nu șovăia deloc, dar cu sigu- 
ranţă nu mai părea să se concentreze asupra morții ei. 

-Aş crede, dragă frate, că ai avea mai multă simpatie pentru co- 
piii bastarzi ai tatălui nostru. Gavin St. James îi sperie atât pe Mena, 
cât şi pe Hamish, când păși în luminiș din desișul dinspre est, pă- 
rând extrem de relaxat. Din moment ce te numeri și tu printre ei, 
încheie el, sec. 

- Cară-te dracu’ de-aici, Thorne! mârâi Hamish. 

Fiecare mușchi din trupul lui mutilat se încordă, și Mena ţipă 
când mâna lui se strânse și mai tare pe ceafa ei. Slavă Domnului 
totuși că Hamish luă cuțitul pe care i-l ţinea la gât și-l întinse ame- 
nințător spre Gavin. 

~Ar fi trebuit să te sufoc din secunda în care te-a adus maică-ta 
aia blestemată și stricată pe lumea as... 

Mena auzi șuieratul brusc al aerului, când pumnalul părăsi um- 
brele, învârtindu-se în zbor, până când trecu pe lângă urechea ei. 

Hamish ţipă când lama ascuţită își găsi ținta, și Mena fu elibe- 
rată la timp ca să se ferească, în timp ce Demonul Scoţian se ridică 
din ceaţă, sări ca o panteră pe piatra de altar și apoi se năpusti spre 
fratele său. 


Capitolul 19 
CLS? 


Impactul fu sinonim cu ciocnirea dintre doi leviatani și făcu pă- 
mântul să se cutremure. Se prăbușiră amândoi, înghițiți de aburi, și 
Mena se îndepărtă împleticindu-se. Suprafața rece și abrazivă a pie- 
trei îi zgârie degetele, când se ridică în sus pe piatra de altar, rămâ- 
nând agățată de ea. Sunetele teribile ale cărnii care se izbea violent 
de carne răsunau cu ecou prin luminiș, și simțea că o mică parte din 
ea murea în fiecare secundă în care nu-l putea vedea pe Liam. Și-ar 
fi dorit să facă ceva. Să facă orice altceva decât să stea acolo și să pri- 
vească evenimentele derulându-se sub ochii ei, dar în același timp 
era conștientă că era cel mai înțelept să se ţină departe din calea lui 
Liam. În fond, nu ar fi putut ajuta pe nimeni, punându-se singură 
în pericol. Acolo jos, sub veșmântul ceții, existau două pumnale, și 
numai Dumnezeu putea ști ce pagube produceau. 

Thorne se grăbi spre ea, și abia atunci își dădu seama Mena că nu 
era singur. Russell venea chiar în spatele lui, urmat de un Thomas 
Campbell cu o înfățișare aspră și înverșunată. 

-Te-am auzit țipând, fătuco, îi strigă Russell. Eşti rănită? 

- Nu, eu nu, dar moșierul... 

Şi apoi, înainte ca oamenii să aibă timp să ajungă la ea, Liam se 
ridică din ceață, cu pumnalul său scurt lipit de locul în care gâtul lui 
Hamish se unea cu umărul său mutilat. Marchizului îi zvâcnea braţul 
de la efortul de a-l ţine la respect pe fratele său rănit. 

-Ar trebui să te omor pentru că ţi-ai pus mâinile pe ea, mârâi el. 

-N-o face, frate, zise Thorne și se apropie precaut de siluetele ce- 
lor doi scoțieni furioși. Are de dat socoteală pentru multe crime. 

-Şi judecata lui va fi scurtă și rapidă, insistă Liam, printre dinţii 
încleştați. 

Ochii lui întunecați erau holbaţi și sălbatici cu o frenezie mânioa- 
să, în timp ce mușchii braţului se încordau și pulsau în încercarea de 
a se stăpâni ca să nu-i taie gâtul prizonierului său. 

- Hamish! Dar e imposibil! se minună Russell, în timp ce se holba 
la silueta mutilată a lui Hamish cu o expresie la fel de șocată, precum 
cea de pe chipul lui Campbell. 

Și pe bună dreptate. Pentru că se uitau la o fantomă. La strigoiul 
odios și desfigurat al unui om pe care îl cunoscuseră cândva cu toții. 
Dacă nu ar fi fost atât de malefic, cu siguranţă le-ar fi inspirat milă. 

- Termină ce-ai început, dacă ai sânge în tine, şuieră Hamish, ca și 
când rămăsese fără suflare. Nu ti-ar fi greu să-ţi măcelărești așa toată 
familia. Mai întâi pe taică-tu și apoi pe mine. Se întoarse spre Gavin, 
cu buzele rânjite, dezvelindu-și dinții ascuţiţi. Și tu o să urmezi, pre- 
zise el, ameninţător. Îi sângera fața de la o rană la cap, dar prin tot 
haosul cicatricelor lui, Mena nu putea depista sursa rănii. 

Thorne se schimbă la față când auzi dezvăluirea despre ceea ce 
făcuse Liam. 

„El nu știa!“, înţelese Mena. Thorne chiar nu știuse că fratele lui 
era cel care îl omorâse pe tatăl lor. 

Contele își scoase centura din talie și-i făcu semn și lui Russell să 
facă același lucru. Mișcările lui erau metodice și apăsate. 

- Hai să-l ducem în donjon, Liam. O să-l ducem la regiment mâi- 
ne-dimineaţă, cu trenul. Sunt sigur că și Trenwyth o să aibă să-i adu- 
că destul de multe acuzații. 

- Ei doar o să-l spânzure, mârâi Liam printre dinţii încleştaţi. 

- Liam! șopti Mena și făcu un pas în față, întinzând mâna spre el. 

- Inapoi! îi porunci el. Să nu te apropii mai mult! 

Mena șovăi și își lăsă mâna să-i cadă pe lângă corp. Și se pomeni 
dintr-odată întrebându-se de cine o avertiza să stea departe... de Ha- 
mish? Sau poate de el însuși? 

-Crezi că am terminat cu tine? îl provocă Hamish. Crezi că sunt 
singurul care vrea să te vadă mort? 

-Ştiu că eşti furios acum, zise Mena, încercând să împrăștie otra- 
va pe care o scuipa Hamish. Dar nu vrei ca fratele tău să ajungă să fie 
încă unul dintre păcatele care te bântuie, nu-i așa? 

Nu își putea da seama dacă reușea sau nu să rezoneze cu el. Nu 
își dădea seama dacă vorbele ei reușeau să pătrundă prin ceața 
albă, fierbinte de furie care radia dinspre silueta masivă a Demo- 
nului Scoţian. 

- Sunt sigur că torționarii tăi sunt o legiune, zise Hamish tărăgă- 
nat. Am omorât și eu mulţi, dar nici pe departe atât de mulți ca tine. 
Și recunosc că îi văd noaptea, văd feţele victimelor mele. Îi găsesc în 
visele mele și uneori și când sunt treaz. Tu le vezi chipurile, Liam? 
Îi găsești și tu mereu în întuneric? 

Ignorând porunca lui explicită, Mena veni în spatele lui Liam și 
își lipi mâna pe spatele lui. Pielea moale a palmei i se cuibări peste 
șanțurile lungi și adânci ale cicatricelor vechi de zeci de ani, care nu 
se vindecaseră niciodată cu adevărat. Și nu zise nimic când îi simți 
mușchii zvâcnind și tresărind sub degetele ei reci. 

- Nu, frate, zise Liam, în sfârșit, apropiindu-se de Gavin, astfel 
încât fratele său să-i poată lega mâinile la spate lui Hamish. Eu nu-i 
găsesc... mă găsesc ei pe mine. 


Liam îi privi pe fraţii săi dispărând în pădure, însoţiţi de Thomas 
şi de Russell. Și încercă să simtă ceea ce înțelegea că ar fi trebuit să 
simtă. Doar că îl jelise deja pe Hamish. Și-l iubise și-l urâse alternativ 
pe fratele lui mai mare, cu aceleași sentimente complicate pe care le 
avusese și pentru tatăl lui. Se luptau amândoi cu aceeași mânie mon- 
struoasă, doar că Liam i se împotrivise cu mai multă înverșunare, în 
loc să o lase să-i dizolve complet sufletul. 

În clipa în care Hamish o atinsese pe Mena cu violenţa lui, viața 
lui fusese deja pecetluită, întocmai precum a nemernicului bleste- 
mat care o rănise în Londra, indiferent cine era. 

Putea simți privirea Menei în spate la fel de palpabil cum îi sim- 
tise mâna pe piele cu câteva clipe în urmă. Femeia aceasta reușise 
din nou! Îl vrăjise cu magia ei blândă și îi înăbușise focul furiei cu o 
simplă mângâiere. 

Mânia și agresivitatea încă îi mai clocoteau prin vene și îi mai 
pulsau prin mușchi. Dar acum i se alăturau ușurarea și teama. 

Oare ce părere avea despre el acum? Acum că știa cele mai întu- 
necate și mai odioase păcate ale sale. Acum că înțelegea cu exactitate 
cât de blestemat era sufletul lui. Oare ce va găsi în ochii ei, când o va 
privi? Repulsie? Teroare? 

Condamnare? 

O conștientizare stranie îi alunecă pe șira spinării precum un 
strop de sudoare, înțepându-i pielea pe sub cicatrice. Știa că era mai 
dezbrăcat decât de obicei, dar niciodată în viaţa lui nu se simţise atât 
de gol. Atât de vulnerabil și de expus. Numai o cicatrice dintr-o sută 
îi rămăsese pe piele, dar fiecare în parte îi mutilase sufletul. 

Nimic din tot ce făcuse vreodată Liam - nici un pericol pe care îl 
înfruntase vreodată - nu necesitase atât de mult curaj pe cât avea 
nevoie să se întoarcă spre Mena și să dea piept cu privirea ei fermă. 

Ea era cea mai frumoasă creatură plămădită vreodată din elemen- 
tele mistice, misterioase și magice care alcătuiau o femeie. Dacă el 
era piatră și oțel, ea era seninătate și moliciune. Șuviţele lungi ale 
părului ei luxuriant i se rostogoleau pe brațe și aproape că atingeau 
curbele voluptuoase ale șoldurilor ei rotunde. Iar materialul subțire 
și diafan al corsajului ei - Dumnezeu să-l binecuvânteze, oricum s-ar 
fi numit - îi sublinia sânii mai degrabă decât să i-i ascundă. Sânii 
aceia splendizi care se ridicau și se coborau în ritmul gâfâitului și al 
respiraţiilor ei nesigure. 

Doamne, Dumnezeule! Ar fi putut s-o piardă definitiv în noaptea 
aceea. Liam simți cum i se înmuiară genunchii în clipa în care își 
dădu seama cât de aproape venise lama cuţitului de gâtul ei delicat. 

Și vedea ușurarea lui aspră oglindită în ochii ei minunati și pali. 

O durere se trezi undeva adânc în corpul lui, în timp ce un fior îi 
traversă șira spinării, pornind de la ceafă și coborând spre şale, tri- 
mițându-i în vintre un val de fierbințeală și dorință. Un sunet brut și 
nedorit i se ridică din piept și-i evadă printre buze, pe o răsuflare de 
dorință nestăvilită. 

Ea se aplecă înspre el nesigură, precum o sirenă care îl chema 
spre propria distrugere. Și el avea cam în aceeași măsură puterea să 
i se opună. 

Și în clipa aceea înțeleseră amândoi. 

Nu mai era nevoie să existe nici un cuvânt între ei. Nu mai era 
nevoie să fie rostite alte vorbe sau banalități. Nu mai existau temeri 
sau păcate care să trebuiască mărturisite. Pentru că vedea izbăvirea 
în ochii ei. Înțelegerea. Acceptarea. 

Cu toate astea, îi mai acordă un răgaz de un moment. Un avertis- 
ment. O ultimă șansă să scape. Pentru că, odată ce punea mâinile pe 
ea, nu îl mai putea opri nimic să o posede și să o revendice ca fiind 
a lui. 

Trupul lui urla după ea, mânat de o dorință arzătoare de a o atin- 
ge și de a o gusta, care era aproape soră cu nebunia. Și îi zburară 
într-o clipită prin minte toate lucrurile senzuale, ude, chinuitoare, 
şocante și provocatoare pe care i le putea face și se pomeni încreme- 
nit de dorința pentru ea. Instinctul de a o poseda copleșea complet 
orice gând rațional sau nevoie fiziologică. Nu mai avea suficient timp 
în viaţa asta ca să încerce tot ce își dorea să îi facă, dar să fie al naibii 
dacă nu avea de gând să încerce să le cuprindă pe toate în timpul pe 
care îl mai avea. 

Ea lăsă ochii în pământ timp de o clipă tensionată, după care 
ridică privirea și o întâlni pe a lui. Ochii ei de smarald erau umbriţi 
de pleoape grele și ţinea buzele ușor întredeschise. 

Dorinţă! 

De data asta nu mai avea cum să confunde asta cu altceva. Acum 
era sigur de ceea ce citea la ea. 

Se avântă înainte și își propti mâinile pe stâncă de-o parte și de 
alta a capului ei, după care îi luă buzele oferite cu toată foamea dispe- 
rată a unui bărbat căruia i se refuzase hrana mult prea mult timp. 

Și ea îi răspunse asemenea, lipindu-se de el și apăsându-și fiecare 
curbă moale și voluptuoasă a corpului ei magnific de al lui. Sânii ei 
plini se striveau delicios de pieptul lui și întreaga lui fiinţă se concen- 
tră dintr-odată pe senzația caldă a plinătăţii lor pe pielea lui goală. 
Gura ei caldă se deschise pentru el, urându-i bun venit în adâncimile 
ei umede de mătase și acceptând posesiunea limbii lui cu un suspin 
moale de capitulare. 

De data asta nu mai era doar o primitoare pasivă a sărutului său. 
Mena îi întâlni limba cu a ei și-și lipi gura de a lui cu același senti- 
ment pasional de ardoare. 

Se agăța de el ca și când ar fi fost singurul ei punct de stabilitate 
pe lumea asta nesigură. Ca şi cum știa, cumva, că dacă i-ar fi dat 
drumul, totul s-ar fi năruit în jurul ei. Iar gestul ei fu lucrul care se 
dovedi sfârşitul lui. Sinceritatea desăvârșită și emoţionantă a acțiu- 
nii ei. Era complet nestăpânită în pasiunile ei și neinhibată de zidul 
care o înconjura de obicei. lar asta îl atrăgea spre ea, îl făcea să-și 
dorească să-i descopere toate secretele, să o dezbrace și să îi aline 
toate nefericirile vieții. Să i se ofere ca gardian, ca santinelă vigilentă 
împotriva a tot ce i-ar fi putut provoca durere. 

Gurile lor se uniră cu o pasiune nesăbuită, iar Liam se pomeni 
pierdut în venerația reverențioasă pentru ea. Găsi salvarea în 
abandonul ei și știa că, oferindu-i acest lucru, Mena își câștigase 
un înfocat admirator. 

Mâinile lui îi explorară trupul generos cu toată nerăbdarea și 
curiozitatea celor ale unui băiat neexperimentat și cu toată iscu- 
sinţa răbdătoare a unui maestru. Numai un strat subţire de mătase 
şi dantelă îi despărțea mâinile de pielea ei. Se opri pe decolteul 
ei și îi mângâie ușor fanta dintre sâni, plimbându-și degetul pe 
marginea dantelată a corsajului. Știa că sfârcurile ei deveniseră 
muguri tari sub mătase, și dorinţa de a-i gusta aproape că îl înne- 
bunea complet. 

Ea gemu de plăcere, topindu-se în fiori lichizi sub degetele lui. 

Nemaiavând nevoie de altă provocare, ei îi cobori de pe umeri mâ- 
necile mici de culoarea smaraldului și apoi corsajul până pe talie. Un 
corset negru îi ridica sânii generoși în jumătăți de sfere de alabastru, 
şi Liam se rupse fără tragere de inimă din sărut ca să se delecteze cu 
imaginea lor. 

Și rămase privind-o, paralizat momentan de o uluire splendidă 
şi mută. Lumea păru să se stingă în jurul lor și pământul să înceteze 
să se mai învârtă în jurul axei, ca şi când frumusețea ei i-ar fi putut 
comanda întreg cosmosului să-și țină răsuflarea într-o venerare a 
splendorii ei. 

- Salvează-mă, fătuco, șopti el. Geamătul lui răsună cu ecou de 
undeva mai adânc decât și-ar fi putut închipui fizic posibil și apoi își 
găsi într-un final glasul pentru a implora ceva ce sufletul lui nu putea 
cere. Mă înec în dorință și sunt... Spune cuvintele alea care să nu mă 
lase să fiu un monstru când vine dimineața. 

Un simplu refuz rostit de buzele ei l-ar fi frânt într-o mie de 
bucăți. 

Ea suspină ușor și lăsă capul pe spate, lipindu-l de piatră, după 
care își odihni degetele pe pielea caldă de deasupra inimii lui. 

-Te vreau, Liam, zise ea cu o voce clară, care deveni răgușită de 
dorință. la-mă! 

Sufletul lui întunecat tresări de bucurie și entuziasm și orice urmă 
cât de mică de reținere luă foc și se transformă pe loc în cenușă. Avea 
să o facă a lui într-un mod atât de deplin, încât nu va mai fi niciodată 
aceeași. Nu mai voia nici un alt nume pe buzele ei. Nici o-altă pere- 
che de buze pe pielea ei. Nu voia să o mai atingă niciodată nici un alt 
bărbat așa cum avea să o atingă el în acel moment. 

Iar a doua zi dimineață, vor pleca cu toții la Londra, unde se va 
descotorosi și de ultima dintre fantomele care îl chinuiau și o va re- 
vendica pentru sine. Nu doar ca amanta lui, ci ca soţia lui. Pentru 
totdeauna. 


Mena simţi fiecare vibraţie din geamătul lui scăzut și gutural 
până în adâncul măruntaielor, în clipa în care se lipi din nou de ea și 
îi revendică buzele cu un soi de posesiune primitivă. Ceva din felul în 
care se uita la ea, ca şi când ar fi fost o delicatesă pe cale să fie devo- 
rată, i se părea în același timp exaltant și tulburător. 

Dar sărutul lui îi făcu trupul să ia foc cu o dorinţă electrică și vie. 

Era foarte conștientă de puterea din brațele lui în timp ce îi pipă- 
iau trupul și scoase doar un mic sunet de șoc când el îi rupse corsetul, 
eliberându-i sânii pentru sărutul răcoros al nopţii de toamnă. Gura 
lui îi însemna pielea cu urme de foc în timp ce își croia drum în jos 
pe maxilarul ei, pentru a se odihni apoi o clipă pe punctul sensibil 
dintre umărul și gâtul ei, înainte de a cobori în continuare. 

Mâinile lui îi ridicară sânii spre gura lui, și surprinderea Menei se 
transformă într-o uimire pură și senzuală, în clipa în care el își închi- 
se buzele fierbinți peste pielea rece și sensibilizată a sfârcului întărit. 
Gura lui era atât flămândă, cât și răbdătoare în timp ce îi sugea și îi 
lingea sfârcul. O mângâie și o excită până în punctul în care nu mai 
simțea răcoarea nopții, și avu grijă să fie la fel de atent cu ambii sâni 
și să le acorde aceeași atenţie. Se simțea amețită și febrilă, în timp ce 
își trecea degetele prin părul lui lung, negru și strălucitor și îl privea 
cum se înfrupta cu nesaț din carnea ei. 

O pulsaţie insistentă și constantă îi încorda mușchii feminini în 
jurul unui gol perpetuu. O durere acută se răspândi prin ea cu ase- 
menea forţă, încât arcui spatele din cauza intensității neasemuite și 
insuportabile, străduindu-se din răsputeri să-și tragă răsuflarea. 

El se îndreptă apoi. Pielea lui strălucea de la ceaţă, și părul său 
negru ca pana corbului îi era ciufulit de explorarea degetelor ei ne- 
răbdătoare. Ochii lui întunecaţi și întrebători îi cercetară câteva clipe 
pe ai ei. 

Brățările pe care le avea pe brațe și la gât căpătau o străluci- 
re metalică în lumina lunii. Runele pe care și le pictase pe piele 
erau acum un pic mai mult decât niște noduri întunecate pe trupul 
lui impunător. 

Menei nu îi venea să creadă că un bărbat atât de mapnilu cu e! 
putea purta pe chip o expresie atât de plină de venerație cand lau 
dragoste cu ea. Cu ea, care fusese mereu batjocorită pentru inalphinea 

și greutatea, și lipsa ei de fragilitate feminină. Cu ea, care acum se 
simţea la fel de firavă precum o bucăţică de dantelă, destrămată de 
forţa fără asemuire a masculinităţii lui. 

Noaptea mistică îi oferea o cutezanţă pe care nu o mai avusese ni- 
ciodată, în timp ce căuta din nou să-și lipească degetele peste mușchii 
ca de oţel care acopereau inima lui înnebunită, să îi mângâie umerii 
parcă dăltuiți din fier şi să coboare mai jos pe brațele lui puternice. 

Nu va mai avea niciodată ocazia să aprecieze un specimen mascu- 
lin atât de rar și primordial de virilitate letală și își dorea să-și acorde 
o clipă ca să savureze senzaţia pielii lui catifelate întinse și încordate 
peste forţa lui fără egal. 

Și dintr-odată, avea mâinile imobilizate deasupra capului, și el îi 
invada din nou gura cu limba lui iscusită. Putea simți gustul sărat 
al pielii ei pe buzele lui și aceeași durere insistentă și constantă, care 
îi pulsa în locul secret dintre coapse. O săruta cu o pasiune atât de 
arzătoare, încât reușea să șteargă și ultimele vestigii ale oricărui 
gând raţional. 

- Acum! suspină ea pe buzele lui, prea tulburată și chinuită ca să 
se mai simtă rușinată din cauza notei rugătoare din vocea ei. 

Mârâitul gutural de plăcere pe care îl scoase el era încărcat de vic- 
torie masculină în timp ce continua asaltul seducător asupra buzelor 
ei, mângâind în același timp curba moale a șoldului ei și apoi alune- 
când mai jos, adunând în mână faldurile fustelor ei și ridicându-i-le 
pe picior. 

Degetele ei încercau orbește să se agaţe de piatra din spatele ei, cu 
aceeași frenezie cu care se lupta să-și păstreze sănătatea mintală. 

Şi apoi el căzu în genunchi. 

-Ce faci? icni ea, cu sufletul la gură, întinzându-se după el cu in- 
tenţia de a-l trage înapoi lângă ea. 

-Nu mă atinge, fătuco, îi porunci el, strecurându-și mâinile în 
sus pe sub fusta ei. Palmele lui bătătorite zgâriau mătasea ciorapilor 
ei, dând naștere unei senzaţii păcătos de senzuale. Pentru că nu o să 
mă pot abține să nu te iau! 

Sprâncenele ei se apropiară într-o expresie de consternare 
uluită. 

-Dar ţi-am zis deja că vreau să fiu a ta. 

Aproape gâfâia deja, ca și când tocmai alergase pe o distanţă foar- 
te lungă. 

- Da, șopti el și chicoti încet, în timp ce degetele lui iscusi- 
te se opriră o clipă să se joace cu jartiera ei, lăsând-o efectiv mută 

de uimire. Îmi place să ofer înainte să iau, fătuco. Așa au stat 
mereu lucrurile. 

-Dar nu înțele...?! 

Doar că nu apucă să își mai termine propoziţia și i se tăie răsu- 
flarea din cauza unui fior puternic de excitație, când mâna lui ajunse 
în lenjeria ei intimă și începu să se joace printre cârlionţii umezi. 
Plăcerea se revărsă prin ea cu toată forța unui vârtej, atunci când 
mâna lui găsi acel mugur de carne care îi cauzase durerile chinuitoare 
de mai devreme. Și dintr-odată, respiraţia ei nu mai era nimic mai 
mult decât o serie de gâfâieli frânte, în timp ce el se cufunda și mai 
adânc între faldurile ei, cu degete ce deveniră imediat alunecoase de 
la umezeala pe care o găsiră acolo. Orice gând de rușine sau jenă se 
risipi în valuri splendide de plăcere, pe care el i le provoca iscusit, 
cu mișcări dintre cele mai mici. 

Capul lui se aplecă apoi sub ceaţă și dispăru. Fustele ei se ridicară 
şi mai mult. Părul lui atinse pielea sensibilă a coapselor ei timp de o 
clipă șocantă, înainte să execute o mișcare fluidă și magică, care îi 
îndoi genunchii și îi depărtă coapsele. 

Și apoi se afla acolo... între picioarele ei! Lipindu-i coapsele de 
umerii lui. 

În toată viaţa ei ca femeie măritată, Mena nu simţise nicioda- 
tă satisfacția brutală și încordată pe care o zărise pe chipul soțului 
când ajungea la climax, folosindu-se de ea. Și deși fusese obligată 
să se supună la orice umilință care îi trecuse lui prin minte, acesta 
nu se gândise niciodată, nici măcar o clipă, să îi producă plăcere ei. 

Emoţionată, scandalizată, temătoare și insuportabil de excitată, 
Mena dădu să protesteze, când buzele lui pricepute și păcătoase se 
atinseră de trupul ei închis, deschizându-i-l apoi cu limba și cufun- 
dându-se în ea. 

Geamătul lui de plăcere o traversă ca o vibrație cutremurătoare, 
trimițându-i fiori de exaltare prin miezul fiinţei, înainte de a începe 
să îi exploreze membrele. Și dintr-odată limba lui era în același timp 
obscenă și incredibil de dulce în timp ce aluneca pe mugurul umflat 
care pulsa de o dorinţă chinuitoare. 

O agonie de nedescris o izbi în clipa în care îi deschise faldurile 
cu degetele și îi supse mugurul de carne. Toate respiraţiile lui erau 
numai gemete în timp ce o gusta, iar plăcerea hedonistă transmisă 
de acele sunete o aducea în pragul nebuniei. 

-Nu pot, ţipă ea, simțind că i se topeau genunchii. 

Buzele lui se dezlipiră de trupul ei cu un sunet umed și păcătos. 

-Ba o s-o faci, îi porunci el, mângâindu-i carnea excesiv de sensi- 
bilizată dintre coapse cu respirația lui fierbinte. 

-O să cad, îl avertiză ea, cu glas slăbit, în timp ce șoldurile ei se 
răsuceau spre gura lui cu o lascivitate înspăimântătoare. 

-Atunci cazi și fă-te bucăţi în braţele mele, o alină el, în timp ce 
mâinile lui căutau să-și umple palmele cu carnea fundului ei, creân- 
du-i un fel de cuib peste șolduri. N-o să te las să scapi. 

Şi apoi își îngropă din nou faţa în faldurile ei umede. 

Mena se cutremură de exaltare carnală, după care se încordă din 
cauza tensiunii ce se clădea în ea, pulsând din ce în ce mai tare pe 
măsură ce limba lui iscusită îi producea senzaţii de care nu se crezuse 
vreodată capabilă. Un cataclism de plăcere se dezlănțui apoi asupra 
ei, cu o asemenea forță, încât chiar crezu că avea să moară. 

Ca din depărtare, auzea sunetele șoptite și lascive care îi evadau 
din gât, în timp ce se cutremura și pulsa cu un extaz inegalabil și 
inimaginabil. Tensiunea se scurse din ea, eliberată de valuri electri- 
zante de încântare pură și intensă. Suspină și se arcui, se încordă și 
se zvârcoli, dar el tot se lipea de ea cu limba aceea blândă și fierbinte. 
El, veșnicul cuceritor, care deja o făcea să-l implore să aibă milă. 

Și în cele din urmă se îndură de ea și gura lui păcătoasă îi părăsi 
carnea cu reticență. Doar că atunci când se ridică din nou din ceaţă, 
trăsăturile lui sinistre erau oricum altfel decât miloase. Ochii lui în- 
tunecaţi străluceau în jos la ea de pe un chip cioplit după asemănarea 
foamei animalice. 

Mena se simțea prea moale ca să-i mai fie frică. Era prea ameţită 
de plăcere ca să anticipeze sau să șovăie, până când lumina lunii se 
reflectă scurt de pe furtuna care se adunase în ochii lui de onix. 

Acesta era Demonul Scoţian. Și era pe cale să-i ia nu doar trupul, 
ci și sufletul. Și forța intensă a pasiunii lui păru să ajungă la ea 
cu un moment înaintea buzelor lui. O lipi complet cu spatele de 
piatră, devorându-i gura cu buze care aveau gust de mosc dulce 
și de intimitate. 

Dintr-odată, avea rochia ridicată peste talie. Liam își desfăcu şi 
el kiltul înainte de a o apuca de coapse și de a i le depărta în jurul 
şoldurilor lui suple, susținându-i greutatea cu puterea lui incredibilă. 
Vârful neted al mădularului îi mângâie ușor carnea care încă pulsa a 
sexului, udându-se imediat cu dovezile orgasmului ei. 

Era mare. Mădularul lui era atât de gros, încât o trecu un fior de 
teamă, chiar în momentul în care o pătrunse cu o singură mișca- 
re rapidă și disperată. Simţi o presiune și chiar și un pic de dure- 
re, dar chiar când trupul ei ar fi vrut să tresatră și să se încordeze, 


250 


Demonul Scotian 


se retrase din ea. Parcă întelegându-i dilema, îi împrăștie sărutări 
peste pleoapele închise strâns și îi șopti cuvinte de alinare în limba 
aceea maternă a lui, frumoasă și indescifrabilă, înainte de a o pă- 
trunde din nou. Și deși de data asta se cufundă și mai adânc în ea, 
Mena își simţi corpul acceptându- și învăluindu-l în carnea ei caldă 
şi alunecoasă. 

Presiunea se transformă în plăcere, radiind din fiecare punct în 
care se uneau trupurile lor într-un asemenea mod, încât se simţea și 
ea cufundată într-un ocean de dorinţă, ținut laolaltă numai de car- 
nea masculină, caldă și tare care o învăluia. 

Şi care o umplea. 

-Poți să mă iei mai mult? șopti el, gâfâind. 

Mena deschise ochii brusc. Cum, pentru numele lui Dumnezeu, 
se putea să fie mai mult de atât? El se retrase din nou, uitându-se în 
jos la ea cu ochii mari, în timp ce se îngropa încă o dată în trupul ei. 
Atinse astfel un loc din interiorul ei despre care nici ea nu știa 
că exista, și Mena clătină capul dintr-o parte în alta, scoțând un țipăt 
ascuţit de extaz. 

- Da, șopti el, cu ardoare. Ştiam că o să mă iei tot, Mena. 

Și o pătrunse din nou. Și din nou. Pătrunzând-o cu o urgenţă 
controlată, furtuna din ochii lui se transformă într-o tornadă și apoi 
într-un uragan mistuitor. Ridicând-o incredibil de sus, își poziţionă 
mădularul astfel încât să atingă acel loc din ea până acum nedescope- 
rit, acela care o făcea să ţipe și să se pulseze în jurul lui, strângându-se 
în jurul cărnii lui tari, care o deschidea iar și iar, și iar. 

Folosindu-se de piatră ca să se miște, Mena se pomeni întâlnin- 
du-i mișcările și stabilind un ritm. Anticipa fiecare invazie umedă 
cu o încântare dornică și aproape că jelea fiecare retragere. Era ca și 
când se țesea o legătură între ei în miezul ceții de Samhain, jurân- 
du-și credință veșnică nopții, în palmele căruia se abandonau... 
Abandonându-se actului de a face dragoste. Abandonându-se plăce- 
rii pe care o regăseau unul în trupul celuilalt și ușurinței cu care își 
completau unul altuia sufletul rănit. 

Când un alt orgasm o orbi cu pur extaz, Mena își încolăci 
strâns picioarele în jurul șoldurilor lui, trăgându-l imposibil de 
adânc în ea. Plăcerea cutremurătoare o asalta val după val neobosit 
și neiertător. 

El îi urlă numele spre ceruri, în timp ce trupul ei care pulsa se 
strângea și îi mângâia lungimea mădularului. Valurile fierbinţi ale 
orgasmului lui se revărsară în ea. Trupul lui masiv se încordă, tre- 
murând, în timp ce o strivea de el și i se alătura în acel loc imaterial 

în care binele și răul nu mai contau. Unde nu existau consecințe. 
Unde ziua de mâine era o oportunitate în loc de o povară. 

Şi rămaseră în locul acesta binecuvântat mult timp după ce trecu- 
se furtuna plăcerii. Ea cuibărită în puterea braţelor lui și el îngropat 
adânc în moliciunea delicioasă a trupului ei. 

— Descopăr, fată dragă, că nu vreau sub nici un chip să-ţi dau dru- 
mul, îi mărturisi el. 

Degetele Menei căutară cu tandrețe unghiurile și planurile aspre 
ale trăsăturilor lui mult iubite. Ce bărbat incredibil! Era un bărbat 
tar, cu adevărat magnific și începând din clipa aceasta îi aparținea ei. 

lar minunea acestui fapt i se părea aproape inimaginabilă. 

La atingerea ei, el mai împinse o dată șoldurile în față, și Mena făcu 
ochii mari, când își dădu seama că încă mai era tare și încă o mai atin- 
gea în acel punct secret din interiorul ei, care îi crea senzaţii fierbinți 
şi extaziante. 

Dar... dar... terminase. Fusese aproape sigură de asta. 

El rânji, arătându-și dinţii albi, pe chipul său smead, și ridică 
din umeri. 

-E o trăsătură caracteristică familiei Mackenzie, zise el simplu, 
ca un fel de explicaţie, înainte să înceapă să se miște din nou în 
ea, cu mișcări lente, dar insistente. Și odată ce termin aici, pro- 
babil o să reușim să ajungem înapoi la castel, înainte să fiu gata să 
te iau din nou. 

-Vai mie! șopti ea. 

Și asta fu tot ce putu spune în timp ce o fierbințeală ispititoare fa- 
miliară și plăcerea o privară de capacitatea de a mai vorbi, în timp ce 
el își începea încă o dată urcarea neobosită spre culmile extazului. 


Capitolul 20 
KOOND 


Ultima dată când Mena se uitase prin plasa neagră a vălului, 
traversase trecătoarea Bealach na Bà Pass înspre Ravencroft. Și îl 
simțise destul de mult cam ca acum — mai degrabă ca pe un văl de în- 
mormântare, decât ca pe ceva elegant sau strălucitor. Ceva în spatele 
căruia să își ascundă rușinea, să își ascundă fața și însăși ființa. Deşi 
își dăduse jos pălăria, un văl de taină rămăsese pe timpul întregii ei 
șederi la castelul Ravencroft. Și pentru cel mai scurt și mai fericit 
răstimp, chiar și Mena uitase cine era cu adevărat. 

Că era Lady Philomena St. Vincent, vicontesa Benchley. 

Proclamată nebună și pacientă la azilul Belle Glen. Fugind de 
Coroană, soția unui nobil și cu un anumit grad de nebunie. O femeie 
pe care ajunsese să o disprețuiască în decursul toamnei fermecate 
petrecute în Wester Ross. O prostănacă îngăduitoare și fără voință. 
O victimă a violenţei. Și tăinuitoare de secrete. Efemeră, nedorită și 
complet nefericită. 

Mena Lockhart, pe de altă parte, devenise mai naturală pentru 
ea după primele cinci zile, decât se simţise vicontesă în ultimii cinci 
ani. Din rolul de fată bătrână guvernantă își înfruntase mai multe 
temeri. Râsese, dansase, certase oameni, vindecase și își împărtășise 
din înţelepciunea ei cu greu câștigată. 

Ba chiar rămăsese fermă pe poziţii într-o înfruntare cu Demonul 
Scoţian și nu numai că ieșise victorioasă din înfruntarea lor, dar îi și 
câștigase inima rănită. 

Deşi, în acest proces, ea își pierduse sufletul. 

Reflexia ei în geamul trenului nu mai arăta nici o urmă din mo- 
liciunea și mulțumirea pe care începuse prudent să își permită să o 
simtă în timp ce se ascundea în Scoţia. Buzele ei pline și voluptuoase 
se strânseseră într-o linie încordată de reținere, ochii ei deveniseră 
injectaţi și trişti, iar pielea îi devenise palidă și fadă mai degrabă de- 
cât într-o nuanţă de porțelan pudrat cu roz. 

Se retrăsese într-un compartiment micuț și neocupat dintr-un 
vagon mai slab populat ca să-și adune gândurile. Sau mai degrabă ca 
să se lase pradă gândurilor negre. 

Cum, pentru numele lui Dumnezeu, își permisese vreodată să se 
îmbarce într-un tren care s-o ducă înapoi în Londra? Oare chiar era 
nebună? De ce nu pretinsese vreo boală incurabilă și necruțătoare, 
astfel încât să îi oblige pe toţi ceilalți să plece fără ea? 

În parte - și nu putea să nu-și recunoască asta sieși — pentru că 
i se oferise o plăcere dincolo de orice închipuire, care o aruncase 
într-un vârtej nesăbuit de inconștiență de mai multe ori decât pu- 
tea o ființă umană să se aștepte să îndure și tot să rămână cu măcar 
un gând coerent în cap. Se făcuse două și jumătate noaptea înainte 
ca Liam și ea să se împleticească în camera ei... și chiar și atunci nu 
petrecuseră prea mult timp dormind. El deschisese larg draperiile 
și îi scosese rochia cu mare curiozitate și infinită lentoare. Fusese de- 
osebit de atent cu ciorapii ei, jucându-se cu panglicile și cu jartierele 
şi coborându-i mângâietor pe picioarele ei puternice. 

Degetele lui aspre fuseseră infinit de blânde în timp ce desco- 
perise fiecare centimetru din pielea ei cu mângâieri răbdătoare 

și excitante în lumina lunii. Și vorbiseră despre lucruri amuzante în 
timp ce o dezbrăcase. Şi despre tot felul de alte lucruri insignifian- 
te în timp ce ea îi spălase runele și urmele de ceață de pe pielea lui 
Smeadă dezgolită. 

Și apoi nu mai spusese nici unul nimic când o trăsese deasupra 
lui şi îi desfăcuse picioarele peste șoldurile lui suple. Iar de la un 
punct încolo comunicaseră numai prin gâfâieli și suspine, în timp 
ce-l călărise cu mișcări senzuale ale trupului ei. El îi cuprinsese sânii 
în mâinile lui calde și îi șoptise lucruri păcătoase în limba maternă a 
poporului său, în timp ce ea își producea plăcere cu trupul lui magni- 
fic și voinic. Și apoi, când nu mai putuse suporta, el își înfipsese de- 
getele puternice în carnea șoldurilor ei și se îngropase în ea iar, și iar 
și iar, până când cedase și se arcuise cu o asemenea plăcere șocantă, 
încât Mena crezuse că avea să-și rupă realmente spatele. 

Și apoi o ţinuse strâns în braţe la pieptul său, ca să-i simtă ini- 
ma cum revenea treptat la ritmul normal, și discutaseră despre 
lucruri serioase, despre frații lui și despre frica pe care i-o provo- 
case capturarea ei. Despre intenţiile lui de a-l aduce pe Hamish la 
Londra şi în faţa tribunalului militar care fără îndoială îl aștepta 
pentru curtea marțială. Îi spusese povești despre Collin Talmage, 
ducele de Trenwyth. În timp ce Liam câștigase glorie pe câmpul de 
luptă, se dovedise că Trenwyth fusese agent secret, vărsând sânge 
în întuneric. După presupusa moarte a lui Hamish, se dovedise că 
Trenwyth îi adusese la cunoștință lui Liam câteva crime de război co- 
mise de acesta despre care înainte nu avusese nici cea mai mică idee. 
Și de faptul că statutul său ca Demonul Scoţian îl apărase pe fratele 
său de perspectiva de a da piept cu justiţia. 

Dar justiţia îl aștepta acum pe Hamish și promitea să fie rapidă 
și nemiloasă. 

-Ce ciudat, comentase Mena, în timp ce-și trecuse mâinile prin 
părul rar și moale de pe pieptul lui Liam, delectându-se cu senzația 
pielii lui masculine. Că un duce ca Trenwyth ar fi astfel în serviciul 
Coroanei. Dacă îmi amintesc corect, este al șaptesprezecelea pe linia 
de descendenţi, adică e practic regal. 

- Trenwyth nu e vreun dandy regal. Este unul dintre cei mai peri- 
culoși oameni pe care i-am cunoscut vreodată, cu o dâră de sânge în 
urma lui de două ori mai mare ca a mea. 

- Oh, Doamne, șoptise Mena, căscând. 

-Dar s-a născut ca al doilea sau al treilea fiu moștenitor și nu a 
preluat titlul de duce până când nu era deja de ceva timp în servi- 
ciul Maiestăţii Sale. Îmi închipui că Trenwyth își petrece puțin timp 

pe teren acum, ţinând cont de faptul că și-a pierdut o mână într-o 
misiune sub acoperire în Afganistan. 

-Bietul de el, murmurase Mena. Și Hamish a avut ceva de-a face 
cu asta? 

- Bănuiesc că eu și Thorne suntem pe cale să aflăm și asta. 

În ciuda faptului că Liam era marchizul de Ravencroft, conducă- 
tor al clanului Mackenzie și locotenent-colonel în retragere, Gavin 
St. James, contele de Thorne, era cel care acţiona ca magistrat local, 
așa că a doua zi dimineaţă trebuiau să meargă amândoi să-l trans- 
porte pe Hamish la Londra, ca prizonierul lor. 

Epuizată dincolo de orice capacitate fizică, Mena probabil 
adormise înainte să audă partea în care Liam menţionase că in- 
tenţiona ca și copiii lui — și, implicit, și Mena - să îl însoțească 
în această călătorie. 

Și abia a doua zi dimineaţă, când o Rhianna absolut entuziasmată 
o acostase în patul ei, unde se trezise singură, cu razele soarelui de 
dimineață târzie infiltrându-se și încălzind-o prin ferestrele deschi- 
se, aflase Mena aceste vești înfricoșătoare. 

Draga fată o informase exuberantă că tatăl ei acceptase rugă- 
mintea bunicii lor, ca să meargă și ea, și Andrew și să-i însoțească la 
Londra pentru a participa la o mică serată, înainte ca femeia să-și ia 
nepoţii la Paris pentru a petrece Crăciunul și apoi pentru a celebra 
Noul An în Florența. 

[ar reacția Menei fusese complet opusă exaltării Rhiannei. O sen- 
zaţie de greață i se ridicase în gât ca un nod, dincolo de vălul negării. 
Sufocanta chingă de fier a groazei, de care credea sincer că scăpase, i 
se strânsese brusc din nou în jurul pieptului. 

Abia dacă avusese timp să-și tragă halatul înainte să apară Jani, 
urmat de un grup mare de slujnice, ca să-i pregătească bagajele și să 
o ajute să se îmbrace. 

Mena compusese o scrisoare frenetică în care îi cerea ajutorul lui 
Farah Blackwell, Lady Northwalk, și apoi i-o pusese în mâini lui Jani 
și îl implorase pe acesta să o ducă la oficiul de telegraf din Strathcar- 
ron. Îi plătise pentru asta contravaloarea unei săptămâni de muncă, 
și el se grăbise să îi îndeplinească dorința. 

Plecase apoi să îl caute pe Liam, dar el și Gavin îl duseseră devre- 
me la gară pe Hamish ca să asigure un vagon special închis și să-i 
cruțe pe copii de adevărul tragic al întoarcerii lui și, chiar mai rău, de 
aflarea sorții lui implacabile. 

Ei îl pierduseră deja o dată și cu siguranță nu le-ar fi făcut bine să 
vadă ce fel de creatură grotescă devenise. 

Așa că, înainte să apuce să-și limpezească mintea de-a binelea, 
Mena se spălase și se îmbrăcase rapid, îi luase pe copii şi apoi se în- 
ghesuiseră într-o trăsură, care gonise prin strâmtoarea Bealach na 
Bă într-un ritm ameţitor, care îi făcuse stomacul să se strângă. 

Liam îi întâmpinase la gară, și dispoziţia ei nici pe departe calmă 
se schimbase și mai mult la vederea imaginii lui, care făcuse să i se 
înmoaie pe loc genunchii. Zâmbetul lui cald nu ajungea niciodată 
la ochii chinuiti. Cu toate astea mâna lui o găsise pe a ei în timp ce își 
croiseră drum spre vagonul lor privat și își lipise palma de a ei cu o 
venerație plină de tâlc. Și Mena nu fusese deloc sigură dacă făcând 
asta căutase să ofere alinare sau dacă o căutase pentru el. Dar oricum 
ar fi stat lucrurile, întreg contextul nu făcuse altceva decât să îi ali- 
menteze și mai mult groaza. 

Și fusese acolo și Jani, asigurând-o că telegrama fusese trimisă la 
Londra expres. 

Din păcate vestea nu prea avusese nici un efect în a-i dezgheța 
inima împietrită de groază, dar măcar era de preferat în locul acestor 
palpitaţii constante și chinuitoare de neliniște. 

Făcuse tot ce îi stătuse în putință ca să-și ascundă panica tot mai 
crescândă faţă de membrii familiei Mackenzie și de Jani. Și petrecu- 
se aproape tot drumul distrându-i pe copii cu descrieri ale Londrei. 

Deși împovărat de nesfârșite întrebări, Liam își luase totuși o cli- 
pă să îi spună despre conacul lor din oraș, de pe Oxford Street, cu 
vedere spre Hyde Park. 

-Vreau să mă duc până în port să mă uit la vasele militare, zisese 
Andrew, și ochii îi străluciseră de încântare. Și vreau să văd și expozi- 
ţia egipteană de la British Museum! 

- Eu vreau să merg la un spectacol de operă adevărat și la unul de 
balet, și la o piesă de teatru la Covent Garden. A! Și apoi și la una la 
Vauxhall Gardens! A! Și neapărat să mergem la o ceainărie rusească 
adevărată! Și la băile turcești... sunt foarte la modă acum, tată! 

-Şi eu vreau să-mi încerc norocul și la jocuri de noroc, încercase 
Andrew. 

-Ba asta cu siguranță nu vei face, intervenise Mena, indignată. 

-Păi de ce? întrebase Andrew, aruncându-i tatălui lui o privire 
plângăreață. Doar este o ocupaţie specifică domnilor, argumentase 
el, în timp ce-și ridicase și mai mult în scaun silueta dreaptă, încer- 
când să profite la maximum de fiecare centimetru cu care crescuse în 
ultimele câteva luni. 

-Îmi pare rău, fiule, zisese Liam, clătinând din cap și ascunzân- 
du-și un zâmbet. 

-N-o să lase un plod aşa ca tine să pună piciorul în cluburile 
pentru domni! Trebuie să fii bărbat mai întâi! zise Rhianna și-l 
înghiontise. Așa ca Jani. 

-Sincer să fiu, cred că și eu sunt prea tânăr ca să particip, spuse- 
se Jani, mai serios și mai solemn decât comportamentul său vesel 
obișnuit. 

Andrew șuierase indignat. 

-Probabil o să fiu deja bătrân data viitoare când o să mai avem 
ocazia să venim în vizită la Londra, dacă o ţinem în ritmul ăsta. 

Se uitase acuzator spre tatăl lui, însă orice subînțeles important 
se pierdea din cauza subțirimii vocii lui adolescentine. 

- Bănuiesc că va trebui să-ți mai suplimentăm garderoba dacă 
ai așa scopuri măreţe în minte pentru oraș, cugetase Mena, uitând 
pentru o clipă care îi era locul. 

- Au! exclamă Liam și se strâmbă. Și mai exact cât o să mă mai 
coste și treaba asta? 

-O mică avere, dacă am eu vreun cuvânt de spus în treaba asta. 
Aruncase o privire prudentă spre marchiz și se albise la față când 
îi văzuse ochii întunecaţi strălucind de amintirile fierbinți ale 
nopţii trecute. 

Şi de îndată ce copiii se mai potoliseră, Mena reușise să evadeze, 
pretinzând că avea nevoie de un pic de aer proaspăt, anunțând că nu 
se simțea tocmai bine de la felul în care se legăna trenul. 

Cu toate astea, singura ei maladie reală era panica tot mai cres- 
cândă pe care o simțea. O altă minciună - oricât de mică și de ino- 
fensivă - i se dezlipise de pe buze. Detesta profund toate minciunile 
astea, se disprețuia pentru că se vedea nevoită să le spună și ura din 
tot sufletul această nevoie imperativă de necinste. 

Blestemându-și slăbiciunea condusă de frică, Mena rămase cu 
fruntea lipită de geamul rece, privind cum se derulau câmpurile Sco- 
iei de Jos, lăsând loc terenurilor Angliei de Nord. 

Gândurile îi zburau din ce în ce mai repede, parcă într-o încer- 
care disperată de a rămâne în fața trenului. Dacă reușea să ia in cal- 
cul fiecare situaţie posibilă și să conceapă un plan prin care să evite 
să fie descoperită, poate că avea o șansă să ajungă la Paris cu acope- 
rirea intactă. 

Doamne, Dumnezeule, cât de mult și-ar fi dorit să-i poată spune! 
Mai ales după noaptea trecută! El îi dezvăluise secretul lui, și ea nu 
numai că înțelesese, dar acceptase că avusese intenţii nobile, chiar 
dacă poate acţiunile lui nu fuseseră astfel. 

Hamish avusese dreptate într-o privință — uneori oamenii măreți 
chiar făceau lucruri rele. 

Chiar și în numele binelui. 

Noaptea trecută fusese de multe ori pe punctul de a-i dezvălui 
secretul ei, dar apoi hotărâse că era ceva ce trebuia lăsat să fie dis- 
cutat la lumina zilei. Momentul potrivit nu se ivise niciodată. Și nu 
avusese ocazia să facă asta nici în dimineața aceea. 

Dar în fond ce ar fi putut să facă? Exista o șansă ca Liam să o 
ierte dacă îi mărturisea adevărul. Pe de altă parte, era exclus să facă 
asta acum. 

Dacă temperamentul său notoriu ar fi avut câștig de cauză? 
Dacă ar fi izgonit-o? Sau și mai rău, dacă ar fi predat-o pe mâna 
autorităților? 

Pur și simplu, nu putea risca asta. 

Simţea striaţiile minuscule ale vălului foarte aspre pe frunte. 
Dar partea bună era că plasa subțire care îl alcătuia permitea răcelii 
sticlei să mai domolească senzația de panică, ce îi înfierbânta fața. 
Cu ajutorul lui Farah și al lui Millie, era posibil să poată evita cu totul 
să fie detectată. 

Soţul ei Gordon și părinţii lui se învârteau prin cercuri complet 
diferite faţă de marchizul de Ravencroft și fosta lui mamă soacră. 
Cercuri sociale mai joase, fără îndoială. Mena nu avusese vreodată 
ocazia să o întâlnească pe Lady Eloise Gleason, nici măcar pe vremea 
când fusese vicontesă. 

Fiind ofițer superior titrat din armata Maiestăţii Sale, un erou 
naţional și purtătorul unui titlu străvechi, nimeni nu ar fi îndrăznit 
să îi închidă o ușă lui Ravencroft. Ba de fapt, când se va răspândi prin 
Londra vestea sosirii lui, cu siguranță invitaţii la evenimente îi vor 
inunda casa cu o promptitudine desăvârșită. 

Dar știa că Liam Mackenzie mai accepta din când în când doar 
invitaţiile unor oameni de seamă precum Excelența Sa, Collin Tal- 
mage, ducele de Trenwyth, și Excelența Sa, Lord Grosvenor, ducele 
de Westminster. 

Oricum ar fi fost, în această perioadă a anului familia St. Vincent 
fără îndoială se retrăsese deja la conacul din Hampshire pentru a pe- 
trece Crăciunul în provincie, după cum obișnuia să facă o mare parte 
a înaltei societăți. Probabil se vor întoarce în capitală pentru a sărbă- 
tori Anul Noul și începutul noului sezon, dar părea puţin probabil ca 
familia Mackenzie să fi plănuit să mai zăbovească în Londra atât de 
mult timp înainte de a pleca pe continent. 

Și fiind doar o biată guvernantă, ea cu siguranţă nu va fi inclu- 
să pe lista nici unui eveniment social la care participa marchizul — 
mai cu seamă că Rhianna încă nu își făcuse debutul în societate și 
nici nu va participa la astfel de ocazii până când nu era prezentată 
reginei anul următor. Așa că, exceptând câteva ieșiri la cumpărături 
şi vizite la obiectivele turistice cu copiii, Mena chiar nu avea de ce să 
iasă din casă deloc. 

Și atunci putea să poarte haine foarte simple și să-și ascundă 
culoarea părului sub niște bonete. lar dacă bunul Dumnezeu era de 
partea ei, putea evita complet să fie recunoscută. 

Asta dacă nu cumva era... dar, în fine, nici că merita să se 
gândească la asta. 

-Ştiu de ce ţi-e frică. 

Glasul întunecat al lui Liam răsună cu ecou prin micul comparti- 
ment compus aproape exclusiv din lemn. 

Mena sări ca arsă de pe scaunul ei și se răsuci spre el, între- 
bându-se în sinea ei cum era posibil ca un om atât de masiv să se 
strecoare lângă ea așa și să o ia prin surprindere. 

Astăzi arăta în totalitate ca un marchiz englez. Cizme negre lus- 
truite până la genunchi îi completau la perfecție pantalonii gri de 
lână și vesta, făcând albul imaculat și apretat al cămășii pe care o pur- 
ta să iasă și mai mult în evidenţă. Purta la gât o lavalieră gri-argin- 
tie legată lejer, care masca destul de eficient aversiunea lui inerentă 
față de stilul vestimentar englezesc. Părul negru și-l purta strâns la 
spate într-o coadă spilcuită, care strălucea ca onixul prin compara- 
ție cu materialul imaculat al cămășii, evidenţiindu-i trăsăturile mas- 
culine și dure, printr-un contrast remarcabil cu eleganța dichisită a 
ţinutei sale. 

Nimeni dintre domnii de seamă nu mai purta părul lung în pe- 
rioada asta. Dar Mena își închipuia că nimeni nu ar fi îndrăznit să-i 
menționeze asta marchizului. 

Farmecul lui necultivat îi tăia respirația Menei chiar și acum și se 
pomeni că mâna-i înmănușată se ridică și se strânse în jurul propriu- 
lui jabou de mătase, în timp ce se străduia să formuleze un răspuns. 

- Ce... ce te face să crezi că mi-e frică de ceva? 

El ridică neîncrezător dintr-o sprânceană, dar nu zise nimic în 
timp ce se apropie de ea și închise în liniște ușa compartimentului, 
încuind-o de pe dinăuntru și apoi trăgând draperiile ferestrelor mici 
ce duceau spre coridorul înghesuit. 

Mena se pomeni atrasă în îmbrăţișarea lui protectoare și apăra- 
tă de umerii lui masivi. Și nu se putu abține să nu se întrebe cum 


259 


Kerrigan Byrne 


reușise să încapă pe ușile minuscule ale trenului. Inima lui bubuia în 
urechea ei, și braţele lui se odihniră în jurul umerilor ei, învăluind-o 
în căldura lui masculină și în puterea lui incredibilă. 

Ea se lăsă grea în braţele lui, inspirând cu nesaţ parfumul curat 
și apretat al hainelor lui, mirosul de cedru al săpunului pe care îl fo- 
losea și încă ceva mult mai pământesc. Ceva mai pregnant, precum 
fierul și piatra. Ca și când umblase pe sub pământ. 

-Cum a mers cu fratele tău azi-dimineaţă? îl întrebă ea, pe de-o 
parte încercând să distragă conversaţia de la ea și pe de altă parte 
pentru că era îngrijorată în privința umbrelor pe care le văzuse mai 
devreme în ochii lui. 

-Te temi că lucrul de care fugi te va găsi în Londra, concluzionă 
el corect, fără a permite să fie distras de la făgașul discuţiei pe care 
o începuse. Și deși nu știu despre ce e vorba sau despre cine e vorba, 
vreau să ştii că n-o să las să ți se întâmple nimic rău. 

Cuvintele lui sunau tare când le auzea cu urechea pe care o 
ţinea lipită de pieptul lui. Rezonanţa sunetului o mai liniștea un 
pic, însă se retrase fără tragere de inimă, desprinzându-se din îm- 
brățișarea lui. 

-De ce? întrebă ea, cercetându-i chipul. De ce mi-ai promite ast- 
fel de lucruri, când nu știi deloc despre ce e vorba? Dacă am... dacă 
am făcut ceva de neiertat? 


Liam se uita în jos la chipul angelic al Menei, acum încordat de în- 
grijorare, și se gândi că nu și-ar fi putut-o închipui nici într-un milion 
de ani comițând un păcat de neiertat. Era blândă până în punctul de 
a fi sfioasă. Periculoasă precum o pasăre rănită și o doamnă până în 
măduva oaselor, chiar și în pat. Deși, la drept vorbind, plănuia să o 
corupă atât de deplin și atât de curând pe cât îi permitea. Ce naiba, 
în fond nici nu vorbise urât decât o singură dată. 

Adevărul era că ar fi fost o marchiză splendidă. 

Inundat de o tandreţe necunoscută, atinse ușor cu degetele 
liniile de neliniște din jurul gurii ei. Și-ar fi dorit ca ea să aibă încre- 
dere în el și să i se confeseze... Dar poate că pentru moment era mai 
bine ca ea să-și lase secretele acolo unde erau. Trebuia să se ocupe 
de fratele lui, iar relaţia aceasta era încă destul de nouă. Și la urma 
urmei, el era încă angajatorul ei. 

Încrederea nu venea nici ușor și nici repede pentru nici unul din 
ei, iar legătura pe care o construiseră până atunci se simțea prea tâ- 
nără și fragilă, și incredibil de delicată. Nu voia să abuzeze de aceas- 
tă legătură dintre ei, încă la fel de subţire ca un fir de aţă, înainte 

să devină mai puternică, de teamă că s-ar fi putut rupe iremedia- 
bil. Cu toate astea, își dorea ca ea să se simtă în siguranță. Voia ca 
ea să ştie că, dacă avea de purtat vreun soi de bătălie, de orice fel, 
Demonul Scoţian era de partea ei. El era campionul ei și va fi pen- 
tru totdeauna. 

-Ai comis vreo crimă? o întrebă el, curios în sinea lui dacă poate 
aveau mai multe în comun decât crezuse el inițial. Scotland Yardul te 
caută chiar acum pe străzile Londrei? 

Oare era posibil să fi fost atât de dispusă să-i ierte lui păcatul ace- 
la pentru că avea și ea unul asemănător pe conștiință? 

-N-am luat niciodată o viață. 

Liam auzea adevărul acestor cuvinte în răspunsul ei, deși ochii ei 
erau umbriți de prudenţă. 

-Ai făcut ceva să atragi personal mânia monarhiei sau a vreunui 
membru al familiei regale în mod special? întrebă el, simțindu-și bu- 
zele luând o formă necunoscută pentru el. 

- Nu, negă ea, din nou, după care ochii ei pali se fixară pe gura lui 
și clipi distrată de câteva ori. 

-Ai făcut ceva ca să atragi mânia Marinei Regale a Maiestăţii Sale 
sau a oricărei alte ramuri a prestigioasei armate? 

- Nu, n-am făcut nimic, zise ea și și buzele ei luară forma unui 
zâmbet feminin ezitant. 

— Atunci, fetiță dragă, sunt extrem de încrezător în abilitatea mea 
de a te proteja, și putem lăsa mărturisirile pentru altă dată, după ce 
se termină toată povestea astea. 

În timp ce o trase în brațele lui, ea lăsă capul pe spate și privirea ei 
prudentă îi cercetă chipul, căutând Dumnezeu știe ce. 

- Serios? șopti ea. 

- Da. Foarte serios, o asigură el. Și îți dau cuvântul meu de condu- 
cător al clanului Mackenzie că, dacă se întâmplă să mă întâlnesc cu 
omul care ţi-a făcut rău, o să-i înfig pumnalul în ochi. 

Făcuse tot posibilul să-și păstreze glasul relaxat, însă vorbea in- 
credibil de serios. Ea se cuibări la loc în îmbrăţișarea lui, scoțând un 
mic sunet ironic. 

- Hmm... și se mai spune că scoțienii nu sunt romantici de fel. 

-Cine are nevoie de poezie sau de diamante, sau de pietre pre- 
țioase? zise el, arătându-și toți dinţii într-un zâmbet înverșunat. 
Am descoperit că cele mai preţioase pietre pe care le poate oferi un 
bărbat sunt cele tăiate din corpul dușmanului său, în timp ce e în 
genunchi și urlă ca din gură de șarpe să fie lăsat să moară. 

Ea gemu, îngropându-și râsul în fanta dintre pectoralii lui, în 
timp ce își lipea fața de pieptul lui. 

- Uite pentru ce barbar nemilos mi-am pierdut capul! 

Încremeniră amândoi din cauza mărturisiri ei cutezătoare, și ea 
strânse mâinile pe cămașa lui. 

Liam simți că i se oprește inima în piept, întinse mâinile între 
ei şi îi cuprinse maxilarul cu o mână blândă, ţinându-i bărbia ca pe 
un bibelou fragil, în timp ce îi ridica fața ca să se uite în sus la el. 

Nu spusese efectiv că îl iubea. Dar nici nu mai era nevoie s-o 
facă. 

Incapabil să vorbească din pricina nodului care i se pusese în gât, 
aplecă ușor capul și își atinse buzele de fruntea ei, de pleoapele ei 
şi de obrazul ei de catifea. 

Era extrem de prețioasă pentru el. 

Doamne, cu câtă înverșunare o iubea! Și cât de tare se temea ca 
nu cumva să devină și ea o altă victimă a sângelui lui blestemat. 
Şi totuși, la ce ticălos egoist era, nici măcar nu voia să ia în conside- 
rare varianta să o lase să plece de lângă el. 

~Ar trebui să ne întoarcem la copii, șopti ea, desprinzându-se cu 
tandreţe din braţele lui. O să se întrebe unde am dispărut. 

- După... zise el. 

- După ce? 

El o sărută repede, făcând ca răspunsul la această întrebare să fie 
incredibil de limpede. Își lipi gura dură de moliciunea buzelor ei iar 
și iar, și iar, convingând-o și excitând-o, până când geamătul ei mic 
de dorinţă îl făcu să înnebunească de foame pentru ea. 

Limbile lor se uniră într-un dans senzual, și îl traversă un fior 
puternic de dorință, trimițându-i tot sângele din corp, până la ul- 
tima picătură, direct în mădular. O lipi și mai tare de el, împingân- 
du-și ușor șoldurile ca să-i arate exact ce efect avea frumusețea ei 
asupra lui. 

Îi captură apoi una dintre încheieturi şi-i aduse degetele spre gura 
lui. Apucă ușor cu dinţii vârful mănușilor ei de satin și trase mănușa 
de pe fiecare deget în parte, până când îi eliberă de tot mâna. 

Cu cealaltă mână, își desfăcu pantalonii, în timp ce îi distrăgea 
atenţia, cuprinzând în gură două dintre degetele ei. Ea întredeschise 
ușor buzele, care îi străluceau umede de la sărutul lor. Ochii ei de- 
veniră brusc tulburi și umbriți de pleoape grele, și o privi cu plăcere 
delectându-se cu amintirile felului în care limba lui alunecase printre 
faldurile ei în același fel în care se juca acum cu degetele ei. 

Lăsându-i degetele foarte ude, le scoase din gură. 

- Atinge-mă, fată dragă, murmură el, lăsând în jos mâinile lor 
spre locul unde se eliberase din pantaloni. 

Își dorea ca ea să-l cunoască și să simtă ce anume îi făcea. Să con- 
sidere bărbăţia lui nu o armă pe care o putea folosi împotriva ei, ci ca 
pe o extensie a dorinței pe care o simţea pentru ea. Pentru că așa pu- 
tea să-l ţină, să-l ghideze și să crească plăcerea lor, și să se folosească 
de trupul lui pentru a-și satisface propriile nevoi. 

Li se tăie respirația amândurora în clipa în care mâna ei se strânse 
în jurul mădularului, deși era drept că reacţia lui fusese mai puter- 
nică. Degetele ei subțiri îl cuprinseră, evaluându-i grosimea. Ochii ei 
se ridicară spre el, dar apoi se feriră în grabă, în timp ce își folosea 
degetele ude ca să-i exploreze pielea fierbinte. 

Liam se cutremură când ea își trecu degetele în jurul vârfului ro- 
tund al bărbăţiei sale, pipăind fiecare centimetru, înainte de a alu- 
neca până jos la bază. El mârâi de plăcere și se cutremură, coborând 
capul spre gâtul ei și dorindu-și ca rochia ei afurisită să nu fi fost cu 
guler înalt. Dorindu-și cu ardoare să fi fost singuri și goi... 

Dar singurele porțiuni goale din trupurile lor erau mădularul 
său și mâna ei moale, curioasă și magică, ce nu îi ținea doar sexul în 
strânsoarea ei delicată, ci și inima, și sufletul lui negru. 

Și însăși salvarea lui. 

Ridicându-se pe vârfuri, ea îi lipi un sărut tandru pe buze în timp 
ce gâfâia de plăcere. Dar chiar când el ar fi vrut să-i captureze gura, 
ea se retrase și îl șocă, lăsându-se în genunchi. 


Mâna Menei rămânea strânsă blând în jurul mădularului său în 
timp ce fustele îi fluturau în jurul corpului, creând un fel de lac mic 
de mătase neagră și muselină. Își dorea asta. Își dorea să îi ofere ace- 
eaşi plăcere pe care i-o arătase el cu atât de multă dragoste. Își dorea 
să-și folosească gura ca să-i transmită lucrurile pe care încă nu se 
putea convinge pe sine să i le spună. Avea nevoie să revendice acest 
act ca pe unul care avea loc între amanți, ca să nu mai fie doar o 
amintire a dominării și a umilinței. 

-Te rog... şopti ea, arcuind gâtul, ca să se uite în sus la el. Nu mă 
trage de păr. 

- Oh, Mena, gemu el și pieptul lui masiv se cutremură pe sub ves- 
ta cenușie în ritmul respirației lui întretăiate. Nu trebuie să... oh, 
Doamne... exclamă apoi, când ea își închise buzele în jurul mădula- 
rului dornic. 

Fiecare mușchi din corpul lui se cutremură și se încordă într-o 
mișcare animalică, splendidă. El își lăsă capul pe spate, dezvelindu-și 
dinţii și se întinse în jos după ea, orbește. 

Cu toate astea se opri la timp și se întinse în spate, apucând 
strâns cu mâna mulura de pe peretele trenului, până când degetele i 
se albiră de încordare. 

Mena simţi cum o traversă un fior victorios, când îl supse și mai 
adânc în caverna caldă a gurii ei. Chiar și prin ceața pasiunii care îl 
chinuia, Liam ţinuse cont de rugămintea ei. Și avea să-l răsplătească 
din plin pentru asta. 

Îşi lăsă mâna la baza mădularului, strângând în palmă ceea ce nu 
putea cuprinde în gură. Ușor, își alunecă limba peste vârful tare și 
catifelat, delectându-se cu sunetul răgușit pe care el îl scoase. O fas- 
cina și o ispitea... era un monument de putere măreaţă, învelit în 
mătase pură. 

Ritmul inimii care îi bubuia în piept cu furie se reverbera în 
carnea lui pe care o avea în gură. Se simţea obraznică, puternică și 
uluită de răspunsul umed și intens al propriului ei corp la acea acți- 
une îndrăzneață. 

Avea un gust somptuos și sărat, și complet masculin. Îi lăsa gura 
apă de poftă, și se folosi de umezeala aceea senzuală ca să-i alunece 
mădularul atât de adânc pe cât îl putea accepta, înainte de a-l retrage 
la loc. 

Încordările și tremurăturile abdomenului lui ca răspuns la acțiu- 
nile ei erau vizibile pe sub cămașă și vestă. 

Limba ei îi transforma carnea într-o expediţie, găsind venele cu- 
rioase care pulsau sub pielea lui subțire și catifelată. Mângâindu-l 
ritmic cu mâna, permise gurii ei mai mult spațiu de manevră, punân- 
du-i sărutări pe vârful bărbăţiei și tachinându-l teribil, lingându-l și 
ronțăindu-l ușor, folosindu-și numai buzele. 

El mârâi în jos la ea, dezgolindu-și dinţii într-o revendicare mută. 
O parte din decoraţiunea de perete cedă în mâinile lui și se frânse 
sub presiunea strânsorii lui. 

Și în clipa aceea îi scăpară niște cuvinte în limba aceea stranie 
maternă a lui, deși Mena nici nu putea să înceapă să speculeze, dacă 
erau vorbe de înjurătură sau de binecuvântare. 

Cu un zâmbet năzdrăvan, se retrase un pic, delectându-se cu 
împingerea șoldurilor lui care o urmă. Cu înclinarea rugătoare a 
sprâncenelor lui. Cu sunetul lui disperat de protest. 

Și apoi îi dădu ceea ce își dorea, luându-l atât de adânc în gură, 
încât o durea maxilarul de la efort. Îşi acoperi dinții cu buzele și își 

folosi mâna și gura ca să simuleze ce făcuseră trupurile lor. Limba ei 
aluneca pe partea de dedesubt a mădularului său, găsind vena mare 
și sensibilă de acolo şi exercitând mai multă presiune asupra ei. 

Acum știa că vorbele lui erau blasfemii înverșunate, pentru că le 
mârâia cu asprime spre tavan. Când mâna ei alunecă în pantalonii 
lui, descoperind cuibul de păr negru de acolo și cuprinzând în palmă 
greutatea potenţei lui, limbajul lui se dizolvă în doar câteva mârâi- 
turi și numele ei rostit neputincios printre gâfâieli de plăcere. 

Deși știa că se lupta să se abţină, șoldurile lui se împinseră îna- 
inte, îngropându-se și mai adânc în gura ei. Deschise gura ca să-l 
accepte și își ținu respirația când ajunse prea adânc. Îi seducea gura 
cu mișcări disperate, care îi făceau carnea să pulseze și să tresară, 
făcându-se din ce în ce mai mare, până când nu îl mai putea cuprinde 
cu degetele. 

Mena se pregăti să-i primească eliberarea și să-i lase sămânța să-i 
alunece în jos pe gât în pulsaţii glorioase şi apoi să lingă ca o pisicuță 
ceea ce nu putea înghiți inițial. Dar se pomeni dintr-odată apucată 
de braţe și trasă în picioare. 

Gura lui o strivi pe a ei într-un sărut prădător și animalic, încărcat 
de un sentiment paradoxal și plin de venerație. Îi adună fustele cu 
mișcări disperate și se pomeni căzând pe spate. Dar el o prinse înain- 
te să aterizeze și o așeză cu blândețe pe marginea banchetei. 

Cu trăsăturile încordate la maximum și cu ochii arzându-i de flă- 
cări abisale, el o dezbrăcă de lenjeria intimă, desfăcându-i genunchii 
şi ridicându-i și lăsând-o complet expusă la mila lui. 

Umplu spaţiul dintre picioarele ei cu trupul lui lat și tare și înain- 
te ca Mena să aibă timp să-și tragă măcar respirația, simţi o presiune 
puternică la intrarea secretă în locul ei femeiesc. O pătrunse cu o 
mișcare lungă și lină, și deși Mena încă mai resimțea o mică sensibi- 
litate de la noaptea lor de pasiune, acceptă invazia aceea masivă cu 
un mârâit de plăcere. 

Îşi simţea carnea sensibilă și umflată în jurul tăriei mădularului 
lui. Cu ochii înflăcărați de dorință întunecată, el se retrase, se repo- 
ziționă și o luă din nou, de data aceasta penetrând-o atât de adânc, 
încât simţi o senzaţie stranie și fierbinte de plăcere pe șira spinării. 

Cu pleoape grele de la pasiunea pe care o trăiau, îi oferi plăcere 
cu mișcări lente și circulare, mai degrabă decât cu pătrunderi adânci. 
Era aproape ca şi când nu putea îndura să se retragă din ea, ca și 
când nu putea suporta să părăsească chiar și pentru o clipită căldura 
ei umedă. 

Simţindu-se la fel de înnebunită de dorință și la fel de disperată 
după apropierea lui, Mena se întinse după umerii lui tari, dorind să-l 
lipească de ea. Dar el rezistă, lipindu-și cu blândețe palma de pieptul 
ei până când se relaxă pe pernele banchetei. 

Și poate că s-ar fi simţit jignită dacă nu și-ar fi adus instantaneu 
degetul mare la buzele ei, cufundându-l în gura ei cu un sunet pă- 
cătos. Îl atinse de limba ei, adunând o parte din umezeala de acolo, 
după care îl retrase și îl duse spre mugurul de carne sensibilizat care 
se afla cuibărit între cârlionţii castanii-roșcați dintre picioarele ei 
larg deschise. 

Mena tresări când își atinse degetul aspru și ud de mugurul chi- 
nuitor de senzaţii. Își mușcă tare buza ca să se abţină să nu tipe, în 
timp ce făcea cerculeţe în jurul lui în același ritm puternic şi sinuos 
al şoldurilor lui. 

Era deschisă atât de larg pe cât îi permiteau picioarele și imobili- 
zată și neajutorată sub trupul lui masiv și unduitor. Nu putea să se 
miște în poziția aceea și nu-i putea întâlni ritmul. Singura ei opțiune 
era să-l primească în ea și să se supună asaltului lui hedonist. 

El îi producea o plăcere nebună cu degetul mare tachinator și chi- 
nuitor, în timp ce o pătrundea iar și iar și o privea cu ochi alerți și 
tulburi. Învățase repede ce îi plăcea și insistă acolo, până când Mena 
își lipi tare și apăsat mâna peste gură și mușchii interiori începură 
să se strângă în jurul lui, în timp ce șoaptele pulsațiilor eliberatoare 
amenințau să o copleșească de tot. 

Degetul lui îi părăsi sexul și se înfipse în carnea coapselor ei, des- 
chizându-i-le și mai mult, în timp ce se îngropa adânc, adânc și mai 
adânc în ea, până când un potop de extaz feminin îi încordară muș- 
chii strâns în jurul lui. Orgasmul o traversă în valuri cutremurătoa- 
re, fiecare mai puternic decât cel anterior, până când se cutremura 
și se zvârcolea, într-o încercare disperată de a scăpa de intensitatea 
lor neașteptată. 

Mârâitul lui întunecat de triumf se pierdu, înăbușit de bubuitul 
care îi pulsa în urechi, ca și când universul se deschisese într-un sfâr- 
şit pentru ea și putea auzi orice sunet straniu și misterios pe care 
îl cânta cosmosul în timp ce pământul se învârtea necontenit prin 
măruntaiele. lui mistice. 

Iar spasmele orgasmului ei atraseră după sine explozia pe care 
Liam se străduise din răsputeri să o amâne. Scoase un sunet gutural 
animalic și îşi îngropă faţa în rochia ei, mușcând materialul cu dinții. 
Se mai cufundă în ea cu câteva împingeri puternice și finale, în timp 
ce trupul lui masiv și impresionant se cutremura violent. 

După aceea rămaseră nemișcaţi câteva momente neștiute. Nici 
unul din ei nu mai era complet sigur că trupul lor era al lor. 

Cu un oftat incredibil, Liam își odihni fruntea pe umărul ei și 
îşi permise să se relaxeze complet, deși își susținea aproape toată 
greutatea corpului pe coatele pe care le proptise de-o parte și de alta 
aei. 

Mena îi mângâie ușor maxilarul înăsprit de o barbă țepoasă de 
două zile şi îl cuibări în corpul ei, încolăcindu-și picioarele în jurul ta- 
liei lui, de parcă așa l-ar fi putut ţine în interiorul ei pentru totdeauna. 
Și pe el nu părea să-l deranjeze asta deloc, pentru că îi mângâia sâ- 
nul cu maxilarul prin straturile de material ale hainelor. O umbră de 
ceaţă îi întunecă vederea, când își dădu seama că aceasta era genul 
de apropiere după care tânjise întreaga viață. Intimitatea adevărată. 
Afecţiune reciprocă. Respect reciproc. Să ofere și să primească amân- 
doi în aceeași măsură, în loc să fie numai ea cea care oferea, până 
când era complet goală pe dinăuntru. Simpla cochilie a unei femei. 

- După ce se termină toată treaba asta, o să mă căsătoresc cu tine, 
anunţă el încet, sărutându-i cu tandrețe maxilarul. 

Mena nu zise nimic în timp ce îi apăsă tandru capul pe al ei, odih- 
nindu-și obrazul de fruntea lui, în vreme ce o lacrimă i se revărsa din 
obraz și se prelingea în părul lui. 


Capitolul 21 
CES 


Gara Euston din Camden era considerată poarta de linie ferată 
din Londra spre nordul imperiului. Structura grandioasă era com- 
pusă din patru peroane, o sală mare de așteptare și o propilee! dori- 
că, construită după stilul Acropolei de la intrare, care avea inclusiv 
statuete și sculpturi splendide. Cartierul Camden era situat foarte 
aproape de Regent's Park și aproape echidistant față de sud-est și de 
cartierul Mayfair din sud-vest. 

Înțepenită după ce dormise îngrozitor de prost noaptea aceea în 
tren, Mena coborî pe peronul de sosire și fu instantaneu asaltată de 
o mare de oameni, care compunea călătorii londonezii de la amiază. 
Se pomeni brusc înghițită aproape cu totul de o explozie de abur, 


1 Intrare monumentală a unui templu sau a unui palat din Antichitate, formată din 
mai multe încăperi și porți legate între ele cu porticuri și scări (n.tr.) 

care o sperie atât de tare, încât făcu un pas în spate și nimeri cu călcâ- 
iele cu tocuri pe picioarele nefericitului care coborâse în spatele ei. 

- Oh, Jani! exclamă ea, întorcându-se să-l ajute să meargă șchio- 
pătând spre un loc mai puţin aglomerat de pe peron. lartă-mă! 
Te-am lovit foarte tare? 

- Nu, nu, domnişoară Mena, o asigură el, amabil, printre dinţii 
încleștați și cu ochii încordați de durere. Îmi pare rău doar că m-am 
pus în calea ta. 

- Oh, Jani, dragule, nici măcar să nu te gândești să-ţi ceri tu 
scuze... nu, nu, a fost complet vina mea. 

ÎI bătu ușor pe umărul înveșmântat în mătase de culoare violet, 
în timp ce el își testa greutatea pe piciorul rănit. Menei îi părea rău 
pentru oricine se afla în calea ei... ba nu, de fapt, mai exact, pentru 
oricine se afla în vecinătatea ei. Era un ghem de emoţii, de frică şi 
de exaltare, toate în același timp. Mintea ei abia dacă putea înțelege 
indicatoarele filigranate care indicau spre galerie, darămite să se mai 
și deplaseze prin gara aceea aglomerată. 

-0O să fiu bine, domnişoară Mena, o linişti el, îndreptându-se de 
spate. Doar că simt că nu prea sunt în apele mele astăzi... 

-Te neliniștește Londra? îl întrebă Mena. 

-Nu într-atât pe cât pare să te neliniștească pe tine, observă 
Jani. 

Mena și-ar fi dorit să nege asta, doar că fix în clipa aceea o mână 
o apucă violent de braţ și se răsuci în direcția persoanei, scoțând un 
icnet speriat. 

-Uite ce de magazine sunt acolo în galerie! exclamă Rhianna, 
exaltată, aproape scuturând-o pe Mena în toată exuberanţa ei. Și îți 
vine să crezi cât de mari sunt hotelurile alea?! Cât de aproape sun- 
tem de Hyde Park aici? Hai să mergem să căutăm un băiat care vinde 
ziare ca să vedem ce evenimente au loc chiar acum și să ne hotărâm 
la care vrem să participăm înainte să ajungem acasă la bunica, da?! 
Am auzit că pe aici se vând ziare la fiecare colț de stradă. Aaa! Și 
de ce miroase a mâncare chiar aici în mijlocul gării? Sunt vânzători 
ambulanți pe aici, pe undeva? 

Venind în spatele ei, Liam își așeză jucăuș mâna peste gura 
fiicei sale. 

- Respiră, nighean, respiră, îi porunci el cu blândețe, cu ochii ne- 
gri strălucindu-i de năzdrăvănie. O să avem tot timpul să vedem tot 
ce e de văzut aici. 

-Să te ajut cu valiza, domnişoară Lockhart? întrebă Andrew, în- 
ghiontind-o mai încolo pe sora lui care încă mai vibra de entuziasm 

şi studia gara ca și când ar fi fost frustrată că nu se putea uita peste 
tot deodată. 

- Da, ai putea, zise Mena, sugerându-i cu blândeţe o corecție gra- 
maticală, în timp ce îi întindea valiza. Și ce drăguţ din partea ta să 
te oferi! 

-Cred că domnișoara Lockhart este la un pas de a te transforma 
într-un adevărat gentleman, fiule, zise Liam, aruncându-i lui Andrew 
un zâmbet mândru, la care tânărul îi răspunse în același fel. 

- Păi unul din noi trebuie să fie, zise Andrew, întorcându-i 
gluma imediat. 

Sunetul cald și afectuos de amuzament pe care îl scoase Liam 
aproape că putea să fie numit râs și desigur că atrase privirile admi- 
rative ale câtorva femei, care se uitau deja la el cu apreciere vădită. 

-Tu ești singura noastră speranţă de a avea un adevărat gentle- 
man în familia Mackenzie, Andrew, dragule. 

Mena se relaxă în momentul acesta jovial, delectându-se cu 
glumițele acelea de familie. Aprecia atmosfera aceasta aproape la fel 
de mult pe cât aprecia expresia liniștită și cu pleoape grele de pe chipul 
lui Ravencroft și plăcerea secretă pe care i-o aducea să știe că ea și 
numai ea era responsabilă pentru ea. 

- Da, așa e, băiete, aprobă Liam. Domnișoara Lockhart m-a făcut 
un barbar fioros, zise el, ridicând sprâncenele într-o mimare ridicolă 
a unei expresii inocente, ceva ce trăsăturile lui sinistre nu ar fi putut 
spera niciodată să transmită. Vă puteţi imagina așa ceva? 

Mena simți cum o îmbujorare i se ridică de sub gulerul înalt al 
rochiei, în timp ce își amintea de conversaţia pe care o avuseseră 
înaintea interludiului lor frenetic din vagon. Nu numai că îi aducea 
aminte de pasiunea necontrolată pe care o împărtășiseră, dar și de 
mărturisirea pe care i-o făcuse. 

Se îndrăgostise de el. Era complet îndrăgostită de el. 

„Oare el ce simte pentru mine?“, se întrebă ea. Dorinţă, da, asta 
cu siguranță. Și poate un pic de tandrețe protectoare. Dar era oare 
posibil ca emoţiile lui să se apropie cât de puţin de profunzimea 
alor ei? 

- Da, chicoti Andrew. Numai domnișoara Lockhart poate să-ți 
vorbească ție așa. 

Ochii lui, cu o nuanță mai deschiși decât ai tatălui său, străluciră 
cu subînțeles năzdrăvan, şi Mena știu imediat că se îmbujorase şi 
mai tare. 

- Da, ei, ce să spun?! șopti ea, cu un exces de veselie. Hai să mer- 
gem să vedem ce fac lacheii cu bagajele noastre! 

O luă apoi de braț pe Rhianna și porni în pas vioi spre grămada 
în continuă creștere de bagaje de pe peron, evitând intenționat con- 
tactul vizual cu marchizul cel păcătos. De fiecare dată când se uita 
la el, simțea cum îi tremura stomacul. Pentru că acum știa foarte 
bine cât de tandră putea fi gura aceea dură și aspră a lui pe aproape 
fiecare centimetru al corpului ei. Cum o persoană putea presupune 
că mâinile lui mari erau brutale și neînduplecate, dar cum în realitate 
puteau stârni plăceri inimaginabile cu atingerea lor surprinzător 
de blândă. 

Îl gustase pe barbarul care sălășluia sub costumul acela elegant, 
iar conştientizarea aceasta îi făcea toți mușchii secreți să se încor- 
deze de plăcere. Deși învățase să trăiască cu minciuni, nu reușise să 
aducă înșelătoria chiar la rang de artă și era mai mult decât evident 
că copiii începeau să se prindă un pic de legătura care exista între ea 
și tatăl lor. 

Și asta însemna că trebuiau să fie mai atenți până când puteau să 
discute despre viitor. 

-Unde sunt unchiul Thorne și Russell? întrebă Andrew, venind 
în spatele lui. 

-Au avut... niște treburi familiale de care să se ocupe. 

Mena observă imediat mica schimbare din tonul vocii lui Liam, 
care dintr-odată își mai pierdu din veselie. 

-Ba de fapt, trebuie să mă duc și eu să mă alătur lor odată ce vă 
ştiu în drum spre casa bunicii voastre. 

-Şi tu vii cu noi, Jani, sau te duci cu tata? întrebă Rhianna 
în timp ce își croiau drum prin mulțimea care se mai împrăștia. 

Trenul lor fusese ultimul care să sosească din Scoţia și, fiind o oră 
atât de apropiată de cină, Mena se gândea că probabil nu vor mai 
avea loc prea multe plecări. 

-Trebuie să merg și eu să mă ocup de niște treburi cu marchizul 
după ce mă asigur că vă iau toate bagajele, răspunse Jani, și o umbră 
întunecată de tristeţe îi acapară tenul negricios. 

Mena se întinse după el pe furiș și îl strânse ușor de braţ, 
liniștitor. 

-Chiar sunt vânzători ambulanți pe aici! exclamă Andrew, făcând 
semn spre o cotigă aburindă, care părea să conțină nuci și fructe de 
toamnă caramelizate. 

- Oh, tată, zi că putem să ne luăm și noi! îl imploră Rhianna. 

Scotocindu-se prin buzunarul jachetei după monede, Liam arătă 
spre un lacheu. 

-Bine, bine, zise el, indulgent. Ross o să vă ducă la vânzător şi 
apoi o să vă conducă la Lady Eloise, cât eu merg să mă ocup de niște 
treburi. O să mă alătur vouă în scurt timp. 

Aglomeraţia de corpuri de pe peron le oferea un motiv excelent 
ca să stea aproape unul de altul, și Mena se delectă cu apropierea lui 
Liam în timp ce se uitau după copiii lui, care ţopăiau prin mulțime ca 
niște pui de căprioară jucăuși. 

-Îți amintești cum era să fii de vârsta lor? întrebă ea, simțindu-se 
un pic nostalgică. Când lumea părea plină de entuziasm și curiozi- 
tate, când totul părea posibil și minunat, și zilele erau veșnic lipsite 
de griji... 

Mâna lui Liam se ridică pe ascuns ca să o mângâie ușor pe șale, și 
deși el stătea în spatele ei, Mena nu avea nevoie să-i vadă faţa ca să 
înțeleagă semnificaţia atingerii lui. 

-Eu n-am trăit niciodată astfel de lucruri copil fiind, așa că nu în- 
ţelegeam ce înseamnă aceste cuvinte. Deși... cred că încep să înțeleg 
acum cum este. 

Cuvintele lui îi aduseră lacrimi în ochi. Lacrimi care nu aveau 
nimic de-a face cu aburul trenului sau cu fumul de la cărbuni. Exista 
o afecțiune plină de dor în atingerea lui și atât de multă reverență în 
glasul lui, că inima ei crescu de speranţă. Și se pomeni dintr-odată 
dorindu-și să fie ea motivul pentru care a doua jumătate a vieţii lui 
era liniștită și lipsită de griji. Își dorea să îi ofere pacea sufletească și 
confortul pe care le merita pe deplin. 

Își dorea un viitor care în mod cert era imposibil. 

Vagonul pentru bagaje se afia între locomotivă și vagoanele pen- 
tru pasageri. Hamalii descărcau cufere, bagaje, lăzi și cutii de diferite 
dimensiuni, în timp ce pasagerii se înghesuiau să le înmâneze tiche- 
tele celor responsabili pentru bagaje, ca să își recupereze lucrurile 
după călătorie. Jani luase biletele lor și pe celălalt lacheu care îi înso- 
tea și se îndrepta spre coada de unde se preluau bagajele. 

Deși aglomerația de oameni începuse să se mai împrăștie, forfota 
aceea tot i se părea Menei un pic apăsătoare și înăbușitoare. O sur- 
prindea cât de mult ajunsese să se obișnuiască cu paradisul bucolic și 
retras care era Wester Ross. Cu siguranţă locului îi lipseau confortul 
și distracţiile orașului, dar în același timp era și lipsit de pericole, de 
mirosurile neplăcute, de zgomotul continuu, de întinderile nesfârși- 
te de piatră şi de mantia de fum de cărbuni care se ridica deasupra 
orașului pe timp de iarnă. 

Menei chiar îi plăceau foarte multe lucruri la Londra. Dar singu- 
rul lucru la care se putea gândi acum era cât de nefericită fusese viața 

ei aici. Crescuse la țară, cu focuri făcute din lemn, în loc de cărbuni, 
cu spații deschise și iarbă cu miros dulceag, câmpuri de smarald și 
garduri de piatră. Așa că normal că se simţea ca acasă printre astfel 
de lucruri. 

Aici era doar o vizitatoare și așa stătuseră mereu lucrurile. 

- Aşteaptă să-l coboare din tren pe Hamish până când sosesc 
autorităţile. Liam oftă când Mena se întoarse spre el și surprinse 
expresia mâhnită cu care se uita spre tren. Trebuie să rămân să-l văd 
preluat în siguranţă de ofițerii responsabili și s-ar putea să mai dure- 
ze ceva timp. Voi duceţi-vă la galerie şi luați trăsura care îi așteaptă 
pe Rhianna și pe Andrew. 

Cuprinsă brusc de un fior chinuitor de neliniște, Mena se uită și 
ea în direcția trenului, cu aversiune vădită. 

- Nu-mi place că trebuie să te las singur să te ocupi de treaba asta, 
zise ea îngrijorată. Dacă se... dacă ceva... dacă ceva merge prost? 

Liam se aplecă spre ea până când căldura respirației lui îi mângâie 
urechea, trimițându-i un fior de conștientizare senzuală de-a lungul 
pielii, nepăsător faţă de faptul că vreun privitor ar fi putut considera 
gestul său prea îndrăzneţ sau nepotrivit. 

-Eşti incredibil de dulce, Mena mea, murmură el, cu tandrețe. 
Dar între mine, Russell și Gavin, ca să nu mai zic și de ofiţerii pe 
care-i trimite curtea marțială ca să-l preia, Hamish nu va avea nici 
o șansă să provoace necazuri. Şi-n plus, dacă ar fi să se întâmple 
ceva periculos, nu mi-aş dori deloc ca tu sau copiii mei să vă aflați 
prin apropiere. 

Mena întoarse capul spre el, lipindu-și o clipă obrazul de al lui, 
înainte de a se retrage. 

-Foarte bine atunci. 

Îi zâmbi, uitându-se cu căldură la trăsăturile lui care îi devenise- 
ră cu mult mai dragi decât crezuse că e posibil. O uimea acum câtă 
încredere și tandrețe putea simți pentru un scoțian atât de mare și 
de sălbatic. Și în clipa aceea îi răsunară în minte cuvintele pe care 
i le spusese Millie LeCour în ultima dimineaţă pe care o petrecuse în 
Londra: „Uneori, cel mai sigur loc în care te-ai putea afla este lângă 
un bărbat puternic şi violent“ 

La momentul respectiv nu înţelesese cu adevărat ceea ce îi spu- 
sese actrița. Ba de fapt, chiar se întrebase dacă nu cumva femeia 
se păcălise pe sine să creadă asta, din moment ce logodnicul ei era 
Christopher Argent — un om incredibil de rece și letal. Omul care îi 
frânsese gâtul domnului Burns chiar sub ochii ei, ca și când era ceva 
ce făcuse de un milion de ori până atunci. 

Dar Mena înţelegea acum. Nu exista om pe lume mai violent de- 
cât Demonul Scoţian, și ea nu se simţise niciodată mai în siguranță 
în întreaga viață, decât se simțea când era lângă el. Puterea și curajul 
lui, care la început o speriau al naibii de tare, ajunseseră să devină 
sanctuarul ei. 

- Promite-mi că o să ai grijă, te rog, îl dojeni ea cu blândețe, 
așezându-și o mână fermă pe brațul lui, înainte să se poată opri să 
nu facă acest gest. Doar că am un presentiment îngrozitor... abia am 
început să... adică... ar fi atât de multe lucruri de spus... și n-aș putea 
îndura dacă ar fi să ţi se întâmple ceva... 

Liam răsuci capul și își întoarse privirea de la ea, cu trăsăturile 
încordându-i-se dintr-odată. Maxilarul lui se încleștă vizibil și apoi 
vena de la tâmplă începu să-i pulseze așa cum se întâmpla când în- 
cerca să-și mascheze o neplăcere. lar când privirea lui o întâlni din 
nou pe a ei, Mena simţi cum i se opri inima în piept. O licărire sus- 
picioasă și șocantă străluci o clipă în ochii lui întunecați, înainte să 
clipească și să o îndepărteze. 

- Eşti bine? întrebă ea, dintr-odată și mai alertă. 

El nu zise nimic o vreme care i se păru cât o eternitate, în schimb 
uitându-se fix la mâna ei, care încă îl mai ținea de mâneca jachetei. 

-Este o senzaţie complet nouă pentru mine să mă despart de o 
persoană, știind că acea persoană s-ar putea să... s-ar putea să-și do- 
rească să mă întorc. 

Ochii ei, deja încețoșați de emoție, fură acum complet acaparați 
și năpădiți de lacrimi nevărsate. 

-Nu numai că-mi doresc să te întorci... Dar nu-mi doresc să ne 
despărţim deloc, oricât de puțin timp. 

Zâmbetul lui era necaracteristic de fermecător, și o nouă blândeţe 
apăru în ochii lui duri. 

-O să mă grăbesc să mă întorc cât pot de repede. Îi luă apoi 
mâna și i-o sărută peste mănușă. Între timp o să fiu foarte atent și 
grijuliu. 

-Ai grijă să fii, zise ea afectată, adoptând o expresie tipică unei 
guvernante. Nu voi accepta să nesocotești ce-ţi spun. 

O fierbinţeală familiară copleși orice vestigii ale vulnerabilității, 
și Mena se temu o clipă că se va topi de dorinţă, chiar aici, în mijlocul 
peronului din gara Euston. 

- În seara asta, fătucă dragă, o să fiu al tău să-mi poruncești! 

Peste măsură de tulburată, Mena se întoarse de la el cu o sprin- 
teneală în pas şi cu o strălucire în inimă, pe care nu credea că le pu- 
tea stinge ceva de pe lumea asta. Copiii nu se mai aflau la taraba 

vânzătorului ambulant de dulciuri și nu îi putea vedea nici prin mul- 
țimea care forfotea, așa că porni în direcția galeriei și spre trăsuri, 
sperând că nu plecaseră deja spre casa lui Lady Eloise. Deși, dacă ar fi 
plecat, poate că asta i-ar fi oferit ocazia să se oprească un pic pe acasă 
pe la Farah, ca să discute cu ea despre... 

O mână o apucă ferm de încheietură în clipa imediat următoare 
și aproape că o dobori de pe picioare. Ţipătul ei se pierdu în șuieratul 
scurt, dar ascuţit al locomotivei. 


Capitolul 22 
SER 


-Am prins-o! strigă un bărbat slab și necunoscut de sub o pă- 
lărie murdară. Degetele lui ca niște gheare se înfigeau adânc în 
brațul Menei, în timp ce ea se zbătea să se elibereze. Am prins-o 
pe vicontesă! 

O frică rece cum nu mai simţise niciodată îi săgetă pieptul în mod 
chinuitor, când cinci bărbaţi străini plecară de unde se aflau, fieca- 
re la câte una dintre ieșirile din gară și o luară în grabă în direcția 
lor. Erau îmbrăcaţi astfel încât să se integreze în mulțimea ce purta 
haine simple, dar fiecare dintre ei se comporta exact ca un infractor 
angajat. Doi dintre ei erau înarmați cu bâte, iar altul răsucea în mâini 
niște lanţuri care semănau foarte mult cu cele cu care fusese legată 
la Belle Glen. 

Cumva, o găsiseră. Știuseră că Philomena St. Vincent, vicontesa 
Benchley, avea să sosească astăzi cu trenul la gara Euston! 

Dar cum? 

Doamne, Dumnezeule! Cum era posibil așa ceva?! 

- Dă-mi drumul! ţipă ea, zbătându-se în strânsoarea surprinzător 
de puternică a omului. 

Până ca Mena să aibă timp să proceseze faptul că pocnetul îngre- 
țoșător pe care îl auzise înainte să strige acel om era braţul lui care 
se frângea, Liam îi dăduse deja un genunchi în faţă atacatorului ei 
cu o asemenea forță, încât sângele se împroșcase pe podeaua albă de 
piatră, murdărind inclusiv pantalonii eleganţi ai lui Liam. 

El nu părea să observe, darămite să îi mai și pese. O trase în spa- 
tele lui și se întoarse să-i înfrunte pe ceilalți, care acum deja goneau 
spre ei. 

Mena ar fi crezut că primul care ajungea la ei ar fi trebuit să fie 
un ticălos masiv, dacă nu ar fi avansat în locul lui un altul, cam de 
statura lui Liam Mackenzie. Fugind cu toată viteza, omul ridică bâta 
și se pregăti să plaseze o lovitură criminală și periculoasă spre capul 
lui Liam. 

Dar, din fericire, Liam nu-l lăsă să se apropie suficient de mult 
pentru asta. Ridică piciorul și-l izbi în piept pe om cu o asemenea 
forță, încât ticălosul acela păru să se prăbușească instantaneu din 
cauza loviturii, încovoindu-se. Liam îl termină cu un upercut care 
împroșcă şi mai mult sânge prin aer și cumva sfârși în mână cu bâta 
atacatorului. 

Haosul se dezlănțui după câteva momente tensionate de șoc pur. 
Călătorii panicaţi țipau și fugeau printre stâlpii galeriei, inundând 
Drummond Street sau retrăgându-se spre sala mare de așteptare 
pentru a evita izbucnirea neașteptată de violenţă. 

Mena și-ar fi dorit să se piardă şi ea printre ei. Cu o claritate în- 
grețoșătoare și detașată își dădea seama foarte limpede că șarada ei 
luase sfârșit. Chiar dacă Liam reușea să-i învingă pe toți acești oa- 
meni, tot ar fi apărut întrebări. Întrebări la care nu avea de ales decât 
să răspundă. 

Și totuși nu se putea convinge pe sine să fugă. Nu profită de 
momentul acela ca să scape, pentru că adevărata imagine a Demo- 
nului Scoţian îi blocase picioarele pe podea, lăsând-o într-o pură și 
desăvârșită venerație. 

Înţelegând ce amenințare de proporții epice reprezenta Liam, cei- 
lalți trei oameni care avansau spre ei se împrăștiară și încercară să îl 
flancheze, unul cu o bâtă, altul mânuind un pistol și celălalt răsucind 
în mână lanţuri, evident cu intenții rele. 

Liam nu își luă un răgaz să își studieze inamicii sau să formuleze 
un plan. Ridicându-se pe deplin la nivelul reputației, se năpusti îna- 
inte, ca un animal fioros, plămădit din agresiune pură și furie sălba- 
tică. Neînfricat. Perfect. 

Și al naibii de furios. 

Nu părea să audă ţipetele oamenilor din jurul său, la fel cum nu 
părea să îi vadă nici pe aceia care îi stăteau în cale. Ci pur și simplu 
năvăli și atacă imediat, cu toată forța inegalabilă a unui taur de 
coridă furibund. 

Liam lăsă umărul în jos când ajunse la primul său inamic și-l izbi 
tare în piept pe om cu suficientă forță cât să-l zboare din picioare. 
Folosindu-se de inerția mișcării, îl azvârli în sus și peste umăr ca 
pe o păpușă de cârpe și îl aruncă la pământ pe spate. Răsucindu-se 

apoi abil, Liam îi plasă o lovitură puternică de picior în coaste — 
fără îndoială fracturându-i vreo câteva — înainte de a-și însuși și o 
a doua bâtă. 

Un zâmbet teribil și înfricoșător îi arcui buzele, dezvelindu-i din- 
ţii într-un rânjet animalic de lup, înainte de a se întoarce spre ceilalți 
doi bărbaţi care abia acum veneau spre el din spatele muntelui de 
bagaje de pe peron. 

Jani și lacheul se ascunseră în spatele bagajelor înainte ca Liam 
să avanseze spre ei, lovindu-și cele două bâte una de alta și pregătin- 
du-se de luptă. 

Omul cu pistolul îndreptă arma spre pieptul enorm al lui Liam și 
apăsă pe trăgaci. Apucă să tragă de două ori înainte ca Liam să ajungă 
la el și să-l pocnească tare în față cu una dintre bâte. Pistolul căzu la 
podea zgomotos, când capul omului se smuci într-o parte cu o ase- 
menea forță, încât Mena se temu o clipă că i se rupsese gâtul. 

După alte două lovituri de bâtă abil plasate de Liam, lanţurile 
zburară din mâinile ultimului atacator și alunecară pe podeaua de 
piatră, înainte ca omul care le ţinea să execute aceeași mișcare de alu- 
necare, într-o manieră straniu de asemănătoare. 

Și când se termină, Demonul Scoţian nu avea nici măcar o zgâri- 
etură. Nici măcar o picătură din propriul lui sânge nu fusese vărsată. 
Cum era posibil așa ceva, pentru numele lui Dumnezeu? 

Și numai ţipătul de durere pe care îl scoase Mena în clipa în care 
o mână i se înfipse tare în păr îl opri pe Liam, făcându-l să încreme- 
nească în loc. Se răsuci în direcţia ei și răcni animalic, când văzu că 
era din nou folosită ca scut uman în fața lui. 

Torţionarul Menei nu avea nevoie să vorbească pentru ca ea 
să-l recunoască. Pentru că din păcate cunoștea mult prea bine felul 
în care o ţinea strâns de păr. Era însuși omul de care se temea cel 
mai mult. 

Momentul acesta marca vădit sfârşitul oricărei speranțe pe care 
ar mai fi avut-o de salvare. 

-Foarte amabil din partea ta, Lord Ravencroft, să mi-o aduci îna- 
poi pe soţia mea dispărută. 

Și Mena observă momentul exact în care acel singur cuvânt pene- 
tră ceața stacojie de violență care îl învăluia pe Liam. 

Soţie. 

Nepăsător față de sângele dușmanilor săi care îi păta hainele, 
Liam adoptă o poziție militărească. Era înalt, masiv și incontestabil 
de intimidant. 

-O să-ți iei mâinile de pe ea, porunci el, cu un glas răsunător ca un 
tunet, care făcuse sute de soldați să tremure de frică și să se grăbeas- 
că să-i îndeplinească ordinele de frică. Și apoi o să-mi zici exact cine 
dracului te crezi. 

- Am tot dreptul să o supun pe această muiere care e proprietatea 
mea, în orice manieră consider eu de cuviință, îl provocă din spate- 
le ei Gordon St. Vincent, soțul ei, pe Ravencroft. Cu toate astea îi 
dădu drumul la păr și în schimb o apucă tare de încheieturi. Fiecare 
mișcare pe care o făcea era calculată, și ea înţelegea foarte bine că 
făcea asta ca să-și domolească orice patos pe care îl stârnea în el su- 
ferinţa ei chinuită. Dă-mi voie să fac prezentările, zise Gordon jovial. 
Pentru că știu din surse sigure că nu ai cunoscut-o niciodată cu ade- 
vărat pe fugara pe care ai adăpostit-o în casa ta. Eu sunt Lord Gordon 
St. Vincent, vicontele de Benchley, și aceasta... zise Gordon, scutu- 
rând-o strașnic pe Mena... aceasta este Lady Philomena St. Vincent, 
vicontesa mea nerecunoscătoare și soţia mea de cinci ani întregi. 

Marchizul rămase o clipă holbându-se la ea, cu două abisuri întu- 
necate acolo unde ar fi trebuit să-i fie ochii. 

- Eşti... căsătorită? 

Mena se zbătea şi se răsucea în strânsoarea nemiloasă a omului 
pe care jurase să-l iubească, să-l onoreze și să-l asculte în toate. A 
omului care, în ochii legii, era stăpânul ei. Și știa foarte bine ce anu- 
me vedea Liam în spatele ei. Un nobil elegant cu maniere impecabile 
și cu un comportament înșelător de blând și demn de încredere. 

- Da. Cuvântul acesta i se rupse de pe buze cu un șuierat de du- 
rere. Nu înţelegi de ce am fugit. Nu ai cum să ştii cum este... n-ai cum 
să știi ce mi-a făcut... 

Nici măcar Demonul Scoţian nu își putea închipui profunzimea 
cruzimii lui Gordon. Liam nu semăna deloc cu el, deși era un soldat 
prin meserie și un distrugător de vieți. Gordon îi distrusese voința de 
a trăi, și Mena știa că acesta era cel mai mare păcat cu putinţă. 

În clipa aceea Liam făcu un pas în față, strângând mai tare în mâini 
bâtele, de parcă s-ar fi hotărât în sinea lui să o elibereze oricum. 

- Cum a fost pentru tine? mârâi Gordon, și respiraţia îi duhnea a 
fum de opiu și a trabucurile scumpe ale tatălui său. Păi și cum rămâne 
cu mine, Philomena? Tu poți să înţelegi cum este să fii căsătorit cu o 
femeie nebună? Tu îți dai seama cât de egoist a fost din partea ta să 
fugi așa de la azil și să nu lași în urmă nici măcar un indiciu despre 
unde te-ai dus? Biata mama a fost la un pas să moară de îngrijorare, 
Philomena. Cu toţii am fost îngrozitor de îngrijorați. 

Pașii lui Liam șovăiră vizibil auzind expresia „femeie nebună“. 

-Ba pe naiba! îl acuză Mena, aruncându-i o privire rugătoare 
omului pe care îl iubea, în timp ce suspiciunea și neîncrederea clo- 
coteau pe sub furtuna din ochii lui. M-au internat la azil cu forța 
pentru că mi-au cheltuit toți banii și nu le mai eram de nici un folos. 
Pentru că am dat-o pe sora lui pe mâna autorităţilor, pentru că a 
pus să fie ucisă o tânără actriță! Sunt căsătorită cu un monstru, 
Liam! Și m-a lăsat în locul acela îngrozitor să putrezesc pe termen 
nedefinit. Nu am avut de ales decât să evadez. Dar nu sunt nebu- 
nä! Întreabă-l pe... Dar se opri înainte să rostească cuvântul „frate“ 
... întreabă-l pe Dorian Blackwell. El e cel care m-a ajutat să fug! 

O expresie întunecată apăru pe chipul lui Ravencroft, care îi 
dădea de înțeles Menei că asta era întocmai ce avea de gând să 
facă Liam. 

-Ai văzut cu ochii tăi rănile mele, continuă ea, detestând felul în 
care vocea sa începea să se subţieze și să urce spre un registru isteric. 
Vânătăile, tortura! Refuz să mă întorc acolo! Mai bine mor! 

-Biata și nefericita mea soţie! E o femeie absolut nebună, Lord 
Ravencroft! Și nu ești primul care ai fost păcălit de ea, astfel. Gordon 
o strânse și mai tare, și Mena auzi imediat pașii apăsaţi ai altui om 
care se apropia, mânuind lanţuri. Când a evadat de la azilul Belle 
Glen, nu o mai văzusem de luni întregi. Toate rănile ei erau autopro- 
vocate. Acesta e parte din motivul pentru care a trebuit să o trimit 
acolo de la bun început! 

Răsucindu-se și zbătându-se în strânsoarea lui cu toată puterea 
sa, Mena privea cu groază cum suspiciunea începea să ia treptat locul 
expresiei de mânie de pe chipul lui Liam. Sorţii erau împotriva ei. Și 
prima nevastă a lui Liam fusese nebună și acum putea citi îndoiala 
care prindea contur în interiorul lui. Reticenţa de a mai trece încă o 
dată prin așa ceva, cu altă femeie. De a-și obliga copiii să treacă prin 
așa ceva. Și la drept vorbind știa că, într-o astfel de situație, orice 
om sănătos la cap s-ar fi oprit să se întrebe dacă nu cumva fusese 
într-adevăr păcălit. 

-Toate acțiunile tale au fost acte de nebunie. Mena observă ne- 
greşit nota de batjocură infiltrată în tonul vocii lui Gordon, când o 
cătușă de fier se strânse în jurul încheieturii ei cu o finalitate rece 
și implacabilă. O vicontesă angajată ca guvernantă? Și să-ți schimbi 
identitatea pentru asta? Să seduci un marchiz în timp ce ești căsă- 
torită încă? Eşti grav bolnavă la cap, draga mea, și o să te duc înapoi 
acolo unde să aibă grijă de tine niște profesioniști. 

-Acesta este secretul meu! strigă ea spre Liam, în timp ce dis- 
perarea îi frângea glasul și-i aducea un nod chinuitor în gât. Umerii 

ei se zbăteau dureros, în timp ce se chinuia să pășească spre el. 
Asta e ceea ce mă temeam să-ți spun. Ceea ce voiam să-ți mărturi- 
sesc. O să-ți spun totul, Liam, doar, te rog... te rog... nu-i lăsa să mă ia. 

Mena nu crezuse vreodată să vadă ceva atât de uman și de prozaic 
precum indecizia din ochii lui Liam. Și disperarea ei se transformă 
în deznădejde. Nu avea încredere în ea... și în fond cine l-ar fi putut 
învinui pentru asta? Vinovăţia și durerea îi striveau eficient orice 
speranţă pe care o mai avea. Ţipă tare, își adună toate puterile și re- 
uși să-și smulgă brațul din strânsoarea lui Gordon și să se răsucească 
spre el, plasându-i o lovitură fix în faţa aceea pe care nu îi venea să 
creadă că o considerase vreodată frumoasă. 

- Dă-mi drumul! ceru ea. 

Gordon îi răspunse cu aceeași monedă, lovind-o tare peste față 
cu dosul palmei, și Mena simţi cum îi cedară genunchii o clipă, în 
timp de luminile de la Euston se stinseră un moment în umbre 
agitate, care dansau prin faţa ochilor ei, amenințând să o lase 
fără cunoștință. 

Ca prin ceaţă, îl zări pe Liam năpustindu-se înainte, cu răzbuna- 
rea întipărită vădit în trăsăturile lui. 

Soţul ei tocmai își semnase singur condamnarea la moarte. Și 
Slavă Domnului pentru asta! Pentru că, chiar și dacă nu o credea în 
privința a ceea ce-i spusese, onoarea nu-l lăsa pe Liam să permită 
ca ea să fie lovită astfel. 

Se răsuci spre el, anticipând momentul în care va veni să se inter- 
pună între ea și omul pe care ajunsese să-l urască și de care se temea 
cel mai mult pe lumea asta. 

Apoi explozia inconfundabilă a unui pistol răsună din galerie cu 
o reverberaţie asurzitoare, încât până și timpul încremeni în loc, 
cu respirația tăiată. 

Mena se răsuci spre Gordon și descoperi că el era la fel de șocat ca 
ea și că ceilalți doi bărbați din dreapta și din stânga lui se uitau din- 
colo de ea, rămași literalmente cu gura căscată de uimire. Nici unul 
dintre ei nu avea nici un pistol. 

Simţi cum îi îngheță inima în piept o clipă și apoi cum i se prăbuși 
în stomac precum o greutate de plumb, când se răsuci încet și își 
văzu cea mai mare teamă confirmată. O pată mare de culoare stacojie 
se răspândea rapid pe partea stângă a pieptului lui Liam, acaparând 
materialul cenușiu al vestei. 

Mena ţipă de groază și se întinse după el cu mâna ei liberă, dis- 
perată să ajungă la el, dar nereușind să se smulgă din strânsoarea 
chinuitoare a soţului ei. 

Expresia de pe chipul lui Liam se transformă într-o fracțiune de 
secundă, trecând de la uimire la furie dezlănțuită și sări spre spate 
cu agilitatea unui animal de pradă, cu bâta ridicată și pregătită să-și 
lovească atacatorul, în pofida rănii. 

Mena îl văzu șovăind și nu-și putu închipui de ce. Oare le scăpase 
din vedere una dintre gorilele angajate de Gordon? Ce anume văzu- 
se, care părea să-i fi stors tot aerul din plămâni și să fi stins infernul 
furiei sale? 

Ezitarea aceea îl costă scump, pentru că, în secunda imediat ur- 
mătoare, o valiză mare îl izbi drept în tâmplă. 

Mena ţipă și se năpusti în față, când îl văzu prăbuşindu-se, dar 
cineva o apucă de încheietura liberă și-i plasă ferm o cătușă de fier și 
în jurul acelei mâini, lăsând-o neputincioasă să privească cu o groază 
soră cu moartea cum trupul magnific și impunător al lui Liam se pră- 
bușea pe peronul gării, izbindu-se cu suficientă forță pentru a face 
pământul să se cutremure din cauza impactului. 

Un sunet de furie inegalabilă îi scăpă în clipa în care descoperi 
exact cine era persoana care ţinea un pistol într-o mână și o valiză 
colțuroasă în cealaltă. 

- Nu! suspină ea, în timp ce furia nestrămutată din ochii întune- 
caţi ai lui Jani fu înceţoșată de furtuna propriilor ei lacrimi. 


Capitolul 23 
SES 


„Singura mea cale de scăpare este să fiu altă persoană decât am 
fost. Ştii că am un secret. Un secret teribil. Nici nu-ți poţi închipui 
cât de îngrozitor este! Cât de odios și grav! Tu nu știi cine sunt... ce 
am devenit. Să îți spun asta ar însemna sfârșitul meu.“ 

Cuvintele Menei îi bântuiau mintea lui Liam în timp ce se învâr- 
tea de colo-colo prin salonul său privat de la St. Margaret's Royal 
Hospital. 

„M-a rănit, a făcut lucruri trupului și sufletului meu, lucruri care 
m-au schimbat complet... Și eu l-am lăsat. Am fost nevoită să îl las... 
Nu am avut de ales.“ 

Fusese nevoită să îl lase pentru că fusese căsătorită cu el, fir-ar a 
dracului de treabă! 

Simţea cum îi bubuia capul de fiecare dată când stătea drept. 
Umărul îl ustura al naibii de tare, ca și când cineva continua să-l îm- 
pungă cu un fier încins. Și asta în ciuda faptului că avea brațul stâng 

prins la piept într-o atelă. Avea suficiente fire chirurgicale pe linia 
părului și pe piept ca să coasă un goblen. 

Dar nimic din toate astea nu conta. Abia dacă le observa. Rănile 
pe care le avea erau de o mie de ori mai enervante decât durerea. 
Pentru că îl încetineau, tocmai acum când avea atât de multe lucruri 
de făcut. De rezolvat. 

Totul fusese smuls din rădăcini și se prăbușea în jurul său și avea 
nevoie să fie acolo, în lume, să facă un bilanţ al afurisitelor de daune! 
Nu închis aici ca un blestemat de invalid! 

Și chiar când Liam fusese sigur că Jani devenise mai degrabă fa- 
milia sa, decât un dușman, băiatul alesese cel mai prost moment cu 
putință ca să își exercite răzbunarea. Copiii lui probabil erau îngrijo- 
raţi dincolo de orice limită și blocaţi cu o bunică pe care o mai vizita- 
seră numai de câteva ori până atunci. Oare Gavin reușise să-l dea pe 
Hamish pe mâna autorităților responsabile? 

Și Mena... 

Mena se afla prizonieră în mâinile acelui cretin fanfaron care o 
lovise, o încătușase și o târâse după el. 

Omul care îi era... 

Sot. 

Dumnezeule sfinte! 

Liam își lipi palma dreaptă de tâmpla dureroasă, care încă îi pulsa, 
și izbi tare marginea patului de spital. ÎI mințise în cel mai profund 
mod. Nu doar despre cine era cu adevărat, dar și în legătură cu ce era. 
O vicontesă. O fugară. 

O femeie nebună? Lui Liam nu prea îi venea să creadă asta. Mai 
trăise cu o femeie nebună cândva în trecut. Văzuse repercusiunile — 
atât fizice, cât și psihologice — pe care le putea avea nebunia asupra 
unei persoane. Mena păruse disperată şi secretoasă la extrem, da... 
dar niciodată nu păruse nebună. 

Dar oare credea asta cu adevărat? Sau poate era propria lui dorin- 
tă arzătoare ca asta să fie adevărat? 

Avea nevoie să știe adevărul. Tot adevărul. Nu doar ca să îi pună 
toate întrebările care nu-i dădeau pace, dar și ca să o poată vedea, să 
o poată atinge. Ca să știe că era bine. Furia pe care o simţea faţă de ea 
din cauza acestui întreg dezastru blestemat era strâns îngemănată 
cu iubirea care încă mai ardea în inima lui și cu îngrijorarea, și ca să 
nu mai vorbim despre frustrarea intensă pe care o simțea din cauza 
propriei ignoranţe. Dacă Lord Benchley îndrăznise să o lovească așa 
de față cu toată lumea, oare ce îi făcuse când fuseseră singuri? 

Acel gând făcu să i se strângă stomacul în semn de protest. 

Fiecare moment conta în situația aceasta și fiece secundă pe care 
o petrecea departe de ea era pură tortură. Avea multe pentru care să 
dea socoteală, dar să fie a naibii de treabă, dacă nu îi va acorda acele 
răspunsuri în persoană. 

-Să-mi aducă dracului cineva o cămașă! răcni el pe coridorul de- 
zolant și curios de pustiu. Pantalonii lui eleganţi de costum fuseseră 
înlocuiţi de niște pantaloni largi, gri și subțiri din bumbac, care se le- 
gau cu un șnur, iar partea de sus a corpului său era dezgolită în aerul 
rece din spital. Și unde mama dracului îmi sunt ghetele? 

Sora medicală micuță și sfioasă ca un șoricel dispăruse când el se 
trezise violent cu numai câteva minute în urmă și aproape că o lovi- 
se din greșeală cu braţul său imobilizat. După aceea scâncise ceva, 
cum că trebuia să stea liniștit, cât se ducea ea să-l cheme pe doctor. 
Și acum nici urmă de nimeni nicăieri. 

Să stea liniștit? Oamenii ăștia afurisiţi chiar nu știau cine nai- 
ba era el? Doar nu devenise Demonul Scoţian stând liniștit undeva 
într-un colț. 

Se răsuci violent, cercetând cu privirea camera goală și curată de 
spital ca să descopere vreo urmă a lucrurilor sale personale, dar nu 
găsi nimic acolo cu excepția unui pat, a unui scaun și a unei mese mici 
în colțul opus al încăperii, lângă peretele cel mai îndepărtat, pe care 
erau așezate diverse instrumente medicale. Și mai era și o noptieră 
mică și urâtă lângă pat, pe care se afla un pahar cu apă singuratic. 

Ajunse la masă din doi pași mari și deschise unicul ei sertar. Doar 
că descoperi că era gol. Punctuleţe roșietice începură să-i invadeze 
vederea, și inima începu să i-o ia la galop, marcând faptul că îi creg- 
tea temperatura. Și apoi o imagine cu Mena implorându-l cu ochii în 
lacrimi îi apăru ca prin farmec în fața privirii sale încețoșate. 

ÎI implorase să o salveze și el o dezamnăgise. 

„Mai bine mor!“ 

Doamne, Dumnezeule?! Dacă era deja prea târziu? 

Mâna lui se mută pe pahar și, într-o fracțiune de secundă, acesta 
zbură prin cameră, izbindu-se de peretele cel mai îndepărtat și fă- 
cându-se țăndări. 

Nu va mai sta aici nici măcar o clipă în plus! Dacă va fi nevoie, o să 
înfrunte aerul răcoros al toamnei și va mărșălui pe străzile Londrei, 
aşa, îmbrăcat în pantalonii ăștia afurisit de subţiri și în picioarele 
goale! Trebuia să o găsească pe Mena. 

Acum! 

Se răsuci pe călcâiele goale, doar că se pomeni imediat nevoit să 
se întindă după stâlpul patului. Nu numai ca să se lupte cu amețeala, 

dar și ca să se replieze din șoc, din cauza apariției omului care bloca 
acum cadrul ușii salonului său privat. Ultimul om pe care se aștepta- 
se vreodată să-l întâlnească aici în Londra... 

Darămite în camera lui de spital. 

- Arăți de parcă ai venit din război, Ravencroft. Dorian Blackwell, 
nelegiuitul poreclit Inimă Neagră din Ben More, păși în camera lui 
cu un comportament relaxat și mișcările ușoare și grațioase ale unei 
pisici și îl studie atent pe Liam cu unicul său ochi bun. Unul care era 
negru ca onixul - adică la fel de închis la culoare ca ochii lui Liam. 
Celălalt ochi îl avea acoperit de un petic negru, care îi ascundea o 
rană teribilă. Am fost împușcat numai o dată, continuă el, pe un ton 
conversațional. Dar îmi amintesc că ustura al naibii de tare. 

-Ce cauţi aici? mârâi Liam, în semn de salut. 

- Am... prieteni în fiecare gară din oraș și în rândul personalului 
de spital, zise Dorian, ridicând din umeri. Și ei mă țin la curent cu 
orice întâmplări din oraș care ar putea prezenta interes pentru mine. 
Și aș spune că o tentativă de omor asupra unui marchiz și arestarea 
unei vicontese fugare cu siguranță se încadrează în categoria asta. 

- Spioni, vrei să spui?! 

Cu un gest de indiferență, Dorian se apropie de el. 

-Tehnic vorbind, sunt cea mai apropiată rudă a ta pe aici, chiar 
dacă foarte puţini oameni știu acest lucru. Și ar fi complet nedelicat 
şi necaracteristic unui gentleman din partea mea să nu vin să văd 
cum se simte fratele meu rănit. 

Umerii laţi ai lui Christopher Argent apărură imediat să umple 
spaţiul gol din cadrul ușii, lăsat liber de plecarea lui Dorian. Asasi- 
nul masiv cu ochi azurii palizi stătea acolo ca o santinelă implacabilă 
şi fioroasă, fără a face nici un pas ca să invadeze camera de spital 
a lui Liam. 

Dorian avea dreptate să fi venit cu un om cu mușchi după el. Poa- 
te că Liam nu putea să își folosească decât un singur braț, dar încă 
mai era tentat peste măsură să-l sugrume pe actualul rege al lumii 
interlope londoneze, până când îl lipsea de orice suflare. 

-Tu ai trimis-o la mine, mârâi Liam, dând drumul stâlpului pa- 
tului și înaintând spre fratele lui vitreg criminal. Tu știai foarte bine 
cine era și ce-a făcut și tot ai trimis-o ca să aibă grijă de copiii mei! 
Ai idee cât de... cât de... Liam își încleștă maxilarul cu toată forța 
emoţiilor tumultuoase care se învolburau în interiorul său. 

Dorian Blackwell îl mințise. Dar făcând asta, o trimisese la el pe 
Mena... pe singura femeie de pe fața pământului care era în stare 
să-l învingă pe Demonul Scoţian. Pentru un om care era obișnuit 

să înfrunte batalioane întregi de inamici, cu siguranţă nu fusese nici 
în cea mai mică măsură pregătit ca ea să-l atace așa... emoţional. 

-O să te văd cum dai socoteală pentru asta, jură el, făcând un pas 
spre Dorian. 

Deși Liam avea un mic avantaj în ceea ce privea statura și înăl- 
țţimea, Dorian rămase ferm pe poziții și complet imperturbabil. 
Era mai suplu în felul acela sălbatic și însetat de sânge în care 
erau animalele de pradă... și cu siguranţă asta îi conferea o ele- 
ganţă nemiloasă. 

-Am avut motivele mele, frate. Și crede-mă că o să vrei să 
le auzi. 

Frate. 

Nu exista nici o umbră de îndoială că Dorian Blackwell era un 
membru al familiei Mackenzie. Fruntea și maxilarul lui aveau ace- 
leași trăsături late și aspre și aceleași linii ascuţite i se întindeau sub 
pomeţi. Părul lui de abanos și ochii de onix erau o replică desăvârșită 
a trăsăturilor lui Liam. 

Ale tatălui lor. 

Moșteniseră amândoi aceeași capacitate pentru violență și domi- 
nare, și asta făcea aerul dintre ei să vibreze chiar și acum, încărcat de 
multe alte lucruri dureroase. 

-La dracu’ cu motivele tale! i-o tăie Liam, scurt și răspicat. Tu faci 
ceva numai când vine cumva în beneficiul propriilor tale interese. 

-Nu și de data asta, răspunse Dorian. Eu și Argent am intervenit 
la solicitarea doamnelor noastre, și dă-mi voie să te asigur că a fost 
mai degrabă o pacoste, decât orice fel de beneficiu. 

Liam păși în jurul omului numit Inimă Neagră din Ben More și 
făcu un pas spre uriașul cu păr castaniu-roșcat din pragul ușii. 

-Nu am timp pentru scuzele tale. Sunt prea mânios pe altcineva 
și trebuie să rezolv această chestiune, înainte să mă ocup de orice 
treabă rămasă nerezolvată între noi. 

-Şi iată cum ai ajuns singur la motivul exact pentru care sunt 
aici, Liam, afirmă Dorian. Dacă am ajuns să fiu expert în ceva în viața 
asta, acest lucru este arta reglării conturilor. 

Existau foarte puțini oameni pe lume suficient de înalți ca să îl 
privească drept în ochi pe Liam, ca de la egal la egal. Christopher 
Argent era unul dintre ei, și în clipa aceea se priveau intens și pro- 
vocator, precum doi cerbi impunători pe cale să se ia în coarne. 

-Am înfrânt armate întregi care au încercat să se interpună între 
mine și locul unde intenţionam să ajung, avertiză Liam, pe un mârâit 
şoptit și gutural. Îți sugerez să te dai la o parte din calea mea! 

Dacă Liam era foc, Argent era gheaţă, și deși privirea lui azurie 
rece deveni de o mie de ori mai tăioasă, nu făcu nici o mișcare să 
avanseze sau să se retragă. 

-Îi sunt dator vicontesei, zise Argent pe un glas liniar, lipsit de 
orice furie sau explicație. M-a ajutat să-i salvez viața logodnicei mele 
și, datorită curajului ei, a avut de suferit... teribil de mult. 

Liam clipi mirat când această informaţie se infiltră prin furia 
oarbă și prin ceața care îi îngreunau capul, din pricina rănii pe care 
o suferise. 

-Ce vrei să spui? ceru el să știe, urând deja toate secretele aces- 
tea și fiindu-i groază totodată de alte revelații. 

- Lady Philomena a depus mărturie împotriva membrilor familiei 
St. Vincent care i-au amenințat pe Millie și pe fiul ei, zise Argent. 
Și până am reușit noi să împiedicăm dezastrul, vicontesa dispă- 
ruse deja. 

Liam nu era obișnuit să se facă referire la Mena folosind un titlu. 
Dar pe de altă parte, avea destul de mult sens. Fusese mereu o doam- 
nă incredibil de blândă, extrem de cuviincioasă și erudită. Tutorele 
perfect care să o pregătească pe Rhianna să devină o doamnă nobilă 
în adevăratul sens al cuvântului. 

Pentru că fusese ea însăși una. 

Argent își miji ochii azurii reci cu aversiune, deși Liam credea că 
asta avea mai mult de-a face cu o amintire personală de-a lui decât 
cu el. 

-Am găsit-o multe luni mai târziu, pe jumătate moartă de înfo- 
metare și de bătăi la azilul Belle Glen. Iar tratamentele erau în ace- 
eași măsură de atroce. Am ajuns acolo în timp util ca să-i frângem 
gâtul infirmierului care încerca s-o violeze. 

-De la el erau vânătăile pe care le avea când am trimis-o la tine, 
Liam, zise Dorian, cu blândeţe, din spatele lui. Dar înainte să fie în- 
carcerată acolo, am fost amândoi martori la dovezile violențelor la 
care o supunea soțul ei. 

Liam simţi că i se strânge stomacul într-un ghem dureros de emo- 
tii, ca și când ar fi fost pe punctul de a i se face rău. Și aprecierea pe 
care o simţea pentru Argent crescu exponențial la aflarea veștii că îl 
omorâse pe torționarul Menei, deși adevărul era că își dorea în secret 
să-l fi putut aduce pe nemernic înapoi la viață, doar ca să îl poată 
ucide din nou. 

Încet și dureros de data asta. 

Liam se întoarse spre fratele său. 

-Ar fi trebuit să-mi spui, zise el. Aș fi protejat-o dacă aș fi ştiut 
toate lucrurile astea. 

-Familia ei a declarat-o legal nebună și periculoasă cu ajutorul 
Curţii Supreme, afirmă Dorian, liniar. Și tu fiind un atât de stimat 
agent al Maiestăţii Sale și moștenitorul legitim al tatălui nostru, nu 
puteam să fiu sigur că nu aveai s-o predai pe mâna Coroanei înainte 
să am ocazia să-i redau buna reputaţie. Deși suntem frați de sân- 
ge, nu știu nimic altceva despre tine, cu excepția faptului că, spre 
deosebire de tatăl nostru, tu îţi iubeşti copiii. Și dacă Demonul Sco- 
tian ar fi făcut orice ca să îi protejeze, atunci cel mai sigur loc pen- 
tru ea era lângă tine. Și-n plus, ce femeie putea fi mai potrivită să o 
înveţe pe nepoata mea cum să fie o lady decât o vicontesă în carne 
și oase? 

-Am nevoie să merg să-i văd, zise Liam, năpustindu-se spre ușă. 

-Sunt în siguranță, zise Dorian, așezându-și o mână fermă pe 
umărul lui. Și știu că și tu ești bine. 

Dar Mena nu era. Nici pe departe... 

Dorian îl studie atent, cu o privire straniu de perspicace. 

-Nu mi-am imaginat nici o clipă că o să o bagi în seamă cât de 
puțin, darămite să... 

Dar lăsă insinuarea aceea nerostită să plutească prin aerul deja 
încordat dintre ei. 

Darămite să se îndrăgostească de ea. 

Acesta era subînţelesul afirmației lui. 

-Cât timp am fost inconștient? întrebă Liam, uitându-se spre 
fereastră. 

Nici un firicel de lumină nu se mai infiltra în cameră din spatele 
draperiilor, dându-i de înțeles că era deja noapte. 

-Câteva ore, îi răspunse Dorian. Te-au ținut sedat cât timp ți-au 
cusut rănile. Din fericire, ai avut noroc, și glonțul a intrat și a ieşit 
curat și s-a înfipt într-unul din stâlpii gării. 

Ore? Doamne, Dumnezeule! Asta îi lăsa la dispoziție lui Lord 
Benchley tot timpul de care avea nevoie ca să-și exercite pedeapsa 
răzbunătoare și necruțătoare asupra Menei. Și posibilitățile astea îi 
făceau sângele să îi clocotească în vene de mânie. 

Își apropie chipul de al lui Argent și mârâi: 

-Ori mă ajuţi, ori dă-te dracului la o parte din calea mea! 

O mască sinistră de cruzime apăru pe chipul vikingului în timp ce 
se uita urât la Liam. 


286 


Demonul Scoţian 


-De asta am venit. Argent făcu un pas în lateral și schiță un gest, 
arătând spre coridor. Ca să ne achităm o datorie. 

Dorian venea în spatele lui Liam în timp ce acesta din urmă măr- 
șăluia înainte în direcţia ieșirii din spital. 

-Dar mai întâi, sugeră omul supranumit Inimă Neagră din Ben 
More, hai să-ţi găsim naibii o cămașă și ghetele alea afurisite după 
care urlai mai devreme. 


Orologiul se apropia de a bate ora douăsprezece noaptea când 
Ravencroft, Argent și Blackwell înaintau pe terasă precum niște de- 
moni ai infernului veniţi să adune sufletele celor blestemaţi. 

Casa încă îi mai aparţinea tatălui lui Gordon St. Vincent, care era 
și el un fel de conte sau ceva de genul acesta. Vicontele Benchley trăia 
ca un burlac într-un conac frumușel din Knightsbridge, care se afla 
totuși destul de departe de Hyde Park și era poziționat într-un carti- 
er mai puţin modern al Londrei. O concesie mică, dar grăitoare, care 
spunea foarte multe despre circumstanţele tot mai nefaste în care se 
găsea familia St. Vincent. 

Din fericire, personalul domestic din casă dormea undeva la sub- 
sol. Pe acolo spărseseră și ei o încuietoare a unei uși de serviciu, se 
furișaseră prin bucătărie și apoi se strecuraseră până la etajul prin- 
cipal. Ceea ce fusese cândva o casă foarte frumoasă și grandioasă 
decăzuse mult și fusese lăsată într-o paragină dezolantă. Era beznă 
desăvârșită peste tot, cu excepția unei străluciri slabe a unui felinar 
singuratic, care licărea pe sub ușa camerei principale din partea din 
față a conacului. 

Liam se pomeni singur pe coridor și din fericire covoarele când- 
va de pluș, acum ponosite, tot înăbușeau sunetul paşilor săi grei. O 
conversație masculină șoptită pluti până la urechile lui, urmată de 
un răspuns feminin. Liam avu nevoie de un moment ca să procese- 
ze tonul fals și ascuţit al vocii femeii ca să își dea seama că cea care 
vorbea nu era Mena. Umărul îl ustura al naibii de tare și încă îl mai 
durea capul, dar supraviețuise unor circumstanţe mai rele de atât... 
ba chiar ucisese oameni când se afla în condiţii mai rele. 

Vocea lui Lord Benchley era inconfundabilă. Și la fel și aroma în- 
greţoșător de dulce a fumului dens care se revărsa din încăpere. 

Opiu. 

Blackwell și Argent îl sfătuiseră să facă uz de o discreţie de șar- 
pe ca să ajungă la obiectivul lor, dar oricât ar fi încercat, Liam nu 
fusese niciodată adeptul acestei tactici. Încleştându-și pumnii ca și 
când ar fi avut deja în mâini gâtul blestematului de viconte, Liam 

lovi tare cu piciorul ușa biroului, cu o asemenea forță că o dobori 
din balamale. 

Ar fi crezut că sunetul speriat pe care îl provocase Liam venise de 
la femeie, dacă nu ar fi văzut cu ochii lui dovezile contrare. 

Amândoi ocupanții camerei erau lenți și nesiguri pe picioare, 
chiar și în starea de panică în care se găseau. Efectele opiului erau ex- 
acerbate acum, când frica le făcea sângele să le alerge mai repede prin 
vene, pompând astfel substanța aceea prin trupul lor. Erau uniţi în- 
tr-o îmbrățișare pasională și se aflau probabil la jumătatea drumului 
spre împreunare, pe o canapea ponosită, de o culoare nedefinită. Pe 
masa din fața lor se aflau diverse accesorii misterioase întinse prin- 
tre sticle pe jumătate goale de alcool și porţii de mâncare neîncepute 
sau neterminate. 

Femeia, o frumusețe exotică, se dădu jos din poala lui Gordon 
St. Vincent și se aruncă pe canapea, cu sânii complet expuși din 
corsetul ei descheiat. Se afla într-o asemenea stare de amețea- 
lā din cauza drogului, încât nici măcar nu făcu vreo mișcare ca să 
se acopere. 

-Ce înseamnă asta, Ravencroft? se bâlbâi Lord Benchley, mai de- 
grabă decât să ceară o explicație, ferm. Te-am văzut împușcat. 

Omul purta același costum elegant cu care fusese îmbrăcat și la 
gară, doar că acum era șifonat și murdar cu Dumnezeu știe ce sub- 
stanțe scârboase. Părul lui, cârlionțat la modă și cu perciuni lungi, era 
extrem de ciufulit și umezit cu un soi de pomadă... sau poate îmbibat 
cu propria mizerie unsuroasă. Era prea întuneric ca să-și poată da 
seama sigur. 

Gândul că nemernicul ăsta desfrânat, acest puţoi dezgustător 
şi jalnic pusese vreodată mâinile pe Mena făcu ca ultimele dintre 
scrupulele lui Liam să se risipească precum fumul, lăsându-i pe lim- 
bă gustul distinct al groazei și al urii. 

-Unde este? mârâi Liam, întărindu-se împotriva duhorii de fum 
de opiu, trupuri nespălate și sex care atârna greu în încăpere, pre- 
cum un nor toxic. 

-Te referi... la soția mea? scuipă vicontele, pe un ton disprețuitor. 

-Mă refer la văduva ta! 

Liam mărșălui spre canapeaua ponosită pe care cei doi amanți 
libidinoși stăteau atârnaţi ca niște cearșafuri murdare și șifonate. 

Priveliştea luminii difuze a lămpii care se reflecta aurie pe lama 
ascuţită pe care o ţinea în mână părea să le mai limpezească un pic 
ochii de vălul de fum tulbure. 

Gordon se ridică nesigur și, în loc să se retragă ocolind mobilie- 
rul sărăcăcios, sări peste canapea, plasând astfel piesa de mobilier 
și femeia între el și trăsăturile însetate de sânge de pe chipul lui 
Liam. Fugi spre ușa din capătul îndepărtat al încăperii și o des- 
chise brusc, dezvăluind astfel silueta crudă și amenințătoare a lui 
Dorian Blackwell. 

Lașitatea sa îi permise totuşi să se replieze grabnic și se repezi să 
încerce să evadeze pe ușile franțuzești care se deschideau spre veran- 
dă. Se chinui cu disperare să le deschidă cu degetele-i acum stângace 
și neîndemânatice din cauza băuturii, viciului și a fricii și ţipă încă o 
dată când Argent se materializă din întunericul de dincolo și îl îm- 
pinse înapoi înăuntru, cu prezenţa lui impunătoare. 

-Toate astea pentru Philomena? zise Gordon, ca și când se po- 
menea dintr-odată incapabil să-și țină gândurile separat de vorbire. 
Pentru zdreanţa aia palidă, stearpă și mizerabilă? 

- O să folosesc cuțitul ăsta ca să-ți decupez răspunsul din gât îna- 
inte să-ți pun capăt vieții, îl ameninţă Liam, serios și ameninţător. 
Unde este? 

Un halat decolorat atârna moale și șifonat de pe umerii lui 
Benchley și avea nasturii șlițului desfăcuţi, dar pantalonii rămâneau 
ținuți la locul lor de un început de burdihan umflat de prea multă 
bere și excese. 

- N... nu-i aici. Gordon se împletici înapoi pe canapea și se agăță 
de ea, ca și când ar fi fost singurul lucru care îl mai ținea pe linia de 
plutire în timp ce toţi cei trei bărbaţi letali se adunau în jurul lui și 
al femeii cu ochii tulburi, care tremura lângă el. I-am pus pe oamenii 
pe care i-a angajat tata să o ducă înapoi la azil. 

Liam înaintă spre el, gata să-l omoare dintr-o singură lovitură și 
apoi să se năpustească spre azil, când târfa ţipă tare. Aparent reușise 
să-şi adune într-un sfârșit minţile suficient cât să-și tragă corsetul 
descheiat peste sâni. 

-Nu mă răni! imploră ea. Lasă-mă să plec! Io nu văzui nica'! 

Dorian scoase o monedă din buzunarul jachetei și o împinse în 
mâinile femeii. 

- Hai, ia-ţi zborul de-aici, păsărică mică, îi porunci el, cu blândeţe. 
Dar dacă aud că ai ciripit ceva... 

- Toat' lumea știe mai bine decâ' să ciripească ceva despre Inimă 
Neagr' din Ben More. 

Strânse pumnul în jurul monedei și nici măcar nu se mai opri 
să-și ia pantofii în goana de a pleca de acolo pe cât de repede îi per- 
miteau membrele moi și neîndemânatice. 

Și într-o clipă se făcuse nevăzută în noapte. 

Liam îl apucă pe vicontele smiorcăit de reverele halatului și îl tra- 
se în picioare, folosindu-și numai mâna bună. 

-De ce ai luat-o, numai ca s-o arunci înapoi într-un azil? 

-Pentru că e a mea. E soția mea și, atât timp cât sunt eu în viață, 
o să fie proprietatea mea! Trebuie s-o fac să plătească pentru ce-a fă- 
cut, chiar cu carnea din corpul ei, dacă trebuie, dar n-o să permit să 
mai atragă și mai multă rușine și umilință asupra familiei mele. 

- Familia ta n-are nevoie de nici un ajutor în privința asta, afirmă 
Argent, ironic. 

Liam îl apucă și mai strâns, scuturându-l strașnic, neputându-și 
închipui profunzimea cruzimii acestui om mic și jalnic. 

-Dacă nu simţeai nici un pic de afecțiune pentru ea, de ce te-ai 
mai căsătorit cu ea de la bun început? 

Gordon în mod evident înțelese greșit sensul cuvintelor lui Liam, 
pentru că păru să vadă o speranţă de salvare în întrebarea lui. 

-Păi se trăgea din mica nobilime provincială. Tata a zis că era 
material bun de reproducere. Se presupune că femeile cu șolduri 
ca alea ar trebui să fie construite ca să nască băieţi, dar Philomena 
n-a rămas niciodată grea. 

O gelozie odioasă și întunecată explodă în pieptul lui Liam și se 
văzu nevoit să-l arunce înapoi pe canapea ca să nu-l strivească cu 
mâinile goale. Și desigur, Gordon interpretă din nou greșit gestul 
lui ca fiind unul de milă și își slobozi limba. 

-Era așa de moale, așa de pură și cuminte, și așa de agreabilă și 
maleabilă, spre deosebire de debutantele hrăpărețe din Londra... 
Philomena era o femeie bună. Infinit, neasemuit, etern și optimist 
de blândă. Toate astea mi s-au părut încântătoare la început, dar în 
cele din urmă am ajuns s-o urăsc tocmai din cauza lor. 

Fiecare mușchi din trupul lui Liam îi zvâcni, și fiecare picătură de 
sânge din venele lui urla un cântec de război violent, în timp ce se 
gândea să-i frângă omului fiecare oscior blestemat din corpul acela 
scârbos și detestabil. 

Lent și dureros. 

- Ușurel, mârâi Argent pe un ton răgușit. 

Liam se întoarse și începu să tremure din toate încheieturile de 
forța emoţiilor care se învolburau în el. 

-Te-ai îndrăgostit de ea, nu-i așa, Ravencroft? evaluă corect Lord 
Benchley. 

Liam rămase nemișcat ca o statuie, incapabil să dea glas forței 
emoției pe care o simţea. 

- Demonul Scoţian! Te-a făcut să vrei să fii un om mai bun, nu-i 
așa? îl compătimi el, cu glasul încărcat de dezgust patetic. S-a uitat 
la tine cu ochii ăia mari blestemați ai ei și te-a obligat să vezi fiecare 
dintre slăbiciunile și defectele tale refiectate în adâncimile lor, nu-i 
așa? Eu m-am urât pe mine, când s-a uitat așa la mine, ca și când am 
dezamăgit-o. Ca și când încă mai credea că o să mă îndrept, ca și când 
spera că aș putea să fiu un om mai bun. Și am început să-i strivesc 
speranţa aia... și apoi a început să-mi placă s-o fac. 

- Dar n-a fost niciodată nebună, afirmă Liam, încă nesimţindu-se 
capabil să se uite la celălalt fără să îl omoare. 

Abisul pustiu încă mai creștea în interiorul lui, și ultimele vestigii 
din umanitatea lui se pierdeau acolo, și avea o nevoie disperată să 
termine odată cu treaba asta. Ştia exact la ce se referea vicontele. 
Pentru că, într-adevăr, își văzuse și el demonul reflectat în ochii de 
smarald ai Menei și își dorise să-l exorcizeze. Pentru ea. 

Îl făcuse într-adevăr să-și dorească să fie un om mai bun... și o 
iubea pentru asta. 

-Era dulce, dar era și al naibii de îndărătnică. Tatăl ei, bietul ne- 
mernic, a educat-o așa din nu știu ce motive inimaginabile și de-aia 
acum are o nevoie disperată de ameliorare. Și de-aia am și trimis-o la 
azil. Devenise prea voluntară și prea dificil de controlat, și Dumne- 
zeu mi-e martor că am încercat! 

-Ai fost violent cu ea! mârâi Liam, luptându-se din răsputeri 
să-și ascundă propria violență din voce. 

-Am pocnit-o numai atunci când avea nevoie de corecție. La înce- 
put, zise Gordon și se încruntă, ca și când s-ar fi aflat într-o încăpere 
de camarazi care îi împărtășeau convingerile. Uneori trebuie să-ți 
baţi câinii ca să-i înveţi trucuri noi, și cu o soție e exact același lucru. 
Dar după această ultimă măgărie pe care a făcut-o, cred că are nevoie 
de o corecție aplicată cu o mână mai fermă. Așa că o să-i dau o lecţie 
pe care n-o s-o uite niciodată! 

Liam auzise deja suficient din adevăr. Fiecare cuvânt se prelingea 
în inima lui precum acidul mistuitor. Iar imaginile care i se învârteau 
prin minte erau așa de îngrozitoare și atât de odioase încât nu pu- 
teau fi ignorate. 

Crezuse că ştia ce era mânia. Un infern incontrolabil de poftă de 
sânge și de violență. În trecut, emoția aceasta pictase întreaga lume 
într-un giulgiu stacojiu și întețise focul din inima lui, până când îi 
ardea pielea, de parcă ar fi fost acoperită de oțel topit. 

Ceea ce simțea față de Gordon St. Vincent era o antiteză la toate 
acestea. Era un abis de gheaţă și întuneric. Un ciob ascuțit, calculat și 
strălucitor de ură densă și diabolică, împlântat în sufletul lui. 

Un păcat bine-venit. 

Şi în clipa aceea temperamentul său explodă și se pomeni, pe 
nepusă masă, apăsând tare cu genunchiul pe pieptul vicontelui, în- 
gropându-l în canapea în timp ce-și izbea pumnul în nasul omului, 
frângându-l dincolo de orice posibilitate de reparare. 

Demonul lui se delecta cu senzaţia osului și a cartilajului care se 
sfărâmau sub pumnul lui și cu sunetele sugrumate și chinuite pe care 
le emitea bărbatul, în timp ce sângele îi țâșnea de pe față și i se revăr- 
sa șiroaie pe halat. 

-Nu e la Belle Glen, Liam, murmură Dorian din locul unde stătea, 
în spatele canapelei, cu fața spre el. Am curățat haznaua aia împuțită 
în ziua în care am ajutat-o să evadeze. M-am străduit din răsputeri să 
mă asigur că guvernanta ta este protejată de Coroană și proclamată 
o femeie liberă, iar acum este în siguranță cu Farah și cu Millie, acasă 
la mine. 

Liam își întoarse mânia spre fratele său. 

-Şi de ce m-ai lăsat să cred că e în pericol? Ce fel de ticălos fără 
suflet ești? 

-Genul care și-a construit averea și întreaga viață, de fapt, pe se- 
crete. Genul care și-a construit numele pe o minciună ca tatăl nostru 
să nu mai încerce să mă omoare din nou, murmură Dorian și, în timp 
ce vorbea, ochiul lui negru ardea de propriul foc întunecat. Poate că 
suntem legaţi de sânge Mackenzie, Liam, dar nu și de încredere. Nu 
încă. Trebuia să mă asigur că n-o să-ți dezlănțui temperamentul ăla 
notoriu asupra Menei. A suferit suficient. Și tu aveai nevoie să auzi 
adevărul despre circumstanțele disperate ale femeii tale din gura 
omului care i le-a pricinuit. Nu mă cunoști suficient de bine ca să ai 
încredere în cuvântul meu și știam că ţi-ar fi fost dificil să ai încrede- 
re în ea din nou. 

Liam încremeni. Veridicitatea raționamentului lui Dorian se 
revărsa prin el cu o claritate rece. 

-Ştiam că aici vei găsi adevărul, zise Dorian, arătând spre Gor- 
don, ai cărui ochi injectați și încețoșaţi clipeau în sus la ei dintr-o 
stare de stupoare indusă de opiu și de groază. Grămada asta de 
gunoi umană i-a spus tot ce voiai să știi. Și acum, poţi să faci ceea 
ce trebuie făcut ca să o poți revendica pentru tine pe femeia pe care 
o iubeşti. 

Liam clipi în sus la fratele său și regăsi acolo același demon 
pe catre îl vedea în fiecare zi în oglindă uitându-se înapoi la el. Și din- 
tr-odată erau incredibil de multe lucruri pe care ar fi vrut să le spună. 
Scuze pe care voia să le rostească pentru păcate care nu erau ale lui. 

Dar mai întâi... 

Își scoase pumnalul din gheată. 

-N... nn... nu face nimic care să regreți, îl imploră Gordon, întin- 
zând ineficient o mână slăbită și tremurândă. Omul ar fi fost deja 
înnebunit de durere din cauza chipului său mutilat, dacă nu ar fi fost 
cantitatea aceea copleșitoare de narcotice care i se învârtea prin sân- 
ge. Sunt un lord al ținutului, bălmăji St. Vincent din spatele dinţilor 
murdăriți de stacojiul propriului sânge. O să apară întrebări. Când o 
să-mi găsească cadavrul, o să ştie toată lumea că ai fost tu! Au fost 
prea mulți martori pe peron în gară. Au văzut cu toţii cât de mult 
o doreai... 

Dorian Blackwell scoase un sunet sinistru. 

-Ce te face să crezi că o să mai rămână ceva din tine de găsit? 

- Numai sângele pe care-l verși pe canapeaua asta, adăugă Argent, 
nonșalant. 

Liam încuviinţă din cap spre amândoi înainte de a îndrepta cuți- 
tul spre fața vicontelui. 

-Numele meu este William Grant Ruaridh Mackenzie. Sunt 
Demonul Scoţian, conducător al clanului Mackenzie din Wester Ross 
și al nouălea marchiz de Ravencroft. Când o să ne întâlnim în iad, o să 
ştii cum să mi te adresezi. l-am făcut un jurământ femeii mele că, dacă 
voi pune vreodată mâinile pe tine, o să-ţi înfig pumnalul în ochi. 

Și făcu întocmai. 


Capitolul 24 
CHOND 


-Trebuie să mă duc la el. O agitație neliniștită o făcu pe Mena să 
sară în picioare și companioanele ei, Millie LeCour și Farah Black- 
well, se ridicară în același timp, în clipa care începu să se învârtă de 
colo-colo pe covoarele de culoarea cobaltului din conacul din Mayfair 
al familiei Blackwell. Dacă a... o, Doamne, bieții copii!... trebuie să... 

- Mena, draga mea... Fustele albastru-deschis pe care le purta 
Farah foșniră zgomotos, întrerupând tăcerea apăsătoare și nerăbdă- 
toare din casă, când își așeză brațul în jurul umerilor Menei și încercă 

să o conducă înapoi spre divan. Dorian și Christopher au plecat să se 
îngrijească de lordul tău Ravencroft înainte ca eu și Murdoch să du- 
cem autorităţilor actele tale de eliberare. Au promis că o să trimită 
un mesager dacă au ceva vești de raportat. 

Mena simţea suferința ca pe un pumn puternic în piept, ce îi 
strângea inima, până când fiecare bătaie părea la un pas de a fi ulti- 
ma. Nu mai simţise genul acesta de disperare neajutorată de pe vre- 
mea când fusese prizonieră la Belle Glen. Și era pentru prima dată 
când durerea ei nu avea nimic de-a face cu situaţia fără speranţă în 
care se regăsea. 

Chiar și când crezuse că era în drum înapoi spre azil, când presu- 
pusese că Gordon o aruncase în altă încarcerare de coșmar, singura 
ei grijă fusese Liam. Retrăia constant groaza de a-i fi văzut sângele 
revărsându-se pe materialul cenușiu al vestei. Groaza de a fi văzut un 
asemenea munte de om prăbușindu-se la pământ. 

-Au trecut ore întregi! exclamă Mena. Ea nu fusese niciodată ge- 
nul de femeie care să-și frângă mâinile de îngrijorare, dar cu siguran- 
tă făcea asta din belșug în momentul acela. Nu pot pur și simplu să 
stau așa aici și să nu fac nimic! Altfel o să înnebunesc de-a binelea. 

Iar apoi vor trebui să o ducă tocmai în genul de loc din care scăpa- 
se cu greu, dacă omul pe care îl iubea era... 

Doamne, Dumnezeule! Nici măcar nu se putea gândi la așa ceva. 

Dacă nu trimiseseră nici un mesaj pentru că veştile pe care aveau 
să i le aducă erau genul de vești de dat cuiva în persoană...?! 

Veşti... tragice?! 

Singurul lucru care o ţinuse departe de spital atât de mult timp 
era un alt gen de frică. Dacă Liam refuza să o vadă? Cum ar fi putut 
face față antipatiei lui? Respingerii lui? 

Ar fi putut îndura să vadă expresia de încredere trădată din 
ochii lui? 

Răspunsul îi fusese neclar până în momentul acela. Și răspunsul 
era un „da“ răsunător. Dacă Liam era în viaţă, atunci ar fi putut ges- 
tiona orice ar fi urmat. Atâta vreme cât îi putea vedea pieptul masiv 
ridicându-se și coborând în ritmul respirației și trupul puternic și 
musculos animat de puterea aproape inumană pe care i-o conferea... 

Atunci nimic altceva nu mai conta. Nu până când nu era sigură că 
el era bine. Până când nu vedea cu ochii ei că Demonul Scoţian stătea 
din nou pe picioarele lui. 

Se grăbi să-şi ia pelerina și se năpusti spre ușă. 

-Ei bine, dacă pleci, poți să fii absolut sigură că venim și noi cu 
tine. Millie LeCour, înveșmântată în rochia violet de mătase, își 

luă și ea mantoul din blană de samur. Închise ochii o clipă scurtă 
și apoi zise cu înverșunare: Știu că, dacă Christopher ar fi într-o 
situație similară, nici întreaga Legiune Romană nu m-ar putea ține 
la distanță. 

Farah făcu un pas să le oprească. 

-Eu am învățat să am încredere în Dorian, zise ea calm. Înţeleg 
prin ce iad treci acum, Mena, dar dacă marchizul tău ar fi fost chiar 
și în cel mai mic pericol, soțul meu te-ar fi chemat să-i fii alături. 
Ne-a cerut să așteptăm aici, și sunt sigură că are un motiv bun 
pentru asta. 

Mena se opri din agitația sa, chinuită de indecizie, uitându-se 
spre ușa din spatele siluetei firave a lui Farah și apoi înapoi la ochii 
cenușii blânzi ai contesei de Northwalk. 

- Marchizul tău și soțul meu sunt fraţi, Mena. Tonul ferm al vocii 
ei o opri pe Mena din avansarea sa înverșunată spre coridor. Frați cu 
un trecut lung și dureros, pe care trebuie să și-l rezolve ei singuri. Și 
poate că fac asta chiar acum și au nevoie de acest timp ca să clarifice 
ce s-a întâmplat între ei în trecut. 

La drept vorbind, Mena nici măcar nu se gândise la asta. Sufe- 
rința ei nu era singura durere pe care trebuia să o rezolve Liam. Mai 
erau Jani, tatăl lor, Hamish, Dorian, Thorne și multe altele. Și pro- 
babil că ea era destul de jos pe lista de dezastre de care trebuia să se 
ocupe el acum. 

Murdoch, majordomul devotat al familiei Blackwell, deschise 
ușa principală, lăsând să intre o briză de aer rece de noiembrie. Și 
pe chipeșul Gavin St. James, Lord Thorne, care arăta atipic de so- 
bru. În spatele siluetei lui masive se auzeau lanțuri care zornăiau, 
în timp ce Jani era condus în holul principal, flancat de doi paznici 
înspăimântători, care arătau mai degrabă ca niște criminali, decât ca 
niște polițiști. 

Fără îndoială erau oamenii lui Blackwell. 

O furie nesăbuită se învolbură în ea, și Mena se năpusti spre Jani, 
plesnindu-l tare peste obrazul tuciuriu. 

Cât putuse de tare. 

-Cum ai putut? scuipă Mena, printre dinţii încleştați. 

Jani închise ochii strâns timp de o clipă, deși Mena nu știa dacă 
era din cauza durerii provocate de lovitura ei sau a propriei vinovăţii 
usturătoare. 

-Nu m-am gândit că o să ai de suferit, domnişoară Mena. Nu 
știam că asta făcea parte din plan. 

-Şi despre planul cui vorbeşti mai exact? Explică-te! 

-Când Hamish s-a întors din morți, m-a găsit pe holurile întune- 
cate ale castelului și mi-a spus că a văzut cu ochii lui cum Ravencroft 
i-a ucis pe părinții mei cu mâinile lui. A zis că vinovăția, și nu altruis- 
mul, a fost lucrul care l-a împins pe marchiz să mă ia pe lângă el. 

Mena clătină din cap, dezamăgită. Oare trădarea chiar nu cu- 
noștea limite? Oare toată nebunia aceasta se datora numai și numai 
lăcomiei lui Hamish? 

- Ravencroft te-a iubit ca pe un fiu. E cunoscut ca un demon pe 
câmpul de bătălie. Nu pentru că ar fi intrat cu forța în casele civililor 
nevinovaţi ca să le curme vieţile. Ai petrecut atât de mulți ani cu el — 
cum poţi să nu ştii asta? 

Lui Jani îi tremură bărbia și gropița din obraz, în timp ce se lupta 
curajos cu lacrimi copilărești. 

-Hamish a zis că a amenințat să-l dea în vileag pe Ravencroft, 
ca să-mi spună mie adevărul și să spună tuturor ce lucruri teribile a 
comis în India. Împotriva poporului meu. Toate lucrurile pe care mi 
le-a descris Hamish... Jani ridică privirea, chinuindu-se să înghită 
apăsat ca să îndepărteze nodul care i se pusese în gât, în timp ce 
lacrimile îi creșteau exponențial rușinea din ochii lichizi. Mi-a spus 
că Ravencroft a detonat intenționat exploziile de pe vasul acela și l-a 
lăsat mort, pentru ca nimeni să nu afle vreodată ce-a făcut... 

-Şi ţi-a oferit și vreo dovadă care să susțină toate astea? ceru să 
știe Mena. 

Lacrimile îi curgeau pe obraji în șuvoaie fierbinți. 

-Hamish mi-a descris unde era poziționată casa mea și unde au 
murit părinţii mei și cum. Îmi amintesc... îmi amintesc că le-am vă- 
zut cadavrele. 

Thorne se uită la Mena, cu trăsăturile fine și frumoase încărcate 
de regret. 

-Odată ce ducele de Trenwyth a pus mâna pe Hamish, fratele 
meu a recunoscut că l-a manipulat pe băiat ca să-și atingă propriul 
scop. A transformat toate crimele de război pe care le-a comis el în 
ceva înfăptuit de Liam și i-a împuiat capul lui Jani cu otrava lui. Și 
după ce a petrecut un pic de timp... singur cu Trenwyth, Hamish 
a recunoscut că el a fost de fapt cel care i-a ucis pe părinții lui Jani. 

-Este vina mea, domnişoară Mena! Totul este numai și numai 
vina mea. Eu am citit telegrama ta, recunoscu Jani. Și eu i-am trimis 
de veste soțului tău, pentru că Hamish citise scrisorile pe care i le-ai 
trimis lui Lady Northwalk și el mi-a zis s-o fac. Acesta e motivul pen- 
tru care te aștepta la gară soțul tău. Și acesta este motivul pentru 
care voi muri astăzi, aici. 

O lacrimă se prelinse de pe bărbia lui Jani, aterizând pe kurta lui 
de mătase, și Mena simţi cum și ei i se umplură ochii de lacrimi de 
durere pentru el. 

-Cum m-ar putea ierta vreodată Rhianna pentru ce i-am făcut 
tatălui ei? O să dau piept cu marchizul și o să-l implor să mă ierte, 
înainte să fiu spânzurat... Dar mă tem că ei nu o să-i mai văd nicio- 
dată fața înainte să mor. 

-Doar nu o să permiţi să fie spânzurat, nu-i așa? zise Mena, în- 
torcându-se spre Gavin. De ce nu este cu autoritățile responsabile? 

-Pentru că, deși aici suntem în Anglia și deși eu și fratele meu 
avem neînțelegerile noastre, prima lege pe care o recunosc și o res- 
pect este cea a clanului meu, zise el ferm. Și legea clanului spune că 
moșierul Mackenzie va fi cel care îi va decide soarta. 

- Oh, Jani... șopti Mena îndurerată. Amândoi l-am rănit îngrozi- 
tor de tare pe Ravencroft. 

-De neiertat, aprobă el, cu glasul tremurând. 

Ea încuviință din cap, simțind cum întreaga ei ființă era năpădită 
de o durere neajutorată, până la ultima celulă a trupului. 

-Aş da orice ca să pot să îndrept lucrurile, dar mă tem că este 
prea târziu... 

-0O fată cu suflet bun mi-a spus cândva că nu este niciodată prea 
târziu ca să îndrepţi un rău. O voce răgușită familiară răsună din 
umbrele din spatele ușii rămase deschise înainte ca însuși Demonul 
Scoţian să apară intrând, aplecându-se ca să treacă pe sub prag. Şi 
dacă nu mă înșel, domnișoară Lockhart... fata aceea ai fost tu. 

Euforia uluită la a-l vedea viu și nevătămat o făcu să amețească de 
ușurare. Stătea acolo la fel de puternic și de masiv ca întotdeauna și, 
deşi avea brațul stâng bandajat și prins cu o atelă, restul aproape 
că vibra palpabil de forţă și vitalitate. 

Doar că în clipa imediat următoare, teama luă locul ușurării în 
sufletul ei, urmată de rușine, tristețe și apoi de remușcări. 

Liam se uita la ea cu o intensitate pe care nu o mai văzuse nicio- 
dată. Un foc întunecat ardea în ochii lui, și pe chipul lui deja serios 
era întipărită o expresie sumbră și fermă, care îi trăgea semnale de 
alarmă în minte. 

Mena făcu un pas în spate și apoi încă unul, refuzând să-și creadă 
ochilor în timp ce se retrăgea cu spatele spre coridorul de lângă hol și 
departe de toți cei care amuțţiseră în timp ce priviseră acel moment 
derulându-se. 

Dorian Blackwell veni în spatele lui Liam, urmat de umbra de 
chihlimbar a lui Christopher Argent. 

Mena abia dacă îi observase pe vreunul dintre ei. Nici pe Dorian, 
care se duse direct la soția lui și o luă de mână, și nici pe Argent, care 
se topi între umbre, la fel de rapid cum Millie se topi în brațele lui. 
Şi nici măcar pe Thorne, care se holba la Dorian cu gura căscată de 
uimire, ca și când s-ar fi privit într-o oglindă întunecată. Și nici 
pe bietul Jani, care zornăia lanţurile cu forța tremurăturilor sale. 

Nu. Ea îl vedea numai și numai pe Liam. 

Întreaga ei lume se îngustase astfel încât să cuprindă emoția pe 
care nu-i venea să creadă că o vedea strălucind pe chipul lui. 

-Nu fugi de mine, fătuco. Avem prea multe să ne spunem... 

-Mi-ai spus... mi-ai spus „domnişoară Lockhart“, observă ea, 
șoptind cuvintele, cu sufletul la gură. Dar acum știi că nu sunt 
ea. Acum știi că sunt Philomena St. Vincent, o vicontesă și o... 
o femeie căsătorită. 

Privirea lui de onix deveni imposibil de întunecată. 

- Nu mai ești. 

Simţi brusc cum i se opri inima în piept. Literalmente. 

-Ce vrei să spui?! 

-Cu foarte mici regrete, te informez că acum ești văduva St. Vin- 
cent, zise el, fără nici o urmă de remușcare. 

-Datorită ţie? 

-Nu-i acorda lui tot creditul acum! pufni Dorian amuzat. 

-A fost un efort comun, interveni și Argent. 

Mena și-ar fi dorit să spună că îi părea rău că soţul ei era mort. 
Dar singura vinovăţie pe care o simțea era regretul că nu se simțea 
mai supărată la auzirea veștii morții celui care îi fusese soț cinci ani 
în șir. 

Dar în fond, de ce ar fi trebuit să fie așa? Gordon o umilise și o făcuse 
de ocară. O terorizase și o abuzase. lar apoi o încarcerase undeva 
într-un azil și uitase complet de ea. 

Ceea ce făcuse era de neiertat și spera ca el să ardă în iad pen- 
tru asta. 

- Stăpâne Mackenzie! Jani căzu în genunchi într-un zornăit meta- 
lic de lanţuri și într-o explozie de lacrimi. Trebuie să te implor să... 

- Ridică-te, Jani! Ravencroft părea mai degrabă iritat decât furios, 
când se aplecă și-l trase în picioare pe băiat. Este întocmai după cum 
a spus Thorne. Hamish a mărturisit totul. Ce te-a pus să faci și cum 
te-a convins de ceea ce a spus. Există nenumărate păcate în trecutul 
meu și nu pot să zic că te învinovățesc pentru că ai crezut că tragedia 
ta se numără printre ele. Fii sigur că vom discuta foarte serios, Jani! 

Să fii absolut sigur de asta! Dar știu că ai fost mai degrabă o victimă 
decât un răufăcător. 

Jani făcu ochii cât cepele de uimire... ba, de fapt, ochii lui erau atât 
de mari, încât păreau dintr-odată să-i înghită o jumătate din faţă. 

-Adică nu... nu o să mă omori? 

- Nu. Liam se uită la Mena și rămase privind-o fix. A fost deja 
suficientă moarte astăzi. 

-Eşti un om cu mult mai iertător decât mine, frate, afirmă Do- 
rian. De obicei, dacă mă împușcă cineva, îl împușc și eu înapoi... și 
încă pe atât. 

Liam făcu pași lenți și fermi spre Mena, al cărei prim impuls fu 
acela de a se retrage. 

Dar terminase cu asta, decise ea. O terminase cu frica definitiv. 
O terminase cu retragerile, atunci când ar fi trebuit să rămână fermă 
pe poziții. Nu mai era o femeie neajutorată sau lipsită de speranță. 

Sau fără de cusur. 

Primul lucru pe care trebuia să-l facă era să dea piept cu consecin- 
tele acţiunilor sale. 

-Am învăţat recent însemnătatea unor cuvinte precum iertare 
sau izbăvire, zise Liam, mijind ochii și apropiindu-se de ea, ca și când 
ar fi încercat să elaboreze o strategie de luptă. 

- Hai să ne retragem în salon, sugeră Farah, gonindu-i pe nume- 
roșii ei invitați în încăperea azurie, pe care abia ce o părăsiseră. Sunt 
sigură că avem o cheie pentru lanţurile alea pe aici, pe undeva, și 
bietul Jani arată de parcă are nevoie să stea jos repede. 

-Eu aș putea să mai rămân aici un pic, chicoti Gavin, privind 
interacțiunea dintre Liam și Mena cu un interes sardonic. 

-Lord Thorne, presupun, nu-i așa? zise Dorian și veni lângă 
Gavin. Șovăi o clipă înainte să-i întindă mâna. Am așteptat mult 
timp ca să te cunosc. 

Cei doi își strânseră mâinile. Erau imagini în oglindă unul pentru 
celălalt, cu excepţia culorii tenului și a părului. 

-Dorian Blackwell, zise Gavin, retrăgându-și prudent mâna din 
cea a lui Dorian. Sau poate ar trebui să spun... „Douglas Mackenzie“? 

-O poveste lungă și interesantă, spuse Blackwell, făcându-i 
semn spre ușa de pe hol, care se afla poziționată chiar vizavi de cea 
a salonului azuriu de oaspeți. Aș putea să te invit în biroul meu să 
bem ceva? 

Și apoi Mena și Liam erau singuri și nu se mai auzea nici un sunet 
în holul impunător al conacului, cu excepţia ritmului rapid al respi- 
raţiei ei. 

Privirea lui era implacabilă, dar nicidecum aspră. Agresivă, dar 
nici pe departe furioasă. Stătea la un braț distanţă de ea, înălțân- 
du-se deasupra ei ca un monolit de virilitate masculină. Și totuși 
nu se întindea după ea. Își lăsa numai privirea intensă să o atingă. 
Și o atingea peste tot, ca și când ea ar fi fost un specimen pe care nu-l 
mai văzuse niciodată. Ca și când nu o putea înțelege sau ca și când nu 
putea să-și închipuie măcar... ce... sau cine... era. 

Mena știa că asta era șansa ei. Singura ei șansă să-și ceară scuze 
pentru nedreptatea pe care o comisese împotriva lui Liam și a fami- 
liei lui. 

- Nu există nici o scuză pentru ce am făcut, începu ea, surprin- 
zându-se pe sine cu felul în care înverșunarea sa îi întărea vocea, deși 
restul fiinţei sale tremura de dorința căldurii atingerii lui. Când am 
evadat... când am acceptat poziţia de guvernantă la Ravencroft ca 
Mena Lockhart, simţeam pe deplin că lumea asta mă deposedase de 
mine. Nu mai știam nici eu cine eram, așa că mi s-a părut permisibil 
să devin altcineva. Inofensiv, chiar... A fost ca și când toţi oamenii 
pe care i-am cunoscut vreodată, toţi cei în care ar fi trebuit să am 
încredere nu voiau altceva decât să-mi jupoaie carnea de pe oase 
şi să mă dea de mâncare la vulturi. Lacrimile pe care nu le simţise 
năpădindu-i ochii i se revărsară pe obraji, în timp ce emoția punea cu 
totul stăpânire pe ea, copleșind-o și infiltrându-i-se prin toți porii. 
Nu am știut, șopti ea. Nu am știut că există cineva ca tine în lumea 
asta plină de bărbați cruzi și nemiloşi. Am crezut... am crezut că vii- 
torul meu nu era nimic altceva decât un coridor sumbru și searbăd, 
la capătul căruia se afla o ușă încuiată. Și atunci când am fugit, sin- 
gura mea grijă a fost... de ce anume fugeam. Nu m-am oprit nici o 
clipă să mă gândesc unde sau la cine fugeam. Nu am știut că în brațe- 
le tale o să mă simt mai în siguranță decât m-am simțit vreodată în 
toată viața mea. Nu am știut că chipul tău avea să-mi devină atât 
de drag. Și nici că o să-mi fure inima așa copiii tăi. Că o să învăţ să am 
încredere tocmai în bărbatul pe care l-am mințit. 

Mena se șterse pe obraji, simțindu-se cuprinsă de disperare din 
cauza faptului că nu vedea nici o schimbare cât de mică pe trăsăturile 
sinistre ale lui Liam. Nu putea descifra absolut deloc ce simţea el, dar 
cu siguranţă trebuia să ştie cât de tare regreta ceea ce făcuse, deși 
asta nu făcea nici un bine nici unuia din ei. 

-Am vorbit odată despre iertare şi izbăvire și vreau să-ți spun că 
ştiu și eu foarte bine că nu merit nici una din astea două, continuă 
ea. Te-am nedreptăţit incredibil de tare și tot ce mi-aș dori ar fi să 
pot șterge totul cu buretele... dar tot ce pot spune este că să vă rănesc 

pe tine, pe Rhianna și pe Andrew în orice fel cât de mic va fi pe 
vecie cel mai profund regret al meu și cea mai mare rușine a mea. 
Pentru că nu mai există alți oameni pe lume pe care să-i iubesc mai 
mult decât pe voi. 

Strânse tare din buze și clipi ca să-și îndepărteze lacrimile, ca să 
poată vedea limpede furia care urma să vină. 

-Ai terminat? o întrebă Liam scurt și la obiect. 

Înghițind apăsat ca să înăbușe un nou val de deznădejde, 
Mena încuviință din cap pe muțește, așteptând ca mânia lui să 
se abată asupra ei, la fel de sigur cum ar fi așteptat un trădător 
spânzurătoarea. 

El rămase tăcut o clipă, în timp ce o studia cu ochii strălucitori și 
în timp ce nările îi tremurau vizibil din cauza respirației abia contro- 
late. Și când vorbi într-un sfârșit, o făcu pe un ton scăzut și liniar: 

-Eu sunt un om care a cunoscut puţine alte lucruri în viața 
asta în afară de suspiciune și violență. Mi-am petrecut o prea mare 
parte din viaţă în compania rivalilor și a adversarilor. Am crezut sin- 
cer că m-am născut în zodia ghinionului și că voi fi pe vecie condam- 
nat să duc o viaţă brutală. Și eu m-am retras la castelul Ravencroft 
și acolo am descoperit că încercam să mă izolez chiar și de cei care 
aveau cea mai mare nevoie de mine. Am fost singur prea mult timp... 
Și apoi ai apărut tu... și erai în fiecare cameră din castel. În fiecare 
colțișor al fiecărui gând al meu. Nu am putut să scap de tine, Mena, 
şi dintr-odată m-am pomenit apoi că nici nu-mi doream asta. M-am 
surprins căutându-te pentru că știam cumva că nu pot să stau depar- 
te de tine. Prima fericire pe care am cunoscut-o vreodată a fost să mă 
uit în ochii tăi. Și tu m-ai învățat însemnătatea unor cuvinte, altele 
decât iertare și izbăvire. M-ai învăţat ce înseamnă dorința. Dorul. Şi 
iubirea. Tu ești cerul meu înstelat, Mena, și unicul meu motiv să mă 
uit spre paradis. Tu ești harta mea atunci când sunt rătăcit și farul 
meu luminos când sunt pierdut în întuneric. 

Mena eliberă respirația pe care o ţinuse blocată în plămâni, cu 
un suspin tremurător și apoi încă unul, în timp ce privea expresia 
de pe chipul lui Liam topindu-se în cea mai tandră expresie pe care o 
văzuse vreodată. „Ușurare“ nu părea un cuvânt suficient de puternic 
pentru a descrie ceea ce se întâmpla acum în interiorul ei. 

Spusese cumva... iubire? Era un cuvânt pe care îl evitase eficient 
până în acel moment. 

În cele din urmă se întinse spre ea și o trase în braţele lui, zdro- 
bindu-i buzele într-un sărut pasional și cercetător. Însemnând-o 

cu căldura lui înainte de a se desprinde din sărut pentru a se uita din 
nou la ea. 

- Vreau să te fac soţia mea, murmură el. 

Cuvântul acela simplu încremeni în aerul dintre ei, și Mena înțe- 
peni. Abia dacă era văduvă de câteva ore, și nu numai atât, dar era o 
femeie supusă scandalului. Întreaga Londră știa că fusese încarcerată 
la acel azil. Că era stearpă. Să se însoare cu ea putea să reprezinte dis- 
trugerea lui pe plan social. Fusese o dezamăgire totală ca vicontesă, 
deci cum, pentru numele lui Dumnezeu, putea să devină marchiză? 

Mâinile lui Liam se strânseră în jurul ei ca și când se temea să 
nu fugă. 

-Ştiu că sunt un bărbat dificil de iubit, Mena. Un bărbat cu care 
e greu de convieţuit. Sunt o brută plină de defecte, cu un tempera- 
ment notoriu. Dar vreau să știi că mai degrabă mi-aș tăia propriul 
braţ decât să te lovesc vreodată. Că mai curând m-aș sinucide înainte 
să-ţi fac vreodată vreun rău. Nu-ţi fie frică de mine, Mena. 

Mena simți cum inima i se topi în piept într-un ocean de căldură. 

-De asta crezi tu că am ezitat? 

- Îmi amintesc cât de speriată erai până și de umbra ta când ai 
ajuns prima dată la Ravencroft. Și mai devreme ai spus cu gura ta 
cum experienţele pe care le-ai trăit te-au deposedat de tine însăţi 
într-o oarecare măsură... Dar eu cred că acum știi foarte bine cine 
ești. N-aș putea fi niciodată bărbatul care să te deposedeze de voinţă, 
Mena. Și n-aş fi niciodată un astfel de soţ. Nu vreau să te conduc. 
Viaţa ta, dorinţele tale ar rămâne toate ale tale și numai ale tale. 
Eu aș vrea să-ți revendic inima, fetiță dragă... inima și trupul, și 
sufletul. Dar, vezi tu, nu pot să am aceste lucruri fără să mă pierd 
pe mine. Sunt al tău, Mena. N-aș fi niciodată stăpânul voinţei tale, 
dar nu există nici o îndoială că tu și numai tu eşti stăpâna inimii 
mele. Și te-aș face și stăpână a clanului Mackenzie. 

Mena își așeză degetele tremurânde pe buzele lui ca să-l oprească 
din tiradă. Nu mai putea asculta ceea ce spunea, altfel inima risca 
să-i explodeze în piept de-adevăratelea. Îi oferea un vis în seara asta, 
dar la răsăritul soarelui îi aștepta realitatea. 

- Păi și cum rămâne cu Rhianna și cu Andrew? îl întrebă ea. Cum 
rămâne cu faptul că sunt o femeie stearpă și compromisă? Trebuie să 
te gândești și la asta înainte să-mi oferi mâna ta în căsătorie... 

El îi sărută degetele și îi aruncă un zâmbet strâmb, care făcea să 
se topească instantaneu anii de pe trăsăturile lui sălbatice și încer- 
cate de vreme. 

-Ei bine, hai să fim serioşi, toată lumea te-ar crede un pic nebună 
ca să te căsătorești cu Demonul Scoţian... 

Deși nu ar fi vrut asta, Mena simți șoapta efervescentă a unui 
hohot de râs gâdilându-i gâtul. 

-Copiii mei te iubesc, Mena, continuă el. Și sunt la fel de binecu- 
vântaţi să te aibă în vieţile lor cum sunt și eu. Și chiar dacă n-aş avea 
nici un moștenitor, tot te-aș alege pe tine să fii a mea. 

-Oh, Liam! exclamă Mena cu sufletul la gură, neputându-și 
exprima încă bucuria. 

-Nu e ca și când nu există deja suficienți bărbaţi Mackenzie chiar 
sub acest acoperiș ca să preia titlul, dacă nu i-ar fi revenit lui Andrew, 
zise el sec. 

-Te iubesc, Liam! exclamă ea, nemaiputându-se abține să ţină 
aceste cuvinte închise în inima ei. Am crezut că te-am pierdut și nu 
am putut îndura asta. A fost singurul lucru căruia eram sigură că nu 
i-aș fi supraviețuit! 

-Nu va trebui niciodată să faci asta, îi jură el. Mai degrabă o să 
răsară soarele la apus, înainte să încetez să te iubesc, Mena mea. 

Aplecă ușor capul și îi captură apoi buzele într-un sărut tandru. 

Mena mea. 

Așa îi spusese. 

Și era un apelativ la care știa că va răspunde întotdeauna. Pentru 
că acum știa cu adevărat cine era și abia aștepta să descopere cine 
aveau să devină. Ei. Amândoi. 

Împreună. 


CES 


Castelul Ravencroft, Wester Ross, Scoţia 
Sfârșit de octombrie, 1882 


Patru ani mai târziu 


- Ţine-ţi mâinile alea murdare de pe mine, William Grant 
Ruaridh Mackenzie, altfel n-o să terminăm niciodată cu asta la timp 
ca să ne spălăm și să ne întâlnim cu Andrew la gară, îl mustră Mena 
Mackenzie cu asprime pe soțul ei, în timp ce îl plesnea peste degete, 
ca să i le îndepărteze de unde o tachinau pe talie, într-o încercare de 
a lua drumul spre sânii ei. 

- Ciudat, Lady Ravencroft! Și eu care trăiam cu senzaţia că-ți 
place când sunt murdar, zise Liam din spatele ei, de unde stătea și 
strângea comenzile de la distilerie de pe birou. Buzele lui coborâră 
ușor și dansară pe gâtul ei dezgolit, trimițându-i fiori familiari prin 
tot trupul. O să-l trimitem pe Jani să-l întâmpine la tren, murmură 
el, înainte să-i ciugulească urechea în felul acela despre care știa că o 
înnebunea instantaneu și o făcea să se ude de dorință. 

Mena știa ce va găsi când se va răsuci spre el. Un scoţian vânjos și 
murdar de funingine, care abia se întorsese de la pârlit butoaiele din 
lemn de stejar pe foc deschis, cu mușchii încordațţi și tari după o zi 
lungă de muncă și ochii întunecaţi strălucindu-i cu o intenţie și mai 
murdară decât atât. Ar fi fost pierdută în faţa seducţiei lui masculine, 
dacă ar fi cedat tentaţiei de a se întoarce și de a-l admira, așa că făcu 
singurul lucru care îi venea în minte ca să-și salveze demnitatea. Și 
timpul. Strigă după noua administratoare a Distileriei Ravencroft, 
al cărei birou se afla chiar vizavi pe coridor. 

- Rhianna! 

Soțul ei mârâi și o plesni jucăuș peste fund înainte de a se retrage 
la o distanță mai respectabilă, în timp ce răsuna o agitaţie frenetică, 
precedând sunetul unor pași grăbiţi care veneau de pe coridor. 

-O să plătești pentru asta, îi jură moșşierul. 

- Promiți? şopti Mena, aruncându-i un zâmbet cochet peste 
umăr, în timp ce ușa biroului se deschidea într-o explozie de agitaţie 
și o Rhianna destul de ciufulită se năpustea în încăpere, aranjându-și 
buclele deranjate. 

-M-ai strigat? întrebă ea, cu sufletul la gură, ștergându-și buzele 
umede și umflate și aranjându-și bluza șifonată. Tânăra făcu ochii 
cât cepele de panică, când îl văzu pe moșier furișându-se prin spatele 
Menei. Tată! exclamă ea, destul de tare. Am... am crezut că ești la 
cuptoare să te ocupi de butoaie! 

-Am fost, zise Liam încet, ca și când ar fi încercat să pună cap 
la cap orice informaţii care îi scăpau. Am terminat pe ziua de azi și 
mă pregătesc să plec să-l iau pe Andrew de la gară. 

-Te rog, informează-l pe Jani că o să avem nevoie de două trăsuri 
pentru drumul spre staţia Strathcarron, îi spuse Mena. 

-Pe Jani? ţipă Rhianna. Daa... păi, ar trebui să mă duc să-l caut 
pentru asta. Pentru că nu am nici cea mai mică idee unde este. O să 
mă duc și... ăăă... da, o să fac asta imediat. Să-l găsesc, adică. Pentru 
că nu e aici. 

Mena ridică din sprâncene, din moment ce văzuse clar silueta în- 
altă a lui Jani furișându-se pe lângă ușa biroului ei cu doar un sfert 
de oră înainte și strecurându-se apoi în biroul Rhiannei. Un zâm- 
bet viclean îi făcu buzele să se arcuiască, atunci când își dădu seama 
mai exact cine anume era responsabil pentru aspectul dezordonat și 
agitația Rhiannei. 

Aparent, Jani se hotărâse în cele din urmă să renunţe la precauţie 
și să o revendice pe femeia pe care o iubea. După patru ani, relaţiile 
se rezolvaseră, și toate problemele se soluționaseră, iar Liam și Jani 
erau acum mai apropiați ca niciodată. Jani făcea din nou parte din 
familie, și acum Mena se întreba dacă poate treaba asta avea să devi- 
nă legitimă în adevăratul sens al cuvântului în viitorul apropiat. 

Rhianna, care avea acum deja douăzeci și unu de ani, era o femeie 
în toată firea. O femeie de afaceri. lar când Andrew decisese că școa- 
la, industria și politica îl interesau mai mult decât afacerea familiei, 
Liam o impresionase pe Mena până la lacrimi, acceptând cu braţele 
deschise ideea ca fiica lui să fie cea care să moștenească distileria, în 
locul fiului său. 

- Da, da... te rog, du-te și caută-l pe Jani și ne întâlnim cu voi 
amândoi la castel. Expresia panicată de pe chipul Rhiannei dispăru 
în clipa în care Mena îi făcu cu ochiul cu subînțeles și apoi îi făcu 
semn din ochi Rhiannei să plece din birou. 

- Da, desigur, spuse Rhianna, cu sufletul la gură, retrăgându-se 
din birou cu spatele. Mulţumesc! 

Fiica ei vitregă dispăru, și Mena știa că ea şi Jani aveau să folo- 
sească ieșirea lăturalnică pe post de cale de scăpare. 

-De ce am avea nevoie de două trăsuri ca să-l luăm de la gară pe 
fiul meu? întrebă Liam, neînțelegând întreaga subtilitate a interac- 
ţiunii lor. 

Mena se întoarse într-un sfârșit să se uite la el, minunându-se că 
şi, după patru ani de căsătorie, soţul ei încă o mai făcea să i se taie 
respiraţia datorită frumuseţii lui păcătoase și a strălucirii demonice 
şi năzdrăvane din ochii lui. 

- Pentru că anul acesta, cu ocazia celebrării serii de Samhain, o să 
avem câţiva invitaţi suplimentari, zise ea, veselă. 

Liam miji ochii. 

-Ca de exemplu? 

- O, doar familia și prietenii apropiaţi. Cum sunt, de exemplu, 
Farah și Dorian, Gavin şi noua lui soție... a și să nu uităm de Excelen- 
ţa Sa, Lord Trenwyth, și de ducesa lui destul de scandaloasă. Argent 
şi Millie nu pot să ajungă pentru că sunt încă în turneu în America 
cu trupa ei de teatru, dar o să ne întâlnim cu ei de Crăciun la castelul 
Ben More și... 

Soțul ei clipi de trei ori la rând, înainte să se întindă după ea și să 
o întrerupă foarte eficient din vorbit zicând: 

-Şi uite cum acum ai două lucruri pentru care să plăteşti! Și o 
să iau ceea ce mi se datorează înainte să fiu inundat de rude, zise 
el, pe un ton păcătos. 

~ Foarte bine. 

Mena se prefăcu deranjată, în timp ce se năpusti spre ușă ca să 
o încuie, înainte de a se întoarce înapoi spre soţul ei cu un zâmbet 
senzual întipărit pe chip. 

- Aici, în birou? întrebă Liam, ridicând din sprâncene. Asta nu-i 
tocmai caracteristic unei doamne ca tine... 

-Ei bine, ce-aş putea să mai zic? șopti Mena în timp ce veni în 
spatele biroului și se sprijini de el ca o invitaţie tăcută pentru Liam, 
în același timp anticipând cu mare nerăbdare atingerea mâinilor as- 
pre ale soțului pe pielea ei fină. În fond, nu am fost niciodată tocmai 
capabili să ne limităm... activitățile sportive... la dormitor, nu-i așa? 

-Nu, Mena mea... chiar n-am fost niciodată în stare să facem 
asta, murmură el, adunându-i fustele în grabă. Și fie ca zeii să aibă 
grijă ca nici să nu ne corectăm comportamentul! 

